
Introducere 


Ştiinţa la sfârşitul secolului 


Acum o sută de ani, pe când secolul al XIX-lea se 
apropia de sfârşit, oamenii de ştiinţă din toată lumea erau 
mulțumiți considerând că dobândiseră o imagine exactă a 
lumii fizice. lată cum se exprima fizicianul Alastair Rae: 

„Pe la sfârşitul secolului al XIX-lea se părea că principiile 
fundamentale care guvernează universul fizic erau 
cunoscute”. Într-adevăr, mulți oameni de ştiinţă afirmau că 
studiul fizicii era aproape complet: nu mai rămăseseră 
descoperiri mari de făcut, numai detalii şi ultimele retuşuri. 

Dar mai târziu, în ultimul deceniu, au apărut câteva 
curiozități. Röntgen a descoperit nişte raze care trec prin 
carne şi, pentru că originea lor era necunoscută, le-a numit 
raze X. Două luni mai târziu, Henri Becquerel a descoperit 
din întâmplare că o bucată de uraniu emite ceva care 
impresionează placa fotografică. lar electronul, particula 
purtătoare de electricitate, a fost descoperit în 1897. 

Totuşi, în marea lor majoritate, fizicienii au rămas calmi, 


aşteptându-se ca aceste ciudățenii să fie în cele din urmă 


explicate cu ajutorul teoriilor existente. Nimeni nu bănuia 
că, în numai cinci ani, viziunea lor orgolioasă avea să fie 
răsturnată de apariția unei concepții cu totul noi despre 
cosmos şi a unor tehnologii noi, care vor transforma viața de 
zi cu zi din secolul al XX-lea de o manieră cu neputinţă de 
imaginat la acea dată. 

Dacă i-ai fi spus unui fizician în 1899 că în 1999, o sută 
de ani mai târziu, imagini în mişcare vor fi transmise în 
locuinţele de pe tot globul cu ajutorul sateliților de pe cer; că 
bombe cu o putere inimaginabilă vor amenința existența 
speciei noastre; că antibioticele vor eradica bolile infecțioase, 
dar că bolile se vor diversifica şi vor acționa sub alte forme; 
că femeile vor avea drept de vot şi pilule anticoncepționale; 
că în fiecare oră milioane de oameni vor fi purtaţi prin aer de 
avioane capabile să decoleze şi să aterizeze fără intervenţia 
omului; că se va putea traversa Atlanticul cu 3500 km/h; că 
oamenii vor ajunge pe Lună şi apoi îşi vor pierde interesul 
față de aceasta; că vor exista microscoape capabile să „vadă” 
atomi individuali, că oamenii vor avea telefoane care 
cântăresc câteva zeci de grame şi cu care pot vorbi oriunde 
şi din orice loc de pe planetă fără intermediul firelor; ori că 
majoritatea acestor miracole depind de nişte dispozitive de 


mărimea unui timbru, care folosesc o nouă teorie, numită 


mecanica cuantică - dacă ai fi spus toate astea, fizicianul te- 
ar fi considerat aproape sigur nebun. 

Majoritatea acestor descoperiri nu ar fi putut fi prevăzute 
în 1899, pentru că teoria ştiinţifică a timpului le-ar fi 
apreciat ca imposibile. Cât despre cele câteva descoperiri 
care nu erau considerate imposibile - cum ar fi avioanele —, 
proporțiile reale ale utilizării lor ulterioare ar fi fost imposibil 
de înțeles. Ţi-ai fi putut imagina un avion, dar nu zece mii 
de avioane zburând în acelaşi timp. 

Aşadar se poate spune că, oricât de informat ar fi fost un 
om de ştiinţă în pragul secolului al XIX-lea, nu putea să 
aibă nici cea mai vagă idee despre ceea ce avea să vină. 

Cât despre noi, cei care trăim în secolul al XXI-lea, 
situaţia este ciudat de asemănătoare. Încă o dată, fizicienii 
cred că universul fizic a fost explicat, că nu mai urmează 
alte revoluții. Datorită istoriei anterioare, ei nu îşi mai 
exprimă public acest punct de vedere, dar de fapt asta cred. 
Unii observatori au îndrăznit chiar să afirme că ştiinţa, ca 
disciplină de studiu, şi-a încheiat activitatea; că în acest 
domeniu nu mai există nimic important de descoperit. 

Dar, aşa cum sfârşitul secolului al XIX-lea a lăsat indicii 
pentru ceea ce avea să urmeze, tot aşa şi sfârşitul secolului 


al XX-lea furnizează câteva chei pentru viitor. 


Una dintre cele mai importante este interesul față de 
aşa-numita tehnologie cuantică. Se depun eforturi pe mai 
multe fronturi cu scopul de a crea o nouă tehnologie care să 
utilizeze natura fundamentală a realității subatomice, şi 
există promisiunea că ideea noastră despre ceea ce este 
posibil va fi revoluționată. 

Tehnologia cuantică contrazice categoric ideile noastre de 
bun-simț despre felul cum funcționează lumea. Ea 
postulează o lume în care computerele funcționează fără a fi 
pornite şi obiectele sunt găsite fără a fi căutate. Un 
calculator inimaginabil de puternic poate fi construit dintr-o 
singură moleculă. Informaţia se deplasează instantaneu 
între două puncte, fără intermediul firelor sau al rețelelor. 

Obiectele îndepărtate sunt examinate fără a se intra în 
contact cu ele. Computerele operează în alte universuri. lar 
teleportarea - atât de prezentă în serialul Star Trek - a 
devenit uzuală şi este folosită în diverse moduri. 

În ultimul deceniu al secolului trecut, cercetările din 
domeniul tehnologiei cuantice au început să dea roade. În 
1995, mesaje cuantic ultrasecurizate au fost trimise la o 
distanță de peste doisprezece kilometri, sugerând că în 
secolul următor va putea fi edificat un Internet cuantic. 


La Los Alamos, fizicienii au măsurat grosimea unui fir de 


păr cu ajutorul unui fascicul laser care de fapt nu a intrat în 
contact cu respectivul fir de păr, ci ar fi putut doar intra în 
contact. Acest rezultat bizar, care sfidează bunul-simț, a 
inițiat un nou domeniu al detecției fără contact: a fost numit 
„a găsi ceva fără a căuta”. 

Iar în 1998, teleportarea cuantică a fost demonstrată în 
trei laboratoare din întreaga lume - la Innsbruck, la Roma şi 
la Cal Tech. Fizicianul Jeff Kimble, conducătorul echipei de 
la Cal Tech, a afirmat că teleportarea cuantică poate fi 
aplicată obiectelor solide: 

„Starea cuantică a unei entități poate fi transportată 
unei alte entități... Credem că ştim cum se face asta”. 
Kimble nu a mers până acolo încât să sugereze că ar putea 
teleporta o ființă umană, dar şi-a închipuit că cineva ar 
putea încerca cu o bacterie. 

Aceste curiozități cuantice, care sfidează logica şi bunul- 
simț, s-au bucurat doar de puţină atenţie din partea marelui 
public, dar lucrurile se vor schimba. Conform unor estimări, 
încă din primele decenii ale noului secol, majoritatea 
fizicienilor din întreaga lume vor lucra în domenii legate de 
tehnologia cuantică. 

Prin urmare, nu este surprinzător că, pe la jumătatea 


ultimului deceniu al secolului al XX-lea, mai multe 


corporații au întreprins cercetări cuantice. Fujitsu Quantum 
Devices a fost înființată în 1991. IBM a format o echipă de 
cercetare în domeniul cuantic în 1993, sub conducerea 
pionierului Charles Bennett. ATT şi alte companii i-au 
urmat curând, aşa cum au făcut şi universități precum Cal 
Tech şi instituții guvernamentale ca cea de la Los Alamos; 
de asemenea, o companie de cercetări din New Mexico, 
numită ITC. Având sediul la o distanță de numai o oră de 
mers cu maşina de Los Alamos, ITC a făcut progrese 
remarcabile încă de la începutul deceniului. 

Într-adevăr, acum este clar că ITC a fost prima companie 
care, în 1988, a avut o aplicaţie practică şi funcţională de 
utilizare a tehnologiei cuantice avansată. 

Privind retrospectiv, a existat o combinaţie de 
împrejurări deosebite — şi un noroc considerabil — care i-au 
dat ITC-ului rolul de lider într-o situație nouă şi dramatică. 
Deşi compania a afirmat că descoperirile lor sunt absolut 
benigne, aşa-numita lor expediție de reconstituire a arătat 
foarte clar pericolele. Două persoane au murit, una a 
dispărut şi alta a suferit răni grave. Cu siguranță, pentru 
tinerii absolvenţi care au luat parte la expediţie, această 
nouă tehnologie cuantică, vestitoare a secolului al XXI-lea, 


s-a dovedit a fi oricum, numai benignă nu. 


Un episod tipic de război privat s-a petrecut în 1357. 

Sir Oliver de Vannes, un nobil cavaler englez, cucerise 
oraşele Castelgard şi La Roque, pe râul Dordogne. După 
toate informațiile, acest „lord de împrumut” a domnit cu 
demnitate şi cinste şi a fost iubit de popor. În aprilie, 
pământurile lui Sir Oliver au fost invadate de o armată 
violentă formată din două mii de briganzi, cavaleri renegațţi 
aflați sub comanda lui Arnaut de Cervole, un călugăr 
răspopit cunoscut şi sub numele de „Arhiepiscopul”. După 
ce a transformat Castelgard-ul într-un morman de cenuşă, 
Cervole a pornit o razie împotriva celei mai apropiate 
mănăstiri, Abația  Sainte-Mere, ucigând călugări şi 
distrugând faimoasa moară de apă de pe Dordogne. Apoi 
Cervole l-a urmărit pe Sir Oliver până la cetatea La Roque, 
unde a avut loc o bătălie cumplită. 

Oliver şi-a apărat castelul cu pricepere şi vitejie. 

Mărturiile contemporane atribuie rezultatele obținute de 
Oliver sfetnicului său militar, Edwardus de Johnes. Despre 
acest om se cunosc însă foarte puţine lucruri, în jurul lui 
creându-se o legendă de tip „merlinian”: se spune că putea 
să dispară într-un fulger de lumină. Cronicarul Andreim 
afirma că Johnes venea de la Oxford, dar potrivit altor 


mărturii era milanez. Întrucât călătorea însoţit de o echipă 


de tineri, s-ar putea să fi fost mai degrabă un expert 
itinerant, care se angaja în slujba celui care îl plătea pentru 
serviciile sale. Se pricepea să folosească praful de puşcă şi 
artileria, o tehnologie nouă la vremea aceea... 

În cele din urmă Oliver şi-a pierdut inexpugnabilul său 
castel atunci când un spion a deschis un pasaj interior, 
permițându-le soldaților arhiepiscopului să intre. Astfel de 
trădări erau tipice pentru intrigile complexe ale timpului. 

Din Războiul de 100 de ani în Franța de M.D. Backes, 
1996 


CORAZON 


„Cel care nu este şocat de teoria cuantică, acela nu o 
înțelege”. 

Niels Bohr, 1927 

„Nimeni nu înţelege teoria cuantică”. 


Richard Feynman, 1967 


Nu ar fi trebuit să meargă pe scurtătura aceea. 

Dan Baker se crispă când noul său Mercedes S500 
berlină hurducăi pe drumul de ţară, intrând mai adânc în 
rezervaţia Navajo din Arizona de Nord. În jurul lor, peisajul 
era din ce în ce mai dezolant: îndepărtate podişuri roşiatice 
spre est, deşertul plat ce se întindea spre vest. 

Trecuseră pe lângă un sat acum o jumătate de oră — 
căsuțe prăfuite, o biserică şi o mică şcoală îngrămădite pe o 
coastă muntoasă -—, dar de atunci nu mai întâlniseră nimic, 


nici măcar un gard. Doar deşertul pustiu şi roşu. De o oră 


nu mai văzuseră nicio maşină. Acum era amiază, iar soarele 
strălucea puternic. Baker - patruzeci de ani, antreprenor de 
construcții din Phoenix - începuse să se neliniştească. Mai 
ales că soția sa, arhitectă, avea o fire de artist pe care nu o 
preocupau chestiile prozaice precum benzina sau apa. 
Rezervorul era pe jumătate gol. lar maşina începea să se 
încălzească. 

— Liz, zise el, eşti sigură că ăsta e drumul? 

Şezând lângă el, soția era aplecată asupra hărții, 
urmărind ruta cu degetul. 

— Trebuie să fie, zise ea. În ghid spune la patru mile 
după cotitura canionului Corazón. 

— Dar am trecut de canionul Corazón acum douăzeci de 
minute. Probabil că nu l-am observat. 

— Cum am fi putut să nu observăm un târg? zise ea. 

— Nu ştiu. Baker privea ţintă înainte. Dar aici nu e 
nimic. Eşti sigură că vrei asta? Adică, putem cumpăra nişte 
carpete Navajo grozave şi în Sedona. Se vând tot felul de 
carpete în Sedona. 

— Sedona! pufni ea. Alea nu-s autentice. 

— Bineînţeles că sunt autentice, dragă. O carpetă e o 
carpetă. 


— Împletitură. 


— Bine, oftă el. O împletitură. 

— Şi nu, nu e acelaşi lucru, zise ea. În prăvăliile din 
Sedona se vând kitsch-uri pentru turişti - sunt acrilice, nu 
din lână. Vreau împletituri care se vând în rezervație. Şi s-ar 
părea că la magazinul general există o veche împletitură din 
anii douăzeci, decorată de Hosteen Klah. 

Şi pe-aia o vreau. 

— Bine, Liz. Personal, Baker nu înțelegea la ce le mai 
trebuia încă o carpetă - mă rog, împletitură - Navajo. 

Aveau deja două duzini. Răspândite prin toată casa. Şi 
alte câteva împăturite în dulap. 

Continuară drumul în linişte. În faţa lor asfaltul 
strălucea în lumina soarelui ca un lac de argint. Şi au văzut 
şi câteva miraje, case sau oameni care apăreau deodată pe 
stradă, dar când te apropiai, acolo nu era nimic. 

Dan Baker oftă din nou: 

— Probabil că am trecut. 

— Să mai mergem câteva mile, zise soția. 

— Cam câte? 

— Nu ştiu. Câteva. 

— Câte, Liz? Hai să hotărâm cât de departe suntem 
dispuşi să mergem. 


— Zece minute, zise ea. 


— Bine, acceptă el, zece minute. 

Se uita la indicatorul de benzină când Liz duse mâna la 
gură şi exclamă: 

— Dan! 

Baker ridică privirea spre drum şi apucă să vadă o 
umbră - un bărbat îmbrăcat în cafeniu la marginea şoselei — 
şi să audă o bufnitură puternică. 

— Dumnezeule! murmură ea. L-am lovit! 

— Poftim? 

— L-am lovit pe omul ăla. 

— Nu-i adevărat. A fost o groapă în şosea. 

În oglinda retrovizoare, Baker văzu că bărbatul stătea 
încă pe marginea drumului. O siluetă cafenie, dispărând 
rapid în norul de praf din spatele maşinii pe măsură ce se 
depărtau. 

— Nu se poate să-l fi lovit, zise Baker. E încă în picioare. 

— Dan, l-am lovit. Am văzut eu. 

— Nu cred, dragă. 

Baker se uită din nou prin oglinda retrovizoare. Dar nu 
văzu nimic altceva decât norul de praf din spatele maşinii. 

— Mai bine ne-am întoarce, zise ea. 

— De ce? 


Baker era sigur că soţia lui nu avea dreptate şi că nu-l 


loviseră pe omul acela. Dar dacă îl loviseră, fie numai 
rănindu-l uşor - doar o zgârietură — asta însemna pentru ei 
o mare întârziere. Nu mai puteau ajunge la Phoenix până în 
seară. În regiunea aceea persoana nu putea fi decât un 
navajo. Trebuia dus la spital sau măcar până la cel mai 
apropiat oraş, care era Gallup şi nu era în drumul lor. 

— Credeam că vrei să ne întoarcem, zise ea. 

— Vreau. 

— Atunci să ne întoarcem. 

— Numai că nu vreau să avem probleme, Liz. 

— Dan. Nu-mi vine să cred. 

Oftă, apoi încetini. 

— Bine, mă întorc, mă întorc. 

Întoarse maşina, cu grijă să nu rămână blocat în nisipul 
roşu de pe marginile drumului, şi porni înapoi pe drumul pe 
care veniseră. 

— Dumnezeule! 

Baker trase pe dreapta şi sări în norul de praf produs de 
propria-i maşină. I se tăie respiraţia, iar valul de căldură îi 
învăluia fața şi corpul. „Cred că sunt vreo cincizeci de 
grade”, îşi spuse el. 

Pe măsură ce praful se împrăştia, văzu omul întins pe 


marginea drumului, încercând să se ridice în coate. 


Bărbatul - cu chelie şi barbă, să tot fi avut în jur de 
şaptezeci de ani — avea mişcări nesigure. După culoarea albă 
a pielii, nu părea a fi indian navajo. Era îmbrăcat cu o 
manta lungă, cafenie. „O fi preot”, gândi Baker. 

— Eşti teafăr? întrebă Baker, ajutându-l să se ridice pe 
drumul prăfuit. 

Bătrânul tuşi: 

— Da, n-am pățit nimic. 

— Vrei să te ridici? întrebă Baker, uşurat că nu vede 
sânge. 

— Imediat. 

Baker privi în jur şi întrebă: 

— Unde e maşina dumitale? 

Omul tuşi din nou. Clătinând din cap fără vlagă, privea 
fix în lungul drumului. 

— Dan, cred că e rănit, zise soția. 

— Da, admise Baker. 

Bătrânul arăta realmente derutat. Baker privi din nou în 
jur: în toate direcţiile doar deşert, strălucind în ceața 
luminoasă. 

Nicio maşină. Nimic. 

— Cum o fi ajuns aici? întrebă Baker. 


— Haide, zise Liz, trebuie să-l ducem la spital. 


Baker îl luă pe bărbat de subsuori, ajutându-l să se 
pună pe picioare. Deşi avea haine dintr-un material gros, 
asemănător postavului, bătrânul nu transpirase în arşița 
aceea. De fapt, corpul său părea rece, aproape prea rece. 

Bătrânul se lăsă moale pe braţul lui Baker în timp ce 
traversau drumul. Liz deschise portiera din spate. Bătrânul 
spuse: 

— Pot păşi, pot vorbi. 

— Bine, bine, zise Baker aşezându-l uşor pe bancheta 
din spate. 

Omul se ghemui într-o parte, pe bancheta tapițată cu 
piele. Pe sub manta purta haine obişnuite: blugi, o cămaşă 
în carouri, pantofi Nike. Închise uşa, iar Liz se aşeză din nou 
pe scaunul din față. Baker ezită, rămânând afară, în arşiță. 
Cum era posibil ca bătrânul să fi ajuns aici singur? 

Aşa încotoşmănat şi fără să transpire? 

Parcă abia ar fi coborât dintr-o maşină. 

„Poate că adormise la volan”, se gândi Baker. „Poate că 
maşina părăsise drumul şi avusese loc un accident. Poate 
că mai era cineva blocat în maşină”. 

Îl auzi pe bătrân murmurând: 

— L-am părăsit, l-am cântărit. Întoarce-te acum, ia-l 


acum, şi cum. 


Baker traversă drumul să arunce o privire. Trecu peste o 
groapă imensă în drum, se gândi să i-o arate soției, apoi se 
răzgândi. 

În afara drumului nu se vedea nicio urmă de roţi însă 
desluşi clar urmele bărbatului pe nisip. Urmele veneau 
dinspre deşert. La treizeci de paşi distanță, Baker zări malul 
unui torent uscat, o râpă tăiată în peisaj. Urmele de paşi 
păreau să vină dintr-acolo. 

Aşa că merse pe lângă urme până la albia torentului şi 
privi în jos. Nu văzu nicio maşină. Numai un şarpe care fugi 
de el şi se ascunse printre pietre. Îl trecură fiorii. 

Apoi îi atrase atenţia ceva alb. Strălucea în lumină, la 
câţiva paşi mai jos. Baker cobori ca să privească mai bine. 

Era un pătrățel de ceramică albă, cu latura de vreo trei 
centimetri. Părea să fie un material izolator. Baker îl ridică 
şi constată cu surprindere că era rece. Poate că era un 
material din alea noi care nu absoarbe căldura. 

Uitându-se mai atent, observă literele ITC imprimate pe o 
margine. lar într-o parte, un fel de buton. Se întrebă ce s-ar 
întâmpla dacă ar apăsa pe buton. Stând în mijlocul arşiței 
înconjurat de bolovani, apăsă. 

Nu se întâmplă nimic. 


Apăsă din nou. Din nou nimic. 


Baker ieşi din râpă şi se întoarse la maşină. Bătrânul 
dormea, sforăind zdravăn. Liz cerceta harta: 

— Cel mai apropiat oraş este Gallup. 

Baker porni motorul: 

— Spre Gallup. 

Ajunşi din nou pe autostradă, mergeau mai rapid, 
îndreptându-se spre sud, spre Gallup. Bătrânul dormea în 
continuare. Liz se uită la el, apoi zise: 

— Dan... 

— Ce este? 

— Îi vezi mâinile? 

— Ce e cu ele? 

— Degetele. 

Baker întoarse capul şi aruncă o privire spre bancheta 
din spate. Degetele bătrânului erau roşii până la al doilea 
nod. 

— Şi? E ars de soare. 

— Numai pe vârful degetelor? De ce nu pe toată mâna? 

Baker ridică din umeri. 

— Degetele lui nu erau aşa înainte, zise ea. Nu erau roşii 
când l-am ridicat. 

— Iubito, probabil că nu le-ai observat. 


— Am observat pentru că are manichiură. Şi mi s-a 


părut interesant ca un bătrân în deşert să aibă manichiură. 
— Hm. 
Baker aruncă o privire la ceas. Se întreba cât o să fie 
nevoie să stea la spital în Gallup. Probabil câteva ore. 
Oftă. 


Drumul continua drept înainte. 

La jumătatea drumului spre Gallup, bătrânul se trezi. 
Tuşi şi spuse: 

— Am ajuns. Unde am ajuns? 

— Cum te simți? zise Liz. 

— Cum mă simt? Sunt ameţit. Mă simt bine, minunat. 
— Cum te numeşti? întrebă Liz. 

Omul clipi spre ea: 

— Apelul quondam m-a făcut să hoinăresc. 

— Dar cum te numegşti? 

Bărbatul răspunse: 

— Aceeaşi pricină, jocul e de vină. 

Baker zise: 


— Vorbeşte numai în rime. 


Ea spuse: 

— Am observat, Dan. 

— Am văzut o emisiune la televizor pe tema asta, zise 
Baker. Dacă face rime, înseamnă că este schizofrenic. 

— A rima înseamnă a sincroniza, zise bătrânul. 

Apoi începu să cânte cât putea de tare, pe melodia lui 
John Denver: 

„Apelul quondam 

M-a făcut să rătăcesc 

Spre ţinutul părintesc 

Din Black Rocky, pe vechiul drum. 

Apelul quondam, s-a pornit acum”. 

— Oh, Doamne, zise Baker. 

— Domnule, îl întrebă Liz, poți să-mi spui cum te 
numeşti? 

—  Niobiul poate produce oprobriul. Ale părului 
singularități nu permit parități. 

Baker oftă: 

— Tubito, omul ăsta e nebun. 

— Un nebun cu orice alt nume ar mirosi urât. 

Dar soția lui nu voia să renunțe: 

— Domnule? Ştii cum te numeşti? 


— Cheamă-l pe Gordon! strigă bărbatul. Cheamă-l pe 


Gordon, cheamă-l pe Stanley. Păstrează totul în familie. 

— Dar, domnule... 

— Liz, zise Baker, lasă-l în pace. Lasă-l să se liniştească, 
bine? Mai avem mult de mers. 

Urlând din rărunchi, bătrânul cânta: 

„Spre ţinutul părintesc. 

Veche magie neagră, este tragic 

Spuma de la țară 

Mă face să gem”. 

După care, imediat, reluă acelaşi cântec. 

— Cât mai avem? întrebă Liz. 

— Nu mă întreba. 

El telefonase înainte, aşa că atunci când a oprit 
Mercedesul sub portalul Spitalului McKinley, Secţia de 
traumatisme, infirmierii îi aşteptau cu o brancardă. 

Bătrânul n-a avut nicio reacţie când l-au aşezat pe targă, 
dar când au început să-l lege, a devenit agitat, strigând: 

— Dezlegaţi-mă, descheiați-mă! 

— E mai bine pentru siguranța dumneavoastră, 
domnule, spuse un infirmier. 

— S-o crezi tu, dă-te la o parte! Siguranţa este ultimul 
refugiu al nemernicilor! 


Baker fu impresionat de felul cum se ocupau infirmierii 


de om, blând, dar ferm, legându-l. L-a impresionat şi micuța 
femeie brunetă, îmbrăcată în halat alb, care le-a ieşit în 
întâmpinare. 

— Mă numesc Beverly Tsosie — zise ea întinzându-le 
mâna - sunt medicul de gardă. 

Era foarte calmă, chiar dacă omul de pe brancardă 
continua să țipe în timp ce era dus în spital. 

— Apelul quondam m-a făcut să rătăcesc... 

Toată lumea din sala de aşteptare se uita la el. Baker 
văzu un copil de zece-unsprezece ani, cu brațul prins într-o 
eşarfă, care şedea pe un scaun împreună cu mama lui şi îl 
privea curios pe bătrân. Copilul îi şopti ceva mamei. 

Bătrânul cânta: 

— „Spre ţinutuuul părinteeesc...” 

Doctorița Tsosie întrebă: 

— De cât timp se manifestă aşa? 

— De la început. De când l-am luat. 

— În afară de momentele în care a dormit, zise Liz. 

— A avut vreun moment de inconştiență? 

— Nu. 

— Greaţă, vărsături? 

— Nu. 


— Şi unde l-aţi găsit? Cât de departe de canionul 


Corazón? 

— La circa cinci, zece mile distanță. 

— E cam pustiu pe acolo, zise ea. 

— Cunoaşteți zona? întrebă Baker. 

— Am crescut acolo. Zâmbi uşor. Sunt din Chinle. 

Bătrânul continua să cânte pe brancardă împinsă acum 
de infirmieri printr-o uşă batantă. Doctorița Tsosie le zise: 

— Dacă aşteptaţi aici, vă anunț îndată ce aflu ceva. 

Probabil că o să dureze un timp. Poate că o să vreţi să 
luați prânzul. 

Beverly Tsosie făcea parte din personalul de conducere 
din spitalul universitar din Albuquerque, dar în ultimul timp 
venea două zile pe săptămână la Gallup ca să fie cu bunica 
ei şi în zilele acelea lucra în schimburi la Secţia de urgenţe a 
spitalului McKinley ca să-şi rotunjească veniturile. Îi plăcea 
MckKinley, cu exteriorul său modern pictat în dungi roşu 
aprins şi crem. Spitalul era într-adevăr dedicat comunității. 
Şi îi plăcea oraşul Gallup, mai mic decât Albuquerque, un 
loc unde originea ei tribală o făcea să se simtă mai la largul 
ei. 

De obicei, Secția de urgențe era destul de liniştită. 

Aşa că sosirea acestui bătrân care se agita şi striga 


reprezenta un adevărat eveniment. Dădu la o parte draperia 


şi intră în nişă. Infirmierii îl descălțaseră deja pe bătrân şi îi 
scoseseră mantaua. Dar pentru că bătrânul continua să se 
zbată, luptându-se cu ei, fuseseră nevoiţi să-l lase tot legat. 
Acum îi îndepărtau blugii şi cămaşa în carouri tăindu-le cu 
foarfeca. 

Nancy Hood, asistenta şefă, spuse că nu conta, deoarece 
oricum cămaşa avea un mare defect: pe buzunar, o linie 
neregulată marca locul unde modelul nu se potrivea. 

— A tăiat-o deja şi a cusut-o la loc. Şi n-a făcut o treabă 
prea bună, după părerea mea. 

— Nu, spuse unul dintre infirmieri, ridicând cămaşa. 

N-a fost cusută, pentru că e făcută dintr-o singură 
bucată. 

Straniu, modelul nu se potriveşte pentru că o parte e mai 
mare decât cealaltă. 

— Oricum n-o să-i ducă lipsa, zise Nancy Hood, 
aruncând-o pe podea. Se întoarse spre Tsosie: Vreţi să 
încercați să-l examinaţi? 

Omul era deosebit de agitat. 

— Nu încă. Să-i facem câte o injecție intravenoasă în 
braţe. Şi să-i cercetăm buzunarele. Vedeţi dacă găsiți vreun 
act de identitate. Dacă nu are, luațţi-i amprentele şi trimiteţi- 


le prin fax la Washington, poate apar în baza de date de 


acolo. 

Douăzeci de minute mai târziu, Beverly Tsosie consulta 
un copil care îşi rupsese brațul alunecând în repriza a treia. 
Purta ochelari şi avea o figură de tocilar. Părea aproape 
mândru de accidentul său sportiv. 

Nancy Hood se apropie şi spuse: 

— L-am cercetat pe John Doel. 

— Şi? 

— Nimic care să ne poată ajuta. Nici portofel, nici cărți 
de credit, nici chei. Singurul lucru pe care îl avea este asta. 

Îi dădu lui Beverly o foaie de hârtie împăturită. Părea 
ieşită din imprimanta unui computer şi arăta ciudat: nişte 
linii punctate ce alcătuiau un fel de caroiaj. lar jos scria 
„mon.ste.mere”. 

— „Monstemere”? Ţi se pare că asta înseamnă ceva? 

Hood dădu din cap. 

— Eu aş zice că individul e psihotic. 

Beverly Tsosie protestă: 

— Bine, dar nu-l pot seda până când nu aflăm ce se 
petrece în capul lui. Să facem nişte filme, să descoperim 


dacă are vreun traumatism sau vreun hematom. 


1 Nume generic pentru un cetățean american de rând. 


— Radiologia e în renovare, Bev, ai uitat? Până-i vom 
putea face o radiografie va dura o veşnicie. De ce nu-i facem 
o tomografie? îi scanăm tot corpul pentru a afla tot. 

— Ocupă-te tu, zise Tsosie. 

Nancy Hood dădu să plece. 

— Oh! şi surpriză-surpriză. A sosit şi Jimmy, cel de la 
poliție. 

Dan Baker nu-şi găsea locul. După cum prevăzuse, au 
fost nevoiţi să stea ore întregi în sala de aşteptare a 
spitalului McKinley. După ce au luat masa - burrito în sos 
de chilii — s-au întors şi au văzut în parcare un polițist care 
le cerceta maşina, pipăind portiera. Văzându-l, pe Baker l- 
au trecut fiorii. S-a gândit să se ducă la el, apoi s-a 
răzgândit. Aşa că s-au întors în sala de aşteptare. A sunat-o 
pe fiica lui s-o anunţe că vor întârzia, că s-ar putea chiar să 
nu se întoarcă la Phoenix până a doua zi. 

Şi au continuat să aştepte. În cele din urmă, în jurul orei 
patru, Baker a întrebat la recepție despre bătrân. 

Femeia a răspuns cu o întrebare: 

— Sunteţi rude? 

— Nu, dar... 

— Atunci vă rog să aşteptaţi acolo. În curând va sosi şi 


doctorul. 


S-a întors la loc şi s-a aşezat, oftând. Apoi s-a ridicat şi 
s-a dus până la fereastră să vadă ce s-a întâmplat cu 
maşina. Polițistul plecase, dar acum, prins sub ştergătorul 
de parbriz, flutura un petic de hârtie. Baker începu să bată 
darabana pe pervazul ferestrei, reflectând la faptul că în 
oraşele astea mici, dacă intri în bucluc, se poate întâmpla 
orice. Şi cu cât aştepta mai mult, cu atât mintea sa inventa 
scenarii. Bătrânul era în comă - nu puteau părăsi oraşul 
până când nu îşi revenea. Bătrânul murea - erau acuzaţi de 
uciderea lui. Sau nu erau acuzaţi, dar trebuia să se prezinte 
în termen de patru zile pentru anchetă. 

În cele din urmă apăru cineva care voia să le vorbească. 
Nu era doctorița aceea mignonă, ci polițistul. 

Era un tânăr sub treizeci de ani, într-o uniformă curată 
şi călcată. Purta părul lung, iar pe ecusonul lui scria James 
Wauneka. Baker se întrebă ce fel de nume o mai fi şi ăsta. 
Hopi sau navajo probabil. 

— Domnul şi doamna Baker? 

Foarte politicos, Wauneka se prezentă, apoi le spuse: 

— Vin de la doamna doctor. A terminat consultația şi au 
sosit şi rezultatele de la tomografie. Nu există nicio dovadă 
că omul ar fi fost lovit de vreo maşină. Iar eu am controlat-o 


pe a dumneavoastră. Nu are urme de impact. 


Probabil că a fost o groapă şi aţi crezut că l-aţi lovit. 

Şoseaua este destul de proastă în zona aceea. 

Baker îi aruncă o privire cruntă soției, care refuză însă 
să se uite la el. Liz zise: 

— Omul o să se facă bine? 

— Aşa pare, da. 

— Atunci noi putem pleca? zise Baker. 

— Iubitule, zise Liz, nu vrei să-i dai lucrul acela pe care 
l-ai găsit? 

— O, da, spuse Baker şi scoase micul pătrat de 
ceramică. Am găsit asta aproape de locul unde se afla 
bătrânul. 

Polițistul începu să studieze bucata de ceramică. 

— ITC, zise, citind literele imprimate într-o parte. Unde 
exact l-ați găsit? 

— La vreo treizeci de paşi de drum. M-am gândit că omul 
ar fi putut să vină dintr-o maşină care a ieşit de pe şosea, 
aşa că am verificat. Dar nu era nicio maşină. 

— Ați găsit şi altceva? 

— Nu. Asta e tot. 

— Bine, mulțumesc, zise Wauneka strecurând bucata de 
ceramică în buzunar. Dădu să plece, dar se opri în loc. 


Oh, era să uit. Scoase din buzunar o hârtie şi o 


despături cu grijă. Am găsit asta în hainele lui. Ați mai 
văzut-o până acum? 

Baker privi hârtia: linii şi puncte dispuse într-un fel de 
caroiaj. 

— Nu, zise el, n-am văzut-o niciodată. 

— Nu i-aţi dat-o dumneavoastră? 

— Nu. 

— Aveţi cumva idee ce ar putea fi? 

— Nu, spuse Baker. Nu pot să-mi dau seama. 

— Eu cred că pot, zise soţia lui. 

— Da? se miră polițistul. 

— Da, zise ea. Pot să ăă... Şi luă hârtia din mâna 
polițistului. 

Baker oftă. Liz era arhitectă şi cerceta competent bucata 
de hârtie, întorcând-o pe o parte şi pe alta, uitându-se la 
linii cu susul în jos şi dintr-o parte. Baker ştia de ce. 

Încerca să-i distragă atenţia de la faptul că greşise, că 
maşina se izbise de fapt într-o groapă şi că pierduseră o zi 
întreagă. Încerca să justifice pierderea de timp, să-i dea o 
oarecare importanţă. 

— Da, zise ea în cele din urmă. Ştiu ce este. Este o 
biserică. 


Baker privi punctele de pe hârtie. Se miră: 


— Asta este o biserică? 

— Mă rog, planul unei biserici, zise ea. Vezi? Aici este 
axul lung al crucii, naosul... Vezi? Este cu siguranță o 
biserică, Dan. lar restul imaginii, pătrate în alte pătrate, 
toate rectilinii, pare a fi... ştii, e posibil să fie o mănăstire. 

— O mănăstire? se minună polițistul. 

— Aşa cred, zise ea. Şi ce credeţi de literele de la bază: 
mon.ste.mere. Nu este „mon” abreviere pentru mănăstire? 
Pun pariu că da. Vă spun, cred că asta este o mănăstire. 

Înapoie hârtia polițistului. 

Baker se uită ostentativ la ceas. 

— Ar fi cazul să plecăm. 

— Bineînţeles, zise Wauneka, înțelegând aluzia. 

Îşi strânseră mâinile. 

— Mulţumesc pentru tot ajutorul. Îmi pare rău pentru 
întârziere. Călătorie plăcută. 

Baker strânse ferm talia soției şi o scoase afară, în 
soarele după-amiezii. Se mai răcorise acum; la est se puteau 
vedea pe cer baloane cu aer cald. Gallup era un centru 
pentru iubitorii ascensiunilor cu balonul. Se duse la 
maşină. 

Hârtia de pe parbriz făcea reclamă unei firme locale de 


bijuterii din turcoaze cu preț promoțional. O scoase de sub 


ştergător, o mototoli şi se aşeză la volan. Soţia lui şedea cu 
braţele încrucişate şi se uita fix înainte. El porni motorul. 

Ea zise: 

— Ascultă, îmi pare rău. 

Se putea observa după ton că e țâfnoasă, dar Baker ştia 
că asta e tot ce va obține. 

Se aplecă şi o sărută pe obraz. 

— Nu, zise el. Ai făcut ce trebuia. Am salvat viața 
bătrânului. 

Soţia lui zâmbi. 


leşi din parcare şi o luă spre autostradă. 

În spital, bătrânul dormea cu o mască de oxigen pe față. 
Era calm acum. I se administrase un sedativ uşor şi respira 
slab, relaxat. Beverly Tsosie stătea la picioarele patului, 
recapitulând cazul împreună cu Joe Nieto, un apaş 
mescalero care era un internist priceput şi un foarte bun 
diagnostician. 

— Bărbat alb de circa şaptezeci de ani. La internare este 


confuz, nu se poate comunica cu el, dezorientare de gradul 


trei. Congestie uşoară, inima slabă, timolul puţin crescut. În 
rest, nimic. 

— Şi nu l-au lovit cu maşina? 

— Se pare că nu. Dar e ciudat. Spun că l-au găsit 
rătăcind la nord de canionul Corazón. Dar acolo nu există 
aşezări pe distanță de zece mile în nicio direcție. 

— Şi? 

— Acest om nu pare să fi fost expus la soare, John. 

Nu este deshidratat, nu prezintă acumulare de cetone în 
sânge şi urină. Nu este nici măcar ars de soare. 

— Crezi că l-a lăsat cineva acolo? S-au săturat de 
bunicul care tot înhaţă telecomanda? 

— Da. Aşa bănuiesc. 

— Dar ce e cu degetele? 

— Nu ştiu, recunoscu ea. Are o problemă de circulație. 

Vârfurile degetelor sunt reci, se învinețesc, pot chiar să 
cangreneze. Orice ar fi, situația s-a înrăutățit de când l-am 
internat. 

— Este diabetic? 

— Nu. 

— Boala Raynaud? 

— Nu. 


Nieto se apropie de marginea patului şi examină 


degetele. 

— Problema este numai la vârfuri. Deteriorarea are loc la 
nivel distal. 

— Exact, confirmă ea. Dacă n-ar fi fost găsit în deşert, aş 
fi diagnosticat-o ca degerătură. 

— Ai verificat dacă nu are cumva metale grele în 
organism, Bev? Pentru că ar putea fi o intoxicare cu metale 
grele. Cadmiu sau arsenic. Ar putea explica şi degetele, ca şi 
demența. 

— Am luat probe. Dar analiza pentru metale grele se face 
la UNH, în Albuquerque. Primim rezultatul în şaptezeci şi 
două de ore. 

— Ai vreun act de identitate, istorie medicală, orice? 

— Nimic. L-am declarat necunoscut şi i-am trimis 
amprentele pentru a fi căutate în baza de date de la 
Washington, dar ar putea dura o săptămână. 

Nieto clătină din cap. 

— Şi când era agitat, bolborosind, ce spunea? 

— Repeta acelaşi lucru iar şi iar, numai rime. Ceva 
despre Gordon şi Stanley. Şi dintr-odată spunea: „Apelul 
quondam m-a făcut să rătăcesc”. 

— Quondam? Asta nu e în latină? 


Ea ridică din umeri. 


— A trecut mult timp de când n-am mai intrat într-o 
biserică. 

— Cred că quondam este un cuvânt latinesc, zise Nieto. 

Deodată se auzi o voce: 

— Scuzaţi? 

Era băieţelul cu ochelari din patul de vizavi, care şedea 
împreună cu mama sa. 

— Aşteptăm încă să sosească chirurgul, Kevin, îi zise 
Beverly. Apoi îți vom îndrepta brațul. 

— Nu spunea „apelul quondam”, zise puştiul. Spunea 
„Spumă cuantică”. 

— Poftim? 

— Spumă cuantică, spunea „spumă cuantică”. 

Personalul medical s-a apropiat de el. Nieto părea 
amuzat. 

— Şi ce înseamnă, mai exact, spuma cuantică? 

Copilul îi privi serios, clipind. 

— La dimensiuni foarte mici, subatomice, structura 
spațiu-timp devine neregulată. Nu este uniformă, ci parcă ar 
fi din bule, ca spuma. Şi pentru că lucrurile au loc la nivel 
cuantic, poartă numele de spumă cuantică. 

— Câţi ani ai? întrebă Nieto. 


— Unsprezece. 


Mama lui adăugă: 

— Citeşte foarte mult. Tatăl lui lucrează la Los Alamos. 

Nieto dădu din cap. 

— Şi care este scopul acestei spume cuantice, Kevin? 

— Nu are niciun scop, zise copilul. Asta este structura 
universului la nivel subatomic. 

— Şi de ce crezi că omul acesta vorbea despre aşa ceva? 

— Pentru că este un faimos fizician, zise Wauneka, 
venind către ei. Se uită la foaia de hârtie din mână. L-am 
primit adineauri. Joseph A. Traub, 71 de ani, fizica 
materialelor. Specialist în metale supraconductoare. 

Declarat dispărut de firma unde lucrează, compania de 
cercetări ITC din Black Rock, astăzi pe la prânz. 

— Black Rock? Asta e tocmai lângă Sandia. 

Era la multe ore de mers cu maşina, în zona centrală a 
statului New Mexico. 

— Cum naiba a ajuns omul ăsta în canionul Corazón din 
Arizona? 

— Nu ştiu, zise Beverly. Dar este... 

În clipa aceea sună alarma. 

S-a întâmplat atât de repede că Jimmy Wauneka a 
rămas împietrit. Bătrânul a ridicat capul, s-a uitat la ei cu o 


privire sălbatică, apoi a început să vomite sânge. Masca de 


oxigen s-a înroşit, sângele trecea prin mască, cobora în 
şiroaie pe obraji şi bărbie, murdărind perna, peretele. 

Omul scoase un gâlgâit: se îneca în propriul sânge. 

Beverly fugea deja. Wauneka se ținea după ea. 

— Întoarce-i capul! zicea Nieto îndreptându-se spre pat. 
Întoarce-l! 

Beverly smulse masca de oxigen şi încercă să-i întoarcă 
bătrânului capul, dar el se zbătea, luptându-se cu ea, cu 
ochii măriți de panică. Wauneka o dădu la o parte, prinse 
capul omului cu ambele mâini şi răsuci tare, împingându-l 
forțat pe o parte. Bătrânul vomită din nou. 

Sângele stropi monitoarele şi pe Wauneka. 

— Aspiraţie! strigă Beverly, arătând spre un tub de pe 
perete. 

Wauneka încercă să-l țină pe bătrân şi să apuce tubul, 
dar podeaua era plină de sânge. Alunecă şi se agăță de pat. 

— Haideţi, oameni buni! strigă Tsosie. Am nevoie de voi! 
Aspiraţie! 

Era în genunchi, înfigându-şi degetele în gura omului ca 
să-i scoată limba. Wauneka reuşi să se pună pe picioare şi îl 
văzu pe Nieto întinzând tubul pentru aspirație. Îl apucă cu 
degetele pline de sânge, iar Nieto răsuci robinetul din perete. 


Beverly luă sonda de neopren şi începu să aspire gura şi 


nasul omului. Tubulatura se umplu cu sânge roşu. Omul se 
sufoca, tuşea, dar era din ce în ce mai slăbit. 

— Nu-mi place asta, zise Beverly, mai bine... 

Alarma monitoarelor îşi schimbă tonul, deveni ascuţită: 
stop cardiac. 

— Fir-ar să fie! zise ea. Era plină de sânge pe haină, pe 
bluză. Aparatul de resuscitare! Aduceţi electrozii! 

Nieto se aplecă deasupra patului, ţinând electrozii cu 
braţele întinse. Wauneka se dădu la o parte de lângă pat, 
făcându-i loc lui Nancy Hood; în jurul bolnavului erau 
destui oameni acum. Wauneka simți un miros înțepător şi 
îşi dădu seama că bărbatul evacuase materiile fecale. 

Înţelese brusc că bătrânul e pe moarte. 

— Gata! zise Nieto punând aparatul pe pacient. 

Corpul tresări violent pe masă. Sticlele de pe perete se 
clătinară. Alarma suna în continuare. 

Beverly zise: 

— Trage draperia, Jimmy! 

Se uită în jur şi îl văzu pe copilul cu ochelari privindu-i 
fix, cu gura deschisă. Wauneka trase iar draperiile cu o 
mişcare bruscă. 

O oră mai târziu, Beverly Tsosie se aşeză epuizată la 


biroul din colț pentru a completa fişa medicală. Avea să fie 


completată diferit, deoarece pacientul murise. Urmărea foaia 
de observație când Jimmy Wauneka veni cu o ceaşcă de 
cafea. 

— Mulţumesc, zise ea. Apropo, ai numărul companiei 
aceleia, ITC? Va trebui să-i sun. 

— O să-i anunţ eu, zise Wauneka, punându-i mâna pe 
umăr. Ai avut o zi grea. 

Înainte ca ea să apuce să spună ceva, Wauneka se şi 
aşezase la alt birou. Deschise rapid agenda şi formă 
numărul. Îi zâmbi pe când aştepta să i se răspundă. 

— Compania ITC. 

Se prezentă şi zise: 

— Vă sun în legătură cu angajatul pe care l-ați declarat 
dispărut, Joseph Traub. 

— Un moment, vă rog, vă fac legătura cu directorul de 
resurse umane. 

Apoi fu lăsat să aştepte câteva minute pe un fond 
muzical. Acoperi receptorul cu o mână şi, pe un ton cât 
putu de firesc, o întrebă pe Beverly: 

— Eşti liberă la cină sau te întâlneşti cu bunica? 

Ea continua să scrie, fără să ridice capul din grafice. 

— Mă văd cu bunica. 


El ridică uşor din umeri şi zise: 


— M-am gândit că nu strică să întreb. 

— Dar se culcă devreme. Pe la ora opt. 

— Asta înseamnă că accepţi? 

Ea zâmbi, continuând să-şi privească însemnările. 

— Da. 

Wauneka zâmbi larg. 

— Aşadar, în regulă. 

— Bine. 

Se auzi un clinchet în receptor şi o voce de femeie spuse: 

— Aşteptaţi, vă rog, vă dau legătura cu domnul 
vicepreşedinte principal, doctorul Gordon. 

— Mulţumesc, răspunse el, gândindu-se la titulatura 
pompoasă: „domnul vicepreşedinte principal”. 

Încă un declic, apoi o voce gravă: 

— La telefon John Gordon. 

— Doctore Gordon, sunt James Wauneka, 
Departamentul de poliție Gallup. Vă sun de la spitalul 


McKinley din Gallup. Mă tem că am veşti proaste. 

Văzut prin ferestrele imense ale sălii de conferințe a ITC- 


ului, soarele după-amiezii strălucea oglindindu-se în pereții 
din sticlă şi oţel ai celor cinci laboratoare ce alcătuiau 
complexul de cercetare din Black Rock. În depărtare, 
deasupra deşertului, se vedeau formându-se nori vestitori 
de furtună. Dar în sala de conferințe, cei doisprezece 
membri ai comitetului director al ITC erau întorşi cu spatele 
şi nu vedeau panorama. Şedeau la o masă şi îşi beau 
cafeaua, vorbind între ei în timp ce aşteptau să înceapă 
consiliul. Şedinţele consiliului se prelungeau întotdeauna 
până noaptea târziu, pentru că preşedintele ITC, Robert 
Doniger, era un insomniac notoriu şi le programa târziu. 

Faptul că membrii comitetului, cu toţii directori de 
corporații şi investitori importanți, veneau totuşi la aceste 
şedinţe era tributul plătit minţii strălucite a lui Doniger. 

În momentul acela, Doniger încă nu îşi făcuse apariţia. 

John Gordon, mătăhălosul său vicepreşedinte, credea că 
ştie de ce. Continuând să vorbească la un telefon celular, 
Gordon se îndreptă spre uşă. Cândva, Gordon fusese 
director de proiect la Air Force, şi încă mai avea o atitudine 
milităroasă. Costumul său bleumarin era proaspăt călcat, 
iar pantofii negri străluceau. Ţinând telefonul celular la 
ureche, zise: 


— În regulă, ofițer, şi se strecură afară pe uşă. 


Aşa cum bănuia, Doniger era pe culoar, mergând în sus 
şi în jos ca un copil hiperactiv, în timp ce Diane Kramer, 
avocatul şef al ITC, stătea deoparte şi îl asculta. 

Gordon îl văzu pe Doniger împungând nervos aerul cu 
degetul în direcţia ei. Era limpede că o dojenea aspru. 

Robert Doniger avea treizeci şi opt de ani, era un fizician 
strălucit şi miliardar. În ciuda burţii şi a părului grizonant, 
comportamentul său rămăsese tineresc, sau juvenil, în 
funcție de persoana cu care discutai despre el. Sigur este că 
vârsta nu îl potolise. ITC era a treia companie pe care o 
întemeia; se îmbogățise din celelalte, dar maniera sa de a 
conduce compania rămăsese la fel de caustică şi antipatică. 
Aproape toți angajaţii companiei se temeau de el. 

Din considerație pentru consiliul director, Doniger îşi 
pusese un costum albastru în locul pantalonilor kaki şi al 
tricourilor obişnuite. Dar părea stânjenit în costum, ca un 
băiețel obligat de părinți să se gătească. 

— Vă mulțumesc foarte mult, domnule ofițer Wauneka, 
zise Gordon în celular. O să ne ocupăm de totul. Da. O să 
facem asta imediat. Încă o dată, mulțumesc. 

Gordon închise celularul cu o mişcare rapidă şi se 
întoarse spre Doniger: 


— Traub e mort şi i-au identificat cadavrul. 


— Unde? 

— La Gallup. Acum am vorbit cu un polițist care m-a 
sunat din spital. 

— Şi care ar fi, după ei, motivul morții? 

— N-au spus ceva sigur. Cred că este vorba de un 
puternic atac cardiac. Dar avea o problemă cu degetele. 

O problemă de circulație. Vor face o autopsie. Aşa cere 
legea. 

Doniger dădu din mână a lehamite. 

— Ce să spun, mare scofală! Autopsia n-o să scoată la 
iveală nimic. Traub a avut erori de transcriere. N-or să-şi 
dea niciodată seama. De ce mă faci să-mi pierd timpul cu 
prostii? 

— Unul dintre angajaţii tăi a murit, Bob, îl avertiză 
Gordon. 

— E adevărat, zise Doniger rece. Ştii ceva? Al naibii să 
fiu dacă pot face mai mult decât să spun că îmi pare rău. 
Of! Trimite nişte flori. Te ocupi tu, bine? 

În astfel de momente, Gordon trăgea adânc aer în piept 
şi îşi reamintea că Doniger nu se deosebea de majoritatea 
tinerilor oameni de afaceri. Îşi reamintea că, dincolo de 
sarcasmul lui, Doniger avea aproape întotdeauna dreptate. 


Şi se mai consola cu gândul că, oricum, Doniger se purtase 


aşa toată viața. 

Robert Doniger fusese un geniu precoce, studiind 
manuale de inginerie încă din şcoala primară. Pe la nouă 
ani putea repara orice aparat electronic - radio sau TV - 
meşterind cu lămpile electronice şi cu firele până îl făcea să 
funcționeze. Atunci când mama lui s-a arătat îngrijorată că 
s-ar putea electrocuta, i-a zis: „Nu fi proastă!”. Iar când 
bunica lui preferată a murit, Doniger a informat-o sec pe 
maică-sa că bătrâna doamnă îi datora 27 de dolari şi el avea 
pretenţia ca ea să-i plătească datoria. 

După ce şi-a luat, cu summa cum laude, licenţa în fizică 
la Stanford la vârsta de optsprezece ani, Doniger s-a angajat 
la Fermitab, lângă Chicago. A demisionat după şase luni, 
spunându-i directorului laboratorului că „fizica particulelor 
este pentru onanişti”. S-a întors la Stanford, unde a început 
să lucreze într-un domeniu pe care îl considera mult mai 
promițător: magnetismul supraconductoarelor. 

Toate acestea se întâmplau într-o perioadă în care 
oamenii de ştiinţă din diferite domenii părăseau 
universitățile pentru a întemeia companii în care să-şi 
valorifice descoperirile. Doniger a plecat şi el după un an 
pentru a întemeia Tech Gate, o companie care producea 


componente pentru gravarea de mare precizie a tipurilor, 


componente pe care Doniger le inventase enpassant. Când 
cei de la Stanford au protestat, susținând că făcuse acele 
descoperiri în timp ce lucra în laboratoarele lor, Doniger le-a 
zis: „Dacă vă deranjează, dați-mă în judecată, dacă nu — 
tăceți din gură”. 

În perioada Tech Gate, stilul dur de management al lui 
Doniger a devenit celebru. În timpul discuţiilor cu oamenii 
de ştiinţă şedea într-un colț, cu scaunul lăsat pe spate într- 
un echilibru precar, bombardându-i cu întrebări de genul: 
„Dar de asta ce spui?”; „De ce nu faci tu asta?”; „De ce se 
întâmplă aşa?”. Dacă răspunsul îl satisfăcea, zicea „Poate...” 

Era lauda supremă pe care o putea obţine cineva de la 
el. 

Dar dacă nu era mulțumit de răspuns - şi asta se 
întâmpla de obicei — mârâia: „Ţi-a murit cerebelul>”; „Aspiri 
cumva să devii un idiot>”; „Vrei să mori tâmpit?”; „Nu eşti 
nici măcar cretin!”. lar dacă se enerva de-a binelea, începea 
să arunce cu pixuri şi agende urlând: „Căcănari! Nu sunteți 
decât nişte căcănari nenorociți!” 

Angajaţii Tech Gate suportau istericalele lui „Doniger 
Moartea încarnată” pentru că era un fizician strălucit, mai 
bun decât ei; pentru că ştia problemele cu care se confrunta 


echipa lui; şi pentru că de fiecare dată criticile lui erau la 


obiect. Chiar dacă era dezagreabil, stilul său de a conduce 
dădea rezultate: în doi ani Tech Gate a progresat 
considerabil. 

În 1984 a vândut compania cu o sută de milioane de 
dolari. În acelaşi an revista Times l-a înscris pe lista primilor 
cincizeci de bogați sub douăzeci şi cinci de ani „care vor 
modela ceea ce a rămas din acest secol”. Lista îi includea şi 
pe Bill Gates şi Steve Jobs. 

— La dracu”! zise Doniger, întorcându-se spre Gordon. 
Chiar trebuie să le rezolv singur pe toate? Iisuse! 

Unde l-au găsit pe Traub? 

— În deşert. În rezervaţia Navajo. 

— Unde exact? 

— Tot ce ştiu este: zece mile la nord de Corazón. Se pare 
că e cam pustiu pe acolo. 

— Bine, zise Doniger. Atunci pune-l pe Baretto de la 
securitate să conducă maşina lui Traub până la Corazón şi 
s-o lase în deşert. Să-i înțepe un cauciuc şi să plece. 

Diane Kramer îşi drese glasul. Era o brunetă de treizeci- 
treizeci şi cinci de ani şi purta un costum negru. 

— Nu ştiu ce să zic, Bob, interveni ea pe cel mai 
avocăţesc ton. Denaturezi probele... 


— Bineînţeles că denaturez probele! Asta şi urmăresc! 


Cineva o să se întrebe cum a ajuns Traub acolo. Aşadar, 
o să le las maşina ca s-o găsească. 

— Dar nu ştim exact unde... 

— Nu contează exact unde. Faceţi cum v-am spus. 

— Asta înseamnă că Baretto şi încă cineva vor şti. 

— Mă doare-n cot. Fă-o, Diane! 

Urmă un scurt moment de tăcere. Kramer privea 
încruntată în podea. Se vedea că e nemulțumită. 

— Ascultă, zise Doniger întorcându-se spre Gordon. 

Îţi aminteşti când Garman era pe cale să primească un 
contract pe care îl voia şi vechea mea companie? Îţi 
aminteşti informațiile care au ajuns în presă? 

— Îmi amintesc, admise Gordon. 

— Erai aşa de îngrijorat, zise Doniger afectat şi îi explică 
lui Kramer: Garman era un porc gras. Dar atunci slăbise 
foarte mult pentru că îl pusese soția lui la regim. 

Noi am răspândit zvonul că Garman are cancer 
inoperabil şi compania sa urma să decadă. El a negat totul, 
dar nimeni nu l-a crezut din cauza felului în care arăta. Am 
primit contractul. I-am trimis un coş mare de fructe soției 
lui. Râse. Figura este că nimeni nu şi-a dat seama niciodată 
că zvonul a fost lansat de noi. Totul e permis, Diane. 


Afacerile sunt afaceri. Du maşina aia nenorocită în 


deşert. 

Ea încuviință din cap, dar continuă să privească în 
podea. 

— Şi apoi, reluă Doniger, vreau să ştiu cum naiba a 
reuşit Traub să intre în camera de tranzit. Pentru că făcuse 
deja prea multe călătorii şi acumulase prea multe erori de 
transcripție. Depăşise limita. Nu mai avea voie să facă alte 
călătorii. Nu avea aprobare pentru tranzit. Avem pază foarte 
strictă în jurul acelei camere. Deci, cum a intrat? 

— Credem că a avut permisiunea de a intra acolo să 
lucreze la aparatură, zise Kramer. A aşteptat până seara, 
între schimburi, şi a luat o maşină. Dar încă verificăm. 

— Nu vreau să verificați, replică Doniger sarcastic. 

Vreau să rezolvați, Diane. 

— O să rezolvăm, Bob. 

— Ai grijă, dar-ar dracii! zise Doniger. Pentru că această 
companie are trei mari probleme acum. Şi Traub este cea 
mai măruntă dintre ele. Celelalte două sunt importante. 
Ultra, ultra importante. 

Doniger a avut întotdeauna darul previziunii pe termen 
lung. Cândva, în 1984, vânduse Tech Gate pentru că 
estimase că industria cipurilor de computere va ajunge să 


stagneze. În momentul acela, ideea părea un nonsens. 


Cipurile îşi dublau puterea la fiecare optsprezece luni, în 
timp ce costurile se înjumătățeau. Dar Doniger ştia că acest 
rezultat se obținea prin îngrămădirea unui număr tot mai 
mare de componente pe cip. Ceea ce nu putea merge la 
infinit. La un moment dat, circuitele ar fi devenit atât de 
dense, încât cipurile s-ar fi topit din cauza căldurii. 

De aici rezulta existența unei limite superioare a puterii 
computerelor. Doniger ştia şi că societatea va ajunge să 
ceară de la calculatoare o putere şi mai mare, dar nu vedea 
cum s-ar putea obține aşa ceva. 

Frustrat, s-a întors la o pasiune mai veche, magnetismul 
materialelor supraconductoare. A fondat o a doua companie, 
Advanced Magnetics, care deținea câteva patente esenţiale 
pentru noile aparate de vizualizare prin rezonanță 
magnetică ce începeau să revoluționeze medicina. Pentru 
fiecare aparat cu rezonanță magnetică fabricat, Advanced 
Magnetics primea câte un sfert de milion de dolari. Era o 
„vacă bună de muls”, după cum s-a exprimat odată Doniger, 
„şi cam la fel de interesant ca mulsul vacii”. Plictisit şi în 
căutare de noi provocări, a vândut afacerea în 1988. Atunci 
avea douăzeci şi opt de ani şi o avere de un miliard de 
dolari. Dar din acest punct de vedere încă nu arătase tot ce 


putea. 


În anul următor, 1989, a fondat ITC. 

Unul dintre idolii lui Doniger era fizicianul Richard 
Feynman. La începutul anilor '80, Feynman a lansat 
supoziţia că ar fi posibilă construirea unui computer 
folosind atributele cuantice ale atomului. Teoretic, acest 
„computer cuantic” ar fi fost de miliarde şi miliarde de ori 
mai puternic decât orice computer construit vreodată. Dar 
ideea lui Feynman implica o tehnologie absolut nouă - o 
tehnologie care trebuia să fie creată pornind de la zero, o 
tehnologie care schimba toate regulile. Deoarece nimeni nu- 
şi putea imagina practic modalitatea de a construi un 
computer cuantic, ideea lui Feynman a fost curând uitată. 

Dar nu şi de Doniger. 

În 1989, Doniger a pornit să construiască primul 
calculator cuantic. Ideea era atât de radicală şi de riscantă, 
încât nu şi-a anunțat niciodată public intenţia. I-a dat noii 
sale companii un nume banal, ITC, abreviere pentru 
Corporaţia Internaţională pentru Tehnologie, International 
Technology Corporation (n.t.). Birourile principale şi le-a 
construit la Geneva, atrăgându-şi fizicienii ce lucrau la 
CERN. 

Apoi, vreme de câțiva ani nu s-a mai auzit nimic despre 


Doniger sau de compania lui. Oamenii au presupus că se 


retrăsese, în caz că îşi mai aminteau de el. În fond, era ceva 
obişnuit ca întreprinzătorii de succes din domeniul high- 
tech să se retragă după ce făcuseră avere. 

În 1994, revista Times a publicat o listă de douăzeci şi 
cinci de persoane sub patruzeci de ani care modelau lumea. 
Robert Doniger nu se număra printre ei. Nimănui nu-i păsa, 
nimeni nu îşi amintea. 

În acelaşi an, el a mutat sediul ITC înapoi în SUA, 
construind laboratoarele din Black Rock, New Mexico, la 
nord de Albuquerque, la o oră de mers. Un observator atent 
şi-ar fi dat seama că s-a mutat din nou într-un loc unde 
existau mulți fizicieni disponibili. Dar nu au existat 
observatori, nici atenți, nici altfel. Aşa că nimeni nu a 
remarcat că în ultimul deceniu al secolului, ITC s-a 
dezvoltat constant. Au fost construite mai multe laboratoare 
în New Mexico, au fost angajați mai mulți fizicieni. Comitetul 
de acționari al lui Doniger a crescut de la şase la 
doisprezece. Cu toţii erau directori executivi ai unor 
companii care investiseră în ITC, sau investitori. 

Cu toții semnaseră contracte draconice în legătură cu 
păstrarea secretului, cu obligația scrisă de a plăti o garanție 
substanțială, de a se supune la cerere testului cu detectorul 


de minciuni şi de a permite ITC-ului să le intercepteze 


convorbirile fără să-i avertizeze. Mai mult, Doniger le-a cerut 
o investiție minimă de 300 de milioane de dolari. 

Acesta era, le explicase el arogant, costul unui loc în 
consiliu. „Vreţi să ştiţi ce pun la cale, vreți să luați parte la 
ceea ce facem noi aici. Costă o treime de miliard. Acceptați 
sau nu. Altfel nu mă interesează”. 

Dar bineînțeles că îl interesa. ITC cheltuia banii într-un 
ritm înfricoşător. În ultimii nouă ani se duseseră peste trei 
miliarde de dolari. Şi Doniger ştia că va avea nevoie de încă 
mai mulți. 

— Problema noastră numărul unu, zise Doniger, este 
capitalizarea. Avem nevoie de alt miliard până în zori. Arătă 
cu capul spre sala de conferinţe. Ăştia n-or să-i aducă. 

Trebuie să-i conving să accepte în consiliu trei noi 
membri. 

Gordon zise: 

— Asta înseamnă că va avea loc o negociere dură în 
camera aia. 

— Ştiu, spuse Doniger. Ei văd ce rată de consum avem şi 
vor să ştie când se va sfârşi. Vor să vadă rezultate concrete. 
Şi asta am să le şi dau astăzi. 

— Ce rezultate concrete? 


— O victorie, zise Doniger. Marțafoii ăştia au nevoie de o 


victorie. O veste grozavă despre unul dintre proiecte. 

Kramer făcu ochii mari de uimire, iar Gordon spuse: 

— Bob, proiectele sunt toate pe termen lung. 

— Unul dintre ele trebuie să fie aproape de rezolvare. 

Să zicem Dordogne? 

— Nu, nu este. Nu recomand o asemenea abordare a 
proiectului. 

— Iar eu am nevoie de o victorie, insistă Doniger. 

Profesorul Johnston este de trei ani în Franța cu 
absolvenţii săi de Yale pe banii noştri. Trebuie să ne poată 
da un rezultat pentru cheltuielile făcute. 

— Nu încă, Bob. Oricum, nu avem tot pământul. 

— Avem o parte suficientă. 

— Bob... 

— Diane o să se ducă acolo. Ea poate să-l preseze cu 
blândeţe. 

— Profesorului Johnston n-o să-i convină. 

— Sunt sigur că Diane se poate descurca cu Johnston. 

Unul dintre asistenți deschise uşa sălii de conferințe şi 
privi pe culoar. Doniger strigă: 

— Vin imediat, fir-ar să fie! Dar porni imediat spre uşă. 

Privi înapoi peste umăr şi adăugă: 


— Faceţi-o, fără comentarii. Apoi intră în sală şi închise 


uşa. 

Gordon o porni cu Kramer pe coridor. Tocurile ei înalte 
răsunau pe podea. Gordon îi aruncă o privire şi văzu că, în 
afară de costumul Jil Sander foarte corect, cu o croială 
perfectă, purta pantofi negri cu tocuri subțiri. Era look-ul 
clasic al avocatei: seducătoare şi intangibilă în acelaşi timp. 

Gordon întrebă: 

— Aflaseşi despre treaba asta? 

Ea dădu din cap. 

— Dar nu de mult timp. Mi-a spus acum o oră. 

Gordon tăcu. Îşi înăbuşea iritarea. Lucra cu Doniger de 
circa doisprezece ani, de pe timpul corporației Advanced 
Magnetics. La ITC conducea o operaţiune industrială de 
cercetări de mare importanță pe două continente, în care 
erau implicaţi zeci de fizicieni, chimişti, informaticieni. 
Fusese nevoit să se instruiască el însuşi cu privire la 
metalele supraconductoare, la compresia fractală, la qubiţi 
cuantici?, şi la transferul fluxurilor intense de ioni. Era sătul 


până peste cap de fizicienii teoreticieni — de cel mai rău soi — 


2 Prescurtare de la quantum bit, biții (în prezent, particulele atomice) 
care alcătuiesc maşinile teoretice numite computere cuantice. Se 
deosebesc de biții din computerele actuale prin aceea că există simultan 
în mai multe stări. Prin urmare, ei pot reprezenta simultan atât O, cât şi 
1 (n.t.) 


şi totuşi scopurile fuseseră atinse; dezvoltarea decurgea 
conform planului, costurile suplimentare erau acceptabile. 
Dar, în ciuda succesului său, Doniger nu avea cu adevărat 
încredere în el. 

Kramer, pe de altă parte, se bucurase întotdeauna de o 
relație specială cu Doniger. Începuse ca angajată a unei 
firme de avocatură, dar lucra şi pentru companie. Doniger a 
considerat că este o femeie inteligentă şi rasată, aşa că a 
angajat-o. l-a fost amantă în anul următor şi, deşi se 
despărțiseră demult, el încă o asculta. De-a lungul timpului, 
ea reuşise să evite câteva potențiale dezastre. 

— De zece ani, zise Gordon, păstrăm secretul asupra 
acestei tehnologii. Dacă stai să te gândeşti, e un adevărat 
miracol. Traub este primul incident, prima oară când ceva 
ne-a scăpat de sub control. Din fericire, a ajuns pe mâinile 
unui polițist oarecare şi n-o să se afle. Dar dacă Doniger 
începe să întindă coarda în Franța, oamenii ar putea pune 
lucrurile cap la cap. Avem deja pe urmele noastre jurnalista 
aia de la Paris. Bob ar putea să declanşeze spargerea 
buboiului. 

— Ştiu că a luat în calcul toate astea. Este cea de-a doua 
mare problemă. 


— Publicitatea? 


— Da, să iasă totul la iveală. 

— Nu se teme? 

— Ba da. Dar se pare că are un plan cum să facă față. 

— Sper, zise Gordon. Pentru că nu putem conta 
întotdeauna pe un polițist tembel care să scotocească prin 


rufele noastre murdare. 


A doua zi dimineaţă, ofițerul James Wauneka o căută la 
spitalul McKinley pe Beverly Tsosie. Voia să se intereseze de 
rezultatul autopsiei bătrânului care murise. 

Dar i s-a spus că Beverly era la etajul 3, la rezonanță 
magnetică. Aşa că s-a dus acolo. 

A găsit-o într-o cameră mică, bej, alăturată scanerului 
alb. Vorbea cu Calvin Chee, tehnicianul specialist în 
rezonanță magnetică. Şedea la consola computerului, care 
afişa imagini în alb-negru una după alta. În imagini apăreau 
cinci cerculețe în şir. Pe măsură ce Chee derula imaginile, 
acestea deveneau din ce în ce mai mici. 

— Calvin, zicea ea, este imposibil, trebuie să fie ceva 


artificial. 


— Tu mi-ai cerut să revăd datele, zise el, iar acum nu mă 
crezi? Pe cuvânt, Bev, nu sunt artificiale. Sunt reale. 

Uite, priveşte şi cealaltă mână. 

Chee apăsă câteva taste şi pe ecran apăru un oval 
orizontal cu cinci cercuri estompate în interior. 

— Vezi? Asta este palma mâinii stângi în secțiune 
mediană, spuse el întorcându-se spre Wauneka. Cam ceea 
ce ai vedea dacă ţi-ai pune mâna pe un butuc de măcelar şi 
ai lăsa satârul să cadă direct pe ea. 

— Foarte drăguţ, Calvin! 

— Păi, vreau ca toată lumea să fie lămurită. 

Se întoarse iar spre ecran. 

— OK, iată semnele. Cinci cercuri sunt cele cinci oase 
palmare. Aceste chestii sunt tendoanele care merg la degete. 
Țineţi minte că majoritatea muşchilor care mişcă mâna sunt 
localizați în antebraț. Bun. Cerculețul acela este artera 
radială care trece prin articulație şi irigă mâna. 

OK. Acum mergem mai jos de încheietură, în secțiuni 
transversale. 

Imaginile se schimbau. Ovalul se făcu din ce în ce mai 
mic şi, unul câte unul, oasele se separară, ca la divizarea 
unei amibe. Acum erau patru cercuri. 


— OK! Acum am trecut de palmă şi vedem numai 


degetele. Fiecare deget are arteriole, ce se divid pe măsură 
ce înaintăm, devenind din ce în ce mai mici, dar rămânând 
vizibile. Observaţi aici şi aici? Bine. Pe măsură ce ne 
apropiem de vârful degetelor, oasele sunt mai mari. Aceasta 
este falanga mediană, articulația... şi acum... priviți 
arteriolele, vedeți cum continuă, secțiune cu secțiune... şi 
acum. 

Wauneka se încruntă: 

— Pare ca o defecțiune. Ca şi cum ar fi sărit ceva. 

— Ceva chiar a sărit, zise Chee. Arteriolele nu sunt la 
locul lor, nu în continuarea celorlalte. Să vă mai arăt o dată. 

Afişă secțiunea anterioară, apoi pe următoarea. Era clar. 
Cerculeţele micilor arteriole păreau să fi sărit într-o parte. 

— Iată de ce omul nostru avea degetele cangrenate. 

Nu avea circulație pentru că arteriolele erau întrerupte. 
E ca un defect de fabricație. 

Beverly dădu din cap. 

— Calvin. 

— Aşa este. Şi nu numai aici, ci şi în alte părți ale 
corpului său. Cum ar fi inima. Individul a murit din cauza 
unui atac coronarian masiv? Nu-i de mirare, pentru că şi 
pereţii ventriculelor erau întrerupți. 


— Din cauza sclerozării țesutului, zise ea clătinând din 


cap. Calvin, las-o baltă! Avea şaptezeci şi unu de ani. 

Orice defect avea inima, ea a funcționat vreme de peste 
şaptezeci de ani. Ca şi mâinile. Dacă arteriolele erau cu 
adevărat deplasate, degetele i-ar fi căzut de mult. Dar n-au 
făcut-o. Oricum, asta era o afecțiune recentă care s-a 
înrăutățit de când a intrat în spital. 

— Vrei să zici că aparatul se înşală? 

— Asta trebuie să fie. Nu dau computerele uneori erori 
de înregistrare? Şi nu au uneori viruşi? 

— Am verificat aparatul, Bev. Funcţionează perfect. 

Bev ridică din umeri: 

— Îmi pare rău, dar nu te cred. Trebuie să ai o problemă 
Pe undeva. Uite, dacă eşti sigur că ai dreptate, du-te la 
patologie şi cercetează personal cadavrul. 

— Am încercat, zise Chee. Dar cadavrul fusese deja 
ridicat. 

— Serios? zise Wauneka. Când? 

— Azi-dimineaţă la orele cinci. Cineva de la compania 
unde lucra. 

— Nu-i nimic, sediul firmei este departe, lângă Sandia, 
zise Wauneka. Cadavrul trebuie să mai fie pe drum, în vreo 
maşină. 


— Nu, dădu Chee din cap. L-au incinerat de dimineaţă. 


— Da? Unde? 

— La crematoriul Gallup. 

— L-au ars aici? zise Wauneka. 

— Vă spun eu, zise Chee, cu siguranţă că este ceva în 
neregulă cu tipul ăsta. 

Beverly Tsosie încrucişă brațele pe piept, uitându-se la 
cei doi bărbați. 

— Nu este nimic ciudat, zise ea. Compania a procedat 
aşa pentru că a aranjat totul prin telefon, de la distanță. 

Au vorbit cu cei de la pompe funebre, care au venit şi l- 
au incinerat. Se întâmplă mereu astfel de lucruri, mai ales 
dacă mortul nu are familie. Aşa că hai să ne vedem de 
treabă, conchise ea. Şi cheamă echipa de întreținere să-ți 
regleze aparatul. Ai o problemă tehnică, asta-i tot. 

Jimmy Wauneka voia să încheie cât mai repede cazul 
Traub. Dar în spital mai rămăsese o pungă de plastic cu 
lucrurile bătrânului. Nu avea de ales, trebuia să ia din nou 
legătura cu cei de la ITC. De astă dată vorbi cu alt 
vicepreşedinte, o doamnă Kramer. Doctorul Gordon era în 
şedinţă şi nu putea fi abordat. 

— Este vorba de doctorul Traub, zise el. 

— A, da. Se auzi un oftat. Bietul doctor Traub. Un om 


tare cumsecade. 


— Corpul său a fost incinerat astăzi, dar mai avem aici 
câteva efecte personale. Ce doriți să facem cu ele? 

— Doctorul Traub nu are rude în viață, spuse doamna 
Kramer. Mă îndoiesc că există cineva care să aibă nevoie de 
hainele sale sau de alte lucruri. Despre ce efecte vorbiţi? 

— Păi, avea o diagramă în buzunar. Arăta ca un plan de 
biserică sau de mănăstire. 

— Hm! 

— Ştiţi de ce avea acest plan al unei mănăstiri? 

— Nu, nu pot să-mi dau seama. Ca să fiu sinceră, 
doctorul Traub devenise cam ciudat în ultimele săptămâni. 

Era destul de deprimat de când îi murise soția. Sunteţi 
sigur că e vorba de o mănăstire? 

— Nu, nu sunt. Nu ştiu ce este. Vreţi această diagramă? 

— Dacă nu vă deranjează să o trimiteţi prin fax. 

— Dar obiectul ceramic? 

— Ce obiect ceramic? 

— Avea o bucată de ceramică. De circa un ţol pătrat şi 
are imprimat numele ITC. 

— Ah, da, nicio problemă. 

— Mă întrebam ce poate fi. 

— Ce poate fi? O cartelă de identificare. 


— Nu arăta ca nicio cartelă de identificare pe care am 


văzut-o vreodată. 

— Este un tip nou. Le folosim la trecerea prin unele uşi 
securizate. 

— Vreţi să v-o trimit şi pe asta? 

— Dacă nu este un deranj prea mare. Ştiţi ceva, o să vă 
dau un număr al căsuţei noastre poştale şi nu aveţi de făcut 
decât să-l scrieți pe un plic, să lipiți plicul şi să-l lăsaţi în 
cutia poştei. 

Jimmy Wauneka închise telefonul şi se gândi: 
„Tromboane!” 

Îl sună pe părintele Grogan, preotul parohiei catolice 
locale, şi îi povesti despre diagramă şi despre abrevierea din 
josul paginii: mon.ste.mere. 

— Probabil este Mănăstirea Sainte-Mere, spuse prompt 
celălalt. 

— Deci este o mănăstire? 

— Oh, cu siguranță. 

— Unde? 

— Nu am idee. Nu este un nume spaniol. Mere este 
cuvântul francez pentru mamă. Sainte-Mere înseamnă 
Fecioara Maria. Probabil că e în Louisiana. 

— Cum pot s-o găsesc? 


— Am pe aici, pe undeva, o listă cu mănăstirile. Dă-mi o 


oră ca să caut. 

— Îmi pare rău, Jimmy, dar mie nu mi se pare nimic 
misterios. 

Carlos Chavez era adjunctul şefului poliției din Gallup, 
pe cale să se pensioneze, şi fusese îndrumătorul lui Jimmy 
Wauneka încă de la început. Acum şedea tolănit în fotoliu, 
cu cizmele pe birou, ascultându-l pe Wauneka cu o privire 
sceptică. 

— Uite cum stau lucrurile, spuse Wauneka. L-au găsit 
pe omul acesta lângă canionul Corazón, delirând, dar nu 
avea arsuri de la soare şi nici nu era deshidratat. 

— Deci a fost lăsat de izbelişte. Rudele lui i-au făcut vânt 
din maşină. 

— Nu, nu are rude în viață. 

— Bine. Atunci a condus singur până în deşert. 

— Nimeni nu i-a văzut maşina. 

— Cine este „nimeni”? 

— Oamenii care l-au găsit. 

Chavez oftă. 

— Ai fost tu însuți în canionul Corazón să cauţi maşina? 

Wauneka ezită. 

— Nu. 


— l-ai crezut pe ei. 


— Da, presupun că da. 

— Presupui. Înseamnă că s-ar putea ca maşina să fie 
încă acolo. 

— Poate. Da. 

— OK. Şi în continuare ce ai mai făcut? 

— Am sunat la firma unde era angajat, ITC. 

— Şi ei ce ți-au spus? 

— Au zis că era deprimat pentru că îi murise soția. 

— Se potriveşte. 

— Nu ştiu, zise Wauneka. Pentru că am sunat la 
locuința sa. Am vorbit cu administratorul blocului. Soţia lui 
a murit acum un an. 

— Deci mai avea puțin şi comemora un an de la moartea 
ei, nu-i aşa? Aşa se întâmplă de obicei, Jimmy. 

— Cred că ar fi cazul să mă duc să vorbesc cu unii dintre 
oamenii care lucrează în echipa de cercetare a ITC. 

— De ce? Este la două sute cincizeci de mile depărtare 
de locul unde a fost găsit omul. 

— Ştiu, dar... 

— Dar ce? Cam de câte ori găsim turişti rătăciți în 
rezervație? De trei-patru ori pe an? Şi în jumătate de cazuri 
sunt morți. Sau mor după aceea, nu-i aşa? 


— Da...? 


— Şi întotdeauna au venit din două motive: fie sunt 
adepți ai sectei New Age din Sedona care vin ca să intre în 
comuniune cu zeul-vultur şi rămân blocați sau li se strică 
maşina, fie sunt deprimați. Ori una, ori alta. lar acest om 
era deprimat. 

— Aşa se zice. 

— Pentru că îi murise soția. Hei, eu asta cred. Unii 
oameni sunt trişti în astfel de cazuri, alții nu mai pot de 
bucurie. 

— Dar mai rămân câteva întrebări fără răspuns, insistă 
Wauneka. Există un fel de diagramă şi un cip ceramic. 

— Jimmy! Întotdeauna există întrebări fără răspuns. 

Chavez se uită cruciş la el. Care-i treaba? Încerci s-o 
impresionezi pe micuța doctoriță? 

— Care micuță doctoriță? 

— Ştii tu la cine mă refer. 

— Nici gând. Ea crede că nu e nimic în neregulă cu 
cazul. 

— Are dreptate. Las-o moartă. 

— Dar... 

— Jimmy... spuse Carlos Chavez dând din cap. 

Ascultă-mă. Las-o moartă. 


— OK. 


— Vorbesc serios. 

— OK, zise Wauneka. OK, o las baltă. 

A doua zi, poliția din Shiprock a prins un grup de copii 
de treisprezece ani conducând o maşină cu numere de New 
Mexico. Era înregistrată pe numele Joseph Traub. 

Copiii au declarat că au găsit maşina pe marginea 
şoselei, dincolo de canionul Corazón, cu cheile în contact. 
Copiii băuseră şi interiorul maşinii arăta dezastruos, plin de 
bere vărsată şi lipicios. 

Wauneka nu s-a deranjat să se ducă să o vadă. 

După o zi, părintele Grogan l-a sunat. 

— Am verificat ceea ce m-ai rugat, zise el. Şi nu există 
vreo mănăstire Sainte-Mere, nicăieri în lume. 

— OK, zise Wauneka. Mulţumesc. 

Era, de altfel, răspunsul la care se aştepta. Altă 
fundătură. 

— A existat cândva o mănăstire cu numele ăsta în 
Franța, dar a ars din temelii în secolul al XIV-lea. Acum e 
doar o ruină. De fapt, se fac săpături, nişte arheologi de la 
Yale şi de la Universitatea din Toulouse. Dar presupun că 
nu prea mai e mare lucru acolo. 

— Înâ... 


Apoi îşi aminti ceva ce spusese bătrânul înainte de a 


muri. Unul dintre versurile fără sens: „Yale în Franța, nicio 
şansă”. Ceva de genul ăsta. 

— Unde este? întrebă. 

— Undeva în sud-vestul Franţei, în apropierea râului 
Dordogne. 


— Dordogne? Cum se scrie cuvântul? întrebă Wauneka. 


DORDOGNE 


„Gloria trecutului este o iluzie. La fel e şi gloria 
prezentului”. 


Edward Johnston 

Elicopterul trecea printr-o ceață deasă şi plumburie. 

Pe scaunul din spate, Diane Kramer se agita neliniştită. 

De fiecare dată când ceața se subția, vedea vârfurile 
copacilor din pădure foarte aproape sub ea. 

— Chiar trebuie să zburăm atât de jos? se interesă ea. 

Stând în față, lângă pilot, Andre Marek râse: 

— Nu te îngrijora, suntem în siguranţă. 

Dar, la drept vorbind, Marek nu făcea impresia că ar fi 
un om pe care să-l îngrijoreze ceva. Avea douăzeci şi nouă 
de ani, era înalt şi foarte puternic, cu muşchii reliefați pe 
sub tricou. Cu siguranță nu ţi-ar fi venit să crezi că este 


asistent la catedra de istorie a Universităţii Yale. Sau 


adjunctul şefului proiectului Dordogne, locul spre care se 
îndreptau acum. 

— Ceaţa asta se va risipi într-o clipă, zise Marek. 

Avea un vag accent olandez, nativ. Kramer ştia totul 
despre el: absolvent al Universităţii din Utrecht, bărbatul 
făcea parte din noua aripă a istoricilor „experimentalişti” 
care porniseră să recreeze părți ale trecutului şi să-i trăiască 
nemijlocit experienţele pentru a-l înțelege mai bine. Marek 
era chiar un fanatic: învățase despre îmbrăcămintea 
medievală, despre grai, precum şi despre obiceiurile epocii 
în detaliu. Se presupune că ştia chiar cum să dueleze într- 
un turnir. Privindu-l, mai că-i venea să creadă. 

Tânăra femeie zise: 

— Sunt surprinsă că profesorul Johnston n-a venit cu 
noi. 

De fapt, Kramer se aşteptase să stea de vorbă cu 
Johnston însuşi. În fond, făcea parte dintre directorii 
companiei care finanța proiectul. Protocolul cerea ca 
Johnston însuşi să-i prezinte lucrările. lar ea proiectase să 
înceapă să-l abordeze încă din elicopter în legătură cu 
misiunea ei. 

— Din păcate, profesorul Johnston avea o întâlnire fixată 


anterior. 


— Oh! 

— Cu François Bellin, ministrul Antichităţilor. 

Urmează să sosească de la Paris. 

— Înţeleg! 

Kramer se simțea mai bine. Evident, Johnston trebuia să 
se ocupe mai întâi de autorități. Proiectul Dordogne 
depindea în întregime de bunele relații cu guvernul francez. 
Zise: 

— E vreo problemă? 

— Mă îndoiesc. Sunt prieteni vechi. Ah, am ajuns! 

Elicopterul ieşi din ceață direct în lumina dimineții. 

Construcțiile din piatră ale fermelor aruncau umbre 
lungi pe pământ. 

În timp ce treceau pe deasupra unei ferme, gâştele din 
curte începuseră să bată din aripi, iar o femeie cu un şorț în 
față le arătă pumnul. 

— O deranjează prezența noastră, zise Marek arătând 
spre brațul zdravăn, musculos. 

— Păi e ora şase dimineața. De ce am pornit aşa 
devreme? întrebă Kramer, punându-şi ochelarii de soare. 

— Ca să prindem lumina dimineţii, care scoate în 
evidenţă contururile, marcajele ogoarelor, toate astea. 


Arătă în jos, pe lângă piciorul lui. Trei cutii grele de 


culoare galbenă erau fixate în partea din față a elicopterului. 

— Chiar acum ducem cu noi aparatura pentru 
cartografiat: infraroşii, ultraviolete şi scaner radar. 

Kramer arătă cu degetul prin geamul din spate, spre un 
tub argintiu lung cam de un metru optzeci care se balansa 
pe sub elicopter în partea din spate. 

— Şi acela ce este? 

— Un magnetometru protonic. 

— Aha! Şi ce face? 

— Caută anomaliile magnetice în solul de sub noi; ele ar 
putea indica ziduri îngropate, ceramică sau metale. 

— Există vreun aparat pe care ați vrea să îl aveți şi nu îl 
aveţi? 

Marek zâmbi. 

— Nu, domnişoară Kramer. Am primit tot ceea ce am 
cerut. Mulţumim. 

Elicopterul zburase peste contururile vălurite ale pădurii 
dese. Dar acum putea vedea aflorimente cenuşii şi coaste 
stâncoase care traversau peisajul. Marek se purta ca un 
ghid profesionist, vorbind aproape continuu. 

— Dealurile acelea sedimentare reprezintă ceea ce a mai 
rămas din vechea plajă. Cu milioane de ani în urmă această 


parte a Franței era acoperită de mare. Când marea s-a 


retras, a lăsat în urma ei o plajă. Comprimată de-a lungul 
erelor geologice, plaja a devenit rocă sedimentară. 

Este o piatră foarte moale. Falezele sunt ciuruite de 
peşteri. 

Kramer putea, într-adevăr, să observe numeroase guri 
întunecoase de peşteri. 

— Sunt o grămadă, zise ea. 

Marek dădu din cap. 

— Această parte a sudului Franţei este una dintre zonele 
locuite de cel mai mult timp, neîntrerupt, din lume. 

Fiinţele umane locuiesc aici de cel puţin patru sute de 
mii de ani. De la omul de Neanderthal până în prezent. 

Kramer întrebă nerăbdătoare: 

— Şi unde este şantierul? 

— Imediat. 

După regiunea împădurită au urmat ferme izolate şi 
câmpuri întinse. Acum se îndreptau spre un sătuc aşezat pe 
vârful unui deal; se vedeau case de piatră, străduțe strâmte 
şi turnul din piatră al unui castel ce se înălța spre cer. 

— Acesta este Beynac, zise Marek, stând cu spatele la 
ea. Şi iată şi semnalul nostru Doppler. 

Kramer auzi nişte bipuri electronice în căşti, din ce în ce 


mai rapide. 


— Pregătiți-vă, zise pilotul. 

Marek porni aparatura. Câteva luminițe verzi se 
aprinseră. 

— În regulă, zise pilotul. Începe prima traversare, trei... 
doi... unu. 

Dealurile împădurite dispărură pentru a face loc unei 
faleze abrupte, iar Diane Kramer văzu valea râului Dordogne 
întinzându-se dedesubtul lor. 

Râul Dordogne unduia ca un şarpe cafeniu în albia pe 
care o săpase cu sute de mii de ani în urmă. În pofida orei 
matinale, caiaciştii începuseră deja antrenamentele pe firul 
apei. 

— În timpurile medievale, Dordogne era frontieră 
militară, zise Marek. Malul acesta al râului aparținea 
francezilor, iar celălalt englezilor. Luptele se țineau lanț. 

Chiar sub noi este Beynac, o fortăreață franceză. 

Kramer privi încă o dată pitoreasca aşezare turistică, 
casele vechi din piatră cu acoperişuri întunecate, tot din 
piatră. Străzile înguste, întortocheate erau pustii. Oraşul 
Beynac era construit pe coasta unei faleze, urcând de la râu 
până la zidurile unui vechi castel. 

— Şi aici, zise Marek arătând cu degetul spre celălalt mal 


al râului, se vede fortăreața engleză Castelnaud. 


Sus pe un deal îndepărtat, Kramer văzu un al doilea 
castel. Acesta era construit în întregime din rocă galbenă. 

Castelul era mic, dar minunat restaurat. Cele trei 
turnuri circulare se înălțau grațios spre cer, unite prin 
ziduri înalte. 

Şi în jurul acestei cetăți exista un încântător oraş 
turistic. 

Ea observă: 

— Dar acesta nu este şantierul nostru. 

— Nu, zise Marek. Îți arăt doar structura generală a 
aşezărilor din regiune. De-a lungul râului se găsesc 
asemenea perechi de castele, față în față. Proiectul nostru 
implică şi el o astfel de pereche de castele, dar se află la 
câteva mile în josul râului. Acolo vom merge acum. 

Elicopterul coti, îndreptându-se spre vest, pe deasupra 
dealurilor, lăsând în urmă zona turistică. Kramer constată 
mulțumită că zona de dedesubt era alcătuită mai ales din 
păduri. Trecură pe lângă un mic orăşel din apropierea 
râului, Envaux, apoi urcară din nou într-o zonă cu dealuri 
înalte. 

Trecând peste un vârf de deal, văzu deodată o câmpie 
verde, întinsă. În centrul câmpiei erau ruinele unor case de 


piatră, ziduri ce formau unghiuri ciudate unul cu altul. Se 


vedea bine că acolo fusese cândva un oraş, cu casele aşezate 
pe sub zidurile unui castel. Dar zidurile erau acum doar 
şiruri de dărâmături şi din castel nu rămăsese mai nimic; 
văzu numai bazele a două turnuri rotunde, legate între ele 
de bucăţi de ziduri sparte. Ici şi colo, printre ruine, erau 
corturi albe. Câţiva zeci de oameni lucrau acolo. 

— Până acum trei ani, toată această aşezare a fost 
proprietatea unei ferme unde se creşteau capre, zise Marek. 
Francezii uitaseră aproape total de aceste ruine, care erau 
ascunse de păduri. Noi am defrişat şi am reconstruit câte 
ceva. Ceea ce vezi a fost cândva faimoasa fortăreață engleză 
Castelgard. 

— Acesta este Castelgard? oftă Kramer văzând ce puţin 
rămăsese din vechiul oraş: câteva ziduri rămase în picioare, 
iar din castel, aproape nimic. Credeam că este mai mult. 

— Va fi cândva. În zilele sale de glorie, Castelgard a fost 
un oraş foarte mare, cu un castel impunător, spuse Marek. 
Dar vor mai trece câțiva ani până când va fi restaurat. 

Kramer se întreba cum o să-i explice toate astea lui 
Doniger. Proiectul Dordogne nu era atât de avansat cum îşi 
închipuise Doniger. Era extrem de dificil să se înceapă 
restaurări majore câtă vreme situl era încă atât de 


fragmentat. Şi era sigură că profesorul Johnston nu ar fi 


acceptat nicio sugestie în legătură cu începerea operațiunii. 

Marek spuse: 

— Ne-am instalat cartierul general în ferma de acolo. 

Arătă spre o fermă şi câteva clădiri din piatră nu prea 
departe de ruine. Lângă una din clădiri era aşezat un cort 
verde. 

— Vrei să survolăm încă o dată Castelgard, ca să-l mai 
priveşti? 

— Nu, zise Kramer, încercând să-şi ascundă 
dezamăgirea. Să mergem mai departe. 

— Bine, atunci mergem la moară. 

Elicopterul coti din nou, îndreptându-se acum spre nord, 
spre râu. Terenul de dedesubt se transformă în mlaştină, 
apoi într-o câmpie, de o parte şi de alta a râului. 

Trecură peste râul lat, cafeniu şi ajunseră la o insulă 
bogat împădurită situată în apropierea celuilalt mal. Între 
insulă şi malul nordic era un şuvoi iute şi îngust, lat de 
circa un metru şi jumătate. Şi acolo zări ruinele altei 
structuri — de fapt atât de distrusă încât era greu de spus ce 
fusese înainte. 

— Şi asta? întrebă ea, privind în jos. Ce-i asta? 

— Moara de apă. Cândva a existat peste râu un pod cu 


roți de apă dedesubt. Foloseau energia hidraulică ca să 


macine grâul şi să pună în mişcare foale imense folosite la 
fabricarea oțelului. 

— Aici nu s-a reconstituit nimic, comentă Kramer cu un 
oftat. 

— Nu, replică Marek. Dar studiem problema. Chris 
Hughes, unul dintre tinerii noştri absolvenți, a făcut 
investigații extinse în acest domeniu. Acolo, jos, este chiar 
Chris, împreună cu profesorul. 

Kramer văzu un tânăr îndesat, cu părul negru, în 
apropierea bătrânului înalt, cu figură impozantă, în 
persoana căruia îl recunoscu pe profesorul Johnston. 
Niciunul, nici celălalt nu ridică privirea spre elicopter. Erau 
concentrați asupra muncii lor. 

Apoi elicopterul lăsă în urmă râul, înaintând spre terenul 
plat dinspre est. Trecură peste un complex de ziduri joase 
dreptunghiular, care apăreau ca nişte linii întunecoase în 
lumina dimineţii. Kramer aprecia că zidurile nu erau mai 
înalte de câțiva centimetri. Dar cu siguranță delimitau ceva 
ce părea să fi fost un mic oraş. 

— Şi asta ce este? Alt oraş? 

— Cam aşa ceva. Asta este mănăstirea Sainte-Mere, zise 
Marek. Una dintre cele mai bogate şi mai puternice 


mănăstiri din Franța. A fost arsă până în temelii în secolul 


al XIV-lea. 

— Aţi făcut multe săpături aici, zise Kramer. 

— Da, este şantierul nostru cel mai important. 

Pe măsură ce zburau pe deasupra, se puteau vedea mari 
adâncituri pătrate pe care le săpaseră pe sub catacombele 
mănăstirii. Kramer ştia că echipa săpase cu multă atenție şi 
devotament acolo, sperând să găsească îngropate mai multe 
documente ale mănăstirii; descoperiseră deja câteva. 

Elicopterul zbură mai departe şi se apropie de dealurile 
calcaroase de pe partea franceză şi de un orăşel. Aparatul 
urcă spre vârful dealurilor. 

— Am ajuns la cel de-al patrulea şi ultimul şantier, zise 
Marek. Fortăreața de dedesubt este oraşul Bezenac. 

În Evul Mediu se numea La Roque. Deşi este pe partea 
franceză a râului, a fost construit de englezi, care ţineau să 
aibă permanent o fortăreață în teritoriul francez. După cum 
vezi, este destul de mare. 

Şi chiar era; un imens complex militar aşezat pe deal, cu 
două rânduri de ziduri concentrice, întins pe circa douăzeci 
de hectare. Lăsă să-i scape un oftat de uşurare. 

Fortăreața La Roque era mai bine păstrată decât celelalte 
zone ale proiectului şi avea mai multe ziduri în picioare. 


Era mai uşor să apreciezi ce fusese cândva. 


În acelaşi timp, însă, mişuna de turişti. 

— Aţi lăsat turiştii să intre? întrebă ea speriată. 

— Nu a fost decizia noastră, răspunse Marek. După cum 
ştii, acesta este un nou şantier arheologic şi guvernul 
francez îl vrea deschis pentru public. Bineînţeles, atunci 
când vom începe reconstrucția o să-l închidem din nou. 

— Şi când se va întâmpla asta? 

— Oh... Între doi şi cinci ani. 

Ea nu zise nimic. Elicopterul se roti, apoi se ridică mai 
sus. 

— Deci, zise Marek, am ajuns la capăt. De aici, de sus, 
se poate vedea întregul proiect: fortăreața La Roque, 
mănăstirea în câmpie, moara şi, peste râu, fortăreața 
Castelgard. Vrei să le mai vezi o dată? 

— Nu, răspunse Diane Kramer. Ne putem întoarce. 


Am văzut destul. 

Edward Johnston, profesor de istorie la Yale, tresări 
atunci când elicopterul trecu pe deasupra capetelor lor. Se 


îndrepta spre sud, înspre Domme, acolo unde era un teren 


de aterizare. Johnston se uită la ceas şi zise: 

— Să continuăm, Chris. 

— În regulă, încuviință Chris Hughes. 

Se întoarse din nou la computerul montat pe un trepied 
în fața lor, ataşă dispozitivul GPS şi apăsă pe butonul de 
pornire. 

— Durează un minut până-l calibrez. 

Christopher Steward Hughes era unul dintre absolvenții 
lui Johnston. Profesorul - toată lumea îi spunea aşa — avea 
cinci foşti studenți care lucrau la proiect, ca şi vreo douăzeci 
de studenți care se îndrăgostiseră de el în timpul cursurilor 
introductive despre civilizația occidentală. 

Chris gândea că era uşor să te îndrăgosteşti de Edward 
Johnston. Deşi trecuse bine de şaizeci de ani, Johnston era 
lat în umeri şi bine clădit; se mişca repede, dând impresia 
de vigoare şi energie. Bronzat, cu ochii negri şi purtare 
sardonică, semăna adesea mai curând cu Mefistofel decât 
cu un profesor de istorie. 

Totuşi, se îmbrăca aproape ca un tipic profesor de 
colegiu: chiar şi aici, pe teren, purta în fiecare zi cămaşă şi 
cravată. Singura concesie făcută muncii de teren erau blugii 
şi bocancii. 


Ceea ce îl făcea pe Johnston să fie atât de iubit de 


studenți era modul în care se implica în vieţile lor: o dată pe 
săptămână îi invita la masă la el acasă; era tot timpul cu 
ochii pe ei; dacă vreunul avea probleme - în legătură cu 
studiile, financiare sau familiale —, era întotdeauna gata să-l 
ajute să le rezolve, fără să lase să se observe măcar că face 
ceva. 

Chris despachetă cu grijă cutia metalică de la Picioarele 
sale, scoțând întâi un monitor transparent cu cristale 
lichide, pe care îl aşeză vertical, fixându-l într-un lăcaş 
deasupra computerului. Apoi porni din nou calculatorul 
pentru ca acesta să recunoască ecranul. 

— Acum nu mai durează decât câteva secunde, zise el. 

GPS-ul se calibrează. 

Johnston dădu doar din cap, răbdător, şi zâmbi. 

Chris era licențiat în istoria ştiinţei - un domeniu foarte 
controversat —, dar ocolise disputele concentrându-se nu 
asupra ştiinţei moderne, ci a ştiinţei şi tehnologiei 
medievale. Devenise astfel expert în tehnica metalurgică 
medievală, în manufacturarea armurilor, rotația culturilor, 
chimia argăsirii pieilor şi o duzină de alte subiecte specifice 
perioadei. Hotărâse să-şi susțină lucrarea de doctorat pe 
tema tehnologiei morilor medievale - o arie fascinantă şi 


foarte neglijată. 


lar interesul său se îndrepta îndeosebi către moara 
Sainte-Mere. 

Johnston aştepta calm. 

Chris era în primii ani de facultate când părinții săi 
pieriseră într-un accident de maşină. Singur la părinți, 
copilul fusese distrus, se gândise chiar să renunţe la studii. 

Johnston l-a găzduit în casa lui timp de trei luni, după 
care mulți ani a suplinit lipsa tatălui, sfătuindu-l de fiecare 
dată la nevoie - şi în legătură cu administrarea averii 
părinteşti, şi când avea probleme cu iubitele. Iar probleme 
cu iubitele au fost destule. 

După moartea părinților, Chris a avut multe prietene, 
ceea ce i-a complicat foarte mult viața - priviri urâte la 
seminar din partea unei iubite părăsite; telefoane insistente 
în miez de noapte în urma unei absenţe prelungite, timp în 
care el fusese în pat cu alta; întâlniri clandestine prin 
camere de hotel cu o profesoară de filosofie implicată într-un 
scandal de divorț — toate acestea făceau parte din viaţa sa de 
zi cu zi. Inevitabil, notele lui au început să scadă şi atunci 
Johnston l-a luat deoparte şi a stat de vorbă cu el câteva 
seri la rând. 

Dar Chris nu era dispus să asculte, la scurtă vreme 


după aceea a fost citat la divorț. Numai intervenția 


personală a Profesorului l-a salvat de exmatriculare. Reacția 
lui Chris după acest bucluc neaşteptat a fost să se îngroape 
în studiu; notele sale s-au îmbunătățit rapid şi în cele din 
urmă a absolvit al cincilea din clasă. Dar în timpul 
procesului a devenit o persoană mai închisă. Acum, la 
douăzeci şi patru de ani, avea tendința de a fi pedant şi 
suferea cu stomacul. 

Era nesăbuit numai cu femeile. 

— În sfârşit, zise Chris. Apare! 

Pe ecranul cu cristale lichide apăru un contur verde 
strălucitor. Prin transparența ecranului se puteau vedea 
ruinele morii, peste care se suprapunea conturul verde. 

Acesta era ultimul tip de reconstituire a modelelor 
arhitectonice. Înainte vreme se bazau pe machete 
arhitectonice obişnuite, create din polistiren alb, tăiate şi 
asamblate manual. Dar această tehnică dura mult, iar 
modificările erau greu de realizat. 

Acum toate machetele erau concepute pe calculator: 
puteau fi asamblate rapid şi erau uşor de refăcut. Mai mult, 
această metodă permitea şi compararea. Computerul primea 
coordonatele cartografice ale ruinelor şi, folosind poziția 
trepiedului fixată prin GPS, imaginea care apărea pe ecran 


se prezenta într-o perspectivă exactă. 


Sub ochii lor, conturul verde se umplea, alcătuind forme 
solide. Arăta un pod solid acoperit, construit din piatră, cu 
trei roți de apă dedesubt. 

— Chris, zise Johnston, ai făcut-o fortificată. 

Se simţea că e mulțumit. 

— Ştiu că este un risc... zise el. 

— Nu, nu, protestă Profesorul, cred că e bine aşa. 

În literatură existau referiri la mori fortificate şi, desigur, 
se găseau relatări despre nenumărate lupte pentru mori şi 
pentru drepturile asupra morilor. Dar, de fapt, nu se 
cunoşteau decât câteva mori fortificate: una în Buerge şi 
alta, de curând descoperită, în Montauban, în valea 
învecinată. Majoritatea istoricilor care se ocupau de Evul 
mediu credeau că astfel de mori fortificate erau rare. 

— Pilonii sunt foarte solizi, zise Chris. Ca de altfel tot ce 
este în jur. Când moara a fost abandonată, localnicii au 
folosit-o ca pe o carieră. Au luat piatră ca să-şi construiască 
propriile case. Dar rocile pilonilor au fost lăsate pe loc, 
pentru că erau pur şi simplu prea mari pentru a fi mişcate. 
Din punctul meu de vedere, asta înseamnă că podul era 
masiv. Probabil fortificat. 

— S-ar putea să ai dreptate, zise Johnston. Şi cred că... 


Radioul prins de cureaua lui păcăni. 


— Chris? Profesorul e cu tine? Ministrul se află pe 
şantier. 

Johnston privi mai departe de săpăturile mănăstirii, spre 
drumul de țară care însoțea malul râului. Un Land Rover 
verde cu inscripții albe pe portieră gonea spre ei, ridicând 
mult praf în jur. 

— Da, într-adevăr, zise el. Trebuie să fie François. 

Întotdeauna foarte grăbit. 

— Edouard! Edouard! 

François Bellin îl prinse de umeri pe Profesor şi îl sărută 
pe ambii obraji. Bellin era un om masiv, exuberant şi cu un 
început de chelie. Vorbea foarte rapid, în limba franceză. 

— Dragul meu prieten, ne vedem atât de rar. Totul e 
bine? 

— Da, François, zise Johnston, dând un pas înapoi ca să 
se desprindă din îmbrățişare. 

De câte ori Bellin era excesiv de prietenos, însemna că 
aduce veşti proaste. 

— Şi tu, François? întrebă Johnston. Cum îți merge? 

— Aşa şi aşa. Dar la vârsta mea e suficient. 

Privi şantierul, apoi puse mâna, conspirativ, pe umărul 
lui Johnston. 


— Edouard, trebuie să-ți cer o favoare. Am o mică 


problemă. 

— Da? 

— O cunoşti pe reportera aceea de la l'Express... 

— Nu, zise Johnston. Deloc. 

— Dar, Edouard... 

— Am vorbit deja cu ea la telefon. Face parte din 
categoria celor în căutare de scandaluri. Capitalismul este 
rău şi toate corporațţiile sunt malefice... 

— Da, da, Edouard, ceea ce spui e adevărat, zise 
Francois dându-se mai aproape. Dar e amanta ministrului 
Culturii. 

— Asta nu schimbă nimic, replică Johnston. 

— Edouard, te rog. Oamenii au început s-o asculte. 

Ne poate aduce necazuri. Şi mie, şi ţie, şi proiectului. 

Johnston oftă. 

— Ştii că există aici un curent de opinie conform căruia 
americanii distrug toate culturile pentru că nu au o cultură 
proprie. Au existat discuţii în legătură cu filmele şi muzica. 
Ba chiar şi o propunere ca americanii să fie împiedicaţi să 
lucreze pe şantierele arheologice din Franța. 

Ce zici? 

Johnston replică: 


— Toate astea le ştiam. 


— Şi propriul tău sponsor, ITC, te-a rugat să vorbeşti cu 
ea. 

— Da? 

— Da. O doamnă Kramer ţi-a cerut să vorbeşti cu ea. 

Johnston oftă din nou. 

— N-o să dureze decât câteva minute, îți promit, zise 
Bellin luând-o spre Land Rover. Este în maşină. 

Johnston întrebă: 

— Ai adus-o tu personal? 

— Edouard, încerc să-ți explic. Este necesar s-o iei în 
serios pe femeia asta. Numele ei este Louise Delvert. 

Chris văzu coborând din maşină o femeie în jur de 
Patruzeci şi cinci de ani, zveltă şi brunetă, cu o figură 
frumoasă, cu trăsături puternice. O femeie stilată, ca multe 
europence mature, cu o aură de sexualitate sofisticată, 
implicită. Era îmbrăcată ca pentru o expediție: cămaşă şi 
pantaloni kaki, iar de gât avea agățate aparatul de 
fotografiat, camera video şi reportofonul. Se îndreptă spre ei 
cu caietul de notițe în mână, foarte aferată. 

Dar pe măsură ce se apropia, încetini pasul. 

Delvert întinse mâna: 

— Profesore Johnston, zise ea într-o engleză fără accent. 


Avea un zâmbet cald şi sincer. Vă mulțumesc nespus că v- 


ați deranjat să-mi acordați puţin din timpul dumneavoastră. 

— Nu-i nicio problemă, zise Johnston strângându-i 
mâna. Aţi venit de departe, domnişoară Delvert. Vă ajut cu 
plăcere atât cât îmi stă în putinţă. 

Johnston continua să-i țină mâna. Ea continua să-i 
zâmbească. Episodul a durat încă zece secunde, în timp ce 
ea zicea că este prea drăguţ, iar el zicea că, dimpotrivă, 
măcar atât putea face pentru ea. 

Porniră mai departe printre săpături, un mic grup 
compact: Profesorul şi domnişoara Delvert în față, Bellin şi 
Chris urmându-i nu prea aproape, dar străduindu-se să 
audă conversaţia. Bellin afişa un zâmbet calm şi satisfăcut, 
iar Chris se gândea că există mai multe moduri de a rezolva 
problemele cu un ministru al Culturii dificil. 

Cât despre Profesor, soția lui murise de mulți ani şi, deşi 
circulaseră unele zvonuri, Chris nu îl văzuse niciodată cu 
vreo femeie. Acum îl privea fascinat. Johnston nu îşi 
schimbase comportamentul - pur şi simplu îi acorda 
reporterei întreaga sa atenție. Dădea impresia că nu exista 
nimic pe lume mai important decât ea. lar Chris avea 
sentimentul că întrebările franțuzoaicei erau mult mai puțin 
tendențioase decât fusese programat. 


— După cum ştiţi, domnule profesor, spunea ea, de 


câtva timp ziarul nostru lucrează la un material despre 
compania americană ITC. 

— Da, cunoşteam acest lucru. 

— Greşesc dacă spun că ITC sponsorizează acest şantier 
arheologic? 

— Nu, nu greşiți. 

Ea continuă: 

— Am aflat că ITC contribuie cu un milion de dolari pe 
an. 

— În linii mari, aveţi dreptate. 

Merseră în linişte un moment. Ea părea că încearcă să 
formuleze cu grijă următoarea întrebare. 

— Unele ziare consideră că se cheltuiesc prea mulți bani 
pentru arheologia medievală. 

— Ei bine, le puteți spune acelora, zise Johnston, că nu 
este aşa. De fapt, este o sumă obişnuită pentru un şantier 
mare ca acesta. ITC ne dă două sute cincizeci de mii pentru 
cheltuieli directe, o sută douăzeci şi cinci de mii pentru 
cheltuieli indirecte către universitate, alte optzeci de mii 
pentru activități ştiinţifice, burse, cheltuieli de transport şi 
de întreținere şi cincizeci de mii pentru laboratoare şi arhive. 

— Dar cu siguranță se cheltuie mai mult de-atât, zise ea 


jucându-se cu stiloul prin păr şi clipind rapid. 


Chris gândi: „Îi face ochi dulci. N-am văzut niciodată o 
femeie să clipească aşa. Trebuie să fii născut francez pentru 
asta”. 

Profesorul păru a nu băga de seamă. 

— Da, cu siguranță mai mult, zise el, dar nu ne revin 
nouă. Restul sunt costuri de restaurare şi se împart cu 
guvernul francez. 

— Bineînţeles, acceptă ea. Deci jumătatea de milion de 
dolari pe care propria dumneavoastră echipă îi cheltuieşte 
este, din punctul dumneavoastră de vedere, o sumă 
obişnuită. 

— Păi, îl putem întreba pe François, zise Johnston. 

Dar există douăzeci şi şapte de şantiere arheologice în 
acest colț al Franţei. De la săpăturile paleolitice pe care le 
face Universitatea din Zürich împreună cu Carnegie-Mellon, 
până la castrul roman, fortul, de care se ocupă 
Universitatea din Bordeaux împreună cu Universitatea 
Oxford. În medie, costurile anuale pentru aceste proiecte se 
cifrează la o jumătate de milion de dolari pe an. 

— N-am ştiut. 

Se uita fix în ochii lui, admirativ. „Are totuşi o privire 
prea insistentă”, gândi Chris. Apoi, brusc, se gândi că s-ar 


putea să fi judecat greşit ceea ce se întâmpla. Poate că, pur 


şi simplu, aşa obținea ea un interviu. 

Johnston îi aruncă o privire lui Bellin, care mergea în 
spatele lui: 

— François. Tu ce ai de zis? 

— Cred că ştii ce faci, adică ce spui, zise Bellin. 

Fondurile variază între patru şi şase sute de mii de 
dolari. 

Cele scandinave, germane şi americane costă mai mult. 

Cele paleolitice costă mai mult. Dar, ai dreptate, o 
jumătate de milion poate reprezenta o sumă medie. 

Miss Delvert i se adresă tot lui Johnston: 

— Şi pentru aceste fonduri, domnule Johnston, în ce 
măsură sunteți obligați să păstraţi contactul cu ITC? 

— Aproape deloc. 

— Aproape deloc? E adevărat? 

— Preşedintele lor, Robert Doniger, a venit aici acum doi 
ani. E pasionat de istorie şi s-a entuziasmat ca un copil. lar 
ITC trimite un vicepreşedinte o dată pe lună. 

Unul este chiar acum aici. Dar, în linii mari, ne lasă în 
pace. 

— Şi ce ştiţi despre ITC? 

Johnston ridică din umeri: 


— Că face cercetări în domeniul fizicii cuantice. 


Fabrică nişte componente pentru tomografe, aparatură 
medicală şi aşa mai departe. Şi încearcă să fabrice aparate 
pentru datare bazate pe cuantică, care să stabilească cu 
precizie vârsta oricărui vestigiu. Noi îi ajutăm în cercetare. 

— Înţeleg. Şi aceste aparate funcționează? 

— Avem câteva prototipuri în biroul nostru de la fermă, 
până acum s-au dovedit prea delicate pentru munca de 
teren. Se strică mereu. 

— De aceea vă finanţează ITC - ca să-şi testeze 
echipamentele? 

— Nu, zise Johnston. Este tocmai invers. ITC face 
aparatură pentru datare din acelaşi motiv pentru care ne 
finanţează şi pe noi — pentru că Bob Doniger are o pasiune 
pentru istorie. Noi suntem hobby-ul lui. 

— Un hobby cam scump. 

— Nu şi pentru el, zise Johnston. Este miliardar. A 
cumpărat o Biblie Gutenberg cu douăzeci şi trei de milioane. 
A dat şaptesprezece milioane la o licitație pentru Tapiseria 
Rouen. Proiectul nostru e-un fleac pentru el. 

— Poate că da. Dar domnul Doniger este cunoscut şi ca 
un om de afaceri dur. 

— Da. 


— Credeţi cu adevărat că vă susține numai datorită unui 


interes personal? 

Tonul ei era detaşat, aproape şăgalnic. 

Johnston o privi direct. 

— Nu putem şti niciodată, domnişoară Delvert, care sunt 
motivele reale ale altcuiva. 

Chris se gândi: „Şi el e suspicios”. Delvert păru să aibă 
aceeaşi impresie, aşa că reveni imediat la un ton mai oficial. 

— Bineînţeles că aveți dreptate. Dar v-am pus această 
întrebare dintr-un motiv anume: este adevărat că rezultatele 
cercetărilor nu vă aparțin? Orice găsiți, orice descoperiți este 
proprietatea ITC. 

— Da, ceea ce ştiţi este corect. 

— Şi asta nu vă deranjează? 

— Dacă aş fi lucrat pentru Microsoft, rezultatele 
cercetărilor mele i-ar fi revenit lui Bill Gates. Orice aş fi găsit 
sau descoperit ar fi fost al lui Bill Gates. 

— Da, dar nu e nici pe departe acelaşi lucru. 

— De ce? ITC este o companie tehnică, iar Doniger ne 
finanţează aşa cum procedează companiile tehnice. 

Aranjamentul nu mă deranjează. Avem dreptul să ne 
publicăm descoperirile — chiar plătesc pentru publicare. 

— După ce o aprobă. 


— Da. Le trimitem întâi lor rapoartele. Dar nu au 


comentat niciodată. 

— Prin urmare, nu vi se pare că în spatele tuturor 
acestor lucruri ITC are un plan mai măreț? 

Johnston ripostă: 

— Dar dumneavoastră? 

— Nu ştiu, zise ea. De aceea vă şi întreb. Pentru că, fără 
doar şi poate, există unele aspecte tare ciudate în 
comportarea ITC-ului în calitate de companie. 

— Ce aspecte? 

— Spre exemplu, zise ea, este una dintre cele mai mari 
consumatoare de xenon. 

— Xenon? Adică gazul? 

— Da. Este folosit în lasere şi tuburi electronice. 

Johnston ridică din umeri. 

— Poate să aibă oricât xenon vrea. Pe mine nu mă 
interesează. 

— Dar ce părere aveți despre interesul lor pentru 
metalele exotice? De curând ITC a cumpărat o companie 
nigeriană pentru a-şi asigura necesarul de niobiu. 

— Niobiu? Johnston dădu din cap. Ce este niobiul? 

— Un metal asemănător cu titanul. 

— Şi la ce se foloseşte? 


— Magneţi supraconductori şi reactoare nucleare. 


— Şi vă întrebaţi la ce îl foloseşte ITC? Johnston dădu 
din nou din cap. Va trebui să-i întrebaţi pe ei. 

— l-am întrebat. Mi-au spus că pentru studii magnetice 
avansate. 

— lată răspunsul. Aveţi vreun motiv să nu-i credeți? 

— Nu, zise ea. Dar, după cum ați afirmat chiar şi 
dumneavoastră, ITC este o companie de cercetări. Au două 
sute de fizicieni angajați la sediul lor principal, un loc numit 
Black Rock din New Mexico. Este evident şi fără nicio umbră 
de îndoială faptul că este o companie de înaltă tehnologie. 

— Da... 

— Aşa că, mă întreb: de ce are nevoie de atâta pământ o 
companie de cercetări în tehnică înaltă. 

— Pământ? 

— ITC a achiziționat parcele mari în locuri îndepărtate 
din lume: în munții Sumatrei, în nordul Cambodgiei, în sud- 
estul Pakistanului, în junglele din Guatemala centrală, în 
zonele muntoase din Peru. 

Johnston se încruntă. 

— Sunteţi sigură? 

— Da. Totodată, a făcut achiziţii şi în Europa. La vest de 
Roma, cinci sute de hectare. În Germania, lângă Heidelberg, 


şapte sute de hectare. În Franţa, o mie de hectare în 


dealurile calcaroase de deasupra zonei râului Lot. Şi, în cele 
din urmă, chiar aici. 

— Aici? 

— Da. Folosind holdinguri britanice şi suedeze, a 
achiziționat în taină cinci sute de hectare în jurul şantierelor 
dumneavoastră. În momentul de față sunt mai mult păduri 
şi terenuri agricole. 

— Holdinguri? repetă el. 

— Asta le face foarte greu de urmărit. Orice are de gând 
ITC, cu siguranță reclamă multă discreţie. Dar de ce vă 
finanţează ITC cercetările şi totodată cumpără pământul 
dimprejur? 

— Nu ştiu, zise Johnston. Mai ales că ITC nu deţine 
pământul pe care se fac săpăturile. Vă aduceți aminte că 
anul trecut a donat întreaga zonă - Castelgard, Sainte-Mere 
şi La Roque - guvernului francez. 

— Bineînţeles. Pentru scutire de taxe. 

— Dar ITC nu este proprietarul şantierului. De ce ar 
cumpăra pământul dimprejur? 

— Mi-ar face plăcere să vă arăt toate dovezile pe care le 
am. 

— Poate că, zise Johnston, ar fi cazul. 


— Le am chiar în maşină. 


Porniră împreună spre Land Rover. Privindu-i cum 
pleacă, Bellin plescăi din limbă: 

— Oh, Doamne, Doamne. Greu e să ai încredere în 
cineva în ziua de azi. 

Chris era gata să-i răspundă în franceza sa pocită, când 
radioul dădu un semnal. 

— Chris! 

Era David Stern, tehnologul proiectului. 

— Chris, Profesorul este cu tine? Întreabă-l dacă 
cunoaşte pe cineva cu numele de James Wauneka. 

Chris apăsă pe buton. 

— Profesorul este ocupat acum. Despre ce este vorba? 

— Este un tip din Gallup. A sunat de două ori. Vrea să 
ne trimită o imagine a mănăstirii noastre pe care spune că a 
găsit-o în deşert. 

— Cum? În deşert? 

— S-ar putea să fie cam sărit. Pretinde că este polițist şi 
tot turuie despre un angajat al ITC care a murit. 

— Spune-i să ne-o trimită pe adresa de e-mail, zise 
Chris. Verific-o tu. 

Întrerupse transmisia. Bellin se uită la ceas, plescăind 
din nou, apoi privi spre maşină, unde Johnston şi Delvert 


stăteau cu capetele aproape atingându-se în timp ce 


răsfoiau hârtiile. 

— Mai am şi alte întâlniri, zise el supărat. Cine ştie cât o 
să mai dureze povestea asta? 

— Cred că nu prea mult, zise Chris. 

Douăzeci de minute mai târziu, Bellin pornea maşina cu 
domnişoara Delvert lângă el, iar Chris era în picioare, lângă 
Profesor, făcându-le semne cu mâna. 

— Cred că a mers destul de bine, zise Johnston. 

— Ce v-a arătat? 

— Nişte acte de achiziționare a unor terenuri din zonă. 

Nu prea convingătoare. Patru parcele au fost cumpărate 
de un grup de investitori germani despre care se ştiu prea 
puţine. Două parcele au fost cumpărate de un avocat din 
Marea Britanie care pretinde că vrea să se retragă aici după 
pensionare; alta de un bancher olandez pentru fiica lui şi 
aşa mai departe. 

— Englezii şi olandezii cumpără pământ în Perigord de 
ani de zile, zise Chris. Nu-i nimic nou. 

— Exact. Ideea ei e că toate aceste achiziții sunt de fapt 
opera ITC-ului. Dar este o opinie cam hazardată. Nu prea 
are dovezi. 

Maşina dispăruse. S-au întors şi au pornit-o pe lângă 


râu. Soarele urcase mai sus pe cer acum şi începea să se 


încălzească. 

Chris zise precaut: 

— Încântătoare femeie. 

— Cred, spuse Johnston, că e prea conştiincioasă pentru 
meseria ei. 

Urcară în barca legată la mal şi Chris vâsli până la 
Castelgard, pe celălalt mal. 

Lăsară barca şi începură urcuşul spre vârful dealului 
Castelgard. Văzură primele urme ale zidurilor castelului. 

În partea aceea nu rămăseseră din ziduri decât taluzuri 
înierbate ce sfârşeau brusc în nişte faleze lungi de rocă 
măcinată. După şase sute de ani, se confundau cu mici 
forme de relief. Dar erau, de fapt, rămăşiţele unor ziduri. 

— Ştii, zise Profesorul, pe ea o deranjează cu adevărat 
sponsorizările corporațiilor. Dar cercetările arheologice au 
depins întotdeauna de binefăcători din exterior. Acum o 
sută de ani, aceşti binefăcători erau indivizi: Carnegie, 
Peabody, Stanford. Numai că astăzi averea e în mâinile 
corporațiilor. Aşa se face că Nippon TV finanţează Capela 
Sixtină, British Telecom finanţează lucrările din York, 
Philips Electronics finanţează castrul din Toulouse, iar ITC 
ne finanţează pe noi. 


— Vorbeşti de lup, zise Chris. 


Urcând dealul văzură silueta întunecată a lui Diane 
Kramer alături de Andre Marek. 

Profesorul oftă: 

— Ziua asta este complet pierdută. Cât o să stea? 

— Avionul ei este la Bergerac. Şi-a propus să plece după- 
amiază, la ora trei. 

— Îmi cer scuze în legătură cu femeia aceea, zise Diane 
Kramer când se întâlni cu Johnston. Agasează pe toată 
lumea, dar n-am reuşit să o potolim. 

— Bellin a spus că vreți să vorbesc cu ea. 

— Vrem ca toată lumea să vorbească cu ea, zise Kramer. 
Facem tot posibilul ca să-i arătăm că nu avem secrete. 

— Părea preocupată mai ales de faptul că ITC 
achiziționează terenuri în această zonă. 

— Achiziționează terenuri? ITC? râse Kramer. Pe asta n-o 
mai auzisem. V-a întrebat cumva despre niobiu şi 
reactoarele nucleare? 

— La drept vorbind, da. Susţinea că ați cumpărat o 
companie din Nigeria ca să vă asiguraţi stocurile. 

— Nigeria! repetă Kramer dând din cap. Oh, Doamne! 

Niobiul nostru provine din Canada. Niobiul nu este chiar 
un metal rar, ştiţi. Se vinde cu o sută cincizeci de dolari 


kilogramul. I-am propus un tur al laboratoarelor noastre, să 


ia un interviu preşedintelui nostru, să-i îngăduim să-şi 
aducă propriul fotograf, propriii experți, orice vrea. Dar nu. 
Ăsta e jurnalismul modern: nu lăsa ca adevărul să te abată 
din drum. 

Kramer se întoarse şi făcu un gest spre ruinele 
Castelgard-ului din jurul lor. 

— Oricum, zise ea, domnul Marek este un ghid excelent. 
Am făcut un tur cu elicopterul şi pe jos. Este evident că 
faceți o muncă absolut fantastică. Progresul este bun, 
munca are o deosebită valoare ştiinţifică, consemnările sunt 
ținute la zi, oamenii sunt mulțumiți, situl este bine 
administrat. Totul este nemaipomenit. Sunt deosebit de 
încântată. Dar doctorul Marek mi-a spus că e pe cale să 
întârzie la — cum se numeşte? 

— Lecţia de luptă cu paloşul, zise Marek. 

— Da, lupta cu paloşul. Cred că ar fi cazul să se ducă. 

Nu sună a lecţie pe care s-o poți reprograma ca pe o 
lecţie de pian. Între timp, vreţi să vizităm împreună situl? 

— Bineînţeles, răspunse Johnston. 

Radioul lui Chris dădu iar un semnal. O voce zise: 

— Chris, te caută Sophie. 

— O sun eu mai târziu. 


— Nu, nu, zise Kramer. Poţi să te duci. Rămân să 


vorbesc eu cu Profesorul. 

Johnston interveni repede: 

— De obicei rămâne şi Chris cu mine, ca să ia notițe. 

— Nu cred că o să fie nevoie de notițe astăzi. 

— Bine, încuviință Profesorul şi se întoarse spre Chris: 
Lasă-mi radioul pentru orice eventualitate. 

— Nicio problemă, răspunse Chris. 

Îşi desprinse radioul de la curea şi i-l dădu lui Johnston. 
Acesta îl luă şi învârti butonul pentru activare vocală. Apoi 
şi-l fixă la curea. 

— Mulţumesc, zise Johnston. Acum du-te şi sun-o pe 
Sophie. Ştii că nu-i place să o laşi să aştepte. 

— Aveţi dreptate, recunoscu Chris. 

În timp ce Johnston şi Kramer se îndreptau către ruine, 
el o porni peste câmp spre ferma din piatră care adăpostea 
birourile proiectului. 

În imediata apropiere a ruinelor oraşului Castelgard, 
echipa cumpărase un hambar dărăpănat din piatră, căruia 
îi refăcuse acoperişul şi îi reparase zidăria. Acolo îşi 
găzduiau toată aparatura electrică, de laborator şi 
computerele în care se găseau arhivele. Consemnările 
neprelucrate şi relicvele colectate erau împrăştiate pe sol 


sub un cort mare şi verde, lângă fermă. 


Chris intră în hambar — o singură încăpere mare, pe care 
ei o împărțiseră în două. La stânga, Elsie Kastner, lingvistul 
şi expertul în grafologie al echipei, stătea în propria cameră, 
aplecată asupra documentelor din pergament. Chris o 
ignoră şi merse drept înainte, spre încăperea înțesată cu 
echipament electronic. Acolo, David Stern, un slăbănog cu 
ochelari, expertul tehnic al proiectului, vorbea la telefon. 

— Păi, zicea Stern, va trebui să scanați documentul la o 
rezoluție mult mai mare şi să ni-l trimiteţi. Aveţi un scaner 
acolo? 

Grăbit, Chris cotrobăi prin echipamentul de pe masă în 
căutarea unui radio în plus. Nu găsi niciunul, toate cutiile 
de încărcare erau goale. 

— Departamentul de poliție nu are scaner? făcu Stern 
surprins. Ah, nu sunteți la — păi, de ce nu vă duceţi acolo, 
să folosiți scanerul poliției? 

Chris îl bătu pe Stern pe umăr. Articulă: Radio. 

Stern dădu din cap şi îşi desfăcu propriul radio de la 
curea. 

— Da, scanerul spitalului ar putea fi foarte bun. Poate că 
găsiți acolo pe cineva care să vă ajute. Avem nevoie de o 
rezoluție de 1280 x 1024, şi salvați imaginea ca fişier JPEG. 


Apoi ne-o transmiteți... 


Chris fugi afară şi începu să selecteze din mers canalele 
radioului. 

Din uşa depozitului putea vedea întregul sit. Îi zări pe 
Johnston şi Kramer mergând pe marginea platoului care 
străjuia mănăstirea. Ea avea o agendă deschisă şi-i arăta 
ceva pe hârtie. 

Apoi îi găsi pe canalul opt. 

— ... celerare semnificativă a cercetărilor, zicea ea. 

Iar Profesorul răspunse: 

— Poftim? 

Profesorul Johnston privi pe deasupra ochelarilor săi cu 
rame metalice la femeia din fața lui şi spuse: 

— Asta este imposibil. 

Ea trase adânc aer în piept. 

— Poate că nu v-am explicat prea bine. Aţi făcut deja 
câteva restaurări, iar Bob doreşte să lărgiți aceste lucrări, 
transformându-le într-un program de restaurare. 

— Da. Iar asta este imposibil. 

— Spuneţi-mi de ce. 

— Pentru că nu ştim destule, iată de ce, zise Johnston 
furios. Singurele restaurări de până acum au fost făcute din 
motive de siguranță. Am reconstruit ziduri ca să nu cadă şi 


să ne accidenteze cercetătorii. Nu suntem pregătiți să 


începem cu adevărat restaurarea aşezărilor. 

— Dar sunt sigură că puteţi începe măcar cu o parte, 
zise ea. Adică, priviți acolo, la mănăstire. Fără îndoială, 
puteţi reconstitui biserica şi peristilul de alături, şi 
refectoriul, şi... 

— Poftim? zise Johnston. Refectoriul? 

Refectoriul era sala în care luau masa călugării. 

Johnston arătă în jos, spre ruine, acolo unde zidurile 
joase şi rețeaua de şanţuri alcătuiau un plan confuz. 

— Cine spune că refectoriul era lângă peristil? 

— Păi... 

— Vedeţi? Exact asta spuneam şi eu, zise Johnston. 

Nu ştim încă sigur unde se află refectoriul. Doar de 
curând am început să credem că ar putea fi în apropierea 
peristilului, dar nu suntem siguri. 

Ea replică iritată: 

— Domnule profesor, studiile academice pot dura la 
infinit, dar în lumea reală a rezultatelor... 

— Şi eu sunt pentru rezultate, o întrerupse Johnston. 

Dar scopul unor săpături ca acestea este să nu repetăm 
greşelile trecutului. Acum o sută de ani, un arhitect pe 
nume Viollet-le-Duc a restaurat monumente în toată Franța. 


Pe unele le-a construit bine. Dar atunci când nu avea 


suficiente informații, le inventa pur şi simplu. 

Restaurările erau doar invenția lui. 

— Înţeleg că sunteţi meticulos... 

— Dacă ştiam că ITC vrea un Disneyland, nu aş fi 
acceptat niciodată. 

— Nu vrem un Disneyland. 

— Dacă începem acum restaurarea, asta o să obţineţi, 
doamnă Kramer. O fantezie, un Medieval Land. 

— Nu, zise ea. Pot să vă asigur în termeni cât se poate de 
fermi că nu vrem ceva imaginar. Vrem o reconstituire 
corectă din punct de vedere istoric a sitului. 

— Dar nu se poate face. 

— Noi credem că da. 

— Cum? 

— Cu tot respectul, domnule profesor, sunteți excesiv de 
precaut. Ştiţi mai mult decât credeți că ştiţi. Spre exemplu, 
oraşul Castelgard, cel de la poalele castelului. 

Cu siguranţă că acela poate fi restaurat. 

— Presupun... O parte din el, da. 

— Asta este tot ce vă cerem. Doar să restaurațţi o parte. 

David Stern ieşi din hambar să-l caute pe Chris şi-l găsi 
ascultând cu radioul lipit de ureche. 


— Tragi cu urechea, Chris? 


— Şşş, zise Chris, este important. 

Stern ridică din umeri. El era întotdeauna mai detaşat 
decât studenții şi tinerii licențiați din jur. Ceilalți erau 
istorici, dar Stern avea pregătire de fizician şi avea tendința 
să vadă altfel lucrurile. Pur şi simplu nu-l entuziasma prea 
tare descoperirea unei alte vetre medievale sau a câtorva 
oase într-o necropolă. În orice caz, Stern acceptase această 
slujbă - care îi cerea să folosească echipament electronic 
pentru efectuarea unor analize chimice variate, pentru 
datarea cu carbon şi aşa mai departe - doar ca să fie 
aproape de prietena lui, care se înscrisese la o şcoală de 
vară la Toulouse. Ideea datării cuantice îi trezise interesul, 
dar până în momentul acela aparatele nu dăduseră 
rezultate. 

La radio se auzea Kramer spunând: 

— Şi dacă restaurați parțial oraşul, atunci puteţi 
restaura şi o parte a zidului exterior al castelului, care este 
adiacentă oraşului. Secţiunea aceea. 

Arătă, în jos, spre un zid ruinat care traversa situl 
arheologic pe direcția nord-sud. 

Profesorul zicea: 

— Păi, presupun că am putea... 


— Şi, continuă Kramer, puteţi extinde zidul spre sud, 


acolo unde intră în pădurea aceea. Puteţi defrişa pădurea şi 
reconstrui turnul. 

Stern şi Chris priviră unul spre altul. 

— Despre ce vorbeşte? zise Stern. Ce turn? 

— Încă nu am cercetat pădurea, zise Chris. Intenţionam 
să o defrişăm la sfârşitul verii şi să începem cercetarea în 
toamnă. 

Prin stația radio îl auzi pe Profesor zicând: 

— Propunerea dumneavoastră e foarte interesantă, 
doamnă Kramer. Lăsaţi-mă s-o discut cu ceilalți şi ne 
întâlnim din nou la prânz. 

Apoi Chris îl văzu pe Profesor întorcându-se, uitându-se 
direct la ei şi arătându-le cu degetul spre pădure. 

Lăsând câmpul cu ruine în urmă, urcară pe o potecuță 
verde şi intrară în pădure. Copacii erau subțiri, dar 
crescuseră aproape unul de altul şi pe sub coroanele lor era 
întuneric şi rece. Chris Hughes ţinea linia vechilor ziduri 
exterioare ale castelului, a căror înălțime se micşora treptat, 
de la unele ce îi ajungeau la brâu, la câţiva bolovani pe 
pământ, pentru ca în cele din urmă să dispară pe sub 
tufişuri. Din punctul acela a fost nevoit să meargă aplecat, 
dând la o parte cu mâinile ferigi şi mici plante pentru a 


vedea încotro merge zidul. 


Pădurea deveni mai deasă în jurul lor. Avu un imens 
sentiment de pace. Îşi aminti că atunci când văzuse prima 
dată Castelgard, aproape întreaga aşezare era acoperită de 
păduri ca aceasta. Cele câteva ziduri care se mai ţineau în 
picioare erau acoperite de muşchi şi licheni şi păreau să fi 
ieşit din pământ ca nişte specii organice. Pe atunci, aşezarea 
era înconjurată de mister. Dar acesta a dispărut de îndată 
ce au curățat pământul şi au început excavațţiile. 

Stern venea în urma lui. Nu ieşea prea des din laborator 
şi părea că îi place excursia: 

— De ce toți copacii sunt atât de mici? 

— Pentru că este o pădure nouă, zise Chris. Aproape 
toate pădurile din zona Perigord au mai puţin de o sută de 
ani. lar mai demult, aceste pământuri erau plantate cu viță 
de vie. 

— Şi? 

Chris ridică din umeri. 

— Boală. Pe la începutul secolului, filoxera a distrus 
toate podgoriile. Şi în locul lor a crescut pădurea. Industria 
de vinificație franceză aproape a dispărut. S-au salvat 
importând din California vlăstari de vie rezistenți la filoxeră. 

Ceva ce ar prefera să uite. 


În timp ce vorbea, continua să privească în jos, găsind ici 


şi colo câte o piatră, destul pentru a putea urmări conturul 
vechiului zid. 

Apoi, deodată, zidul dispăru. Îl pierduse. Acum trebuia 
să se întoarcă pentru a-l regăsi. 

— Fir-ar să fie! 

— Ce este? întrebă Stern. 

— Nu mai găsesc zidul. Se îndrepta chiar în direcția asta 
- arătă el cu latul palmei —, iar acum a dispărut. 

Ajunseseră într-o zonă cu tufişuri deosebit de dese, ferigi 
înalte amestecate cu un fel de viță sălbatică care-i zgâria 
pulpele goale. Stern purta pantaloni lungi şi o luă înainte, 
zicând: 

— Nu ştiu, Chris, trebuie să fie pe aici... 

Chris ştia că trebuie să se întoarcă să verifice. Se 
întorsese cu spatele când îl auzi pe Stern țipând. Privi 
înapoi. 

Stern nu mai era. Dispăruse! 

Chris rămăsese singur în pădure. 

— David? 

Un geamăt: 

— Ah... fir-ar! 

— Ce s-a întâmplat? 


— M-am lovit la genunchi. Doare al naibii. 


Chris nu-l vedea nicăieri. 

— Unde eşti? 

— Într-o groapă, zise Stern. Am căzut. Ai grijă dacă vii 
încoace. De fapt... Se auzi un geamăt şi o înjurătură. 

Nu te deranja. Pot să mă ridic. De fapt... hei! 

— Ce e? 

— Aşteaptă puțin! 

— Ce este? 

— Aşteaptă numai, bine? 

Chris văzu tufişurile de dedesubt mişcându-se, ferigile 
aplecându-se înainte şi înapoi pe măsură ce Stern mergea 
spre stânga. Apoi Stern vorbi şi vocea lui suna ciudat: 

— Ăă, Chris? 

— Ce este? 

— E o secțiune de zid. Curbată. 

— Ce spui? 

— Cred că stau pe temelia a ceea ce a fost cândva un 
turn rotund. 

— Fără glumă? zise Chris, gândind totodată: „De unde-o 
fi ştiut Kramer despre asta”. 

— Verifică pe calculator, zise Profesorul. Vezi dacă avem 
vreo scanare din elicopter, în infraroşu sau radar, care să 


arate un turn. S-ar putea să fi fost deja înregistrat, iar noi 


să nu fi observat. 

— Cel mai probabil o scanare în infraroşu făcută în 
amurg, opină Stern, aşezat pe un scaun cu o pungă de 
gheaţă pe genunchi. 

— De ce în amurg? 

— Deoarece calcarul reține căldura. De aceea le plăcea 
atât de mult zona asta oamenilor primitivi. Chiar şi iarna. 

Într-o peşteră din zona Perigord era cu zece grade mai 
cald decât afară. 

— Deci după-amiaza... 

— Zidurile rețin căldura pe măsură ce pădurea se 
răceşte. Aşa că o să se vadă la o scanare cu infraroşu. 

— Chiar dacă sunt îngropate? 

Stern ridică din umeri. 

Chris se aşeză în fața calculatorului, începând să tasteze 
repede. Dinspre calculator se auzi un beep slab. 

Imaginea se schimbă brusc. 

— Hopa! Avem un e-mail! 

Chris activă cutia poştală electronică. Era un singur 
mesaj şi descărcarea dură mult timp. 

— Ce mai e şi asta? 

— Pun pariu că este de la individul ăla, Wauneka, zise 


Stern. l-am spus să trimită o imagine destul de mare. 


Probabil că nu a comprimat-o. 

Apoi imaginea apăru brusc pe ecran: o serie de puncte 
alcătuind un model geometric. Toţi au recunoscut-o de 
îndată. Era, fără doar şi poate, mănăstirea Sainte-Mere. 

Propriul lor sit arheologic. 

Mai detaliată decât schițele lor. 

Johnston examină atent imaginea, bătând cu degetele în 
marginea mesei. 

— E ciudat, zise în cele din urmă, că Bellin şi Kramer au 
apărut aici din întâmplare în aceeaşi zi. 

Cei doi se uitară unul la altul. 

— Ce-i ciudat? întrebă Chris. 

— Bellin nu a cerut să se vadă cu ea. lar el vrea 
întotdeauna să-i întâlnească pe finanțatori. 

Chris ridică din umeri. 

— Părea foarte ocupat. 

— Da. Aşa părea! confirmă Johnston întorcându-se spre 
Stern. Oricum, printează imaginea. Să vedem ce are de spus 
arhitectul nostru despre asta. 

Katherine Erickson - o tânără cu părul blond-cenuşiu, 
cu ochii albaştri şi cu pielea bronzată -— stătea atârnată în 
aer la patru metri şi jumătate de sol; fața ei era chiar sub 


plafonul gotic distrus al capelei Castelgard. Se lăsase pe 


spate în hamuri şi, calmă, făcea însemnări în legătură cu 
construcția de deasupra ei. 

Erickson era ultima absolventă sosită pe situl arheologic. 
Se alăturase proiectului doar de câteva luni. 

La început se înscrisese la Yale să studieze arhitectura, 
dar ajunse la concluzia că îi displace domeniul ales şi se 
transferase la istorie. Acolo Johnston a atras-o, convingând- 
o să i se alăture, aşa cum îi convinsese şi pe ceilalți: „De ce 
nu laşi deoparte cărțile astea vechi ca să faci în schimb 
istorie adevărată? Istorie la prima mână?” 

Într-adevăr, totul era la prima mână, aşa cum stătea 
atârnată acolo. Nu că ar fi deranjat-o: Kate crescuse în 
Colorado şi era o alpinistă pasionată. Îşi petrecea duminicile 
cățărându-se pe dealurile stâncoase din apropierea râului 
Dordogne. Rareori era cineva prin jur, ceea ce era şi mai 
bine: acasă, trebuia să aştepţi la coadă ca să poți urca pe o 
pantă bună. 

Folosindu-şi pioletul, desprinse câteva mostre de mortar 
din diferite zone pentru analiză spectroscopică. 

Puse fiecare mostră în câte unul din containerele de 
plastic asemănătoare cu nişte cutii pentru filme, pe care le 
purta în bandulieră. 


Eticheta cutiile când auzi o voce zicând: 


— Cum te dai jos de acolo? Vreau să-ți arăt ceva. 

Uitându-se peste umăr, îl văzu jos pe Johnston. 

— Lesne! zise ea. 

Kate eliberă coarda şi se lăsă încet spre pământ, 
aterizând uşor. Kate Erickson nu era o fată frumoasă - aşa 
îi spunea adesea mama sa, care câştigase la vremea ei un 
concurs de frumusețe -, dar avea acea prospețime tipic 
americană pe care bărbații o găseau foarte atrăgătoare. 

— Cred că ai fi în stare să te cațeri pe orice, zise 
Johnston. 

Ea îşi desfăcu harnaşamentul: 

— E singura modalitate de a obține aceste informații. 

— Dacă aşa spui tu. 

— Serios, zise ea. Dacă vreți o istorie arhitectonică a 
acestei capele, atunci trebuie să urc până acolo şi să iau 
mostre de mortar. Pentru că plafonul acela a fost reconstruit 
de multe ori — fie din cauză că nu era bine lucrat şi se strica 
adesea, fie pentru că era distrus în războaie de maşinile de 
asediu. 

— Eşti sigură că în asedii... 

— Nu pot fi sigură, zise Kate. Structura principală a 
castelului - sala cea mare, apartamentele interioare - e 


solidă, dar câteva ziduri nu sunt bine construite. Uneori ai 


impresia că au fost adăugate ziduri pentru construirea unor 
pasaje secrete. Acest castel are mai multe. Există chiar unul 
care duce la bucătărie! Cel care a făcut aceste schimbări 
trebuie să fi fost cam paranoic. Şi poate că le-au construit la 
repezeală. Îşi şterse mâinile de şort. Ce vreţi să-mi arătaţi? 

Johnston îi înmână o bucată de hârtie. Era printată la 
calculator, o serie de puncte alcătuind un model regulat, 
geometric. 

— Ce-i asta? întrebă ea. 

— Tu să-mi spui. 

— Arată ca Sainte-Mere. 

— Dar este? 

— Aşa aş spune, da. Dar e curios că... 

leşi din capelă şi privi în jos spre săpăturile din zona 
mănăstirii, aflate la o depărtare de circa o milă. Se conturau 
aproape la fel de clar ca şi desenul pe care îl ținea în mână. 

— Ah! 

— Ce-i? 

— Pe acest desen există detalii pe care noi nu le-am 
descoperit încă, zise. O capelă absidală, lipită de biserică, 
un al doilea peristil în cvadrantul nord-estic şi... asta pare a 
fi o grădină, o grădină interioară... Şi apropo, de unde aveţi 


această imagine? 


Restaurantul din Marqueyssac se afla la marginea unui 
platou de unde se putea vedea întreaga vale a râului 
Dordogne. Kramer privea de la masa ei şi fu surprinsă să-l 
vadă pe Profesor sosind împreună cu Marek şi cu Chris. Se 
încruntă. Se aşteptase la un prânz în doi. Era la o masă 
pentru două persoane. 

Marek aduse două scaune de la o masă apropiată şi se 
aşezară cu toţii. Profesorul se aplecă în fața ei şi o privi 
adânc în ochi. 

— Doamnă Kramer, zise Profesorul, de unde ați ştiut 
unde este refectoriul? 

— Refectoriul? Ridică din umeri. Păi, nu mai ştiu. Nu a 
fost în raportul dumneavoastră săptămânal? Nu? Atunci 
poate că am aflat de la domnul Marek. Privi fețele solemne 
care se uitau fix la ea. Domnilor, mănăstirile nu sunt chiar 
specialitatea mea. Trebuie să fi auzit de undeva. 

— Şi turnul din pădure? 

— Trebuie să fie într-o scanare. Sau în vechile fotografii. 

— Am verificat. Nu este. 

Profesorul împinse desenul peste masă spre ea. 

— Şi de ce un angajat ITC pe nume Joseph Traub avea 
un desen al mănăstirii care este mult mai exact decât al 


nostru? 


— Nu ştiu... De unde l-aţi primit? 

— De la un polițist din Gallup, New Mexico, care pune 
aceleaşi întrebări ca şi mine. 

Femeia se uită fix la el fără să scoată o vorbă. 

— Miss Kramer, zise el în cele din urmă, cred că vă 
ascundeţi de noi. Cred că, fără să ne spuneți, ați făcut 
propriile dumneavoastră analize, iar rezultatele le ţineţi 
secrete. Şi cred că motivul este faptul că ați hotărât să 
exploataţi şantierul împreună cu Bellin în caz că eu nu 
cooperez. lar guvernul francez ar fi mai mult decât bucuros 
să-i alunge pe americani din cetățile lor istorice. 

— Profesore, ceea ce spuneți nu este nici pe departe 
adevărat, pot să vă asigur că... 

— Nu, Miss Kramer. Nu puteţi. Îşi privi ceasul. La ce oră 
pleacă avionul dumneavoastră înapoi spre ITC? 

— La trei. 

— Sunt pregătit de plecare. 

Îşi împinse scaunul de lângă masă. 

— Numai că eu am să mă duc la New York. 

— Atunci cred că ar fi mai bine să vă schimbaţi planurile 
şi să mergeţi în New Mexico. 

— Vreţi probabil să-l vedeţi pe Bob Doniger, iar eu nu-i 


cunosc programul... 


— Miss Kramer, spuse Johnston aplecându-se peste 
masă. Rezolvaţi! 

Când Profesorul plecă, Marek zise: 

— Mă rog Domnului să vă aibă în grija lui mărinimoasă 
în această călătorie şi să vă aducă teafăr înapoi. 

Aşa le spunea el întotdeauna prietenilor care plecau. 

Fusese fraza favorită a contelui Geoffrey de la Tour, cu 


şase sute de ani înainte. 


Unii considerau că fascinația lui Marek pentru trecut 
devenise obsesie. Dar de fapt era ceva firesc pentru el: încă 
de copil Marek fusese puternic atras de perioada medievală, 
iar acum părea să fi ajuns să o trăiască. Odată, la 
restaurant, îi spusese unui prieten că nu vrea să îşi lase 
barbă pentru că asta nu se potriveşte cu moda timpului. 

Uluit, prietenul protestase: „Bineînţeles că se potriveşte, 
uită-te la toate bărbile din jurul tău!”, la care Marek 
replicase: „Nu, nu, vreau să spun că nu este la modă în 
timpul meu”. Înţelegea prin asta secolele XIII-XIV. 


Mulţi specialişti în istorie medievală ştiau să citească 


limbile vechi, dar Marek chiar le vorbea. Engleza medievală, 
franceza veche, occitana şi latina. Era expert în moda şi 
manierele acelei epoci. În plus, cu statura şi constituţia lui 
atletică, începuse să studieze deprinderile războinice ale 
perioadei. În fond, zicea el, fusese o perioadă de 
neîntrerupte războaie. Putea călări deja imenşii cai de luptă 
Percheron. Şi era destul de bine pregătit pentru turnir, 
antrenându-se cu ajutorul unui manechin rotitor numit 
quintain. Marek era atât de priceput la tirul cu arcul de 
luptă că începuse să predea tehnica respectivă şi altora. Iar 
acum studia tehnicile de luptă cu paloşul. 

Dar, ciudat, aceste cunoştinţe detaliate despre viața din 
trecut îl aduseseră în situația să piardă legătura cu 
prezentul. Plecarea bruscă a Profesorului i-a făcut pe toţi cei 
care lucrau la proiect să se simtă frustrați şi neliniştiți; 
circulau tot felul de zvonuri, mai ales printre studenți: ITC 
retrăgea finanțarea, ITC transforma proiectul în parc 
medieval, ITC a ucis pe cineva în deşert şi acum are 
probleme. Munca încetase: oamenii stăteau pur şi simplu şi 
discutau. 

În cele din urmă, Marek decise că ar fi bine să cheme 
oamenii ca să pună capăt zvonurilor, aşa că după-amiază, 


devreme, îi adună pe toți sub marele cort verde de lângă 


hambar. Marek le relată cum că apăruse o problemă între 
Profesor şi ITC, iar Profesorul plecase la sediul ITC ca să o 
rezolve. Le-a mai spus că este vorba numai de o neînțelegere 
ce va fi rezolvată în câteva zile, precizând că vor fi în 
legătură permanentă cu Profesorul, care îi va suna la fiecare 
douăsprezece ore; şi că se aştepta ca Johnston să se 
întoarcă curând şi lucrurile să revină la normal. 

Inițiativa lui nu a fost de prea mare ajutor. Sentimentul 
profund de nesiguranță rămăsese. Câţiva studenţi au 
sugerat că după-amiaza era prea călduroasă pentru a lucra, 
şi mult mai potrivită pentru canotaj pe râu. În cele din 
urmă, apreciind starea de spirit, Marek le dădu voie să 
plece. 

Unul câte unul, şi absolvenţii hotărâră să-şi ia liber. 

Cu câteva kilograme de metal agățate în jurul taliei, Kate 
anunță că se duce să escaladeze faleza din spatele 
Ogeacului. Îl întrebă pe Chris dacă vrea să vină cu ea (ca să- 
i țină coarda - ştia că nu s-ar fi urcat), dar el zise că se va 
duce cu Marek la grajdurile de cai. Stern declară că va pleca 
cu maşina la Toulouse, să ia cina acolo. Rick Chang plecă 
spre Les Eyzies, ca să-şi viziteze un coleg pe un şantier 
paleolitic. Numai Elsie Kastner, grafologul echipei, rămase 


în hambar, cercetând cu răbdare documentele. Marek o 


invită să vină cu el, dar ea îi răspunse: „Nu te prosti, Andre” 
şi continuă să lucreze. 

Centrul ecvestru de lângă Souillac era la patru mile 
distanță şi acolo se antrena Marek de două ori pe 
săptămână. În colțul îndepărtat al unui teren mai puţin 
folosit construise o bară în formă de T cu un suport rotitor. 

La un capăt al barei era un pătrat căptuşit, iar la celălalt 
un burduf din piele care arăta ca un sac de box. 

Acesta era un quintain, un dispozitiv atât de vechi încât 
fusese desenat de călugări pe marginile manuscriselor cu 
anluminuri în urmă cu o mie de ani. Şi tocmai pe baza 
acestor desene îşi construise Marek propria versiune. 

Realizarea dispozitivului fusese destul de simplă, mai 
greu era însă să obţii o lance ca lumea. Acesta era tipul de 
probleme cu care Marek se confruntase adesea în istoria 
experimentală. Până şi cele mai simple şi mai obişnuite 
obiecte din trecut erau imposibil de reprodus în lumea 
modernă, chiar dacă nu era vorba de costuri, mulțumită 
fondului pentru cercetări pus la dispoziție de ITC. 

În perioada medievală, lăncile de turnir se fabricau cu 
ajutorul unor strunguri de lemn lungi de peste trei metri — 
aceasta fiind lungimea standard. Dar bucăţi de lemn de o 


asemenea lungime cu greu mai puteau fi găsite astăzi. După 


multe cercetări, Marek descoperise o fabrică de tâmplărie 
specializată în lucrări unicat, situată în nordul Italiei, în 
apropierea frontierei cu Austria. Italienii au reuşit să-i 
confecționeze lănci din pin la dimensiunile pe care le 
comandase, dar au fost uimiți să afle comanda inițială: 
douăzeci de bucăţi. „Lăncile se rup” — le-a explicat el — „o să 
îmi trebuiască o mulțime”. Ca să nu aibă probleme cu 
aşchiile, a ataşat un ecran de protecţie la o cască de fotbal 
american. Când era călare pe cal şi purta casca, toată lumea 
se uita la el. Arăta ca un apicultor nebun. 

În cele din urmă, Marek cedase în faţa tehnologiei 
moderne şi comandase lănci de aluminiu de la o firmă 
producătoare de bâte de base-ball. Lăncile de aluminiu erau 
mai flexibile şi i se păreau mai autentice, chiar dacă nu se 
potriveau cu perioada. Şi, din moment ce aşchiile nu mai 
reprezentau o problemă, putea să poarte o cască normală de 
călărie. 

Ceea ce şi purta acum. 

Stând la un capăt al câmpului, îi făcu semn cu mâna lui 
Chris, care era lângă quintain: 

— Chris? Eşti gata? 

Chris încuviință din cap şi aranjă bara-T în unghi drept 


față de Marek. Făcu semn cu mâna. Marek lăsă lancea în 


jos şi mână calul. 

Antrenamentul cu quintain-ul era extrem de simplu. 

Călărețul galopa spre bară încercând să atingă pătratul 
căptuşit cu vârful lăncii. Dacă reuşea, bara în formă de T 
pornea să se învârtească, obligându-l să dea pinteni calului 
înainte ca sacul din piele să se răsucească şi să-l lovească în 
cap. Marek ştia că în zilele de demult sacul era atât de greu 
încât dobora din şa un călăreț tânăr. Dar el îl făcuse doar 
suficient de greu încât să aplice o sancțiune usturătoare. 

La prima rundă a lovit pătratul, dar nu a fost suficient 
de rapid ca să evite sacul, care l-a lovit în urechea stângă. 

A strunit calul şi a revenit în poziția inițială. 

— De ce nu încerci şi tu, Chris? 

— Poate mai târziu, zise Chris, repoziționând dispozitivul 
pentru următoarea rundă. 

O dată sau de două ori în ultimele zile, Marek îl 
convinsese pe Chris să-şi încerce îndemânarea. Dar bănuia 
că aceasta se datora, mai degrabă, recentului interes al lui 
Chris pentru echitație. 

Marek întoarse calul şi porni din nou la asalt. Când 
încercase prima dată, galopând cu toată viteza spre o ţintă 
cu latura de treizeci de centimetri, i se păruse absurd de 


dificil. Acum începuse să deprindă tehnica. În general, lovea 


ținta de patru ori din cinci încercări. 

Calul alerga cu toată viteza înainte. Lăsă lancea în jos. 

— Chris! Salut! 

Chris se întoarse şi-i făcu semn cu mâna fetei aflate în 
şaua unui cal. În momentul acela lancea lui Marek lovi 
ținta, iar sacul de piele se răsuci, lovindu-l pe Chris drept în 
față. 

Chris se trezi pe jos şi auzi râsul fetei. Dar ea descălecă 
rapid şi îl ajută să se ridice. 

— Oh, Chris, îmi pare rău că am râs, zise ea cu elegantul 
accent britanic. Oricum, a fost numai din vina mea. N-ar fi 
trebuit să-ți distrag atenția. 

— N-am pățit nimic, replică el cam îmbufnat. 

Îşi scutură țărâna de pe bărbie, se uită la ea şi reuşi să 
zâmbească. 

Ca întotdeauna, fu şocat de frumusețea ei, mai ales în 
momentul acela, când părul ei blond era luminat din spate 
de soarele după-amiezii, aşa că tenul ei perfect părea să 
strălucească, punându-i în valoare ochii mari, viorii. 

Sophie Rhys-Hampton era femeia cea mai frumoasă pe 
care o văzuse vreodată în viața lui. Şi cea mai inteligentă. 

Şi cea mai desăvârşită. Şi cea mai seducătoare. 


— Oh, Chris, Chris, zicea ea curățându-i fața cu degete 


reci. Îmi pare atât de rău. Aşa... Te simţi mai bine? 

Sophie era studentă la Colegiul Cheltenham, avea 
douăzeci de ani, cu patru ani mai mică decât el. Tatăl ei, 
Hugh Hampton, era avocat londonez; el deținea ferma pe 
care o închiriase şantierul pentru vară. Sophie venise să-şi 
petreacă vacanţa cu prietenii la o fermă apropiată. Într-o zi 
venise să ia ceva din biroul tatălui ei. În clipa în care o 
văzuse, Chris se izbise instantaneu de un trunchi de copac. 

Ceea ce părea să fi stabilit tonul relației lor, gândi el cu 
amărăciune. Acum fata se uită la el şi zise: 

— Sunt flatată că am un astfel de efect asupra ta, Chris. 

Dar mă tem pentru siguranţa ta... Râse şi îl sărută uşor 
pe obraz. Te-am sunat astăzi. 

— Ştiu. Dar am fost prins la serviciu. A fost o situație de 
criză. 

— O criză? Ce poate constitui o criză pentru nişte 
arheologi? 

— A, ştii, necazuri cu finanțarea. 

— Ah, da. Firma aceea, ITC. Din New Mexico. O spusese 
de parcă New Mexico s-ar fi aflat undeva la capătul 
pământului. Ştiai că i-au propus tatălui meu să-i cumpere 
ferma? 


— Serios? 


— Au spus că au nevoie s-o închirieze pentru atât de 
mult timp încât ar putea tot atât de bine să o cumpere. 

Bineînţeles că tata a refuzat. 

— Bineînţeles! Ne întâlnim la cină? o întrebă el zâmbind. 

— Vai, Chris. Nu pot în seara asta. Dar putem călări 
împreună mâine. Vrei? 

— Cum să nu! 

— De dimineaţă? La zece? 

— De acord, zise el. Ne vedem la zece. 

— Dar nu ai de lucru? 

— Ştii că am. 

— Atunci putem să o lăsăm pe altă zi. 

— Nu, nu, protestă el repede. Mâine la zece. 

— S-a făcut, încuviinţă ea cu un zâmbet cuceritor. 

De fapt, Sophie Hampton era aproape prea drăguță - 
figură perfectă, maniere prea încântătoare - ca să fie 
adevărată. Pe Marek, de exemplu, îl deruta. 

Dar Chris era vrăjit. 

După ce plecă fata, Marek ţinti din nou. De data asta 
Chris se dădu la o parte de lângă quintain. Când Marek 
trecu în galop pe lângă el, îi zise: 

— Te cam ia de fraier, prietene! 


— Poate, admise Chris. Adevărul este însă că nu-i păsa. 


9 


A doua zi îl găsi pe Marek la mănăstire, ajutându-l pe 
Rick Chang care săpa în catacombe. Săpau de câteva 
săptămâni acolo. Şi treaba mergea încet, pentru că 
descopereau întruna rămăşiţe umane. De fiecare dată când 
găseau un os, lăsau lopeţile deoparte şi luau mistriile şi 
periuţele. 

Rick Chang era antropologul echipei. Ştia totul despre 
rămăşiţele umane. Dacă îi arătai o bucată de os de mărimea 
unui bob de mazăre, putea spune dacă provenea de la 
încheietura mâinii drepte sau stângi, dacă era de la un 
bărbat sau o femeie, copil sau adult, antic sau 
contemporan. 

Dar rămăşiţele pe care le descopereau le ofereau 
informații derutante. Mai întâi, toate erau de bărbați. lar 
unele oase lungi prezentau urme de lovituri căpătate în 
bătălii. Câteva cranii prezentau găuri făcute de săgeți. 

Aşa mureau majoritatea soldaților în secolul al XIV-lea, 
ucişi de săgeți. Dar nu exista nicio informaţie că la 


mănăstire ar fi avut loc vreo bătălie. 


Cel puţin ei nu descoperiseră niciuna. 

Acum găsiseră ceva ce părea să fie un fragment dintr-o 
cască ruginită, când sună telefonul lui Marek. Era 
Profesorul. 

— Cum merge? întrebă Marek. 

— Bine până acum. 

— V-aţi întâlnit cu Doniger? 

— Da. În după-amiaza asta. 

— Şi? 

— Nu ştiu încă. 

— Tot mai vor să restaurăm? 

— Păi, nu sunt prea sigur. Lucrurile aici nu sunt chiar 
aşa cum mă aşteptasem. 

Profesorul părea evaziv, preocupat. 

— Cum adică? 

— Nu se poate discuta la telefon, zise Profesorul. Dar 
voiam să te anunț: Nu voi mai suna în următoarele 
douăsprezece ore. Probabil nici în următoarele douăzeci şi 
patru de ore. 

— Îhî. OK. E totul în regulă? 

— Da, Andre, totul e bine. 

Marek nu era chiar atât de sigur. 


— Aveţi nevoie de aspirină? 


Aceasta era una dintre frazele lor codificate pentru a 
întreba dacă ceva nu este în regulă, în caz că cealaltă 
persoană nu putea vorbi liber. 

— Nu. În niciun caz. 

— Păreți cam detaşat. 

— Sunt surprins, aş spune. Dar totul este în regulă. Cel 
puţin aşa cred. Făcu o pauză. Dar şantierul? Cum merg 
săpăturile? 

— Acum sunt cu Rick la mănăstire. Săpăm în 
catacombele din cvadrantul patru. Cred că vom ajunge jos 
în seara asta sau cel târziu mâine. 

— Excelent. Continuaţi să faceți treabă bună, Andre. 

Mai vorbim peste o zi sau două. 

Şi închise. 

Marek îşi prinse telefonul la loc de curea. Era neliniştit. 
Ce Dumnezeu însemnau toate astea? 

Elicopterul trecu în zbor pe deasupra. Cutiile cu senzori 
se vedeau atârnând dedesubt. Stern amânase pentru altă zi 
analizele de dimineață şi de după-amiază; voia să verifice 
locurile pe care le menţionase Kramer, să ştie exact ce 
anume scoteau la iveală analizele instrumentale. 

Marek se întreba ce descoperise, dar ca să-i vorbească 


avea nevoie de o stație radio. Cea mai apropiată era în 


hambar. 

— Elsie, zise Marek intrând în hambar. Unde-i stația 
radio? Vreau să vorbesc cu David. 

Bineînţeles, Elsie Kastner nu-i răspunse. Continuă să 
privească atent documentul din fața ei. Elsie era o femeie 
frumoasă, corpolentă, capabilă de o mare concentrare. 

Petrecea ore întregi în depozit descifrând manuscrisele 
de pe pergamente. Munca ei îi cerea să cunoască nu numai 
cele şase limbi principale ale Europei medievale, ci şi 
dialecte locale de mult uitate, cuvinte de argou şi abrevieri 
uzuale. Marek se simțea norocos că o au în echipă, chiar 
dacă îi privea oarecum de sus pe ceilalți. lar uneori se 
comporta cam ciudat. 

— Elsie? o strigă el din nou. 

Ea privi brusc în sus. 

— Poftim? Ah, scuze, Andre. Sunt doar, ăă, adică Puțin... 
şi arătă spre pergamentul din fața ei. Aceasta este o chitanță 
dată de mănăstire unui conte german, pentru cazarea suitei 
sale personale peste noapte: douăzeci şi nouă de oameni şi 
treizeci şi cinci de cai. Asta era suita contelui când pleca la 
drum. Dar este scrisă într-o combinație de latină şi 
occitană, iar caligrafia este imposibilă. 


Elsie luă pergamentul şi îl duse la laboratorul fotografic 


din colț. Un aparat de fotografiat era montat pe un stativ cu 
patru picioare cu lămpi de iluminat din toate direcțiile. Ea 
aşeză pergamentul, reglă aparatul, puse alături o riglă 
pentru etalonare, apoi făcu fotografia. 

— Elsie? Unde e radioul ca să vorbesc cu David? 

— Oh, scuze. Este pe masa de acolo, cel cu o etichetă 
adezivă pe care scrie DS. 

Marek se duse la locul indicat şi apăsă butonul: 

— David. Aici Andre. 

— Salut, Andre. 

Marek abia îl putea auzi din cauza zgomotului 
elicopterului. 

— Ce-ai găsit? 

— Zip. Nada. Absolut nimic, zise Stern. Am verificat 
mănăstirea şi am verificat pădurea. Niciuna dintre 
informațiile de la Kramer nu se înregistrează, nici pe SLS, 
nici pe radar, infraroşii sau UV. Habar nu am cum au făcut 
ei descoperirile alea. 

Galopau în viteză pe culmea înverzită care dădea spre 
râu. Oricum Sophie galopa. Chris sărea şi se zguduia, abia- 
abia ţinându-se în şa. De obicei, ea nu galopa când ieşeau 
împreună, pentru că ştia că el nu este prea priceput, dar 


astăzi chiuia de bucurie galopând peste câmpuri. 


Chris încerca să țină pasul cu ea, rugându-se să se 
oprească mai repede. În cele din urmă fata trase de frâul 
armăsarului negru, care transpirase şi sforăia, şi îl bătu 
uşor pe grumaz, aşteptându-l pe Chris să o prindă din 
urmă. 

— Nu-i aşa c-a fost antrenant? întrebă ea. 

— A fost, zise el sufocându-se. Sigur că a fost. 

— Dar te-ai descurcat foarte bine, Chris. Ti-ai 
îmbunătățit vizibil poziția. 

El nu a fost în stare decât să dea din cap. Fesele îl 
dureau de atâta hurducăială, iar coapsele îi înțepeniseră 
pentru că strânsese prea tare calul. 

— E frumos aici, zise ea arătând spre râu, spre castelele 
întunecate de pe dealurile îndepărtate. Nu-i aşa că e 
superb? 

Apoi aruncă o privire spre ceas, lucru care îl enervă. 

Dar plimbarea se dovedise surprinzător de plăcută. 
Călărea foarte aproape de el, caii mai-mai să se atingă şi se 
lăsa într-o parte să-i şoptească la ureche. O dată şi-a trecut 
braţul în jurul umerilor lui şi l-a sărutat pe gură, apoi s-a 
uitat în jos, aparent stânjenită de propria îndrăzneală. 

Din locul unde se găseau puteau să privească tot 


şantierul: ruinele Castelgard-ului, mănăstirea şi pe dealul 


îndepărtat, La Roque. Norii goneau pe boltă, mângâind cu 
umbrele lor peisajul. Aerul era cald şi blând şi în jur era 
linişte, cu excepţia zgomotului îndepărtat al unui automobil. 

— Oh, Chris, zise ea, şi îl sărută din nou. 

Când se despărțiră, ea privi în depărtare şi deodată făcu 
semn cu mâna. 

O maşină galbenă, decapotabilă, venea spre ei. Era un 
automobil de curse zgomotos, cu garda joasă. Se opri la 
mică distanță, iar şoferul se ridică în spatele volanului, 
şezând pe speteaza scaunului. 

— Nigel! strigă ea bucuroasă. 

Omul din maşină îi făcu un semn leneş, mâna lui 
descriind lent un arc de cerc. 

— Oh, Chris, vrei să fii drăguţ» Sophie îi trecu frâiele 
calului, descălecă şi fugi până la maşină, unde îl îmbrățişă 
Pe şofer. Cei doi urcară în maşină. Când motorul porni, ea 


se întoarse spre Chris şi îi trimise o bezea. 

Restaurat, oraşul medieval Sarlat era extrem de frumos 


noaptea, atunci când clădirile înghesuite şi aleile strâmte 


erau luminate blând de felinare cu gaz. Pe rue Tourny, 
Marek şi absolvenţii se aşezaseră la o terasă, sub umbrele 
albe, să bea un vin negru de Cahors până noaptea târziu. 

De regulă, lui Chris Hughes îi plăceau aceste seri, dar 
astăzi nimic nu îi era pe plac. Seara era prea călduroasă; 
scaunul de metal nu era confortabil. Comandase felul lui de 
mâncare preferat, pintade au cepes, dar carnea de bibilică i 
se părea uscată, iar ciupercile fără gust. Chiar şi conversaţia 
îl irita. De obicei colegii lui vorbeau despre munca de peste 
zi, dar în seara asta arhitecta lor, Kate Erickson, se întâlnise 
cu nişte prieteni din New York, două cupluri de americani 
sub treizeci de ani - agenți de bursă însoțiți de prietenele 
lor. Îi displăcuseră aproape instantaneu. 

Bărbaţii se ridicau mereu de la masă ca să vorbească la 
telefoanele celulare. Femeile lucrau amândouă la aceeaşi 
firmă de publicitate şi terminaseră de curând organizarea 
unei noi petreceri pentru noua carte a Marthei Stewart. 

Înfumurarea celor patru ajunse repede să-l calce pe nervi 
pe Chris; şi, ca mulți întreprinzători de succes, aveau 
tendința să-i trateze pe oamenii de ştiinţă ca şi cum aceştia 
ar fi fost uşor retardațţi, incapabili să funcţioneze în lumea 
reală, să participe la jocurile adevărate. Sau poate că, gândi 


el, li se părea pur şi simplu de neînțeles cum îşi poate alege 


cineva o meserie care nu te face milionar până la vârsta de 
douăzeci şi patru de ani. 

Fu nevoit să recunoască totuşi că erau nişte oameni 
plăcuți: au băut foarte mult vin şi au pus multe întrebări 
despre proiect. Din păcate, repetau întrebările banale pe 
care le pun de obicei turiştii: De ce e locul acela aşa de 
special? De unde ştiţi unde să săpați? De unde ştiţi ce să 
căutați? Cât de adânc săpați şi cum ştiţi când să vă opriți? 

— De ce lucrezi aici? De ce e locul ăsta aşa de special? 
întrebă una dintre femei. 

— Locul este tipic pentru perioada respectivă, spuse 
Kate, cu cele două castele opuse. Dar ceea ce îl face 
nemaipomenit este faptul că până acum a fost neglijat. 

Nu s-au mai făcut niciodată săpături acolo, până acum... 

— Asta e bine? Că a fost neglijat? 

Femeia era nedumerită. Venea dintr-o lume unde „a 
neglija” însemna ceva rău. 

— Este de dorit, zise Marek. În munca noastră, 
adevăratele şanse apar atunci când lumea nu a mai 
remarcat locul. Cum ar fi Sarlat, de exemplu. Acest oraş. 

— E foarte drăguţ aici, zise una dintre femei. 

Bărbaţii tocmai plecaseră de lângă masă, ca să 


vorbească la celulare. 


— Mai interesant este, interveni Kate, că acest oraş 
există din întâmplare. La origine, Sarlat a fost un oraş de 
pelerinaj care s-a dezvoltat în jurul unei mănăstiri cu 
relicve. În cele din urmă a devenit atât de mare, încât 
mănăstirea s-a mutat, căutând pacea şi liniştea în altă 
parte. Sarlat a continuat să existe ca centru comercial 
prosper în regiunea Dordogne. Dar importanţa lui a scăzut 
constant de-a lungul timpului, iar în secolul al XX-lea lumea 
uitase acest loc. Oraşul era atât de lipsit de importanţă şi de 
sărac, încât n-avea bani să-şi restaureze vechile clădiri, care 
au rămas în picioare, dar fără instalații moderne şi 
electricitate. Multe dintre ele au fost abandonate. 

Kate le explică cum, în anii '50, primăria hotărâse în 
sfârşit să demoleze vechiul cartier şi să construiască case 
noi. 

— Andre Malraux i-a oprit. A convins guvernul francez 
să asigure fonduri pentru restaurare. Oamenii credeau că e 
o nebunie. Acum, Sarlat este cea mai fidelă reconstituire a 
unui oraş medieval francez şi una dintre cele mai mari 
atracții turistice ale țării. 

— Drăguţ, zise femeia într-o doară. 

Deodată, ambii bărbați reveniră la masă, se aşezară şi îşi 


vârâră telefoanele în buzunar, cu gesturile unor oameni care 


şi-au terminat treaba. 

— Ce s-a întâmplat? întrebă Kate. 

— S-a închis bursa, explică unul din ei. Aşadar, vorbeai 
despre Castelgard. Ce are aşa de special locul ăla? 

Marek zise: 

— Discutam despre faptul că aici nu s-au mai făcut 
niciodată săpături până acum. Dar este important pentru 
noi şi pentru că acest Castelgard este un oraş întărit tipic 
pentru secolul al XIV-lea. Oraşul este mai vechi, dar între 
anii 1300 şi 1400 majoritatea structurilor lui au fost 
construite sau modificate pentru sporirea puterii de apărare: 
ziduri mai groase, ziduri concentrice, şanţuri şi porți mai 
complicate. 

— Când s-a întâmplat asta? În Evul Mediu timpuriu? se 
interesă unul dintre bărbaţi, umplându-şi un pahar cu vin. 

— Nu, zise Marek, mai exact vorbind în Evul Mediu 
Superior. 

— Şi ce vine înainte de asta? Evul Mediu Inferior? 

— Exact, zise Marek. 

— Hei! zise bărbatul ridicând paharul de vin. Am ghicit 
din prima! 

— Începând din anul 40 î.Hr., Europa a fost condusă de 


Roma. Regiunea Franţei unde se găseau ei acum, Aquitaine, 


a fost la origine colonia romană Aquitania. 

Romanii au construit drumuri în toată Europa, au 
controlat comerțul şi au avut grijă să menţină legalitatea şi 
ordinea. 

Europa a prosperat. 

Apoi, în jurul anului 400 d.Hr., Roma a început să-şi 
retragă soldații şi să-şi abandoneze garnizoanele. După 
destrămarea imperiului, Europa a avut o perioadă de 
anarhie care a durat următorii cinci sute de ani. Populaţia a 
scăzut, comerțul a sucombat, oraşele au decăzut. 

Teritoriile au fost invadate de hoarde barbare: goți şi 
vandali, huni şi vikingi. Acea perioadă întunecată este 
cunoscută ca Evul Mediu Timpuriu. 

— Dar în jurul anului 1.000 lucrurile au început să se 
îmbunătățească, spuse Marek. A apărut o nouă organizare 
socială, pe care o numim sistemul feudal deşi pe atunci 
oamenii nu foloseau niciodată acest termen. 

În timpul feudalismului, lorzi puternici mențineau 
ordinea locală. Noul sistem funcționa. Agricultura s-a 
îmbunătățit. Comerţul şi oraşele au înflorit. Prin 1200, 
Europa prospera din nou, cu o populație mai numeroasă 
decât cea pe care o avusese în timpul dominației romane. 


— Aşa că anul 1200 este începutul Evului Mediu 


Superior — o perioadă de prosperitate, de înflorire culturală. 

Americanii erau sceptici: 

— Dacă era aşa de grozav, de ce îşi construiau toți din ce 
în ce mai multe mijloace de apărare? 

— Din cauza Războiului de 100 de ani dintre Anglia şi 
Franța, explică Marek. 

— Ce fel de război era ăsta? Religios? 

— Nu, zise Marek. Religia n-avea nimic de a face cu el. În 
perioada aceea toţi erau catolici. 

— Serios? Dar protestanții? 

— Nu existau protestanți. 

— Păi unde erau ei atunci? 

Marek răspunse: 

— Încă nu se inventaseră. 

— Adevărat? Şi atunci care era motivul războiului? 

— Suveranitatea, preciză Marek. Era vorba de faptul că 
Anglia deținea o mare parte din Franța. 

Unul dintre bărbați întrebă neîncrezător: 

— Vrei să spui că pe vremuri Anglia era proprietara 
Franţei? 

Marek oftă. 

Avea un termen pentru astfel de oameni: „provinciali 


temporali” - oameni care habar n-aveau de trecut şi se 


mândreau cu asta. 

Provincialii temporali erau convinşi că prezentul era 
singurul moment care conta, că orice se întâmplase mai 
înainte putea fi ignorat fără grijă. Lumea modernă era 
palpitantă şi nouă, şi trecutul nu avea nicio contribuție. 

Studiul istoriei era tot atât de inutil ca învățarea codului 
Morse sau a conducerii unei trăsuri cu cai. lar perioada 
medievală - toți acei cavaleri cu armuri zăngănitoare şi 
domnițe cu acoperământuri țuguiate — era evident atât de 
puţin relevantă că nici nu trebuia luată în considerare. 

Totuşi, adevărul este că lumea modernă a fost inventată 
în Evul Mediu. Totul, de la sistemul juridic până la statele- 
națiuni, de la recursul la tehnologie până la conceptul de 
dragoste romantică, a apărut în Evul Mediu. 

Aceşti afacerişti datorau Evului Mediu însăşi noţiunea de 
economie de piață. Şi dacă nu ştiau asta, însemna că nu îşi 
cunoşteau propria origine. De ce făceau ceea ce făceau. De 
unde proveneau. 

Profesorul Johnston spunea adesea că dacă nu ştii 
istorie, nu ştii nimic. Eşti o frunză care nu ştie că face parte 
dintr-un copac. 

Omul continua insistând, aşa cum fac unii când sunt 


confruntați cu propria lor ignoranță. 


— E adevărat? Anglia a deținut cândva o parte din 
Franța? Asta nu are sens. Englezii şi francezii s-au urât 
dintotdeauna. 

— Nu chiar, zise Marek. Asta s-a întâmplat acum şase 
sute de ani. Era o lume cu totul diferită. Englezii şi francezii 
erau mult mai apropiaţi atunci. Din momentul în care 
soldații din Normandia au cucerit Anglia, în 1066, aproape 
toată nobilimea engleză era de origine franceză. 

Vorbeau franțuzeşte, mâncau mâncare franțuzească, se 
îmbrăcau după moda franceză. Nu era surprinzător că 
dețineau teritorii franceze. Aici, în sud, au condus Aquitania 
timp de peste un secol. 

— Deci? Asta era cauza războiului? Francezii au hotărât 
că vor totul pentru ei? 

— În linii mari, da. 

— Deloc surprinzător, conchise individul, dând din cap 
atotştiutor. 

Marek continua să-şi țină discursul. Chris îşi petrecea 
timpul încercând să surprindă privirea lui Kate. Aici, la 
lumina lumânărilor, unghiurile feței, care păreau 
accentuate, chiar dure, în lumina soarelui, erau îmblânzite. 
O găsea neaşteptat de frumoasă. 


Dar fata nu răspunse privirilor lui. Atenţia ei era 


absorbită de prietenii ei afacerişti. Tipic, gândi Chris. Orice 
ar spune, femeile sunt atrase de bărbații puternici şi cu 
bani. Chiar dacă era vorba de nişte exaltați nesuferiți ca cei 
doi. 

Începu, fără să vrea, să le studieze ceasurile. Ambii 
purtau Rolex-uri mari şi grele, dar brățările metalice erau 
lăsate largi, aşa că ceasurile se mişcau în sus şi în jos pe 
încheietură, ca nişte brățări de damă. Era un semn al 
indiferenței şi al bogăției, o neglijenţă care sugera că cei doi 
erau într-o permanentă vacanţă. Ceea ce avea darul să-l 
irite. 

Când unul dintre ei începu să se joace cu ceasul, 
învârtindu-l în jurul încheieturii, Chris nu mai putu 
suporta. Sări brusc de la masă. Murmură nişte scuze cum 
că trebuie să verifice niscai analize, la şantier, şi porni pe 
rue Tourny spre locul de parcare de la capătul cartierului 
vechi. 

Mergând pe stradă, i se părea că vede numai perechi, 
cupluri plimbându-se la braț, femeia cu capul pe umărul 
bărbatului. Se simțeau bine unul cu altul, nu aveau nevoie 
să vorbească, se bucurau doar de frumusețea locului. 

Trecerea pe lângă un astfel de cuplu îl făcea să 


grăbească pasul şi să devină mai iritabil. 


Se simți uşurat când ajunse în cele din urmă la maşină 
şi o porni spre casă. 
Nigel! 


Ce idiot ar purta numele de Nigel? 

A doua zi de dimineaţă, Kate era din nou atârnată în 
capela Castelgard când s-a pornit radioul şi a auzit un 
strigăt: 

— Turte fierbinți! Turte fierbinți! Sectorul patru. Veniţi! 

Masa e servită. 

Era semnalul echipei atunci când se făcea o nouă 
descoperire. Foloseau coduri pentru toate transmisiile 
importante, deoarece ştiau că oficialitățile locale îi ascultau 
uneori. La alte şantiere, guvernul trimisese uneori agenți şi 
confiscase descoperirile chiar în momentul în care fuseseră 
găsite, fără să le lase timp cercetătorilor să le studieze. Deşi 
guvernul francez era interesat şi proteja antichităţile — din 
multe puncte de vedere mai bine decât americanii -—, 
inspectorii de teren, ca indivizi, erau cunoscuţi ca neserioşi. 


Şi, bineînţeles, existau adesea anumite resentimente în 


legătură cu faptul că străinii îşi însuşeau nobila istorie a 
Franţei. 

Ştia că Sectorul patru era la mănăstire. Se gândea dacă 
să rămână la capelă sau să se ducă până acolo, şi în cele 
din urmă hotări să meargă. Adevărul era că mare parte din 
munca ei zilnică era anostă şi fără evenimente speciale. Cu 
toții aveau nevoie de acea revigorare a entuziasmului pe care 
o provoca emoția descoperirilor. 

Merse printre ruinele a ceea ce fusese Castelgard. 

Spre deosebire de majoritatea oamenilor, Kate putea 
reconstrui mintal ruinele, putea vedea oraşul aşa cum 
arătase cândva. Îi plăcea Castelgard; era un oraş lipsit de 
frivolități, conceput şi construit în timp de război. Avea toată 
acea veritabilă autenticitate care i se păruse că lipseşte în 
şcoala de arhitectură. 

Simțea căldura soarelui pe gât şi pe picioare şi se gândi 
pentru a nu ştiu câta oară cât este de bucuroasă că se află 
în Franța, şi nu pe un scaun în New Haven, în locul ei de 
muncă sufocant de mic de la etajul VI al clădirii A & A, cu 
ferestre mari, panoramice, prin care se putea vedea fals- 
colonialul Colegiu Davenport şi  fals-gotica sală de 
gimnastică Payne Whitney. Kate descoperise că şcoala de 


arhitectură îi provoca o senzație de deprimare, iar clădirea 


Şcolii de Arte şi Arhitectură era foarte deprimantă şi nu 
regretase niciodată că schimbase acest domeniu cu istoria. 

Fără îndoială, nimic nu se putea compara cu o vară 
petrecută în sudul Franţei. Se integrase bine în echipa de 
aici, din Dordogne. Până acum fusese o vară plăcută. 

Desigur, au existat nişte bărbaţi cărora le-a refuzat 
avansurile. Marek încercase la început, apoi Rick Chang şi 
în curând va trebui să-l rezolve şi pe Chris Hughes. 

Chris a fost foarte afectat de ruperea relației cu 
englezoaica — se pare că el era singurul om din zona Perigord 
care nu se aşteptase la asta —, iar acum suferea la un 
cățeluş rănit. Se uitase fix la ea aseară, în timpul cinei. Se 
pare că bărbații nu îşi dau seama că acest gen de 
comportament „recuperator” de după o dezamăgire este 
destul de jignitor. 

Pierdută în gânduri, mergea spre râu, la locul unde 
țineau mica barcă pe care o foloseau pentru a traversa. 

Iar acolo, cu zâmbetul pe buze, o aştepta Chris Hughes. 

— Vâslesc eu, se oferi el urcând în barcă. 

Ea l-a lăsat. Chris începu să tragă la rame cu 
încetinitorul. Fata nu zise nimic. Închise ochii şi întoarse 
fața spre soare. Era cald, relaxant. 


— Frumoasă zi! îl auzi zicând. 


— Da, frumoasă. 

— Ştii, Kate! începu el. Mi-a plăcut cu adevărat cina de 
aseară. Mă gândeam că poate... 

— Sunt măgulită, Chris, zise ea, dar trebuie să fiu 
sinceră cu tine. 

— Da? În legătură cu ce? 

— Abia m-am despărțit de cineva. 

— Oh. Aha... 

— Şi vreau să fiu singură o vreme. 

— Oh, zise el. Sigur. Înţeleg. Dar poate că am putea să... 

Îi zâmbi cu zâmbetul ei cel mai frumos. 

— Nu cred că e cazul, îl descurajă ea. 

— Oh! În regulă, spuse Chris şi Kate observă că începe 
să se bosumfle. Apoi el reluă: Ştii, ai dreptate. Cred că într- 
adevăr e mai bine să rămânem colegi. 

— Colegi, zise ea strângându-i mâna. 

Barca ajunsese la celălalt mal. 

La mănăstire, o mulțime de inşi se adunase lângă 
Sectorul patru, uitându-se în locul excavat. 

Săpătura alcătuia un pătrat precis, cu latura de şase 
metri şi o adâncime de trei metri. În partea de nord şi de est, 
excavațţiile scoseseră la iveală arcade din piatră, ceea ce 


denota că se săpa acum în catacombe, sub locul unde se 


aflase mănăstirea. Arcadele erau umplute cu sol compact. În 
săptămâna precedentă săpaseră o tranşee prin arcada de 
nord, dar care părea să nu ducă nicăieri. Întărită cu lemn, 
acum era ignorată. 

Atenţia tuturor era îndreptată acum spre arcada de est, 
acolo unde, în ultimele zile, săpaseră un nou coridor sub 
arcadă. Lucrul mergea încet, pentru că descopereau mereu 
rămăşiţe umane pe care Rick Chang le identificase ca 
aparținând unor soldați. 

Uitându-se în jos, Kate observă că zidurile coridorului 
cedaseră de ambele părți, iar pământul cădea spre interior, 
acoperind şanțul. Acum se formase o grămadă mare de 
țărână, ca o alunecare de teren, care bloca săpăturile. 

Pământul antrenase în căderea lui şi o mulțime de tigve 
şi oase lungi. 

Îi văzu pe acolo pe Rick Chang, pe Marek şi pe Elsie, care 
ieşise din bârlog ca să vină până aici. Elsie fixase aparatul 
de fotografiat digital pe un trepied, şi făcea întruna 
fotografii. Acestea aveau să fie combinate în computer 
pentru a se obține o imagine panoramică de 360°. 
Fotografiile urmau să fie luate la intervale de o oră pentru a 
înregistra fiecare fază a excavărilor. 


Marek privi în sus şi o văzu pe Kate pe margine. 


— Hei, zise el. Te-am căutat! Vino aici. 

Kate cobori pe scară până la capătul gropii. În dogoarea 
amiezii, simți miros de pământ şi un iz fin de materie 
organică în putrefacție. Un craniu se desprinse şi se 
rostogoli pe pământ până la picioarele ei. Dar nu îl atinse — 
ştia că rămăşiţele trebuiau să rămână exact aşa cum erau 
până când le lua Chang. 

— Acestea ar putea fi catacombele, zise Kate, dar oasele 
nu provin din morminte clasice. A avut loc vreodată o 
bătălie aici? 

Marek ridică din umeri. 

— Au fost bătălii peste tot. Mă interesează mai mult asta. 

Arătă spre arcadă, nedecorată, rotundă şi puţin 
aplatizată. 

Kate zise: 

— Cisterciană, ar putea fi chiar din secolul al XII-lea. 

— OK, bine. Dar ce zici de asta? 

Chiar sub curba centrală a arcadei, surparea coridorului 
lăsase o deschidere neagră largă de circa nouăzeci de 
centimetri. 

— Ce părere ai? 

— Cred că ar fi cazul să intrăm acolo. Chiar acum. 


— De ce? zise ea. De ce atâta grabă? 


Chang îi explică: 

— Arată ca şi cum dincolo de deschizătură ar fi un 
spaţiu. O cameră, poate chiar mai multe. 

— Şi? 

— Acum este expusă la aer. Pentru prima dată, poate, 
după şase sute de ani. 

Marek preciză: 

— Iar aerul conţine oxigen. 

— Crezi că sunt relicve acolo? 

— Nu ştiu ce se află acolo, zise Marek. Dar se poate 
deteriora considerabil în câteva ore. Se întoarse spre Chang: 
Ai cumva un „şarpe”? 

— Nu, este în Toulouse la reparat. 

„Şarpele” era un cablu din fibră optică ce putea fi ataşat 
unei camere (video). Îl foloseau ca să poată vedea în locurile 
inaccesibile. 

Kate zise: 

— De ce nu pompațţi pur şi simplu azot în cameră până o 
umpleți? 

Azotul este un gaz inert mai greu decât aerul. Dacă l-ar fi 
introdus prin deschizătură ar fi umplut camera, ca şi apa. Şi 
ar fi protejat orice relicvă de efectul coroziv al oxigenului. 


— Aş face asta, zise Marek, dacă aş avea gaz suficient. 


Cel mai mare cilindru pe care îl avem este de 
cincisprezece litri. 

Nu era suficient. Kate întinse mâna spre cranii. 

— Ştiu, dar dacă faceţi ceva acum, ați putea deranja... 

— Eu nu mi-aş face griji pentru schelete, zise Chang. 

Au fost deja mutate din poziția lor. Şi par să fi fost 
îngropate în comun, după o bătălie. Aşa că nu ne pot oferi 
cine ştie ce informații. Se întoarse şi privi în sus. 

Chris, la cine sunt reflectoarele? 

De sus, Chris îi răspunse: 

— Nu-s la mine. Cred că ultima oară au fost folosite aici. 

Un student zise: 

— Nu, sunt lângă Sectorul trei. 

— Hai să le luăm. Elsie, mai ai mult de fotografiat? 

— Mă grăbeşti! 

— Ai terminat sau nu? 

— Încă un minut. 

Chang le strigă studenților de deasupra, spunându-le să 
aducă reflectoarele. Patru dintre ei o luară la fugă cu 
vioiciune. 

Marek le spuse celorlalți: 

— OK, oameni buni, am nevoie de lanterne, de truse 


pentru excavare, tuburi de oxigen, măşti de gaze, sonde, 


instrumente - acum! 

În plină agitație, Kate continua să privească 
deschizătura. Arcada însăşi îi părea puțin rezistentă, 
Pietrele abia se mai ţineau una de alta. În mod normal, o 
arcadă îşi menţine forma prin apăsarea zidurilor asupra 
Pietrei centrale, cheia de boltă a arcadei. Dar aici exista 
riscul ca întreaga parte de sus a deschiderii să se 
prăbuşească. Terenul de sub deschizătură nu era rezistent. 

Vedea pietricele care se desprindeau şi cădeau ici şi colo. 

Nu prea era în regulă. 

— Andre, cred că e periculos să urcăm peste asta... 

— Cine vorbeşte de urcat? O să te coborâm de deasupra. 

— Pe mine? 

— Da. Ai să cobori cu o coardă pe deasupra arcadei şi 
apoi ai să intri... Probabil că arăta şocată, pentru că el o 
linişti: Nu te teme, vin şi eu cu tine. 

— Îţi dai seama că dacă greşim... 

Ea continuă fraza în gând: Am putea fi îngropați de vii! 

— Ce e? zise Marek. Îţi pierzi curajul? 

Nu avu nevoie să spună mai mult. 

Zece minute mai târziu ea atârna în aer aproape de 
marginea arcadei expuse. Purta costumul de excavare cu o 


butelie de oxigen fixată la spate şi două lanterne atârnate de 


curea ca nişte grenade de mână. Pe frunte avea masca cu 
filtru. Radioul se alimenta prin nişte fire de la o baterie din 
buzunarul ei. Cu atâta echipament, se simțea incomod. 

Marek era deasupra ei, ținându-i coarda de siguranță. Şi 
jos, pe fundul gropii, Rick şi studenţii lui o priveau 
încordați. 

Se uită în sus la Marek: 

— Dă-mi unu şi jumătate! 

El eliberă un metru şi jumătate de coardă, iar Kate 
cobori până când ajunse să atingă uşor pământul. Câteva 
pârâiaşe de pământ se scurgeau pe sub picioarele ei. Se lăsă 
uşor în față. 

— Încă unu. 

Căzu pe mâini şi pe genunchi, apăsând cu toată 
greutatea asupra grămezii de pământ. Ținea. Dar privi în 
sus, spre arcadă, neliniştită. Piatra de boltă se fărâmița pe 
margini. 

— E în regulă? strigă Marek. 

— OK, zise ea. Acum intru. 

Se târi cu spatele spre mica deschizătură a arcadei. 

Privi în sus spre Marek şi scoase lanterna: 

— Nu ştiu dacă poți veni, Andre! S-ar putea ca pământul 


să nu suporte greutatea ta. 


— Foarte amuzant! Doar nu crezi că te las acolo singură, 
Kate? 

— Cel puțin lasă-mă să intru eu întâi. 

Aprinse lanterna, porni radioul, îşi potrivi masca în aşa 
fel încât să respire prin filtru şi se strecură prin 
deschizătură în întunericul de dedesubt. 

Aerul era surprinzător de rece. Raza galbenă a lanternei 
lumina pereți goi de stâncă, o pardoseală din piatră. Chang 
avusese dreptate: era un spațiu deschis sub mănăstire. Şi 
părea să continue pe o oarecare distanță înainte ca 
pământul şi pietrele desprinse să blocheze trecerea. Nu se 
ştie prin ce minune, camera nu se umpluse cu pământ ca 
celelalte. Lumină plafonul ca să vadă în ce stare este. Nu 
prea putea să-şi dea seama. Deloc încurajator. 

Se strecură mai departe pe mâini şi pe genunchi, apoi 
începu să coboare, alunecând puţin de-a lungul grămezii de 
pământ până la podea. Câteva momente mai târziu stătea în 
picioare în interiorul catacombelor. 

— Am ajuns! 

Era întuneric în jurul ei, iar aerul era umed. Se simțea 
un iz neplăcut, chiar şi prin filtre. Filtrele îndepărtau 
bacteriile şi viruşii. În majoritatea şantierelor arheologice nu 


se prea purtau măşti, dar aici erau necesare, pentru că 


ciuma bântuise prin regiune de mai multe ori în secolul al 
XIV-lea, ucigând o treime din populaţie. Deşi una dintre 
formele de epidemie se transmitea mai întâi prin şobolani 
Purtători ai bolii, o altă formă se transmitea prin aer, prin 
tuse şi strănut, aşa că oricine ar fi intrat într-un loc vechi, 
închis ermetic, risca să... 

Auzi un zgomot în spatele ei. Îl văzu pe Marek apărând 
Prin deschizătura de deasupra. Începu să alunece, aşa că 
sări pe pământ. În liniştea ce urmă, auzeau sunete slabe de 
pietricele şi pământ ce se rostogoleau pe movilă. 

— Îţi dai seama că am putea fi îngropaţi de vii aici, zise 
ea. 

— Priveşte întotdeauna partea bună a lucrurilor, zise 
Marek. 

Porni înainte ţinând o lampă mare, fluorescentă, cu 
reflectoare. Ilumina toată secțiunea din încăpere. Acum că 
puteau vedea clar, locul părea, spre dezamăgirea lor, gol. În 
partea din stânga se afla sarcofagul din piatră al unui 
cavaler, sculptat în relief pe capacul care fusese dat la o 
parte. Când priviră înăuntru, sarcofagul era gol. Mai era o 
masă grosolană din lemn sprijinită de un perete. Nu era 
nimic pe ea. În partea stângă se deschidea un coridor care 


sfârşea la o scară de piatră ce urca până când dispărea într- 


o grămadă murdară. Grămezi se vedeau şi în partea dreaptă 
a încăperii, blocând un alt coridor şi o altă arcadă. 

Marek oftă: 

— Toată această agitaţie... pentru nimic. 

Dar pe Kate o îngrijora încă faptul că pământul s-ar 
putea surpa, pătrunzând în încăpere. De aceea studie cu 
mai mare atenție grămada din dreapta. 

Şi aşa se face că o zări. 

— Andre! zise ea. Vino aici! 

Era o protuberanţă de culoare brună care se distingea de 
restul grămezii printr-un luciu fin. O curăță cu mâna. 

Era ca o muşama. Scoase la iveală un colț ascuţit. O 
muşama care învelea ceva. 

Marek privi peste umărul ei: 

— Bine! Foarte bine! 

— Aveau muşama pe atunci? 

— Oh, da. Muşamaua este inventată de vikingi, probabil 
din secolul al IX-lea. Destul de răspândită în Europa 
secolului al XIV-lea. Deşi cred că n-am mai găsit în 
mănăstire nimic învelit în muşama. 

O ajută să sape. Procedară cu grijă, de teamă să nu fie 
acoperiți de pământ, dar în curând reuşiră să scoată 


obiectul la suprafață. Avea o formă dreptunghiulară, cu 


laturi de ordinul câtorva zeci de centimetri şi era învelit într- 
un material îmbibat cu ulei. 

— Pare să conțină documente, zise Marek. 

Degetele îi tremurau în lumina fluorescentă. Ardea de 
nerăbdare să-l deschidă, dar se stăpâni. 

— O să-l luăm cu noi. 

Strecură obiectul sub braț şi o porni spre intrare. Ea mai 
privi o dată grămada de pământ, întrebându-se dacă a 
trecut ceva neobservat. Dar nu era nimic. Mişcă lumina şi 
se pregătea să plece când... 

Se opri. 

Cu coada ochiului, zărise parcă o strălucire. Se întoarse 
şi privi din nou. Căută o clipă obiectul strălucitor şi îl găsi. 

O bucată mică de sticlă ieşea din pământ. 

— Andre! zise ea. Cred că mai e ceva. 

Sticla era subțire şi foarte transparentă. Marginea era 
curbată şi fină, de o calitate comparabilă cu cea din 
perioada modernă. Curăţă pământul cu degetele şi scoase la 
iveală o lentilă ca de ochelari. 

Era o lentilă bifocală. 

— Ce-i asta? întrebă Andre, apropiindu-se de ea. 

— Spune-mi tu. 


El o cercetă, apropiind-o mult de lumină. Şi fața lui era 


aşa de aproape de sticlă încât mai-mai o atingea cu nasul. 

— Unde ai găsit asta? Părea îngrijorat. 

— Chiar aici. 

— La vedere, cum e acum? Vocea lui era tensionată, 
aproape acuzatoare. 

— Nu, numai marginea era expusă. Eu am curățat-o! 

— Cum? 

— Cu degetele. 

— Să înţeleg că era parțial îngropată? Făcea impresia că 
nu o crede. 

— Hei, ce vrei să spui? 

— Răspunde, te rog! 

— Nu, Andre. Era îngropată aproape în întregime. 

Totul, în afară de margine, era în pământ. 

— Era mai bine să nu fi pus mâna pe ea. 


— Dacă ştiam că o să reacționezi aşa, nici c-aş fi atins- 


— Asta este ceva ce trebuie explicat, zise el. Întoarce-te. 
— Poftim? 

— Întoarce-te! 

O luă de umeri şi o întoarse brutal cu spatele spre el. 

— lisuse! Privi peste umăr să vadă ce face. Andre ținea 


lanterna foarte aproape de rucsacul ei şi o mişca încet, 


examinând cu grijă suprafața, apoi cobori până la şortul ei. 
Ăă... Vrei să îmi spui şi mie... 

— Taci, te rog! 

Trecu un minut întreg până când termină examinarea. 

— Fermoarul de la buzunarul tău din stânga jos este 
deschis. Tu l-ai deschis? 

— Nu. 

— Atunci înseamnă că a fost deschis tot timpul? Încă de 
când ţi-ai pus costumul? 

— Presupun... 

— Te-ai frecat cumva de zid, măcar o dată? 

— Nu cred. 

Ea se mişcase cu mare atenţie, pentru ca peretele să nu 
se dărâme. 

— Eşti sigură? întrebă el. 

— Pentru numele lui Dumnezeu! Nu, Andre. Nu sunt 
sigură. 

— Bine. Acum e rândul tău să mă verifici. 

Îi dădu lanterna şi se întoarse cu spatele spre ea. 

— Cum să te verific? întrebă ea. 

— Sticla aia nu avea cum să existe pe atunci, zise el. 

Trebuie să explicăm cum a ajuns aici. Uită-te şi verifică 


dacă n-am vreun buzunar desfăcut. 


Ea se uită. Nu găsi nimic. 

— Te-ai uitat cu atenție? 

— Da, m-am uitat cu atenţie, replică ea enervată. 

— Cred că a durat prea puțin timp. 

— Andre, am verificat. 

Andre se uita fix la grămada de pământ din fața lor. 

Sub ochii lui, pietricele mici se prelingeau pe panta 
grămezii. 

— Putea să ne fi căzut din buzunare şi apoi să se fi 
acoperit... 

— Presupun că este posibil. 

— Dacă ai curăţat-o cu un deget, înseamnă că nu era 
îngropată adânc... 

— Nu, nu. Foarte superficial. 

— Bine. Prin urmare, asta ar fi explicația. 

— Anume? 

— Într-un fel sau altul, am adus această lentilă cu noi, 
iar în timp ce lucram să dezgropăm documentul învelit în 
muşama a căzut din buzunar şi a fost acoperită cu pământ. 

Apoi tu ai zărit-o şi ai curăţat-o. Asta este singura 
explicație. 

— OK. 


Luă un aparat şi fotografie lentila de mai multe ori, de la 


distanțe diferite — foarte aproape şi apoi din ce în ce mai de 
departe. Abia apoi luă o punguţă de plastic, prinse bucata 
de sticlă, grijuliu, cu o pensetă şi o lăsă să cadă în pungă. 
Cu o rolă mică de bandă adezivă închise punga, o sigilă cu 
bandă şi-i dădu pachetul lui Kate. 

— Tu o scoţi afară. Te rog să ai grijă. 

Părea mai relaxat. Începuse să se poarte amabil. 

— OK, zise ea. 

Urcară din nou pe valul de pământ, îndreptându-se spre 
ieşire. 

Fură primiți cu urale de către studenți, iar pachetul 
învelit în muşama îi fu înmânat lui Elsie, care plecă repede 
cu el la hambar. Toată lumea râdea şi zâmbea, cu excepția 
lui Chang şi a lui Chris Hughes. Ei purtau căşti şi auziseră 
toată conversaţia din cavernă. Păreau îngândurați şi 
supăraţi. 

Contaminarea sitului era un lucru foarte grav, şi ei ştiau 
asta. Implica o tehnică neglijentă de excavare şi punea sub 
semnul întrebării orice alte descoperiri ale echipei. O astfel 
de întâmplare avusese loc şi la Les Eyzies cu un an înainte. 

Les Eyzies era un şantier paleolitic, habitatul unor 
oameni primitivi, descoperit sub o faleză. Arheologii săpau la 


un nivel ce data din anul 320.000 î.Hr., când unul dintre ei 


a găsit un prezervativ pe jumătate îngropat. Era în învelişul 
său de staniol şi nimeni nu a crezut nici măcar pentru o 
clipă că avea vreo legătură cu nivelul acela. Dar simplul fapt 
că îl găsiseră - pe jumătate îngropat - a reprezentat o 
dovadă că nu fuseseră suficient de atenţi. Întâmplarea a 
provocat o stare vecină cu panica, stare ce a persistat chiar 
şi după ce un licenţiat a fost dizgrațiat şi trimis înapoi la 
Paris. 

— Unde este lentila aceea de sticlă? îl întrebă Chris pe 
Marek. 

— La Kate. 

Kate i-o dădu lui Chris. În timp ce toată lumea striga de 
bucurie, el se întoarse cu spatele, desfăcu pachetul şi 
începu să studieze punguţa la lumină. 

— Incontestabil, e modernă, zise el. Dădu din cap 
supărat. O verific eu. Aveţi grijă s-o treceţi în raportul 
sitului. 

Marek îl asigură că aşa o să facă. 

Apoi Rick Chang se întoarse şi bătu din palme. 

— Gata, toată lumea. Distracţia s-a terminat. Înapoi la 


lucru. 

In după-amiaza aceea Marek  programase un 
antrenament de tir cu arcul. Pe studenți îi amuza şi nu 
rataseră nicio lecție; în ultimul timp se apucase şi Kate. 

Astăzi, ținta era o sperietoare umplută cu paie, aşezată 
la circa cincisprezece paşi distanță. Puştii erau cu toții 
aliniați, ținându-şi arcurile, iar Marek se plimba prin spatele 
lor. 

— Pentru a omori un om trebuie să rețineți că aproape 
sigur are armură pe piept. E mai puţin probabil să poarte 
apărătoare pe cap, pe gât sau pe picioare. Deci, ca să-l 
omorâți trebuie să-l loviți în cap sau în partea laterală a 
torsului, care nu este acoperită de platoşă. 

Kate îl asculta pe Marek amuzată. Andre lua totul foarte 
în serios. „Pentru a omori un om”. Ca şi cum era de- 
adevăratelea. Stând în lumina galbenă a soarelui de după- 
amiază din sudul Franţei, auzind zgomotele îndepărtate de 
maşini pe stradă, ideea părea absurdă. 

— Dar dacă vreți să opriți un om, continuă Marek, 
atunci trageţi la picior. O să cadă pe loc. Astăzi o să folosim 
arcurile de cincizeci de livre. 


„Cincizeci de livre” — adică forța necesară pentru a trage 


de coarda arcului. Arcurile erau fără doar şi poate grele şi 
dificil de încordat. Săgeţile erau lungi de aproape nouăzeci 
de centimetri. Mulţi tineri se descurcau greu cu ele, mai ales 
la început. Marek încheia de regulă fiecare antrenament cu 
ridicări de greutăți pentru fortificarea musculaturii. 

Marek însuşi putea să tragă cu un arc de o sută de livre. 
Deşi greu de crezut, el susținea că aceea era mărimea 
armelor din secolul al XIV-lea - mult mai grele decât putea 
mânui oricare dintre ei. 

— În regulă, zise Marek. Pregătiţi săgețile şi trageţi, vă 
rog. 

Săgețile zburară prin aer. 

— Nu, nu, nu, nu, David! Nu trage până când nu începi 
să tremuri. Păstrează-ţi controlul. Carl, urmăreşte vârful. 

Bob, prea înalt. Deanna, ai grijă la degete. Rick, a fost 
mult mai bine. Acum începem iar, potriviți-vă săgețile, țintiți 
ŞI... acum! 

Era după-amiază târziu când Stern l-a chemat pe Marek 
prin radio şi l-a rugat să vină la hambar. Zicea că are veşti 
bune. Marek l-a găsit la microscop, examinând lentila. 

— Ce este? 

— Aici. Uită-te şi tu. 


Se dădu la o parte şi-l lăsă pe Marek să se uite. Văzu 


lentila şi linia perfect definită a tăieturii bifocale. Ici şi colo, 
lentila era uşor pătată cu cercuri albe ca nişte bacterii. 

— Ce ar trebui să văd? zise Marek. 

— Marginea din stânga. 

Mişcă suportul microscopului ca să se vadă marginea 
din stânga. În lumina refractată, marginea părea foarte albă. 
Apoi observă că albeața depăşea muchia, întinzându-se pe 
suprafața lentilei. 

— Pe lentilă au crescut bacterii, zise Stern. Este ca 
lustrul pietrei. 

Lustrul pietrei era termenul pentru patina creată de 
bacterii şi mucegaiul ce creşte pe suprafața rocilor aflată în 
contact cu pământul. Pentru că era organic, lustrul pietrei 
putea fi datat. 

— I se poate stabili vechimea? întrebă Marek. 

— Am putea, zise Stern, dacă am avea destul pentru o 
analiză cu C-14. Dar pot să-ți spun de pe acum că nu avem. 
Nu putem obține informații corecte dintr-o astfel de 
cantitate. Nici nu are rost să încercăm. 

— Aşa că? 

— Ideea este că aceea era partea expusă a lentilei, nu-i 
aşa? Partea care, după cum a spus Kate, era ieşită din 


pământ? 


— Corect... 

— Deci este veche, Andre. Nu ştiu cât de veche, dar nu 
este vorba de o contaminare a sitului. Rick studiază oasele 
pe care le-am găsit astăzi şi crede că unele dintre ele sunt 
mai recente decât perioada cercetată de noi - din secolul al 
XVIII-lea, poate chiar al XIX-lea. Ceea ce înseamnă că una 
dintre acele persoane ar fi putut purta lentile bifocale. 

— Nu ştiu ce să zic. Această lentilă pare a fi foarte precis 
prelucrată. 

— Ceea ce nu înseamnă că ar fi nouă, replică Stern. 

Tehnica de şlefuire a lentilelor este pusă la punct de 
peste două sute de ani. O să am grijă ca lentila să fie 
verificată de un optician din New Haven. Şi am rugat-o pe 
Elsie să treacă direct la verificarea documentelor găsite, ca 
să vedem dacă aflăm de-acolo ceva neobişnuit. Până una 
alta, cred că ar fi cazul să ne liniştim cu toții. 

— Asta-i o veste bună, spuse Marek cu un zâmbet larg. 


— M-am gândit că vrei să ştii. Ne vedem la cină. 

Stabiliseră să ia masa în vechea piață din Domme, un 


Sat situat în vârful unui deal, la câteva mile distanță de 
Şantierul lor. Pe înserate, lui Chris, care fusese morocănos 
toată ziua, îi trecuse proasta dispoziție şi abia aştepta cina. 
Se întreba dacă Marek aflase veşti de la Profesor şi dacă nu, 
ce vor face. Era nerăbdător. 

Buna lui dispoziție dispăru când ajunse şi îi găsi din nou 
pe cei doi afacerişti instalați la masă. Se pare că fuseseră iar 
invitați. Chris era pe cale să se întoarcă şi să plece, dar Kate 
se ridică repede, îl prinse pe după mijloc şi-l conduse la 
masă. 

— Mai bine nu, zise el încet. Nu pot să-i suport pe 
oamenii ăştia. 

Dar deodată ea îl îmbrățişă scurt şi-l făcu să se aşeze pe 
scaun. Văzu că în seara aceea era rândul celor doi să facă 
cinste cu vin — nu altul decât Chateau Lafite Rothschild 95, 
cel puţin două mii de franci sticla. 

Aşa că-şi spuse: „Ei, fir-ar să fie!” 

— Este un oraş fermecător, zicea una dintre prietenele 
afaceriştilor. Am fost şi am văzut zidurile dimprejur. Sunt 
destul de lungi. Şi înalte. Iar poarta aceea drăguță de intrare 
în oraş, ştiţi, cu cele două turnuri rotunde într-o parte şi în 
alta... 


Kate dădu din cap: 


— E ca o ironie a sorții faptul că o grămadă de aşezări pe 
care le găsim încântătoare astăzi erau de fapt centrele 
comerciale ale secolului al XIV-lea. 

— Centre comerciale? Ce vrei să spui? întrebă femeia. 

Chiar atunci, din radioul de la cureaua lui Marek se 
auziră câteva păcănituri. 

„Andre? Eşti acolo?” 

Era Elsie. Ea nu venea niciodată la cină împreună cu 
ceilalți, ci continua până târziu munca ei de catalogare. 

Marek luă radioul. 

— Da, Elsie? 

— Am găsit ceva foarte ciudat aici. 

— Da... 

— Vrei să-l rogi pe David să vină la mine? Am nevoie de 
ajutorul lui pentru nişte teste. Dar vă spun, băieți, dacă 
asta e o glumă, nu mă amuză deloc. 

Se auzi un declic şi radioul amuti. 

— Elsie? 

Niciun răspuns. 

Marek privi către comeseni. 

— I-a făcut careva vreo glumă? 

Toţi negară dând din cap. 


Chris Hughes zise: 


— Poate că o lasă nervii. Nu m-ar mira dacă stă ore în şir 
să studieze pergamente. 

— Mă duc să văd ce vrea, zise David Stern ridicându-se 
de la masă. Şi o porni prin întuneric. 

Chris se gândi să plece cu el, dar Kate îi aruncă o privire 
rapidă şi îi zâmbi. Aşa că se aşeză înapoi în scaun şi întinse 
mâna după vin. 

— Spuneai că aceste oraşe erau centre comerciale. 

— Multe dintre ele erau, zise Kate Erickson. Erau 
întreprinderi speculative care aveau rolul de a produce bani 
în folosul proprietarilor de pământuri. La fel ca şi centrele 
comerciale de astăzi. Şi, ca şi acestea, erau construite după 
acelaşi model. 

Întoarse scaunul şi arătă spre piața din Domme din 
spatele lor: 

— Vezi zona acoperită cu lemn din centru? Vei găsi astfel 
de piețe acoperite în multe oraşe din preajmă. Este o dovadă 
că oraşul este o bastidă, aşezare nouă, fortificată. În secolul 
al XIV-lea s-au construit în Franța aproape o mie de oraşe- 
bastidă. Unele dintre ele aveau rol de fortărețe pentru 
menținerea teritoriului. Dar majoritatea au fost construite 
pur şi simplu pentru a se obţine bani. 


Afirmația atrase atenţia afaceriştilor. Unul dintre ei privi 


concentrat şi zise: 

— Ia stai. Cum să câştige cineva uşor bani din 
construirea unui oraş? 

Kate zâmbi: 

— Economia secolului al XIV-lea, zise ea. Funcționa cam 
aşa. Să presupunem că eşti un nobil care deţine mult 
pământ. Franța secolului al XIV-lea este în cea mai mare 
parte acoperită de păduri, deci pământul tău este alcătuit 
mai mult din păduri populate de lupi. Poate că ai şi câțiva 
fermieri ici-colo care îți plătesc taxe de nimic. Dar aşa n-ai 
să te îmbogăţeşti. lar un nobil are întotdeauna mare nevoie 
de bani pentru războaie şi pentru a menţine stilul de viață 
care se aşteaptă de la un asemenea rang. Aşa că ce poți face 
pentru a spori venitul de pe pământurile tale? 

Construieşti un nou oraş. Atragi oamenii să locuiască în 
oraşul tău prin reduceri speciale de taxe, libertăţi deosebite 
menţionate în hrisovul de constituire a oraşului. În esenţă, îi 
eliberezi pe orăşeni de obligaţiile feudale. 

— De ce le dai astfel de libertăți? întrebă unul dintre 
bărbați. 

— Pentru că în oraş o să ai comercianți şi pieţe şi o să 
obţii mai mulți bani din taxe şi cotizații. Ai să ceri taxe 


pentru orice. Pentru folosirea străzii care duce spre oraş. 


Pentru dreptul de a intra în cetate. Pentru dreptul de a-ți 
face o tarabă în piață. Pentru plata soldaților care mențin 
ordinea. Pentru împrumuturile cu bani. 

— Nu-i rău! comentă celălalt. 

— Nu-i rău deloc. În plus, iei un procentaj din tot ce se 
vinde pe piață. 

— Serios? Ce procentaj? 

— Depinde de loc şi de tipul de marfă. În general, între 
unu şi cinci procente. Prin urmare, piața este de fapt 
rațiunea existenței oraşului. Se poate vedea destul de 
limpede din felul în care este construită aşezarea. Uită-te la 
biserica aceea, zise ea arătând undeva în lateral. În perioada 
anterioară, biserica era centrul oraşului. Oamenii mergeau 
la liturghie cel puțin o dată pe zi. Viaţa comunităţii se 
ordona în jurul bisericii. Dar aici, în Domme, biserica este 
într-o extremitate a oraşului. Acum piața este centrul. 

— Deci toți banii provin de la piaţă. 

— Nu în totalitate, pentru că oraşul fortificat oferă 
protecție zonei, ceea ce înseamnă că fermierii vor curăța 
pământul din apropiere şi vor începe să-l exploateze. Aşa că 
şi de la ei vei câştiga mai mulți bani. Una peste alta, un nou 
oraş reprezintă o investiție productivă. De aceea s-au 


construit atât de multe. 


— Ăsta este singurul motiv pentru a construi un oraş? 

— Nu, multe au fost construite din considerente militare, 
cum ar fi... 

Se auzi din nou radioul lui Marek. Era tot Elsie. 

— Andre? 

— Da, zise Marek. 

— Ar fi cazul să vii chiar acum. Pentru că nu ştiu cum să 
mă descurc. 

— De ce? Ce este? 


— Vino! Acum! 


14 


Generatorul făcea un zgomot puternic, iar cartierul lor 
general părea un centru de lumină în câmpul întunecos, 
sub un cer plin de stele. 

Se îmbulziră cu toții în hambar. Elsie şedea la un birou 
în centru, uitându-se fix la ei. Avea o privire Pierdută. 

— Elsie? 

— E imposibil, declară ea. 

— Ce anume e imposibil? Ce s-a întâmplat aici? 


Marek privi către David Stern, dar el lucra încă la nişte 


analize într-un colț al încăperii. 

Elsie oftă: 

— Nu ştiu! Nu ştiu! 

— Eu zic să începi cu începutul, propuse Marek. 

— OK, zise ea. Începutul. Se ridică şi traversă camera, 
apoi arătă un teanc de pergamente aşezate pe podea, pe o 
bucată de plastic. 

— Acesta este începutul. Setul de documente cărora le- 
am dat numele M-031, excavate astăzi din mănăstire. 

David m-a rugat să le verific cât de repede pot. 

Nimeni nu zise nimic. Se mulțumeau să o privească. 

— OK, zise ea. Studiam setul de documente. lată cum 
procedez. lau circa zece pergamente odată şi le duc pe biroul 
meu. Ceea ce şi făcu. Acum mă aşez şi le cercetez, unul câte 
unul. Pe urmă, după ce extrag conținutul unei bucăți şi îl 
înregistrez pe calculator, duc documentul acolo să îl 
fotografiez. Se duse la masa următoare şi strecură un 
pergament sub obiectivul aparatului de fotografiat. 

Marek zise: 

— Cunoaştem... 

— Nu, nu cunoaşteţi, replică ea tăios. Nu ştiţi nimic. 

Elsie se întoarse la masă şi luă următorul pergament din 


set. OK. Aşadar le cercetez unul câte unul. De exemplu 


acest set conține tot felul de documente: chitanţe, copii ale 
unor scrisori, replici la ordinele episcopului, înregistrări ale 
producției de grâne, lista proprietăților mănăstirii. Toate 
datând de prin anul 1357. 

Lua pergamentele din teanc unul după altul. 

— Şi deodată - îl luă pe ultimul — văd asta! 

Se uitară la pergament cu ochii căscațţi. 

Nimeni nu zise nimic. 

Pergamentul avea aceeaşi mărime ca şi celelalte, dar în 
loc de o scriere densă în limba latină sau în franceza veche, 
pe acesta erau scrise doar două cuvinte în engleza 
contemporană: 

HELP ME 4/7/1357 

— În caz că vă puneţi întrebări, zise ea, acesta este 


scrisul Profesorului. 

În încăpere se lăsă tăcerea. Nimeni nu mişca, nimeni nu 
şoptea. Toţi se uitau fix, fără să scoată un sunet. 
Marek gândea foarte rapid, cercetând toate posibilităţile. 


El fusese timp de mulți ani angajat la Muzeul de Artă 


Metropolitan din New York pe post de consultant pentru 
artefactele medievale, datorită cunoştinţelor sale detaliate, 
enciclopedice, asupra acelei perioade. Aşa se explică faptul 
că avea o experiență considerabilă în descoperirea falsurilor. 
Este adevărat că foarte rar avusese ocazia să întâlnească 
pergamente falsificate - de obicei era vorba de pietre 
prețioase prinse într-o brățară veche de zece ani sau o 
armură antică ce se dovedea că a fost făcută în Brooklyn —, 
dar această experienţă îl îmbogăţțise cu o gândire clară în 
materie de descoperire a falsului. 

Marek zise: 

— OK. Să începem cu începutul. Eşti sigură că e scrisul 
Profesorului? 

— Da, zise Elsie. Fără doar şi poate! 

— De unde ştii? 

Ea oftă: 

— Sunt grafolog, Andre. Dar poftim, uită-te şi tu. 

Aduse o notiță scrisă de Johnston cu câteva zile în urmă, 
scrisă cu litere de tipar, ataşată la o chitanță: „PLS CHK 
THIS CHARGES. O aşeză lângă pergament. 


— Literele de tipar sunt mai uşor de analizat. H-ul lui, 


3 Rog verificaţi factura (lb. engl.) (n.t.). 


spre exemplu, are o diagonală fină în partea de jos. Trage o 
linie verticală, ridică stiloul, apoi trage cea de-a doua, după 
care târăşte stiloul înapoi pentru a desena linia 
transversală, făcând astfel diagonala de dedesubt. Sau uită- 
te la litera P: face o linie dreaptă de sus în jos, apoi urcă din 
nou în poziția de pornire ca să facă semicercul. 

Sau E-ul, pe care îl desenează ca pe un băț, după care 
mişcă stiloul în zigzag pentru a forma cele două linii 
adăugate. Fără îndoială, este scrisul lui. 

— Nu se poate să-l fi falsificat cineva? 

— Nu. La un fals întâlneşti ridicări de stilou şi alte 
semne. Acest scris este al lui. 

Kate zise: 

— Poate că ne-a făcut el o glumă. 

— Dacă e aşa, nu-i deloc amuzantă. 

— Dar pergamentul pe care e scris? întrebă Marek. 

Este tot atât de vechi ca şi celelalte bucăţi? 

— Da, zise David Stern, apropiindu-se de ei. În lipsa unei 
datări cu carbon, înclin să spun că da. Este la fel de vechi. 

Marek gândi „Cum este posibil?”, apoi zise: 

— Eşti sigur? Mie mi se pare diferit. Suprafața e parcă 
mai aspră. 


— Este mai aspră, admise Stern. Pentru că nu a fost 


bine curățată. Pergamentul era un material valoros în 
perioada medievală. În general, era folosit, răzuit până se 
curăța, apoi refolosit. Dar dacă privim acest pergament în 
lumină ultravioletă... Vrea cineva să stingă lampa? 

Kate stinse lumina şi, în întuneric, Stern aduse o lampă 
de ultraviolete deasupra mesei. 

Marek văzu imediat mai multe semne grafice estompate, 
dar existau pe pergament. 

— Asta a fost la origine o chitanță pentru găzduire, zise 
Elsie. A fost răzuită rapid şi sumar, ca şi cum cineva se 
grăbea. 

Chris interveni: 

— Vrei să spui că Profesorul a răzuit-o? 

— Nu am nici cea mai vagă idee cine a răzuit-o. Dar nu 
este lucrătura unui expert. 

— Bine, zise Marek. Există o cale pentru a lămuri 
lucrurile definitiv. Se întoarse spre Stern: Ce poți să ne spui 
despre cerneală, David? Este veritabilă? 

Stern ezită: 

— Nu sunt sigur. 

— Nu eşti sigur? De ce? 

— Din punct de vedere chimic, zise Stern, este exact ceea 


ce te-ai aştepta: fier sub formă de oxid, amestecat cu nucă 


galică drept liant organic. Un adaos de carbon pentru 
negreală şi 5% sucroză. Atunci se folosea zahăr pentru a da 
luciu cernelii. Aşadar, este cerneală obişnuită fier-nucă 
galică, aşa cum se folosea în perioada respectivă. 

Dar asta nu înseamnă prea mult. 

— Ai dreptate. 

Stern voia să spună că ar fi putut fi falsificată. 

— Am verificat deci concentrațiile de fier şi nucă galică, 
continuă Stern, aşa cum procedez în cazurile dubioase. 
Concentraţiile pot fi determinate prin titrare. 

Valorile obținute arată că această cerneală este similară, 
dar nu identică cu cerneala de pe celelalte documente. 

— Similară, dar nu identică? se miră Marek. Cât de 
similară? 

— Precum ştii, cerneala medievală era mixată înainte de 
folosire, pentru că nu se putea păstra. Nuca galică - fructul 
unei specii de stejar —, este un material organic, ceea ce 
înseamnă că exista riscul ca cerneala aceea să se strice. 
Uneori adăugau vin în cerneală ca un fel de conservant. 
Oricum, de obicei întâlnim o variație destul de mare a 
concentrațiilor de fier şi nucă galică de la un document la 
altul. Se pot întâlni diferențe de 20-30%. De aceea putem 


folosi procentele să ne dăm seama dacă documentele sunt 


scrise în aceeaşi zi, din aceeaşi cerneală. 

Această cerneală este cu circa 29% diferită față de cea de 
pe documentele învecinate. 

— Nesemnificativ, zise Marek. Aceste cifre nu confirmă 
nici autenticitatea, nici falsul. Ai făcut şi o analiză 
spectrografică? 

— Da. Am terminat-o mai adineauri. lată spectrele 
pentru trei documente, cu cel al Profesorului la mijloc. 

Trei linii şi o serie de ridicături şi adâncituri. 

— Din nou similar, dar nu identic. 

— Nu chiar aşa de similar, zise Marek uitându-se la 
configurația ridicăturilor. Fiindcă, pe lângă diferenţa dintre 
procentajele de fier, există multe elemente chimice în plus în 
cerneala Profesorului, inclusiv... ce este ridicătura asta, de 
exemplu? 

— Crom. 

Marek oftă: 

— Asta înseamnă că este modern. 

— Nu neapărat. 

— Nu există crom în cerneala celorlalte manuscrise 
analizate. 

— E adevărat, dar cromul se găseşte adesea în cerneala 


manuscriselor. Destul de răspândit. 


— Există crom în această vale? 

— Nu, zise Stern, dar cromul se importa în toată Europa, 
pentru că se folosea la fabricarea coloranților, ca şi a 
cernelii. 

— Dar celelalte substanțe contaminante? întrebă Marek, 
arătând spre celelalte ridicături. Clătină din cap. Îmi pare 
rău. Pur şi simplu nu cred. 

Stern zise: 

— Sunt de acord. Trebuie să fie o glumă. 

— Dar nu o să ştim cu siguranță decât după o datare cu 
carbon, conchise Marek. 

Datarea cu C-14 îi putea ajuta să stabilească vechimea 
pergamentului, ca şi a cernelii, cu o marjă de eroare de circa 
cincizeci de ani. Era suficient pentru a rezolva problema 
falsului. 

— Aş vrea şi o analiză cu termoluminescenţă şi poate şi o 
activare laser dacă am ajuns aici, zise Stern. 

— Nu poți face asta aici. 

— Nu, o să-l duc la Les Eyzies. 

Les Eyzies, oraşul aşezat în următoarea depresiune, era 
centrul studiilor preistorice din sudul Franţei şi avea un 
laborator bine dotat în care se făceau datări cu C-14 şi cu 


potasiu-argon, ca şi activări neutronice şi alte teste dificile. 


Rezultatele de teren nu erau atât de precise ca cele din 
laboratoarele din Paris sau Toulouse, dar oamenii de ştiinţă 
puteau obține răspunsul în câteva ore. 

— Există vreo şansă să faci verificările în noaptea asta? 
întrebă Marek. 

— O să încerc. 

Se alătură şi Chris grupului; îi telefonase Profesorului pe 
celular. 

— Nimic, zise el. Doar robotul. 

— Bine, hotărî Marek. În momentul ăsta nu mai avem 
nimic de făcut. Presupun că acest mesaj e o glumă bizară. 

Nu pot să-mi dau seama cine a făcut-o — dar există un 
autor. Mâine facem analize cu carbon şi datăm mesajul. 

Nu am nicio îndoială că se va dovedi recent. Şi cu tot 
respectul datorat lui Elsie, este probabil un fals. 

Elsie pufni. 

— În orice caz, continuă Marek, Profesorul va suna 
mâine şi îl vom întreba. Între timp, vă sugerez să mergem cu 


toţii la culcare şi să ne odihnim. 

La fermă, Marek închise încet uşa în urma lui înainte de 
a aprinde luminile. Apoi privi în jur. 

Camera era imaculată, cum se şi aştepta. Totul era în 
perfectă ordine, ca o chilie de călugăr. Lângă pat erau cinci- 
şase articole ştiinţifice aranjate ordonat. Pe un birou din 
dreapta erau mai multe astfel de hârtii, lângă un laptop 
închis. Biroul avea un sertar pe care îl deschise şi începu să 
cotrobăiască prin el. 

Dar nu găsi ceea ce căuta. 

Se duse la dulap. Hainele Profesorului erau rânduite 
corect, cu spaţii între umeraşe. Marek le cercetă pe rând, 
pipăind buzunarele, dar tot nu găsea ce căuta. Poate că nu 
sunt aici, se gândi, poate le luase cu el în New Mexico. 

În partea opusă uşii mai era un birou. Deschise sertarul 
de sus: monede într-un mic fişic. Dolari americani prinşi 
într-o bandă de cauciuc şi câteva obiecte personale, inclusiv 
un cuțit, un stilou şi un ceas de rezervă - nimic neobişnuit. 

Apoi văzu o casetă de plastic teşită pe o parte. 

Scoase caseta, o deschise. Conţinea ochelari. Scoase 
ochelarii. 

Lentilele erau bifocale, de formă ovală. 

Căută în buzunarul de la cămaşă şi scoase o punguţă de 


plastic. Auzi un zgomot în spatele său, se întoarse şi o văzu 


pe Kate Erickson care intra. 

— Îi scotoceşti prin lucruri? se miră ea ridicând din 
sprâncene. Am văzut lumină pe sub uşă şi-am venit să văd 
ce se-ntâmplă. 

— Fără să baţi la uşă? 

— Ce faci aici? întrebă ea. Apoi văzu punga: Este ceea ce 
cred eu? 

— Da. 

Marek luă lentila bifocală din pungă, ţinând-o cu o 
pensetă, şi o puse pe birou, lângă ochelarii Profesorului — 
Nu e identică, spuse ea. Dar aş zice că lentila îi aparține. 

— Aşa aş zice şi eu. 

— Dar nu asta ai crezut de la început? Adică, el e 
singurul de aici care poartă ochelari cu lentile bifocale. 

Deci obiectul străin trebuie să fie de la ochelarii 
Profesorului. 

— Dar nu este un obiect străin, zise Marek. Această 
lentilă este veche. 

— Poftim? 

— David spune că marginea aceea albă este o cultură de 
bacterii. Această lentilă nu e modernă, Kate, este veche. 

Ea privi de aproape. 


— Nu se poate, zise ea. Priveşte cum este tăiată, la fel ca 


la ochelarii Profesorului. Trebuie să fie modernă. 

— Ştiu, dar David insistă că e veche. 

— Cât de veche? 

— Nu-şi poate da seama. 

— N-o poate data? 

Marek negă dând din cap. 

— Nu are suficient material organic. 

— În cazul ăsta, zise ea, ai intrat în camera lui pentru 
că... Kate făcu o pauză, uitându-se fix la ochelari, apoi la el. 
O trecu un fior. Parcă ai spus că documentul acela este un 
fals, Andre. 

— Am spus, da! 

— Însă i-ai cerut lui David să facă testul cu carbon în 
noaptea asta, nu-i aşa? 

— Da... 

— Apoi ai venit aici cu bucata de sticlă pentru că erai 
îngrijorat... Kate dădu din cap ca pentru a-şi limpezi 
gândurile. Ce te îngrijorează? Ce crezi că se întâmplă? 

Marek se uită la ea. 

— Nu am nici cea mai vagă idee. Totul pare fără sens. 

— Dar eşti îngrijorat. 


— Da, zise Marek. Sunt îngrijorat. 

A doua zi de dimineață soarele era cald şi luminos, 
strălucind pe un cer fără nori. Profesorul n-a sunat la 
primele ore. Marek a apelat numărul de două ori, dar 
întotdeauna îi răspundea robotul: „Lăsaţi un mesaj şi vă 
sun mai târziu”. 

Nici de la Stern nu primiseră niciun mesaj. Când au 
sunat la laboratorul din Les Eyzies li s-a spus că este 
ocupat. Un tehnician supărat i-a repezit: 

— Iar repetă testele. Este a treia oară. 

„De ce?” se întrebă Marek. Se gândea să se ducă până la 
Les Eyzies, să vadă el însuşi — era doar puţin de mers cu 
maşina —, dar se hotărî să rămână la fermă, pentru 
eventualitatea că ar suna Profesorul. 

Dar el nu sună. 

Pe la mijlocul dimineţii, Elsie exclamă: 

— Aha! 

— Ce este? 

Se uita la alt pergament. 

— Ăsta este documentul care se afla chiar lângă cel al 


Profesorului, zise ea. 


Marek se apropie. 

— Ce-i cu el? 

— Se pare că are pete de cerneală din stiloul 
profesorului. Vezi, aici şi aici! 

Marek ridică din umeri: 

— Se uita probabil la el înainte de a scrie bilețelul. 

— Dar sunt pe margine, zise ea. Aproape ca nişte notițe. 

— Notiţe în legătură cu ce? întrebă el. Despre ce este 
vorba în document? 

— Un fragment de istorie naturală. O descriere a unui 
râu subteran făcută de unul dintre călugări. Spune că 
trebuie să fii atent în diverse locuri, marcate în număr de 
paşi, şi aşa mai departe. 

— Un râu subteran... 

Pentru Marek nu era interesant. Călugării fuseseră 
cărturarii zonei şi scriau adesea mici eseuri în legătură cu 
geografia locală, cu țesutul covoarelor, timpul cel mai bun 
pentru tăierea crengilor la pomii din livezi, cum se păstrează 
cel mai bine grăunțele iarna etc. Erau curiozități, adesea 
pline de erori. 

— „Marcelus are cheia”, zise ea citind textul. Mă întreb 
ce înseamnă asta. Este chiar locul însemnat de Profesor. 


Apoi... ceva despre... picioare uriaşe... nu... picioarele 


uriaşului?... Şi mai scrie vivix, adică cuvântul latin pentru... 
stai să văd... E un cuvânt nou... 

Consultă un dicționar. 

Marek nu-şi găsea locul, aşa că ieşi afară şi începu să 
patruleze în sus şi în jos. Era agitat şi cu nervii încordați. 

— Asta e ciudat, constată Elsie. Nu există cuvântul vivix. 
Oricum, nu în dicționarul ăsta. 

Notă totul, în stilul ei metodic. 

Marek oftă. 

Orele se târau încet. 

Profesorul nu suna. 

În cele din urmă s-a făcut ora trei; studenţii mergeau 
spre cortul verde pentru pauza de după-amiază. Marek 
stătea la uşă şi îi privea. Păreau lipsiți de griji, râdeau, se 
hârjoneau, făceau glume. 

Telefonul sună. El se întoarse imediat în hambar. Elsie 
ridicase receptorul şi o auzi spunând: 

— Da, este aici, cu mine, chiar acum... 

El intră grăbit în camera ei: 

— Profesorul? 

Dar Elsie dădu din cap. 

— Nu, este cineva de la ITC, spuse şi îi dădu receptorul. 


— Andre Marek la aparat, zise el. 


— Oh, da. Vă rog aşteptaţi puțin, domnule Marek. 

Ştiu că domnul Doniger este nerăbdător să vă vorbească. 

— Adevărat? 

— Da. Încercăm să dăm de dumneavoastră de mai multe 
ore, vă rog aşteptaţi până îl găsesc. 

O pauză lungă. Se auzea muzică clasică. Marek acoperi 
receptorul cu mâna şi îi spuse lui Elsie: 

— E Doniger. 

— Hei! zise ea. Ai avansat! Marele bos însuşi? 

— De ce mă sună oare? 

Cinci minute mai târziu, el tot aştepta la telefon, când 
Stern intră în cameră clătinând din cap. 

— N-o să-ţi vină să crezi. 

— Da? Ce? întrebă Marek, cu receptorul în mână. 

Stern îi înmână o bucată de hârtie pe care scria: 

638 + 47 BP<. 

— Ce înseamnă asta? 

— Datarea cernelii. 

— Despre ce vorbeşti? 


— Cerneala de pe pergament, zise Stern. Are o vechime 


4 BP — abreviere de la cuvintele Before Present (lb. engl.) = înainte de 
momentul actual. 


de 638 de ani, plus minus 47 de ani. 

— Cum? făcu Marek. 

— Întocmai. Data de fabricaţie a cernelii este 1361. 

— Poftim! făcu Marek. 

— Ştiu, ştiu, zise Stern. Dar am repetat testul de trei ori. 
Rezultatele nu se pot pune la îndoială. Dacă Profesorul a 
scris cu adevărat acel mesaj, l-a scris acum 600 de ani. 

Marek întoarse hârtia. Pe partea cealaltă scria: 

AD 1361 +47 ani. 

La telefon muzica se opri cu un declic şi o voce 
tensionată spuse: 

— Domnule Marek, aici Bob Doniger. 

— Da, zise Marek. 

— Poate că nu îți aminteşti, dar ne-am întâlnit acum 

câțiva ani, când am vizitat şantierul. 

— Îmi amintesc perfect, îl asigură Marek. 

— Vă sun în legătură cu profesorul Johnston. Suntem 
îngrijorați pentru siguranţa lui. 

— A dispărut? 

— Nici gând. Ştim foarte bine unde se află. 

Ceva din tonul lui îl făcu pe Marek să se înfioare. 

După care spuse: 


— Atunci pot să vorbesc cu el? 


— Mă tem că nu se poate acum. 

— Este cumva Profesorul în pericol? 

— E greu de estimat. Sper că nu. Dar avem nevoie de 
ajutorul dumneavoastră şi al echipei dumneavoastră. Am şi 
trimis avionul să vă ia. 

Marek zise: 

— Domnule Doniger, se pare că avem un mesaj de la 
profesorul Johnston vechi de 600 de ani... 

— Nu la un telefon celular, zise Doniger, tăindu-i vorba. 

Dar Marek observă că nu părea deloc surprins. 

— Acum e ora trei în Franța, nu-i aşa? 

— Şi câteva minute, da. 

— Bine, zise Doniger. Alege trei membri ai echipei tale, 
cei care cunosc regiunea Dordogne cel mai bine. 

Veniţi cu maşina la aeroportul Bergerac. Nu vă osteniți 
să luați bagaje. O să vă asigurăm tot ce vă va fi necesar 
când veţi ajunge aici. Avionul aterizează la ora 6 p.m., ora 
Franței, şi o să vă aducă în New Mexico. Totul e clar? 

— Da, dar... 

— Ne vedem când ajungeţi. 

Şi Doniger închise. 

David Stern se uită la Marek. 


— Ce-a fost toată povestea asta? întrebă el. 


Marek zise: 

— Du-te şi adu-ți paşaportul. 

— Poftim? 

— Du-te după paşaport şi când te întorci să aduci şi 
maşina. 

— Mergem undeva? 

— Da, răspunse Marek. 

Şi îşi luă radioul. 

Kate Erickson privea de pe meterezele castelului La 
Roque spre curtea interioară, centrul înierbat al castelului 
aflat la şase metri sub ea. Zona viermuia de turişti de cel 
puțin o duzină de naționalități, toți îmbrăcaţi în haine viu 
colorate şi şorturi. Blițurile aparatelor de fotografiat fulgerau 
în toate direcțiile. 

Chiar dedesubtul ei auzi o tânără spunând: 

— Alt castel. De ce trebuie să mergem la toate castelele 
astea insipide, mamă? 

La care mama răspunse: 

— Pentru că îl interesează pe tati. 

— Dar toate sunt la fel, mami. 

— Ştiu, dragă... 

Tatăl, la câţiva paşi distanţă, stătea între pereţii joşi care 


delimitau o fostă cameră. 


— Şi aceasta, îşi informă el familia, era sala cea mare. 

Uitându-se în jos, Kate observă imediat că nu avea 
dreptate. Omul stătea în mijlocul fostei bucătării. Era 
evident, pentru că pe peretele din stânga se mai vedeau încă 
trei cuptoare, iar canalul din piatră prin care venea apa 
putea fi văzut chiar în spatele bărbatului. 

— Ce se întâmpla în sala cea mare? întrebă fiica. 

— Aici organizau banchete, iar cavalerii veniți în vizită 
prezentau omagii regelui. 

Kate oftă. Nu existau dovezi că ar fi fost vreodată un rege 
în La Roque. Dimpotrivă, documentele indicau că fusese un 
castel privat, construit în secolul al XII-lea de către cineva 
pe nume Armand de Clery, iar mai târziu, la începutul 
secolului al XIV-lea, fusese reconstruit de către un cavaler 
pe nume Francois le Gros, sau Francis cel Gras, care i-a 
adăugat un nou inel de ziduri exterioare şi mai multe poduri 
suspendate. Adăugirile fuseseră făcute în jurul anului 1302. 

În ciuda numelui său, Francois era un cavaler englez şi 
construise La Roque în noul stil englezesc inițiat de Edward 
I. Castelele edwardiene erau mari, cu curți interioare 
spaţioase şi plăcute spaţii de locuit pentru lord. 

Acest stil i se potrivea lui Francois, care, după toate 


descrierile, avea un temperament artistic, era destul de 


leneş şi în veşnice încurcături financiare. François fusese 
nevoit să-şi ipotecheze castelul, apoi să îl vândă. În timpul 
Războiului de 100 de ani, La Roque trecuse succesiv sub 
stăpânirea mai multor cavaleri. Dar fortificațiile rezistaseră: 
castelul nu fusese niciodată cucerit prin luptă, ci numai 
prin tranzacții comerciale. 

Cât despre sala cea mare, o văzu în stânga, destul de 
ruinată, dar indicând clar contururile unei încăperi mult 
mai mari, lungă de aproape treizeci de metri. Şemineul 
monumental — 2, 7 m înălțime şi 3, 6 m lungime - era încă 
vizibil. Kate ştia că orice salon de mărimea asta trebuia să 
aibă pereții de piatră şi acoperişul din lemn. Şi uitându-se, 
observă găurile la nivelul pietrelor de sus în care se 
propteau marile grinzi orizontale. Deasupra lor trebuie să fi 
fost  căpriorii  încrucişați care suportau greutatea 
acoperişului. 

Sub ea, un grup de excursionişti britanici se strecură Pe 
meterezele strâmte. Îl auzi pe ghid spunând: 

— Aceste metereze au fost construite de Sir Francis cel 
Rău în 1363. Francis era o ființă răutăcioasă. Îi plăcea să 
tortureze bărbaţi, femei şi chiar copii - în beciurile lui 
spaţioase. Acum, dacă priviți în stânga voastră, puteţi vedea 


„Saltul iubitei” — locul de unde Madame de Renaud a sărit şi 


şi-a găsit moartea în 1292, dizgrațiată pentru că rămăsese 
gravidă cu grăjdarul bărbatului său. Nu este însă sigur dacă 
a sărit sau a fost împinsă de soțul care îşi ieşise din fire... 

Kate oftă. De unde or fi scoțând toate poveştile astea? 

Se întoarse la caietul ei de schițe pe care desena 
contururile pereţilor. Şi acest castel avea pasajele lui 
secrete. Dar Francis cel Gras era un arhitect priceput. 

Mai toate pasajele lui aveau rol de apărare. Unul pornea 
de sub zidurile exterioare până sub zidul cel mai îndepărtat 
al sălii mari şi se oprea lângă şemineu. Alt pasaj urmărea 
crenelurile de pe meterezele sudice. 

Dar nu găsise încă pasajul cel mai important. Potrivit 
scriitorului Froissart din secolul al XIV-lea, castelul La 
Roque nu a putut fi niciodată cucerit prin asediu deoarece 
agresorii nu reuşeau să descopere pasajul secret prin care 
oraşul se aproviziona cu apă şi hrană. Se zvonea că acest 
pasaj era legat de rețeaua de peşteri săpate în dealurile de 
sub castel şi că era destul de lung, sfârşind într-o 
deschizătură ascunsă între stânci. 

Undeva. 

Cea mai uşoară cale de a-l localiza era să găsească 
ieşirea din castel şi să urmărească tunelul în sens invers. 


Dar pentru asta avea nevoie de aparatură. Probabil cel 


mai simplu ar fi fost să scaneze terenul cu ajutorul unui 
radar. Dar pentru asta trebuia să golească cetatea. Era 
închisă în zilele de luni; ar putea încerca lunea viitoare 
dacă... 

Radioul semnaliză: 

— Kate? 

Era Marek. 

Ea duse radioul spre gură apăsând pe buton: 

— Da, aici Kate. 

— Vino la fermă acum. Este o urgenţă. 

Şi închise. 

Scufundat la aproape trei metri sub apă, Chris Hughes 
auzea bolboroseala regulatorului în timp ce potrivea funia 
care îl ținea pe loc, în pofida curentului râului. Apa era 
limpede azi până la o adâncime de trei metri şi jumătate şi 
putea vedea în întregime pilonul gros al podului fortificat ce 
ținea de moară. Pilonul sfârşea într-o grămadă de pietre 
mari ce traversa râul în linie dreaptă. Aceste pietre erau 
rămăşiţele traveii fostului pod. 

Chris se mişca de-a lungul acestei linii, examinând atent 
pietrele. Căuta scobituri sau şanţuri pentru a-şi da seama 
unde se folosise lemnul. Din când în când încerca să 


răstoarne câte o piatră, dar era foarte greu sub apă, pentru 


că nu găsea puncte de sprijin. 

Deasupra, avea o baliză din plastic cu dungi roşii, care 
avea rolul de a-l proteja de caiaciştii de vacanţă. Cel puţin 
teoretic. 

Simți o scuturătură neaşteptată care îl ridică de pe 
fundul apei. leşi la suprafață şi acolo dădu cu nasul de 
carena galbenă a unui caiac. Conducătorul trăgea de baliză, 
strigând la el într-o limbă ce părea să fie germană. 

Chris scoase din gură mugştiucul tubului de oxigen şi se 
răţoi: 

— Ce-ar fi să laşi baliza-n pace! 

Primi un răspuns în germană. Vâslaşul arăta iritat spre 
țărm. 

— Ascultă, amice, nu ştiu ce... 

Dar omul continua să strige şi să arate cu degetul spre 
țărm. 

Unul dintre studenți stătea pe mal cu un radio în mână. 
Lui Chris i-a trebuit un timp să înțeleagă. 

— Marek vrea să te duci la fermă. Acum. 


— Iisuse, de ce nu peste jumătate de oră, când termin. 


— A spus acum! 

Nori întunecați atârnau deasupra movilelor din depărtare 
şi se părea că va veni ploaia. În biroul său, Doniger puse 
telefonul în furcă şi zise: 

— Au fost de acord să vină. 

— Bine, spuse Diane Kramer. Stătea în picioare în fața 
lui, cu spatele către munți. Avem nevoie de ajutorul lor. 

— Din nefericire, zise Doniger, avem. 

Se ridică de la birou şi începu să măsoare podeaua cu 
pasul. Nu putea sta pe loc când gândea. 

— Pur şi simplu nu îmi pot da seama cum am reuşit să-l 
pierdem pe Profesor, zise Kramer. Probabil că a intrat în 
lume. I-ai spus să nu facă asta. I-ai spus de la început să 
nu meargă. Şi trebuie că a făcut pasul şi a intrat în lume. 

— Nu ştim ce s-a întâmplat, zise Doniger. N-avem nici 
cea mai afurisită idee. 

— Cu excepţia faptului că a scris un mesaj. 

— Da. Conform spuselor lui Kastner. Când ai vorbit cu 
ea? 

— Ieri-seară, zise Kramer. M-a sunat imediat ce a aflat. 

A fost o legătură de încredere pentru noi, iar ea... 


— Nu contează, zise Doniger, fluturând iritat din mână. 


Neesenţial. 

— Şi ce este esențial? 

— Să-l aducem înapoi, zise Doniger. Este esenţial să-l 
aducem pe omul ăsta înapoi. 

— Fără doar şi poate, încuviință Kramer. Esenţial... 

— Personal, cred că bătrânul ramolit e un imbecil 
patent, zise Doniger. Dar dacă nu-l aducem înapoi, o să se 
declanşeze un coşmar publicitar. 

— Da. Un coşmar. 

— Dar mă pot descurca, zise Doniger. 

— Te poţi descurca. Sunt convinsă. 

De-a lungul anilor Kramer căpătase obiceiul să repete ce 
spunea Doniger când era într-una din dispoziţiile sale 
„plimbăreţe”. Cineva din afară putea crede că vrea să-l 
linguşească, dar Doniger găsea util acest obicei. Adesea, 
când o auzea repetând nu mai era de acord cu ceea ce 
spusese. Kramer înțelegea că era un simplu martor în acest 
proces. Ar fi putut părea o conversaţie între două persoane, 
dar nu era. Doniger vorbea doar cu sine însuşi. 

— Problema, zise Doniger, este că acum creştem 
numărul outsiderilor care află de tehnologia noastră fără să 
obținem un avantaj corespunzător. Din ceea ce ştim, nici 


studenții ăia nu vor putea să îl aducă înapoi. 


— Şansele lor sunt mai bune. 

— Asta e o supoziție, spuse el continuând să umble prin 
încăpere. E cam subţire. 

— De acord, Bob. Subţire. 

— Şi echipa de căutare pe care ai trimis-o? Pe cine ai 
numit? 

— Pe Gomez şi Baretto. Nu l-au văzut nicăieri pe 
Profesor. 

— Cât timp au stat acolo? 

— Cred că vreo oră. 

— Nu au păşit în lume. 

Kramer dădu din cap: 

— De ce să-şi asume riscul? Nu avea niciun rost. Sunt 
nişte foşti soldați din marină, Bob. N-ar fi ştiut unde să 
caute chiar dacă ar fi intrat. Nici măcar n-ar fi ştiut de ce să 
se ferească. Totul este diferit acolo. 

— Dar aceşti studenți ar putea să ştie unde să caute. 

— Asta era ideea, zise Kramer. 

Se auzi un tunet în depărtare. Primele picături loviră 
geamurile biroului. Doniger privea ploaia: 

— Dar dacă îi pierdem şi pe ei? 

— Un coşmar publicitar. 


— Poate, zise Doniger. Dar trebuie să fim pregătiți şi 


pentru această eventualitate. 

Motoarele cu reacție ale avionului Gulistream V scoaseră 
un vaiet când aparatul începu să ruleze pe pistă. 

Pe coada lui scria „ITC” cu litere mari, argintii. După 
coborârea scării, un însoțitor de bord în uniformă lăsă să se 
rostogolească o bandă de covor roşu. 

Celor trei tineri nu le venea să creadă. 

— Fără glumă, zise Chris Hughes. Ăsta e chiar un covor 
roşu! 

— Să mergem, îi îndemnă Marek. 

Îşi aruncă rucsacul pe umăr şi-i conduse la bord. 

Marek refuzase să le răspundă la întrebări, pretinzând că 
nu ştie nimic. Le comunicase rezultatul analizei cu carbon, 
precizând că nu şi-l poate explica. Le spusese că cei de la 
ITC i-au chemat ca să-l ajute pe Profesor şi că este ceva 
urgent. Apoi nimic altceva. A observat că şi Stern păstra 
tăcerea. 

În interiorul avionului gri-argintiu, însoțitoarea de zbor îi 


întrebă ce vor să bea. Şi tot luxul înconjurător contrasta cu 


bărbatul cu expresie dură şi păr grizonant care le ieşi în 
întâmpinare. Deşi omul purta un costum obişnuit, Marek 
sesiză ținuta cazonă când dădu mâna cu fiecare. 

— Numele meu este Gordon, zise el. Sunt vicepreşedinte 
la ITC. Bun venit la bord. Timpul de zbor până în New 
Mexico este de 9 ore şi 40 de minute. Ar fi bine să vă puneţi 
centurile de siguranță. 

Se aşezară rapid pe scaune, simțind că avionul începuse 
deja să alunece pe pistă. Câteva momente mai târziu, 
motoarele începură să huruie şi Marek văzu prin hublou 
cum dispărea peisajul Franţei. 

„Ar fi putut fi şi mai rău”, gândi Gordon, şezând la coada 
avionului şi privind grupul. E adevărat, erau cercetători. Şi 
puţin năuciţi de evenimente. În plus, le lipsea coordonarea, 
spiritul de echipă. 

Pe de altă parte, păreau să aibă toți o condiție fizică 
destul de bună, mai ales străinul, Marek. Părea puternic. 

Şi nici de femeie nu avea de ce se plânge. Tonus 
muscular bun în brațe, bătături în palme. Făcea impresia 
unei persoane competente. „S-ar putea să reziste în situații 
de presiune”, gândi el. 

„Dar băiatul frumuşel pare inutil”. Gordon oftă văzându-l 


pe Chris cum se priveşte în oglindă şi îşi aranjează părul cu 


degetele. 

Cât despre al patrulea tânăr, cel cu figură de tocilar, 
Gordon nu reuşea să-şi facă o părere. Cu siguranță îşi 
petrecea mult timp în aer liber: hainele lui erau decolorate şi 
ochelarii zgâriați. Dar Gordon îşi dădu seama că este 
tehnician. Ştia totul despre echipamente şi circuite, dar 
nimic despre lume. Era greu de spus cum ar reacționa într-o 
situație dificilă. 

Bărbatul cel voinic, Marek, zise: 

— Aveţi de gând să ne spuneți şi nouă ce se petrece? 

— Cred că ştiţi deja, domnule Marek, zise Gordon. 

Nu-i aşa? 

— Am o bucată de pergament vechi de şase sute de ani 
cu scrisul Profesorului. Cerneala este şi ea veche de Şase 
sute de ani. 

— Da, aşa este. 

Marek dădu din cap. 

— Dar nu-mi vine să cred. 

— În acest moment, zise Gordon, totul ţine pur şi Simplu 
de tehnologie. Este real. Poate fi făcut. 

Se ridică de pe scaun şi veni să se aşeze lângă grup. 

— Vă referiți la călătoria în timp? zise Marek. 


— Nu, în niciun caz. Călătoria în timp este imposibilă. 


Toată lumea ştie asta. 

— Conceptul însuşi de călătorie în timp este lipsit de 
sens, din moment ce timpul nu curge. Faptul că noi credem 
că timpul trece este numai un defect al sistemului nostru 
nervos — este ceea ce ni se pare nouă. În realitate, timpul nu 
trece, noi trecem. Timpul este invariabil. Pur şi simplu este. 
De aceea trecutul şi viitorul nu sunt nişte zone separate, ca, 
de exemplu, Paris şi New York. Şi din moment ce trecutul 
nu este o poziție, nu poţi călători spre el. 

Cei patru tineri nu scoteau nicio vorbă. Se uitau fix la el. 

— Este important să lămurim problema asta, zise 
Gordon. Tehnologia ITC nu are nimic de a face cu călătoria 
în timp. Cel puţin nu direct. Ceea ce am reuşit noi să 
realizăm este o formă a călătoriei în spațiu. Mai precis, 
folosim tehnologia cuantică pentru a face o schimbare de 
coordonate ortogonală în multivers. 

Tinerii se uitau la el fără să înțeleagă. 

— Asta înseamnă, continuă Gordon, că noi călătorim 
într-un alt loc din multivers. 

— Şi ce este multiversul? întrebă Kate. 

— Multiversul este o lume definită de mecanica cuantică. 
Înseamnă că... 


— Mecanica cuantică? interveni Chris. Ce-i aia mecanică 


cuantică? 

Gordon făcu o pauză: 

— E destul de dificil. Dar din moment ce sunteţi istorici, 
zise el, să încerc să vă explic din punct de vedere istoric. 

Cu o sută de ani în urmă, zise Gordon, fizicienii au 
înțeles că formele de energie - cum ar fi lumina, 
magnetismul sau electricitatea - iau forma unor unde ce 
curg continuu. Şi acum vorbim despre „unde radio” şi „unde 
luminoase”. De fapt, înțelegerea faptului că toate formele de 
energie au aceeaşi natură ondulatorie a fost una dintre cele 
mai mari realizări ale fizicii secolului al XIX-lea. 

Gordon făcu o pauză şi continuă: 

— Dar a apărut o mică problemă. S-a descoperit că dacă 
o foaie de metal este expusă la lumină se obține curent 
electric. Fizicianul Max Planck a studiat relația dintre 
cantitatea de lumină la care este expusă foița metalică şi 
cantitatea de energie produsă, şi a ajuns la concluzia că 
energia nu este o undă continuă. Ea părea să fie compusă 
din unități individuale, pe care le-a numit cuante. 
Descoperirea cuantelor energetice a reprezentat începutul 
mecanicii cuantice. Câţiva ani mai târziu, Einstein a arătat 
că efectul fotoelectric poate fi explicat dacă presupunem că 


lumina este alcătuită din particule, pe care le-a numit 


fotoni. Aceşti fotoni de lumină lovesc folia metalică şi mişcă 
din loc electronii, producând electricitate. Din punct de 
vedere matematic, ecuaţiile erau valabile. Părea o idee 
plauzibilă faptul că lumina e constituită din particule. E clar 
până acum? 

— Da... 

— Curând, fizicienii au început să-şi dea seama că nu 
numai lumina, ci toate formele de energie sunt compuse din 
particule. De fapt, că toată materia universului este 
alcătuită din particule. Atomii sunt compuşi din particulele 
grele ale nucleului şi din electroni uşori care orbitează în 
jurul nucleului. Deci, conform noii teorii, totul este alcătuit 
din particule, clar? 

— OK... 

— Particulele sunt unități distincte sau cuante. Şi teoria 
care descrie modul cum se comportă aceste particule Poartă 
numele de teorie cuantică. O descoperire fundamentală a 
fizicii secolului al XX-lea. 

Toţi dădură din cap. 

— Fizicienii au continuat să studieze aceste particule şi 
au început să-şi dea seama că sunt nişte entități stranii. 

Nu poți şti sigur unde sunt, nu le poți măsura exact şi 


nu poți preconiza unde vor merge. Uneori se comportă ca 


nişte particule, alteori ca nişte unde. Uneori două particule 
interacționează reciproc chiar dacă se găsesc la un milion de 
mile depărtare, fără nicio conexiune între ele. Şi aşa mai 
departe. Teoria a început să pară extrem de ciudată. 

Ei bine, două lucruri s-au întâmplat cu teoria cuantică. 

Primul este acela că s-a confirmat iar şi iar. Este teoria 
cea mai bine demonstrată din istoria ştiinţei. Scanerele din 
supermarket, laserele şi microprocesoarele calculatoarelor — 
toate acestea se bazează pe mecanica cuantică. Aşa că nu 
există nicio îndoială că teoria cuantică este descrierea 
matematică a universului. Dar problema este că ea e numai 
o descriere matematică. Un set de ecuaţii şi atât. lar 
fizicienii nu puteau vizualiza lumea presupusă de aceste 
ecuații - e ceva prea ciudat, prea contradictoriu. Lui 
Einstein, spre exemplu, nu îi plăcea acest lucru. După 
părerea lui, asta însemna că teoria avea puncte slabe. Dar 
teoria a continuat să se confirme şi situația a devenit din ce 
în ce mai complicată. În cele din urmă, chiar şi oamenii de 
ştiinţă care au câştigat premii Nobel pentru contribuții la 
teoria cuantică au fost nevoiți să recunoască faptul că nu o 
înțeleg. 

Aşa că s-a ajuns la o situație bizară. Pentru cea mai 


mare parte a secolului al XX-lea avem o teorie a universului 


pe care toți o folosesc şi o consideră corectă, dar nimeni nu 
poate descifra ce spune ea despre lume. 

— Şi ce au toate astea de-a face cu universurile 
multiple? întrebă Marek. 

— Imediat ajung şi acolo, zise Gordon. 

Gordon continuă expunerea spunând că mulți fizicieni 
au încercat să explice ecuaţiile. Toate explicaţiile s-au 
dovedit false dintr-un motiv sau altul. Apoi, în 1957, un 
fizician, pe nume Hugh Everett, a propus o explicaţie nouă 
şi îndrăzneață. Everett a afirmat că universul nostru - 
universul pe care îl vedem, cel cu pietre, cu pomi, cu 
oameni, cu galaxiile din spaţiu - este doar unul dintr-un 
număr infinit de universuri ce există unul lângă altul. 

Fiecare dintre aceste universuri se separă în 
permanenţă, deci există un univers în care Hitler a pierdut 
războiul şi altul în care l-a câştigat, un univers în care 
Kennedy a murit şi un altul în care a trăit. De asemenea, o 
lume în care te spălai pe dinți dimineaţa şi o alta în care nu 
făceai asta. O infinitate de lumi. 

Everett a numit această teorie interpretarea „ce 
presupune mai multe lumi” a mecanicii cuantice. Explicația 
lui se înscria în teoria cuantică, dar fizicienilor le-a venit 


greu să o creadă. Nu le-a plăcut ideea atâtor lumi care se 


divizează întruna pentru a forma altele. Li se părea de 
necrezut că realitatea ar putea avea această formă. 

— Majoritățţii fizicienilor îi vine încă greu să accepte acest 
lucru, zise Gordon. Chiar dacă nu s-a dovedit nicicum 
greşită. 

Everett însuşi nu a avut răbdare să răspundă la 
obiecțiile colegilor lui. A declarat că teoria este corectă, fie că 
le place, fie că nu. Dacă nu credeau această teorie erau pur 
şi simplu încuiaţi şi de modă veche, exact ca oamenii de 
ştiinţă care nu credeau în teoria lui Copernic, cea care situa 
soarele în centrul sistemului solar, şi care Păruse de 
asemenea incredibilă la timpul ei. 

— Căci Everett susținea că teoria sa este într-adevăr 
corectă. Că există cu adevărat universuri multiple. Şi că 
acestea evoluează alături de al nostru. Toate aceste 
Universuri multiple au fost în cele din urmă numite 
multivers. 

— la stai puțin! interveni Chris. Vrei să spui că este 
chiar adevărat? 

— Da, zise Gordon. Este adevărat. 

— De unde ştiţi? zise Marek. 

— Am să vă arăt, zise Gordon. 


Şi întinse mâna spre un dosar cafeniu pe care scria 


„Tehnologia ITC/CTP. 

Luă o bucată albă de hârtie şi începu să deseneze. 

— Un experiment foarte simplu a fost făcut încă de acum 
două sute de ani. Pui doi pereţi faţă în faţă. În primul perete 
există o singură fantă verticală. 

Le arătă desenul. 

— Acum trimiți lumină prin fantă. Pe peretele celălalt vei 
vedea... 

— O linie albă, zise Marek. De la lumina ce-a intrat prin 
fantă. 

— Corect. Va arăta cam aşa. 

Gordon scoase o fotografie din mapă. 

Apoi continuă să deseneze: 

— Acum, în loc de o singură fantă avem un perete cu 
două fante. Dacă îl luminăm, pe celălalt zid vom vedea... 

— Două linii verticale, zise Marek. 

— Nu, vom vedea un şir de benzi luminoase şi 
întunecate. 

Le arătă. 

— Şi, continuă Gordon, dacă lumina va trece prin patru 
astfel de fante, vei obţine numai jumătate din numărul de 
linii luminoase de dinainte, pentru că toate celelalte se 


întunecă. 


Marek se miră: 

— Mai multe fante înseamnă mai puține benzi? De ce? 

— Explicaţia obişnuită este ceea ce am desenat - liniile 
ce trec prin fața fantelor acţionează ca două unde ce se 
întâlnesc. În unele locuri se însumează, în altele se anulează 
reciproc. Şi din cauza asta se formează un model de benzi 
alternative, luminoase şi întunecate. Spunem că undele 
interferează între ele şi că acesta este un model 
interferenţial. 

Chris Hughes comentă: 

— Şi? Ce-i în neregulă cu asta? 

— În neregulă, explică Gordon, este faptul că v-am oferit 
o explicație valabilă în secolul al XIX-lea. Era perfect 
acceptabilă când toată lumea credea că lumina este o undă. 
Dar încă de la Einstein ştim că lumina este constituită din 
particule numite fotoni. Cum explicăm că o aglomerațţie de 
fotoni creează acest model? 

Nimeni nu zise nimic. Se mulțumiră să clatine din cap. 

David Stern vorbi pentru prima oară: 

— Particulele nu sunt chiar aşa de simple cum le-aţi 
descris dumneavoastră. Ele au şi proprietăți ondulatorii, în 
funcție de situație. Particulele pot interfera unele cu altele. 


În acest caz, fotonii din fasciculul luminos interferează unul 


cu altul pentru a produce acelaşi model. 

— Pare logic, zise Gordon. În fond, un fascicul de lumină 
este compus din miliarde şi miliarde de fotoni. 

Nu e greu de imaginat că aceştia pot interfera în aşa fel 
încât să producă modelul interferenţial. 

Toţi încuviințară dând din cap. Într-adevăr, nu era greu 
de imaginat. 

— Dar este oare adevărat? întrebă Gordon. Chiar asta se 
petrece? O posibilitate de a afla este eliminarea oricărei 
interacții între fotoni. Să folosim de fiecare dată câte un 
singur foton. Acest experiment a fost realizat. Se face o fantă 
atât de mică încât nu poate trece prin ea decât câte un 
foton. Şi în partea cealaltă se montează detectori foarte 
sensibili — atât de sensibili, că pot înregistra chiar şi lovitura 
unui singur foton. Da? 

Dădură din cap, mai încet de data asta. 

— Acum nu mai există interferența cu ceilalți fotoni, 
pentru că avem de-a face doar cu câte un singur foton. 

Deci: fotonii ies prin fantă unul câte unul, iar detectorii 
înregistrează locul unde ajung fotonii. Şi, după câteva ore, 
obținem rezultatul, ceva de genul ăsta. 

— Ceea ce vedem, continuă Gordon, este faptul că fotonii 


individuali aterizează doar în anumite locuri, şi niciodată în 


altele. Se comportă exact ca şi cum ar face parte dintr-o rază 
obişnuită de lumină. Dar ei vin unul câte unul. Nu au nicio 
interferenţă cu ceilalți fotoni. 

Totuşi interferează cu ceva, pentru că formează modelul 
de interferență obişnuit. Deci: ce interferează cu un singur 
foton? 

Linişte. 

— Domnule Stern? 

Stern dădu din cap. 

— Dacă facem un calcul al probabilităților... 

— Hai să nu deviem în matematică. Să rămânem în sfera 
realului. În fond, acest experiment a fost efectuat cu fotoni 
reali care lovesc detectori reali. Şi ceva a intrat în 
interferenţă cu ei. Problema este: ce anume? 

— Trebuie să fie ceilalți fotoni, zise Stern. 

— Da, zise Gordon, dar unde sunt ei? Avem detectori şi 
nu detectăm niciun alt foton. Deci, unde sunt fotonii care 
intră în interferență cu particula noastră? 

Stern oftă: 

— OK, declară el. 

Şi ridică mâinile a neputinţă. 

Chris zise: 


— Ce vrei să spui prin OK, ce este OK? 


Gordon arătă cu capul spre Stern: 

— Spune-le. 

— Ceea ce vrea să spună este că interferența 
monofotonică dovedeşte că realitatea este mult mai vastă 
decât ceea ce vedem în universul nostru. Interferenţa are 
loc, dar noi nu îi putem detecta cauza în universul nostru. 
De aceea, fotonii cu care interferează particula noastră 
trebuie să existe într-un alt univers. Şi este o dovadă a 
existenţei altor universuri. 

— Corect, zise Gordon. Şi uneori acestea interacționează 
cu universul nostru. 

— Pardon, zise Marek. Mai puteţi spune asta o dată? 

De ce un alt univers interferează cu al nostru? 

— Este natura multiversului, zise Gordon. Vă amintiţi, în 
multivers, universurile se divizează permanent, ceea ce 
înseamnă că multe universuri sunt foarte asemănătoare cu 
al nostru. Şi cele asemănătoare interferează. De fiecare dată 
când creăm o rază de lumină în universul nostru, milioane 
de raze de lumină apar în multe universuri similare, şi 
fotonii din acele universuri interferează cu fotonii din 
universul nostru şi produc modelul pe care îl vedem. 

— Şi vreţi să spuneți că afirmațiile dumneavoastră sunt 


adevărate? 


— Absolut. Experimentul a fost făcut de multe ori. 

Marek părea neliniştit. Kate se uita fix la masă. Chris se 
scărpina în cap. 

În cele din urmă, Stern zise: 

— Nu toate universurile sunt similare universului 
nostru? 

— Nu. 

— Dar sunt toate simultane cu al nostru? 

— Nu toate, nu. 

— Prin urmare, unele universuri există în timpuri 
anterioare? 

— Da. De fapt, din moment ce sunt infinite ca număr, 
universurile există în toate timpurile anterioare. 

Stern se gândi un moment: 

— Şi vreți să spuneți că ITC posedă tehnologia necesară 
pentru a călători în aceste alte universuri. 

— Da, zise Gordon. Asta încerc să vă explic. 

— Cum? 

— Ne întoarcem în timp? întrebă Chris. Cum? 

— Ar fi mai uşor să vă arăt pur şi simplu, zise Gordon. 

Înmână fiecăruia dintre ei un pacheţel de pastile învelite 
în celofan. 


— Acum, vreau să înghițiți astea. 


— Ce sunt? întrebă Chris. 

— Trei tipuri de sedative, zise el. Apoi vreau să vă 
întindeți şi să ascultați în căşti. Dormiţi dacă vreţi. Zborul 
durează numai zece ore, aşa că nu o să acumulați prea 
mult. Dar cel puțin o să vă familiarizați cu limbajul şi 
Pronunțţia. 

— Ce limbaj? se interesă Chris, luându-şi pastilele. 

— Engleza veche şi franceza Evului Mediu. 

Marek zise: 

— Cunosc deja aceste limbi. 

— Mă îndoiesc că ştiţi pronunția corectă. Puneţi-vă 
căştile. 

— Dar nimeni nu ştie pronunția corectă, zise Marek. 

De îndată ce rosti cuvintele înțelese despre ce era vorba. 

— Cred că o să descoperiți, zise Gordon, că noi o 
cunoaştem. 

Chris se întinse pe un pat. Întinse pătura pe el şi îşi 
puse căştile pe urechi. Cel puţin nu mai auzea zgomotul 
motorului. 

„Pilulele astea trebuie să fie puternice”, gândi el, pentru 
că deodată se simți foarte relaxat. Nu-şi putea ţine ochii 
deschişi. O casetă începu să se deruleze, iar el auzi în căşti 


o voce care spunea: „Trage adânc aer în piept. Imaginează-ţi 


că eşti într-o grădină frumoasă şi caldă. Totul îți este 
familiar, te simți confortabil. Chiar în față vezi o uşă ce duce 
la subsol. Deschizi uşa. Cunoşti bine subsolul, pentru că 
este subsolul tău. Începi să cobori treptele de piatră ce duc 
într-un subsol cald şi liniştitor. La fiecare treaptă auzi voci. 

Ţi se pare că este plăcut şi uşor să le asculți”. 

Apoi începură să alterneze voci feminine şi masculine. 

— Dă-mi pălăria. Yiff may mean hatt. 

— Poftim pălăria. Hair baye thynhatt. 

— Mulţumesc. Grah mersy. 

— Cu plăcere. Ayepray thee. 

Propoziţiile deveniră din ce în ce mai lungi. Curând lui 
Chris îi fu greu să le urmărească. 

— Mi-e frig. Aş prefera un palton. Aveam chillingcold, ce 
wolld leifer half a cool. 

Chris aluneca lin, pe nesimţite, în somn, continuând să 
aibă senzația de coborâre a unor scări, din ce în ce mai 
adânc, într-un interior cavernos confortabil în care răsunau 
ecouri. Era liniştit, deşi ultimele două propoziții de care îşi 
aminti ar fi putut să-l îngrijoreze: 

— Pregăteşte-te de luptă. Dicht theeselv to fie fit. 

— Unde mi-e sabia? Whar beest mee swearde? 


Dar apoi expiră şi adormi. 


BLACK ROCK 


„Dacă nu rişti totul, nu câştigi nimic”. 


Geoffrey de Charnay, 1358 


20 


Noaptea era răcoroasă şi cerul plin de stele când 
coborâră din avion pe pista udă. Înspre răsărit, Marek văzu 
contururile întunecate ale teraselor stâncoase deasupra 
cărora atârnau nori joşi. Un Land Cruiser îi aştepta 
deoparte. 

În scurt timp mergeau cu maşina pe o autostradă 
străjuită de ambele părți de o pădure deasă. 

— Unde ne aflăm acum? 

— La circa o oră de mers spre nord de Albuquerque, 
răspunse Gordon. Cel mai apropiat oraş este Black Rock. 

Acolo se află laboratoarele noastre de cercetare. 

— Parcă am fi în plin pustiu, zise Marek. 


— Numai pentru că e noapte. De fapt, există 


cincisprezece companii de cercetări high-tech în Black Rock. 
Şi bineînţeles, Sandia este la doi paşi, iar Los Alamos cam la 
o oră distanţă. Şi mai departe este White Sands. 

Au parcurs mai multe mile, după care au ajuns la un 
marcaj vizibil verde şi alb, pe care era scris Laboratoarele 
JTC Black Rock. Autoturismul de teren Land Cruiser 
întoarse spre dreapta, intrând pe un drum ce şerpuia 
printre dealurile împădurite. 

De pe scaunul din spate, Stern zise: 

— Ne-aţi spus că ne puteți pune în legătură cu alte 
universuri. 

— Da. 

— Prin intermediul spumei cuantice. 

— Corect. 

— Dar asta nu are nicio noimă, zise Stern. 

— De ce? Ce este ceața cuantică? întrebă Kate, 
înăbuşindu-şi un căscat. 

— Este ceea ce a rămas de la naşterea universului, 
explică Stern. 

Le explică apoi că universul a început ca un singur 
punct de materie foarte densă. Apoi, în urmă cu optsprezece 
miliarde de ani, a explodat - ceea ce noi cunoaştem sub 


numele de big-bang. 


— După explozie, universul s-a întins ca o sferă. Numai 
că nu era o sferă perfectă. În interiorul sferei, universul nu 
era absolut omogen - de aceea avem galaxii îngrămădite 
neregulat în univers, în loc ca materia să fie uniform 
distribuită. Oricum, ideea este că sfera care s-a lărgit avea 
nişte mici, mici imperfecțiuni. Şi aceste imperfecțiuni nu au 
fost eliminate. Încă fac parte din universul nostru. 

— Şi unde se află ele? 

— La nivel subatomic. „Spuma cuantică” este doar un fel 
de a spune că la dimensiuni foarte mici structura spațiu- 
timp prezintă încrețituri şi bule. Dar spuma este mai mică 
decât o particulă atomică individuală. S-ar putea să existe 
sau să nu existe „găuri de vierme” în acea spumă. 

— Există, spuse Gordon. 

— Dar cum pot fi folosite pentru a călători? Cum poate 
trece o persoană printr-un orificiu atât de mic? Nu poate 
trece nimic pe acolo. 

— Corect, zise Gordon. Dar nicio bucată de hârtie nu 
poate fi trimisă printr-o linie telefonică, însă putem 
transmite un fax. 

Stern ripostă: 

— Asta e cu totul altceva. 


— De ce? întrebă Gordon. Se poate transmite orice, cu 


condiția să ai o modalitate de comprimare şi codificare. 

Nu-i aşa? 

— Teoretic, da, admise Stern. Dar aici e vorba despre 
comprimarea şi codificarea informației referitoare la o 
întreagă ființă omenească. 

— Aşa este. 

— Asta nu se poate face. 

Gordon zâmbea, amuzat acum. 

— Şi de ce nu? 

— Datorită descrierii complete a unei ființe umane — 
toate miliardele de celule şi felul în care interacționează ele, 
toate substanțele chimice şi moleculele din care sunt ele 
alcătuite, starea lor biochimică - sunt prea multe informații 
pentru un computer. 

— Sunt pur şi simplu informaţii, zise Gordon ridicând 
din umeri. 

— Da. Mult prea multe informații. 

— Sunt comprimate prin folosirea unui algoritm fractal 
fără aproximări. 

— Chiar şi aşa, tot sunt enorm de multe... 

— Scuzaţi-mă, interveni Chris. Vreţi să spuneți că puteţi 
comprima o persoană? 


— Nu. Noi comprimăm informaţiile echivalente unei 


persoane. 

— Şi cum se face asta? se interesă Chris. 

— Cu algoritmi de comprimare — metode de compactare a 
datelor într-un calculator, ca să ocupe mai Puțin spațiu. 
Cum sunt formatele JPEG sau MPEG pentru Materiale 
vizuale. Aţi auzit de ele. 

— Am un program care foloseşte aşa ceva. Dar ce sunt 
ele de fapt? 

— Uite cum stau lucrurile, zise Gordon. Toate 
programele de comprimare funcționează la fel. Caută date 
asemănătoare. Să presupunem că avem imaginea unui 
trandafir, constituită din milioane de pixeli. Fiecare pixel are 
o poziție şi o culoare. Asta înseamnă trei milioane de 
fragmente de informație - o mulțime de date. Dar 
majoritatea acestor pixeli sunt roşii, înconjurați de alți pixeli 
de culoare roşie. Aşa că programul scanează imaginile linie 
cu linie şi vede dacă pixelii adiacenţi sunt de aceeaşi 
culoare. 

Dacă sunt, transmite o comandă care îi spune 
calculatorului: fă acest pixel roşu, ca şi pe următorii 
cincizeci de pixeli din linie, apoi schimbă culoarea şi fă 
următorii zece pixeli gri. Şi aşa mai departe. Nu stochează 


informații pentru fiecare punct, individual. Stochează 


instrucțiuni despre modul cum să recreeze imaginea. Şi 
cantitatea de date se reduce la o zecime din cât era. 

— Chiar şi aşa, observă Stern, în cazul nostru nu este 
vorba despre o imagine bidimensională, ci despre un obiect 
viu, tridimensional, şi descrierea lui necesită prea multe 
date... 

— Tocmai de aceea e nevoie de un procedeu de procesare 
masivă în paralel, replică Gordon, aprobând din cap. Ai 
dreptate. 

Chris întrebă nedumerit: 

— Ce-i aia procesare în paralel? 

— Legi mai multe computere în rețea şi împarți munca 
între ele, ca să se facă mai repede. Un computer mare 
pentru procesarea paralelă va consta din şaisprezece mii de 
microprocesoare legate între ele. Pentru unul foarte mare e 
nevoie de treizeci şi două de mii de procesoare. 

Noi avem treizeci şi două de miliarde de procesoare 
legate laolaltă. 

— Miliarde? zise Chris. 

— Asta e imposibil, declară Stern. Chiar dacă ai încerca 
să faci unul... Se uită fix la plafonul maşinii, calculând în 
gând. Să zicem că lăsăm câte doi centimetri şi jumătate 


pentru fiecare placă de bază... asta face o stivă de... ăă... 


două mii şase sute... deci o înălțime de vreo opt sute de 
metri. Chiar şi reconfigurat într-o formă cubică, este o 
clădire imensă. Nu se poate construi. Nu se poate răci. Şi 
oricum n-ar funcționa, pentru că procesoarele ar ajunge în 
final să fie prea depărtate unul de celălalt. 

Gordon începu să zâmbească. Se uita la Stern, 
aşteptând. 

— Singurul mod în care se poate procesa atâta 
informaţie, continuă Stern, ar fi folosirea caracteristicilor 
cuantice ale electronilor individuali. Dar atunci ar fi vorba 
despre un computer cuantic. Şi nimeni nu a construit aşa 
ceva. 

Gordon zâmbi. 

— S-a construit? întrebă Stern. 

— Să vă explic despre ce vorbeşte David, le spuse 
Gordon celorlalți. Computerele obişnuite îşi fac calculele 
folosind două stări electronice, denumite zero şi unu. Aşa 
funcționează computerele, pendulând între unu şi zero. 

Dar cu douăzeci de ani în urmă Richard Feynman a 
sugerat că ar fi posibil să se construiască un computer 
extrem de puternic folosind toate cele treizeci şi două de 
stări cuantice ale unui electron. Multe laboratoare încearcă 


acum să construiască astfel de computere cuantice. 


Avantajul lor este puterea inimaginabil de mare - atât de 
mare că se poate cu adevărat descrie şi comprima un obiect 
viu tridimensional într-un flux de electroni. Exact ca un fax. 
Apoi se poate transmite fluxul de electroni Printr-o „gaură 
de vierme” din spuma cuantică şi se poate reconstitui într- 
un alt univers. Şi asta facem noi. Nu este deportare 
cuantică. Nu este rețea de particule. Este transmitere 
directă într-un alt univers. 

Tăceau toți uitându-se la el. Land Cruiser-ul ajunse într- 
un luminiş. Văzură mai multe clădiri cu două etaje, din 
cărămidă şi sticlă. Păreau surprinzător de banale. Putea fi 
oricare dintre acele mici parcuri industriale care se găsesc la 
periferia multor oraşe americane. Marek întrebă: 

— Aici este ITC? 

— Ne place să ne menţinem în anonimat, zise Gordon. 
De fapt, am ales acest loc pentru că aici există o veche mină. 
Mine bune sunt greu de găsit astăzi. Foarte multe cercetări 
în domeniul fizicii au nevoie de aşa ceva. 

Într-o parte, lucrând la lumina reflectoarelor, mai multe 
persoane se pregăteau să lanseze un balon meteo. Balonul, 
de un alb şters, avea un diametru de doi metri. Privindu-l 
cum se înalță, au observat un mic instrument atârnat de el. 


Marek întrebă: 


— Ce faceți acolo? 

— Monitorizăm cantitatea de nori de deasupra din oră în 
oră, mai ales când este timp favorabil furtunii. Este vorba de 
un proiect în desfăşurare pentru a afla dacă vremea produce 
vreo interferență. 

— Interferenţă cu ce? 

Maşina opri în fața clădirii celei mai mari. Un gardian 
deschise uşa. 

— Bine aţi venit la ITC, zise el cu un zâmbet larg. 


Domnul Doniger vă aşteaptă. 

Doniger mergea cu paşi mari de-a lungul holului, 
împreună cu Gordon. Kramer îi urma îndeaproape. Din 
mers, Doniger cerceta o bucată de hârtie, o listă cu 
informaţii despre toți membrii echipei. 

— Cum arată, John? 

— Mai bine decât m-aş fi aşteptat. Sunt în formă fizică 
bună. Cunosc zona. Cunosc perioada istorică. 

— Şi de câtă forță de convingere mai este nevoie? 


— Cred că sunt pregătiți. Trebuie numai să ai grijă când 


le vorbeşti despre riscuri. 

— Vrei să spui că n-ar trebui să fiu întru totul cinstit? se 
interesă Doniger. 

— Doar ai grijă cum prezinţi totul, zise Gordon. Sunt 
foarte inteligenți. 

— Chiar aşa? Hai să aruncăm o privire. 

Şi deschise brusc uşa. 

Kate şi ceilalți fuseseră lăsați singuri într-o sală de 
conferințe goală, obişnuită - o masă cu tăblia zgâriată, cu 
scaune pliante de jur-împrejur. Într-o parte era o tablă mare 
pe care erau scrise nişte formule, atât de lungi că se 
întindeau pe întreaga lățime a tablei. Erau un adevărat 
mister pentru ea. Era pe cale să-l întrebe pe Stern ce 
reprezintă ele, când Robert Doniger intră în cameră ca o 
vijelie. 

Pe Kate o surprinse că era atât de tânăr. Nu părea mai 
bătrân decât ei, mai ales că purta un tricou de culoarea 
mercurului, blugi şi bascheţi. În ciuda orei târzii din noapte, 
părea plin de energie. Făcu rapid înconjurul mesei, dând 
mâna cu fiecare, adresându-li-se pe nume. 

— Kate, zise el zâmbindu-i. Mă bucur să te întâlnesc. 

Am citit studiul tău preliminar despre capelă. Este foarte 


impresionant. 


Surprinsă, ea abia reuşi să îngaime: 

— Mulţumesc! 

Dar Doniger era deja în altă parte. 

— Şi Chris. Mă bucur să te revăd. Îmi place simularea Pe 
computer pentru podul morii. Cred că va merita efortul. 

Chris n-avu timp decât să mişte din cap că Doniger 
spunea: 

— Şi David Stern. Nu ne-am cunoscut, dar am aflat că 
eşti fizician ca şi mine. 

— Aşa este... 

— Bine ai venit la bord. Şi Andre. Nici gând să devină 
mai scund! Lucrarea ta despre turnirurile din epoca regelui 
Edward I cu siguranță că i-a dat dreptate lui Monsieur 
Contamine. Bună lucrare. Aşadar, vă rog pe toţi să luați loc. 

Se aşezară, iar Doniger se duse în capul mesei. 

— Voi trece direct la subiect, zise el. Am nevoie de 
ajutorul vostru. Şi am să vă spun de ce. În ultimii zece ani, 
compania mea a dezvoltat o tehnologie nouă, revoluționară. 
Nu este o tehnologie de război. Niciuna comercială, care să 
poată fi vândută cu profit. Dimpotrivă, este o tehnologie cât 
se poate de paşnică şi liniştită, care va face mult bine 
omenirii. Mult bine. Dar am nevoie de ajutorul vostru. 


— Gândiţi-vă un moment, continuă Doniger, ce impact 


inegal au avut noile descoperiri tehnologice asupra 
diverselor domenii ale cunoaşterii în secolul al XX-lea. 

Fizica se foloseşte de tehnologia cea mai avansată — 
acceleratoare inelare de particule cu diametre de ordinul 
kilometrilor. Acelaşi lucru se întâmplă şi cu chimia şi 
biologia. Acum o sută de ani, Faraday şi Maxwell aveau 
nişte mici laboratoare particulare. Darwin lucra cu un caiet 
de notițe şi un microscop. Dar astăzi, nicio descoperire 
ştiinţifică importantă n-ar putea fi făcută cu instrumente 
atât de simple. Oamenii de ştiinţă depind de aceste 
tehnologii avansate. Dar ce putem spune despre ştiinţele 
umaniste? Ce s-a întâmplat cu ele în tot acest timp? 

Doniger făcu o pauză retorică. 

— Răspunsul este: nimic. Nu există nicio tehnologie 
semnificativă. Cei care studiază astăzi literatura şi istoria 
lucrează exact cum lucrau predecesorii lor acum o sută de 
ani. Oh, desigur, au existat câteva schimbări minore în 
modalitatea de autentificare a documentelor, folosirea CD- 
ROM-ului şi alte câteva. Dar, în fond, munca de zi cu zi a 
cercetătorului este exact la fel. 

Se uită la fiecare pe rând. 

— Aşa că avem de a face cu o inechitate. Domeniul 


ştiinţelor umaniste este defavorizat. Cei ce studiază istoria 


medievală se mândresc cu faptul că în secolul al XX-lea 
ideile lor au suferit o revoluție. Dar în acelaşi secol fizica a 
trecut prin trei revoluții. Acum o sută de ani, fizicienii nu 
reuşeau să se pună de acord în legătură cu vârsta 
universului şi cu sursa energiei solare. Nimeni de pe acest 
pământ nu cunoştea răspunsul. Astăzi, orice şcolar îl ştie. 

Astăzi am văzut universul în întreaga sa întindere, îl 
înțelegem de la nivelul galaxiilor până la nivelul particulelor 
subatomice. Am aflat atât de multe, că putem vorbi în 
detaliu despre ce s-a întâmplat în primele clipe ale naşterii 
universului. Se pot lăuda oare cercetătorii în domeniul 
medieval cu un progres similar în domeniul lor? Într-un 
singur cuvânt, răspunsul este nu. De ce nu? 

Pentru că nu au tehnologii ajutătoare. Nimeni nu a creat 
o nouă tehnologie în beneficiul istoricilor - până acum. 

„O reprezentaţie de maestru a lui Doniger”, gândi 
Gordon. Una dintre cele mai bune — fermecător, energic şi pe 
alocuri chiar exagerat. De fapt, Doniger le dăduse o 
explicaţie incitantă a proiectului — fără să le dezvăluie scopul 
lui real. Fără ca măcar să le spună ce se petrece cu 
adevărat. 

— Dar v-am spus că am nevoie de ajutorul vostru. 


Realmente am. 


Dispoziţia lui Doniger se schimbase. Vorbea mai încet 
acum, mai sumbru, mai preocupat. 

— Ştiţi că profesorul Johnston a venit aici să vorbească 
cu noi deoarece credea că îi ascundem informații. Şi, într-un 
fel, asta şi făceam. Aveam mai multe informaţii pe care nui 
le-am împărtăşit pentru că nu puteam să-i explicăm cum le- 
am obținut. 

„Şi, adăugă Gordon în gând, pentru că domnişoara 
Kramer a feştelit-o”. 

— Profesorul Johnston ne-a forțat, zicea Doniger. Sunt 
convins că ştiţi cum procedează el. Ne-a amenințat chiar că 
va vorbi cu presa. În cele din urmă i-am arătat tehnologia pe 
care o să v-o arătăm şi vouă. Şi a fost încântat, aşa cum veți 
fi şi voi. Dar a insistat să meargă în trecut, să vadă cu ochii 
lui. 

Doniger făcu o pauză. 

— N-am vrut să-l lăsăm să plece. Şi iar ne-a amenințat. 

Aşa că, în cele din urmă, n-am mai avut încotro şi l-am 
lăsat să plece. Asta s-a întâmplat acum trei zile. V-a cerut 
ajutorul, trimițându-vă un mesaj pe care ştia că o să-l 
găsiți. Cunoaşteţi locul şi perioada temporală mai bine ca 
oricine pe lumea asta. Trebuie să vă duceți şi să-l aduceţi 


înapoi. Sunteţi singura lui şansă. 


— Dar, mai exact, ce s-a întâmplat cu el după ce a ajuns 
acolo? întrebă Marek. 

— Nu ştim, zise Doniger. Dar n-a respectat regulile. 

— Ce reguli? 

— Trebuie să înțelegeţți că tehnologia noastră este încă 
foarte nouă. Ne-am luat precauțţii în ce priveşte modul de 
folosire. Trimitem observatori în trecut de aproape doi ani — 
folosim foşti militari din forțele speciale, bine antrenați. Dar 
bineînțeles că ei nu sunt istorici şi i-am ținut din scurt. 

— Asta ce înseamnă? 

— Nu i-am lăsat niciodată pe observatori să intre în 
lumea de acolo. N-am permis nimănui să stea mai mult de o 
oră. N-am lăsat pe nimeni să se îndepărteze de maşină cu 
mai mult de cincizeci de paşi. Nimeni n-a părăsit pur şi 
simplu maşina ca să intre în lume. 

— Dar profesorul a făcut-o? întrebă iar Marek. 

— Bănuim că da. 

— Şi noi va trebui s-o facem dacă vrem să-l găsim. Va 
trebui să intrăm în lume. 

— Da, zise Doniger. 

— Şi spuneţi că suntem primii oameni care au făcut 
vreodată aşa ceva? Primii oameni care au intrat într-o 


asemenea lume? 


— Da. Voi şi, înaintea voastră, Profesorul. 

Linişte. 

Deodată, Marek izbucni fericit: 

— Minunat! strigă. Abia aştept! 

Dar ceilalți nu ziseră nimic. Păreau neliniştiți, încordați. 

Stern spuse: 

— În legătură cu omul care a fost găsit în deşert... 

— Joe Traub, spuse Doniger. Era unul dintre cei mai 
buni cercetători ai noştri. 

— Ce căuta în deşert? 

— Se pare că s-a dus acolo cu maşina. I s-a descoperit 
automobilul. Dar nu ştim de ce s-a dus. 

Stern zise: 

— Se presupune că era distrus, ceva în legătură cu 
degetele lui. 

— Nu asta scria în raportul autopsiei, protestă Doniger. 

A murit în urma unui atac de cord. 

— Atunci moartea lui nu are nimic de-a face cu 
tehnologia dumneavoastră. 

— Absolut nimic, confirmă Doniger. 

Din nou se făcu linişte. Chris murmură din scaunul lui: 

— Pe înțelesul tuturor, care sunt riscurile? 


— Eşti mai în siguranţă decât dacă ţi-ai conduce maşina, 


replică Doniger fără să ezite. Veţi fi comprimațţi cu grijă şi vă 
vom trimite împreună cu observatorii noştri experimentați. 
Călătoria va dura cel mult două ore. Pur şi simplu vă duceți 
şi îl aduceți. 

Chris Hughes bătu darabana cu degetele în masă. Kate 
îşi muşca buzele. Nimeni nu zise nimic. 

— Să ştiţi, totul este pe bază de voluntariat, zise Doniger. 
Depinde numai de voi dacă veți merge sau nu. 

Dar Profesorul v-a cerut ajutorul. Şi nu cred că o să-l 
dezamăgiți. 

— De ce nu trimiteţi pur şi simplu observatorii? întrebă 
Stern. 

— Pentru că ei nu ştiu suficient. Ştiţi, desigur, că acolo 
este o lume complet diferită. Aveţi avantajul cunoştinţelor 
voastre. Cunoaşteţi aşezarea şi cunoaşteţi şi perioada în 
detaliu. Cunoaştețţi limba şi obiceiurile. 

— Dar cunoştinţele noastre se bazează doar pe studii 
teoretice, zise Chris. 

— Dar nu şi de acum încolo, replică Doniger. 

Grupul ieşi din cameră, în frunte cu Gordon, ca să vadă 
aparatura. Doniger îi urmări la ieşire, apoi se întoarse spre 
Kramer care intra în cameră. Ea urmărise totul prin 


televiziunea cu circuit închis. 


— Ce crezi, Diane? întrebă Doniger. Vor merge? 
— Mda! Or să meargă. 

— Dar se pot descurca? 

Kramer făcu o pauză. 


— Eu zic că şansele sunt fifty-fifty. 

Merseră pe jos pe o rampă de beton, suficient de lată 
pentru un camion. În capăt erau două uşi metalice grele. 
Marek observă vreo şase camere de supraveghere montate 
în locuri diferite, în jurul rampei. Camerele se roteau, 
urmărindu-i în timp ce mergeau. La capătul rampei, Gordon 
privi în sus spre camera de observare, aşteptând. 

Uşile se deschiseră. 

Gordon îi conduse spre o mică încăpere. Uşile metalice 
se închiseră în urma lor. Gordon înaintă spre alte uşi 
interioare şi aşteptă. 

Marek întrebă: 

— Nu le puteți deschide dumneavoastră? 

— Nu. 


— De ce? N-au încredere în dumneavoastră? 


— N-au încredere în nimeni, răspunse Gordon. 

Credeţți-mă. Nimeni nu intră aici decât dacă are o 
misiune. 

Uşile se deschiseră. 

Intrară într-o cuşcă metalică cu aspect industrial. Aerul 
era rece, puțin umed. Uşile se închiseră în urma lor. Cu un 
zgomot, cuşca începu să coboare. 

Marek înţelese că erau, de fapt, într-un lift. 

— Coborâm trei sute de metri, zise Gordon. Aveţi 
răbdare. 

Liftul se opri şi uşile se deschiseră. Porniră de-a lungul 
unui tunel lung; paşii lor stârneau ecouri. Gordon le explică: 

— Acesta este nivelul pentru control şi întreţinere. 

Maşinile sunt mai jos cu o sută cincizeci de metri. 

Ajunseră la alte două uşi grele, transparente, de culoare 
albastru închis. Marek crezu la început că sunt făcute din 
sticlă foarte groasă. Dar în timp ce uşile se deplasau 
acționate de motoare, observă mişcări uşoare sub suprafață. 

— Apă, spuse Gordon, folosim multă apă cu rol de 
izolator. Tehnologia cuantică este foarte sensibilă la 
influențele exterioare - raze cosmice, câmpuri electronice 
false şi altele. De aceea ne-am şi amenajat laboratorul la 


subsol. 


În faţa lor văzură alte uşi ce păreau uşile obişnuite ale 
unui coridor care ar duce într-un laborator. Trecând apoi 
prin alte uşi de sticlă, intrară într-un coridor zugrăvit într- 
un alb aseptic. 

Pe prima uşă, cea din stânga, scria Prepack. Iar pe cea 
de-a doua Field Prep. Şi mai departe, pe coridor, văzură un 
semn pe care sta scris simplu Tranzit. 

Gordon îşi frecă mâinile. Zise: 

— Să mergem direct la împachetare. 

Încăperea era mică şi îi aminti lui Marek de un laborator 
de spital; îl făcea să se simtă neliniştit. În centrul încăperii 
era un tub vertical, înalt de doi metri şi cu un diametru de 
un metru şi jumătate. Era deschis şi înăuntru se vedeau 
nişte benzi mate. Marek întrebă: 

— Un aparat pentru bronzat? 

— De fapt, este un aparat avansat de vizualizare prin 
rezonanţă. În esenţă, este o instalaţie de rezonanţă 
magnetică de mare putere. Dar vei descoperi că este o 
repetiție bună înaintea contactului cu maşina. Poate că 
dumneavoastră ar trebui să intrați primul, domnule Marek. 

— Să intru acolo? 

Marek arătă spre tub. Văzut de aproape, părea mai 


degrabă un coşciug alb. 


— Îţi scoţi pur şi simplu hainele şi intri acolo. Este exact 
ca o instalație de rezonanță magnetică — n-ai să simți nimic. 
Tot procesul durează circa un minut. Noi o să fim după uşă. 

Trecură printr-o uşă laterală prevăzută cu o ferestruică 
şi pătrunseră într-o altă cameră. Marek nu putu vedea ce se 
află acolo. Uşa se închise de la sine. 

Văzu un scaun într-un colț. Se apropie de el şi se 
dezbrăcă, apoi păşi în scaner. Se auzi declicul unui interfon 
şi Gordon spuse: 

— Domnule Marek, vă rog să priviți la picioarele 
dumneavoastră. 

Marek se uită în jos, spre picioare. 

— Vedeţi un cerc pe podea? Vă rog verificați ca picioarele 
dumneavoastră să intre cu totul în cerc. 

Marek îşi schimbă poziția. 

— Mulţumesc, acum e bine. Uşa se va închide acum. 

Cu un huruit specific mecanismului, uşa se închise şi 
Marek auzi un fâşâit. Întrebă: 

— Etanşeizare? 

— Da, trebuie să fie. S-ar putea să simțiți un fel de aer 
rece acum. O să adăugăm puţin oxigen în timp ce calibrăm. 
Nu sunteți claustrofob, nu-i aşa? 


— Nu eram până acum. 


Marek privea în jur, cercetând interiorul. Benzile mate, 
observă acum, erau fante acoperite cu plastic. În spatele 
plasticului văzu lumini, nişte aparate mici care făceau 
zgomot. Aerul se răci considerabil. 

— Acum calibrăm, zise Gordon. Încearcă să nu te mişti. 

Deodată, fiecare bandă din jurul lui începu să se 
rotească din ce în ce mai repede şi la un moment dat se 
opriră brusc. 

— Perfect. Te simţi bine? 

— E ca şi cum ai fi în interiorul unei râşnițe de piper. 

Gordon râse: 

—  Calibrarea e completă. Restul depinde de o 
sincronizare corectă, dar succesiunea operaţiilor este 
automată. Urmează pur şi simplu instrucţiunile pe care o să 
le auzi. OK? 

— OK. 

Se auzi un declic. Marek era singur. 

O voce înregistrată spuse: 

— A început scanarea. Pornim laserele. Uită-te drept 
înainte şi nu privi în sus. 

Instantaneu, interiorul tubului deveni strălucitor, cu 
Sclipiri albăstrui. Însuşi aerul părea că străluceşte. 


— Laserele polarizează xenonul care este pompat acum 


în compartiment. Cinci secunde. 

Marek gândi: „Xenon?” 

Strălucirea albastră din jur crescu în intensitate. Se uită 
spre mâna lui şi abia reuşi să o vadă din cauza gazului 
strălucitor. 

— Am ajuns la concentrația de xenon necesară. Acum vă 
rugăm să inspirați adânc. 

Marek gândi: „Să inspir adânc? Xenon?” 

— Păstrați poziția, fără nicio mişcare, timp de treizeci de 
secunde. Gata? Staţi nemişcat - ochii deschişi - inspirați 
adânc - ţineţi în piept... Acum! 

Benzile se învârtiră brusc, în dezordine, apoi, una câte 
una, fiecare bandă începu să se mute înainte şi înapoi, 
aproape ca şi cum ar fi privit ceva şi uneori erau nevoite să 
se întoarcă şi să mai vadă o dată. Fiecare bandă părea că se 
mişcă individual. Marek avea strania senzație că este 
examinat de o sută de ochi. 

Vocea înregistrată spuse: 

— Nicio mişcare, vă rog. Au mai rămas douăzeci de 
secunde. 

În jurul lui benzile vuiau şi zumzăiau. Brusc, se opriră 
toate. Câteva secunde de linişte. Aparatul ticăia. Apoi 


benzile începură să se mişte înainte şi înapoi, dar şi lateral. 


— Staţi nemişcat, vă rog. Zece secunde. 

Benzile începură să se învârtă în cerc, sincronizându-se 
încet, până ajunseră să se rotească toate împreună, ca o 
unitate. Apoi se opriră. 

— Scanarea este completă. Mulţumesc pentru cooperare. 

Lumina albastră se stinse, iar uşa se deschise cu un 
fâşâit. Marek ieşi din incintă. 

În încăperea cealaltă, Gordon şedea în fața consolei unui 
computer. Ceilalţi îşi trăseseră scaunele în jurul lui. 

— Majoritatea oamenilor, zise Gordon, nu ştiu că un 
aparat cu rezonanță magnetică obişnuit funcționează prin 
schimbarea stării cuantice a atomilor din organism - în 
general, e vorba de momentul cinetic al particulelor 
nucleare. Experiența cu aceste aparate ne-a demonstrat că 
schimbarea stării cuantice nu are efecte negative. De fapt, 
persoana nici nu-şi dă seama ce se întâmplă. Dar un 
tomograf obişnuit face asta cu un câmp magnetic foarte 
puternic, să spunem de 1, 5 tesla, de circa douăzeci şi cinci 
de mii de ori mai mare decât câmpul magnetic al 
pământului. Noi nu avem nevoie de aşa ceva. Noi folosim 
aparate de interferență cuantică supraconductoare, aşa- 
numitele Squid, care sunt atât de sensibile că pot măsura 


rezonanța chiar în câmpul magnetic al pământului. 


Nu avem niciun magnet aici. 

Marek intră în încăpere. 

— Cum arăt? întrebă el. 

Pe ecran era o imagine translucidă, în spectru roşu, a 
membrelor lui Marek. 

— Acum te uiţi la măduva din interiorul oaselor lungi, 
măduva spinării şi la craniu, zise Gordon. În continuare se 
construiesc celelalte sisteme ale organismelor. lată oasele — 
văzură un schelet complet. Iar acum adăugăm muşchii... 

Văzând cum apar organele corpului, Stern zise: 

— Computerul dumneavoastră e nemaipomenit de rapid. 

— Oh, am încetinit procesul, spuse Gordon. Altfel n-aţi fi 
putut să-l urmăriți. Timpul real al procesului este aproape 
zero. 

Stern căscă ochii: 

— Zero? 

— O lume diferită, zise Gordon dând din cap. Vechile 
supoziții nu se mai aplică. Se întoarse spre ceilalți. Cine 
Urmează? 

În cele din urmă porniră pe culoar spre uşa pe care scria 
Tranzit. Kate întrebă: 

— De ce am făcut toate astea? 


— Noi numim asta preîmpachetare, explică Gordon. 


Ne ajută să transmitem mai rapid, deoarece majoritatea 
informaţiilor despre voi sunt deja încărcate în aparat. Facem 
doar o scanare finală, pentru eliminarea diferențelor, apoi 
transmitem. 

Intrară în alt lift, după care trecură prin alte două uşi cu 
apă. 

— OK, zise Gordon. Am ajuns. 

Pătrunseră într-un spațiu cavernos, enorm, puternic 
iluminat. Sunetele făceau ecou. Aerul era rece. Mergeau pe o 
pasarelă metalică, suspendată la trei metri deasupra 
podelei. Privind în jos, Chris văzu trei pereți semicirculari 
umpluți cu apă care alcătuiau un cerc; intervalele care îi 
separau erau destul de mari ca să permită trecerea unei 
persoane.  Înăuntrul acestui zid exterior erau trei 
semicercuri mai mici, ce formau un al doilea zid. lar 
înăuntrul celui de-al doilea era un al treilea. Fiecare 
semicerc succesiv era rotit astfel încât intervalele nu 
ajungeau niciodată în linie. Întreaga construcție avea aspect 
de labirint. 

În centrul cercurilor concentrice era un spaţiu de circa 
şase metri diametru. Aici se afla o duzină de dispozitive cu 
aspect de cuşcă, fiecare de mărimea unei cabine telefonice. 


Păreau dispuse la întâmplare. Aveau partea de sus metalică, 


vopsită în culori terne. Deasupra locului plutea o ceaţă albă. 
Pe podea se vedeau răsturnate rezervoare, iar cabluri 
electrice negre, groase şerpuiau peste tot. Semăna cu un 
atelier. Şi, de fapt, câțiva oameni lucrau la o cuşcă. 

— Aceasta este zona noastră de transmisie, zise Gordon. 
Foarte bine izolată, precum vedeți. Construim o a doua zonă 
acolo, dar n-o să fie gata decât peste câteva luni. 

Arătă în partea cealaltă a spaţiului cavernos, acolo unde 
se înălța o nouă serie de ziduri concentrice. Acestea erau 
transparente, încă nu fuseseră umplute cu apă. 

Din gang, un lift ce se mişca pe un cablu cobora chiar în 
mijlocul cercurilor. 

Marek zise: 

— Putem cobori acolo? 

— Nu încă. 

Un tehnician privi în sus şi făcu semn cu mâna. Gordon 
îi strigă: 

— În cât timp verificaţi consumul, Norm? 

— Câteva minute. Gomez este pe drum acum. 

— OK. 

Gordon se întoarse spre ceilalți. 

— Hai să urcăm în zona de control ca să privim. 


Scăldate într-o lumină albastră, aparatele erau montate 


pe o platformă. Erau cenuşii şi zumzăiau uşor. Vapori albi 
se răspândeau pe podea, încețoşându-le baza. Doi muncitori 
în salopete albastre stăteau în patru labe şi lucrau în 
interiorul bazei deschise a unui aparat. 

În esenţă, aparatele erau nişte cilindri deschişi, cu 
partea de sus şi baza metalice. Fiecare era instalat pe o bază 
metalică groasă. Trei stâlpi susțineau plafonul metalic. 

Tehnicienii trăgeau de sus, dintr-un grilaj, un mănunchi 
de cabluri negre, apoi ataşau cablurile de acoperişul 
aparatului, ca şi cum ar fi făcut plinul la o benzinărie. 

Spaţiul dintre bază şi plafon era complet gol. De fapt, 
întregul aparat părea decepţionant de gol. Stâlpi, cu o formă 
triunghiulară ciudată, erau bătuţi în nituri pe toată 
lungimea. Un fum albastru-albicios părea că iese de sub 
acoperişul aparatului. 

Aparatele nu semănau cu nimic din ceea ce văzuse Kate. 
Se uita pe ecranele uriaşe dintr-o cameră de control îngustă. 
În spatele ei, doi tehnicieni în cămăşi şedeau în faţa a două 
console. Ecranele din fața ei îi dădeau impresia că priveşte 
printr-o fereastră, deşi, de fapt, camera de control nu avea 
ferestre. 

— Vă uitaţi la cea mai nouă versiune a tehnologiei 


noastre CTI, zise Gordon. Abrevierea vine de la „Curba 


Temporală închisă” - topologia spaţiu-timp pe care o vom 
folosi pentru a ajunge acolo. Am fost nevoiți să dezvoltăm 
tehnologii complet noi pentru a construi aceste aparate. 

Ceea ce vedeți este, de fapt, cea de-a şasea versiune, 
după primul prototip funcțional care a fost construit acum 
trei ani. 

Chris se uita fix la aparate şi nu spunea nimic. Kate 
Erickson cerceta cu privirea camera de control. Stern era 
neliniştit şi îşi freca buza de sus cu degetul. Marek îl privea 
pe Stern. 

— Toate tehnologiile importante, continuă Gordon, sunt 
amplasate în bază, inclusiv memoria cuantică pe bază de 
indiu-arseniură de galiu, laserele computerizate şi bateria. 

Bineînţeles, laserele vaporizatoare se află în benzile 
metalice. Metalul de culoare închisă este niobiu; 
rezervoarele de presiune sunt din aluminiu, iar elementele 
de stocare — polimeri. 

O femeie tânără cu părul roşu tuns scurt şi cu alură 
băiețoasă intră în cameră. Purta cămaşă, un şort kaki şi 
cizme; părea îmbrăcată pentru un safari. 

— Gomez va fi unul dintre ajutoarele voastre când o să 
porniţi în călătorie. Se duce chiar acum în trecut pentru o 


„verificare a consumului”, cum o numim noi. Şi-a consumat 


deja markerul pentru navigaţie, fixând data ţintă; acum se 
întoarce pentru a verifica încă o dată corectitudinea. 

Apăsă butonul intercomului: 

— Sue? Arată-ne, te rog, markerul tău de navigaţie. 

Femeia ridică un obiect alb dreptunghiular, puțin mai 
mare decât un timbru poştal. Îl ţinea cu uşurinţă în palmă. 

— O să-l folosească pentru a se întoarce. Şi pentru a 
apela maşina de întoarcere — arată-ne butonul, te rog, Sue. 

— Este cam greu de văzut, zise ea, întorcând obiectul 
într-o parte. E un buton minuscul aici, se apasă cu unghia. 

Acesta cheamă maşina atunci când eşti gata de 
întoarcere. 

— Mulţumesc, Sue. 

Un tehnician anunţă: 

— Maxim de câmp. 

Se întoarseră spre monitoare. La consola lui, unul dintre 
ecrane arăta o suprafață tridimensională ondulată care avea 
în mijloc o proeminenţă ascuțită ca un vârf de munte. 

— Drăguţ, zise Gordon. Clasic. Apoi le explică şi 
celorlalți: Deoarece echipamentele noastre de sesizare a 
câmpurilor au la bază tehnologia Squid, suntem capabili să 
detectăm discontinuități extrem de subtile în câmpul 


magnetic local. Le numim „maxime de câmp”. Le înregistrăm 


cu două ore înaintea unui eveniment. Şi, de fapt, acestea au 
început acum două ore. Înseamnă că se întoarce un aparat. 

— Ce aparat? întrebă Kate. 

— Aparatul lui Sue. 

— Dar ea nu a plecat încă. 

— Ştiu, zise el. Pare ilogic. Evenimentele cuantice 
contrazic logica şi bunul-simţ. 

— Spuneţi că primiţi o indicație că se întoarce înainte ca 
ea să fi plecat? 

— Da. 

— De ce? întrebă iar Kate. 

Gordon oftă: 

— E complicat. De fapt, ceea ce vedem în câmp este o 
funcție probabilistică - probabilitatea ca o maşină să se 
întoarcă. De regulă, noi nu gândim aşa. Spunem pur şi 
simplu că se întoarce. Dar, pentru a fi mai exacți, un 
maximum de câmp ne arată că este foarte probabil ca o 
maşină să se întoarcă. 

Kate clătină din cap: 

— Nu-nţeleg. 

Gordon zise: 

— Hai să spunem pur şi simplu că în lumea obişnuită 


avem nişte convingeri despre cauză şi efect. Cauzele se 


petrec primele, urmate de efecte. Dar, în lumea cuantică, 
această ordine a evenimentelor nu se păstrează întotdeauna. 
Efectele şi cauzele pot fi simultane, după cum efectele pot 
preceda cauzele. Ceea ce ați văzut este doar un mic exemplu 
în acest sens. 

Femeia, Gomez, păşi într-unul dintre aparate. Împinse 
plăcuța albă într-o fantă din baza aflată în fața ei. 

— Acum şi-a instalat markerul de navigaţie, care glisează 
maşina până acolo şi înapoi. 

— Şi de unde ştiţi că se va întoarce? întrebă Stern. 

— Un transfer în multivers, zise Gordon, creează un fel 
de energie potențială, ca un resort întins care vrea să se 
destindă. Aşa că maşinile se pot întoarce acasă relativ uşor. 
Ajungerea la destinaţie este partea mai grea. Şi tocmai asta 
am codificat în plăcuța de ceramică. 

Se aplecă ca să apese pe butonul unui interfon. 

— Sue? Peste cât timp pleci? 

— Peste un minut sau două. 

— Bine. Sincronizarea a trecut. 

Tehnicienii începură să vorbească, acționând butoanele 
unei console, cercetând valorile de pe monitoarele din fața 
lor. 


— Verifică heliul. 


— Umplere completă, zise o tehniciană, uitându-se la 
consola ei. 

— Verifică EMR. 

— Verificat. 

— Urmează alinierea laser. 

Unul dintre tehnicieni acționă un buton şi, din benzile 
metalice, o baterie de lasere verzi se focaliză pe centrul 
aparatului, pătând cu zeci de puncte verzi corpul şi fața lui 
Gomez, care stătea nemişcată, cu ochii închişi. 

Benzile începură să se rotească încet. Femeia din centru 
rămase nemişcată. Laserele trasau pe corpul ei dungi 
orizontale verzi. Apoi benzile se opriră. 

— Laserele s-au aliniat. 

Gordon spuse: 

— Ne vedem într-un minut, Sue! Se întoarse spre ceilalți. 
OK. Pornim. 

Scuturile cu apă din jurul coliviei începură să capete o 
strălucire albastră-albicioasă. Încă o dată maşina începu să 
se rotească încet. Femeia din centru stătea nemişcată; 
aparatul se mişca în jurul ei. 

Zgomotul deveni mai puternic. Viteza de rotaţie crescu. 
Femeia stătea calmă şi relaxată. 


— Pentru această călătorie, zise Gordon, ea o să 


consume numai un minut sau două. Dar, de fapt, are 
treizeci şi şapte de ore în celulele bateriei. Este timpul-limită 
pentru acest aparat — atât poate să rămână într-un loc fără 
să se întoarcă. 

Barele se învârteau rapid. Apoi se auzi un clănțănit ca de 
armă automată. 

— Aceasta este ultima verificare: senzori cu infraroşii 
verifică spațiul din jurul aparatului. Nu va începe 
operațiunea fără doi metri liberi de jur-împrejur. Se Verifică 
şi la plecare, şi la sosire. Este o măsură de Siguranţă. N-am 
vrea ca aparatul să intre într-un zid de Piatră. În regulă. 
Eliberează xenon. Acum porneşte. 

Zgomotul crescuse în intensitate. Totul se mişca foarte 
rapid, benzile de metal se vedeau ca prin ceață. Dar pe 
femeia dinăuntru o puteau vedea foarte clar. 

Auziră o voce înregistrată spunând: 

— Stai nemişcată, cu ochii deschişi - inspiră adânc — 
ține în piept. Acum! 

Dinspre plafonul maşinii cobori un singur inel care o 
scană rapid până la tălpi. 

— Acum priviți cu atenție. E rapid, zise Gordon. 

Kate văzu cum de la stâlpii de susținere porniră spre 


centru raze laser violet închis. Preţ de o clipă, femeia 


dinăuntru păru să fi ajuns la incandescenţă, apoi aparatul 
se umplu brusc de o lumină albă şi intensă. Kate închise 
ochii şi întoarse capul. Când privi din nou, avea pete în fața 
ochilor şi un moment nu putu vedea ce s-a întâmplat. 

Apoi îşi dădu seama că maşina era mai mică. Fusese 
debranşată de cablurile de deasupra, care acum atârnau 
libere. 

Încă un flash de laser. 

Aparatul era mai mic. Femeia dinăuntru era mai mică, 
acum avea circa nouăzeci de centimetri înălțime şi se 
micşora sub ochii lor într-o succesiune de flashuri laser 
intense. 

— lisuse, zise Stern privind. Oare cum e să simți asta pe 
pielea ta? 

— Nicicum, zise Gordon. Nu simți nimic. Timpul în care 
un impuls nervos ajunge de la piele la creier este de ordinul 
a o sută de milisecunde. Vaporizarea provocată de laser 
durează cinci nanosecunde. Eşti de mult plecat. 

— Dar ea este încă aici. 

— Nu, nu este. A plecat de la prima iluminare laser. 

Computerul doar procesează informațiile acum. Ceea ce 
vedeți este o reproducere pas cu pas a procesului. 


Compresia este în jur de trei până la minus doi... 


Urmă alt flash strălucitor. Colivia se micşora acum 
rapid. Avea nouăzeci de centimetri înălțime, apoi şaizeci. 
Acum plafonul ajunsese la treizeci de centimetri de podea. 

Femeia dinăuntru arăta ca o mică păpuşă îmbrăcată în 
kaki. 

— Minus patru, zise Gordon. 

Altă străfulgerare luminoasă, lângă podea. Kate nu mai 
vedea colivia deloc. 

— Ce s-a întâmplat cu colivia? 

— E acolo. Mă rog, abia dacă mai e. 

Încă un fulger luminos, cât un vârf de ac pe podea. 

— Minus cinci. 

Flashurile erau din ce în ce mai rapide acum, ca un foc 
de artificii, scăzând în intensitate. Gordon le număra. 

— Şi minus paisprezece... Dispărut. 

Gata cu flashurile. 

Nimic. 

Colivia dispăruse. 

Podeaua rămăsese goală, o suprafață de cauciuc negru. 

Kate zise: 

— Şi noi trebuie să facem asta? 

— Nu este o experiență neplăcută. Eşti perfect conştient 


pe toată durata drumului, iar asta e ceva ce nu putem 


explica. În datele finale de compresie eşti împărțit în 
domenii foarte mici - regiuni subatomice —, iar starea de 
conştiență n-ar trebui să fie posibilă. Şi totuşi ea apare. 

Noi credem că ar putea fi un artefact, o halucinație care 
acționează ca un fel de liant al transmisiei. E ceva analog cu 
membrul-fantomă pe care un mutilat îl simte, deşi membrul 
nu mai există. Ar putea fi un fel de creier-fantomă. 
Bineînţeles, vorbim despre perioade de timp extrem de 
scurte, de ordinul nanosecundelor. Dar şi aşa, nimeni nu 
înțelege ce este conştiinţa. 

Kate se încruntase. De o vreme, privea din punct de 
Vedere arhitectonic ceea ce vedea, după ideea „forma 
urmează funcțiile”: i se părea remarcabil că aceste imense 
structuri subterane aveau o simetrie concentrică - amintind 
oarecum de castelele medievale —, deşi aceste structuri 
moderne fuseseră construite fără a se urmări vreun criteriu 
estetic. Pur şi simplu aveau rolul de a rezolva o problemă 
ştiinţifică. Găsea fascinant rezultatul. 

Dar acum, că se trezea confruntată cu funcţia acestor 
aparate, se chinuia să înțeleagă ceea ce văzuse. lar 
pregătirea ei de arhitectă nu o ajuta nicicum. 

— Dar prin această... ăă... metodă de comprimare a unei 


persoane, voi trebuie să descompuneți acea persoană... 


— Nu. O distrugem, zise Gordon. Trebuie să distrugi 
originalul ca să poată fi reconstruit la celălalt capăt. Nu se 
poate una fără alta... 

— Aşadar, de fapt, ea a murit. 

— N-aş spune asta, nu. Vezi... 

— Dar dacă distrugi persoana de la un capăt, zise Kate, 
nu înseamnă că a murit? 

Gordon oftă: 

— Este greu de gândit acest lucru în termeni tradiționali, 
zise el. Din moment ce eşti reconstituit instantaneu exact în 
momentul în care eşti distrus, cum poți spune că ai murit? 
Pur şi simplu te-ai mutat în altă parte. 

Stern avea certitudinea - era o senzație viscerală - că 
Gordon nu le dezvăluise chiar totul în legătură cu noua 
tehnologie. Privind numai scuturile curbate umplute cu apă, 
diversele aparate de pe podea, avea senzația că multe 
lucruri rămăseseră neexplicate. Încercă să le afle. 


— Prin urmare, ea este acum într-un alt univers? întrebă 


el. 

— Exact. 

— Aţi transmis-o şi a ajuns într-un alt univers exact ca 
pe un fax. 


— Întocmai. 


— Dar ca s-o reconstituiți aveţi nevoie de un „aparat fax” 
şi la destinație. 

Gordon negă dând din cap. 

— Nu, nu avem nevoie, zise el. 

— De ce? 

— Pentru că ea este deja acolo. 

Stern întrebă: 

— Este deja acolo? Cum se poate asta? 

— În momentul transmisiei ea este deja într-un alt 
univers. Şi de aceea nu este necesar ca noi să reconstituim 
persoana. 

— De ce? întrebă Stern. 

— Pentru moment, s-o numim doar o caracteristică a 
multiversului. Putem să discutăm acest lucru mai târziu, 
dacă doriți. Nu cred că aceste detalii interesează pe toată 
lumea - spuse şi arătă cu capul spre ceilalți. 

Stern gândi: „Este ceva mai mult. Ceva ce el nu vrea să 
ne spună”. 

Stern privi mai atent la zona de transmisie, încercând să 
găsească detaliul neobişnuit, acel ceva ce nu era la locul lui. 
Pentru că era sigur că nu toate erau la locul lor. 

— Nu-i aşa că ne-aţi spus că ați trimis numai câţiva 


oameni în trecut? 


— Da, aşa am spus. 

— Mai mult de unul odată? 

— Aproape niciodată. Foarte rar am trimis doi. 

— Atunci de ce aveți atât de multe aparate? întrebă 
Stern. Am numărat opt aici. Nu ar fi suficiente două? 

— Aveţi în fața ochilor rezultatul programului nostru de 
cercetare, zise Gordon. Ne străduim permanent să 
perfecţionăm proiectul. 

Gordon dăduse un răspuns destul de inteligent, dar 
Stern era sigur că observase ceva - un semn de disconfort — 
iute ascuns — în ochii lui Gordon. 

„Cu siguranţă e ceva la mijloc”. 

— M-aş fi gândit, zise Stern, că aduceți îmbunătățiri 
aceluiaşi aparat. 

Gordon dădu din umeri, dar nu răspunse. 

„Cu siguranță”. 

— Ce repară oamenii de acolo? întrebă Stern, tot 
încercând să descopere adevărul. Arătă spre oamenii care 
stăteau în patru labe şi lucrau ceva la baza unei maşini. 

Mă refer la maşina aceea din colț. Ce anume repară? 

— David, începu Gordon. Cred că... 

— Tehnologia asta este cu adevărat sigură? întrebă 


Stern. 


Gordon oftă: 

— Priviţi cu ochii dumneavoastră. 

Pe ecranul cel mare, o secvenţă de flashuri rapide apăru 
pe podeaua camerei de transmisie. 

— Iată că se întoarce, zise Gordon. 

Intensitatea  flashurilor  crescu.  Auziră din nou 
clănțănitul aparatului, la început slab, apoi din ce în ce mai 
puternic. Şi deodată cuşca apăru la dimensiunile ei 
normale. Zgomotul se stinse, ceața de la sol se disipă şi 
femeia ieşi, făcându-le cu mâna spectatorilor. 

Stern o studie cu atenţie. Totul părea în regulă. În 
aparenţă, arăta la fel ca înainte. 

Gordon se uită la el: 

— Crede-mă, zise. Nu este niciun pericol. Se întoarse 
spre ecran. Cum stă treaba acolo, Sue? 

— Excelent, zise ea. Zona de tranzit este în partea de 
nord a râului. Un loc izolat, în pădure. lar vremea este 
destul de frumoasă pentru luna aprilie. Se uită la ceas: 
Strânge-ţi echipa, doctore Gordon. O să consum şi markerul 
de rezervă. Să mergem acum şi să-l scoatem pe bătrân de 


acolo până nu-l răneşte cineva. 

— Întinde-te pe partea stângă, te rog. 

Kate se rostogoli pe masă şi privi neliniştită cum un om 
mai în vârstă, într-un halat alb, ridică ceea ce semăna cu un 
pistol cu adeziv şi îl lipeşte de urechea ei. 

— O să simți puțină căldură. 

Căldură? Simțţi o flacără fierbinte în ureche. 

— Ce-i asta? 

— E un polimer organic, zise omul. Netoxic şi nonalergic. 
Aşteaptă opt secunde. Perfect. Acum fă câteva mişcări de 
masticație. Nu trebuie să stea înțepenit acolo. 

Foarte bine, continuă să mesteci. 

Ea îl auzi îndepărtându-se. Chris era pe masa din 
spatele ei, apoi Stern, apoi Marek. Îl auzi pe bătrân 
spunând: 

— Întinde-te pe partea stângă, te rog. O să simţi puţină 
căldură. 

Nu după mult timp, bătrânul se întoarse. O puse să se 
întoarcă pe partea cealaltă şi-i injectă polimerul şi în 
cealaltă ureche. Gordon privea dintr-un colț al încăperii. 

Zise: 


— Este încă experimental, dar până acum funcționează 


bine. Este făcut dintr-un polimer care începe să se 
biodegradeze după o săptămână. 

Mai târziu, omul le ceru să se ridice. Scoase cu mână de 
expert implanturile de plastic din urechile lor, trecând de la 
unul la altul. 

Kate îi spuse lui Gordon: 

— Aud destul de bine. Nu am nevoie de proteză auditivă. 

— Nu e o proteză auditivă, zise Gordon. 

În partea cealaltă a camerei, omul găurea în mijloc 
capsulele din plastic scoase din urechile lor şi însera circuite 
electronice. Lucra surprinzător de rapid. Când totul fu gata, 
acoperi scobitura cu plastic. 

— Este un aparat de traducere automat şi un microfon 
radio. În cazul în care aveţi nevoie să înţelegeţi ce vă spun 
oamenii. 

— Dar chiar dacă înțeleg ce-mi spun ei, zise ea, cum le 
pot răspunde? 

Marek o linişti: 

— Nu-ţi face griji. Eu vorbesc occitana şi franceza 
medievală. 

— Oh, perfect, replică ea sarcastic. Şi ai să mă înveți şi 
pe mine în următorul sfert de oră? 


Avea nervii încordați, urma să fie distrusă, vaporizată 


sau naiba ştie ce urmau să-i facă în aparatul acesta, iar 
cuvintele îi ieşiseră pe gură pur şi simplu. 

Marek o privi surprins. 

— Nu, zise el serios. Dar dacă stai în preajma mea, o să 
am grijă de tine. 

Ceva din tonul lui grav o linişti. „Este un om dintr-o 
bucată”, gândi ea. „Poate chiar o să aibă grijă de mine”. 

Simţi că se relaxează. 

În curând, toţi aveau în ureche dispozitive auditive din 
plastic de culoarea pielii. 

— Acum sunt închise, zise Gordon. Ca să le porniţi nu 
trebuie decât să vă loviți urechea cu degetul. Acum vă rog să 
veniți aici. 

Gordon le înmână câte o trăistuţă de piele. 

— Am pus la punct o trusă de prim-ajutor. Acestea sunt 
prototipurile. Voi sunteți primii care intraţi în lume, aşa că 
s-ar putea să vă folosească. Puteţi să le ţineţi ascunse sub 
haine. 

Deschise una dintre truse şi scoase un mic container de 
aluminiu, de circa zece centimetri înălțime şi doi centimetri 
şi jumătate diametru. Arăta ca un flacon de spumă de ras. 

— Acesta este singurul mijloc de apărare pe care vi-l 


putem oferi. Conţine douăsprezece doze de etilenă 


deshidratată, cu un substrat proteic. Să facem o 
demonstraţie cu pisica. Unde eşti, H. G? 

O pisică neagră sări pe masă. Gordon o mângâie şi 
deodată îi aruncă un jet de gaz în față. Pisica clipi, fornăi şi 
căzu pe o parte. 

— Inconştienţă provocată în şase secunde, zise Gordon, 
şi are şi efect amnezic retroactiv. Dar rețineți că acțiunea e 
de scurtă durată. Şi trebuie să fie aruncată exact în fața 
victimei dacă vreţi să aibă efect. 

Pisica începuse deja să se mişte şi să-şi revină când 
Gordon mai scoase din pungă trei cuburi roşii din carton, 
cam de mărimea unor cuburi de zahăr, fiecare dintre ele 
acoperite cu un strat de ceară albicioasă. Arătau ca nişte 
artificii. 

— Dacă aveți nevoie să aprindeți ceva, zise el, acestea vă 
vor ajuta. Trageţi de sforicica asta şi vor lua foc. Sunt 
numerotate cu 15, 30, 60 - numărul de secunde până când 
se declanşează focul. Sunt acoperite cu ceară, deci sunt 
rezistente la apă. Dar trebuie să vă previn: uneori nu 
funcționează. 

Chris Hughes zise: 

— De ce nu folosim o brichetă? 


— Nu este corect pentru perioada aceea. Nu puteţi lua 


plastic la voi. Gordon se întoarse la trusă: Şi mai aveți aici şi 
medicamente de prim-ajutor, nimic exotic: antiinflamatorii, 
antidiareice, antispastice, analgezice. N-ar fi indicat să 
vomitați în castel, zise el. Şi nici pastile Pentru apă nu vă 
putem da. 

Stern avea senzaţia că participă la ceva ireal: „Să 
vomităm într-un castel?” gândi el. 

— Ascultă, ăă... 

— Şi în cele din urmă, un instrument multifuncțional de 
buzunar, de folosit printre altele şi drept cuţit, şi ca 
Şperaclu. 

Arăta ca un briceag militar cu mai multe lame. 

Gordon puse totul la loc în trăistuță. 

— Probabil că nu veți folosi niciunul dintre aceste 
obiecte, dar e bine să ştiţi că le aveți. Să mergem acum să vă 
îmbrăcăm. 

Stern nu putea alunga senzaţia de disconfort. O femeie 
cu o figură de bunicuţă blajină se ridică de la o maşină de 
cusut şi le întinse hainele: mai întâi pantaloni scurți din 
pânză de in - ca şortul de boxer, dar fără elastic. Apoi o 
curea de piele şi la urmă nişte jambiere negre din lână. 

— Ce-s ăştia? întrebă Stern. 


— Se numesc colanti, dragul meu. 


Nici aceştia nu aveau elastic. 

— Cum stau pe corp? 

— Îi strecori pe sub curea, dedesubtul dubletului, sau îi 
legi de capetele acestuia. 

— Capete? 

— Da. Ale dubletului. 

Stern aruncă o privire spre ceilalți. Ei strângeau calmi 
hainele, făcându-le teanc pe măsură ce le primeau. Aveau 
aerul că ştiu funcția fiecăruia şi erau liniştiți de parcă s-ar fi 
aflat într-un magazin universal. Dar Stern era pierdut şi 
speriat. Acum primi o cămaşă albă de in care îi venea până 
la coapse şi o cămaşă mai largă, căptuşită, numită dublet şi 
făcută din pâslă matlasată, care se punea pe deasupra. Şi, 
în cele din urmă, un pumnal prins la talie cu ajutorul unui 
lanț metalic. Se uită la el chiorâş. 

— Toată lumea poartă aşa ceva. Ai nevoie de el ca să 
mănânci, dacă nu din alt motiv. 

Îl puse cu un gest mecanic în vârful teancului şi începu 
să cotrobăie prin haine, încercând să descopere „capetele”. 

Gordon spuse: 

— Aceste haine sunt menite să vă confere un statut 
social neutru, nici de bogătaş, nici de om sărac. Vrem să fie 


ceva asemănător îmbrăcăminții unui negustor, a unui paj 


de curte sau a unui nobil scăpătat. 

Stern primi şi pantofii, care arătau ca nişte papuci din 
piele cu vârf ascuţit, numai că aveau catarame. „Ca ai unui 
bufon de curte”, gândi el nefericit. 

Bătrânica le zâmbi. 

— Nu vă îngrijorați, să ştiţi că au pernă de aer, ca şi 
pantofii Nike. 

— Dar de ce este totul murdar? întrebă Stern, uitându- 
se urât la dubletul lui. 

— Păi vreți să păreți de-ai lor, nu-i aşa? 

Se schimbară în vestiar. Stern se uita la ceilalți bărbați. 

— Mai exact, cum trebuie noi să... ăă...? 

— Vrei să ştii cum se îmbrăcau oamenii în secolul al 
XIV-lea? întrebă Marek. Este simplu. 

Marek îşi scoase toate hainele şi se plimbă dezbrăcat, 
relaxat. Omul era bine făcut, musculos. Stern se simți 
intimidat când îşi scoase, încet, pantalonii. 

— Întâi, zise Marek, pune-ţi pantalonii scurţi. Este in de 
bună calitate. Pe timpurile alea aveau o pânză de in grozavă. 
Pentru a ţine pantalonii scurți trebuie să-ți legi cureaua în 
jurul taliei şi să rulezi partea de sus a pantalonilor de două 
ori în jurul curelei. Ai înțeles? 


— Cureaua se pune pe sub haine? 


— Exact. Ca să-ți prindă lenjeria. Apoi pune-ţi colanții. 
Marek începu să îmbrace colanțţii negri din lână. 
Pantalonii aveau şi tălpi, ca o pijama de copil. 

— Au sforile astea în partea de sus, vezi? 

— Colanțţii mei sunt largi, zise Stern, trăgând de ei şi 
Pocnindu-se peste genunchi. 

— Aşa şi trebuie. Acum urmează cămaşa de in. Trage-o 
Pur şi simplu pe cap şi las-o să atârne. Nu, nu, David. 

Despicătura de la gât vine în față. 

Stern îşi scoase brațele şi învârti cămaşa cu gesturi 
stângace. 

— În cele din urmă - zise Marek luând o cămaşă groasă 
- îmbraci dubletul. O combinaţie între sacou şi o geacă de 
vânt. Îl porţi şi în casă, şi afară, nu îl dai jos niciodată, decât 
atunci când este foarte cald. Vezi capetele? 

Sunt şnururile de sub postav. Acum leagă-ți pantalonii 
de aceste şnururi pe care le scoţi prin despicăturile 
dubletului. 

Marek reuşi să facă totul în numai câteva secunde, 
parcă erau gesturi cotidiene. Stern observă satisfăcut că lui 
Chris îi luase mai mult timp. El însuşi se chinui încercând 
să lege şireturile la spate. 


— Asta numegşti tu simplu! bombăni el. 


— Cred că în ultimul timp nu te-ai uitat la propriile-ți 
haine, zise Marek. Îmbrăcămintea occidentală obişnuită din 
zilele noastre este compusă din nouă până la douăsprezece 
piese. Aici avem numai şase. 

Stern trase în jos dubletul, trăgându-şi-l vârtos peste 
mijloc, să ajungă la coapse. Reuşi astfel să-şi deranjeze 
cămaşa de dedesubt şi, în cele din urmă, Marek trebui să-l 
ajute să definitiveze costumația. 

În final, Marek îi prinse pumnalul şi lanţul la şold şi se 
dădu câțiva paşi înapoi să-l admire. 

— Poftim, zise el dând din cap. Cum te simți? 

Stern scutură din umeri cu o senzație de disconfort. 

— Mă simt ca o găină îmbrăcată. 

Marek râse. 

— O să te obişnuieşti. 

Kate termina de îmbrăcat când intră în cameră Susan 
Gomez, tânăra care călătorise în trecut. Gomez purta haine 
medievale şi o perucă. Îi întinse şi fetei o perucă. 

Kate se strâmbă. 

— Trebuie s-o porți, zise Gomez. La o femeie, părul scurt 
este semn de dizgrațiere sau erezie. Să nu laşi pe nimeni din 
trecut să-ți observe adevărata lungime a părului. 


Kate îşi puse peruca - acum avea păr şaten, lung. Se 


uită în oglindă şi văzu un chip străin. Părea mai tânără, mai 
blândă. Mai puţin puternică. 

— Ori aşa, zise Gomez, ori îți tai părul foarte scurt, ca un 
bărbat. Tu alegi. 


— O să port peruca, spuse Kate. 

Diane Kramer se uită la Victor Baretto şi spuse: 

— Dar asta a fost întotdeauna regula, Victor. Ştii bine. 

— Da, dar problema este, replică Baretto, că ne dați alt 
tip de misiune. 

Baretto era un bărbat înalt, slab, cu o expresie dură, în 
vârstă de circa treizeci de ani, un fost membru al forțelor 
speciale americane. Acum era angajat al companiei de doi 
ani, în care câştigase reputația de om de securitate 
competent, dar şi cam pretenţios, cu aere de vedetă. 

— Acum ne cereți să intrăm în lume, dar nu ne lăsați să 
luăm nicio armă. 

— Exact, Victor. Fără anacronisme. Niciun obiect 
modern nu trebuie să ajungă în trecut. Asta ne-a fost regula 


de la început. 


Kramer făcea eforturi să se stăpânească. Militarii ăştia 
erau foarte dificili, mai ales bărbaţii. Femeile, precum 
Gomez, erau în regulă. Dar bărbații încercau mereu să-şi 
pună în aplicare „pregătirea militară”, după cum se 
exprimau ei, ceea ce, în călătoriile temporale organizate de 
ITC, se dovedea ineficient. În sinea ei, Kramer considera că 
era felul lor de a-şi masca teama, dar, bineînțeles, n-ar fi 
spus asta niciodată. Şi aşa le era destul de greu să accepte 
ordine de la o femeie ca ea. 

De asemenea, pentru bărbați era dificil şi să păstreze 
secretul muncii lor. Le venea mai uşor femeilor, dar bărbații 
şi-ar fi dorit să se laude că merg în trecut. Bineînţeles, acest 
lucru le era interzis prin multiple clauze contractuale, dar 
contractele se mai şi uită după câteva pahare într-un bar. 
De aceea Kramer i-a informat pe toţi despre existența unor 
plăcuțe de navigație special pregătite. Aceste markere 
intraseră în „mitologia” companiei, având nume sugestive: 
Tunguz, Vezuviu, T6ky5. Vezuviu te ducea în Golful Neapole 
la ora 7 a.m., pe 24 august anul 79 d.Hr., chiar înaintea 
erupției vulcanului care a transformat totul în cenuşă. 
Tunguz te lăsa în Siberia, în anul 1908, chiar înainte de 
impactul meteoritului gigantic care a provocat o undă de şoc 


ce a omorât toți oamenii pe o rază de câteva sute de 


kilometri. Tokyo te ducea în oraşul omonim în anul 1923, 
chiar înaintea cutremurului devastator. Ideea era că dacă se 
afla vreo vorbă despre proiectul acela, guralivul ar fi putut 
primi markerul nepotrivit la următoarea călătorie. Niciunul 
dintre militari nu ştia dacă aceste markere existau cu 
adevărat sau erau doar poveşti ale companiei. 

Asta era chiar situația pe care dorise Kramer să o creeze. 

— Acesta este un tip nou de misiune, spuse Baretto din 
nou, ca şi cum ea nu îl auzise. Ne cereți să intrăm în lume — 
cum s-ar zice „în spatele liniilor inamice” neînarmați. 

— Dar sunteţi antrenați pentru lupta corp la corp. Tu, 
Gomez şi toți ceilalți. 

— Consider că nu este suficient. 

— Victor... 

— Cu tot respectul, domnişoară Kramer, nu vă dați 
seama de situația actuală, zise Baretto încăpățânat. Aţi 
pierdut deja doi oameni. Trei, dacă îl punem la socoteală şi 
pe Traub. 

— Nu, Victor. Nu am pierdut pe nimeni. 

— L-aţi pierdut cu siguranţă pe doctorul Traub. 

— Nu l-am pierdut pe doctorul Traub, zise ea. El s-a dus 
voluntar, şi era deprimat. 


— Presupuneți că era deprimat. 


— Nu, Victor, ştim asta. După moartea soției lui, a 
suferit simptome depresive majore, cu tendințe de 
sinucidere. Deşi trecuse de numărul limită de călătorii, a 
ținut să se întoarcă în trecut, să vadă dacă poate îmbunătăți 
tehnologia. Avea o idee, cum că ar putea modifica aparatele 
astfel încât să aibă mai puţine erori de transcripție. Dar se 
pare că ideea lui a dat greş. De aceea a ajuns în deşertul 
Arizona. Personal, eu nu cred că intenționa cu adevărat să 
mai revină. Cred că s-a sinucis. 

— Şi l-aţi pierdut pe Rob, zise Baretto. Asta n-a fost nicio 
afurisită de sinucidere. 

Kramer oftă. Rob Deckard era unul dintre primii 
observatori care se duseseră în trecut, cu aproape doi ani în 
urmă. Şi primul la care apăruseră erori de transcripție. 

— Era la începutul proiectului, Victor. Tehnologia nu era 
suficient finisată. Ştii şi tu ce s-a întâmplat. După mai 
multe călătorii, Rob a început să prezinte efecte minore. 

A insistat să continue. Dar nu l-am pierdut. 

— S-a dus şi nu s-a mai întors, zise Baretto. Asta e 
concluzia. 

— Rob ştia exact ce face. 

— Şi acum Profesorul. 


— Pe Profesor nu l-am pierdut, zise ea. Este încă în 


viață. 

— Aşa sperați. Şi nici nu ştiţi de ce nu s-a întors. 

— Victor... 

— Vreau să spun, pur şi simplu, că logistica nu se 
potriveşte în acest caz cu profilul misiunii, zise Baretto. 

Ne cereți să ne asumăm un risc inutil. 

— Nu eşti obligat să mergi, răspunse Kramer blând. 

— Nu, la dracu”! N-am spus niciodată asta. 

— Nu eşti obligat să mergi. 

— Nu. O să merg. 

— Păi, atunci, astea sunt regulile. Tehnologiile moderne 
nu intră în lumea aceea. S-a înțeles? 

— Înţeles. 

— Şi nimic din ceea ce am vorbit noi nu trebuie să 
ajungă la urechile istoricilor. 

— Nu, nu. La dracu”, nu! Sunt profesionist. 

— OK, zise Kramer. 

Se uită după el. Era îmbufnat, dar avea să respecte 
ordinele. Toţi acceptă în cele din urmă. „Şi respectarea 
regulilor este importantă”, gândi ea. Deşi lui Doniger îi 
plăcea să ţină discursuri cum că istoria nu poate fi 
schimbată, adevărul era că nimeni nu ştia sigur şi nimeni 


nu voia să rişte. Nu voiau ca în trecut să ajungă obiecte 


moderne din material plastic sau arme. 


Şi n-au ajuns niciodată. 

Stern şedea împreună cu ceilalți pe scaune cu spătare 
tari, într-o cameră cu hărți. Susan Gomez, femeia care 
tocmai se întorsese cu aparatul, vorbea pe un ton aspru şi 
cam repezit — cel puţin asta era impresia lui Stern. 

— O să mergem, zise ea, în mănăstirea Sainte-Mere, pe 
râul Dordogne, în partea de sud-vest a Franței. Ajungem la 
ora 8.04 a.m., în dimineaţa zilei de joi, 7 aprilie 1357 — este 
ziua mesajului Profesorului. Este bine pentru noi, pentru că 
în ziua aceea are loc un turnir în Castelgard şi spectacolul 
va atrage multă lume, aşa că o să trecem neobservațţi. 

Bătu cu degetul în hartă. 

— Pentru orientare, mănăstirea este aici. Castelgard este 
pe partea cealaltă a râului. lar pădurea La Roque este pe 
faleza de deasupra mănăstirii. Aveţi întrebări? 

Toţi dădură din cap. 

— Bine. Situaţia din zonă este uşor instabilă. Precum 


ştiţi, aprilie 1357 înseamnă douăzeci de ani după începerea 


Războiului de 100 de ani, şapte luni după victoria englezilor 
la Poitiers, când l-au luat prizonier pe regele Franței. Regele 
francez este acum ostatic în aşteptarea recompensei. Iar 
Franța fără rege este o țară în derută. 

Chiar acum, Castelgard este în mâinile lui Sir Oliver de 
Vannes, un cavaler englez născut în Franța. Oliver a pus 
stăpânire şi pe La Roque şi lucrează la întărirea mijloacelor 
de apărare a castelului. Sir Oliver este un personaj 
neplăcut, faimos pentru temperamentul său dezagreabil. 

Este numit „Măcelarul din Crécy” pentru excesele sale 
din bătălia respectivă. 

— Deci Oliver controlează acum ambele oraşe? întrebă 
Marek. 

— Pentru moment, da. Totuşi, o trupă de cavaleri 
renegaţi, condusă de un preot răspopit numit Arnaut de 
Cervole... 

— Arhiepiscopul, zise Marek. 

— Da, exact, arhiepiscopul, se îndreaptă spre Castelgard 
şi fără îndoială va încerca să pună mâna pe castelele lui 
Oliver. Credem că arhiepiscopul este încă la câteva zile 
distanță. Dar lupta poate începe oricând, aşa că trebuie să 
acționăm rapid. 


Se duse la altă hartă, desenată la o scară mai mare şi 


care prezenta clădirile mănăstirii. 

— O să ajungem cam pe aici, la marginea pădurii Sainte- 
Mere. De la punctul de sosire, ar trebui să putem observa 
bine mănăstirea ce se află mai jos. Din moment ce mesajul 
Profesorului provine din mănăstire, pentru început vom 
merge direct acolo. Precum ştiţi, masa Principală a zilei, la 
mănăstire, se serveşte la ora zece dimineaţa, şi este de 
presupus că Profesorul va fi şi el prezent. Dacă avem noroc, 
îl vom găsi acolo şi îl vom aduce înapoi. 

Marek interveni: 

— De unde ştiţi toate astea? Credeam că nimeni n-a mai 
fost până acum în lumea aceea. 

— Aveţi dreptate. Nimeni nu a fost. Dar observatorii care 
au stat în apropierea aparatelor au adus totuşi suficiente 
informaţii ca să ştim starea de fapt din momentul care ne 
interesează. Mai aveți întrebări? 

Toţi negară clătinând din cap. 

— Bine. Este foarte important să-l recuperăm pe Profesor 
cât timp este încă la mănăstire. Dacă ajunge fie la 
Castelgard, fie în La Roque, va fi mult mai dificil. 

Avem o misiune în care timpul şi coordonarea contează 
mult. Mă aştept să rămânem la fața locului timp de două- 


trei ore. O să stăm împreună tot timpul. Dacă vreunul 


dintre noi se va separa de grup, îşi va folosi dispozitivul 
auditiv pentru a ne găsi. Îl găsim pe Profesor şi ne întoarcem 
imediat. Bine? 

— S-a înţeles! 

— Aveţi doi însoțitori, eu însămi şi Victor Baretto, cel din 
colț. Salută-i, Vic! 

Cel de-al doilea însoțitor era un bărbat posac, cu 
înfăţişare milităroasă, un om dur, dar capabil. Hainele de 
epocă ale lui Baretto aveau un aspect mai mult țărănesc, 
erau mai largi, făcute dintr-un fel de pânză de sac. Dădu din 
cap şi flutură uşor mâna. Părea a fi prost dispus. 

— OK, zise Gomez. Alte întrebări? 

Chris se grăbi: 

— Profesorul Johnston este acolo de trei zile? 

— Exact. 

— Ce cred localnicii despre el? 

— Nu ştim, zise Gomez. Nu ştim nici măcar de cea 
părăsit aparatul. Trebuie să fi avut un motiv. Dar din 
moment ce se află în lume, cel mai simplu pentru el ar fi să 
joace rolul unui cleric sau al unui învățat din Londra, în 
pelerinaj spre Santiago de Compostela din Spania. 

Sainte-Mere se afla în drumul pelerinilor şi nu este 


neobişnuit ca aceştia să-şi întrerupă călătoria şi să 


poposească o zi sau chiar o săptămână, mai ales dacă se 
împrietenesc cu starețul, care este un personaj deosebit. S- 
ar putea ca Profesorul să fi procedat aşa. Sau nu. Nu ştim. 

— Dar, staţi puțin, interveni Chris Hughes. Prezenţa lui 
acolo nu va schimba istoria locală? N-o să influenţeze el 
evenimentele viitoare? 

— Nu. 

— De unde ştiţi? 

— Pentru că nu poate. 

— Dar cum rămâne cu paradoxurile temporale? 

— Paradoxuri temporale? 

— Exact, zise Stern. Cum ar fi situaţia în care te întorci 
în trecut şi-ţi omori bunicul, aşa că nu te mai poți naşte ca 
să te întorci în trecut şi să-ți omori bunicul... 

— Oh, despre asta e vorba! Dădu ea din cap 
nerăbdătoare. Nu există paradoxuri temporale. 

— Cum adică? Ba bineînțeles că există! 

— Nu, nu există, se auzi o voce fermă din spatele lor. 

Se întoarseră. Era Doniger. 

— Paradoxurile temporale nu au loc. 

— Ce vreți să spuneți? întrebă Stern. 

Se simțea nedreptăţit de faptul că întrebarea lui fusese 


tratată aşa de dur. 


— Aşa-numitele paradoxuri temporale, zise Doniger, nu 
implică cu adevărat timpul. Ele implică idei despre istorie 
care sunt seducătoare, dar greşite. Seducătoare Pentru că 
este vorba de ideea măgulitoare că poţi avea un impact 
asupra cursului evenimentelor, şi greşite pentru că, desigur, 
nu se poate. 

— Nu se poate să influențezi cursul evenimentelor? 

— Nu. 

— Ba bineînțeles că se poate. 

— Nu, nu se poate! E mai uşor să-ți dai seama dacă 
folosim un exemplu contemporan. Să presupunem că mergi 
la un meci de base-ball. Yankeii şi Mets - Yankeii vor 
câştiga, desigur. Vrei să schimbi evenimentele astfel încât să 
câştige Mets. Cum poţi face asta? Eşti doar o persoană 
dintr-o mulțime. Dacă încerci să te duci la banca de rezerve, 
vei fi oprit. Dacă încerci să intri pe teren, vei fi fluierat şi dat 
afară. Majoritatea acțiunilor obişnuite pe care le poți face 
vor sfârşi prin tot atâtea eşecuri şi nu vei reuşi să modifici 
soarta meciului. Să spunem că alegi o acțiune mai dură: îl 
împuşti pe marcatorul Yankeilor. Dar în momentul în care 
scoţi pistolul este probabil că vei fi doborât de fanii de pe 
teren. Chiar şi dacă reuşeşti să tragi, vei rata aproape sigur. 


Şi chiar dacă reuşeşti să împuşti marcatorul, care va fi 


rezultatul? îl va înlocui alt marcator. Şi Yankeii vor învinge. 

Doniger îşi drese glasul şi continuă: 

— Să spunem că alegi o acțiune încă şi mai dură. Vei 
împroşca un gaz letal ca să-i omori pe toți cei prezenţi pe 
stadion. Încă o dată, este imposibil să reuşeşti din aceleaşi 
motive pentru care este improbabil să tragi cu arma. Dar 
chiar dacă reuşeşti să-i învingi pe toți, tot n-ai să schimbi 
rezultatul jocului. Poţi să argumentezi că ai împins istoria în 
altă direcție — şi poate că aşa e —, dar tot nu i-ai ajutat pe 
Mets să câştige meciul. De fapt, nu poți face nimic pentru a- 
i face pe Mets să câştige. Rămâi ceea ce ai fost mereu: un 
spectator. Şi acelaşi principiu se aplică majorităţii 
circumstanțelor istorice. O singură persoană nu poate face 
mare lucru pentru a modifica semnificativ soarta 
evenimentelor. Bineînţeles, mase mari de oameni pot 
schimba cursul istoriei. Dar o singură persoană? Nu! 

— Poate că aşa e, admise Stern. Dar pot să-mi ucid 
bunicul. Şi dacă el e mort, atunci eu n-aş mai putea să mă 
nasc, aşa că n-aş putea exista şi, ca urmare, n-aş fi putut 
să-l împugşc. lar ăsta e un paradox. 

— Da, este — presupunând că într-adevăr îţi omori 
bunicul. Dar în practică acest lucru s-ar putea dovedi dificil. 


Atât de multe lucruri în viață nu merg aşa cum ai fi vrut. S- 


ar putea să nu te întâlneşti cu el la timpul potrivit. 

S-ar putea să fii lovit de un autobuz pe drum. Ori s-ar 
putea să te îndrăgosteşti. S-ar putea să fii arestat de poliţie. 

S-ar putea să-l omori prea târziu, după ce părinții tăi au 
fost concepuțţi. Sau s-ar putea să te trezeşti față în față cu el 
şi să nu poți apăsa pe trăgaci. 

— Dar în teorie... 

— Când avem de-a face cu istoria, teoriile nu au nicio 
valoare, zise Doniger cu un gest disprețuitor din mână. 

O teorie are valoare numai dacă poate prezice cursul 
evenimentelor viitoare. Dar istoria este înregistrarea 
acțiunilor umane, şi nicio teorie nu poate prezice acțiunile 
umane. 

Îşi frecă mâinile. 

— Aşadar. Ce-ar fi să sfârşim cu aceste speculații şi să 
pornim la drum? 

Se auziră murmure. 

Stern îşi drese glasul: 

— De fapt, zise el, eu nu cred că voi merge. 

Marek se aşteptase la asta. Îl urmărise pe Stern în 
timpul introducerii, observând cum se tot foia pe scaun de 
parcă nu-şi găsea locul. Agitaţia lui Stern crescuse constant 


încă de la începutul turului. 


Marek însuşi era hotărât să meargă. Încă din tinereţe 
trăise şi respirase lumea medievală, imaginându-şi cum ar fi 
fost să trăiască în Warburg şi Carcassonne, Avignon şi 
Milano. Luase parte la războiul velşilor împreună cu Edward 
I. Îi văzuse pe orăşenii din Calais predându-şi oraşul şi 
luase parte la bâlciurile din Champagne. Trăise la 
splendidele curți ale Eleonorei de Aquitania şi a ducelui de 
Berry. Marek era hotărât să meargă în această călătorie 
indiferent de riscuri. Cât despre Stern... 

— Îmi pare rău, repetă Stern, dar aceste probleme nu mă 
privesc. M-am înscris în echipa Profesorului numai pentru 
că prietena mea urma cursuri de vară la Toulouse. 

Nu sunt istoric. Sunt om de ştiinţă. Şi, oricum, nu cred 
că suntem în siguranţă. 

Doniger zise: 

— Crezi că aparatele nu prezintă siguranță? 

— Nu, locul. Anul 1357. În Franţa, după Poitiers, a 
urmat un război civil. Hoarde de soldați lăsați de izbelişte 
tâlhărind satele. Bandiţi, criminali, fărădelegi peste tot. 

Marek dădu din cap. Oricum, Stern înțelegea situația. 

Secolul al XIV-lea era o lume dispărută, dar periculoasă. 

Era o lume evlavioasă, majoritatea oamenilor mergeau la 


biserică măcar o dată pe zi. Dar era o lume extraordinar de 


violentă, în care armata invadatoare omora tot ce-i cădea în 
mână, unde era lucru obişnuit ca femeile şi copiii să fie 
măcelăriți, iar eviscerarea gravidelor — o distracție. 

O lume în care erau preamărite ideile cavalerismului, dar 
în acelaşi timp tâlhăriile şi asasinatele se țineau lanţ, în care 
femeile, deşi erau imaginate ca lipsite de putere şi delicate, 
stăpâneau averi, conduceau castele, îşi luau amanți după 
plac şi complotau asasinate şi rebeliuni. Era o lume în care 
granițele se schimbau şi alianțele se modificau, adesea de la 
o zi la alta. Era o lume a morții, a epidemiilor de ciumă, a 
bolilor, a războiului necontenit. 

Gordon i se adresă lui Stern: 

— Sigur că nu vreau să te oblig. Dar aminteşte-ţi că n-o 
să fii singur. O să aveţi o escortă. 

— Îmi pare rău, repetă Stern. Îmi pare rău. 

În cele din urmă, Marek zise: 

— Lăsațţi-l să rămână. Are dreptate. Nu este perioada lui 
şi nu e treaba lui. 

— Acum, că tot ai pomenit de asta, interveni Chris, mă 
gândeam că nu e nici perioada mea. Eu țin mai degrabă de 
sfârşitul secolului al XIII-lea decât de secolul al XIV-lea. 
Poate c-ar trebui să rămân cu David. 


— Las-o-ncolo, zise Marek luându-l pe Chris pe după 


umeri. O să fie bine. 
Marek trata totul ca pe o glumă, deşi ştia că, de fapt, 
Chris nu glumise. 


Nu glumise deloc. 

În cameră era frig. Ceaţa rece le acoperea picioarele şi 
gleznele. Lăsau dâre prin ceaţă în timp ce mergeau de la un 
aparat la altul. 

Patru cuşti aveau bazele legate între ele, iar cea de-a 
cincea era izolată. 

— Asta e a mea, zise Baretto şi intră în cuşca izolată. 

Stătea în poziție de drepţi, uitându-se înainte, aşteptând. 

Susan Gomez păşi într-unul dintre aparatele 
interconectate şi zise: 

— Voi, ceilalți, veniți cu mine! 

Marek, Kate şi Chris urcară în celelalte trei cutii. 

Aparatele păreau puse pe arcuri şi se legănau uşor când 
urca cineva. 

— Toată lumea este pregătită? 


Ceilalți dădură din cap, murmurând. 


Baretto zise: 

— Întâi doamnele. 

— Ai înţeles corect, zise Gomez. 

Cei doi nu dădeau semne că s-ar iubi prea tare. 

— OK, le zise ea. Am pornit! 

Inima lui Chris începu să bată cu putere. Simţea că îi 
plesneşte capul şi intră în panică. Strângea pumnii. 

Gomez zise: 

— Relaxaţi-vă. Cred că o să vi se pară chiar plăcut. 

Puse piesa ceramică în fanta de la picioarele ei şi se 
ridică din nou. 

— Am pornit! Ţineţi minte: rămâneți cât se poate de 
nemişcați atunci când vine momentul. 

Aparatele începură să zumzăie. Chris simţi o vibraţie 
slabă la bază, sub picioare. Zgomotul crescu în intensitate. 

Ceaţa de la bază se împrăştie. Apoi aparatele începură să 
trosnească şi să scârțâie ca şi cum metalul ar fi fost supus 
torsiunii. Sunetul crescu repede până când deveni puternic 
şi persistent ca un țipăt. 

— Asta este de la heliul lichid, zise Gomez. Se răceşte 
metalul pentru a se obţine temperaturi supraconductoare. 

Brusc, ţipătul se opri şi începu clănțănitul. 


— Verificarea cu infraroşii, zise ea. Gata. 


Chris simți că tot corpul începu să-i tremure involuntar. 
Încercă să se controleze, dar picioarele îi dârdâiau. Avu un 
moment de panică — „poate că ar trebui să revoc totul” —, dar 
apoi auzi vocea înregistrată spunând: 

— Stai nemişcat - ochii deschişi... 

„Prea târziu!”, gândi el. „Prea târziu!” 

— Inspiră adânc - ţine în tine... Acum! 

Inelul circular cobori deasupra capului său, mişcându-se 
iute spre picioare. Se auzi un declic atunci când atinse baza. 
Apoi, o clipă mai târziu, de peste tot din jurul lui porni un 
flash orbitor, o lumină mai strălucitoare decât soarele - dar 
el nu simți nimic. De fapt, avu dintr-odată un sentiment 
ciudat de detaşare, ca şi cum asista la o scenă îndepărtată. 

Lumea din jurul lui era cu desăvârşire tăcută. 

Văzu cum maşina lui Baretto, din apropiere, creşte din 
ce în ce mai mare, începând să se înalțe deasupra lui. 
Baretto, un uriaş cu nişte pori monstruoşi pe față, se 
apleca, uitându-se în jos spre ei. 

Alte flashuri luminoase. 

Pe măsură ce aparatul lui Baretto creştea în dimensiuni, 
părea că se şi îndepărtează de ei, lăsând o suprafață goală 
de podea: o câmpie largă de cauciuc negru întinzându-se 


până departe. 


Alte flashuri. 

Pardoseala de cauciuc avea nişte ridicături circulare. 

Acum aceste cercuri începură să se ridice în jurul lui ca 
nişte faleze negre. În curând dealurile negre ajunseră atât de 
înalte că păreau nişte zgârie-nori ce-şi împreunau vârfurile 
sus, obturând lumina. În cele din urmă, zgârie-norii se 
atinseră şi lumea se întunecă. 

Alte flashuri. 

Se scufundară un moment într-un întuneric ca de 
cerneală, înainte de a distinge puncte de lumină, aranjate 
într-o rețea întinsă în toate direcţiile. Era ca şi cum s-ar fi 
găsit în interiorul unei enorme structuri cristaline, care 
strălucea. Sub privirile lui Chris, punctele de lumină 
deveniră din ce în ce mai strălucitoare şi mai mari, 
marginile lor înceţoşându-se până se transformară într-o 
sferă luminoasă neclară. Se întrebă dacă aceştia erau 
atomii. 

Nu mai putea vedea rețeaua. Numai câteva sfere din 
apropiere. Colivia lui se mişca direct spre o sferă 
strălucitoare care părea că pulsează, schimbându-şi forma 
în modele oscilante. 

Erau înăuntrul sferei, cufundați într-o ceață 


strălucitoare ce părea plină de energie. 


Apoi lumina scăzu şi în cele din urmă dispăru. 

Erau suspendați într-o beznă informă. Nimic. 

Beznă. 

Apoi văzu că se scufundau încă, acum îndreptându-se 
spre suprafața unui ocean negru, într-o noapte neagră. 

Oceanul se zbuciuma şi fierbea, făcând o spumă cu tente 
albăstrii. Pe măsură ce coborau spre suprafață, spuma 
devenea mai întinsă. Chris observă că una dintre bule, mai 
ales, avea o strălucire deosebit de albastră. 

Aparatul lui se mişca spre acea strălucire cu viteză din 
ce în ce mai mare. Zburând din ce în ce mai repede, avea 
senzația ciudată că se vor zdrobi de spumă. După care au 
pătruns în bulă şi au auzit un țipăt tare, strident. 

Apoi linişte. 

Întuneric. 


Nimic. 


27 


În camera de control, David Stern privea cum flashurile 
de pe podeaua de cauciuc devin mai mici, mai slabe şi în 


cele din urmă dispar cu totul. Aparatele nu mai erau. 


Imediat, tehnicienii se întoarseră spre Baretto şi începură 
numărătoarea inversă pentru transmisia lui. 

Dar Stern continua să fixeze punctul de pe podea unde 
fuseseră Chris şi ceilalți. 

— Şi unde sunt ei acum? îl întrebă pe Gordon. 

— Oh, au ajuns, zise Gordon. Sunt acolo acum. 

— Au fost reconstruiți? 

— Da. 

— Fără un fax la celălalt capăt? 

— Exact. 

— Spune-mi de ce, zise Stern. Spune-mi detaliile pe care 
ceilalți nu aveau nevoie să le ştie. 

— Bine, zise Gordon. Nu este nimic rău. M-am gândit 
pur şi simplu că s-ar putea să-i... tulbure. 

— Îhî! 

— Să ne întoarcem, zise Gordon, la modelele de 
interferență despre care îți aminteşti că ne dovedeau faptul 
că alt univers poate influența universul nostru. Nu trebuie 
să facem nimic pentru a apărea modelul de interferență. 

Se întâmplă de la sine. 

— Da. 

— Şi te poţi baza pe această interacțiune, se întâmplă 


întotdeauna, oricând foloseşti o pereche de fante. 


Stern dădu din cap. Încerca să-şi dea seama unde vrea 
să ajungă, dar nu putea să prevadă direcţia în care mergea 
explicaţia lui Gordon. 

— Deci ştim că în anumite situații ne putem bizui ca 
celelalte universuri să determine un anumit eveniment. 

Noi ținem fantele, iar celelalte universuri fac modelul pe 
care îl vedem de fiecare dată. 

— Bun... 

— ŞI, dacă transmitem printr-o gaură de vierme, 
persoana este întotdeauna reconstruită la celălalt capăt. 

Putem conta şi pe asta. 

Urmă o pauză. 

Stern era nemulțumit. 

— Stați puţin, zise el. Spuneţi că, atunci când o 
transmiteți, persoana este reconstruită de un alt univers? 

— În fond, da. Vreau să spun, este probabil că aşa stau 
lucrurile. Noi nu-i putem reconstrui foarte bine, pentru că 
nu suntem acolo. Suntem în acest univers. 

— Deci nu voi îi reconstruiți. 

— Nu. 

— Pentru că nu ştiţi cum, zise Stern. 

— Pentru că nu ni se pare necesar, zise Gordon. Aşa 


cum nu ni se pare necesar să lipim farfuriile de masă ca să 


le facem să stea pe masă. Stau de la sine. Folosim o 
caracteristică a universului, gravitația. Şi în acest caz 
folosim o caracteristică a universului. 

Stern nu era mulțumit. Nu îi plăcea deloc analogia -— era 
prea superficială, prea simplă. 

— Ascultă, zise Gordon, întregul sens al tehnologiei 
cuantice este faptul că suprapune universurile. Când un 
computer cuantic calculează - când se folosesc toate cele 
treizeci şi două de stări cuantice ale electronilor —, 
computerul efectuează, tehnic, aceste calcule în alt univers. 

— Da, tehnic, dar... 

— Nu, nu tehnic. Cu adevărat! 

Urmă o pauză. 

— S-ar putea să înţelegi mai uşor, zise Gordon, dacă vezi 
lucrurile din punctul de vedere al celuilalt univers. 

Acel univers vede deodată sosind o persoană. O persoană 
din alt univers. 

— Da... 

— Şi chiar asta s-a întâmplat. Persoana a venit dintr-un 
alt univers. Care nu e al nostru. 

— Mai spune o dată! 

— Persoana n-a venit din universul nostru, zise Gordon. 


Stern clipi. 


— Atunci de unde? 

— Dintr-un univers care este identic cu al nostru — 
identic în fiecare aspect —, cu excepția faptului că acolo se 
ştie cum se reconstruieşte o persoană la celălalt capăt. 

— Glumeşti? 

— Nu. 

— Kate, cea care aterizează acolo, nu este Kate cea care 
a plecat de aici? Este o Kate din alt univers? 

— Da. 

— Deci este aproape Kate. Un fel de Kate, o semi Kate? 

— Nu. Este Kate. Cât am putut să ne dăm seama cu 
mijloacele noastre de testare, este absolut identică cu Kate a 
noastră. Pentru că universul nostru şi universul lor sunt 
aproape identice. 

— Dar totuşi nu e Kate cea care a plecat de aici. 

— Cum ar putea să fie? Ea a fost distrusă. Şi 
reconstruită. 

— Simți ceva diferit când se întâmplă asta? întrebă 
Stern. 


— Doar pentru o secundă sau două, zise Gordon. 

Întuneric negru. 

Linişte şi apoi, în depărtare, lumină albastră 
strălucitoare. 

Apropiindu-se. Repede. 

Chris tremură când prin corpul lui trecu un şoc electric 
puternic, făcându-i degetele să se crispeze. Vreme de o clipă 
îşi simți corpul deodată precum îşi simte cineva hainele 
atunci când le îmbracă pentru prima oară. Îşi simţi carnea, 
îi simți greutatea, forța gravitației ce acționa asupra ei. 
Presiunea corpului asupra tălpilor. Apoi o durere de cap 
orbitoare, un singur puls, după care dispăru şi rămase 
înconjurat de o lumină intensă, purpurie. Tresări şi clipi. 

Stătea în picioare, în lumina soarelui. Aerul era rece şi 
jilav. Păsările ciripeau în copacii uriaşi ce se ridicau 
deasupra lui. Raze de lumină coborau prin frunzişul des, 
acoperind pământul cu pete. 

El stătea sub o rază. Maşina era lângă o potecă strâmtă 
şi noroioasă care trecea printr-o pădure. Drept în față, 
Printr-un loc gol dintre copaci, văzu un sătuc medieval. 

Întâi o zonă cu parcele cultivate şi colibe; de pe 
acoperişurile lor de paie se înălțau vălătuci de fum greu. 


Apoi un zid de stâncă şi acoperişurile din piatră închise 


la culoare ale oraşului. Şi în cele din urmă, în depărtare, 
castelul cu turnulețe circulare. 

Le recunoscu pe loc: oraşul şi pădurea Castelgard. Şi nu 
mai erau o ruină. Zidurile erau întregi. 


Iar el era aici! 


CASTELGARD 


? 


„Nimic pe lume nu e mai sigur ca moartea”. 


Jean Froissart, 1359, Castelgard 

37: 00: 00 

Gomez sări uşor din aparat. Marek şi Kate coborâră încet 
din cutiile lor. Păreau cam amețiți când priviră în jur. Chris 
ieşi şi el. Picioarele lui atinseră pământul acoperit cu 
muşchi. Parcă păşea pe o suprafață elastică. 

Marek zise: 

— Fantastic! 

Şi imediat se depărtă de aparat şi traversă poteca 
noroioasă pentru a vedea mai bine oraşul. Kate îl urmă. 

Ea părea încă şocată. 

Dar Chris voia să rămână în apropierea maşinii. Se 
întoarse încet şi privi pădurea. Era tulburător de 


întunecoasă, deasă, primitivă. Copacii, observă el, erau 


uriaşi. Unii aveau trunchiurile atât de groase că în spatele 
lor se puteau ascunde trei-patru oameni. Se ridicau spre 
cer, alcătuind deasupra un acoperiş de frunze care întuneca 
aproape tot pământul. 

— Frumos, nu? întrebă Gomez. 

Părea să-şi dea seama că el nu se simte bine. 

— Da, frumos, răspunse Chris. 

Dar nu avea deloc senzația că e aşa; pădurea i se părea 
sinistră. Privi în toate părțile, încercând să înţeleagă de ce 
avea sentimentul net că ceva este în neregulă - ca şi cum 
ceva lipsea sau era nelalocul lui. În cele din urmă zise: 

— Ce este în neregulă? 

Ea râse: 

— Oh, asta, zise ea. Ascultă! 

Chris stătu un moment liniştit, ascultând. Se auzea 
ciripit de păsări, adierea unui vânticel printre frunze. Dar în 
afară de asta... 

— Nu aud nimic. 

— Exact, zise Gomez. Pe unii oameni care sosesc prima 
dată îi deranjează. Aici nu există zgomot ambiental: nu 
radio, nu televizor, nici avioane, maşinării sau maşini care 
trec. În secolul al XX-lea, suntem atât de obişnuiţi să auzim 


zgomote pretutindeni, că tăcerea ne înfioară. 


— Presupun că ai dreptate. 

Cel puţin el aşa se simțea. Apoi întoarse privirea şi 
începu să cerceteze poteca noroioasă: un drum luminat de 
soare ce traversa pădurea. Pe drum erau multe urme de 
copite şi în numeroase locuri noroiul era adânc de o 
jumătate de metru, răscolit de copite. 

„Asta este o lume a cailor”, gândi el. „Niciun zgomot de 
maşină. Multe urme de potcoave”. 

Trase adânc aer în piept şi expiră încet. Chiar şi aerul 
părea diferit. Mai tare, ca şi cum ar fi conținut mai mult 
oxigen. 

Se întoarse şi văzu că aparatul nu mai era. Gomez nu 
părea neliniştită. 

— Unde este aparatul? întrebă el, încercând să nu pară 
îngrijorat. 

— A dispărut. 

— A dispărut? 

— Atunci când aparatele sunt încărcate, sunt cam 
instabile. Au tendința să se strecoare din prezent. Aşa că nu 
le mai putem vedea. 

— Unde sunt? întrebă Chris. 

Ea ridică din umeri. 


— Nu ştim exact. Trebuie să fie într-un alt univers. 


Oriunde ar fi, sunt în regulă. Întotdeauna se întorc. 

Pentru a demonstra, ea ridică markerul din material 
ceramic şi apăsă butonul cu unghia. Maşina apăru însoțită 
de flashuri din ce în ce mai luminoase: toate cele patru 
colivii reveniseră exact în locul unde se aflaseră înainte. 

— Or să rămână aşa un minut sau poate chiar două, 
zise Gomez. Dar în cele din urmă vor dispărea din nou. Pur 
şi simplu le las să plece. În felul ăsta nu mă mai încurcă. 

Chris încuviință din cap; ea părea că ştie despre ce 
vorbeşte. Dar gândul că maşina dispăruse îl neliniştea 
oarecum; maşinile acelea reprezentau biletul lui de 
întoarcere spre casă şi nu îi plăcea că se comportau după 
propriile reguli şi puteau dispărea pe negândite. „Ar zbura 
oare cineva cu un avion dacă pilotul ar spune că e 
instabil?”, se întrebă el. Simţi ceva rece pe frunte şi ştiu că 
dintr-un moment într-altul o să-l năpădească o transpirație 
rece. 

Pentru a-şi ocupa mintea cu ceva, Chris o luă pe potecă 
după ceilalți, încercând să nu se scufunde în noroi. 

Când ajunse din nou pe teren solid, îşi făcu drum prin 
desişuri, un soi de plante înalte până la talie şi dese, 
asemănătoare rododendronului. Se uită spre Gomez. 


— Este vreun pericol prin pădure? 


— Numai vipere, zise ea. De obicei stau în crengile mai 
joase ale copacilor. Îţi cad pe umeri şi te muşcă. 

— Grozav, zise el. Sunt otrăvitoare? 

— Foarte. 

— Letale? 

— Nu te îngrijora, sunt foarte rare. 

Chris hotări să nu mai pună întrebări. Oricum, acum 
ajunseseră într-un mic luminiş. Privi în jos şi cam la şaizeci 
de metri sub el văzu râul Dordogne, şerpuind printre 
terenurile cultivate şi arătând, gândi el, nu prea diferit de 
râul pe care îl cunoştea. 

Dar dacă râul era acelaşi, tot restul peisajului era 
schimbat. Castelgard-ul era intact. La fel şi oraşul. Pe Sub 
zidurile lui erau terenuri cultivate; pe unele terenuri. Se 
muncea chiar acum. 

Dar atenţia îi fu atrasă spre dreapta, unde se vedeau 
marele complex rectangular al mănăstirii şi podul fortificat 
al morii. Podul lui fortificat. Podul pe care îl studiase toată 
vara. 

Din păcate, arăta foarte diferit de modelul pe care îl 
crease el pe calculator. 

Chris văzu patru roți de apă, nu trei, învârtindu-se în 


curentul ce trecea pe sub pod. Iar podul de deasupra nu era 


o singură structură. Părea să aibă cel puțin două structuri 
independente, ca nişte mici case. Cea mai mare era făcută 
din piatră, iar cea mai mică din lemn, sugerând că fuseseră 
construite în perioade diferite. Din clădirea de piatră ieşea 
continuu fum cenuşiu. Poate chiar fabricau oțel acolo, gândi 
el. Dacă îşi construiseră foale acționate de apă, atunci 
puteau să aibă un adevărat furnal. Ceea ce putea explica şi 
structurile separate: în morile de grâu sau de porumb nu 
era îngăduit un foc deschis sau o flacără - nici măcar o 
lumânare. De aceea morile nu funcționau decât în timpul 
zilei. 

Absorbit de studiul detaliilor, simți că se relaxează. 

Mai departe, pe potecă, stătea Marek uitându-se la 
oraşul Castelgard: uimirea punea încet stăpânire pe el. 

Era aici. 

Se simțea uşor amețţit, era aproape beat de emoție, în 
vreme ce studia detaliile. Pe câmpurile de dedesubt se 
vedeau țărani în pantaloni strâmți peticiți şi tunici roşii, 
albastre, portocalii sau roz. Culorile vii contrastau cu 
pământul negru. Majoritatea câmpurilor erau deja lucrate, 
brazdele grăpate. Era începutul lui aprilie, deci semănăturile 
de primăvară de orz, mazăre, ovăz şi fasole - aşa-numitele 


recolte de post — erau aproape terminate. 


Privea cum se ară un nou câmp, cu un plug cu lamă de 
metal negru tras de doi boi. Plugul răsturna brazdele de o 
parte şi de alta, egal. Îi făcu plăcere să vadă o gardă joasă 
din lemn montată deasupra lamei. Se numea brăzdar şi era 
caracteristic acestei perioade istorice. 

Mergând în urma plugului, un țăran arunca semințe 
mişcând ritmic mâna. Sacul de grăunțe îi atârna de umăr. 
La mică distanță în urma lui veneau şi păsările care se 
repezeau să ciugulească semințele. Dar nu pentru mult 
timp. Pe câmpul din apropiere, Marek văzu grăpaşul: un om 
călare târa o ramă în formă de T, îngreunată cu ajutorul 
unei pietre mari. Grăpaşul nivela brazdele, ocrotind 
sămânţa. 

Totul părea să se mişte în acelaşi ritm blând şi 
neschimbat: mâna ce arunca sămânța, plugul ce întorcea 
brazda, grăpaşul nivelând pământul. Şi nu se auzea 
aproape niciun zgomot în dimineața liniştită. Numai 
zumzetul insectelor şi ciripitul păsărilor. 

Dincolo de câmpuri, Marek văzu zidul exterior al 
Castelgard-ului, un zid de piatră înalt de şase metri. Piatra 
era neagră cu tente cenuşii. Tocmai se repara o parte din 
zid. Noua piatră era mai deschisă la culoare - galben- 


cenuşiu. Zidarii lucrau cu spor. Pe creasta zidului, gărzi 


înarmate umblau înainte şi înapoi, uneori oprindu-se să 
scruteze neliniştite depărtarea. 

Şi, înălțându-se deasupra tuturor, castelul însuşi, cu 
turnurile sale circulare şi cu acoperişul de piatră neagră. 

Pe turnulețe fluturau steaguri. Pe toate steagurile era 
aceeaşi emblemă: un scut cenuşiu-cafeniu cu un trandafir 
de argint. 

Acest lucru dădea castelului o aparenţă festivă. 

Într-adevăr, pe un câmp, chiar lângă zidurile oraşului, se 
construia un fel de lojă din lemn pentru turnir. Mulțimea 
începuse deja să se adune. Erau acolo câțiva cavaleri, cu 
caii legați lângă corturile în dungi şi viu colorate ridicate în 
jurul terenului de turnir. Paji şi rândaşi alergau printre 
corturi ducând armuri şi apă pentru cai. 

Marek înconjură totul cu privirea şi scoase un lung oftat, 
de satisfacție. 

Tot ceea ce vedea era corect, până în cel mai mic detaliu. 
Totul era real. 

Era aici. 

Tulburată, Kate Erickson se uita fix la Castelgard. 

Lângă ea, Marek ofta ca un îndrăgostit, dar ea nu ştia 
prea bine de ce. Bineînţeles, acum Castelgard-ul era o 


aşezare plină de viață, îşi recăpătase vechea glorie, casele şi 


castelul erau întregi. Dar, una peste alta, scena din fața ei 
nu era prea diferită de orice peisaj rural franțuzesc. 

Poate puțin mai retro decât cele mai multe, cu cai şi boi 
în loc de tractoare. Dar altfel... ei bine, nu era chiar aşa de 
diferit. 

Din punct de vedere arhitectonic, cea mai mare diferență 
între ceea ce vedea în fața ei şi timpul prezent era faptul că 
toate acele case aveau acoperişuri lauzes, din piatră neagră 
stivuită. Aceste acoperişuri din piatră erau nespus de grele 
şi necesitau o structură de rezistență foarte puternică. De 
aceea, casele din Perigord nu le mai foloseau, cu excepția 
zonelor turistice. Era obişnuită să vadă case franțuzeşti cu 
acoperişuri ocru din olane romane curbate sau din ţiglă 
dreaptă, în stil franțuzesc. 

Şi totuşi aici erau peste tot acoperişuri de piatră. Nicio 
țiglă, nicăieri. 

Continuă să privească scena, descoperind treptat şi alte 
detalii. De exemplu, erau foarte mulți cai: cu adevărat mulți, 
dacă luai în considerare caii de pe câmpuri, caii de la turnir, 
caii călăriți pe drumurile murdare şi caii lăsați la păscut. 
Chiar acum avea circa o sută de cai în fața ochilor, gândi ea. 
Nu-şi putea aminti să fi văzut atâţia cai laolaltă nici măcar 


în statul ei natal, Colorado. Tot felul de cai, de la caii de 


luptă, frumoşi şi bine hrăniţi, care participau la turnir, până 
la mârțoagele ce munceau în câmpii. 

Şi în vreme ce mulți dintre cei ce lucrau la câmp erau 
îmbrăcați în culori terne, alții purtau haine atât de viu 
colorate încât o trimiteau cu gândul la vestimentația 
caraibiană. Aceste haine erau peticite iarăşi şi iarăşi, dar de 
fiecare dată cu culori contrastante, astfel încât deveneau 
vizibile de la distanță. Ajunseseră să aibă un fel de design. 

Apoi observă o demarcare clară între zonele relativ mici 
ca întindere, locuite de oameni — oraşe şi câmpuri cultivate — 
, şi pădurea înconjurătoare, un covor dens, mare şi verde ce 
se întindea în toate direcţiile. În acest peisaj predomina 
pădurea. Avea senzația unei lumi a sălbăticiei, în care 
ființele umane erau numai nişte intruşi. Nişte intruşi chiar 
minori. 

Uitându-se din nou la oraşul Castelgard însuşi, avu 
senzația că ceva nu e în regulă acolo, dar nu-şi putea da 
seama ce. Până când, în sfârşit, observă că nu existau 
hornuri! 

Nicăieri niciun horn. 

Casele țăranilor aveau în acoperişurile din paie nişte 
găuri prin care ieşea fumul. În oraş, casele erau 


asemănătoare, deşi acoperişurile lor erau din piatră: fumul 


ieşea printr-o gaură sau printr-un orificiu din zid. Nici 
castelul nu avea coşuri. 

Privea la o lume anterioară apariției hornurilor în 
această parte a Franţei. Din nu se ştie ce motiv, acest 
detaliu arhitectonic minor îi provocă un tremur de oroare. 

O lume de dinaintea hornurilor. Dar oare când se 
inventaseră coşurile? Nu-şi putea aminti exact. Fără 
îndoială că pe la 1600 erau comune. Dar de acum şi până 
atunci va trece mult timp. 

Acest „acum”, îşi spuse ea. 

În spate o auzi pe Gomez zicând: 

— Ce naiba faci? 

Kate se uită în urmă şi văzu că sosise şi bărbatul cel 
Posac, Baretto. Maşina lui se vedea pe partea cealaltă a 
potecii, la câțiva paşi mai încolo, în pădure. 

— O să fac exact ceea ce vreau, la naiba! îi răspunse el 
lui Gomez. 

Îşi ridicase tunica din pânză de sac, scoțând la iveală o 
curea grea de piele cu un pistol şi două grenade negre. 

Îşi verifică pistolul. 

— Dacă mergem în lumea asta, zise Baretto, eu cel puţin 
voi fi pregătit. 


— N-ai să iei lucrurile astea cu tine, declară Gomez. 


— La dracu”! Ba chiar asta am să fac, surioară. 

— Nici vorbă. Ştii că nu este permis. Gordon n-ar 
îngădui niciodată ca armele moderne să pătrundă în lume. 

— Dar Gordon nu este aici, nu-i aşa? replică Baretto. 

— Uită-te aici, fir-ar să fie, spuse Gomez şi îşi scoase 
markerul din ceramică albă, fluturându-l spre Baretto. 


Arăta de parcă amenința că se întoarce. 


30 


36: 50: 22 

În camera de control, unul dintre tehnicienii de la 
monitoare zise: 

— Captăm maxime de câmp. 

— Oh, serios? Asta e o veste bună, spuse Gordon. 

— De ce? întrebă Stern. 

— Înseamnă că în următoarele două ore, cineva se 
îndreaptă spre noi. Fără îndoială, prietenii tăi. 

— Adică îl vor lua pe Profesor şi se vor întoarce în două 
ore? 

— Da, întocmai, replică repezit Gordon, uitându-se la 


imaginea unduitoare de pe monitor. 


O mică suprafaţă, cu un vârf în sus care vibra. 

— Asta e? 

— Da, zise tehnicianul. 

— Dar amplitudinea e mult prea mare, aprecie Gordon. 

— Da. Şi intervalele se scurtează. Repede. 

— Înseamnă că se întoarce cineva acum? 

— Da. Curând, aşa se pare. 

Stern se uită la ceas. Echipa plecase abia de câteva 
minute. N-aveau cum să-l recupereze pe Profesor aşa de 
repede. 

— Ce înseamnă asta? îl întrebă Stern. 

— Nu ştiu, zise Gordon. 

Adevărul era că nu îi plăcea deloc cum evoluau lucrurile. 

— Probabil că au ceva probleme. 

— Ce fel de probleme? 

— Dac-au apărut aşa de repede, probabil că sunt 
tehnice. 

Poate e o eroare de transcripție. 

Stern zise: 

— Ce e aceea eroare de transcripție? 

Interveni tehnicianul: 

— Am calculat că va sosi în 20 de minute şi 57 de 


secunde. 


Măsura intensitatea câmpului şi intervalul de timp 
dintre vibrații. 
— Câţi se întorc? Toţi? 


— Nu, zise tehnicianul. Numai unul. 

Chris Hughes nu se putea abţine; iar se temea. În ciuda 
aerului răcoros al dimineţii, transpira, pielea îi era rece şi 
inima îi bătea tare. Faptul că Baretto şi Gomez se certau nu 
avea darul să-l liniştească. 

Se întoarse înapoi pe potecă, ocolind băltoacele cu noroi 
gros. Se întorceau şi Marek şi Kate. Toţi păstrau o mică 
distanță față de cei ce se certau. 

— Bine, bine, fir-ar să fie, zise Baretto. 

Îşi scoase armele şi le puse pe podeaua aparatului. 

— Bine! Acum eşti mulțumită? 

Gomez vorbea în continuare liniştit, abia şoptind. Chris 
nu o putea auzi. 

— E bine, zise Baretto, aproape mârâind. 


Gomez spuse iar ceva încet. Baretto scrâşnea din dinți. 


Era foarte neplăcut să stai în apropierea lor. Chris se 
depărtă la câţiva paşi, întorcându-se cu spatele la ei şi 
aşteptându-i să termine. 

Fu surprins să observe că poteca cobora brusc, foarte 
abrupt şi putea vedea mai jos, printre copaci, o arie întinsă 
de pământ. Acolo era mănăstirea - un aranjament geometric 
de curți interioare, pasaje acoperite şi ganguri boltite, toate 
construite din piatră. Complexul, înconjurat de un zid înalt 
de piatră, arăta ca un mic oraş dens, compact. Era 
surprinzător de aproape. Poate chiar la un sfert de milă. Nu 
mai mult. 

— Daţi-o-ncolo, eu am pornit, zise Kate şi o luă în jos pe 
potecă. 

Marek şi Chris se uitară unul la altul, apoi o urmară. 

— Hei, nu vă depărtaţi, să vă putem vedea, fir-ar să fie! 
le strigă Baretto. 

— Cred că e cazul să mergem, conchise Gomez. 

Baretto puse mâna pe braţul ei ca s-o oprească. 

— Mai întâi trebuie să lămurim ceva, zise el. În legătură 
cu organizarea acestei expediții. 

— Eu cred că totul este destul de clar, ripostă Gomez. 

Baretto se apropie mai mult şi zise: 


— Pentru că nu mi-a plăcut cum tu... 


lar restul fu spus prea încet ca să poată fi auzit, 
rămăsese doar şuierul furios al vocii lui. 

Chris fu recunoscător că poteca făcea o curbă şi astfel 
nu îi mai văzu. 

Kate porni la drum cu un pas energic, simțind cum se 
relaxează pe măsură ce se mişcă. Cearta o făcuse să se 
simtă tensionată şi furioasă. La câţiva paşi în urma ei îi 
auzea pe Chris şi Marek vorbind. Chris era neliniştit şi 
Marek încerca să-l domolească, dar ea nu voia să audă. 

Aşa că iuți puţin pasul. În fond, să fii aici, în această 
pădure fantastică, înconjurat de asemenea copaci uriaşi... 

După un minut sau două îi lăsase pe Chris şi pe Marek 
în urmă, dar îi ştia totuşi aproape, şi se simţea bine singură. 

Pădurea din jur era răcoroasă şi liniştitoare. Asculta 
ciripitul păsărilor şi zgomotul propriilor paşi pe potecă. 

La un moment dat i se păru că aude şi altceva. Se opri 
puţin să asculte. 

Da, era un alt sunet: paşii cuiva care alerga. Părea că 
vine din jos, de pe potecă. Auzi pe cineva gâfâind. Şi încă un 
zgomot, mai slab, ca un tunet îndepărtat. Încerca să-şi dea 
seama de proveniența sunetului când un adolescent dădu 
colțul, venind în fugă spre ea. 


Băiatul purta colanţi negri, o haină verde căptuşită şi o 


bonetă neagră. Fața lui era roşie de efort; se vedea clar că 
alergase mult timp. Părea uimit că o găseşte pe potecă. 

Apropiindu-se de ea, strigă: 

— Aydeihee amsel! Grassa duel Aydeihee! 

O secundă mai târziu îi auzi vocea tradusă prin aparatul 
din ureche.  „Ascunde-te, femeie! Pentru numele lui 
Dumnezeu! Ascunde-te!” 

Să se ascundă de ce? se întrebă Kate. Pădurile erau 
pustii. Ce voia să spună? Poate că nu-l înțelesese bine. 

Poate că traducerea nu fusese corectă. Când băiatul 
trecu Pe lângă ea, strigă din nou: 

— Ascunde-te! 

Şi trase tare de Kate, împingând-o de pe potecă în 
Pădure. Ea se împiedică de o rădăcină şi căzu. Se lovi la 
Cap, simți o durere ascuțită şi o senzație de amețeală. Se 
ridică încet când înţelese ce însemna „tunetul”. 

Cai. 

Îndreptându-se în galop spre ea. 

Chris îl văzu pe băiat fugind pe potecă şi aproape 
imediat auzi zgomotul făcut de caii ce veneau în urma lui. 
Băiatul, abia trăgându-şi sufletul, se opri un moment lângă 
ei, îndoindu-se de mijloc, şi în cele din urmă reuşi să 


îngaime: „Ascundeţi-vă! Ascundeţi-vă!”, înainte de a se 


pierde în pădure. 

Marek îl ignoră pe băiat. Se uita în jos pe potecă. 

Chris întrebă speriat: 

— Ce se întâmplă aici... 

— Acum! zise Marek şi, apucându-l pe după umeri pe 
Chris, îl împinse energic de pe potecă în frunziş. 

— Iisuse, zise Chris, n-ai vrea să-mi spui şi mie... 

— Şşşş! Marek îi astupă gura cu mâna. Vrei să fim 
omorâți? 

Nu, gândi Chris, sigur că nu voia să fie nimeni omorât. 

Se apropiau de ei şase călăreți în armură completă: căşti 
de oţel, armură de zale şi dedesubt haine cafenii şi gri. 

Aveau o înfăţişare amenințătoare. Călărețul din față, 
care purta o cască cu pană neagră — arătă cu degetul în față 
şi strigă: 

— Godin! 

Baretto şi Gomez rămăseseră pironiți lângă potecă, 
aparent şocați de ceea ce vedeau venind spre ei. Călărețul 
cel negru se aplecă în şa şi o lovi pe Gomez cu o mişcare 
arcuită a sabiei când trecu pe lângă ea. 

Chris văzu trupul femeii rămas fără cap, împroşcând 
sânge când se prăbuşi la pământ. Baretto, murdar de sânge, 


înjură furios şi fugi spre pădure. Mai mulți călăreți urcau 


acum dealul în galop. Strigau cu toții: 

— Godin! Godin! 

Un călăreț se ridică în scări, încordându-şi arcul. 

Săgeata îl nimeri în umărul stâng pe Baretto care fugea, 
vârful de oțel ieşind prin partea cealaltă. Impactul loviturii îl 
făcu să cadă în genunchi. Blestemând, Baretto se ridică în 
picioare şi ajunse în cele din urmă la aparat. 

Apucă cureaua, scoase o grenadă şi se întoarse s-o 
arunce. O săgeată îl lovi drept în piept. Cu un aer surprins, 
Baretto tuşi, apoi căzu pe spate, şezând sprijinit de bare. 

Făcu un vag efort să-şi scoată săgeata din piept. 
Următoarea săgeată îi trecu prin gât. Grenada îi căzu din 
mână. 

Pe potecă, caii nechezau şi se ridicau în două picioare, 
iar călăreții îi mânau în cerc, strigând şi arătând cu degetul. 

Izbucni un flash puternic luminos. 

Chris privi în spate, chiar la timp ca să-l vadă pe Baretto 
şezând nemişcat, în vreme ce maşina arunca flashuri 
repetate, micşorându-se. 

În câteva momente aparatul dispăru. Acum călăreţii 
păreau înspăimântați. Cavalerul cu pană neagră le strigă 
ceva celorlalți, iar ei se grupară, îşi struniră caii şi porniră în 


galop spre deal, dispărând din vedere. 


Când se întoarse să plece, calul călărețului negru se lovi 
de trupul lui Gomez. Blestemând, călăreţul îşi struni calul 
făcându-l să calce iar şi iar cadavrul cu copitele. Sângele 
țâşnea. Picioarele calului se coloraseră în roşu întunecat. În 
cele din urmă, călărețul cel negru se întoarse şi, cu o ultimă 
înjurătură, porni în galop să li se alăture celorlalți. 

— lisuse! 

Cât de repede se petrecuse totul, câtă violență... 

Chris sări în picioare şi fugi înapoi spre potecă. 

Cadavrul lui Gomez zăcea într-o baltă de noroi, zdrobit, 
aproape de nerecunoscut. Dar o mână era întinsă într-o 
parte pe pământ, cu palma în sus. lar lângă mână se afla 
markerul alb din ceramică. 

Era zdrobit, cu părțile electronice expuse. 

Chris îl ridică. Obiectul i se sfărâmă în mână, bucăţi albe 
şi argintii căzând pe pământ şi cufundându-se în balta 
noroioasă. În clipa aceea situaţia lor îi deveni clară. 

Amândoi ghizii lor erau morți. 

O maşină dispăruse. 

Markerul lor de întoarcere era distrus. 

Ceea ce însemna că erau blocați aici. Prinşi în capcană, 
fără ghid sau ajutor. Şi fără vreo perspectivă de a se 


întoarce. 


Niciodată. 

— Atenţie! zise un tehnician. Se întoarce curând. 

Pe pardoseala de cauciuc, în centrul zonei delimitate de 
scuturile cu apă, apărură mici flashuri de lumină. 

Gordon se uită la Stern. 

— Încă un minut şi o să aflăm ce s-a întâmplat. 

Lumina crescu în intensitate, iar aparatul începu să se 
înalțe prin cauciuc. Era înalt de circa şaizeci de centimetri 
când Gordon zise: 

— Fir-ar să fie! Omul ăsta n-aduce decât necazuri. 

Stern zicea ceva, dar Gordon nu îi dădu atenţie. Îl văzu 
pe Baretto şezând, sprijinit de o bară, cu siguranță mort. 
Aparatul ajunse la mărime normală. Se vedea pistolul din 
mâna lui. Fireşte, înțelese ce se întâmplase. 

Deşi Kramer îl prevenise anume pe Baretto să nu ia cu el 
arme moderne în trecut, nemernicul o făcuse. Aşa că, 
bineînțeles, Gomez l-a trimis înapoi şi... 


Un mic obiect negru se rostogoli pe podea. 


— Ce-i asta? zise Stern. 

— Nu ştiu, zise Gordon uitându-se fix la ecrane. 

Aproape că pare să fie o gre... 

În camera de tranzit izbucni o explozie, făcând ca 
ecranele video să strălucească alb, anulând toate imaginile 
anterioare. În interiorul camerei de control sunetul se auzea 
ciudat, distorsionat, mai mult ca un zgomot de fond 
electrostatic. Camera de tranzit se umplu imediat cu un fum 
albicios. 

— La dracu”! zise Gordon lovind cu pumnul în consolă. 

Tehnicienii din camera de tranzit țipau. Fața unui om 
era acoperită de sânge. În următorul moment omul fu 
doborât de şuvoiul de apă revărsat din scuturile sparte de 
fragmentele de grenadă. Apa, de aproape un metru 
adâncime, se mişca înainte şi înapoi ca o maree. Dar 
aproape imediat începu să se scurgă, lăsând în urmă 
podeaua goală care fâsâia şi fumega. 

— Sunt celulele, zise Gordon. Se scurge din ele acidul 
fluorhidric. 

Învăluiţi de fum, câţiva inşi cu măşti de gaze intrară 
alergând în încăpere, ajutându-i pe tehnicienii răniți. 

Grinzile de deasupra începură să se prăbuşească, 


distrugând scuturile de apă rămase în picioare. Alte grinzi 


se sfărâmară în centrul podelei. 

În camera de control, cineva le dădu câte o mască de 
gaze lui Gordon şi lui Stern. Gordon şi-o puse pe a lui. 

— Trebuie să plecăm acum, zise el. Aerul e contaminat. 

Stern se uita fix la ecrane. Prin fum, vedea alte aparate 
sfărâmate, căzute într-o parte. Din ele ieşeau nori de gaz 
verde pal. Doar unul mai era în picioare într-un colț şi, în 
timp ce privea, o grindă căzu peste el, distrugându-l. 

— Nu mai există aparate, zise Stern. Asta înseamnă că... 

— Da, zise Gordon. De acum, mă tem că prietenii tăi vor 


trebui să se descurce singuri. 

— Fii calm, Chris! zise Marek. 

— Să fiu calm? Să fiu calm? Chris aproape că striga. 

Uită-te aici, pentru numele lui Dumnezeu, Andre: 
markerul ei este distrus. Nu mai avem marker. Ceea ce 
înseamnă că nu mai avem cum să ne întoarcem acasă. 

Ceea ce înseamnă că am încurcat-o rău de tot, Andre. Şi 


tu vrei să fiu calm? 


— Exact, Chris! replică Marek cu voce liniştită. Exact 
asta vreau. Vreau să te calmezi, te rog. Vreau să te aduni. 

— De ce dracu’ să fac asta? se răţoi Chris. Pentru ce? 

Priveşte faptele, Andre. Toţi o să fim ucişi aici. Ştii asta, 
nu-i aşa? O să fim ucişi, fir-ar a dracului de treabă. Şi nu 
avem cum să ieşim de aici. 

— Ba da, avem. 

— Vreau să spun că nu avem nimic de mâncare. Nu 
avem nicio nenorocită de firimitură, suntem blocați în 
acest... În acest rahat, fără niciun mijloc de... Se opri brusc 
şi se uită la Marek: Ce ai spus? 

— Am spus că există un drum de întoarcere. 

— Cum? 

— Nu gândeşti. Cealaltă maşină s-a întors. În New 
Mexico. 

— Şi? 

— Ei vor vedea în ce stare este... 

— Mort, Andre. Vor vedea că e mort. 

— Ideea este că îşi vor da seama că e ceva în neregulă. 

Şi vor veni după noi. Vor trimite alt aparat să ne ia, zise 
Marek. 

— De unde ştii? 


— Pentru că asta vor face. Marek se întoarse şi porni să 


coboare dealul. 

— Unde te duci? 

— S-o găsesc pe Kate. Trebuie să rămânem împreună. 

— Eu o să stau chiar aici. 

— Cum vrei tu. Numai să nu pleci. 

— Nicio grijă. Aici rămân! 

Chris arătă spre pământul din faţa lui. 

— Exact aici a aterizat aparatul. Şi aici o să rămân şi eu. 

Marek plecă, dispărând după curba potecii. Chris 
rămase singur. Aproape imediat se gândi că poate ar fi mai 
bine să-l prindă pe Marek din urmă. Poate că era mai bine 
să nu fie singur. Să rămână împreună, cum spusese Marek. 

Merse câțiva paşi pe potecă după Marek, apoi se opri. 

„Nu, îşi zise. Am spus că o să rămân aici”. Se opri pe 
potecă, încercând să-şi controleze respirația. 

Privind în jos, văzu că stătea pe mâna lui Gomez. Se 
trase repede la o parte. Merse câțiva paşi în sus pe potecă în 
căutarea unui loc de unde să nu mai vadă cadavrul. 

Gâfâia mai puţin. Acum era în stare să gândească. 
Marek are dreptate, hotări el. Vor trimite un alt aparat şi 
probabil foarte repede. Va ateriza aici? Era acesta un loc 
cunoscut pentru aterizări? Sau undeva în împrejurimi? 


În oricare variantă, Chris era hotărât să rămână exact 


unde se afla acum. 

Privi în jos pe potecă, spre locul unde dispăruse Marek. 
Unde era Kate acum? Probabil ceva mai la vale pe potecă. La 
o distanță de câteva sute de paşi sau chiar mai mult. 

Iisuse, cât îşi dorea să meargă acasă! 

Apoi, în pădurea din dreapta auzi un zgomot de crengi 
rupte. 

Cineva se apropia. 

Se sperie, conştient de faptul că nu avea nicio armă. 

Apoi îşi aminti de traista de piele legată la brâu, pe sub 
haină. Avea recipientul cu gaz. Era mai mult decât nimic. 

Îşi ridică bluza, încercând să găsească... 

— Sss! 

Se întoarse. 

Era adolescentul care ieşea din pădure. Avea fața netedă 
şi fără pic de păr; nu putea avea mai mult de doisprezece 
ani, îşi zise Chris. Băiatul şopti: 

— Arkith. Thou. Earwashmann. 

Chris se încruntă nemulțumit că nu pricepe. Dar o 
secundă mai târziu auzi o voce slabă în ureche: „Hei tu! 
Irlandezule!”. Înţelese că aparatul din ureche traducea. 

— Ce este? întrebă el. 


— Coumen hastealy! În ureche auzi: „Vino repede”. 


Băiatul îl chema făcând semn cu mâna, încordat şi 
grăbit. 

— Dar... 

— Vino! Sir Guy o să-şi dea seama în curând că a 
pierdut urma. Apoi se va întoarce să o găsească. 

— Dar... 

— Nu poți rămâne aici! Te va ucide. Haide! 

— Dar... Chris arătă cu un gest neajutorat poteca pe 
care plecase Marek. 

— Servitorul te va găsi. Vino! 

Acum se auzea în depărtare zgomot de copite, din ce în 
ce mai tare. 

— Eşti prost? întrebă băiatul uitându-se la el. Vino! 

Zgomotul se apropiase şi mai mult. 

Chris încremenise pe loc, neştiind ce să facă. 

Băiatul îşi pierdu răbdarea. Clătinând scârbit din cap, se 
întoarse şi intră în pădure. Dispăru imediat în desiş. 

Chris rămase singur în drum. Privi pe potecă în jos. 

Nu-l văzu pe Marek. Privi pe potecă în sus: tropotul 
cailor se apropia din ce în ce mai mult. Inima îi bubuia în 
piept. 

Trebuia să se hotărască. Acum. 


— Vin! strigă el spre băiat. 


Apoi fugi în pădure. 

Kate şedea pe un copac doborât, pipăindu-şi uşor capul, 
cu peruca într-o parte. Avea sânge pe degete. 

— Eşti rănită? întrebă Marek venind spre ea. 

— Nu cred. 

— Lasă-mă să văd. 

Scoţțându-i peruca, Marek văzu sânge închegat şi o 
tăietură de vreo şapte centimetri în pielea capului. Rana nu 
mai sângera; sângele începuse să se coaguleze pe perucă. Ar 
fi fost necesare nişte suturi, dar nici aşa Kate nu era în 
pericol. 

— O să supraviețuieşti! 

Îi puse peruca înapoi pe cap. 

Ea întrebă: 

— Ce s-a întâmplat? 

— Cei doi însoțitori sunt morți. Am rămas numai noi. 

Chris e cam speriat. 

Ea dădu din cap ca şi cum se aştepta la aşa ceva. 

— Ar fi cazul să mergem la el. 

Porniră să urce poteca. Pe drum, Kate întrebă: 

— Ce s-a întâmplat cu markerele? 

— Bărbatul s-a întors şi l-a luat pe al lui. Cadavrul lui 


Gomez a fost strivit sub copite şi markerul ei a fost distrus. 


— Dar celălalt? zise Kate. 

— Care celălalt? 

— Avea unul de rezervă. 

— De unde ştii? 

— Aşa a spus ea. Nu-ţi aminteşti? Când s-a întors din 
călătoria de recunoaştere, sau ce a fost aia, a spus că totul 
este bine, că trebuie să ne grăbim şi să fim gata. Şi a mai 
spus „O să ard rezerva” sau ceva de genul ăsta. 

Marek se miră. 

— Ar fi logic să existe şi o rezervă, comentă Kate. 

— Păi, Chris se va bucura să audă asta, zise Marek. 

Apoi trecură de ultima cotitură şi se opriră uluiți. 

Chris dispăruse. 

Făcându-şi loc prin desiş, neluând în seamă rugii de 
mur ce îi zgâriau picioarele şi i se agățau de pantaloni, Chris 
Hughes reuşi să-l zărească în cele din urmă pe băiatul ce 
alerga la cincizeci de paşi în față. Dar băiatul nu încetini 
pasul. Se îndrepta spre sat. Chris se chinuia să se țină de 
el. Continua să fugă. 

În spate, pe potecă, auzea cai tropăind şi sforăind şi voci 
de oameni care strigau. Apoi auzi: 

— În pădure! 


lar altul răspunse cu o înjurătură. Dar drumul prin 


pădure era foarte accidentat. Chris fusese nevoit să treacă 
peste copaci doborâți, cioturi, ramuri groase cât coapsa lui, 
rugi deşi de mure. Era oare drumul ăsta prea greu pentru 
cai? Vor descăleca? Se vor lăsa păgubaşi? Sau vor porni în 
urmărirea lor? 

La naiba, îi urmăreau! 

Continua să fugă. Acum treceau printr-o zonă 
mlăştinoasă. Îşi făcea drum printre plante ce-i ajungeau 
până la brâu şi miroseau a sconcs, se scufunda în noroiul 
ce devenea din ce în ce mai adânc la fiecare pas. Îşi auzea 
respirația gâfâită şi plescăitul picioarelor prin noroi. 

Dar nu auzea pe nimeni în urma lui. 

În curând drumul era din nou uscat şi putea fugi mai 
repede. Acum băiatul era la numai zece paşi înaintea lui, tot 
fugind. Chris se sufoca, chinuindu-se să-l prindă din urmă, 
dar decalajul se menținea. 

Continuă să fugă când auzi un zgomot în urechea 
stângă: 

— Chris! 

Era Marek. 

— Chris, unde eşti? 

Cum să răspundă? Exista vreun microfon? apoi îşi 


aminti că spuseseră ceva despre conducția prin oase. Vorbi 


tare: 

— Sunt... Sunt... Fug. 

— Am auzit asta. Încotro fugi? 

— Băiatul... satul... 

— Te îndrepți spre sat? 

— Nu ştiu. Aşa cred. 

— Aşa crezi? Chris, unde eşti? 

Apoi, în spatele lui, Chris auzi o trosnitură, strigăte de 
oameni şi nechezat de cai. 

Călăreţii veneau după el. Şi lăsase o urmă de crengi 
rupte şi amprente în noroi. Era uşor de urmărit. 

Dar-ar dracii! 

Chris fugi şi mai tare, din răsputeri. Şi deodată îşi dădu 
seama că băiatul nu se mai vedea în fața lui. 

Se opri gâfâind şi privi în jur, căutând... 

Nu mai era. 

Băiatul dispăruse. 

Chris era singur în pădure. 

Şi călăreții se apropiau de el. 

Pe poteca noroioasă din apropierea mănăstirii, Marek şi 
Kate ascultau cu atenție aparatele din ureche. Acum era 
linişte; Kate se lovi cu mâna peste ureche ca să audă mai 


bine. 


— Nu aud nimic. 

— S-ar putea să nu mai fie în zona de acoperire, zise 
Marek. 

— De ce se duce în sat? Se pare că îl urmăreşte pe 
băiatul acela, spuse ea. De ce ar face aşa ceva? 

Marek privi spre mănăstire. Nu era la mai mult de zece 
minute de mers de locul în care se aflau. 

— Profesorul e probabil acolo acum. Am fi putut să 
mergem pur şi simplu să-l luăm şi să ne întoarcem acasă. 

Lovi nervos un ciot de copac. Ar fi fost aşa de uşor. 

— Dar nu mai este, zise Kate. 

Sunetul slab din urechea lor îi făcu să tresară. Puteau 
să-l audă din nou pe Chris gâfâind. 

Marek întrebă: 

— Chris, eşti acolo? 

— Nu pot... nu pot vorbi acum. 

Şoptea. Şi părea speriat. 

— Nu, nu, nu! şopti băiatul de undeva de sus, din 
crengile unui copac. Fluierase, făcându-i-se în cele din urmă 
milă de Chris care se învârtea speriat dedesubt. Şi îi făcu 
semn să urce şi el în copac. 

Acum Chris se chinuia să se caţere pe crengile de jos ale 


copacului. Îşi făcu vânt sprijinind picioarele de pom. 


Dar felul în care proceda îl enervă pe băiat. 

— Nu, nu! Mâinile! Foloseşte numai mâinile! şopti 
băiatul exasperat. Da chiar că eşti prost - uită-te acum ce 
urme ai lăsat cu picioarele pe trunchi. 

Atârnat de o creangă, Chris se uită în jos. Băiatul avea 
dreptate. Pe trunchi se vedeau foarte clar dâre de noroi. 

— În numele crucii, suntem pierduţi! strigă băiatul, 
zburând peste capul lui Chris ca să cadă apoi la pământ. 

— Ce faci? întrebă Chris. 

Dar băiatul fugea deja printre rugii de mur, mişcându-se 
de la copac la copac. Chris se lăsă să cadă la pământ şi îl 
urmări. 

Băiatul bombănea furios inspectând crengile fiecărui 
pom. Părea că încearcă să găsească un copac mare, cu 
crengi destul de joase; niciunul nu i se părea potrivit. 

Tropotul copitelor se apropia. 

Curând parcurseră o sută de paşi şi mai bine pe un 
teren căptuşit cu arbuşti noduroşi. Era o zonă mai expusă 
şi mai însorită, pentru că erau mai puţini copaci în partea 
dreaptă. Apoi Chris observă că alergaseră aproape de 
creasta unei faleze care străjuia oraşul şi râul. Băiatul o luă 
la fugă înapoi, în pădurea întunecată. Aproape imediat găsi 


copacul potrivit şi îi făcu semn lui Chris să se apropie. 


— Tu, primul! Şi fără picioare. 

Băiatul îndoi genunchii, îşi împleti degetele şi încordă 
corpul. Lui Chris i se părea că băiatul este prea slab ca să-i 
suporte greutatea, dar el dădu din cap nerăbdător. 

Chris puse un picior pe mâinile puştiului şi reuşi să se 
prindă de craca cea mai joasă. Cu ajutorul băiatului se trase 
în sus până când, cu un ultim geamăt, se rostogoli îndoit 
peste cracă şi se uită în jos la băiatul care şuieră: 

— Mişcă-te! 

Chris se urcă pe genunchi, apoi cocoţă şi picioarele pe 
cracă. La următoarea ramură era uşor de ajuns şi continuă 
să se cațăre. 

Sub el, băiatul se prinse dintr-un salt de cracă şi se 
ridică repede. Deşi subţirel, era surprinzător de puternic şi 
se mişca cu siguranţă de la o cracă la alta. Chris era acum 
la circa şase metri deasupra pământului. Braţele îl dureau, 
gâfâia în timp ce urca, dar continua să urce. 

Băiatul îl prinse de gleznă şi încremeni. Încet, cu grijă, 
Chris se uită în spate peste umăr şi îl văzu pe băiat 
încremenit pe creanga de sub el. Apoi auzi fornăit de cal şi 
îşi dădu seama că sunetul vine de aproape. 

De foarte aproape. 


Sub ei, şase călăreți înaintau încet şi în linişte. Erau 


încă la o oarecare distanță, îi putea vedea când şi când 
printre crengi. Apoi un cal fornăi, iar călărețul se aplecă şi-l 
bătu pe grumaz ca să-l liniştească. 

Călăreţii ştiau că sunt aproape de pradă. Se aplecau în 
şa, cercetând pământul, uitându-se într-o parte şi în alta. 

Din fericire, acum se deplasau printre arbuşti şi nu 
puteau vedea nicio urmă. 

Înaintând şi comunicând prin gesturi, se îndepărtară 
unul de altul. Acum formau o linie ce trecea pe sub copac şi 
într-o parte, şi în cealaltă. Chris îşi ținu respiraţia: „Dacă s- 
ar uita în sus...” 

Dar nu o făcură. 

Merseră înainte, afundându-se în pădure şi într-un 
târziu unul dintre ei vorbi tare. Era călărețul cu pană 
neagră, cel care îi tăiase capul lui Gomez. Îşi ridicase viziera. 

— Am mers destul. Ne-au scăpat. 

— Cum? Peste deal? 

Cavalerul negru dădu din cap. 

— Copilul ăla nu e prost! 

Chris văzu că fața lui este închisă la culoare: ten închis 
şi ochi negri. 

— Nu este chiar un copil, stăpâne. 


— Dacă a căzut, a fost din greşeală. Nu se poate altfel. 


Dar cred că am ales calea greşită. Hai să ne întoarcem pe 
unde am venit. 

— Da, stăpâne. 

Călăreţii întoarseră caii şi porniră înapoi. Trecură din 
nou pe sub copac şi apoi mai departe, tot departe unul de 
altul, îndreptându-se spre zona mai însorită. 

— Poate o să le găsim urma când o fi mai multă lumină. 

Chris scoase un oftat adânc de uşurare. 

Băiatul de dedesubt îl bătu pe picior şi îi făcu semn cu 
capul, vrând să spună „Bună treabă!”. Aşteptară până când 
călăreții se îndepărtaseră la cel puţin o sută de metri, 
aproape nu se mai vedeau. Apoi băiatul cobori uşor din 
copac, iar Chris îl urmă. 

Odată ajunşi jos, Chris îi zări pe călăreți văzându-şi de 
drum. Ajunseseră la copacul cu urme de noroi pe trunchi. 
Călărețul negru trecu pe lângă el fără să observe. 

Apoi următorul... 

Băiatul îl prinse de mână, îl trase, strecurându-se sub 
tufişuri. 

Apoi: 

— Sir Guy! Priviţi aici! Copacul! Sunt în copac. 

Unul dintre cavaleri observase. 


Fir-ar să fie! 


Călăreţii se ridicară în şa, uitându-se în sus, în copac. 

Cavalerul negru se întoarse, sceptic. 

— Ei? Arată-mi! 

— Nu îi văd acolo sus, stăpâne! 

Cavalerii se întoarseră, priviră înapoi, priviră în toate 
direcțiile... 

Şi îi văzură. 

— Acolo! 

Porniră în galop. 

Băiatul fugea de-i scăpărau călcâiele. 

— Sfinte Dumnezeule, suntem pierduţi acum! zise el, 
privind peste umăr şi continuând să fugă. Ştii să înoți? 

— Să înot? se miră Chris. 

Bineînţeles că ştia să înoate. Dar nu la asta se gândea. 

Pentru că acum fugeau tare, din răsputeri spre lumină, 
spre zona fără copaci. 

Spre faleză. 

Pământul cobora sub ei, la început uşor, apoi mai 
abrupt. Covorul de verdeață devenea mai subțire, lăsând să 
se vadă din loc în loc petice de calcar alb-gălbui. 

Lumina soarelui devenise orbitoare. 

Cavalerul negru strigă ceva. Chris nu înțelese. 


În cele din urmă ajunseră la marginea luminişului. 


Fără să ezite, băiatul se aruncă în gol. 

Chris ezita, parcă nu-i venea să-l urmeze. Privind în 
spate, observă cavalerii care se apropiau în galop, cu 
paloşele ridicate. 

Nu avea de ales. 

Chris se întoarse şi fugi înainte spre buza dealului. 

Marek tresări auzind țipătul lui Chris în aparatul din 
ureche. La început puternic, ţipătul se sfârşi brusc cu un 
geamăt şi zgomotul unei căzături. 

Un impact. 

Stătea pe potecă împreună cu Kate, ascultând. 

Aşteptând. 

Nu mai auzeau nimic. Nici măcar cârâitul aparatului. 

Niciun zgomot. 

— A murit? întrebă Kate. 

Marek nu-i răspunse. Se duse repede la cadavrul lui 
Gomez, se aplecă şi începu să caute în noroi. 

— Haide! zise. Ajută-mă să găsesc markerul acela de 
rezervă. 

Căutară câteva minute, apoi Marek apucă mâna lui 
Gomez care era deja țeapănă, cenuşie. Ridică mâna, simțind 
pielea rece, apoi întoarse trupul. Cadavrul căzu cu zgomot 


în noroi. 


Atunci observă că Gomez are la încheietură o brățară din 
sfoară împletită; Marek nu o observase până acum; părea să 
facă parte din costumul ei de epocă. Bineînţeles, nu se 
potrivea deloc cu perioada. Chiar şi o țărancă modestă purta 
brățară de metal sau măcar de piatră ori de lemn, dacă 
purta ceva. Acesta era un obiect modern. 

Marek o atinse curios şi constată cu surprindere că este 
rigidă, aproape ca de carton. O răsuci în jurul încheieturii, 
căutând sistemul de prindere, şi deodată se deschise un fel 
de capac. Înţelese că brăţara acoperea un fel de cronometru 
electronic, ca un ceas de mână. 

Pe timer scria: 36: 10: 37. 

Şi continua să numere invers. 

Pricepu imediat. Era vorba despre aparat: le arăta cât 
timp le mai rămăsese. Avuseseră inițial treizeci şi şapte de 
ore; între timp, trecuseră vreo cincizeci de minute. 

„Ar trebui să ţinem cont de asta”, gândi. Îi desfăcu 
brăţara de la mână şi şi-o prinse la încheietură. Închise 
căpăcelul. 

— Avem un cronometru, zise Kate. Dar nu avem marker. 

Mai căutară vreo cinci minute. În cele din urmă, Marek 
fu nevoit să admită crudul adevăr. 


Nu era niciun marker. Şi fără marker nu se puteau 


întoarce. 


Chris avusese dreptate: erau prizonieri aici. 

36: 28: 04 

În camera de control, o alarmă suna insistent. Ambii 
tehnicieni se ridicaseră de la consolele lor şi ieşeau din 
cameră. Stern simţi că Gordon îl apucă strâns de mână. 

— Trebuie să mergem! zise Gordon. Aerul e contaminat 
cu acid fluorhidric. Rampa de tranzit e toxică. lar vaporii vor 
urca aici curând. 

Îl conduse pe Stern afară din camera de control. 

Stern se uita la ecran, la harababura de grinzi cuprinse 
de flăcări din camera de tranziție. 

— Dar dacă vor încerca să se întoarcă când toţi sunt 
plecați? 

— Nu-ţi face griji, zise Gordon. Asta nu se poate 
întâmpla. Sfărâmăturile vor declanşa razele infraroşii. 

Senzorii au nevoie de o distanţă de doi metri liberi de 
jur-împrejur, ai uitat. Doi metri. Nu au atâta spaţiu. Deci 


senzorii nu vor lăsa aparatele să se întoarcă. Numai după ce 


facem curăţenie. 

— Cât timp va dura să curățăm totul? 

— Întâi va trebui să schimbăm aerul din galerie. 

Gordon îl duse înapoi pe Stern la coridorul lung ce ducea 
la liftul principal. Erau mulți oameni pe coridor, toți plecau. 
Se auzea ecoul vocilor răsunând în tunel. 

— Să schimbăm aerul? se miră Stern. Este un volum 
imens. Cât o să dureze? 

Gordon răspunse. 

— Teoretic, circa nouă ore. 

— Teoretic? 

— N-a fost nevoie să facem asta până acum, zise Gordon. 
Dar, bineînțeles, avem aparatura necesară. 

Ventilatoarele mari trebuie să pornească dintr-un 
moment într-altul. 

Câteva secunde mai târziu, tunelul vuia de zgomot de 
motoare. Stern simți o pală puternică de vânt. 

— Şi după schimbarea aerului? Ce urmează? 

— Vom reconstrui pista de tranzit şi îi aşteptăm, după 
cum plănuisem. 

— Şi dacă încearcă să se întoarcă înainte ca voi să fiți 
gata? 


— Nu e o problemă. Deocamdată aparatele vor refuza 


pur şi simplu transportul. O să-i împingă înapoi unde se 
află. 

— Aşadar, sunt blocaţi, conchise Stern. 

— Pentru moment, recunoscu Gordon. Da, sunt blocați. 


Şi nu avem ce face. 

36: 13: 17 

Chris Hughes fugi până la marginea falezei, apoi se 
aruncă în gol, țipând, dând din mâini şi din picioare în 
lumina soarelui. Văzu râul Dordogne la şaizeci de metri 
dedesubt, şerpuind prin peisajul verde. Era prea departe. 
Ştia că apa nu este suficient de adâncă. Era sigur că va 
muri. 

Dar apoi băgă de seamă că, sub el, panta falezei nu era 
dreaptă - la şase metri mai jos, un prag ieşea de sub deal. 
Era piatră goală, cu câţiva copaci piperniciți şi tufişuri. 

Ateriză pe o parte, impactul lăsându-l fără aer în 
plămâni. Imediat începu să se rostogolească spre marginea 
dealului. Încercă să se oprească, agăţându-se disperat de un 


tufiş, dar crengile erau prea subțiri şi i se rupseră în mână. 


Se îndrepta fără speranţă spre margine, conştient că băiatul 
încerca să-l prindă, dar trecu pe lângă brațele lui întinse. 
Continuă să se rostogolească, lumea lui învârtindu-se 
scăpată de sub control. Acum băiatul era în spatele lui şi îl 
privea îngrozit. Chris îşi dădu seama că se va rostogoli peste 
margine, va cădea... 

Cu un zgomot puternic, se lovi de un copac. Simţi o 
durere ascuţită în stomac, apoi durerea i se răspândi în tot 
corpul. Pentru un moment nu mai ştia unde se află; simțea 
numai durere. Lumea era alb-verde. Îşi reveni treptat. 

Copacul îi oprise căderea; dar încă nu putea să respire. 

Durerea era prea intensă. Vedea stele verzi care păliră 
treptat şi în cele din urmă observă că picioarele îi atârnau 
peste marginea dealului. 

Şi se mişca. 

Se mişca în jos. 

Copacul era un pin subțire şi se îndoia sub greutatea lui. 
Îşi simțea trupul alunecând peste trunchi. Nu se putea opri. 
Se agăță de trunchi, ținându-se strâns. Şi reuşi: nu mai 
alunecă. Începu să se ridice înapoi pe stâncă, agăţându-se 
de trunchi. 

Apoi, spre groaza lui, văzu rădăcinile copacului 


smulgându-se din stâncă, ieşind din despicăturile în care 


stătuseră înfipte, una câte una, albicioase în lumina 
soarelui. În curând copacul se va smulge. 

Apoi simți că îl apucă cineva şi îl văzu pe băiat deasupra 
lui. Îl puse pe picioare. Băiatul părea exasperat: 

— Vino, acum! 

— Iisuse! zise Chris. Se aşeză pe o piatră, trăgând aer în 
piept. Lasă-mă numai un minut... 

O săgeată îi trecu pe lângă ureche ca un glonț. Puterea 
săgeții era uimitoare. Cu energia pe care ţi-o dă frica începu 
să urce dealul, aplecat, ajutându-se de trunchiuri. 

Altă săgeată trecu printre copaci. 

Călăreţii erau pe dealul de deasupra, uitându-se în jos 
spre ei. Cavalerul negru strigă: 

— Prostule! Idiotule! şi îl pălmui nervos pe arcaş, 
smulgându-i arcul din mână. 

Nu mai avea săgeți. 

Băiatul îl trăgea pe Chris de mână, îndemnându-l să 
înainteze. Chris nu ştia încotro duce poteca de pe deal, dar 
copilul părea că are un plan. Deasupra, călăreții făcuseră 
stânga împrejur şi plecau înapoi spre pădure. 

Pragul se sfârşea cu o bordură strâmtă, nu mai lată de 
treizeci de centimetri, care urma curba dealului. Sub 


bordură, o pantă verticală cobora până la râu. Chris se 


holbă la apă, dar băiatul îl apucă de bărbie, ridicându-i 
capul. 

— Nu privi în jos! Vino. 

Băiatul se lipi de coasta dealului, îmbrățişând roca, şi se 
mişcă cu grijă pe bordură. Chris îi urmă exemplul, gâfâind 
încă. Ştia că dacă va ezita cât de puţin, teama îl va învinge. 
Prin hainele lui sufla vântul, îndepărtându-l de deal. Îşi lipi 
obrazul de piatra caldă, agățându-se cu degetele, luptând 
împotriva panicii. 

Văzu cum băiatul dispare după colț. Chris continuă să 
înainteze. Colţul era ascuţit şi poteca se întrerupea, lăsând 
un loc gol. Trebuia să păşească peste, dar reuşi să dea 
colțul şi oftă uşurat. 

Dealul sfârşea într-o zonă împădurită, lungă şi verde, 
care continua până la râu. Puştiul îi făcea semne cu mâna. 

Chris îl ajunse repede din urmă. 

— De aici e mai uşor. 

Băiatul continuă să coboare, cu Chris în urma lui. 

Aproape imediat observă că panta nu era aşa de blândă 
cum i se păruse. Pe sub copaci era întuneric, coborâşul era 
abrupt şi tare înnoroit. Băiatul alunecă prin nămol şi 
dispăru în pădurea de dedesubt. Chris continuă să meargă 


încet, agățându-se de crengi. Apoi îi fugi şi lui pământul de 


sub picioare, căzu pe o parte şi începu să alunece. 

Fără un motiv anume, îi trecu prin minte: „Am terminat 
facultatea la Yale. Sunt un istoric specializat în istoria 
tehnologiei”. Era ca şi cum încerca să se agațe de o 
identitate care pălea treptat din câmpul conştiinţei lui, ca 
un vis din care se trezise şi pe care acum îl uita. 

Alunecând cu capul înainte prin noroi, Chris se lovea de 
copaci, simțea crengile zgâriindu-i fața, dar nu putea face 
nimic pentru a încetini alunecarea. Cobora dealul, din ce în 
ce mai jos. 

Cu un oftat, Marek se ridică în picioare. Cadavrul lui 
Gomez nu avea niciun marker. Era sigur de asta. Kate era 
lângă el, muşcându-şi buzele. 

— Ştiu că a spus că are unul de rezervă! Ştiu sigur! 

Neatentă, Kate începu să se scarpine în cap, apoi îşi 
dădu seama că are perucă şi simți durerea provocată de 
lovitură. 

— Afurisita asta de perucă... 

Se opri. Se uită fix la Marek. 

Apoi porni prin pădure, pe marginea potecii. 

— Unde s-a rostogolit? întrebă ea. 

— Ce anume? 


— Capul ei. 


Îl găsi după câteva clipe, şi rămase uimită de cât de mic 
părea. Un cap fără corp nu era prea mare. Încercă să nu se 
uite la gâtul tăiat. 

Luptându-se cu scârba, se ghemui şi se uită la fața 
cenuşie şi la ochii orbi ai femeii. Limba îi ieşea pe jumătate 
afară şi falca se relaxase. În gură îi bâzâiau muşte. 

Îi scoase peruca şi observă imediat markerul din 
ceramică. Era fixat în perucă. 

— L-am găsit! zise ea. 

Kate îl învârti în mână. Văzu butonul dintr-o parte, acolo 
unde era o luminițţă. Butonul era mic şi subțire, putea fi 
împins doar cu unghia. 

Asta era. Îl găsiseră. 

Marek veni şi el să cerceteze obiectul. 

— Ăsta pare să fie! zise el. 

— Aşadar, ne putem întoarce, conchise Kate. Când vrem. 

— Vrei să te întorci? o întrebă Marek. 

Ea stătu să se gândească. 

— Am venit aici să-l luăm pe Profesor, zise ea. Şi cred că 
asta ar trebui să facem. 

Marek zâmbi. 

Apoi auziră tropot de copite şi reuşiră să se strecoare în 


tufiş cu câteva momente înainte să ajungă acolo şase 


călăreți ce se îndreptau în jos spre râu. 

Chris mergea înainte, cufundat până la genunchi în 
mlaştina de lângă râu. Avea noroi pe față, pe păr, în haine. 

Era atât de mult că îi simțea greutatea. Îl văzu pe băiat 
înaintea lui — intrase deja în apă şi se spăla. 

Trecând de ultimul ochi de mocirlă, Chris alunecă în 
râu. Apa era rece ca gheaţa, dar nu îi păsa. Se lăsă în apă şi 
se frecă bine peste tot. 

Acum băiatul urcase pe malul celălalt şi se încălzea la 
soare pe o grămadă de pietre. Băiatul zicea ceva, Chris nu îl 
putea auzi, dar aparatul din ureche îi traduse: 

— Nu-ţi scoţi hainele să te speli? 

— De ce? Nici tu nu ţi le-ai scos. 

Băiatul ridică din umeri. 

— Dar tu poți să le dai jos dacă vrei. 

Chris înotă spre celălalt mal şi ieşi din apă. Hainele erau 
tot pline de noroi şi îl lua cu frig acum. Se dezbrăcă 
rămânând doar în lenjeria de in şi cu cureaua, îşi spălă 
celelalte haine în râu, apoi le întinse pe pietre să se usuce. 

Era plin de zgârieturi, răni şi vânătăi pe tot corpul. Dar 
se usca şi simțea că se încălzeşte. Ridică fața în sus, închise 
ochii. Se auzea încet cântecul femeilor la câmp. Ciripit de 


păsări. Susurul blând al apei. Pentru un moment îl cuprinse 


o pace mai profundă decât orice simţțise până acum în viața 
lui. 

Se întinse pe pietre şi probabil că adormise câteva 
minute, pentru că, trezindu-se, auzi: 

— How bâte thou speakst fool simple ohcopan, eek 
invich array thouart. Essay thou sooth Earisher? 

Băiatul vorbea. O clipă mai târziu auzi vocea subțire din 
ureche, traducând: „Felul în care îi vorbeşti prietenului tău, 
şi felul cum eşti îmbrăcat. Eşti irlandez, nu-i aşa?” 

Chris dădu uşor din cap, gândindu-se la vorbele lui. 

Se pare că băiatul îl auzise vorbind cu Marek pe potecă 
şi ajunsese la concluzia că sunt irlandezi. Nu i se părea 
nimic rău să-l lase să creadă asta. 

— Aye! zise el. 

— Ale! repetă băiatul. 

Formă silaba încet, trăgând buzele, arătându-şi dinţii. 

— Ale? 

Cuvântul i se părea ciudat. 

Chris se gândi: „Nu înțelege aye? Să încerc altceva”. 

Zise: 

— Oui? 

— Oui... oui... 


Băiatul părea că nu înțelege nici acest cuvânt. Apoi se 


lumină. 

— Ourie? Seyngthou ourie? 

Iar Chris auzi traducerea: „Ticălos? Vrei să spui ticălos?” 

Chris dădu din cap că nu. 

— Vreau să spun „yes”. 

Totul devenea confuz. 

— Yezz? făcu băiatul, sâsâind. 

— Yes, zise Chris, încuviințând din cap. 

— Ah. Earisher. 

Se auzi traducerea: „Ah. Irlandeză”. 

— Da. 

— Wee sayen yeaso. Oriwis thousay trew. 

Chris spuse: 

— Thousay trew. 

Aparatul îi traduse propriile cuvinte: „Adevăr grăit-a!”. 

Băiatul dădu din cap, mulțumit de răspuns. Urmă un 
moment de tăcere. Îl cercetă pe Chris de sus în jos: 

— Deci eşti gentle (gentilom)? 

Gentil? Chris ridică din umeri. Bineînţeles că era gentil. 
Nici vorbă să fie un luptător. 

— Thousay trew. 

Băiatul dădu din cap cu un aer înțelept. 


— Mi-am dat eu seama. Se vede după cum te porți, chiar 


dacă hainele nu se potrivesc rangului. 

Chris nu răspunse nimic. Nu era sigur că înțelegea ce 
vrea să zică. 

— Cum ţi se spune? întrebă băiatul. 

— Christopher Hughes. 

— Ah, Christopher de Hewes, zise băiatul, rostind 
cuvintele rar. 

Părea că analizează numele într-un fel pe care Chris nu 
îl înțelegea. 

— Unde este Hewes? Pe pământul Irlandei? 

— Thousay trew. 

Urmă încă o tăcere scurtă în timp ce se încălzeau la 
soare. 

— Eşti cavaler? întrebă băiatul în cele din urmă. 

— Nu. 

— Atunci eşti boier de țară, hotărî băiatul dând din cap. 
Asta e bine. Se întoarse spre Chris: Şi ce vârstă ai? 

Douăzeci şi unu de ani? 

— Destul de aproape. Douăzeci şi patru. 

Informaţia îl făcu pe băiat să clipească uimit. Chris se 
gândi „Ce e rău dacă am douăzeci şi patru de ani?” 

— Atunci, bunule senior, vă foarte mulțumesc de ajutor, 


pentru că m-ațţi salvat de Sir Guy şi banda lui. 


Arătă pe partea cealaltă a râului, unde cei şase călăreți 
întunecaţi stăteau la marginea apei şi se uitau la ei. Îşi 
lăsau caii să se adape din râu, dar privirile lor nu se 
dezlipeau de cei doi tineri. 

— Dar eu nu te-am salvat, zise Chris. Tu m-ai salvat pe 
mine. 

— Nu te-am? Încă o privire nedumerită. 

Chris ridică din umeri. Se pare că aceşti oameni nu 
foloseau prescurtări. Era aşa de greu să exprimi chiar şi cel 
mai simplu gând: i se părea un efort obositor. Încercă totuşi 
din nou. 

— Nu am salvat eu pe tine, tu salvat pe mine. 

— Bunule senior, sunteți prea umil, replică băiatul. Vă 
sunt dator pe viață şi ar fi o plăcere pentru mine să vă 
servesc când o să ajungem la castel. 

Chris se miră: 

— La castel? 

Cu grijă, Kate şi Marek ieşiră din pădure, îndreptându-se 
spre mănăstire. Nu se vedea nici urmă de călăreți - se 
îndepărtaseră în galop spre râu. Peisajul era liniştit; chiar în 
fața lor apăruseră grădinile mănăstirii, demarcate prin 
ziduri joase de piatră. La colțul uneia dintre parcele era un 


monument hexagonal înalt, ornamentat ca o clopotniță de 


biserică gotică. 

— Asta e o montjoie? întrebă ea. 

— Foarte bine, zise Marek. Da, este o piatră de hotar. 

Se pot vedea peste tot. 

Merseră printre parcele, îndreptându-se spre zidul înalt 
de trei metri care înconjura mănăstirea. Ţăranii de pe câmp 
nu le dădură atenție. Pe râu, o barcă plutea în sensul 
curentului, cu încărcătura învelită cu material textil. 

Barcagiul, în picioare la pupa, cânta vesel. 

Lângă peretele mănăstirii erau îngrămădite colibele 
țăranilor care lucrau la câmp. Dincolo de colibe văzu o uşă 
mică în zid. Mănăstirea se întindea pe o suprafață atât de 
mare încât avea uşi pe toate cele patru laturi. Asta nu era 
intrarea principală, dar Marek se gândi că ar fi mai bine să 
încerce aici. 

Mergeau printre colibe când auziră fornăit de cal şi o 
voce blândă, liniştitoare de rândaş. Marek întinse mâna, 
oprind-o pe Kate. 

— Ce-i? şopti ea. 

Îi arătă. La vreo douăzeci de paşi, ascuns vederii de 
peretele unei colibe, era un servitor care ținea cinci cai. 

Animalele erau bogat împodobite, cu şei acoperite cu 


catifea roşie brodată cu argintiu. De o parte şi de cealaltă a 


şeii atârna un material roşu. 

— Ăştia nu sunt cai de fermă, zise Marek. 

Dar nu vedeau nicăieri călăreții. 

— Ce facem? întrebă Kate. 

Chris Hughes îl urma pe băiat spre satul Castelgard, 
când aparatul lui auditiv emise. O auzea pe Kate spunând 
„Ce facem?”, iar Marek răspundea „Nu ştiu sigur”. 

Chris zise: 

— L-aţi găsit pe Profesor? 

Băiatul se întoarse şi îl privi. 

— Aţi vorbit cu mine, stăpâne? 

— Nu, băiete, zise Chris. Cu mine însumi. 

— Comine însomi? repetă băiatul, clătinând din cap. 

Vorbirea Luminăţiei tale e greu de înțeles. 

În ureche, Marek zise: 

— Chris! Unde Dumnezeu eşti? 

— Merg spre castel, zise Chris tare. În această zi 
frumoasă. 

Se uita spre cer în timp ce vorbea, încercând să dea 
impresia că vorbeşte cu sine. 

Îl auzi pe Marek spunând: 

— De ce te duci acolo? Încă mai eşti cu băiatul? 


— Da, foarte frumoasă. 


Băiatul se întoarse din nou, cu o expresie îngrijorată: 

— Vorbiţi cu aerul? Sunteţi întreg la minte? 

— Da, zise Chris. Sunt întreg la minte. Îmi doresc numai 
ca tovarăşii mei să vină şi ei la castel. 

— De ce? întrebă Marek în aparat. 

— Sunt sigur că vi se vor alătura la timp, zise băiatul. 

Spuneți-mi despre tovarăşii voştri. Şi ei sunt irlandezi? 

Gentilomi sau servitori? 

În ureche, Marek zise: 

— De ce i-ai spus că eşti gentilom? 

— Pentru că mi se potriveşte. 

— Chris. „Gentilom” înseamnă că eşti nobil, zise Marek. 
Gentleman, gentle-woman. Înseamnă cu sânge nobil. O să 
atragi atenţia şi o să ai parte de întrebări despre familia ta 
care te vor pune în încurcătură. 

— Oh, zise Chris. 

— Sunt sigur că asta vă descrie, zise băiatul. Dar şi pe 
amicii voştri? Şi ei sunt gentili? 

— Vorbeşti adevărat, zise Chris. Şi tovarăşii mei sunt 
gentili. 

— Chris, fir-ar să fie, zise Marek în urechea lui. Nu te 
amesteca în ceea ce nu înţelegi. O cauţi cu lumânarea. 


Şi dacă ai să continui aşa, ai s-o capeti. 


Stând la marginea cătunului, Marek îl auzi pe Chris 
spunând: 

— Voi găsiți-l pe Profesor, da? 

Apoi băiatul îi puse lui Chris o altă întrebare, dar el nu 
auzi din cauza paraziților. 

Marek se întoarse şi se uită peste râu la Castelgard. 

Îl văzu pe băiat mergând puţin înaintea lui Chris. 

— Chris, zise Marek. Te văd. Întoarce-te şi vino aici. 

Trebuie să rămânem împreună. 

— Dificil. 

— De ce? întrebă Marek, nervos. 

Chris nu-i răspunse direct: 

— Şi cine, domnul meu, ar fi putut să fie călăreții de pe 
malul celălalt? 

Părea că vorbeşte cu băiatul. 

— Acela este Sir Guy de Malegant, numit şi „Sir Guy Tete 
Noire”. Este în serviciul stăpânului acestor locuri, lordul 
Oliver. Sir Guy este un cavaler renumit pentru multele sale 
acte de tâlhărie şi omor. 

Ascultând, Kate zise: 

— Nu poate veni din cauza cavalerilor de pe cai. 

— Vorbeşti adevărul, zise Chris. 


Marek dădu din cap. 


— N-ar fi trebuit să se despartă de noi de la început. 

Zgomotul unei uşi în spatele lor îl făcu pe Marek să se 
întoarcă. Văzu figura familiară a profesorului Edward 
Johnston care ieşea pe poarta laterală a mănăstirii, păşind 


în lumina soarelui. Era singur. 

Edward Johnston purta un dublet albastru închis şi 
colanți negri; hainele erau simple, fără multe decorații sau 
broderii, dându-i un aer conservator, de învățat. Putea, într- 
adevăr, să treacă drept un pelerin sau cleric venit de la 
Londra, se gândi Marek. Probabil că şi Geoffrey Chaucer, un 
alt cleric din această perioadă, se îmbrăcase aşa în 
pelerinajele sale. 

Profesorul umbla cu grijă, apoi se clătină puțin. Veniră 
în fugă lângă el şi observară că gâfâie. Primele lui cuvinte au 
fost: 

— Aveţi un marker? 

— Da, zise Marek. 


— Sunteţi numai voi doi? 


— Nu, e şi Chris. Dar el nu e aici. 

Johnston dădu din cap iritat. 

— Bine, pe scurt, iată cum stă treaba. Oliver e în 
Castelgard - arătă cu capul spre oraşul de peste râu -, dar 
vrea să se mute în La Roque înainte să sosească Arnaut. 

Teama lui cea mai mare este legată de pasajul secret ce 
duce spre La Roque. Toată lumea din jur încearcă cu 
disperare să-l descopere, pentru că şi Oliver, şi Arnaut vor 
neapărat să afle unde se află. Este cheia care va deschide 
toate uşile. Oamenii de pe aici cred că sunt înțelept. Abatele 
m-a rugat să cercetez vechile documente şi am găsit... 

Uşa din spate se deschise brusc şi soldați în haine 
cafenii şi gri se repeziră la ei. Soldaţii îi loviră pe Marek şi pe 
Kate, îmbrâncindu-i cu grosolănie, iar Kate aproape că îşi 
pierdu peruca. Dar de Profesor nu se atinseră. 

Soldaţii păreau respectuoşi, ca o escortă protectoare. 

Ridicându-se şi scuturându-se de praf, Marek avu 
impresia că primiseră instrucțiuni să nu-l rănească. 

Marek privi în tăcere cum Profesorul şi soldații încalecă 
şi pornesc la drum. 

— Ce facem? şopti Kate. 

Profesorul se bătu peste ureche. Îl auziră spunând, ca 


într-un cântec de rugăciune: 


— Urmaţi-mă. O să încerc să fac să fim împreună. Voi 


aduceți-l pe Chris. 

Ținându-se după băiat, Chris ajunse la intrarea în 
Castelgard: o poartă dublă de lemn întărită cu drugi de fier. 
Ambele batante erau acum deschise, păzite de un soldat 
într-o haină grena şi gri. Garda îi salută cu următoarele 
cuvinte: 

— Întindeți un cort? Puneți o pânză de dormit pe 
pământ? Costă cinci soli locul de piață în ziua turnirului. 

— Non sumus mercatores, zise băiatul. „Nu suntem 
negustori”. 

Chris îl auzi pe om răspunzând: 

— Anthoubeest, ye schule payen. Quinque sols 
maintenant, aut decern postea. 

Dar traducerea nu urmă imediat în ureche; îşi dădu 
seama că soldatul vorbea un amestec ciudat de engleză, 
franceză şi latină. 


Apoi auzi: „Dacă sunteți, trebuie să plătiți. Cinci soli sau 


zece mai târziu”. 

Băiatul dădu din cap: 

— Vedeţi mărfuri de negustor? 

— Herkle, non! 

Aparatul traduse „Pe Hercule, nu!” 

— Atunci ai primit răspunsul. 

În ciuda vârstei lui, băiatul îi vorbea tăios, ca şi cum ar fi 
fost obişnuit să poruncească. Paznicul se mulțumi să dea 
din umeri şi se întoarse cu spatele. Băiatul şi Chris trecură 
de poartă, intrând în sat. 

Chiar lângă zid erau câteva case şi parcele îngrădite. 

În aer stăruia un puternic miros de porci. Trecură repede 
printre case acoperite cu paie şi ţarcuri cu porci, apoi urcară 
treptele şi ajunseră la o stradă şerpuitoare pavată, străjuită 
pe ambele părți de clădiri de piatră. Acum intraseră în oraş. 

Strada era îngustă şi aglomerată, iar clădirile aveau două 
niveluri, al doilea etaj fiind mai lat, aşa încât soarele nu mai 
ajungea să lumineze strada. Toate clădirile aveau la parter 
diferite ateliere: un fierar, un tâmplar care făcea şi butoaie, 
un croitor şi un măcelar. Măcelarul, cu un halat de muşama 
pătat, tăia un porc pe pietrele din fața magazinului său; 
ocoliră sângele ce curgea şi colacii de intestine alburii. 


Mirosul străzii zgomotoase şi aglomerate era cât pe-aici 


să-l doboare pe Chris, care mergea după băiat. 

Pătrunseră într-o piață pavată, cu o zonă acoperită în 
centru. În şantierul lor arheologic, aici nu era decât câmp. 

Se opri şi privi în jur, încercând să compare ceea ce ştia 
cu ceea ce vedea acum. 

De pe partea cealaltă a pieței, o fată bine îmbrăcată, 
ducând un coş cu legume, veni în fugă spre băiat şi zise 
îngrijorată: 

— Dragul meu sir, absența voastră îndelungată l-a 
îngrijorat grozav pe Sir Daniel. 

Băiatul părea stânjenit de faptul că s-a întâlnit cu ea. 

Îi răspunse iritat: 

— Atunci spune-i unchiului meu că voi ajunge la timpul 
potrivit. 

— Se va bucura nespus, zise fata şi o luă grăbită pe un 
pasaj îngust. 

Băiatul îl conduse pe Christopher în altă direcție. Fără 
să comenteze discuția cu fata, merse înainte mormăind în 
barbă. 

Apoi ajunseră la un teren deschis, chiar în fața 
castelului. Era un loc strălucitor şi colorat, cu cavaleri care 
mărşăluiau pe cai ca la paradă, purtând drapele ce fâlfâiau. 


— Foarte mulți oaspeţi astăzi, zise băiatul. Pentru turnir. 


Chiar în fața lor era podul mobil ce ducea la castel. 

Chris privi la zidurile amenințătoare şi la turnurile 
înalte. 

Pe parapete patrulau soldați care se uitau în jos spre 
mulțime. Băiatul îl conduse mai departe fără să ezite. 

Chris îşi auzi paşii pe lemnul podului mobil. La intrare 
erau două gărzi. Se încordă tot când se apropie de poartă. 

Dar soldaţii nu i-au luat în seamă. Unul dădu din cap 
absent, celălalt se întorsese cu spatele şi îşi curăța noroiul 
de pe încălțări. 

Chris fu surprins de indiferența lor: 

— Nu păzesc intrarea? 

— De ce ar face-o? se miră băiatul. Suntem în plină zi. 

Şi nu suntem atacați. 

Trei femei cu capul acoperit cu pânză albă, lăsând să se 
vadă numai ochii, ieşiră din castel ducând coşuri. Din nou 
gărzile abia dacă le luară în seamă. Vorbind şi râzând, 
femeile ieşiră fără să le întrebe nimeni ce caută acolo. 

Chris îşi dădu seama că se află în fața unui anacronism 
al istoriei, aşa de adânc intrat în mintea oamenilor, că 
nimeni nu se gândise să-l cerceteze. Castelele erau nişte 
fortărețe şi întotdeauna aveau o intrare păzită - un şanţ, un 


pod mobil şi aşa mai departe. Şi toată lumea presupunea că 


intrarea era straşnic supravegheată toată vremea. 

Dar, după cum zisese băiatul, de ce ar fi fost? În timp de 
pace, castelul era un centru social aglomerat, oamenii 
intrau şi ieşeau să îl vadă pe stăpân, să aducă diverse 
mărfuri. Nu exista niciun motiv să fie păzit. Mai ales, cum 
spusese băiatul, în timpul zilei. 

Chris se gândi la clădirile administrative moderne, care 
nu aveau paznici decât noaptea; în timpul zilei, gărzile erau 
prezente, dar numai pentru a oferi informaţii. Şi probabil 
asta făceau şi aceste gărzi. 

Pe de altă parte... 

Când ajunseră la intrare, aruncă o privire grilajului cu 
ţepi - poarta mare de fier se înălța acum deasupra capului 
său. Ştia că grilajul acela putea fi coborât într-o clipă. Şi în 
acest caz nu se mai putea intra în castel. Dar nici nu se mai 
putea ieşi. 

Intrase destul de uşor în castel. Dar nu era prea sigur că 
o să-i fie la fel de uşor să plece. 

Intrară într-o curte interioară mare, cu piatră de jur- 
împrejur. Erau mulți cai aici, soldați în grupuri mici, luând 
masa de prânz. Văzu pasaje din lemn sus, deasupra sa, pe 
toată lungimea zidurilor. Chiar în fața lui văzu o altă clădire 


cu ziduri înalte de trei etaje şi turnulețe deasupra. 


Era un castel în castel. Băiatul îl conduse spre el. 

Într-o parte, poarta era deschisă. Un singur gardian 
morfolea o bucată de pui. Băiatul zise: 

— Am venit s-o vedem pe Lady Claire. Ea doreşte ca 
acest irlandez să intre în slujba ei. 

— Aşa să fie, mormăi soldatul, nepăsător şi-i lăsă să 
intre. 

Chris văzu chiar în față o arcadă ce dădea în marea sală, 
unde o grămadă de bărbați şi femei erau în picioare, 
vorbind. Toată lumea părea bogat îmbrăcată; vocile lor 
răsunau între zidurile de piatră. 

Dar băiatul nu l-a prea lăsat să privească. L-a condus pe 
o scară strâmtă la etajul al doilea, apoi printr-un coridor de 
piatră şi în cele din urmă printr-o suită de camere. 

Trei cameriste, toate îmbrăcate în alb, se grăbiră să-l 
îmbrățişeze pe băiat. Păreau foarte uşurate. 

— Lăudat fie Dumnezeu, My Lady, v-aţi întors! 

Chris zise: 

— My Lady? 

În acelaşi timp pălăria fu scoasă şi părul blond îi căzu pe 
umeri. Fata făcu o mică plecăciune. 

— Îmi cer scuze din inimă, şi mă rog de îndurare pentru 


această înşelăciune. 


— Cine eşti tu? întrebă Chris şocat. 

— Mă numesc Claire. 

Tânăra se îndreptă şi se uită direct în ochii lui. El 
observă că e mai mare decât crezuse, poate douăzeci şi doi 
sau douăzeci şi trei de ani. Şi foarte frumoasă. 

Chris făcu ochii mari, dar nu spuse nimic. Nu ştia ce să 
spună. Se simțea prost şi nelalocul lui. 

În liniştea ce urmă, o cameristă ieşi în față, făcu o 
reverență şi spuse: 

— Dacă vă face plăcere, dânsa este Lady Claire de 
Eltham, de curând rămasă văduvă după Sir Geoffrey de 
Eltham, care are mari moşii în Guyenne şi Middlesex. 

Sir Geoffrey a murit în urma rănilor căpătate la Poitiers 
şi acum Sir Oliver - stăpânul castelului - îi serveşte 
doamnei mele drept paznic. Sir Oliver consideră că ea 
trebuie să se recăsătorească şi l-a ales pe Sir Guy de 
Malegant, un nobil bine cunoscut în această zonă. Dar My 
Lady refuză această legătură. 

Claire se întoarse şi îi aruncă fetei o privire ca să o 
oprească, dar fata, neatentă, continuă: 

— My Lady le spune tuturor că Sir Guy nu este capabil 
să-i apere proprietăţile din Franţa şi Anglia. Totuşi, Sir 


Oliver va fi plătit pentru această căsătorie şi Guy a... 


— Elaine! 

— My Lady, zise fata dându-se câţiva paşi înapoi. Se 
alătură celorlalte cameriste care începură să şuşotească în 
colț, parcă certând-o. 

— De-ajuns cu vorba, zise Claire. Vă prezint pe 
salvatorul meu de astăzi, seniorul Christopher de Hewes. 

M-a scăpat de atacurile lui Sir Guy, care voia să 
răpească cu forța ceea ce nu putea obține de bunăvoie la 
Curte. 

Chris protestă: 

— Nu-i adevărat, nu aşa s-au petrecut lucrurile. 

Se opri brusc, dându-şi seama că toată lumea se uita la 
el cu uimire şi cu ochii larg deschişi. 

— E-adevărat că vorbeşte diferit, zise Claire, pentru că 
vine dintr-un loc îndepărtat, de pe pământurile Irlandei. 

Şi este şi modest, cum i se potriveşte unui gentil. 

Într-adevăr m-a salvat, deci eu astăzi o să-l prezint 
protectorului meu, după ce Christopher va fi înveşmântat 
cum trebuie. Se întoarse spre o fată: Nu are oare seniorul 
Brandon, maestrul nostru de călărie, aceeaşi înălțime? 

Du-te şi adu dubletul său indigo, cureaua sa din argint 
şi pantalonii albi cei mai buni. Îi dădu fetei o pungă. Plăteşte 


cât cere, dar vreau să le aduci de îndată. 


Fata făcu o plecăciune. Plecând, trecu pe lângă un 
bătrân posac care stătea în umbră, privind. Purta o pelerină 
scumpă din catifea cafenie cu flori de crin argintii şi un 
colan de hermină. 

— Cum mai merge, My Lady, zise el venind spre ea. 

Ea îi făcu o reverență. 

— Bine, Sir Daniel. 

— V-aţi întors cu bine. 

— Mulţumesc lui Dumnezeu. 

Bărbatul pufni. 

— Aşa şi trebuie. Îi puneţi chiar şi Lui răbdarea la 
încercare. lar în călătoria voastră ați avut succes pe măsura 
pericolelor? 

Claire îşi muşcă degetele. 

— Mă tem că nu. 

— L-aţi văzut pe abate? 

O ezitare uşoară: 

— Nu. 

— Spuneţi-mi adevărul, Claire. 

Fata dădu din cap. 

— Sire, nu am putut. Era afară, la vânătoare. 

— Păcat, zise Sir Daniel. De ce nu l-aţi aşteptat? 


— Nu am îndrăznit pentru că oamenii lui Sir Oliver au 


intrat cu forța ca să îl oblige pe magistru să vină cu ei. 

M-am temut să nu fiu descoperită şi am fugit. 

— Da, da, acest magistru încurcă-lume, zise Sir Daniel 
supărat. Numele lui e pe toate buzele. Ştii ce se spune? 

Că poate să-şi facă apariţia într-un fulger luminos. 

Sir Daniel dădu din cap. Era imposibil de spus dacă 
credea sau nu. 

— Trebuie să fie un magistru priceput în mânuirea 
prafului de puşcă. 

Pronunța gonne-poulder vorbind rar, ca şi cum ar fi fost 
ceva exotic şi nefamiliar. 

— Aţi dat cu ochii de acest magistru? 

— Da. l-am vorbit. 

— Oh? 

— Abatele era plecat, aşa că m-am plâns lui. Se spune că 
magistrul a devenit acum bun prieten cu abatele. 

Chris Hughes se chinuia să le urmărească conversaţia şi 
îşi dădu seama că vorbeau despre Profesor. Spuse: 

— Magistrul? 

Claire zise: 

— Îl cunoaşteţi pe magistru? pe Edward de Johnes? 

El dădu imediat înapoi. 


— Ăă... nu... nu, nu-l cunosc, şi... 


Auzindu-l, Sir Daniel se uită uimit la Chris. Se întoarse 
spre Claire: 

— Ce spune? 

— Că nu îl cunoaşte pe magistru. 

Bătrânul rămase uimit: 

— În ce grai? 

— Un fel de engleză, Sir Daniel, cu puţină galică cred. 

— Nu am auzit o astfel de galică, zise el. Se întoarse spre 
Chris. Vorbeşti Langue-doc? Nu? Loquerisquide Latine? 

Îl întreba dacă vorbeşte latină. Chris studiase latina, ştia 
să citească. Nu încercase însă niciodată să vorbească în 
această limbă. Cu o voce tremurătoare răspunse: 

— Non, Senior Danielis, solum perpaululum. Perdoleo. 

(Numai puțin, îmi cer scuze.) 

— Per, per... dicendo iile Ciceroni persimilis est. 

(Vorbeşte precum Cicero.) 

— Perdoleo. (Îmi pare rău.) 

— Atunci este spre binele tău să taci. Bătrânul se 
întoarse din nou spre Claire: Ce ţi-a vorbit magistrul? 

— Nu îmi poate da ajutor. 

— Cunoagşte secretul pe care îl căutăm? 

— Spune că nu. 


— Dar abatele îl ştie, zise Sir Daniel. Abatele trebuie să-l 


ştie. Predecesorul său, episcopul de Laon, a fost arhitectul 
ultimelor reparații din La Roque. 

Claire zise: 

— Magistrul spune că nu Laon a fost arhitectul. 

— Nu? se miră Sir Daniel. Şi de unde ştie magistrul 
ăsta? 

— Cred că i-a spus abatele. Sau poate a descoperit 
printre vechile hârtii. Magistrul şi-a luat sarcina să sorteze 
şi să aranjeze pergamentele mănăstirii Sainte-Mere pentru 
a-i ajuta pe călugări. 

— Chiar aşa? făcu Sir Daniel, gânditor. Mă întreb de ce? 

— Nu am avut timp să întreb, pentru că au pătruns în 
sanctuar oamenii lui Sir Oliver. 

— Ei bine, magistrul o să fie în curând aici, zise Sir 
Daniel. Şi însuşi Lord Oliver o să-i pună aceste întrebări. 

Părea nemulțumit. 

Bătrânul se întoarse brusc spre un băiat de nouă sau 
zece ani ce stătea în spatele lui. 

— Du-l pe seniorul Christopher în apartamentele mele, 
unde se poate îmbăia şi curăța. 

Auzindu-l, Claire îi aruncă o privire grea. 

— Unchiule, nu îmi strica planurile. 


— Am făcut eu vreodată aşa ceva? 


— Ştii că ai încercat. 

— Copilă dragă, zise el, grija mea a fost întotdeauna 
pentru siguranța şi onoarea Voastră. 

— Şi onoarea mea, Unchiule, încă nu e pătată. 

Spunând asta, Claire se duse direct spre Chris, îl luă de 
gât şi-l privi în ochi. 

— O să număr fiecare clipă cât vei fi plecat şi-o să-mi fie 
dor de tine din tot sufletul meu, zise ea cu ochii în lacrimi. 
Întoarce-te la mine curând. 

Îşi puse uşor buzele pe gura lui şi făcu un pas înapoi, 
dându-i drumul; degetele ei alunecară uşor de pe gâtul lui. 

Chris se simțea amețit, uitându-se fix în ochii ei, văzând- 
o cât e de frumoasă... 

Sir Daniel tuşi, se întoarse spre băiat: 

— Ocupă-te de seniorul Christopher şi asistă-l la baie. 

Băiatul făcu o plecăciune către Chris. Toţi cei din 
încăpere tăceau. Păreau că aşteaptă să plece. Dădu din cap 
şi zise: 

— Mulţumesc! 

Se aştepta să întâlnească privirile uimite; dar de data 
asta păreau să fi înțeles ce spusese. Sir Daniel îl salută din 


cap cu răceală, iar Chris părăsi încăperea. 

Caii tropăiau pe podul mobil. Profesorul privea fix 
înainte, ignorându-i pe soldaţii care îl escortau. Gărzile de la 
poarta palatului abia de priviră în sus la călăreții care intrau 
în castel. Apoi Profesorul dispăru din fața ochilor lor. 

În picioare, lângă podul mobil, Kate zise: 

— Ce facem? îl urmărim? 

Marek nu răspunse. Întorcând capul să se uite la el, 
Kate observă că privea fix doi cavaleri călare care se luptau 
cu spadele pe câmpul de lângă castel. Părea să fie un fel de 
demonstraţie sau antrenament; cavalerii erau înconjurați de 
tineri îmbrăcați în livrele - unele de un verde strălucitor, 
altele galben-aurii, probabil culorile celor doi cavaleri. Se 
adunaseră mulți spectatori care râdeau şi le strigau insulte 
şi încurajări unuia sau altuia dintre ei. 

Caii se mişcau în cercuri strânse, aproape atingându-se 
unul pe celălalt, aducându-i față în față pe cei doi călăreți în 
armură. Săbiile se loveau iarăşi şi iarăşi. 

Marek se uita fix, fără să se mişte. 


Ea îl bătu pe umăr: 


— Ascultă, Andre, Profesorul... 

— Aşteaptă un minut. 

— Dar... 

— Aşteaptă un minut! 

Pentru prima dată, Marek se simțea nesigur. Până acum 
nimic din această lume nu i se păruse nelalocul lui sau 
neaşteptat. Mănăstirea era exact aşa cum se așteptase. 

Ţăranii de pe câmp erau aşa cum se aşteptase. 
Pregătirea turnirului era exact cum şi-o imaginase. lar când 
intrase în oraşul Castelgard, găsise exact ceea ce credea că 
va găsi. Kate se schimbase la față când trecuse pe lângă 
măcelărie şi văzuse pieile întinse de tăbăcar, dar pe Marek 
nu îl impresionase. Era chiar aşa cum îşi imaginase cu ani 
în urmă. 

Dar asta nu, se gândi el uitându-se la cavalerii ce se 
luptau. 

Atât de repede! Spadele se mişcau atât de repede şi 
continuu, încercând să lovească şi de sus, şi de jos, încât 
Părea mai degrabă scrimă decât duel cu spada. Zgomotele 
impactului se succedau la numai o secundă sau două una 
după alta. Iar lupta continua fără ezitare sau pauză. 

Marek îşi imaginase întotdeauna că aceste lupte se 


desfăşurau mai lent: oameni îmbrăcați în armură ridicând 


săbii atât de grele încât fiecare lovitură reprezenta un efort, 
momente periculoase care necesitau timp de refacere 
înaintea loviturii următoare. Ştia din lecturile lui cât de 
epuizați erau oamenii după bătălii şi presupusese că 
această epuizare era rezultatul unui efort susținut într-o 
luptă cu mişcări lente între persoane îmbrăcate în oţel. 

Aceşti luptători erau mari şi foarte puternici. Caii lor 
erau enormi, iar ei înşişi foarte voinici şi păreau să aibă 
peste un metru optzeci înălțime. 

Marek nu s-a lăsat niciodată păcălit de dimensiunile 
mici ale armurilor expuse în muzee - ştia că orice armură 
care ajungea în muzeu era de ceremonie şi că nu fusese 
purtată într-o împrejurare mai periculoasă decât o paradă 
medievală. Presupunea, de asemenea, deşi nu putea dovedi, 
că majoritatea armurilor bogat decorate şi cizelate ce 
supraviețuiseră timpului erau făcute numai pentru a fi 
expuse şi fuseseră confecționate la o scară de trei pe patru, 
pentru a se vedea mai bine delicatețea lucrăturilor în fier. 

Armuri adevărate, purtate în bătălii, nu supravieţuiseră. 
Şi citise suficiente mărturii pentru a şti că luptătorii faimoşi 
ai timpului erau invariabil bărbaţi mari înalți, musculoşi şi 
neobişnuit de puternici. Făceau parte din nobilime, erau 


bine hrăniți şi masivi. Citise cum se antrenau şi cum se 


distrau făcând fapte de vitejie pentru a amuza doamnele. 

Şi totuşi, niciodată nu îşi închipuise nici măcar ceva 
asemănător cu ceea ce vedea acum. Aceşti oameni luptau cu 
furie, rapid şi neîncetat — şi se părea că ar putea continua 
aşa toată ziua. Niciunul dintre ei nu dădea vreun semn de 
oboseală; dacă se vedea ceva era doar că aveau aerul să le 
facă plăcere. 

În timp ce le urmărea agresivitatea şi viteza, Marek îşi 
dădu seama că şi el ar fi ales să lupte la fel — rapid, având 
antrenamentul şi rezerva de forță necesare pentru a învinge 
un oponent. Deoarece îşi imaginase un stil de luptă mai 
lent, presupunând, inconştient, că oamenii din trecut erau 
mai slabi, mai înceți sau aveau mai puțină imaginație decât 
el, omul modern. Marek ştia că această presupusă 
superioritate era o greşeală pe care o făceau majoritatea 
istoricilor. Pur şi simplu nu se gândise că şi el era vinovat în 
acest sens. 

Dar era evident că aşa stăteau lucrurile. 

A trecut o vreme până să îşi dea seama că luptătorii 
aveau o condiţie fizică atât de bună, că puteau chiar striga 
în timp ce luptau; între lovituri, urlau unul către altul 
batjocuri şi insulte. 


Apoi văzu că spadele lor nu erau boante, că mânuiau 


spade de luptă adevărate, cu lame foarte tăioase. Totuşi se 
vedea bine că nu intenționau să-şi facă rău unul altuia; pur 
şi simplu se distrau antrenându-se înaintea turnirului. 

Veselia cu care abordau ei posibilitatea morții era 
aproape la fel de neaşteptată ca şi viteza şi forța cu care 
luptau. 

Lupta continuă încă zece minute, până când o lovitură 
bine plasată îl dobori de pe cal pe unul dintre combatanți. 

Căzu la pământ, dar imediat sări în sus râzând, de parcă 
nu ar fi purtat nicio armură. Banii trecură din mână în 
mână. Se auziră strigăte: 

— Din nou! Din nou! 

O încăierare izbucni între băieții îmbrăcaţi în livrele, iar 
cei doi cavaleri plecară, umăr la umăr, îndreptându-se spre 
han. 

Marek o auzi pe Kate spunând: 

— Andre... 

Se întoarse încet spre ea. 

— Andre, ai pățit ceva? 

— E în regulă, răspunse el. Dar am multe de învățat. 

Porniră spre podul mobil al castelului, apropiindu-se de 
gărzi. O simți pe Kate foarte încordată: 


— Ce facem? Ce spunem? 


— Nu te îngrijora. Eu vorbesc occitana. 

Dar pe când se apropiau, începu o nouă luptă pe câmpul 
de dincolo de şanțul de fortificaţii, iar gărzile o priveau. 

Erau cu totul absorbiți de privelişte, iar Kate şi Marek 
trecură pe sub arcada de piatră şi intrară în curtea 
interioară. 

— Am intrat pur şi simplu! zise Kate surprinsă. Se uită 
în jur. Acum ce mai urmează? 

E foarte frig, se gândi Chris. Şedea dezbrăcat, cu 
excepția pantalonilor, pe un scăunel, în apartamentul lui Sir 
Daniel. Lângă el se afla un lighean cu apă ce scotea aburi şi 
o bucată de pânză pentru spălat. Băiatul cărase ligheanul 
cu apă de jos, din bucătărie, ducându-l de parcă ar fi fost de 
aur; felul în care se purta sugera că a fi tratat cu apă 
fierbinte era o mare favoare. 

Chris se frecase sârguincios, refuzând oferta băiatului de 
a-l ajuta. Ligheanul era mic şi apa se înnegri. Dar în cele din 
urmă reuşise să-şi curețe noroiul de sub unghii, de pe cap şi 
de pe față, ceea ce constată cu ajutorul unei mici oglinzi de 
metal. 

În cele din urmă se declară satisfăcut. Dar băiatul, cu o 
expresie nefericită, spuse: 


— Stăpâne Christopher, nu sunteți curat! 


Şi insistă să facă el restul. 

Aşa că Chris a stat şi a tremurat pe scăunelul de lemn în 
timp ce băiatul l-a curățat timp de aproape o oră. Chris era 
şocat: întotdeauna se gândise că oamenii medievali erau 
murdari şi miroseau, cufundați în mizeria epocii. 

Totuşi, aceşti oameni păreau să fi făcut o obsesie pentru 
curățenie. Toţi cei pe care îi văzuse în castel erau curațţi şi 
nici nu existau mirosuri neplăcute. 

Chiar şi toaleta, pe care băiatul îl rugase insistent să o 
folosească înainte de a se spăla, nu era atât de oribilă cum 
se aşteptase Chris. Plasată în spatele unei uşi de lemn din 
dormitor, era o încăpere strâmtă, dotată cu un scaun de 
piatră deasupra unui bazin ce se scurgea într-o țeavă. Se 
pare că totul se ducea la parter şi se îndepărta zilnic. 
Băiatul îi spuse că în fiecare dimineață un servitor spală 
conductele cu apă, apoi pune într-o scobitură din zid un 
buchet proaspăt de ierburi frumos mirositoare. 

Aşa că mirosul nu era supărător. De fapt, se gândi el cu 
regret, uneori mirosea mult mai rău în toaletele avioanelor. 

Mai mult, aceşti oameni se ştergeau cu bucăți de in alb! 
Nu, se gândi, lucrurile nu erau aşa cum se aşteptase. 

Faptul că era obligat să stea acolo prezenta avantajul că 


putea încerca să vorbească cu băiatul. El era îngăduitor şi îi 


răspundea lui Chris încet, ca unui idiot. Dar asta îi îngăduia 
lui Chris să-l audă înainte ca aparatul din ureche să îi 
traducă; şi în curând descoperi că imitaţia îi era de folos; 
dacă trecea peste starea de jenă şi utiliza frazele arhaice pe 
care le citise în texte —- multe dintre ele le folosea şi băiatul —, 
atunci copilul îl înțelegea mult mai uşor. Astfel, încetul cu 
încetul, învăță să spună „Methinks” în loc de „eu cred”5 şi 
„an” în loc de „dacă”€ şi „for sooth” în loc de „cu adevărat”. 
Şi cu fiecare mică schimbare, băiatul părea să îl înțeleagă 
mai bine. 

Chris mai şedea încă pe scăunel când Sir Daniel intră în 
cameră. Adusese haine curate, care păreau bogate şi 
scumpe. Le puse pe pat. 

— Prin urmare, Christopher de Hewes, aveţi o legătură 
cu frumoasa noastră isteață. 

— Ea mi-a salvat viața. 

Pronunță cuvintele aşa încât şi Sir Daniel să-l poată 
înțelege. 


— Sper că acest lucru n-o să te bage în bucluc. 


`I think (lb. engl., orig.). 
SIf (lb. engl., orig.). 


7 In truth ((lb. engl., orig.). 


— Bucluc? 

Sir Daniel oftă: 

— Ea mi-a spus, prietene Chris, că sunteți gentil, totuşi 
nu cavaler. Sunteţi moşier. 

— Într-adevăr. 

— Un moşier foarte vechi, zise Sir Daniel. Care este 
pregătirea voastră militară? 

— Pregătirea mea militară? zise Chris neliniştit. Păi, 
am... ăă... 

— Ai vreuna? Spune drept. Ce pregătire ai? 

Chris hotări că ar fi mai bine să spună adevărul. 

— De fapt, nu sunt -— vreau să spun sunt pregătit... în 
studiile mele... ca învățat. 

— Învăţat? Bătrânul dădu din cap fără să înţeleagă. 

Escolie? Esne discipulus? Studesne sub magistro? 

Studiezi cu un magistru? 

— Ita est. (Chiar aşa.) 

— Ubi? (Unde?) 

— Ăă... ta, ăă... Oxford. 

— Oxford? râse Sir Daniel. Atunci nu aveți ce căuta aici 
cu o domniță ca a mea. Credeți-mă dacă vă spun că aici nu 
e un loc potrivit pentru un scolere. Îngăduitți-mi să vă explic 


cum stau lucrurile aici. 


— Lord Oliver are nevoie de bani ca să-şi plătească 
soldații şi a jefuit tot ce a putut din oraşele învecinate. 

Aşa că o presează pe Claire să se mărite ca să-şi 
primească recompensa. Guy de Malegant i-a făcut o ofertă 
tentantă, foarte plăcută lui lord Oliver. Dar Guy nu este 
bogat şi nu îşi poate ține promisiunea decât dacă 
amanetează o parte din proprietățile domniței. Ceea ce ea nu 
acceptă. 

Mulţi cred că lord Oliver şi Guy au făcut de mult o 
înțelegere între ei - unul să o vândă pe Lady Claire, iar 
celălalt să îi vândă pământurile. 

Chris nu spuse nimic. 

— Mai există şi un alt impediment în calea unirii lor. 

Claire îl disprețuieşte pe Malegant, despre care bănuieşte 
că nu e străin de moartea soțului ei. Guy era în slujba lui 
Geoffrey în momentul morții acestuia. Toată lumea a fost 
surprinsă de cât de repede a părăsit această lume. Geoffrey 
era un cavaler tânăr şi viguros. Deşi rănile sale erau 
serioase, s-a vindecat repede. Nimeni nu ştie adevărul 
despre ce s-a întâmplat în ziua aceea, dar se vorbeşte — se 
vorbeşte mult — despre otrăvire. 

— Înţeleg, spuse Chris. 


— Chiar aşa? Mă îndoiesc. Pentru că, daţi-vă seama: 


Lady poate fi considerată prizonieră a lordului Oliver în 
acest castel. De una singură, ar putea scăpa, dar nu îşi 
poate scoate în secret întreaga suită. Dacă ar pleca în secret 
şi s-ar întoarce în Anglia — ceea ce îşi doreşte —, lord Oliver 
s-ar răzbuna pe mine şi pe alte persoane care aparțin casei 
ei. lar ea ştie asta, aşa că trebuie să rămână. 

Lordul Oliver doreşte să o mărite şi My Lady inventează 
stratageme să amâne. Este adevărat că e inteligentă. Dar 
lordul Oliver nu este un bărbat răbdător şi în curând o va 
obliga. Aşa că singura ei speranţă este acolo. 

Sir Daniel arătă pe fereastră. 

Chris veni lângă el şi se uită. 

De la această fereastră înaltă putea vedea curtea 
interioară şi crenelurile zidului exterior al castelului. Mai 
încolo se vedeau acoperişurile oraşului, apoi zidul de piatră 
şi soldaţii ce patrulau pe parapete. Apoi câmpii şi peisaj 
campestru întinzându-se până departe. 

Chris se uită la Sir Daniel întrebător. 

Sir Daniel spuse: 

— Acolo, scolere. Focurile. 

Arătă departe. Uitându-se atent, Chris abia putu să 
observe fuioare fine de fum dispărând în albastrul cerului. 


Erau aproape de linia orizontului. 


— Aceea este compania lui Arnaut de Cervole, zise Sir 
Daniel. Şi-au aşezat tabăra la un mai mult de cincisprezece 
mile distanță. Vor ajunge aici într-o zi cel mult două. Toţi 
ştiu asta. 

— Şi Sir Oliver? 

— Ştie că această bătălie cu Arnaut va fi crâncenă. 

— Şi totuşi ţine turnirul... 

— Asta este o chestiune de onoare, replică Sir Daniel. 

Onoarea lui nesăbuită. Desigur, l-ar opri dacă ar putea. 

Dar nu îndrăzneşte. Şi aici este şi norocul vostru. 

— Norocul meu? 

Sir Daniel oftă. Se îndreptă spre ieşire. 

— Îmbracă-te acum ca să-l întâlneşti pe lordul Oliver 
după cum se cuvine. Voi încerca să opresc dezastrul ce se 
apropie. 

Bătrânul se întoarse şi ieşi din cameră. Chris se uită la 
băiat, care încetă să-l frece. 


— Ce dezastru? întrebă el. 

Pentru secolul al XX-lea, nu constituie o noutate faptul 
că nu există nici măcar o imagine contemporană în care să 
se vadă cum arăta interiorul unui castel din secolul al XIV- 
lea. Nicio pictură sau anluminură în vreun manuscris sau 
vreo schiță făcută de cineva - nu există nimic din toate 
astea pentru perioada aceea. Cele mai vechi imagini despre 
felul cum se trăia în secolul al XIV-lea au fost făcute de fapt 
în secolul al XV-lea, iar interioarele - şi hrana, şi costumele 
- erau înfăţişate corect pentru secolul al XV-lea, nu al XIV- 
lea. 

În consecință, niciun cercetător modern nu ştie ce 
mobilă se folosea pe atunci, cum se zugrăveau pereții sau 
cum se îmbrăcau şi ce purtau oamenii. Lipsa informaţiilor 
este atât de deplină încât, atunci când s-au reconstruit 
apartamentele regelui Edward în Turnul Londrei, zidurile au 
trebuit să fie lăsate ca atare, cu mortarul expus, fiindcă 
nimeni nu putea spune ce decorații ar fi putut exista acolo. 

Din acelaşi motiv, artiştii care reconstituiau în operele 
lor secolul al XIV-lea aveau tendința să arate interioare 
simple, încăperi cu pereţi goi şi mobilă puţină, poate un 
scaun sau un scrin — dar nu prea multe alte obiecte. Lipsa 
imaginilor contemporane a dus la concluzia că pe atunci 


viața era simplă. 


Toate acestea treceau prin capul lui Kate Erickson în 
timp ce intra în holul cel mare al Castelgard-ului. Ceea ce 
era ea pe cale să vadă nu mai văzuse niciun istoric până 
atunci. Intră, strecurându-se prin mulțime, în urma lui 
Marek. Şi se uita cu gura căscată, uimită de bogăția şi 
haosul din fața ochilor ei. 

Holul cel mare strălucea ca o bijuterie imensă. Soarele 
care intra prin ferestrele înalte se oglindea în pereţii 
împodobiţi cu tapiserii brodate cu aur, se reflectau pe 
tavanul roşu-auriu. Într-o parte a încăperii era expusă o 
broderie imensă: flori de crin pe un fond albastru închis. 

Pe peretele opus, o tapiserie reprezenta o bătălie: cavaleri 
echipați cu toate însemnele nobiliare; armurile erau argintii, 
hainele albastru cu alb, roşu cu auriu; drapelele lor 
fluturau, brodate cu aur. 

În capătul încăperii era un şemineu uriaş, ornat, 
suficient de mare ca o persoană să intre în el fără să se 
aplece, iar polița sculptată de deasupra era suflată cu aur. 

În fața focului se afla un grilaj imens, şi el aurit. Iar 
deasupra şemineului era o tapiserie ce reprezenta lebede 
zburând deasupra unui câmp cu flori dantelate, roşii şi 
aurii. 


Încăperea avea o eleganță intrinsecă, era bogată şi 


frumos executată — şi mai degrabă feminină pentru ochiul 
unui om modern. Frumusețea şi rafinamentul ei contrastau 
puternic cu purtările oamenilor din încăpere, care erau 
gălăgioşi, violențţi şi bădărani. 

În fața focului se afla masa cea mare, acoperită cu pânză 
de in cu vase de aur, toate încărcate până la refuz cu 
mâncare. Câini mici se cățărau pe masă şi se serveau după 
plac - până când bărbatul din centrul mesei îi gonea cu o 
înjurătură. 

Lord Oliver de Vannes avea circa treizeci de ani, ochi 
mici pe o față cărnoasă şi senzuală. Gura lui era permanent 
strâmbată de un zâmbet batjocoritor; avea tendința să țină 
buzele lipite, fiindcă îi lipseau câțiva dinți. Hainele lui erau 
la fel de împodobite ca şi camera: veşmânt albastru brodat 
cu aur, guler înalt de aur şi căciulă de blană. Colanul său 
era alcătuit din pietre albastre, fiecare de mărimea unui ou 
de prigor. Purta inele la mai multe degete: geme mari, ovale, 
montate în aur. Înfigea pumnalul în mâncare şi mânca 
zgomotos, mormăind spre tovarăşii lui. 

În ciuda eleganței veşmintelor, făcea impresia unei 
persoane periculoase - ochii lui injectați se mişcau 
cercetător în timp ce mânca, atent la orice ofensă, căutând 


prilej de ceartă. Era nervos şi gata de harță. Când un 


cățeluş reveni pe masă ca să fure ceva de mâncare, Oliver, 
fără ezitare, îi înfipse în spate vârful cuţitului; animalul sări 
în sus şi ieşi din încăpere chelălăind şi sângerând. 

Lord Oliver râse, şterse de sânge lama cuțitului şi 
continuă să mănânce. 

Oamenii aşezaţi la masă gustară gluma. După cum 
arătau, toți erau soldați de aceeaşi vârstă cu Oliver, şi foarte 
elegant îmbrăcați - deşi niciunul nu avea haine atât de 
rafinate ca şeful lor. Trei sau patru femei, tinere, frumoase 
şi vulgare, cu haine strânse pe corp şi cu părul despletit, 
care râdeau vârându-şi mâinile sub masă, completau scena. 

Kate privea şi îi veni în minte un cuvânt: lord războinic. 
Bărbatul era un lord războinic medieval, care petrecea 
împreună cu soldații şi prostituatele lor în castelul pe care îl 
cucerise. 

Un baston de lemn lovi podeaua cu zgomot şi un herald 
anunţă: 

— My Lord! Magistrul Edward de Johnes! 

Întorcându-se, îl văzu pe Johnston trecând prin 
mulțime, apropiindu-se de masa din față. 

Lord Oliver ridică privirea, ştergându-şi sosul de pe 
bărbie cu dosul palmei. 


— Vă urăm bun venit, magistre Edwardus. Deşi nu ştiu 


prea bine dacă sunteți magistru sau magician. 

— Lord Oliver, răspunse Profesorul în occitană şi salută 
scurt din cap. 

— ‘Magistre, de ce eşti atât de distant, zise Oliver 
prefăcându-se îmbufnat. M-ai rănit, să ştii. Ce am făcut ca 
să merit o astfel de purtare? Sunteţi nemulțumit că v-am 
adus de la mănăstire? Veţi primi mâncare la fel de bună şi 
aici, vă asigur. Mai bună. În plus, abatele nu are nevoie de 
voi, dar eu am. 

Johnston stătea drept şi tăcea. 

— Nu aveți nimic de spus? zise Oliver, uitându-se fix la 
Johnston. 

Faţa lui se întunecă. 

— Asta se va schimba! mârâi. 

Johnston rămase nemişcat, tăcut. 

Momentul trecu. Lord Oliver păru că se calmează. 

Zâmbi curtenitor. 

— Dar hai, să nu ne certăm. Cu toată curtoazia şi 
respectul, am nevoie de sfatul vostru, zise Oliver. Sunteţi 
înțelept şi am multă nevoie de înțelepciune - aşa îmi spun 
aceşti oameni de ispravă. (Hohote de râs la masă.) Şi mi s-a 
spus că poți vedea viitorul. 


— Niciun om nu poate aşa ceva, replică Johnston. 


— Aşa deci? Eu cred că puteţi, magistre. Şi vă implor să 
îl cercetaţi pe al vostru. Nu vreau să văd că un om distins ca 
voi suferă atât. Ştiţi cum a sfârşit cel căruia îi purtați 
numele, ultimul nostru rege, Edward Caraghiosul? 

Văd pe fața voastră că ştiţi. Totuşi, voi nu erați printre 
cei prezenți în castel. Dar eu eram. Rânji sumbru, lăsându- 
se pe spătarul jilțului. Nu a rămas nicio urmă pe corpul lui. 

Johnston dădu din cap încet. 

— Ţipetele lui puteau fi auzite la mile distanță. 

Kate se uită la Marek întrebător, iar el îi şopti: 

— Este vorba despre Edward al II-lea al Angliei. A fost 
luat prizonier şi ucis. Cei care l-au capturat nu au vrut să 
lase semne, aşa că i-au înfipt un tub în rect prin care i-au 
vârât în măruntaie un fier înroşit până când a murit. 

Pe Kate o trecu un fior. 

— Era şi poponar, şopti Marek, aşa că se crede că felul 
în care a fost executat demonstrează o mare subtilitate. 

— Într-adevăr, ţipetele lui s-au auzit la multe mile 
împrejur — zicea Oliver. Aşa că gândiți-vă la asta. Ştiţi multe 
lucruri, şi am să le ştiu şi eu. Ori sunteți sfetnicul meu, ori 
nu mai aveți mult de stat pe această lume. 

Lord Oliver fu întrerupt de un cavaler care se apropiase 


şi îi şoptea ceva la ureche. Omul era îmbrăcat somptuos în 


cafeniu şi gri, dar avea fața aspră, bătătorită de vânturi a 
unui luptător trecut prin multe campanii. O cicatrice 
adâncă îi tăia fața de la frunte până la bărbie şi dispărea 
sub gulerul înalt. Oliver îl ascultă, apoi spuse: 

— Oh. Aşa crezi, Robert? 

La care cavalerul cu cicatrice şopti din nou, neluându-şi 
ochii de la Profesor. Lord Oliver se uita, de asemenea, la 
Johnston în timp ce asculta. 

— Ei bine, vom vedea, zise Lord Oliver. 

Cavalerul continuă să şoptească, iar Oliver să dea din 
cap. 

În mulțime, Marek se întoarse spre curteanul de lângă el 
şi, vorbind în occitană, zise: 

— Rogu-vă, cine este vrednicul cavaler ce-i şopteşte lui 
Sir Oliver la ureche. 

— Preacinstite prietene, acela este Sir Robert de Kere. 

— De Kere? se miră Marek. Nu ştiam de el. 

— Este nou în suită, de mai puțin de un an în serviciu, 
dar Sir Oliver îl place foarte mult. 

— Oh, da? De ce? 

Bărbatul ridică din umeri ca şi cum ar fi spus: „Cine ştie 
ce se întâmplă în sferele înalte>?”. Dar răspunse: 


— Sir Robert este un bun războinic şi a devenit sfetnic 


de încredere al lordului Oliver în materie de război. 

Bărbatul cobori vocea: Dar, desigur, cred că nu poate fi 
încântat acum să vadă alt sfetnic, şi încă unul eminent, 
înaintea ochilor. 

— Ah, zise Marek dând din cap. Înţeleg. 

Într-adevăr, Sir Robert părea că îşi susține cauza, 
şoptind insistent, până când, în cele din urmă, Oliver făcu 
un semn rapid cu mâna, ca şi cum ar fi alungat un țânțar. 

Imediat, cavalerul se înclină şi făcu un pas înapoi, 
rămânând în picioare în spatele lui Sir Oliver. 

Oliver zise: 

— Magistre! 

— My Lord. 

— Sunt informat că voi cunoaşteţi focul grecesc. 

Marek pufni şi şopti către Kate: 

— Nimeni nu ştie asta! 

Şi nimeni nu ştia. Focul grecesc era o celebră enigmă a 
istoriei, o armă incendiară distrugătoare din secolul al VI- 
lea, a cărui natură exactă era dezbătută de istorici chiar şi 
în timpurile moderne. Nimeni nu ştia exact ce era focul 
grecesc sau cum fusese creat. 

— Da, zise Johnston. Cunosc această metodă. 


Marek rămase uluit. Ce era asta? Se vedea clar că 


profesorul recunoscuse un rival, dar juca periculos. Fără 
îndoială că i se va cere să dovedească ceea ce susținea. 

— Puteţi voi să faceți un foc grecesc? 

— Pot, My Lord. 

— Ah! Oliver se întoarse, şi îi aruncă o privire lui Sir 
Robert. Se pare că sfetnicul de încredere dăduse un sfat 
greşit. 

Oliver se întoarse spre profesor. 

— Nu îmi va fi greu, zise Profesorul, dacă voi avea alături 
pe ajutoarele mele. 

„Deci asta este”, se gândi Marek. „Profesorul face 
promisiuni încercând să ne adune laolaltă”. 

— Cum? Ajutoare? Aveţi ajutoare? 

— Am, stăpâne, şi... 

— Păi, bineînţeles că vă pot ajuta, magistre. Şi dacă nu o 
fac ei, noi vă vom asigura tot ajutorul de care aveţi nevoie. 
Nu trebuie să vă faceţi griji. Dar focul de rouă - focul de la 
Nathos? Ştiţi şi despre el? 

— Da, My Lord. 

— Şi puteți să mi-l arătaţi făcând o demonstrație? 

— Oricând doriți, My Lord. 

— Foarte bine, magistre, foarte bine! Lordul Oliver făcu o 


pauză, uitându-se cu înțeles la Profesor. Şi ştiţi şi acel 


secret pe care vrem să-l cunoaştem mai presus de toate? 

— Sir Oliver, acel secret nu îl cunosc! 

— Ba da! Şi îmi veți răspunde! strigă lordul, trântind un 
pocal pe masă. 

Se înroşise la față, i se umflaseră venele de pe frunte. 

Vocea lui răsună în sala în care se lăsase o tăcere 
deplină. 

— Voi primi răspunsul vostru astăzi! 

Un câine se gudură pe lângă el. Îl izbi cu dosul palmei şi 
câinele se prăbuşi, schelălăind. Când fata de lângă el începu 
să protesteze, o înjură şi o lovi peste față, trântind-o pe 
spate, cu scaun cu tot. Fata nu mai scoase un sunet, nu 
mai mişcă, rămânând cu picioarele în aer. 

— Oh, sunt mânios peste măsură! Sunt atât de mânios! 
urlă lord Oliver ridicându-se în picioare. Privi furios prin 
sală, cu mâna pe spadă, căutând, parcă, un vinovat. 

Toţi cei din jur încremeniseră fără să scoată o vorbă, cu 
ochii în pământ. Era ca şi cum încăperea împietrise brusc şi 
numai lord Oliver se mişca. Pufăi furios şi în cele din urmă 
scoase spada şi lovi cu lama în masă. 

Farfuriile şi pocalele săriră în sus şi zăngăniră, iar spada 
se înțepeni în lemn. 


Oliver se uită la Profesor, dar începea să-şi recapete 


controlul, furia îi mai trecuse. 

— Magistre, îmi vei împlini porunca! strigă el. Apoi le 
făcu semn cu capul gărzilor. Luaţi-l şi lăsați-l să 
chibzuiască. 

Gărzile îl înhățară brutal pe Profesor şi îl târâră prin 
mulțimea tăcută. Kate şi Marek se dădură la o parte când 
trecu pe lângă ei, dar Profesorul nu îi văzu. 

Lord Oliver roti ochii peste încăperea tăcută. 

— Staţi jos şi veseliți-vă! strigă el. Înainte să îmi pierd 
cumpătul. 

Imediat, muzicienii începură să cânte şi zgomotul 
mulțimii umplu sala. 

Îndată după aceea, Robert de Kere se grăbi să iasă din 
încăpere, urmându-l pe Profesor. Marek se gândi că 
plecarea nu putea să însemne nimic bun. Îi făcu semn lui 
Kate să îl urmeze. Se îndreptau spre uşă când bastonul 
heraldului lovi podeaua. 

— My Lord! Lady Claire d'Eltham şi seniorul Christopher 
de Hewes. 

Se opriră. 

— La naiba! zise Marek. 

În cameră intră o femeie tânără şi frumoasă, însoţită de 


Chris Hughes. Chris era îmbrăcat acum în haine 


somptuoase, de Curte. Părea foarte distins - şi foarte 
derutat. 

Marek, care stătea lângă Kate, lovi aparatul din ureche şi 
şopti: 

— Chris, cât timp eşti în această încăpere, nu vorbi şi nu 
acționa. Ai înțeles? 

Chris dădu imperceptibil din cap. 

— Poartă-te ca şi cum nu ai înțelege nimic. Nu o să-ți fie 
prea greu. 

Chris şi femeia trecură prin mulțime direct spre masa 
cea mare, de unde lordul Oliver îi privea evident iritat. 

Femeia observă, făcu o plecăciune adâncă şi rămase 
acolo, cu capul plecat în semn de supunere. 

— Vino, vino, zise lordul Oliver iritat, fluturând un 
ciortan de găină. Această supuşenie nu te prinde. 

— My Lord! zise ea şi se îndreptă. 

Oliver mârâi: 

— Şi ce aduci cu tine astăzi? Altă cucerire senzațională? 

— Dacă îngăduie stăpânul meu, îl prezint pe Christopher 
de Hewes, un squire8 din Irlanda care m-a salvat de tâlharii 


care m-ar fi răpit astăzi, ori poate şi mai rău. 


3 Boier de la ţară (engl.). 


— Cum? Tâlhari? Răpire? 

Amuzat, lordul Oliver privi în jurul mesei, spre cavalerii 
săi. 

— Sir Guy? Ce ai de spus? 

Un bărbat cu tenul măsliniu şi bine făcut se ridică 
furios. Sir Guy de Malegant era îmbrăcat în întregime în 
negru - zale negre şi dublet negru cu un vultur negru 
brodat pe piept. 

— Stăpâne, mă tem că My Lady se amuză pe seama 
noastră. Ea ştie foarte bine că mi-am trimis oamenii să o 
salveze, văzând că este singură şi în pericol. 

Sir Guy se apropie de Chris şi se uită fix la el. 

— Acest om, My Lord, este cel care i-a pus viața în 
pericol. Nu pot înțelege de ce îl apără acum, poate doar ca 
să facă o glumă. 

— Eh? zise Oliver. Glumă? My Lady Claire, care este 
gluma? 

Femeia ridică din umeri: 

— Numai cei nesocotiți văd glume când nimănui nu-i e 
aminte. 

Cavalerul negru replică: 

— Grăiţi cu grabă ca să ascundeți ce este dedesubt. 


Malegant ajunse lângă Chris. Acum stăteau față în față, 


la distanță de numai câţiva centimetri. Se uita fix la tânărul 
istoric în timp ce îşi scotea încet, pe îndelete, mănuşa din 
zale. 

— Squire Christopher, aşa vi se spune? 

Chris nu rosti niciun cuvânt, doar încuviință dând din 
cap. 

Chris era îngrozit. Prizonier al unei situații pe care nu o 
înțelegea, aflat într-o încăpere plină de soldați sângeroşi, cu 
nimic diferiți de nişte cuțitari de la colț de stradă, stând în 
fața unui bărbat furios a cărui respirație mirosea a dinți 
stricați, usturoi şi vin - abia reuşea să îşi încordeze 
genunchii ca să nu-i tremure. 

Prin aparatul din ureche îl auzi pe Marek spunând: 

— Nu vorbi, orice s-ar întâmpla. 

Sir Guy se încruntă la el. 

— Ţi-am pus o întrebare, squire. Vrei să răspunzi? 

Omul continua să-şi scoată mănuşa şi Chris fu sigur că 
o să-l lovească cu pumnul gol. 

Marek zise: 

— Nu vorbi. 

Chris era prea fericit să îi urmeze sfatul. Trase adânc aer 
în piept, încercând să se controleze. Picioarele îi tremurau 


de parcă erau de gumă. Se temea să nu leşine în fața 


acestui bărbat. Făcea tot posibilul să se liniştească. 

Încă o respiraţie adâncă. 

Sir Guy se întoarse spre femeie. 

— Madam, salvatorul vostru squire vorbeşte? Sau 
oftează numai? 

— Dacă nu vă supăraţi, Sir Guy, el este de pe pământ 
străin şi adesea nu ne înțelege graiul. 

— Dic mihi nomem tuum, scuteiri. Spune-mi cum te 
numeşti? 

— Nici latina, mă tem, Sir Guy. 

Malegant părea dezgustat. 

— Commodissime. Foarte convenabil acest squire mut, 
pentru că nu îl putem întreba cum a ajuns aici şi în ce scop. 
Acest squire irlandez este departe de casă. Şi totuşi nu e un 
pelerin. Nu este în serviciul nimănui. Ce este el? 

De ce este aici? Priviţi cum tremură! De ce se poate 
teme? De noi n-are niciun motiv, My Lord, decât dacă este 
un om de-al lui Arnaut, venit să ne cerceteze pământul. Asta 
l-ar face să devină mut. Un laş n-ar îndrăzni să vorbească. 

Marek şopti: 

— Să nu răspunzi... 

Malegant îl lovi tare în piept pe Chris. 


— Aşadar, laş squire, v-aş numi ticălos şi spion şi nu 


destul de bărbat ca să-ți aperi cauza. Aş nutri dispreț 
pentru voi dacă nu aţi fi mai prejos de asta. 

Cavalerul terminase de scos mănuşa şi, dând dezgustat 
din cap, o lăsă să cadă pe podea. Obiectul din zale ateriză 
cu zgomot pe vârful piciorului lui Chris. Sir Guy se întoarse 
insolent cu spatele şi porni spre masă. 

Toată lumea din încăpere se uita fix la Chris. 

Lângă el, Claire şopti: 

— Mănuşa... 

El îi aruncă o privire piezişă. 

— Mănuşa! 

„Ce este cu mănuşa?” se întreba, aplecându-se să o 
ridice. Era foarte grea. Îi întinse mănuşa lui Claire, dar ea se 
întorsese deja cu spatele, spunând: 

— Cavalere, squire Christopher v-a acceptat provocarea. 

Chris se gândi: „Ce provocare?” 

Sir Guy zise imediat: 

— Trei lăncii fără vârf, a outrance?. 

Marek şopti: 

— Amărâtule! Ştii ce-ai făcut? 


Sir Guy se întoarse spre lordul Oliver, la masa cea mare: 


” Până la capăt (fr.). 


— My Lord, rogu-vă să îngăduiți ca turnirul de astăzi să 
înceapă cu duelul nostru! 

— Aşa să fie, zise Oliver. 

Sir Daniel se strecură prin mulțime şi făcu o plecăciune: 

— My Lord Oliver, nepoata mea duce gluma prea 
departe, cu rezultate nedemne. S-ar putea ca pe ea să o 
amuze să-l vadă pe Sir Guy, un cavaler faimos, provocând la 
luptă un simplu squire dezonorându-se astfel. Dar este 
nepotrivit pentru Sir Guy că se lasă păcălit de şiretlicul ei. 

— Aşa este? întrebă lordul Oliver, uitându-se la cavalerul 
negru. 

Sir Guy de Malegant scuipă pe podea. 

— Un squire? Nu cred, omul ăsta nu este un boiernaş. 

Este un cavaler deghizat, un mârşav şi un spion. Şi îşi va 
primi răsplata. Chiar azi mă voi lupta cu el. 

Sir Daniel insistă: 

— Rogu-vă, My Lord. Cred că nu se cuvine aşa ceva. 

Cu adevărat este doar un squire, puţin pregătit pentru 
luptă, un adversar nepotrivit pentru vajnicul vostru cavaler. 

Chris încerca încă să priceapă ce se petrece, când Marek 
păşi înainte, vorbind fluent într-o limbă străină ce semăna 
cu franceza, şi totuşi nu chiar. Ghici că este occitana. Auzi 


traducerea în ureche: 


— My Lord, zicea Marek, făcând o mică plecăciune, acest 
vrednic gentleman vorbeşte adevărul. Squire Christopher 
este însoțitorul meu, dar nu este un luptător. Spre a fi 
drepți, vă cer să îi îngăduiți lui Christopher să numească un 
luptător care să-l înfrunte pe cel ce l-a provocat. 

— Cum? Luptător? Ce luptător? Nu vă cunosc! 

Chris observă că Lady Claire se uita fix la Marek, fără să 
îşi ascundă interesul pentru el. Tânărul îi aruncă o scurtă 
privire, înainte să i se adreseze lui Oliver: 

— Vă rog, My Lord, sunt Sir Andre de Marek, fost de 
Hainaut. Mă ofer să lupt în locul lui şi fie să dea Domnul să 
îi țin piept pe măsură acestui vajnic cavaler. 

Lordul Oliver îşi freca bărbia, gânditor. 

Văzându-l nehotărât, Sir Daniel insistă: 

— My Lord, a începe un turnir cu o bătălie inegală nu 
onorează ziua şi nici n-o să lase o impresie memorabilă în 
mintea oamenilor. Cred că de Marek va fi mai potrivit pentru 
o asemenea luptă. 

Lord Oliver se întoarse spre Marek să vadă ce are de 
spus. 

— My Lord, dacă prietenul meu Christopher este un 
spion, atunci sunt şi eu. Defăimându-l pe el, Sir Guy m-a 


defăimat şi pe mine, şi vă rog preaplecat să mă lăsați să-mi 


apăr numele. 

Lord Oliver părea amuzat de noua întorsătură: 

— Ce aveți de spus, Guy? întrebă el. 

— E drept, zise cavalerul negru, cred că acest de Marek 
poate fi un secund de nădejde dacă măiestria lui în 
mânuirea armelor este pe măsura priceperii la vorbe. Dar ca 
secund este mai potrivit să lupte cu secundul meu, Sir 
Charles de Gaune. 

Un bărbat înalt stătea în capul mesei. Cu o față palidă, 
nasul turtit şi ochii roz, semăna cu un pitbull. Vorbi 
disprețuitor: 

— Îmi va face plăcere să fiu secund. 

Marek făcu o ultimă încercare: 

— Aşadar, zise el, se pare că Sir Guy se teme să lupte 
mai întâi cu mine. 

Auzindu-l, Lady Claire îi zâmbi fățiş lui Marek. Se vedea 
bine că îl găseşte interesant. Şi asta păru că-l enervează pe 
Sir Guy. 

— Nu mă tem de niciun om, zise Guy, cu atât mai puţin 
de un Hainaut. Dacă supraviețuieşti luptei cu secundul meu 
— lucru de care mă îndoiesc foarte tare —, atunci bucuroşi ne 
vom lupta amândoi după aceea, punând astfel capăt 


insolenţei voastre. 


— Aşa să fie, zise Sir Oliver întorcând spatele. 


Tonul lui dădea de înţeles că discuţia se terminase. 

Caii se roteau şi galopau, alergând unii pe lângă ceilalți 
Pe câmpul înierbat. Pământul se cutremura când animalele 
masive treceau în goană pe lângă Marek şi Chris, care 
stăteau lângă gardul scund, urmărind alergările de 
antrenament. Lui Chris câmpul de turnir i se părea imens, 
de mărimea unui teren de fotbal. Pe două laturi, tribunele 
erau terminate şi femeile începuseră să ia loc. Spectatori 
veniți de la țară, îmbrăcați modest şi gălăgioşi, se aliniaseră 
lângă balustradă. 

Încă o pereche de călăreți porniră la atac. Caii lor 
galopau şi fornăiau. 

Marek întrebă: 

— Cât de bine ştii să călăreşti? 

El ridică din umeri. 

— Am călărit împreună cu Sophie. 


— Atunci cred că pot să te ajut să rămâi în viață, zise 


Marek. Dar trebuie să faci exact ce îți spun. 

— Bine. 

— Până acum nu m-ai ascultat, îi reaminti Marek. De 
data asta trebuie. 

— Bine, bine! 

— Nu trebuie decât să stai călare pe cal suficient de mult 
timp ca să primeşti lovitura. Când Sir Guy o să vadă ce 
prost călăreşti, o să fie nevoit să țintească pieptul, pentru că 
pieptul este cea mai mare şi mai stabilă parte a unui călăreț 
ce galopează. Vreau să primeşti lovitura exact în piept, pe 
platoşă. Ai înțeles? 

— Să primesc lovitura în piept, zise Chris cu o expresie 
nefericită. 

— Când te loveşte lancea, lasă-te doborât din şa. Nu cred 
că-ți va fi greu. Cazi pe pământ şi nu te mai mişti, aşa încât 
să pari inconştient. Nu este exclus chiar să fii. 

Sub niciun motiv să nu te ridici în picioare. Ai înțeles? 

— Să nu mă ridic în picioare. 

— Exact. Orice s-ar întâmpla, rămâi întins acolo. Dacă 
Sir Guy te-a doborât de pe cal şi eşti inconştient, întrecerea 
s-a sfârşit. Dar dacă te ridici va cere altă lance sau vă veți 
duela cu spadele, pe propriile voastre picioare, şi te va 


ucide. 


— Să nu mă ridic, repetă Chris. 

— Exact, zise Marek. Orice ar fi. Să nu te ridici, îl bătu 
pe Chris pe umăr. Cu puţin noroc, o să supraviețuieşti. 

— Iisuse, murmură Chris. 

Alți cai trecură pe lângă ei, făcând să duduie pământul. 

Lăsând în spate terenul de lupte, trecură printre mai 
multe corturi ridicate în preajmă. Corturile erau scunde şi 
rotunde, viu colorate cu modele în dungi şi zigzaguri. 

Deasupra fiecărui cort fluturau flamuri. Paji şi scutieri 
umblau de colo-colo ducând armuri, şei, ovăz, apă. Mai 
mulți paji rostogoleau butoaie care scoteau un şuierat uşor. 

— În butoaie e nisip, explică Marek. Rostogolesc platoşa 
de zale în nisip pentru a o curăța de rugină. 

— Aha! 

Chris încerca să-şi concentreze atenția asupra detaliilor 
ca să nu se mai gândească la ceea ce va urma. Dar avea 
senzația că se pregăteşte pentru propria-i execuţie. 

Intrară într-un cort unde aşteptau trei paji. Un foc ardea 
într-un colț; armura era aşezată pe o pânză întinsă pe 
pământ. Marek o cercetă rapid, apoi zise: 

— E bine! Şi se întoarse să plece. 

— Unde te duci? 


— În alt cort, ca să mă îmbrac. 


— Dar nu ştiu cum... 

— Te vor îmbrăca pajii, zise Marek şi ieşi. 

Chris se uită la armura care zăcea dezmembrată pe 
pământ, mai ales la cască: avea un bot ascuţit ca un imens 
cap de rață. Nu avea decât o mică fantă pentru ochi. Dar 
alături văzu o altă cască, parcă mai normală, şi Chris se 
gândi că... 

— Bunul meu squire, dacă-mi dați voie... 

Vorbea pajul principal, ceva mai în vârstă şi mai bine 
îmbrăcat decât ceilalți. Avea în jur de paisprezece ani. 

— Rogu-vă să staţi în picioare aici. 

Arătă spre centrul cortului. 

Chris îl ascultă şi simți mai multe mâini pe corp. Îi 
scoaseră rapid toate hainele până când rămase în cămaşă şi 
pantalonii de in apoi auzi murmure de îngrijorare la vederea 
trupului său. 

— Aţi fost bolnav, squire? întrebă unul. 

— Oh, nu... 

— O febră sau vreo boală care v-a slăbit până într-atâta? 

— Nu, protestă Chris nemulțumit. 

Începură să îl îmbrace fără să mai spună nimic. Întâi 
jambiere din pâslă, apoi dubletul cu mâneci lungi, bine 


căptușit, care se prindea cu nasturi în față. I-au cerut să-şi 


îndoaie brațele şi abia reuşi din cauza materialului foarte 
gros. 

— Este țeapăn de la spălat, dar în curând o să-şi dea 
drumul, zise unul dintre ei. 

Lui Chris nu prea îi venea să creadă. „lisuse, se gândi. 
Abia pot să mă mişc, şi încă nu mi-au pus armura”. Acum 
fixară în curele platoşe de metal pe pulpe, coapse şi 
genunchi şi continuară cu braţele. De fiecare dată când îi 
fixau o nouă apărătoare îi cereau să se mişte ca să nu fie 
prea strânse curelele. 

Apoi îi traseră pe cap un pieptar de zale. Simțea 
greutatea acestuia apăsându-i umerii. În timp ce îi fixau 
platoşa de pe piept, pajul principal îi puse câteva întrebări, 
dar Chris nu ştiu să răspundă la niciuna. 

— În şa, staţi mai în față sau mai în spate? 

— Coborâţi lancea sau o sprijiniți? 

— Vreţi să vă legăm de oblâncul şeii sau staţi liber? 

— Să vă aşezăm scările şeii mai jos sau mai în față? 

Chris scotea nişte sunete pentru a arăta că nu contează. 

Între timp i se adăugau alte piese de armură şi i se 
puneau alte întrebări. 

— Apărătoarea de picior strânsă sau largă? 


— Scut de mână sau platoşă laterală? 


— Spada în mâna stângă sau în dreapta? 

— Vreți sau nu căciulă pe sub cască? 

Simţea că se afundă în pământ pe măsură ce i se adăuga 
mai multă greutate şi fiecare încheietură acoperită cu metal 
devenea mai țeapănă. Pajii lucrau repede şi în câteva minute 
fu în întregime echipat. Se dădură înapoi şi începură să-l 
studieze. 

— E bine, squire? 

— Da, zise el. 

— Acum casca. 

Purta deja un fel de fes din metal, dar acum aduseră şi 
casca cu botul ascuţit şi i-o puseră pe cap. Dinaintea ochilor 
lui se făcuse întuneric şi casca îi apăsa umerii cu greutatea 
ei. Nu putea vedea decât prin fanta orizontală de la ochi, 
adică drept în față. 

Inima începu să îi bată tare. Nu mai avea aer. Nu putea 
respira. Puse mâna pe cască, încercând să ridice viziera, dar 
nu se mişca. Era prins în capcană. Auzea zgomotul propriei 
respirații, amplificat de metal. 

Respirația lui fierbinte încălzea aerul. Se sufoca. Nu mai 
avea aer. Apucă de cască, zbătându-se să şi-o scoată. 

Pajii i-o ridicară de pe cap şi îl priviră curioşi. 


— E totul în regulă, squire? 


Chris tuşi şi dădu din cap, neîndrăznind să vorbească. 

Nu voia să-şi mai pună vreodată acel lucru pe cap. Dar îl 
scoteau deja din cort spre calul care aştepta. 

„Llisuse Hristoase”, gândi el. 

Calul era imens şi acoperit cu mai mult metal decât el. 
Avea o platoşă decorată pe cap şi alte platoşe pe piept şi pe 
părți. Chiar aşa în armură, animalul sărea fără astâmpăr, 
sforăind şi trăgând de frâiele pe care le ţinea un Paj. Era un 
adevărat cal de război, mult mai înfocat decât orice cal pe 
care îl călărise vreodată. Dar nu asta îl îngrijora. Ceea ce îl 
speria era mărimea - calul ăsta afurisit era atât de mare că 
nu putea vedea pe deasupra lui. lar şaua din lemn era 
ridicată, făcându-l încă şi mai înalt. 

Pajii îl priveau cu toții în expectativă. Aşteptând ca el să 
facă ce? Probabil să se urce pe cal. 

— Cum să ăă... 

Ei clipiră, surprinşi. Pajul principal păşi în față şi zise 
calm: 

— Puneţi mâna aici, squire, pe lemn, şi săriți în sus. 

Chris întinse mâna, dar abia reuşi să atingă oblâncul, 
un dreptunghi de lemn sculptat în partea din față a şeii. 

Strânse degetele în jurul lemnului, apoi ridică 


genunchiul şi îşi strecură piciorul în scară. 


— Hm. Cred că ar trebui să încercați cu piciorul stâng, 
squire. 

Bineînţeles. Piciorul stâng. Ştia asta. Era doar încordat 
şi derutat. Scutură piciorul drept ca să-l scoată din scară. 

Dar armura i se prinsese de scară. Se aplecă cât putu ca 
să se elibereze cu ajutorul mâinii. Nu reuşi însă decât după 
mai multe încercări şi atunci, în clipa desprinderii, îşi 
pierdu echilibrul şi căzu pe spate, lângă copitele calului. 

Îngroziţi, pajii l-au tras repede de acolo. 

L-au pus pe picioare şi l-au ajutat cu toţii să încalece. 

Simți mâinile împingându-l în fese în timp ce se ridica 
clătinându-se în aer, trecu piciorul pe deasupra - Doamne, 
ce greu a fost! — şi ateriză cu zgomot în şa. 

Chris privi în jos, spre pământul care se vedea la mare 
depărtare. Avea senzaţia că stă suspendat la trei metri de 
sol. Imediat ce îl simți în şa, calul începu să necheze şi să se 
scuture, lovind din copite, întorcându-se într-o parte şi 
repezindu-se la picioarele înfipte în scări. Chris gândi: 
„Blestematul ăsta de cal încearcă să mă muşte”. 

— Frâiele, squire! Frâiele! Trebuie să îl struniți! 

Chris trase de frâu. Calul nu îi dădu atenție, trăgând 
tare, continuând să încerce să-l muşte. 


— Trageţi tare, squire! Cu putere. 


Chris trase atât de puternic de frâie încât avu senzația 
că-i rupsese gâtul bietului animal. Acesta se mulțumi însă 
să scoată un sforăit final şi întoarse capul, privind înainte, 
dintr-odată liniştit. 

— Prea bine, squire! 

Se auziră trompetele — câteva note lungi. 

— Aceasta e prima chemare la arme, zise pajul. Trebuie 
să mergem pe terenul de turnir. 

Apucară frâiele calului şi îl conduseră pe Chris pe 


câmpul înierbat. 

Era ora unu noaptea. Din interiorul biroului său de la 
ITC, Robert Doniger privea în jos spre intrarea de la subsol, 
iluminată de girofarurile a şase ambulanţe parcate în jur. 
Asculta zgomotul de fond al aparatelor de emisie-recepţie ale 
infirmierilor în timp ce privea oamenii care părăseau 
tunelul. Îl văzu pe Gordon ieşind cu băiatul cel nou, Stern. 
Niciunul dintre ei nu părea rănit. 


O văzu pe Kramer reflectată în geam când intră în 


cameră. Gâfâia uşor. Fără să întoarcă privirea spre ea, o 
întrebă: 

— Câţi răniți? 

— Şase. Doi ceva mai grav. 

— Cât de grav? 

— Răni de şrapnel. Arsuri de la inhalațiile toxice. 

— Atunci trebuie internați la SU. 

Adică la Spitalul Universitar din Albuquerque. 

— Da, zise Kramer. Dar le-am făcut un mic instructaj în 
legătură cu ceea ce au voie să spună. Accident de laborator 
şi tot restul. Şi l-am sunat pe Whittle la SU ca să-i amintesc 
de ultima noastră donație. Nu cred că vor fi Probleme. 

Doniger se uita gânditor pe fereastră. 

— Dar ar putea să apară, zise el. 

— Oamenii de la PR le pot rezolva. 

— Poate că nu, spuse Doniger. 

În ultimii ani, ITC îşi crease un departament publicitar 
alcătuit din douăzeci şi şase de oameni răspândiţi în toată 
lumea. Misiunea lor nu era să facă publicitate companiei, ci 
mai degrabă să împiedice apariția acesteia. Ei explicau 
oricui se interesa că ITC este o companie ce produce 
componente cuantice supraconductoare pentru 


magnetometre şi scanere medicale. Componentele constau 


din elemente electromecanice complexe, lungi de circa 
cincisprezece centimetri. Informaţiile pe care le furnizau 
presei erau surprinzător de plicticoase, pline de explicații 
din domeniul cuantic. 

Pentru puţinii reporteri care îşi păstrau totuşi interesul, 
ITC programa cu entuziasm un tur al clădirilor din New 
Mexico. Reporterii erau duşi la laboratoare de cercetare 
dinainte alese. Apoi, într-o sală mare de asamblare, li se 
arăta cum se făceau componentele - bobinele gradiometrice 
introduse în  criostat, scuturile supraconductoare şi 
cablurile electrice în afară. Explicaţiile se refereau la 
ecuațiile lui Maxwell şi la deplasarea sarcinii electrice. 

Aproape invariabil, ziariştii îşi abandonau reportajele. 

După cum spusese unul dintre ei: „Este cam tot aşa de 
interesant ca o linie de asamblare pentru uscătoare de păr”. 

Astfel, Doniger reuşise să păstreze secretul asupra celei 
mai fantastice descoperiri ştiinţifice de la sfârşitul secolului 
al XX-lea. Parţial, tăcerea lui era o formă de protecție: alte 
companii, cum ar fi IBM şi Fujitsu, începuseră propriile 
cercetări în domeniul cuanticii, şi chiar dacă Doniger avea 
un avans de patru ani față de ele, era în interesul lui să nu 
se ştie cât de departe ajunsese. 


Era, de asemenea, conştient de faptul că planurile sale 


nu erau complete şi avea nevoie de protecţia secretului 
pentru a le duce la bun sfârşit. După cum spunea el adesea 
chicotind ca un copil: „Dacă oamenii ar şti ce punem la cale, 
sigur că ar vrea să ne oprească”. 

În acelaşi timp, însă, Doniger ştia că nu va putea păstra 
secretul la infinit. Mai devreme sau mai târziu, poate din 
greşeală, avea să se descopere totul. Şi când acest lucru se 
va întâmpla, el va trebui să se descurce. 

Doniger se întreba dacă nu cumva asta se va întâmpla 
acum. 

Privea ambulanţele cum plecau cu sirenele pornite. 

—  Gândeşte-te, îi zise lui Kramer. Acum două 
săptămâni, această companie era „beton”. Singura noastră 
problemă era reportera aceea din Franța. Şi pe urmă a 
apărut cazul Traub. Nenorocitul ăla de bătrân depresiv ne-a 
pus toată compania în pericol. Moartea lui Traub ni l-a adus 
pe cap pe polițistul din Gallup, care continuă să-şi bage 
nasul unde nu trebuie. Apoi Johnston. Apoi cei patru 
studenți ai lui. Şi acum şase tehnicieni internaţi la spital. O 
să bântuie o mulțime de oameni pe-aici, Diane. 

O să fim foarte expuşi. 

— Te gândeşti că situaţia scapă de sub control, spuse 


Diane. 


— Poate. Dar am să fac tot ce-mi stă-n puteri să nu se 
întâmple aşa ceva. Mai ales că poimâine aştept trei 
potențiali membri ai consiliului. Aşa că să încercăm să 
astupăm toate găurile. 

Ea încuviință din cap. 

— Cred că putem să ne descurcăm. 

— Bun, zise el întorcând fața de la fereastră. Ocupă-te ca 
Stern să meargă la culcare într-una dintre camerele de 
rezervă. Asigură-te că doarme şi blochează-i telefonul. 

Mâine vreau ca Gordon să stea lipit de el ca o umbră. 

Să-i prezinte laboratoarele, orice. Dar să stea cu el. 
Vreau o conferință cu oamenii de la PR mâine la ora opt. 
Vreau o informație despre platforma de tranzit la ora nouă. 
Şi îi vreau pe rahațţii ăia de reporteri la prânz. Sună-i pe toți 
acum, să se pregătească. 

— Bine, zise ea. 

— S-ar putea să nu reuşesc să ţin totul sub control, zise 
Doniger, dar sunt al dracului de sigur că o să încerc. 

Privi încruntat pe geam, uitându-se la oamenii ce 
stăteau în întuneric lângă tunel. 

— Cât mai durează până când vor putea să intre din nou 
în subsol? 


— Nouă ore. 


— Şi apoi putem organiza o operaţiune de salvare? Să 
trimitem altă echipă înapoi? 

Kramer îşi drese glasul: 

— Păi... 

— Eşti bolnavă? Sau vrei să spui că nu? 

— Explozia a distrus toate aparatele, Bob, zise ea. 

— Chiar toate? 

— Din păcate, da. 

— Atunci nu putem decât să reconstruim platforma, şi 
să aşteptăm cu mâinile-n sân să vedem dacă se întorc 
întregi. 

— Exact. Nu avem cum să-i salvăm. 

— Să sperăm că ştiu ce au de făcut, conchise Doniger. 


Pentru că acum sunt singuri-singurei. Să le urăm noroc. 

31: 40: 44 

Prin deschizătura strâmtă a vizorului, Chris Hughes 
observă că tribunele turnirului erau pline - aproape toate 
locurile erau ocupate de doamne -, iar la balustradă erau 


îngrămădiți pe zece rânduri oamenii simpli. Toţi cereau în 


gura mare să înceapă turnirul. Chris era acum la capătul 
estic al terenului, înconjurat de pajii săi; încerca să-şi 
stăpânească bidiviul, care începuse să bată din copite şi să 
necheze, iritat de strigătele mulțimii. Pajii încercară să îi 
înmâneze o lance absurd de lungă şi nela îndemâna sa. 

Chris o luă, dar nu reuşi să o echilibreze deoarece calul 
fornăia şi tropăia. 

Dincolo de barieră, printre oamenii de rând, o văzu pe 
Kate. Îi zâmbea încurajator, dar calul se sucea şi se învârtea 
tot timpul, aşa că nu reuşi să-i întoarcă privirea. 

Apoi, ceva mai departe, văzu silueta îmbrăcată în armură 
a lui Marek, înconjurat de paji. 

Când calul lui Chris se mai întoarse o dată — de ce nu îl 
apucaseră pajii de frâu? —, văzu capătul îndepărtat al 
terenului, unde Guy de Malegant stătea calm în şa. Îşi 
trăgea pe cap coiful cu pană neagră. 

Calul lui Chris se cabră încă o dată şi se învârti. Auzi 
mai multe trâmbițe şi observă că toți spectatorii se uitau 
spre standuri. Înţelese că lordul Oliver lua loc întâmpinat de 
aplauze răzlețe. 

Apoi sunară din nou trâmbiţele. 

— Squire, este semnalul vostru, zise un paj, înmânându- 


i încă o dată lancea. 


De data asta reuşi să țină lancea suficient de mult timp 
ca să o proptească într-o scobitură din oblâncul şeii, astfel 
încât trecea de-a curmezişul peste spatele calului, cu vârful 
îndreptat înainte şi spre stânga. Apoi bidiviul se învârti pe 
loc şi pajii țipară şi fugiră care încotro când lancea le trecu 
pe deasupra capetelor. 

Trâmbițele sunară din nou. 

Abia în stare să vadă, Chris trăgea de frâie încercând să- 
şi stăpânească armăsarul. Îl zări pe Sir Guy la celălalt capăt 
al terenului, calul lui stând perfect nemişcat. Chris ar fi vrut 
să se termine odată totul, dar animalul lui era sălbatic. 
Furios şi frustrat, trase pentru ultima dată de frâie cu toată 
puterea. 

— Fir-ar să fie, porneşte odată! 

La aceasta calul dădu din cap în sus şi în jos cu două 
mişcări rapide. Urechile i se lipiră de cap. 

Şi Chris şarjă. 

Marek privea lupta încordat. Nu-i spusese lui Chris 
totul, gândindu-se că nu avea rost să-l sperie mai mult 
decât era necesar. Dar era sigur că Sir Guy va încerca să-l 
omoare, ceea ce însemna că îşi va alege drept ţintă capul. 

Chris se clătina tare în şa, când într-o parte, când într- 


alta, lancea îi sărea în sus şi în jos. Era o ţintă proastă, dar 


dacă Guy era priceput - şi Marek nu se îndoia că este —, 
atunci va ţinti totuşi capul, riscând să rateze prima rundă 
pentru a reuşi o lovitură mortală. 

Se uita la Chris, care atârna în echilibru precar în şa. 

Şi îl vedea pe Sir Guy apropiindu-se de ţintă în goana 
calului, perfect stăpân pe sine, cu corpul aplecat în faţă şi 
lancea bine prinsă în îndoitura brațului. 

„Ei bine, gândi Marek, există cel puţin o şansă ca Chris 
să supraviețuiască”. 

Chris nu putea să vadă mai nimic. Zdruncinat neîncetat 
în şa, îi apăreau în fața ochilor doar imagini încețoşate: 
tribunele, pământul, călărețul ce venea spre el. Din aceste 
imagini fugare nu-şi putea da seama cât de departe este 
Guy sau cât timp a mai rămas până la impact. 

Auzea tropăitul asurzitor al calului său, fornăitul lui 
ritmic. 

Se balansa în şa şi încerca să țină lancea cât mai drept. 

Totul dura mult mai mult decât se aşteptase. Se simțea 
de parcă ar fi încălecat de o oră. 

În ultimul moment îl zări pe Guy foarte aproape, venind 
spre el cu o viteză înfricoşătoare, apoi simți puternicul recul 
al propriei lănci, care îl izbi puternic în partea dreaptă şi, în 


acelaşi timp, simţi o durere ascuțită în umărul stâng, un 


impact care îl răsuci într-o parte în şa şi auzi un trosnet de 
lemn care se rupe. 

Mulțimea urla. 

Calul lui fugea înainte spre capătul îndepărtat al 
terenului. Chris era ameţit. Ce se întâmplase? Umărul îl 
ardea îngrozitor. Lancea lui fusese ruptă în două. 

Şi încă se mai afla în şa. 

Fir-ar să fie! 

Marek privea nemulțumit. Ghinion curat: lovitura fusese 
prea slabă pentru a-l dobori pe Chris. Acum erau nevoiți să 
mai pornească o dată la atac. Sir Guy luă o altă lance din 
mâinile pajilor, înjurând şi cârmindu-şi calul înapoi, pregătit 
să atace din nou. 

La capătul îndepărtat al terenului, Chris încerca acum 
să stăpânească noua lance, care se balansa în toate părțile 
ca un uriaş metronom. În cele din urmă reuşi să o sprijine 
de-a curmezişul şeii, dar calul se tot răsucea şi se ridica pe 
picioarele din spate. 

Guy era umilit şi furios. Îşi pierdu răbdarea şi nu mai 
aşteptă. Dând pinteni calului, porni în galop spre adversar. 

„Nenorocitule!”, gândi Marek. 

Mulțimea scoase un vuiet de surpriză la vederea atacului 


unilateral. Chris auzi mulțimea, apoi observă că Guy galopa 


deja cu toată viteza spre el. Propriul său cal se zbătea încă 
nestăpânit. Trase cu putere de frâie şi chiar în momentul 
acela auzi plesnetul biciului cu care un paj îl lovi pe crupă. 

Animalul necheză. Urechile i se lipiră de cap. 

Porni la luptă. 

Cea de-a doua lovitură a fost şi mai rea, pentru că de 
data asta ştia ce urmează să i se întâmple. 

Impactul îl făcu să simtă o durere sfâşietoare în piept 
când fu aruncat în aer. Totul începu să se deruleze cu 
încetinitorul. Văzu cum se îndepărtează şaua de el, apoi 
partea laterală a corpului animalului în timp ce aluneca, iar 
în final se pomeni răsturnat pe spate, cu fața spre cer. 

Se izbi de pământ şi căzu pe spate. Capul i se lovi de 
coif. Vedea puncte albastre luminoase care se înmulțeau şi 
se făceau tot mai mari, până când deveniră cenuşii. 

Auzi în ureche vocea lui Marek: „Acum rămâi acolo!” 

Undeva, departe, auzea vag nişte trâmbiţe, iar lumea din 
jur îşi pierdea treptat culorile, întunericul punând stăpânire 
peste tot. 

La capătul celălalt al terenului, Guy îşi întorcea calul, 
pregătindu-se pentru un nou asalt, dar trâmbițele 
anunțaseră deja următoarea confruntare. 


Marek cobori lancea, dădu pinteni calului şi porni în 


galop. Îl vedea pe adversarul său, Sir Charles de Gaune, 
care se îndrepta spre el. În timp ce gonea spre el, auzea 
tropotul egal al calului şi vuietul tot mai puternic al mulțimii 
care simțea că avea să urmărească o luptă spectaculoasă. 
Calul său alerga grozav de repede. Sir Charles se apropia şi 
el la fel de repede. 

Potrivit textelor medievale, cea mai grea încercare a 
turnirului nu era nici purtarea propriu-zisă a lăncii, nici 
ochirea unei ținte sau a alteia. Cu adevărat dificil era să 
păstrezi linia de atac şi să nu te abați de la ea în momentul 
impactului - să nu te laşi cuprins de panica pe care o 
încerca orice călăreț când galopa spre adversar. 

Marek citise acele texte, dar abia acum le înțelegea: se 
simţea slab şi dârdâia, coapsele îi tremurau când le încorda 
ca să-şi strunească bidiviul. Se strădui să se concentreze, 
să-şi îndrepte lancea spre Sir Charles. Dar vârful lăncii se 
mişca în sus şi în jos în timp ce galopa. 

O ridică de pe oblâncul şeii, prinzând-o în îndoitura 
brațului. Era mai stabilă. Acum respira mai bine. Simţea că 
îi revine puterea. Se pregăti. Mai rămăseseră şaptezeci de 
metri. 

Şarjă cu toată forța. 


Îl văzu pe Sir Charles pregătindu-şi lancea, ridicând-o 


mai sus. Urmărea să atace la cap. Sau simula doar? Se ştie 
că, în general, călăreții de turnir îşi schimbau ţinta în 
ultimul moment. O va face şi el? 

Cincizeci de metri. 

Lovitura la cap era riscantă în cazul în care nu o aplicau 
ambii călăreți. Lancea îndreptată direct spre bust lovea cu o 
fracțiune de secundă mai repede decât una orientată oblic, 
spre cap; era o chestiune de unghiuri. 

Primul impact îi mişca pe ambii călăreți, făcând ca 
lovitura la cap ulterioară să fie mai puţin sigură. Dar un 
cavaler priceput îşi putea duce lancea mult înainte față de 
poziția normală, obținând astfel cincisprezece-douăzeci de 
centimetri în plus şi, concomitent, prima lovitură. Dar era 
necesară o forță imensă în brațe pentru a absorbi forța 
impactului şi pentru a controla reculul lăncii, astfel încât 
calul să poată suporta şocul; dar prin această tehnică aveai 
mari şanse să dai peste cap ţinta şi sincronizarea 
adversarului. 

Patruzeci de metri. 

Sir Charles încă ţinea lancea îndreptată în sus, dar se 
aplecase înainte în şa, prinzând-o în îndoitura brațului. 

Acum avea mai mult control asupra lăncii. Va urma oare 


o nouă fentă? 


Treizeci de metri. 

Nu avea cum să ştie. Marek decise să lovească la piept. 
Potrivi poziția lăncii, hotărât să nu o mai mişte. 

Douăzeci şi cinci de metri. 

Auzi  tunetul copitelor, urletele mulțimii. Textele 
Medievale te preveneau: „Nu închide ochii în momentul 
impactului. Ţine ochii deschişi pentru a da lovitura”. 

Douăzeci de metri. 

Ținea ochii deschişi. 

Zece. 

Ticălosul ridică lancea. 

Țintea spre cap. 

Impact. 

Trosnitura lemnului răsună ca un foc de armă. Marek 
simţi o durere ascuţită şi puternică în umărul stâng. Merse 
mai departe, până la capătul terenului, lăsă să cadă lancea 
ruptă şi întinse mâna ca să primească alta. Dar toți pajii se 
uitau la terenul din spatele lui. 

Privi şi el în urmă şi văzu că Sir Charles era întins la 
pământ, nemişcat. 

Apoi îl zări pe Sir Guy strunindu-şi calul în jurul 
corpului căzut al lui Chris. Asta era deci soluția lui, se gândi 


Marek. Îl va omori pe Chris în picioarele calului. 


Se întoarse, scoase spada din teacă şi o ţinu ridicată. 

Cu un urlet de furie, Marek dădu pinteni calului şi porni. 

Mulțimea striga, lovind în gardul de demarcaţie ca într-o 
tobă. Sir Guy se întoarse şi îl văzu pe Marek venind. 

Se uită apoi din nou la Chris şi-şi struni calul, făcându-l 
să se mişte într-o parte ca să-l calce. 

— Ruşine! Ruşine! striga mulțimea şi până şi lordul 
Oliver se ridicase în picioare, îngrozit. 

Şi atunci Marek îl ajunse pe Sir Guy. Nu putu să-şi 
înfrâneze calul, dar trecu rapid pe lângă el, strigându-i 
„Nemernicule!” şi lovind cu latul sabiei la cap. Ştia că nu o 
să-l rănească, dar era o lovitură insultătoare, menită să-l 
determine să-l abandoneze pe Chris. Ceea ce se şi întâmplă. 

Sir Guy se întoarse imediat spre Marek, care trase de 
frâu, cu sabia ridicată. Sir Guy trase la rându-i sabia din 
teacă şi lovi puternic, lama şuierând în aer. Se lovi însă de 
sabia lui Marek. Andre simți sabia vibrând în mână ca 
urmare a impactului. Marek lansă contralovitura, ţintind 
capul. Guy pară; caii nechezară; lamele se izbiră cu zgomot, 
iar şi iar. 

Bătălia începuse. Şi undeva, într-un colț detaşat al 
minții sale, Marek ştia că va fi o luptă pe viață şi pe moarte. 


Kate privea bătălia de lângă balustradă. Marek îşi 


păstrase cumpătul, iar forța sa fizică era superioară; dar se 
vedea că nu avea măiestria lui Sir Guy. Loviturile sale erau 
mai dezordonate, poziția corpului mai puțin sigură. 

Părea să fie conştient de asta, ca şi Sir Guy, de altfel, 
care îşi tot trăgea calul în spate, încercând să degajeze 
spaţiul pentru lovituri mai ample. În schimb, Marek căuta 
să se mențină cât mai aproape de adversar, ca un boxer 
angajat într-un clinci. 

Îşi dădea şi ea seama însă că Andre nu putea face asta la 
infinit. Mai devreme sau mai târziu, Guy va avea spațiu 
suficient, chiar dacă şi numai pentru un moment, şi va da 
lovitura fatală. 

Părul lui Marek era ud de transpiraţie sub coif. Picături 
de sudoare i se prelingeau în ochi şi nu avea ce să facă. 

Dădu din cap, încercând să-şi limpezească vederea. Dar 
gestul nu îl ajută prea mult. 

În curând începu să gâfâie. Văzut prin fanta coifului, Sir 
Guy îi părea neobosit şi implacabil, atacând întruna, cu 
lovituri repetate, într-un ritm sigur, antrenat. Marek ştia că 
trebuie să facă repede ceva, înainte de a obosi Prea tare. 
Trebuia să întrerupă cumva ritmul loviturilor celuilalt. 

Mâna lui dreaptă, în care ţinea spada, îl ardea deja de 


Prea îndelungată încordare. Stânga era mai puternică. De 


Ce nu s-ar folosi de ea? 

Merita să încerce. 

Dând pinteni calului, Marek se apropie până când 
ajunseră piept lângă piept. Aşteptă să pareze o lovitură cu 
propria-i sabie, apoi, cu dosul mâinii stângi lovi în coiful lui 
Sir Guy. Coiful se dădu în spate; auzi satisfăcut cum capul 
lui Sir Guy se lovea de partea frontală a coifului. 

Imediat, Marek trecu sabia în mâna stângă şi lovi cu 
mânerul în coiful lui Guy. Se auzi un zăngănit puternic şi 
trupul lui Guy se cutremură în şa. Preţ de o clipă, umerii 
acestuia se prăbuşiră. Marek lovi din nou, şi mai tare, în 
coif. Ştia că îl doare. 

Dar nu suficient. 

Prea târziu văzu sabia lui Guy îndreptându-se într-un 
arc larg spre spatele lui. Marek simţi lovitura brutală ca pe o 
lovitură de bici peste umeri. Va rezista oare cămaşa de zale? 
Era rănit? Încă mai putea mişca braţele. Lovi tare cu spada 
partea din spate a coifului lui Guy. 

Adversarul nu făcu nimic ca să pareze lovitura care 
răsună ca un gong. Probabil că este amețţit, gândi Marek. 

Marek lovi din nou, apoi îşi roti calul şi îşi luă avânt 
pentru o lovitură puternică la gât. Guy pară, dar forța 


impactului îl dezechilibră, împingându-l spre spate. 


Ameţit, alunecă lateral în şa. Dădu să se prindă de 
oblânc, dar nu reuşi să se redreseze şi căzu. 

Marek se întoarse, pregătindu-se să descalece. 

Mulțimea urlă din nou. Se uită în spate şi văzu că Sir 
Guy se ridicase cu uşurinţă în picioare, rănile lui fiind o 
prefăcătorie. Lovi cu sabia când Marek nu apucase să 
descalece. Marek, cu un picior prins încă în scară, pară cu 
greu, reuşi în cele din urmă să se depărteze de cal, apoi îi 
dădu lovitura de răspuns. Sir Guy era puternic, sigur pe el. 

Marek îşi dădu seama că situația era acum mai proastă 
ca înainte. Atacă îndârjit, dar Guy para cu uşurinţă. Avea 
un joc de picioare rapid şi antrenat pentru lupta pedestră. 

Marek sufla din greu sub coif, era sigur că adversarul lui 
îl auzea şi că îşi va da seama ce înseamnă asta. 

Lui Marek îi slăbeau puterile. 

Sir Guy nu trebuia decât să continue să dea înapoi până 
îşi epuiza adversarul. 

Numai dacă... 

Mai încolo, în partea stângă, Chris, ascultător, rămăsese 
întins pe spate, nemişcat. 

Marek se balansa spre Guy, mişcându-se către dreapta 
la fiecare lovitură. Guy continua să se îndepărteze uşor. 


Dar acum Marek îl conducea înapoi — spre Chris. 


Chris se trezi treptat, în zăngănitul săbiilor. Amețţit, 
începea să îşi dea seama unde se află. Era întins pe spate, 
privind cerul albastru. Dar era încă viu. Ce se întâmplase? 

Întoarse capul sub coif. Având numai fanta aceea 
îngustă, în coif era cald şi sufocant. 

Simţea că-i vine rău. 

Senzaţia de vomă spori cu repeziciune. Nu voia să vomite 
sub coif. Era prea strâmt pe cap şi s-ar fi înecat în propria-i 
vomă. Coiful ăsta trebuia dat jos. Încă întins pe spate, 
întinse braţele şi apucă de coif cu ambele mâini. 

Trase de el, dar nu reuşi să-l mişte. 

De ce? I-l legaseră de armură? Sau pentru că stătea 
întins? 

„Dumnezeule, o să vomit în nenorocitul ăsta de coif!” 

Scos din minţi, începu să se rostogolească pe pământ. 

Marek lovea disperat cu spada. În spatele lui Sir Guy îl 
văzu pe Chris că începe să se mişte. Marek ar fi vrut să-i 
strige să rămână pe loc, dar nu mai avea suflu. 

Lovea din nou şi din nou. 

Acum Chris trăgea de coif, încercând să şi-l scoată. 

Guy era încă la zece paşi distanță de Chris. Se retrăgea 
ca în paşi de dans, parând cu uşurinţă loviturile lui Marek. 


Andre ştia că ajunsese aproape de limita puterilor. 


Loviturile sale erau din ce în ce mai slabe. Guy era la fel 
de puternic şi de calm. Nu făcea decât să se retragă şi să 
pareze, aşteptând momentul potrivit. 

Cinci metri. 

Chris se rostogolise pe burtă şi acum se ridica. Era în 
patru labe. Clătină capul. Se auzi un zgomot puternic, 
produs de cineva care vomită. 

Guy auzi şi el zgomotul şi întoarse capul să arunce o 
privire... 

Marek atacă, îl lovi în platoşa de pe piept cu capul, iar 
Guy se dădu înapoi, se împiedică de Chris şi căzu. 

Malegant se rostogoli rapid pe pământ, dar Marek era 
deasupra lui, călcându-l pe mâna dreaptă pentru a-l face să 
lase sabia, apoi trecu celălalt picior peste el pentru a bloca 
umărul opus. Marek ridică sabia, gata să o înfigă. 

Mulțimea amuțţise. 

Guy nu se mişca. 

Încet, Marek cobori spada, tăie cureluşele coifului lui 
Guy şi îl dădu în spate cu vârful lamei. Capul lui Guy 
rămase neocrotit. Marek observă că urechea stângă îi 
sângera. 

Guy îi aruncă o uitătură crâncenă şi scuipă. 


Marek ridică din nou sabia. Era mânios, scăldat într-o 


transpirație înțepătoare, cu o durere cumplită în brațe, 
vedea roşu de furie şi epuizare. Strânse mâinile pe mâner, 
pregătindu-se să-i taie capul adversarului. 

Guy observă. 

— Milă! 

Strigase ca să audă toată lumea. 

— Implor milă! strigă el. În numele Sfintei Treimi şi al 
Fecioarei Maria! Milă! Milă! 

Mulțimea tăcea. 

Aştepta. 

Marek nu ştia prea bine ce ar trebui să facă. O voce 
interioară îi spunea: „Omoară-l pe nenorocit, altfel ai să 
regreți mai târziu”. Ştia că trebuie să se hotărască repede; 
cu cât aştepta mai mult, lăsându-l pe Sir Guy să aştepte, cu 
atât era mai sigur că îşi va pierde cumpătul. 

Se uită spre mulțimea înşirată la balustradă. Nimeni nu 
mişca; stăteau şi se uitau. Privi spre tribune, unde se afla 
lordul Oliver şi femeile. Toată lumea încremenise. 

Lordul Oliver părea înghețat. Marek privi în spate, spre 
grupul de paji de lângă gard. Şi ei încremeniseră. Apoi, 
printr-o mişcare aproape inconştientă, un paj ridică mâna 
până la jumătatea pieptului şi făcu o mişcare rapidă din 


încheietură: taie-l. 


Îţi dă un sfat bun, gândi Marek. 

Dar continua să şovăie. Pe câmp era linişte absolută, în 
afară de icnetele şi gemetele lui Chris. În cele din urmă 
tocmai acele icnete rupseră încordarea. Marek se dădu jos 
de pe Sir Guy şi întinse mâna să-l ajute să se ridice. 

Sir Guy îi luă mâna şi se ridică în picioare în fața lui 
Marek, zicând: 

— Nenorocitule! Ne vedem în iad!” 


După care îi întoarse spatele şi plecă. 

31: 15: 58 

Un pârâiaş trecea prin iarba amestecată cu muşchi şi 
flori sălbatice. Chris, în genunchi, îşi cufundă fața în apă. 
Se întoarse tuşind, înecându-se. Se uită la Marek, care 
stătea pe vine în spatele lui şi privea gânditor în zare. 

— M-am săturat, zise Chris. M-am săturat! 

— Îmi închipui. 

— Era gata-gata să fiu ucis, zise Chris. Şi asta se 
cheamă că e sport? Ştii ce-i ăsta? Este un joc mortal pe cai. 


Oamenii ăştia sunt nebuni. 


Îşi cufundă din nou capul în apă. 

— Chris. 

— Mi-e silă de-mi vine să vomit! Mi-e silă! 

— Chris. 

— Ce-i? Ce s-a mai întâmplat? Vrei să-mi spui că o să-mi 
ruginească armura? Păi să ştii că mă doare în cot, Andre. 

— Nu, zise Marek. Vreau să-ți spun că, dacă se îmbibă 
cu apă, cămaşa de pâslă o să se umfle şi-o să-ți fie greu să 
scoţi armura. 

— Chiar aşa? Ei bine, nu-mi pasă. O să mi-o scoată 
pajii. 

Chris se întinse pe muşchi tuşind. 

— Doamne, nu pot scăpa de mirosul ăsta. Am nevoie de 
o baie sau ceva. 

Marek, şezând lângă el, nu spunea nimic. Îl lăsă să-şi 
verse năduful. Lui Chris îi tremurau mâinile când vorbea. 

„E mai bine pentru el să se descarce”, se gândi. 

Pe câmpul de sub ei, arcaşi îmbrăcați în cafeniu şi gri se 
antrenau.  Ignorând agitația turnirului din apropiere, 
trăgeau cu răbdare spre țintă, se dădeau înapoi, trăgeau din 
nou. Exact cum se spunea în vechile texte: arcaşii englezi 
erau foarte disciplinați şi se antrenau zilnic. 


— Aceşti oameni sunt noua putere militară, zise Marek. 


Acum ei hotărăsc soarta bătăliilor. Priveşte-i! 

Chris se ridică în coate. 

— Glumeşti, zise el. 

Arcaşii erau la o distanță de circa două sute de metri de 
țintele lor circulare - lungimea a două terenuri de fotbal. 
Fiind atât de departe, se vedeau ca nişte siluete mici şi 
totuşi îşi ridicau cu încredere arcurile spre cer. 

— Sunt serioşi? 

Cerul era negru de săgeți şuierătoare. Loviră ţintele sau 
aterizară în apropiere, în iarbă. 

— Ia te uită! se miră Chris. 

Aproape imediat, alt val dens de săgeți umplu cerul. 

Apoi altul, şi altul. Marek număra în gând. Trei secunde 
între valuri. Vasăzică era adevărat, gândi el: arcaşii englezi 
puteau într-adevăr să tragă de douăzeci de ori pe minut. 

Ţintele erau deja pline de săgeți. 

— Cavalerii care atacă nu pot rezista acestor lovituri, zise 
Marek. Omoară oamenii şi omoară şi caii. lată de ce 
cavalerii englezi descalecă în timpul luptei. Francezii atacă 
încă în manieră tradițională şi sunt pur şi simplu măcelăriți 
înainte să apuce să se apropie măcar de englezi. Patru mii 
de cavaleri morți la Crécy, chiar mai mulți la Poitiers. 


Un număr foarte mare pentru această perioadă. 


— De ce nu schimbă francezii tactica? Nu-şi dau seama 
ce se întâmplă? 

— Ba da, dar asta înseamnă să-şi schimbe modul de 
viață - o adevărată cultură, zise Marek. Cavalerii fac parte 
din nobilime; modul lor de viață este prea scump pentru 
oamenii obişnuiţi. Un cavaler trebuie să-şi cumpere armura 
şi cel puțin trei cai de război, trebuie să suporte leafa pajilor 
şi a ajutoarelor. Şi aceşti nobili cavaleri au fost până acum 
un factor determinant în războaie. Acum s-a terminat. Arătă 
spre arcaşii de pe câmp. Aceştia sunt oameni simpli. Câştigă 
datorită coordonării şi disciplinei. 

Nu au valoare personală. Li se plăteşte leafa; fac o 
slujbă. 

Dar ei reprezintă viitorul în domeniul războiului — plătiți, 
disciplinati, trupe anonime. S-a terminat cu cavalerii. 

— Cu excepţia turnirurilor, zise Chris acru. 

— Cam aşa ceva. Şi chiar şi acolo - armura asta plată 
Peste cămaşa din zale — este tot datorită săgeților. Săgeţile 
străpung fără probleme un om neprotejat şi trec chiar şi 
prin zale. Ca urmare cavalerii au nevoie de armuri Metalice. 
Şi caii au nevoie de armuri. Dar cu un astfel de atac... 
Marek arătă spre rafala de săgeți şuierătoare şi ridică din 


umeri. S-a isprăvit. 


Chris privi în spate spre terenul de turnir. Apoi zise: 

— Păi, ar fi şi timpul. 

Marek se întoarse şi văzu cinci paji în livrea venind spre 
ei, împreună cu două gărzi în haine roşu cu alb. 

— În sfârşit, am să scap de nenorocitul ăsta de metal. 

Chris şi Marek se ridicară când oamenii ajunseră 
aproape. Una dintre gărzi zise: 

— Aţi încălcat regulile turnirului şi l-ați dezonorat pe 
cinstitul cavaler Guy de Malegant, precum şi bunele oficii 
ale lordului Oliver. Sunteţi puşi sub arest şi trebuie să veniți 
cu noi. 

— la staţi puţin, zise Chris. Noi l-am dezonorat pe el? 

— Veţi veni cu noi. 

— Staţi puţin, zise Chris. 

Soldatul îl plesni cu putere peste față şi îl împinse 
înainte. Marek îşi potrivi pasul lângă el. Înconjuraţi de gărzi, 
se îndreptară spre castel. 

Kate era încă la turnir, căutându-i pe Chris şi pe Marek. 

La început se gândi să se uite în corturile de lângă 
câmpul turnirului, dar acolo erau numai bărbați — cavaleri, 
scutieri şi paji —, aşa că renunță. Asta era o lume diferită, 
violența plutea în aer şi avea o senzație permanentă de 


pericol. 


Aproape toți cei din această lume erau tineri: cavalerii 
care făceau pe grozavii pe teren aveau între douăzeci şi 
treizeci de ani, câțiva chiar erau abia trecuți de treizeci, iar 
scutierii erau adolescenți. Era îmbrăcată după tipicul 
oamenilor de rând şi se vedea că nu face parte din nobilime. 
Avea sentimentul că dacă ar fi fost prinsă şi violată nu s-ar 
fi sinchisit nimeni. 

Deşi era amiază, observă că se purta ca şi cum s-ar fi 
aflat noaptea în New Haven. Încerca să nu fie niciodată 
singură, se deplasa în grup; evita aglomeraţiile de bărbați, 
ținându-se la distanță. 

Se duse în spatele tribunelor, auzind strigătele mulțimii 
când începu să lupte următoarea pereche de cavaleri. Privi 
spre stânga, spre zona corturilor. Dar nu îi vedea pe Marek 
şi pe Chris nicăieri, deşi abia trecuseră câteva minute de 
când plecaseră de pe teren. Erau oare în vreun cort? De o 
oră nu mai auzise nimic în aparatul din ureche; presupunea 
că asta se datorase coifurilor care blocau transmisia. Dar 
trebuie că şi le scoseseră. 

Apoi îi zări, nu prea departe şezând pe deal lângă un 
pârâiaş. 

O porni spre deal. Din cauza căldurii, peruca se încălzise 


şi îi provoca mâncărimi. Poate că ar putea scăpa de perucă, 


ascunzându-şi părul sub o bonetă. Sau dacă şi-ar tăia părul 
mai scurt, ar putea trece drept bărbat chiar şi fără bonetă. 

„S-ar putea să fie interesant să fii bărbat pentru o 
vreme”, gândi ea. 

Se gândea de unde să facă rost de o foarfecă când văzu 
soldații care se apropiau de Marek. Încetini paşii. 

Tot nu auzea nimic în aparatul din ureche, dar era atât 
de aproape, încât ştia că ar fi trebuit să audă. 

Oare era închis? Se bătu peste ureche. 

Imediat îl auzi pe Chris spunând: 

„Noi l-am dezonorat pe el?” 

Apoi ceva bruie recepţia. Văzu cum soldații îl împing pe 
Chris spre castel. Marek mergea lângă el. 

Kate aşteptă un moment, apoi se duse după ei. 

În Castelgard era pustiu. Magazinele şi piețele erau 
închise, străzile părăsite. Toată lumea asista la turnir, aşa 
că era şi mai greu să-i urmărească pe soldații care îi duceau 
pe Marek şi pe Chris. Trebuia să rămână mult în urmă, 
aşteptând ca oamenii să iasă de pe o stradă înainte de a-i 
urma şi să fugă apoi repede până la cotitura cea mai 
apropiată pentru a-i vedea din nou şi tot aşa. 

Ştia că purtarea ei ar trezi suspiciuni. Dar nu avea cine 


s-o vadă. Sus, la o fereastră, văzu o bătrână care stătea la 


soare cu ochii închişi. Dar nu se uita niciodată în jos. Poate 
că dormea. 

Ajunse la terenul deschis din fața castelului. Şi aici era 
acum pustiu. Cavalerii călare pe cai focoşi, luptele mimate, 
stindardele ce  fluturau, toate dispăruseră. Soldații 
traversară podul mobil. În timp ce îi urma, auzea zgomotul 
mulțimii de pe câmpul de dincolo de ziduri. Gărzile se 
întoarseră spre soldații de pe metereze, întrebându-i ce se 
întâmplase. Soldații de deasupra puteau vedea terenul de 
turnir şi le răspunseră ceva, plus multe înjurături; părea că 
se fac pariuri. 

În toiul acestei agitații, ea trecu printre ei şi intră în 
castel. 

Ajunse într-o curte interioară. Văzu acolo cai legaţi de un 
stâlp, nesupravegheați. Nu se zărea niciun soldat pe acolo. 
Toată lumea era sus pe metereze, urmărind luptele. 

Îi căută cu privirea pe Marek şi Chris, dar nu îi văzu. 

Neştiind ce altceva să facă, intră prin uşa ce ducea la 
sala mare. Auzi zgomot de paşi pe scara în spirală din 
stânga. 

Începu să urce scările, dar zgomotul de paşi se auzea din 
ce în ce mai încet. 


Probabil coborâseră, nu urcaseră. 


Repede, făcu cale întoarsă. Scările spiralate se sfârşeau 
într-un coridor din piatră cu tavanul jos, umed şi cu pereţii 
acoperiți de mucegai, cu celule pe una din părți. Uşile 
celulelor erau deschise; nu era nimeni înăuntru. Undeva, 
după un cot al coridorului, auzea ecou de voci şi zăngănit 
metalic. 

Merse cu grijă înainte. Probabil că se află sub sala mare, 
îşi zise ea. Încerca să reconstituie locul din amintirile ei 
despre castelul ruinat pe care îl explorase cu atâta grijă 
acum câteva săptămâni. Dar nu îşi amintea să fi văzut 
vreodată acest pasaj. Poate că se prăbuşise de multe secole. 

Alt zăngănit metalic şi ecoul unor hohote de râs. 

Apoi zgomot de paşi. 

A durat ceva până să-şi dea seama că se îndreptau spre 
ea. 

Marek căzu în paiele umede şi putrede, slinoase şi urât 
mirositoare. Chris căzu lângă el alunecând pe mâzgă. 

Uşa celulei se închise cu zgomot. Erau la capătul unui 
coridor, cu celule pe toate cele trei părți. Printre zăbrele, 
Marek îi văzu pe soldați, care plecau râzând. Unul dintre ei 
zise: 

— Hei, Paolo, unde crezi că pleci? Stai aici să-i păzeşti. 


— Păi de ce? Nu au unde să plece. Vreau să văd turnirul. 


— Este tura ta şi Oliver a dat poruncă să fie păziți. 

Au urmat câteva proteste şi înjurături. Alte râsete şi paşi 
care se îndepărtau. Apoi un paznic corpolent se întoarse, se 
uită la ei printre zăbrele şi înjură. Era nemulțumit: din 
cauza lor, el rata spectacolul. Scuipă pe podeaua celulei lor, 
apoi făcu câţiva paşi până la un taburet. 

Marek nu îl mai vedea, dar îi putea zări umbra pe 
peretele opus. 

Părea că se scobeşte în dinți. 

Marek se apropie de zăbrele, încercând să vadă ce este în 
celelalte celule. Nu putea vedea în celula din dreapta, dar în 
cea de vizavi văzu o siluetă lângă un perete, stând în 
întuneric. 

Pe măsură ce se obişnuia cu întunericul, înțelese că era 


chiar Profesorul. 

30: 51: 09 
Stern şedea în sufrageria privată a ITC-ului. Era o 
încăpere mică, cu o singură masă, acoperită cu o față de 


masă albă şi cu patru tacâmuri. În fața lui şedea Gordon, 


care mânca cu poftă ouă cu şuncă. Stern urmărea capul 
tuns milităreşte mişcându-se în sus şi în jos în timp ce 
ducea furculița la gură. Bărbatul mânca repede. 

Afară, soarele era deja sus pe cer, deasupra teraselor 
muntoase de la est. Stern se uită la ceas; era ora şase 
dimineața. Tehnicienii ITC erau în parcare şi lansau un alt 
balon meteo. Îşi aminti că Gordon le spusese că lansează 
câte unul la fiecare oră. Balonul se ridică rapid spre cer, 
apoi dispăru printre nori. Oamenii care îl lansaseră nu se 
osteniseră să-l privească plutind, ci intrară rapid în clădirea 
unui laborator. 

— Nu-ţi place pâinea prăjită? întrebă Gordon, ridicând 
privirea din farfurie. Sau preferi să mănânci altceva? 

— Nu, e bună, răspunse Stern. Dar nu prea mi-e foame. 

— Ascultă sfatul unui vechi militar, zise Gordon. 

Mănâncă întotdeauna bine la masă. Pentru că nu ştii 
niciodată când vei avea parte de următoarea. 

— Sunt sigur că ai dreptate, zise Stern. Pur şi simplu nu 
mi-e foame. 

Gordon ridică din umeri şi reîncepu să mănânce. 

Un bărbat cu sacou apretat de chelner intră în cameră şi 
Gordon îl întrebă: 


— Oh, Harold, gata cafeaua? 


Omul răspunse prompt: 

— Am pregătit-o, domnule. Capucino, dacă preferați. 

— Prefer neagră. 

— Am înțeles, domnule. 

— Dar tu, David? zise Gordon. Nu vrei cafea? 

— Cu lapte degresat, dacă aveţi, răspunse Stern. 

— Desigur, domnule. 

Harold plecă. 

Stern privea pe fereastră. Îl asculta pe Gordon mâncând, 
asculta zgomotul pe care îl făcea furculița lui în farfurie. În 
cele din urmă zise: 

— la să vedem dac-am înţeles eu bine ce se întâmplă. 

În acest moment ei nu se pot întoarce, corect? 

— Corect. 

— Pentru că nu mai există terenul de aterizare. 

— Exact. 

— Pentru că este blocat de dărâmături. 

— Exact. 

— Şi cât mai avem de aşteptat până se pot întoarce? 

Gordon oftă. Împinse scaunul de la masă. 

— O să fie în regulă, David, zise el. Lucrurile se vor sfârşi 
cu bine. 


— Spune-mi doar atât: cât timp? 


— Păi, hai să calculăm. Încă trei ore pentru curățarea 
aerului din subsol. Şi o oră ca măsură de siguranță. Patru 
ore. Apoi două ore pentru curățarea resturilor. Şase ore. 

Apoi trebuie reconstruite scuturile de apă. 

— Reconstruite scuturile de apă? întrebă Stern. 

— Cele trei inele de apă. Sunt absolut esențiale. 

— De ce? 

— Pentru minimizarea erorilor de transcripție. 

Stern zise: 

— Şi, mai exact, ce sunt erorile de transcripție? 

— Erori la reconstrucție. Atunci când persoana este 
reconstituită de calculator. 

— Mi-aţi spus că nu există erori. Că puteți reconstitui 
oamenii cu mare precizie. 

— Da, putem, din toate punctele de vedere. Atâta timp 
cât există scuturile. 

— Şi dacă nu sunt scuturi? 

Gordon oftă. 

— Dar vor fi scuturi, David. Aruncă o privire la ceas. 

Te-aş ruga să nu te mai îngrijorezi. Mai avem de aşteptat 
câteva ore bune până când putem reconstrui rampa de 
transmisie. Nu rezolvi nimic dacă intri în panică. 


— Pur şi simplu mă tot gândesc, zise Stern, că trebuie să 


putem face ceva. Să trimitem un mesaj, să luăm legătura în 
vreun fel... 

Gordon dădu din cap. 

— Nu. Niciun mesaj, niciun contact. Pur şi simplu este 
imposibil. Pentru moment, suntem complet separați de ei. Şi 


nu avem ce să facem. 

30: 40: 39 

Kate Erickson se lipi de perete, simțind piatra rece pe 
spate. Intrase într-una dintre celulele de pe coridor şi acum 
aştepta, ţinându-şi respirația, în timp ce gărzile care îi 
închiseseră pe Marek şi pe Chris treceau pe lângă ea. 

Soldaţii râdeau, păreau bine dispuşi. Îl auzi pe unul 
dintre ei spunând: 

— Sir Oliver a fost amarnic supărat pe Hainaut că şi-a 
bătut joc de locotenentul lui. 

— Iar celălalt a fost şi mai rău! Călăreşte ca o cizmă şi 
totuşi rupe două lănci cu Tete Noire! 

Râs general. 


— Într-adevăr şi-a bătut joc de Tete Noire. Pentru asta, 


lordul Oliver o să le taie capetele până diseară. 

— De nu le-o tăia capetele înainte de cină, înseamnă că 
nu ştiu să ghicesc. 

— Nu, după. Mulțimea va fi mai mare. 

Alte râsete. 

Merseră mai departe pe coridor, vocile lor scăzând în 
intensitate. În scurt timp abia le mai putea auzi. După care 
urmă o scurtă tăcere — începuseră oare să urce scările? 

Nu, nu încă. Îi auzi din nou râzând. Şi râsul continuă. 

Avea ceva ciudat, forțat. 

Ceva era în neregulă. 

Îşi încordă auzul. Spuneau ceva despre Sir Guy şi lady 
Claire. Abia putea să le desluşească vorbele. 

— ... Lady Claire l-a supărat foarte tare... 

Şi mai multe râsete. 

Kate se încruntă. 

Vocile lor nu mai erau chiar aşa de slabe. 

Nu era bine. Se întorceau. 

„De ce”, se gândi ea. „Ce se întâmplase?” 

Aruncă o privire spre uşă. Şi acolo, pe pardoseala de 
piatră, îşi văzu propriile urme de paşi ude, care intrau în 
celulă. 


Pantofii i se udaseră în iarba de lângă pârâu. Ca, de 


altfel, încălțările tuturor, astfel că centrul coridorului era 
plin de urme ude, noroioase. Dar o pereche de urme de tălpi 
virau, îndreptându-se spre celulă. 

Şi, într-un fel sau altul, ei observaseră. 

Fir-ar să fie! 

O voce: 

— Când se închide turnirul? 

— Pe la trei după-amiază. 

— Păi, înseamnă că e cam pe terminate. 

— Lord Oliver se va grăbi să ia cina şi apoi se va pregăti 
pentru protopop. 

Ea asculta, încercând să distingă câte voci se auzeau. 

Oare câte gărzi fuseseră? Încerca să îşi amintească. Cel 
Puțin trei. Poate cinci. Nu fusese atentă atunci. 

Fir-ar să fie! 

— Se spune că protopopul vine cu o mie de soldaţi 
călare. 

O umbră traversă podeaua lângă uşa ei. Însemna că ei 
se aflau acum de o parte şi de alta a uşii. 

Ce putea să facă? Ştia doar că nu trebuie să se lase 
prinsă. Era femeie, nu avea ce căuta aici; or s-o violeze şi 
apoi o vor omori. 


Dar, îşi zise ea, ei nu ştiu că este femeie. Nu încă. Un 


timp fu linişte lângă uşă, apoi urmă un târşâit de picioare. 

Ce vor face în continuare? 

Probabil vor trimite pe cineva în celulă, iar ceilalți vor 
rămâne să aştepte afară. Între timp, cei de afară îşi vor 
pregăti săbiile, le vor ridica... 

Nu mai putea să aştepte. Se ghemui şi sări. 

Se ciocni de soldatul care intra pe uşă, lovindu-l dintr-o 
parte, la nivelul genunchiului, şi el căzu pe spate cu un 
urlet de durere şi surpriză. Celelalte gărzi strigară, iar când 
Kate ieşi pe uşă, o sabie lovi zidul de piatră în spatele ei, 
scoțând scântei. Ea fugea deja pe coridor. 

— O femeie! O femeie! 

Porniră după ea. 

Ajunse la scara spiralată şi începu să urce treptele în 
fugă. Undeva, dedesubtul ei, auzea zăngănit de armuri. 

Dar ea ajunsese la nivelul solului şi, fără să se 
gândească, făcu ceea ce îi era mai la îndemână: intră în fugă 
în sala cea mare. 

Era pustie. Totul era pregătit pentru festin, mâncarea nu 
fusese încă adusă. Trecu printre mese, căutând un loc unde 
să se ascundă. După tapiserii? Nu, căci erau lipite de perete. 
Sub fețele de masă? Nu, o vor căuta acolo şi o vor găsi. 


Unde? Unde? Văzu imensul şemineu. Focul era încă 


puternic. Oare nu exista un culoar secret ce ieşea din sala 
de mese? Era oare pasajul aici, în Castelgard, sau în La 
Roque? Nu-şi mai amintea. Ar fi trebuit să fie mai atentă. 

Cu ochii minţii, se vedea pe sine însăşi îmbrăcată în 
pantaloni scurți kaki, tricou şi tenişi mişcându-se agale 
printre ruine, luând notițe pe caiet. Preocuparea ei - dacă 
avusese vreuna - fusese să-i vadă mulțumiți pe colegii ei 
cercetători. 

Ar fi trebuit să fie mai atentă! 

Îi auzi pe bărbaţi apropiindu-se. Nu mai avea timp. 

Fugi spre şemineul înalt de aproape trei metri şi păşi în 
spatele paravanului circular aurit. Focul era fierbinte, valuri 
de căldură radiau spre corpul ei. Auzi soldații intrând în 
cameră, strigând, alergând de colo-colo şi căutând. Se 
ghemui în spatele ecranului, îşi tinu respirația şi aşteptă. 

Auzea clinchete şi trosnete, zăngănitul vaselor de pe 
masă în timp ce căutau. Nu le putea distinge vocile. Se 
amestecau cu vuietul flăcărilor din spatele ei. Apoi auzi un 
zăngănit metalic provocat de căderea unui obiect greu: 
probabil un suport de torță. În orice caz ceva mare. 

Aşteptă. 

Un bărbat urlă o întrebare, dar nu auzi niciun răspuns. 


Altul strigă o nouă întrebare şi de data asta se auzi un 


răspuns slab. Nu părea o voce de bărbat. Cu cine vorbeau? 

Părea a unei femei. Kate ascultă: Da, era o voce de 
femeie. Era sigură de asta. 

Încă un schimb de replici, apoi sunetul armurilor care 
zăngăneau în timp ce bărbații ieşeau în fugă din cameră. 

Trăgând cu ochiul pe după marginea paravanului, îi 
văzu dispărând pe uşă. 

Aşteptă un moment, apoi ieşi de după paravan. 

Văzu o fată de zece — unsprezece ani. Purta o pânză albă 
în jurul capului, aşa că nu i se vedea decât fața. Era 
îmbrăcată cu o rochie roz largă, care-i ajungea aproape de 
pământ. Dintr-un ulcior de aur, turna apă în pocalele de pe 
masă. 

Fata se uită fix în ochii ei. 

Kate se aşteptă să strige, dar fata se uită un timp la 
Kate, curioasă, apoi zise: 

— Au urcat pe scări. 

Kate se întoarse şi o luă la fugă. 

În interiorul celulei, Marek auzea sunet de trâmbiţe şi 
vuietul îndepărtat al mulțimii adunate la turnir pătrunzând 
printr-o fereastră înaltă. Paznicul privi în sus nefericit, îi 
înjură pe Marek şi pe Profesor, apoi se întoarse la scaunul 


lui. 


Profesorul zise încet: 

— Mai aveți un marker? 

— Da, zise Marek. Îl am. Dumneavoastră îl mai aveţi? 

— Nu. L-am pierdut. Cam la trei minute după ce am 
ajuns aici. 

Profesorul le povesti cum aterizase într-o câmpie 
împădurită de lângă mănăstire şi râu. ITC îl asigurase că 
acela este un loc pustiu, dar ideal aşezat. Fără să se 
depărteze de maşină, putea vedea toate aşezările principale 
ale şantierului său arheologic. 

Dar pur şi simplu avusese ghinion. Profesorul aterizase 
tocmai când un grup de tăietori de lemne intraseră în 
pădure cu topoarele pe umeri. 

— Au văzut fulgerele luminoase şi apoi am apărut eu. 

Au căzut cu toţii în genunchi, rugându-se. Au crezut că 
au văzut un miracol. Apoi s-au dumirit şi au dat jos 
topoarele de pe umăr. Am crezut că mă vor omori, dar, din 
fericire, ştiu occitana. l-am convins să mă ducă la 
mănăstire. Să-i lase pe călugări să-mi hotărască soarta. 

Călugării îl luaseră şi, după ce îl dezbrăcaseră, căutaseră 
să vadă dacă are stigmate pe corp. 

— Căutau în locuri mai degrabă neobişnuite, zise 


Profesorul. Atunci am cerut să îl văd pe abate. Abatele voia 


să ştie unde este pasajul secret din La Roque. 

Bănuiesc că îi promisese lui Arnaut că îl va afla. Oricum, 
i-am sugerat că ar putea să-l descopere în documentele 
monastice, zise Profesorul zâmbind. M-am oferit să cercetez 
pergamentele în folosul lui. 

— Şi? 

— Şi cred că l-am găsit. 

— Pasajul? 

— Aşa cred. Urmează un râu subteran, deci probabil că 
este foarte lung. Începe într-un loc numit capela verde. 

Şi există şi o cheie pentru găsirea intrării. 

— O cheie? 

Paznicul mârâi ceva, iar Marek tăcu un minut. Chris se 
ridică, scuturându-şi mizeria de pe pantaloni. Zise: 

— Trebuie să scăpăm de aici. Unde-i Kate? 

Marek clătină din cap. Kate era încă liberă, în cazul că 
strigătele soldaţilor pe care le auzise pe coridor nu 
însemnau că fusese şi ea prinsă. Dar spera că e liberă. 

Aşa că, dacă reuşea să ia legătura cu ea, poate izbutea 
ea să-i ajute. 

Asta însemna să învingă garda într-un fel sau altul. 

Problema o constituia distanța de cel puţin douăzeci de 


paşi dintre cotitura coridorului şi locul în care şedea 


soldatul. Nu aveau cum să îl ia prin surprindere. Dar dacă 
Kate era în raza de acoperire a aparatelor auditive, atunci el 
putea... 

Chris zgâlțâia barele celulei şi striga: 

— Hei! Gardian! Hei, tu de colo! 

Înainte ca Marek să poată vorbi, soldatul îşi făcu apariţia 
şi se uită curios la Chris, care scosese o mână printre 
zăbrele şi îi făcea semn. 

— Hei! Vino încoace! Hei, aici! 

Paznicul se apropie şi-l lovi cu putere peste mână, apoi 
începu brusc să tuşească când Chris apăsă pe spray şi jetul 
de gaz paralizant îl ajunse. Gardianul se clătină pe picioare. 
Chris întinse din nou mâna printre zăbrele, îl înhăță de 
guler şi îi mai aruncă un jet de gaz, de data asta drept în 
față. 

Paznicul dădu ochii peste cap şi individul căzu ca un 
bolovan. Mâna lui Chris, care încă îl mai ținea, se lovi de 
barele transversale; ţipă de durere, apoi dădu drumul 
paznicului, care căzu la pământ, departe de zăbrele, în 
mijlocul podelei. 

Nu puteau ajunge la el. 

— Grozavă treabă, zise Marek. Ce urmează acum? 


— Ar fi cazul să mă ajuţi, zise Chris. Ai o atitudine 


negativistă. 

Îngenunchease şi scosese brațul printre zăbrele până la 
subsuoară. Se întinse cât putu şi aproape atinse piciorul 
soldatului. Aproape, dar nu tocmai. Mai erau cam 
cincisprezece centimetri până la talpa încălțării. Făcea 
eforturi să se întindă şi mai mult, bombănind. 

— Dacă am avea ceva - un băț sau un cârlig ca să-l 
prindem. 

— Nu ne-ar fi de niciun folos, zise Profesorul din cealaltă 
celulă. 

— De ce nu? 

Se apropie de zăbrele, intrând în zona luminoasă, şi se 
uită printre bare: 

— Pentru că nu are cheia. 

— Nu are cheia? Unde e? 

— Atârnată de perete, zise Johnston, arătând pe coridor. 

— Oh, dar-ar dracii! răbufni Chris. 

Pe podea, mâna soldatului începu să se mişte. Un picior 
tresări spasmodic. Era pe cale să se trezească. 

Cuprins de panică, Chris întrebă: 

— Ce ne facem? 

Marek zise: 


— Kate, unde eşti? 


— Sunt aici. 

— Unde? 

— În capătul coridorului. M-am întors pentru că m-am 
gândit că nu mă vor căuta aici. 

— Kate, zise Marek, vino aici! Repede! 

Andre auzea zgomotul paşilor fetei care fugea spre ei. 

Paznicul tuşi, se rostogoli pe spate, apoi se ridică într-un 
cot. Se uită pe coridor şi dădu să se ridice. 

Lovitura de picior a lui Kate îl surprinse tocmai când se 
ridicase în patru labe, dându-i capul pe spate şi trântindu-l 
din nou la podea. Dar nu era inconştient, numai amețit. 
Începea să se ridice, dând din cap ca să se dezmeticească. 

— Kate, zise Marek, cheile. 

— Unde? 

— Pe perete. 

Se îndepărtă de paznic, luă cheile cu inelul lor greu şi le 
aduse la celula lui Marek. Puse o cheie în încuietoare şi 
încercă să deschidă, dar nu se potrivea. 

Cu un geamăt, paznicul se aruncă spre ea, împingând-o 
de lângă celulă în centrul culoarului. Se prinseră în brațe, 
rostogolindu-se pe podea. Ea era mult mai mică, aşa că 
bruta o imobiliză cu uşurinţă. 


Marek întinsese ambele mâini printre zăbrele, scoțând 


cheia din încuietoare şi încercând o nouă cheie, dar nici 
asta nu se potrivi. 

Acum paznicul era peste Kate, strângând-o cu ambele 
mâini de gât. 

Marek încercă o nouă cheie. Fără noroc. Mai erau şase 
chei pe inel. 

Faţa lui Kate se făcea din ce în ce mai vânătă. Mai avea 
puţin şi se sufoca. Lovea cu pumnii în braţele paznicului, 
dar loviturile ei nu aveau efect. Îl lovi în vintre, dar haina îl 
proteja. 

Marek strigă: 

— Cuţitul! Cuţitul! 

Dar ea nu dădu semne că ar fi înțeles. Andre mai încercă 
o cheie. Tot fără succes. Din celula opusă, Johnston îi strigă 
paznicului ceva în limba franceză. 

Soldatul se uită în sus şi mârâi o replică, moment în care 
Kate scoase pumnalul şi îl înfipse cu toată puterea în 
umărul paznicului. Lama nu trecu prin armura de zale. 

Încercă din nou, şi din nou. Furios, soldatul începu să o 
lovească cu capul de podeaua de piatră pentru a o face să 
dea drumul cuțitului. 

Marek încercă altă cheie. 


Încuietoarea se deschise cu un scrâşnet puternic. 


Profesorul striga, Chris striga, iar Marek deschise uşa 
celulei. Paznicul se întoarse cu fața spre el, ridicându-se în 
picioare, eliberând-o pe Kate. Tuşind, ea îi înfipse pumnalul 
în picioarele neprotejate şi el ţipă de durere. 

Marek îl lovi de două ori în cap, foarte tare. Omul căzu 
jos şi nu se mai mişcă. 

Chris descuie uşa Profesorului. Kate se ridică în picioare. 
Încetul cu încetul îi revenea culoarea în obraji. 

Marek scosese markerul alb, ținând unghia degetului 
mare pe buton. 

— Gata! Suntem în sfârşit împreună. 

Se uită la spațiul dintre celule. 

— Este destul de mare? Putem chema maşina aici? 

— Nu, zise Chris. Trebuie să avem câte doi metri liberi pe 
fiecare latură. 

— Avem nevoie de un spațiu mare. Profesorul o întrebă 
pe Kate: Ştii cum putem ieşi de aici? 


Ea dădu din cap. Porniră pe coridor. 

Îi conduse repede pe prima secțiune a scărilor spiralate, 
din nou încrezătoare. Lupta cu gardianul îi dăduse un nou 
imbold. Ce era mai rău se întâmplase şi supraviețuise. 
Acum, chiar dacă îi bătea inima de emoție, se simțea mai 
calmă şi cu mintea mai limpede decât înainte. 

Şi îşi amintea acum şi planul castelului: ştia unde sunt 
culoarele de trecere. 

Ajunseră la parter şi aruncară o privire în curte. Era 
chiar mai plină decât se aşteptase: mulți soldați, cavaleri în 
armură, curteni în haine scumpe; toţi se întorceau de la 
turnir. Apreciase că ar fi în jur de ora trei după-amiază; 
curtea era scăldată în lumină, dar umbrele începeau să se 
lungească. 

— Nu putem merge acolo, zise Marek dând din cap. 

— Nu vă faceți griji. 

Kate îi conduse pe scări până la etajul al doilea, apoi, 
repede, printr-un pasaj de piatră cu uşi ce se deschideau 
spre interior şi ferestre spre exterior. Ştia că în spatele uşilor 
se aflau o serie de apartamente mici pentru familie sau 
oaspeți. 

În spatele ei, Chris zise: 

— Am fost aici! Arătă spre o uşă. Claire este în camera 


aia. 


Marek pufni neîncrezător. Kate mergea înainte. La 
capătul îndepărtat al coridorului, o tapiserie acoperea zidul 
din stânga. Ea ridică tapiseria -— era surprinzător de grea şi 
porni pe lângă zid, apăsând pe pietre. 

— Sunt aproape sigură că e aici, zise ea. 

— Aproape sigură? 

— Pasajul care duce la curtea din spate. 

Ajunse la capătul zidului, dar nu găsi nicio uşă. Şi era 
nevoită să recunoască, privind zidul în urma ei, că nu părea 
să existe vreo uşă în zidul acela. Pietrele erau bine zidite cu 
mortar. Zidul era plat, fără intrânduri sau ridicături. Nu 
exista niciun semn că s-ar fi adăugat ceva sau vreo urmă de 
reparații recente. Lipi obrazul de zid şi se uită de-a lungul 
peretelui: părea dintr-o bucată. 

Greşea cumva? 

Sau nu ăsta era locul? 

Nu avea cum să greşească. Pe undeva, pe-aici, era o uşă. 
Se întoarse şi apăsă din nou. Nimic. Când a descoperit în 
cele din urmă uşa a fost absolut din întâmplare. Se auzeau 
voci în celălalt capăt al coridorului — voci ce urcau pe scară. 
Când se întoarse să privească, lovi cu piciorul o piatră de la 
baza zidului. 


O simți mişcându-se. 


Cu un clinchet metalic uşor, în fața ei se deschise o uşă. 
Numai câțiva centimetri, dar aprecie că zidăria ascunsese 
crăpătura cu meşteşug. 

Împinse uşa şi o deschise. Intrară cu toţii. Marek, venind 
la urmă, lăsă tapiseria să cadă şi închise uşa. 

Erau într-un pasaj strâmt şi întunecos. Mici deschizături 
în perete la fiecare câțiva paşi lăsau să intre lumina, aşa că 
nu aveau nevoie de torţe. 

Când făcuse prima oară harta acestui culoar, printre 
ruinele Castelgard-ului, Kate se întrebase la ce folosise. 

Părea că nu are sens. Dar acum, că era aici, îi înțelese 
imediat rostul. 

Nu era un pasaj de trecere dintr-un loc într-altul. Era un 
coridor secret pentru a spiona în apartamentele de la nivelul 
al doilea. 

Înaintau în tăcere. Dintr-o cameră alăturată, Kate auzi 
voci: o femeie şi un bărbat. Şi-au ținut toți respiraţia, 
apropiindu-se de micile deschizături din zid. 

Îl auzi pe Chris scoțând un oftat, aproape un geamăt. 

La început nu văzu decât două siluete: o femeie şi un 
bărbat în fața unei ferestre luminoase. A avut nevoie de un 
moment bun ca să-şi obişnuiască ochii cu lumina. 


Apoi şi-a dat seama că sunt lady Claire şi Sir Guy. Se 


țineau de mână, atingându-se intim unul pe altul. Sir Guy o 
săruta pătimaş, iar ea îi întorcea sărutul cu aceeaşi 
fervoare, cu braţele în jurul gâtului lui. 

Chris se holbă la ei. 

Acum îndrăgostiții se despărțiră, iar Sir Guy îi vorbi 
femeii privind îndelung în ochii ei. 

— My Lady, spunea el, purtările Voastre în lume şi limba 
Voastră ascuţită provoacă multe râsete în spatele meu. Se 
vorbeşte că nu sunt bărbat adevărat fiindcă suport astfel de 
abuzuri. 

— Aşa trebuie să fie, zise ea. Pentru binele nostru, al 
amândurora. Şi ştiţi asta prea bine. 

— Totuşi mi-aş dori să nu fiți atât de aspră. 

— Oh, aşa? Şi atunci cum? Aţi risca soarta pe care ne-o 
dorim amândoi? Există şi alte vorbe, bunule cavaler, şi le 
cunoaşteţi prea bine. Atâta timp cât mă opun căsătoriei, se 
cheamă că împărtăşesc suspiciunile pe care le nutresc 
mulți: că ați avut un amestec în moartea soțului meu. 
Totuşi, dacă lordul Oliver mă obligă să mă căsătoresc, 
atunci nimeni nu se poate plânge de mine. Am dreptate? 

— Aveţi dreptate, dădu el din cap nefericit. 

— Dar cu totul altfel ar sta lucrurile dacă v-aş arăta 


acum bunăvoință, zise ea. Aceleaşi limbi ar ajunge repede să 


clevetească cum că şi cu am fost părtaşă la sfârşitul 
bărbatului meu, iar vorbele ar ajunge repede la familia lui 
din Anglia. Ei se gândesc deja să reintre în stăpânirea 
averilor lui. Le mai trebuie doar un pretext pentru a acționa. 
De aceea mă urmăreşte Sir Daniel în tot ceea ce fac. Bunule 
cavaler, reputaţia mea de femeie poate fi uşor distrusă şi nu 
o voi mai putea repara niciodată. 

Singurul fel în care mă pot apăra este marea ostilitate 
față de voi, aşa că rogu-vă să îngăduiți ceea ce acum vă 
jigneşte, gândindu-vă în schimb la răsplata ce se apropie. 

Chris rămăsese cu gura căscată. Femeia se purta cu 
aceeaşi intensă intimitate - privirea caldă, vocea scăzută, 
blânda mângâiere a gâtului — pe care o folosise şi față de el. 
Chris o luase ca pe un semn că o cucerise. Dar acum era 
evident că, de fapt, ea îl sedusese pe el. 

Sir Guy rămânea îmbufnat în pofida mângâierilor ei. 

— Şi vizitele Voastre la mănăstire? Aş dori să nu vă mai 
duceți acolo. 

— De ce oare? Sunteţi gelos pe abate, My Lord? îl 
tachină ea. 

— Spun numai că aş dori să nu vă mai duceți acolo, zise 
el încăpățânat. 


— Şi totuşi motivele mele erau puternice, pentru că cel 


care ştie secretul din La Roque îi poate comanda lordului 
Oliver. Trebuie să facă ceea ce i se cere pentru a obține 
secretul. 

— Adevăr grăiți, Lady, totuşi nu ați aflat secretul, 
protestă Sir Guy. Îl ştie oare abatele? 

— Nu am vorbit cu abatele, recunoscu ea. Era plecat. 

— Iar magistrul pretinde că nu îl ştie. 

— Aşa e, pretinde. Totuşi, poate că îl voi întreba pe 
abate. 

Se auzi un ciocănit la uşă şi o voce înăbugşită de bărbat. 
Se întoarseră amândoi. 

— Trebuie să fie Sir Daniel, zise el. 

— Repede, My Lord, spre locul vostru secret, îl îndemnă 
ea. 

Sir Guy se repezi spre peretele dincolo de care se aflau 
ei, dădu la o parte tapiseria, şi apoi, sub privirile lor 
îngrozite, deschise o uşă şi ajunse lângă ei, în coridorul 
strâmt. După un prim moment de surpriză, Sir Guy începu 
să strige: 

— Prizonierii! Au evadat toți! Prizonierii! 

Strigătul fu preluat de Lady Claire care ieşi pe coridor să 
strige. 


În pasaj, Profesorul le şopti: 


— Dacă vom fi despărțiți, să vă duceți la mănăstire. 

Căutaţi-l pe fratele Marcel. El are cheia pasajului. Aţi 
înțeles? 

Înainte ca vreunul să poată răspunde, soldaţii intrară în 
fugă în pasaj. Chris simți mâini apucându-l de brațe şi 
îmbrâncindu-l. 


Erau prinşi. 

O lăută solitară se auzea în sala cea mare pe când 
servitorii terminau de aşezat masa. Lordul Oliver şi Sir 
Robert îşi ţineau drăguțele de mână şi dansau, iar maestrul 
de dans bătea ritmul din palme şi zâmbea entuziast. După 
câţiva paşi, lordul Oliver se întoarse cu fața spre partenera 
lui şi constată că îi întorcea spatele; Oliver înjură. 

— O mică greşeală, My Lord, se grăbi să spună maestrul 
de dans, zâmbind în continuare cu toată gura. 

Cum îşi aminteşte Luminăţia voastră, dansul este 
înainte-inapoi,  înainte-înapoi, întoarcere, înapoi şi 


întoarcere-înapoi. Am pierdut o întoarcere. 


— N-am pierdut niciun pas, zise Oliver. 

— Aşa este, My Lord, n-aţi pierdut, interveni Sir Robert. 
Un pasaj muzical a provocat confuzie. 

Se uită crâncen la băiatul care cânta la lăută. 

— Foarte bine atunci. 

Oliver îşi corectă poziția şi îi întinse o mână fetei. 

— Aşadar, ce urmează? zise el. Înainte-înapoi, înainte- 
înapoi, întoarcere, înapoi... 

— Foarte bine, zise maestrul de dans, zâmbind şi bătând 
ritmul din palme. Aşa, acum este perfect. 

De la uşă se auzi o voce: 

— My Lord! 

Muzica se opri. Lordul Oliver se întoarse iritat şi îl văzu 
pe Sir Guy însoțit de gărzile care îi înconjurau pe Profesor şi 
pe alți câțiva. 

— Ce mai e acum? 

— My Lord, se pare că magistrul are însoțitori. 

— Ei? Ce însoțitori? 

Lordul Oliver se apropie. Îi văzu pe Hainaut, pe 
irlandezul cel prost care nu ştia să călărească şi o tânără 
femeie mică de statură şi cu înfăţişare sfidătoare. 

— Ce însoțitori sunt aceştia? 


— Stăpâne, ei pretind că sunt asistenții maestrului. 


— Asistenţi? 

Oliver ridică din sprâncene, uitându-se la grup. 

— Dragul meu magistru, când ați spus că aveți asistenți, 
nu am înțeles că sunt în castel cu voi. 

— Nu ştiam nici eu, spuse Profesorul. 

Lordul Oliver zise peste măsură de furios: 

— Nu puteți fi asistenţi! Sunteţi mai bătrâni cu zece ani, 
spuse uitându-se de la unul la altul. Şi astăzi, mai devreme, 
nu ați lăsat deloc să se înțeleagă că l-aţi cunoaşte pe 
magistru. Nu spuneți adevărul. Niciunul dintre voi. Nu îi 
cred şi vreau să aflu adevărul. Dar nu acum. Duceţi-i în 
beciuri. 

— My Lord, erau în închisoare, dar au evadat. 

— Au evadat? Cum? 

Imediat ridică o mână pentru a întrerupe replica. 

— Care este locul nostru cel mai sigur? 

Robert de Kere se strecură lângă el şi şopti: 

— Camera mea din turn? Unde o țin pe domnița Alice? 

Oliver începu să râdă. 

— Este într-adevăr sigur. Da, încuiați-i acolo. 

Sir Guy zise: 

— Voi avea grijă de asta, My Lord. 


— Aceşti „asistenţi” vor fi zălogul bunei purtări a 


stăpânului lor. Zâmbi sumbru. Cred, magistre, că veți învăța 
să dansați cu mine. 

Cei trei tineri fură târâți fără menajamente. Lordul Oliver 
făcu semn cu mâna, iar muzicianul şi maestrul de dans 
ieşiră cu o plecăciune tăcută. La fel şi femeile. Sir Robert 
zăbovi, dar după o uitătură aprigă a lui Oliver, părăsi şi el 
încăperea. 

Acum rămăseseră doar servitorii care aranjau mesele. 

În rest, liniştea domnea în cameră. 

— Ei, magistre, ce joc este acesta? 

— Dumnezeu mi-e martor, sunt asistenții mei, precum v- 
am spus de la început, zise Profesorul. 

— Asistenţi? Unul dintre ei este cavaler. 

— Mi-e dator şi de aceea lucrează pentru mine. 

— Oh? Ce fel de datorie? 

— Am salvat viața tatălui său! 

— Adevărat? Oliver umbla în jurul Profesorului. Cum ați 
salvat-o? 

— Cu leacuri. 

— De ce suferea? 

Profesorul îşi atinse urechea şi zise: 

— My Lord Oliver, dacă doriți să vă convingeți, aduceți-l 


imediat pe cavalerul Marek, iar el vă va spune ceea ce vă 


spun şi eu acum, că l-am salvat pe tatăl său, care era 
bolnav de hidropizie, cu ajutorul unei plante numită arnică 
şi că toate astea s-au petrecut în Hampstead, un cătun din 
apropierea Londrei, în toamna anului care a trecut. 
Chemaţi-l înapoi şi întrebați-l. 

Oliver nu spunea nimic. 

Se uita la Profesor. 

Tăcerea fu întreruptă de un bărbat într-un costum 
murdar de pudră albă, care zise de la o uşă îndepărtată: 

— My Lord. 

— Ce mai e acum? 

— My Lord, o specialitate. 

— O specialitate? Foarte bine — dar să fii rapid. 

— My Lord, zise bărbatul făcând o plecăciune şi Pocnind 
simultan din degete. Doi băieți veniră repede cu o tavă pe 
umeri. 

— My Lord, prima specialitate - măruntaie. 

Pe tavă se vedeau intestinele albicioase, testiculele şi 
penisul unui animal. Oliver dădea ocol tăvii, studiind-o 
atent. 

— Măruntaiele unui mistreț adus de la vânătoare, zise el 
dând din cap. Destul de convingător. Se întoarse spre 


Profesor. Apreciaţi ce fac bucătarii mei? 


— Da, My Lord. Specialitatea voastră este şi tradițională, 
şi bine executată. Testiculele sunt deosebit de bine făcute. 

— Mulţumesc, Sir, zise bucătarul cu o plecăciune. Sunt 
făcute din zahăr şi prune, vă rog. lar intestinele sunt din 
fructe uscate înşirate pe aţă, acoperite cu un aluat cu bere 
şi ou, apoi miere. 

— Bine, bine, zise Oliver. Se va servi înaintea felului doi? 

— Aşa vom face, Lord Oliver. 

— Dar cealaltă specialitate? 

— Marţipan, My Lord, colorat cu păpădie şi şofran. 

Şeful făcu o plecăciune, dădu din mâini şi alți băieți 
veniră în fugă cu un nou platou, cu macheta enormă a 
fortăreței Castelgard. Crenelurile, înalte de un metru şi 
jumătate, de un galben-deschis, semănau cu piatra reală. 

Construcţia era exactă până la cele mai mici detalii şi 
avea chiar mici steaguri înfipte în crenelurile din zahăr. 

— Elegant! Bine lucrat! strigă Oliver. Bătea din palme 
încântat ca un copil. Sunt deosebit de mulțumit. 

Apoi se întoarse spre Profesor şi arătă cu mâna către 
machetă: 

— Ştiţi că ticălosul de Arnaut se îndreaptă cu 
repeziciune spre castel şi trebuie să mă apăr împotriva lui? 


Johnston încuviință dând din cap. 


— Ştiu. 

— Cum mă sfătuiți să îmi aranjez forțele în Castelgard? 

— My Lord, zise Johnston, eu n-aş apăra deloc 
Castelgard. 

— Oh? De ce spuneți asta? 

Oliver se duse la masa cea mai apropiată, luă un pocal şi 
îşi turnă vin. 

— Câţi soldați v-au trebuit ca s-o cuceriți de la gasconi? 
întrebă Johnston. 

— Cincizeci sau şaizeci, nu mai mult. 

— Atunci aţi primit răspunsul. 

— Dar nu am atacat frontal. Ne-am folosit de viclenii şi 
de meşteşugul războiului. 

— Şi protopopul nu va face asta? 

— S-ar putea să încerce, dar îl vom aştepta. Vom fi 
pregătiți pentru atacul lui. 

— Poate că da, zise Johnston întorcându-se. Poate că 
nu. 

— Deci, sunteţi un prezicător... 

— Nu, My Lord: nu pot vedea viitorul. Nu am astfel de 
calități. Vă dau pur şi simplu sfatul meu de om. Şi vă spun 
că protopopul nu va fi mai puţin viclean ca voi. 


Oliver se încruntă şi îşi bău vinul într-o tăcere posacă. 


Apoi păru că îi observă pe bucătar şi pe băieţii ce ţineau 
platoul. Toţi stăteau nemişcați şi tăcuți. Le făcu semn să 
plece. Pe când ieşeau, le zise: 

— Aveţi grijă de această specialitate! Să nu cumva să i se 
întâmple ceva înainte de a fi văzută de oaspeți. 

În câteva momente erau din nou singuri. Se întoarse 
spre Johnston şi arătă către tapiserii: 

— Şi nici acestui castel. 

— My Lord, zise Johnston, nu este nevoie să apărați 
acest castel când aveţi altul mult mai bun. 

— Eh? vorbiţi despre La Roque? Dar La Roque are un 
punct slab. Există un pasaj pe care nu îl pot găsi. 

— Şi de unde ştiţi că există acest pasaj? 

— Trebuie să existe, zise Oliver, pentru că bătrânul Laon 
a fost arhitectul lui La Roque. Îl ştiţi pe Laon? Nu? 

A fost abatele mănăstirii înaintea celui de acum. 
Călugărul acela bătrân era viclean şi, de fiecare dată când 
era chemat să ajute la reconstruirea unui oraş, a unui 
castel sau a unei biserici, lăsa în urma lui câte o taină ştiută 
numai de el. Fiecare castel avea fie un pasaj secret, fie o 
slăbiciune tainică pe care Laon o putea vinde la nevoie unui 
agresor. 


Bătrânul Laon manifesta foarte mult interes pentru 


nevoile Bisericii şi cu atât mai mult pentru ale sale. 

— Şi totuşi, zise Johnston, dacă nimeni nu ştie unde 
este pasajul, s-ar putea foarte bine să nu existe. Sunt şi alte 
lucruri care trebuie luate în considerare, My Lord. 

Câţi soldați aveţi aici în prezent? 

— Două sute douăzeci de călăreți, două sute treizeci de 
arcaşi şi două sute de lăncieri. 

— Arnaut are de două ori cât voi, zise Johnston. Poate 
chiar mai mulți. 

— Credeţi? 

— Într-adevăr, nu e nimic altceva decât un tâlhar de 
rând, dar e un tâlhar vestit fiindcă a mărşăluit până la 
Avignon, i-a cerut Pontifului să cineze cu oamenii săi şi apoi 
să plătească zece mii de livre pentru a-i fi lăsat oraşul 
neatins. 

— Chiar aşa? se miră lordul Oliver tulburat. Nu am auzit 
asta. Bineînţeles că mi-au parvenit zvonuri cum că Arnaut 
are de gând să mărşăluiască spre Avignon, poate chiar luna 
viitoare. Se poate presupune că îl va amenința pe papă. Dar 
nu a făcut-o încă. Se încruntă neliniştit. Sau a făcut-o? 

— Adevăr grăiți, My Lord, replică Profesorul prompt. 

Voiam să spun că zvonurile despre aceste intenții atrag 


în fiecare zi din ce în ce mai mulți soldați de partea sa. 


Acum are o mie de oameni. Poate chiar două mii. 

Oliver pufni disprețuitor: 

— Nu mă tem. 

— Sunt convins că nu, replică Johnston, dar acest castel 
are un şanţ de apărare nu prea adânc, un singur pod 
suspendat, o singură arcadă de poartă. Nu are capcane şi 
există un singur grilaj cu ţepi. Crenelurile voastre de la 
răsărit sunt joase. Aveţi loc să ţineţi provizii de apă şi 
mâncare doar pentru câteva zile. Garnizoana voastră este 
înghesuită în curți interioare mici şi oamenii voştri nu sunt 
uşor manevrabili. 

Oliver zise: 

— Ascultaţi ce vă spun: comoara mea e aici, iar eu voi 
rămâne aici cu ea. 

— Iar sfatul meu, zise Johnston, este să strângeți tot ce 
puteţi şi să plecați. La Roque este construită pe o stâncă, cu 
pereţi abrupți pe două laturi, are un şanţ de apărare adânc 
pe cea de-a treia latură, două porți de acces, două grilaje cu 
ţepi, două poduri suspendate. Chiar dacă invadatorii 
reuşesc să treacă de poarta exterioară... 

— Cunosc calitățile cetății La Roque! 

Johnston se opri. 


— Şi nu doresc să aud detestabilele voastre sfaturi. 


— Cum vă e voia, lord Oliver. Şi apoi Johnston exclamă: 
Ah! 

— Ah? Ah? 

— My Lord, zise Profesorul, nu vă pot sfătui dacă vă 
ascundeți de mine. 

— Să mă ascund? Nu mă ascund, magistre. Vorbesc 
clar, totul e pe față. 

— Câţi oameni aveți în garnizoana La Roque? 

Oliver se foi nemulțumit. 

— Trei sute. 

— Prin urmare, comoara voastră este deja în La Roque. 

Lord Oliver se uită la el chiondorâş. Nu zise nimic. 

Se întoarse, îl ocoli pe Johnston, se uită din nou la el. În 
cele din urmă vorbi: 

— Mă presați să mă duc acolo înfricoşându-mă. 

— Banu. 

— Vreţi să mă mut în La Roque pentru că ştiţi că acel 
castel are undeva o parte slabă. Sunteţi omul lui Arnaut şi îi 
pregătiți asaltul. 

— My Lord, protestă Johnston, dacă La Roque este 
inferior, precum spuneți, de ce v-aţi dus comorile acolo? 

Oliver pufni, din nou nemulțumit: 


— Sunteţi meşter la vorbe. 


— My Lord, propriile voastre acțiuni vă spun care dintre 
castele e superior. 

— Prea bine. Dar, magistre, dacă eu merg în La Roque, 
veniți şi voi cu mine. Şi dacă va găsi altcineva intrarea aceea 
secretă înainte de a mi-o arăta dumneavoastră, eu însumi o 
să am grijă să muriți în aşa fel încât sfârşitul lui Edward — 
chicoti amuzat de jocul de cuvinte — să pară un act blând. 

— Înţeleg ce vreţi să spuneţi, zise Johnston. 

— Chiar aşa? Aveţi grijă să înțelegeţi bine! 

Chris Hughes se uita afară pe fereastră. 

La douăzeci de metri mai jos, umbra pusese stăpânire pe 
curtea interioară. Bărbaţi şi femei în veşminte scumpe se 
îndreptau spre ferestrele luminate din sala mare. Auzea 
sunetul îndepărtat al muzicii. Scena festivă îl făcea să se 
simtă şi mai trist, şi mai izolat. Ei trei aveau să fie ucişi şi 
acest crud adevăr nu putea fi schimbat. 

Erau închişi într-o încăpere mică, sus, în turnul central 
al fortificației castelului, de unde se puteau vedea zidurile 
castelului şi oraşul de dedesubt. Era camera unei femei, cu 
o roată de tors şi un altar într-o parte, semne ale unei 
pietăți de fațadă, contrazisă însă de patul enorm cu 
cuvertură roşie de pluş tivită cu blană din centrul încăperii. 


Uşa camerei era din stejar masiv şi avea o încuietoare nouă. 


Sir Guy însuşi încuiase uşa, după ce pusese un paznic 
în interiorul camerei, lângă uşă, şi încă doi afară. 

De data asta nu voiau să rişte. 

Marek şedea pe pat, privind în gol, pierdut în gânduri. 

Sau poate că asculta: ţinea o mână căuş la ureche. Între 
timp, Kate nu-şi găsea locul, trecând de la o fereastră la 
alta, inspectând priveliştea din dreptul fiecăreia. La 
fereastra cea mai îndepărtată se aplecă în afară, privi în jos, 
apoi se duse până la fereastra lângă care stătea Chris şi se 
aplecă din nou. 

— De aici vezi acelaşi lucru, zise Chris. 

Neastâmpărul ei îl enerva. 

Apoi observă că se întindea ca să pipăie marginile 
ferestrei, pietrele şi mortarul zidului. 

Se uită la ea întrebător. 

— Poate! zise Kate dând din cap. Poate! 

Chris se întinse să pună mâna pe perete. Zidăria era 
solidă, zidul curbat şi neted. Cădea perpendicular pe curtea 
interioară. 

— Glumeşti? zise el. 

— Nu, răspunse ea. Nu glumesc. 

Privi din nou afară. În curte se vedeau mulţi alți oameni 


în afară de curteni. Câţiva scutieri vorbeau şi râdeau în timp 


ce curățau armurile şi ţesălau caii cavalerilor. În dreapta, 
soldaţii patrulau pe zidul parapetului. Oricare dintre ei se 
putea întoarce să privească în cazul în care i s-ar părea că 
vede vreo mişcare. 

— O să fim văzuți. 

— De la fereastra asta, da. Dar nu şi de la cealaltă. 

Singura noastră problemă este el. 

Arătă cu capul spre paznicul de la uşă. 

— Poți să faci ceva care să ne ajute? 

De pe pat, Marek zise: 

— Mă ocup eu de treaba asta. 

— Ce dracu” vrei să spui? făcu Chris, enervat. Apoi vorbi 
mai tare: Doar nu crezi că pot să mă descurc singur? 

— Nu, nu cred. 

— Fir-ar să fie, m-am săturat să vă purtaţi aşa cu mine! 
se rățoi Chris. 

Era furios şi se uita în jur după ceva cu care să lovească. 
Luă micul taburet de lângă roată şi o porni cu el spre 
Marek. 

Paznicul văzu ce se petrece şi strigă „Non, non, non”, 
ducându-se fuga spre Chris. 

Nu l-a văzut pe Marek lovindu-l din spate cu un sfeşnic 


metalic. Soldatul căzu, iar Marek îl prinse, aşezându-l uşor 


pe podea. Din capul omului se scurgea sânge pe covorul 
oriental. 

— E mort? întrebă Chris, uitându-se la Marek. 

— Cui îi pasă? zise Marek. Continuă doar să vorbeşti 
încet pentru ca soldaţii de la uşă să ne audă vocile. 

Se uitară prin cameră, dar Kate ieşise deja pe fereastră. 

„E doar o cățărare pe gratis”, îşi zicea ea, ţinându-se de 
peretele turnului, la douăzeci de metri de la sol. 

Vântul bătea spre ea, făcându-i hainele să fluture. Se 
agăța cu degetele de micile protuberanţe ale zidului. 

Uneori mortarul se desprindea, aşa că era nevoită să 
caute alte scobituri. Dar din loc în loc găsea în zid 
intrânduri suficient de mari pentru a-şi înfige degetele. 

Urcase de multe ori pe pante mai abrupte. Un număr 
destul de mare de clădiri din Yale erau mult mai greu de 
escaladat - deşi acolo avea întotdeauna talc pentru mâini, şi 
pantofi potriviți pentru cățărat, şi o frânghie de siguranţă. 

Aici — nicio protecție. 

„Nu e departe”. 

leşise afară pe fereastra vestică pentru că era în spatele 
gărzilor, pentru că avea vedere spre oraş, rămânând mai 
puţine şanse să fie văzută din curtea de dedesubt, şi pentru 


că era distanța cea mai scurtă spre fereastra următoare, 


aflată la capătul culoarului ce trecea prin fața camerei. 

„Nu e departe”, îşi repetă. „Cel mult trei metri. Nu te 
repezi. Nu te grăbi”. O mână, apoi un picior... altă mână... 

„Aproape am ajuns”, gândi ea. 

„Aproape am ajuns”. 

Apoi atinse pervazul de piatră. Pentru prima oară avea 
sprijin ferm pentru mâini. Se ridică proptindu-se într-un 
braț, apoi aruncă o privire precaută pe coridor. 

Nu erau gărzi. 

Coridorul era pustiu. 

Folosind acum ambele mâini, Kate se ridică pe cornişă, 
apoi se lăsă pe podea. Acum era pe coridorul ce trecea prin 
fața uşii încuiate. Şopti uşor: 

— Am reuşit. 

Marek zise: 

— Gărzi? 

— Nu. Dar nici cheia. 

Cercetă uşa. Era groasă şi solidă. 

Marek întrebă: 

— Balamale? 

— Da. Afară. Erau făcute din metal greu. Ştia ce voia 
Marek. Pot vedea cuiele. Dacă ar putea scoate balamalele 


din cuie, uşa ar fi uşor de deschis. Dar am nevoie de un 


ciocan sau aşa ceva. Aici nu e nimic pe care să-l pot folosi. 

— Găseşte ceva! şopti Marek. 

Kate o luă la goană pe coridor. 

— De Kere! zise lordul Oliver când cavalerul cu cicatrice 
intră în cameră. Magistrul ne sfătuieşte să ne retragem în La 
Roque. 

De Kere dădu din cap cu un aer critic. 

— Riscul ar fi mare, Sir. 

— Şi riscul de a rămâne aici? întrebă Oliver. 

— Dacă sfaturile magistrului sunt cinstite şi bune, şi 
fără intenţii ascunse, atunci de ce şi-au ascuns asistenții săi 
identitatea când au ajuns prima dată la curtea voastră? 

O astfel de purtare nu este semn de onestitate, My Lord. 

Cred că ar trebui să primiți un răspuns satisfăcător 
pentru această purtare înainte de a vă încrede în magistru 
şi în vorbele sale. 

— Hai să ne lămurim, zise Oliver. Aduceţi acum 
asistenții la mine şi o să îi întrebăm ceea ce doriți să aflați. 

— My Lord! 

De Kere făcu o plecăciune şi părăsi încăperea. 

Kate ieşi pe scară şi se strecură în mulțimea din curte. 

Se gândea că ar putea folosi o sculă de tâmplărie sau 


ciocanul unui fierar, ori vreuna din uneltele folosite de 


potcovari. În stânga văzu grăjdarii cu cai şi o porni în 
direcţia aceea. În mulţimea agitată nimeni nu îi dădea 
atenție. Se strecură uşor spre zidul estic şi începuse să se 
gândească cum să facă să distragă atenția rândaşilor când 
văzu în fața ei un cavaler care stătea nemişcat, privind-o. 

Robert de Kere. 

Privirile li se întâlniră un moment, apoi ea se întoarse şi 
fugi. În spate îl auzea pe de Kere strigând după ajutor, apoi 
răspunsurile soldaţilor din jur. Îşi croia drum prin mulțime, 
care devenise dintr-odată un impediment, întinzând mâinile 
să o prindă, trăgând-o de haine. Era un coşmar. Pentru a 
scăpa de mulțime, intră pe uşa cea mai apropiată, trântind- 
o după ea. 

Descoperi că se află în bucătărie. 

Camera era îngrozitor de caldă şi mai aglomerată decât 
curtea. Cazane metalice uriaşe fierbeau pe vatra imensă. 

Un copil învârtea mai multe țepuşe pe care erau înfipți o 
duzină de claponi. Se opri, neştiind ce să facă, apoi de Kere 
intră după ea şi strigă „Tu!”, agitându-şi sabia. 

Kate se feri şi se strecură printre mesele cu mâncarea în 
curs de pregătire. Sabia lovea, farfuriile zburau. O luă pe 
brânci pe sub mese. Bucătarii începură să strige. Văzu o 


machetă gigantică a castelului făcută dintr-un aluat de 


patiserie şi se îndreptă într-acolo. De Kere era imediat în 
urma ei. 

Bucătarii strigau „Non, Sir Robert, non!” într-un fel de 
cor, din toate colțurile încăperii, iar unii dintre ei erau aşa 
de disperaţi că i-au sărit înainte să-l oprească. 

De Kere lovi din nou cu sabia. Ea se feri aplecându-se şi 
lama decapită bastioanele castelului, ridicând un praf de 
pudră albă. Bucătarii scoaseră un sunet de agonie colectiv 
şi săriră din toate părțile asupra lui de Kere, strigându-i că 
acela era desertul preferat al lordului Oliver, care îl aprobase 
şi că Sir Robert nu trebuie să mai facă şi alte stricăciuni. 
Robert se rostogoli pe podea, înjurând şi luptându-se să 
scape de ei. 

Profitând de confuzia generală, Kate fugi spre uşă înapoi, 
ieşind în lumina după-amiezii. 

În partea dreaptă văzu peretele curbat al capelei. 

Capela se restaura; pe perete era o scară şi nişte schele 
improvizate pe acoperiş, unde se reparau olanele. 

Trebuia să scape din mulțime şi de soldați. Ştia că în 
partea îndepărtată a capelei era un pasaj care ducea la zidul 
exterior al turnului castelului. Cel puţin scăpa de mulțime 
dacă ajungea acolo. Când alerga spre pasaj, îl auzea pe de 


Kere care ieşise din bucătărie şi striga ceva la soldați. Fugea 


din răsputeri, încercând să câştige puțină distanță. Dădu 
colțul capelei. Privind în spate, văzu alți soldați ce veneau 
din cealaltă parte a capelei, cu gândul să-i iasă în cale la 
capătul îndepărtat al pasajului. 

Sir Robert strigă alte câteva ordine către soldați când 
dădu colțul în urma ei - apoi se opri brusc. Soldaţii se 
opriră lângă el şi toți murmurau derutați. 

Se uitau de-a lungul unui culoar lat de un metru şi 
douăzeci de centimetri între castel şi capelă. Culoarul era 
Pustiu. La celălalt capăt al pasajului apărură alți soldați. 

Femeia dispăruse. 

Kate se cățărase la trei metri mai sus, pe zidul capelei, 
corpul ei fiind ascuns de decorația ferestrei şi de 
trunchiurile groase de iederă. Chiar şi aşa, ar fi fost uşor de 
observat dacă cineva ar fi privit în sus. Dar pasajul era 
întunecos şi nimeni nu se uită. Îl auzi pe de Kere urlând 
furios: 

— Duceţi-vă la ceilalți asistenți şi executați-i imediat! 

Soldaţii ezitară. 

— Dar, Sir Robert, îl asistă pe magistrul lordului Oliver... 

— Însuşi lordul Oliver porunceşte asta. Ucideţi-i pe toţi! 

Soldaţii porniră în fugă spre castel. 


De Kere înjură. Discuta cu un soldat care rămăsese, dar 


vorbeau în şoaptă şi aparatul din urechea ei nu reuşi să-i 
traducă discuția. La drept vorbind, era surprinsă că putuse 
să audă chiar şi atât. 

Cum de recepționase vorbele lor? Părea că este prea 
departe ca să-l audă pe de Kere aşa de clar. Vocea lui era 
aproape amplificată. Poate acustica pasajului... 

Privind în jos, observă că o parte dintre soldați nu 
plecaseră. Umblau pur şi simplu de colo-colo. Nu putea 
cobori. Hotăriî să urce pe acoperiş şi să aştepte acolo să se 
liniştească lucrurile. Acoperişul de olane, cu mici găuri în 
locurile în curs de reparație, era încă luminat de soare. 

Panta era abruptă; se aplecă spre streaşină şi zise: 

— Andre! 

Un pârâit. I se păru că aude vocea lui Marek, dar 
transmisia era proastă. 

— Andre, vin să vă omoare! 

Niciun răspuns, numai zgomot de paraziți. 

— Andre? 

Niciun răspuns. 

Poate că zidurile din jurul ei provocau interferenţe, poate 
că s-ar auzi mai bine de pe coama acoperişului. 

Începu să urce panta abruptă, ocolind locurile unde se 


făceau reparaţii. În fiecare astfel de loc, zidarul aşezase o 


mică platformă cu un lighean cu mortar şi o stivă de olane. 
Ciripitul păsărilor o făcu să se oprească. Observă că în 
locurile cu olane erau chiar găuri în acoperiş şi... 

Un zgomot o făcu să se uite în sus. Un soldat apăruse pe 
după coama acoperişului. Omul se oprise, uitându-se la ea. 

Apoi un al doilea soldat. 

Aha, de aceea vorbise de Kere în şoaptă: o văzuse de fapt 
acolo, după ornamentul ferestrei, şi trimisese soldați să urce 
după ea pe scara din partea opusă. 

Se uită în jos şi văzu soldați în pasajul de dedesubt. 

Acum se uitau spre ea. 

Primul soldat îşi trecuse picioarele peste marginea 
acoperişului şi începuse să coboare spre ea. 

Nu avea decât o singură soluție. Gaura din acoperiş avea 
cam patruzeci pe patruzeci de centimetri. Prin ea putea să 
vadă grinzile şi, la trei metri mai jos, arcadele de piatră ale 
tavanului capelei. Un fel de pasarelă din lemn trecea peste 
cele două arcade. 

Kate se târi prin gaură şi se lăsă să cadă pe tavanul de 
dedesubt. Simţea miros acru de praf şi găinaț de păsări. 

Erau cuiburi peste tot de-a lungul pasarelelor largi, în 
colțuri şi pe grinzi. Îşi feri capul când trecură pe lângă ea 


ciripind câteva vrăbii. Apoi, deodată, se pomeni prinsă într-o 


tornadă fâlfâitoare de pene şi păsări ce ţipau. Înţelese că 
acolo erau sute de păsări pe care ea le tulburase. Pentru 
moment nu putea decât să-şi protejeze fața cu braţele şi să 
stea tăcută. Zgomotele se domoliră. 

Când se uită din nou, nu mai erau decât câteva păsări în 
zbor. lar cei doi soldați coborau prin găurile din acoperiş. 

Rapid, o porni pe pasarelă spre o uşă îndepărtată, care 
ducea probabil în biserică. În timp ce se apropia de ea, uşa 
se deschise şi intră un al treilea soldat. 

Trei contra unu. 

Se dădu înapoi, mişcându-se de-a lungul pasarelei ce 
trecea peste suprafețele curbate ale cupolelor tavanului. 

Dar ceilalți soldați veneau spre ea. Scoseseră pumnalele. 

Nu îşi făcea nicio iluzie în legătură cu intenţiile lor. 

Se dădu iar înapoi. 

Îşi aminti cum stătuse atârnată sub acest tavan, 
examinând numeroasele rupturi şi reparaţii făcute de-a 
lungul secolelor. Acum stătea deasupra aceleiaşi structuri. 

Pasarela arăta clar faptul că arcadele curbate erau slabe. 

Cât de slabe? l-ar suporta oare greutatea? Bărbaţii 
continuau să înainteze spre ea. 

Păşi uşor pe o cupolă, încercând-o. Se lăsă cu toată 


greutatea. 


Rezista. 

Soldaţii veneau după ea, dar se mişcau încet. Brusc 
păsările începură din nou să se agite, ciripind şi ridicându- 
se ca un nor. Soldaţii îşi acoperiră fețele. Vrăbiile zburau 
atât de aproape că le loveau fețele cu aripile. Se dădu din 
nou înapoi, picioarele ei călcând pe găinațul care forma un 
strat gros. 

Stătea acum pe un şir de cupole şi adâncituri, cu o 
nervură mai groasă din piatră în centru, unde se întâlneau 
arcadele. Porni într-acolo, ştiind că aceste nervuri sunt mai 
rezistente structural şi merse drept spre capătul îndepărtat 
al capelei, unde văzu o uşă mică. Pe-acolo va intra probabil 
în interiorul bisericii, poate chiar în spatele altarului. 

Un soldat alergă pe pasarelă, călcă pe ieşitura unei 
arcade curbate, urmărind să-i oprească înaintarea. Ţinea 
cuțitul în față. 

Kate se lăsă în jos şi făcu o mică fentă, dar soldatul 
rămase pe loc. Un al doilea se apropie în fugă. Cel de-al 
treilea soldat era în spatele ei. Ajunsese şi el pe cupolă. 

Fata se duse în dreapta, dar cei doi bărbaţi înaintau 
direct spre ea. Cel de-al treilea îi bloca spatele. 

Primii doi erau la numai câțiva paşi de ea când se auzi 


un trosnet puternic, ca un foc de armă, şi când se uită în jos 


văzu o linie neregulată deschisă în mortarul dintre pietre. 
Soldaţii încercau să dea înapoi, dar crăpătura se lărgea, 
ramificându-se precum crengile unui copac. Când 
crăpăturile le  trecură pe sub picioare, le priviră 
înspăimântați. Apoi pietrele pe care stăteau se desprinseră 
şi deodată se făcură nevăzuți într-un cor de urlete. 

Se uită în spate, la cel de-al treilea bărbat, care se 
împiedică şi căzu chiar când fugea spre pasarelă. Ateriză cu 
un trosnet şi Kate îi văzu chipul speriat când simți pietrele 
de sub el căzând una după alta. Şi deodată dispăru, cu un 
lung strigăt înfricoşat. 

Rămăsese brusc singură. 

Stătea pe acoperiş cu păsările țipând în jurul ei. Prea 
îngrozită ca să se mişte, stătea pur şi simplu acolo, 
încercând să-şi domolească respiraţia. Dar nu păţise nimic. 

Nu pățise nimic. 

Totul era în regulă. 

Auzi un singur trosnet. 

Apoi nimic. Aşteptă. 

Încă un trosnet. De data asta chiar sub picioarele ei. 

Pietrele se mişcau. Privi în jos şi văzu că mortarul se 
crapă în mai multe direcții chiar sub ea. Păşi repede în 


stânga, spre siguranța nervurii din piatră, dar era prea 


târziu. 

O piatră căzu, iar piciorul îi scăpă în gaură. Căzu până 
la brâu, apoi se întinse, deschizând larg braţele pentru a 
distribui greutatea. Rămase pe loc câteva secunde gâfâind. 

Gândi: „i-am spus că e o construcție proastă”. 

Aşteptă, încercând să-şi dea seama cum poate ieşi din 
această gaură. Încercă să îşi răsucească trupul. 

Trosc. 

Chiar în fața ei, mortarul se fărâmă şi câteva pietre 
căzură. Apoi simți cum cad şi mai multe de sub ea; ştiu, 
într-un moment de oribilă certitudine, că va cădea şi ea. 

În camera din turn, Chris nu era prea sigur de cele ce 
auzise în aparatul din ureche. I se păruse că o aude pe Kate 
spunând: „Vin să vă omoare”. Apoi altceva, ceva ce nu a 
înțeles, înainte ca zgomotul de fond să devină constant. 

Marek deschisese un scrin de lângă micul altar şi căuta 
grăbit prin el. 

— Vino aici, ajută-mă! 

— Ce e? zise Chris. 

— Oliver îşi ține amanta în camera asta, zise Marek. 

Pun pariu că are şi o armă aici. 

Chris se duse la o a doua ladă, la picioarele patului, şi o 


deschise cu o smucitură. Prea plină cu lenjerie, rochii, 


veşminte de mătase. Le zvârli cât colo, continuând să caute. 

Nu găsi nicio armă. 

Nimic. 

Se uită la Marek. Stătea lângă un maldăr de rochii şi 
dădea din cap. 

Nicio armă. 

Afară, pe coridor, Chris auzi soldați fugind, venind spre 
ei. Şi prin uşă auzi un zăngănit metalic când ei îşi scoaseră 


săbiile din teacă. 

— Pot să vă ofer Cola, Cola-Light, Fanta sau Sprite, zise 
Gordon. 

Stăteau lângă un automat din holul laboratoarelor ITC. 

— O Cola, ceru Stern. 

Cutia apăru cu un clinchet în partea de jos a maşinii. 

Gordon luă o cutie de Sprite. 

— Este important să te hidratezi în deşert, zise el. 

Avem umidificatoare în clădire, dar nu funcționează 


suficient de bine. 


Continuară să meargă pe coridor până la următoarea 
uşă. 

— M-am gândit că te-ar putea interesa asta, spuse 
Gordon intrând cu Stern într-un alt laborator. Nu are decât 
o importanţă istorică. Acesta a fost laboratorul în care ne- 
am demonstrat prima dată tehnologia. 

Aprinse luminile. 

Laboratorul era o încăpere mare şi dezordonată. Era 
pardosit cu gresie antistatică cenuşie; tavanul de deasupra 
era deschis lăsând să se vadă lămpi protejate cu ecrane şi 
tăvi metalice susținând cabluri groase coborau ca nişte 
cordoane ombilicale spre computerele de pe mese. Pe o 
masă erau două aparate care arătau ca nişte mici cuşti, 
fiecare de circa treizeci de centimetri înălțime. Între ele era o 
distanță cam de un metru şi douăzeci de centimetri şi erau 
conectate printr-un cablu. 

Stern ştia că printr-o convenție împământenită aparatele 
cuantice de transmisie se numeau „Alice” şi „Bob”, sau „A” 
şi „B”. Se uită la micile cuşti. Într-una era o păpuşă de 
plastic, o păpuşă îmbrăcată în rochiță cadrilată, stil pionier. 

— Cea dintâi transmisie s-a petrecut aici, zise Gordon. 

Am reuşit să deplasăm această păpuşă între cele două 


cuşti. Asta s-a întâmplat acum patru ani. 


Stern ridică păpuşa. Era doar o figurină ieftină; văzu 
încrețituri de plastic într-o parte a corpului şi a feței. 

Ochii se închideau şi deschideau când o mişcă. 

— Ştii, zise Gordon, intenţia inițială a fost să perfectăm 
un mod de transmisie a obiectelor tridimensionale. Fax 
tridimensional. S-ar putea să ştii că această problemă a 
trezit interesul multora. 

Stern dădu din cap; auzise despre astfel de cercetări. 

— Cei de la Stanford au avut primul proiect. Şi s-a lucrat 
mult şi în Silicon Valley. Ideea de bază a fost că în ultimii 
douăzeci de ani transmiterea tuturor documentelor a 
devenit electronică - fie fax, fie e-mail. 

Nu mai este nevoie să trimitem fizic hârtiile; trimitem 
doar semnale electronice. Mulţi oameni au intuit că, mai 
devreme sau mai târziu, toate obiectele vor fi trimise în 
acelaşi mod. Spre exemplu, nu va mai fi nevoie să îţi încarci 
mobila în camioane, o vei putea trimite pur şi simplu între 
stații. Ceva de genul ăsta. 

— Dacă s-ar putea face, zise Stern. 

— Da. Atâta timp cât se lucrează cu obiecte simple, se 
poate. Am fost încurajați. Dar, bineînțeles, nu este suficient 
să transmiţi între două stații conectate prin cablu. 


Aveam nevoie să transmitem la distanță, prin unde 


aeriene, ca să spunem aşa. Prin urmare, am încercat asta. 
Aici. 

Traversă camera şi ajunse la alte două cuşti, ceva mai 
mari şi mai complexe. Începeau să semene cu aparatele pe 
care le văzuse Stern în subsol. Aceste cuşti nu aveau cabluri 
de legătură între ele. 

— Alice şi Bob, partea a doua, zise Gordon. Sau, cum le- 
am numit noi, Allie şi Bobbie. Acesta a fost testul nostru 
pentru transmisie îndepărtată. 

— Şi? 

— N-a funcționat, zise Gordon. Am transmis din Allie, 
dar nu a ajuns niciodată la Bob. Niciodată. 

Stern dădu încet din cap. 

— Pentru că obiectul din Allie s-a dus în alt univers. 

— Da. Bineînţeles că pe atunci nu ştiam asta, zise 
Gordon. Vreau să spun, asta era explicaţia teoretică, dar 
cine ar fi bănuit că se şi întâmpla cu adevărat. Ne-a luat al 
naibii de mult timp să ne dăm seama. În cele din urmă am 
construit o maşină care să se ducă şi să se întoarcă 
automat. Echipa a numit-o „Allie-Allie-se-ntoarce liber”. Este 
chiar aici. 

Alt aparat, mai mare, de vreo nouăzeci de centimetri 


înălțime şi mult mai aproape de modelul maşinilor folosite 


acum. Aceleaşi trei bare, acelaşi aranjament al laserelor. 

— Şi? întrebă Stern. 

— Am verificat că obiectul pleacă şi se întoarce, zise 
Gordon. Aşa că am transmis obiecte mai complicate. În 
scurt timp am reuşit să trimitem un aparat foto şi să 
obţinem la întoarcere o fotografie. 

— Da? 

— Era fotografia unui deşert. De fapt, exact locul în care 
ne aflăm. Dar înainte de a se construi clădiri aici. 

Stern dădu din cap. 

— Şi ați putut-o dată? 

— Nu imediat, zise Gordon. Am continuat să trimitem 
aparate foto, iar şi iar, dar nu am obținut decât imagini ale 
deşertului. Nu încape îndoială că intrau în alte perioade 
temporale — dar ce perioade? Imaginile erau greu de datat. 

Vreau să spun, cum poți folosi un aparat foto pentru a 
data imaginea unui astfel de peisaj? 

Stern se încruntă. Înțelegea problema. Majoritatea 
fotografiilor vechi se puteau data după obiectele produse de 
om ce apăreau în imagine - o construcție, o maşină, haine 
sau ruine. Dar un deşert nelocuit din New Mexico cu greu 
şi-ar schimba aspectul în mii, poate chiar sute de mii de ani. 


Gordon zâmbi. 


— Am întors camera vertical, am folosit o lentilă „ochi de 
peşte” pentru imagini panoramice şi am fotografiat cerul 
noaptea. 

— Aha. 

— Bineînţeles că nu funcționează întotdeauna - trebuie 
să fie noapte şi cerul senin —, dar dacă prinzi suficient de 
multe planete în imagine, poți identifica destul de exact 
cerul. Până la an, zi şi oră. Aşa am început să ne dezvoltăm 
tehnica de navigaţie. 

— Şi întregul proiect s-a schimbat... 

— Da. Bineînțeles, ştiam ce facem. Nu mai studiam 
transmiterea obiectelor - nu avea rost. Făceam transport 
între universuri. 

— Şi când aţi început să trimiteţi oameni? 

— După mai multă vreme. 

Gordon îl conduse spre un perete cu echipament 
electronic, într-altă parte a laboratorului. Şi acolo Stern 
văzu atârnați saci de plastic uriaşi umpluți cu apă, ca un fel 
de paturi de apă aşezate pe muchie. Iar în centru, un aparat 
de mărime normală, nu la fel de bine realizat precum cele pe 
care le văzuse în camera de tranzit, dar evident după 
aceeaşi tehnologie. 


— Asta este prima noastră maşină adevărată, zise 


Gordon mândru. 

— la stai puţin! spuse Stern. Chestia asta funcționează? 

— Da, bineînţeles. 

— Funcționează şi acum? 

— N-a mai fost folosit de o vreme, răspunse Gordon. 

Dar îmi închipui că da. De ce? 

— Dacă aş vrea să mă întorc în trecut şi să-i ajut, aş 
putea folosi acest aparat. Am dreptate? 

— Da, zise Gordon dând încet din cap. Ai putea să te 
întorci folosind această maşină, dar... 

— Ascultă, eu cred că sunt în pericol acolo — sau şi mai 
rău. 

— Probabil că da. 

— Şi îmi spui abia acum că avem un aparat care 
funcționează! îi reproşă Stern. 

Gordon oftă. 


— Mă tem că lucrurile sunt puțin mai complicate, David. 

Kate cădea binişor pe măsură ce pietrele tavanului se 


desprindeau. În timpul coborârii, prinse cu degetele de 
marginea  zgrunțuroasă de mortar şi, ajutată de 
antrenamentele de atâţia ani, se ţinu de ea cu nădejde. 

Atârna într-o mână şi privea în jos la pietrele ce cădeau, 
ridicând nori de praf, pe podeaua capelei. Nu vedea ce se 
întâmplase cu soldații. 

Ridică şi cealaltă mână, apucând marginea de piatră. 

Ştia că, dintr-o clipă în alta, se vor desprinde şi celelalte 
pietre. Întregul tavan se fărâmița. Din punct de vedere 
structural, partea cea mai rezistentă era în apropierea liniei 
întărite unde se întâlneau arcadele. Acolo sau lângă peretele 
lateral al capelei, care era din piatră dispusă vertical. 

Se hotări să încerce să ajungă la peretele lateral. 

Piatra se desprinse; acum atârna numai în mâna stângă. 

Trecu cealaltă mână peste ea, întinzându-se cât mai 
departe, încercând să-şi distribuie greutatea corpului. 

Piatra din mâna stângă se desprinse şi căzu pe podea. 

Se aruncă iar şi găsi alt punct de sprijin. Acum ajunsese 
la niciun metru distanță de peretele lateral, iar pietrele erau 
din ce în ce mai groase pe măsură ce se apropia de zid. 
Marginea de care se ținea era mult mai stabilă. 

Auzi soldaţii de jos urlând şi fugind prin capelă. Nu va 


mai dura mult până să tragă cu săgeți în ea. 


Încercă să ridice piciorul stâng. Cu cât reuşea să îşi 
distribuie greutatea mai bine, cu atât avea mai multe şanse 
de reuşită. Ridică piciorul; tavanul rezistă. Răsucindu-şi 
trupul, îşi trase corpul pe cornişă, apoi ridică şi celălalt 
picior. Prima săgeată şuieră pe lângă ea; altele se loviră de 
piatră, ridicând norişori albi de praf. Stătea lipită de culmea 
acoperişului. 

Dar nu trebuia să rămână acolo. Se rostogoli dinspre 
margine spre linia de unire. Între timp cădeau alte pietre. 

Soldaţii se opriseră din tras. Poate că îl lovise o piatră, se 
gândi ea, pe unul dintre ei. Dar nu: îi auzi ieşind în fugă din 
biserică. Afară auzea bărbați strigând şi cai nechezând. 

Ce se petrecea? 

În interiorul camerei din turn, Chris auzi zgomotul cheii 
în încuietoare. Apoi soldaţii de afară se opriră şi strigară la 
uşă, chemându-l pe gardianul dinăuntru. 

Între timp, Marek căuta disperat. Îngenunchease, 
uitându-se sub pat. 

— Am găsit! strigă. 

Se ridică în picioare ţinând o spadă şi un pumnal lung. Îi 
întinse pumnalul lui Chris. 

Afară, soldații strigară din nou la paznicul dinăuntru. 


Marek se duse la uşă, făcându-i semn lui Chris să se 


aşeze în partea cealaltă. 

Chris se lipi de peretele de lângă uşă. Auzea voci de 
bărbaţi afară - multe voci. Inima îi bătea să-i spargă pieptul. 
Îl şocase felul în care Marek îl omorâse pe paznic. 

Vin să vă omoare. 

Îi răsunau iar cuvintele astea în cap şi totul din jur avea 
un aer ireal. Nu părea posibil ca bărbaţi înarmați să vină să 
îl omoare. 

În atmosfera confortabilă a unei biblioteci, citise relatări 
despre acte de violență din trecut, omoruri şi măceluri. 
Citise descrieri de străzi alunecoase de sângele vărsat, 
soldați scăldaţi în roşu din cap până în picioare, femei şi 
copii eviscerați în ciuda rugămințţilor lor. Dar, într-un fel, 
Chris presupusese întotdeauna că aceste istorisiri erau mult 
exagerate. În universitate era la modă să interpretezi ironic 
documentele, să vorbeşti despre naivitatea naratorului, 
despre context, de privilegiile puterii... Modalitatea asta 
teoretică de a pune problemele transforma istoria într-un joc 
intelectual. Chris era priceput la acest joc, dar luând parte 
la el, pierduse oarecum din vedere realitatea directă - 
anume că vechile texte istoriseau poveşti oribile şi episoade 
violente care prea erau adesea adevărate. Pierduse din 


vedere faptul că el citea istorie. 


Până acum, când era adus brutal în situația să 
conştientizeze acest lucru. 

Cheia se învârti în broască. 

De partea cealaltă a uşii, fața lui Marek încremenise într- 
un rânjet, buzele lui întinse lăsau să i se vadă dinții 
încleştaţi. „E ca o fiară”, gândi Chris. Corpul lui Marek era 
încordat, cu sabia în mână gata să lovească. Gata să ucidă. 

Uşa se trânti, blocându-i pentru moment privirea lui 
Chris. Marek lovi de sus şi el auzi un țipăt, apoi un jet 
puternic de sânge udă podeaua şi imediat după aceea căzu 
un corp. 

Uşa se lovi de trupul lui Chris, aşa că nu se deschise 
complet şi îl prinse în spatele ei. De cealaltă parte, un 
bărbat se sprijini de ea, apoi scoase un icnet când o lovitură 
de sabie sfărâmă lemnul. Chris dădu să iasă din spatele 
uşii, dar un alt corp căzu, blocându-i trecerea. 

Păşi peste trupul întins şi uşa se lipi de zid, timp în care 
Marek lovea un alt agresor şi al treilea soldat se clătină ca 
urmare a impactului şi căzu pe podea la picioarele lui Chris. 
Trupul soldatului era scăldat în sânge care îi țâşnea din 
piept ca dintr-un izvor. Chris se aplecă să ia sabia din mâna 
bărbatului. Când trase de ea, omul o strânse mai tare, 


strâmbându-se. Brusc, forțele soldatului slăbiră şi dădu 


drumul spadei, iar Chris se lipi de zid, clătinându-se. 

Bărbatul de pe podea continua să se uite fix la el. Fața 
lui era contorsionată într-o grimasă de furie — apoi îngheţă. 

„Dumnezeule”, se gândi, „e mort!” 

Deodată, din partea dreaptă păşi în cameră un alt soldat, 
cu spatele la Chris, şi încrucişă spada cu Marek. 

Armele se izbeau, luptau fioros; dar omul nu îl observase 
pe Chris, care îşi ridică spada grea şi dificil de mânuit. Se 
întrebă dacă poate lovi, dacă” poate cu adevărat să ucidă 
bărbatul întors cu spatele. O ridică, îşi lipi braţele ca şi cum 
ar fi fost o bâtă — o bâtă! — şi se pregătea să lovească în clipa 
în care Marek reteză brațul adversarului din umăr. 

Membrul desprins zbură prin încăpere şi se opri pe zid, 
sub fereastră. Omul rămase o clipă uimit înainte ca Marek 
să-i taie capul dintr-o singură lovitură, iar capul zbură şi el 
şi se lovi de uşă, lângă Chris, apoi căzu pe vârful pantofilor 
lui, cu fața în jos. 

Scutură iute piciorul. Capul se rostogoli şi se întoarse cu 
fața în sus, iar Chris văzu ochii clipind şi gura mişcându-se 
ca şi când ar fi vrut să articuleze cuvinte. Se dădu înapoi. 

Chris se întoarse şi privi corpul descăpățânat. Din ciotul 
gâtului continua să curgă sânge. Pe pardoseala de piatră se 


scurgeau parcă litri întregi de sânge. Se uită la Marek, care 


acum stătea pe pat, trăgându-şi sufletul, cu fața şi dubletul 
stropite de sânge. 

Marek privi în sus spre el. 

— E în regulă? îl întrebă. 

Chris nu putu răspunde. 

Nu putea spune nimic. 

Apoi clopotul bisericii din sat începu să sune. 

Prin fereastră, Chris văzu flăcările ridicându-se de la 
două ferme din capătul îndepărtat al oraşului, lângă zidul 
circular al cetății. Oamenii fugeau pe străzi într-acolo. 

— E un incendiu, zise Chris. 

— Mă îndoiesc, replică Marek, care nu se ridicase de pe 
pat. 

— Ba da, zise Chris. Priveşte! 

În oraş, oameni călări galopau pe străzi, îmbrăcaţi ca 
nişte piețari sau neguțători, dar călăreau ca luptătorii — Este 
o diversiune tipică, zise Marek, pentru începerea unui atac. 

— Un atac? 

— Protopopul atacă oraşul Castelgard. 

— Atât de curând? 

— Asta nu-i decât o avangardă, o sută de soldați sau 
poate mai mulți. O să încerce să creeze confuzie, diversiune. 


Probabil că grosul armatei este încă de partea cealaltă a 


râului. Dar atacul a început. 

Aparent, şi alţii credeau acelaşi lucru. În curtea 
interioară de jos curtenii ieşeau în şir din sala mare şi se 
grăbeau spre puntea suspendată, părăsind castelul. 

Petrecerea se sfârşise brusc. O companie de cavaleri în 
armuri ieşi în fugă, împrăştiind curtenii, traversă în tropotul 
cailor puntea suspendată şi se deplasă rapid pe străzile 
oraşului. 

Kate îşi băgă capul pe uşă, gâfâind: 

— Băieți, să mergem! Trebuie să îl găsim pe Profesor 


până nu e prea târziu. 

În sala mare era un adevărat infern. Muzicienii fugeau, 
oaspeții alergau spre uşă, câinii lătrau şi platourile cu 
mâncare se răsturnau zăngănind pe podea. Cavalerii 
dădeau fuga să participe la luptă, strigând ordine 
scutierilor. De la masa mare, lordul Oliver se repezi, îl apucă 
pe Profesor de braț şi îi zise lui Sir Guy: 


— Mergem în La Roque. Aveţi grijă de Lady Claire. 


Şi aduceți asistenții! 

Robert de Kere intră în cameră cu sufletul la gură. 

— My Lord, asistenții sunt morți. Ucişi în timp ce 
încercau să evadeze. 

— Să evadeze? Au încercat să evadeze? Chiar dacă 
riscau astfel viața maestrului lor? Veniţi cu mine, magistre, 
zise lordul Oliver pe un ton sumbru. 

Îl conduse la o uşă laterală care se deschidea direct în 
curtea interioară. 

Kate cobora scara circulară, cu Marek şi Chris în urma 
ei. La nivelul al doilea fură nevoiți să încetinească pentru că 
un grup cobora înaintea lor. După curbă, Kate, care trăgea 
cu ochiul, văzu câteva femei care aşteptau şi roba roşie a 
unui bătrân. În spatele ei, Chris strigă: 

— Ce s-a întâmplat? 

Kate ridică o mână ca să-l facă să tacă. 

Aşteptară un minut bun până să poată ajunge în curte. 

Era o scenă haotică. Cavaleri călări loveau cu biciul 
gloata de petrecăreți înspăimântați pentru a-i face să stea 
locului. Auzea țipetele mulțimii, nechezatul cailor, strigătele 
soldaților de pe creneluri. 

— Pe aici! zise Kate şi îi conduse pe Marek şi pe Chris 


înainte, pe lângă zidul castelului, pe lângă capelă, apoi 


lateral, în curtea exterioară, la fel de înțesată de oameni. 

Îi văzură pe Oliver călare pe cal, pe Profesor lângă el şi o 
trupă de cavaleri în armură. Oliver strigă ceva şi toți porniră 
înainte, spre podul suspendat. 

Kate îi lăsă pe Marek şi pe Chris să-i urmărească singuri 
şi abia reuşi să-i zărească la capătul podului suspendat. 
Oliver se întoarse spre stânga, îndepărtându-se de oraş. 
Gărzile deschiseră o poartă în zidul de est, iar el şi grupul ce 
îl însoțea trecură grăbiţi mai departe. Poarta se închise 
imediat în urma lor. 

Marek o prinse din urmă. 

— Unde? întrebă. 

Ea arătă spre poarta păzită de treizeci de cavaleri. 

Alți soldați se aflau pe zidul de deasupra. 

— N-o să reuşim să ieşim niciodată pe acolo, zise el. 

Chiar în spatele lor apăru un grup de soldați îmbrăcați 
în tunici cafenii sub care se vedeau haine verde cu negru; 
porniră lupta pentru a intra în castel. 

Lanţurile podului suspendat începură să facă zgomot. 

— Haide! 

O luară la fugă pe pod. Auzeau pârâitul lemnului, 
simțind cum se ridică sub picioarele lor. Podul fusese înălțat 


la un metru când ajunseră în celălalt capăt şi săriră. 


Aterizară pe pământ, în teren deschis. 

— Acum ce facem? întrebă Chris ridicându-se. 

Ținea şi acum în mână spada însângerată. 

— Pe aici, zise Marek şi fugi direct spre centrul oraşului. 

O luară spre biserică, apoi se îndepărtară de strada 
principală îngustă, unde se dădeau deja lupte aprige: 
soldaţii lui Oliver în cafeniu şi gri şi oamenii lui Arnaut în 
verde şi negru. Marek îi conduse spre piață, acum pustie, cu 
mărfurile împachetate şi negustorii dispăruți. 

Fură nevoiți să se dea rapid la o parte când o companie 
de cavaleri călări ai lui Arnaut trecură în galop spre castel. 

Unul dintre ei, în trecere, arătă cu sabia spre Andre şi 
strigă ceva. Marek îi urmări cum se îndepărtează şi porni 
mai departe. 

Chris căuta semne de femei ucise şi bebeluşi eviscerați şi 
nu ştia dacă să fie sau nu dezamăgit că nu vede aşa ceva. 
De fapt, nu vedea nici urmă de femeie sau de copil. 

— Au fugit cu toţii sau sunt în ascunzători, zise Marek. 

Pe aici se poartă lupte de multă vreme şi oamenii ştiu ce 
au de făcut. 

— Încotro? întrebă Kate, aflată în frunte. 

— La stânga, spre poarta principală. 


Se întoarseră spre stânga, luând-o pe o străduţă şi mai 


strâmtă şi deodată auziră strigăte în spatele lor. Când se 
uitară, văzură soldați fugind spre ei. Chris nu îşi putea da 
seama dacă soldații îi urmăreau sau fugeau pur şi simplu. 

Dar nu era cazul să aştepte ca să afle. 

Marek o luă la fugă; fugeau acum cu toţii şi, după un 
timp, Chris aruncă o privire în spate şi văzu soldații lăsaţi în 
urmă. Avu un moment de mândrie; puseseră o distanță 
destul de bună între ei. 

Dar Marek nu îşi asuma riscuri. Coti brusc pe o stradă 
laterală care mirosea puternic şi neplăcut. Prăvăliile erau 
toate închise, dar între ele se deschideau alei înguste. 

Marek intră iute pe una din ele şi ajunse într-o curte 
îngrădită din spatele prăvăliei. Acolo, sub un şopron, erau 
vane imense şi stative de lemn, iar mirosul era aproape 
insuportabil: un amestec de carne putrezită şi fecale. 

Era o tăbăcărie. 

— Repede! zise Marek. 

Şi toți trei săriră gardul, apoi se ghemuiră în spatele 
vanelor. 

— Uf! zise Kate, ținându-se de nas. Ce e mirosul ăsta? 

— Scufundă pieile în găinaț de pui, şopti Chris. Azotul 
din fecale înmoaie pielea. 


— Grozav! zise ea. 


— Şi rahat de câine. 

— Grozav. 

Chris se uită în spate şi văzu mai multe căzi şi piei 
întinse pe stative. Ici şi colo, grămezi puturoase dintr-un 
material gălbui zăceau împrăştiate pe pământ - grăsime 
curățată de pe piei. 

Kate zise: 

— Mă ard ochii. 

Chris arătă spre crusta albă de pe vanele din jurul lor. 

Erau căzi cu var, soluție puternic alcalină ce îndepărta 
tot părul şi carnea rămase după ce pieile erau răzuite. 
Aburul de var era cel care le înțepa ochii. 

Apoi atenţia îi fu atrasă de ceea ce se întâmpla pe alee, 
unde auzea zgomot de picioare ce alergau şi zăngănit de 
armuri. Prin gard îl văzu pe Robert de Kere însoțit de şapte 
soldați care se uitau în toate direcţiile, continuând să fugă — 
îi căutau. 

„De ce”, se întrebă Chris, uitându-se de după cadă. 

De ce îi urmăreau încă? Ce reprezentau aşa de important 
încât de Kere să caute să-i omoare, ignorând un atac 
inamic? 

Părea că nici căutătorilor nu le plăcea mirosul de pe alee 


mai mult decât lui Chris, pentru că după puţin timp de Kere 


strigă un ordin şi fugiră cu toții de acolo, îndreptându-se 
spre stradă. 

— Ce-a fost asta? şopti Chris în cele din urmă. 

Marek se mulțumi să clatine din cap. 

Auziră bărbați strigând, apoi soldaţii fugiră pe stradă 
înapoi. Chris se încruntă. Cum de i-or fi auzit? Se uită la 
Marek, care părea şi el tulburat. Din afara curții îl auzeau 
pe de Kere strigând: 

— Ici! Ici! 

Probabil că lăsase un soldat în urmă. Asta trebuie să fie, 
se gândi Chris. Pentru că nu şoptise suficient de tare ca să 
fie auzit. Marek o porni înainte, apoi ezită. De Kere şi 
oamenii săi se cățărau deja pe gard — opt oameni cu totul, 
nu se puteau lupta cu toți. 

— Andre, zise Chris arătând spre cadă, acolo e leşie. 

Marek zâmbi: 

— S-o facem, zise el şi începu să împingă vana. 

Împinseră toți cu umărul şi, cu efort, reuşiră să 
răstoarne copaia. Soluţia alcalină se scurse pe pământ spre 
soldați. Mirosul era înțepător. Oamenii sesizară imediat 
pericolul — orice contact cu lichidul acela le-ar fi ars pielea, 
aşa că se cățărară înapoi pe gard, ridicând picioarele de pe 


pământ. Ulucile gardului începură să sfârâie în contact cu 


leşia şi gardul se clătină sub greutatea lor; bărbaţii strigau 
şi se grăbeau să ajungă înapoi în stradă. 

— Acum! zise Marek. 

Îi conduse mai adânc în curtea tăbăcăriei, apoi urcară pe 
un şopron şi săriră în altă străduţă. 

Era după-amiază târziu şi lumina începea să scadă; 
vedeau deja fermele care ardeau, aruncând umbre 
pâlpâitoare pe pământ. Oamenii încercaseră să stingă 
focurile, dar acum le abandonaseră; acoperişurile de paie 
ardeau în voie, rupându-se, iar bucăți în flăcări se ridicau în 
văzduh. 

Umblau pe un drumeag îngust, printre cocinile de porci. 
Porcii grohăiau şi guițau, torturați de spaima focului ce 
ardea în apropiere. 

Marek ocoli focurile, îndreptându-se spre poarta sudică, 
cea prin care intraseră prima oară. Dar chiar şi de la 
distanță puteau vedea că acolo se dădeau lupte dure: 
intrarea era aproape blocată cu cadavre de cai. Soldaţii lui 
Arnaut trebuiau să se cațăre peste corpuri pentru a ajunge 
la apărătorii dinăuntru, care luptau din răsputeri cu securi 
şi spade. 

Marek se întoarse, luând-o înapoi prin zona fermelor. 


— Încotro mergem? întrebă Chris. 


— Nu ştiu sigur, răspunse Marek. Se uita la zidul gros 
din jurul oraşului. Soldaţii fugeau pe el, îndreptându-se 
spre poarta de sud, pentru a se alătura luptei. 

— Vreau să urc pe zidul ăla. 

— Sus pe zid? 

— Acolo. 

Arătă spre o nişă strâmtă, întunecoasă, cu trepte. 

Ajunseră pe zidul oraşului. Din locul acela înalt puteau 
vedea că şi mai multe zone ale oraşului erau cuprinse de 
flăcări, iar focurile se apropiau de prăvălii. În curând tot 
Castelgard-ul va lua foc. Marek privi peste zid la câmpurile 
din jur. Pământul era la şase metri dedesubt. Câteva 
tufişuri de circa un metru şi jumătate înălțime păreau 
destul de moi pentru a amortiza căderea. Dar era greu de 
văzut. 

— Stai relaxat, zise el. Relaxează-ţi corpul. 

— Relaxat? făcu Chris. 

Dar Kate îşi trecuse deja corpul peste margine şi atârna 
de zid. Îşi dădu drumul şi căzu, aterizând în picioare ca o 
pisică. Se uită în sus la ei şi le făcu semn. 

— E cam mare distanța, constată Chris. Nu vreau să-mi 
rup vreun picior... 


Din dreapta auziră strigăte. Trei soldați fugeau pe zid, cu 


săbiile ridicate. 

— Atunci nu sări! zise Marek şi îşi dădu drumul. 

Chris sări după el şi ateriză pe pământ, gemând şi 
rostogolindu-se. Se ridică binişor în picioare. Nu avea nimic 
rupt. 

Se simțea uşurat şi mai degrabă mulțumit de sine, când 
prima săgeată îi şuieră pe lângă ureche şi se înfipse în 
pământ între picioarele lui. Soldaţii de pe zidul de deasupra 
trăgeau în ei. Marek îl apucă de mână şi fugi spre tufişurile 
dese ce se vedeau la vreo trei metri mai departe. Se lăsară 
pe vine, aşteptând. 

Aproape imediat, mai multe săgeți şuierară pe deasupra 
capetelor lor, dar de data asta veneau din exteriorul 
castelului. În întunericul ce se lăsase, Chris abia putea 
distinge soldaţii în verde şi negru de pe dealul de mai jos. 

— Ăştia sunt oamenii lui Arnaut! zise Chris. De ce trag în 
noi? 

Marek nu răspunse. Se îndepărta târâş, cu burta lipită 
de pământ. Kate se târa după el. O săgeată şuieră pe lângă 
Chris, atât de aproape că vârful îi sfâşie dubletul la umăr şi 
simţi o scurtă înțepătură dureroasă. 


Se aruncă la pământ şi se luă după tovarăşii săi. 

Avem veşti bune şi veşti proaste, zise Diane Kramer, 
intrând în biroul lui Doniger pe la nouă fără ceva dimineaţa. 
Doniger era la computerul său, tastând pe claviatură cu o 
mână şi cu o cutie de Cola în cealaltă. 

— Spune-mi veştile proaste, zise Doniger. 

— Oamenii noştri răniți au fost duşi la Spitalul 
Universitar. Când au ajuns acolo noaptea trecută, ghici cine 
era de serviciu? Chiar doctorița care l-a tratat pe Traub în 
Gallup. O femeie numită Tsosie. 

— Acelaşi doctor lucrează în ambele spitale? 

— Da. În cea mai mare parte a timpului este la SU, dar 
lucrează două zile pe săptămână în Gallup. 

— Fir-ar să fie! zise Doniger. E legal aşa ceva? 

— Sigur. Oricum, doctor Tsosie i-a consultat pe oamenii 
noştri cu foarte mare atenție. Le-a făcut chiar o analiză cu 
aparatul de rezonanță magnetică. A rezervat special 
scanerul când a auzit că este un accident de la ITC. 

— Rezonanţă magnetică? se miră Doniger nemulțumit. 


Asta înseamnă că ştia că Traub era fragmentat. 


— Da, zise Kramer. Pentru că se pare că i-au făcut o 
analiză similară şi lui Traub. Căuta cu siguranță ceva. 

Defecte fizice. Alinieri greşite în corp. 

— Rahat! făcu Doniger. 

— De asemenea, a făcut un mare tam-tam cu 
consultaţiile astea, aşa că toți cei din spital au devenit 
suspicioşi şi paranoici. Şi l-a sunat şi pe polițistul ăla, 
Wauneka, din Gallup. Se pare că sunt prieteni. 

Doniger gemu exasperat: 

— Aveam nevoie de asta cum aveam nevoie de un anus 
în plus. 

— Acum vrei veştile bune? 

— Sunt pregătit. 

— Wauneka sună la poliția din Albuquerque. Şeful 
poliției merge personal la spital. Câţiva reporteri. Toată 
lumea stă şi aşteaptă marile veşti. Se aşteaptă la 
radioactivitate. Se aşteaptă la aure în întuneric. În loc de 
toate astea — mare stinghereală. Toate rănile sunt minore. În 
cea mai mare parte, provocate de cioburi de geam. Chiar şi 
rănile de şrapnel sunt superficiale; metalul n-a trecut de 
piele. 

—  Scuturile de apă au încetinit probabil mişcarea 


fragmentelor, zise Doniger. 


— Probabil. Dar oamenii sunt destul de dezamăgiţi. 

Apoi actul final - rezonanța magnetică - lovitura de 
graţie — repetată de trei ori. Niciunul dintre oamenii noştri 
nu are erori de transcripție. Pentru că, bineînțeles, sunt 
numai tehnicieni. Şeful poliţiei din Albuquerque se supără. 
Directorul spitalului se supără. Reporterii pleacă să relateze 
despre un bloc de locuinţe incendiat. Între timp, un tip cu 
pietre la rinichi e la un pas de moarte pentru că doctor 
Tsosie a ținut aparatul ocupat. Brusc este îngrijorată să nu- 
şi piardă slujba. Wauneka este dizgrațiat. Amândoi aleargă 
să se pună la adăpost. 

— Perfect! zise Doniger, lovind în masă. Aşa le trebuie 
tâmpiţilor ălora. 

— Şi pe deasupra, zise Kramer triumfătoare, reportera 
din Franța, Louise Delvert, a acceptat să vină la 
laboratoarele noastre. 

— În sfârşit. Când? 

— Săptămâna viitoare. O să-i facem prezentarea de 
abureală obişnuită. 

— Începe să se întrevadă o zi super-bună, constată 
Doniger. Ştii, s-ar putea să reuşim să ştergem toate urmele. 

Asta-i tot? 


— Avem conferință de presă la prânz. 


— Asta ţine de veştile rele, zise Doniger. 

— Şi Stern a găsit vechiul prototip de maşină. Vrea să se 
întoarcă în trecut. Gordon spune că nu-l lasă sub nicio 
formă, dar Stern vrea ca tu să confirmi că nu se poate. 

Doniger făcu o pauză. 

— Eu zic să-l lăsăm. 

— Bob... 

— De ce nu? întrebă Doniger. 

— Pentru că e al dracului de periculos. Aparatul ăla are 
protecție minimă. N-a mai fost folosit de ani de zile şi a 
provocat adesea erori mari de transcripție la oamenii care l- 
au folosit. S-ar putea să nici nu se mai întoarcă. 

— Ştiu asta. Doniger flutură din mâini. Nimic din astea 
nu e esențial. 

— Şi ce este esențial? 

— Baretto. 

— Baretto? 

— Aud oare un ecou? Diane, gândeşte, pentru numele 
lui Dumnezeu! 

Kramer clătină din cap nemulțumită. 

— Pune totul cap la cap. Baretto a murit la un minut 
sau două de la aterizare. Nu-i aşa? Cineva l-a umplut de 


săgeți chiar la începutul călătoriei. 


— Da... 

— Primele câteva minute, zise Doniger, reprezintă timpul 
când toată lumea este încă în jurul aparatelor, împreună, ca 
un grup. Nu-i aşa? Deci, ce motiv avem să credem că a fost 
ucis doar Baretto şi nimeni altcineva? 

Kramer nu zise nimic. 

— Raţional ar fi ca ceea ce l-a ucis pe Baretto să-i fi 
omorât pe toți. A omorât toată ceata. 

— OK... 

— Ceea ce înseamnă că probabil nu se mai întorc. 

Profesorul nu se mai întoarce. Întregul grup dispare. 
Este o întâmplare nefericită, dar ne putem descurca cu un 
grup de persoane dispărute: un accident tragic de laborator 
în care toate corpurile au fost incinerate sau o prăbuşire de 
avion, nimeni n-are ce să afle... 

Urmă o pauză. 

— Numai că mai e şi Stern, zise Kramer. El ştie toată 
povestea. 

— Exact. 

— Şi vrei să-l trimiți şi pe el. Să scapi de el. Să cureți 
totul. 

— Nicidecum, protestă Doniger prompt. Hei, eu mă 


opun. Dar tipul se oferă voluntar. Vrea să îşi ajute prietenii. 


Ar fi incorect dacă i-aş sta în drum. 

— Bob, zise ea, sunt momente când eşti cu adevărat 
odios. 

Brusc, Doniger începu să râdă. Era un chicot ascuţit, un 
râs isteric, ca al unui copil răsfățat. Aşa râdeau mulți 
oameni de ştiinţă, dar pe Kramer o făcea să se gândească 
întotdeauna la o hienă. 

— Dacă îi permiţi lui Stern să plece, eu îmi dau demisia. 

Auzind-o, Doniger râse şi mai tare, dând capul pe spate, 
ceea ce o înfurie. 

— Vorbesc serios, Bob! 

În cele din urmă, Doniger se opri, ştergându-şi ochii de 
lacrimi. 

— Hai, Diane, zise el. Glumesc. Bineînţeles că Stern nu 
are voie să se ducă acolo. Unde ţi-e simțul umorului? 

Kramer se pregăti să plece. 

— Am să-i spun lui Stern că nu are permisiunea să 
meargă, spuse ea. Dar nu glumeai. 

Doniger începu să râdă din nou. Glasul de hienă umplu 


camera. Kramer plecă trântind furioasă uşa. 

În ultimele patruzeci de minute alergaseră prin pădurea 
de la nord-est de Castelgard. În cele din urmă ajunseră în 
vârful dealului, cel mai înalt punct din zonă, şi acolo se 
opriră să îşi tragă respirația. 

— Dumnezeule! făcu Kate, uitându-se fix. 

Priviră în jos spre râu şi spre mănăstirea din partea 
opusă. Dar atenția le fu atrasă de impresionantul castel de 
deasupra mănăstirii: fortăreața La Roque. Era enormă! 

În albastrul întunecat al amurgului, castelul strălucea de 
lumina a o sută de ferestre şi de la torțele de pe creneluri. 

Dar, în ciuda luminilor strălucitoare, fortăreața era 
amenințătoare. Zidurile exterioare se înălțau negre deasupra 
apelor liniştite ale șanțului de apărare. În interior era un alt 
rând complet de ziduri, cu multe turnuri rotunde, iar în 
centrul complexului se afla castelul propriu-zis, cu sala sa 
cea mare şi un turn negru dreptunghiular, înalt de peste 
treizeci de metri. 

Marek o întrebă pe Kate: 

— Arată ca La Roque cea modernă? 

— Câtuşi de puțin, răspunse ea dând din cap. 


Construcția asta e gigantică. Castelul modern nu are 


decât un zid exterior, iar ăsta are două: un zid suplimentar 
de protecție care nu mai există. 

— După câte ştiu, zise Marek, nimeni nu l-a cucerit 
vreodată prin forță. 

Pe laturile de est şi de sud, fortăreaţa era construită pe 
vârful unui deal calcaros, cu o pantă abruptă de o sută 
cincizeci de metri până la râul Dordogne. Spre vest, unde 
coasta era mai puțin abruptă, casele de piatră ale oraşului 
urcau către castel, dar oricine urma drumul spre cetate 
ajungea în cele din urmă în fața unui şanţ de apărare cu 
apă şi a câtorva poduri suspendate. În partea de nord, 
terenul cobora mai lin, dar toți copacii din zonă fuseseră 
tăiaţi, creându-se un teren expus, fără nicio acoperire. 

Prin urmare, un asalt dinspre această zonă constituia un 
act sinucigaş din partea oricărei armate. 

Marek arătă cu mâna: 

— Uitaţi-vă acolo! zise el. 

În lumina difuză se vedea un grup de soldaţi ce se 
îndreptau spre castel pe drumul de ţară dinspre vest. În 
fruntea grupului, doi cavaleri purtau torţe şi cu ajutorul 
acestor lumini au reuşit cu greu să discearnă că este vorba 
de Sir Oliver, Sir Guy, Profesorul şi restul cavalerilor lui 


Oliver, formând ariergarda, pe două coloane. Siluetele erau 


atât de îndepărtate, încât abia au putut să-i recunoască 
după înfăţişare şi după felul cum stăteau în şa. Chris, însă, 
nu avea nicio îndoială în legătură cu ceea ce vedea. 

Oftă privind călăreții traversând un pod suspendat peste 
şanţ şi trecând printr-o poartă mare cu turnuri gemene 
semirotunde, o aşa-numită poartă dublu D, pentru că, 
văzute de deasupra, turnurile arătau ca nişte D-uri gemene. 
Soldaţii de pe turnuri priveau la călăreţii care pătrundeau în 
cetate. 

Odată trecuţi pe sub arcada porții, călăreții intrară într-o 
altă curte închisă. Aici se înălțau multe clădiri din lemn. 

— Acolo sunt încartiruite trupele, zise Kate. 

Grupul traversă şi această curte interioară, pe urmă o 
altă punte suspendată peste un al doilea şanţ şi pe sub un 
al doilea arc de poartă cu turnuri gemene şi mai mari: înalte 
de nouă metri şi strălucind de lumina venită din zecile de 
nişe pentru arcaşi. 

Descălecară abia în curtea interioară a castelului. 

Oliver îl conduse pe Profesor spre sala mare şi dispărură 
înăuntru. 

Kate zise: 

— Profesorul a spus că dacă vom fi despărțiți de el să ne 


ducem la mănăstire şi să-l găsim pe fratele Marcel, care are 


cheia. Bănuiesc că este vorba de cheia spre pasajul secret. 

Marek aprobă din cap. 

— Aşa o să şi facem. În curând o să se întunece şi vom 
putea pleca. 

Chris privi în jos. În lumina amurgului se puteau vedea 
mici grupuri de soldați pe câmpuri, pe tot drumul până la 
malul râului. Aveau să fie nevoiți să-şi croiască drum 
printre toți aceşti soldați. 

— Vrei să ajungem la mănăstire chiar în noaptea asta? 

Marek încuviință din cap. 

— Oricât de periculos pare acum, zise el, mâine 


dimineață va fi şi mai rău. 

Nu era o noapte cu lună. Bolta era neagră şi plină de 
stele, iar uneori se vedea câte un nor rătăcit. Marek îi 
conduse spre poalele dealului, apoi pe lângă oraşul 
Castelgard cuprins de flăcări, prin peisajul întunecat. Chris 
fu surprins să descopere că, de îndată ce ochii i se 


obişnuiau, putea să vadă destul de bine la lumina stelelor. 


„Probabil pentru că aerul nu este poluat!”, gândi el. Îşi 
aminti că citise undeva că pe vremuri oamenii puteau vedea 
planeta Venus în timpul zilei aşa cum putem vedea noi 
acum luna. Bineînţeles, de sute de ani nu mai era posibil. 

De asemenea, îl surprindea tăcerea desăvârşită a nopții. 

Cel mai puternic sunet pe care îl auzea era zgomotul 
făcut de picioarele lor ce călcau iarba sau se frecau de 
tufişuri. 

— O să mergem spre potecă, şopti Marek, apoi în jos 
spre râu. 

Înaintau încet. Adesea, Marek se oprea ghemuindu-se ca 
să asculte timp de două -— trei minute, apoi porneau din 
nou. Trecu aproape o oră până când ajunseră să vadă 
poteca de pământ bătătorit care lega oraşul de râu. Era o 
dâră palidă care contrasta cu fondul întunecat al ierbii şi 
frunzişului din jur. 

Aici Marek se opri. Liniştea din jurul lor era completă. 

Nu se auzea decât sunetul slab al vântului. Chris era 
nerăbdător să pornească. După un minut întreg de 
aşteptare, dădu să se ridice. 

Marek îl împinse înapoi. 

Îşi duse degetul la gură. 


Chris ascultă. Nu era doar vântul, îşi dădu el seama. 


Era totodată zgomotul unor şoapte de oameni. Îşi 
încordă auzul. O tuse înceată, undeva în față. Apoi altă 
tuse, mai aproape, pe partea dinspre ei a potecii. 

Marek arătă în stânga şi în dreapta. Chris văzu o palidă 
strălucire argintie - o armură în lumina stelelor - printre 
tufişurile din partea opusă a cărării. 

Şi auzi foşnete foarte aproape. 

Era o ambuscadă - soldați care aşteptau de ambele părți 
ale drumului. 

Marek arătă în spate, spre drumul pe unde veniseră. 

În tăcere, se îndepărtară de potecă. 

— Încotro acum? şopti Chris. 

— Ne ferim de potecă. Mergem către est, spre râu. Pe 
acolo! 

Marek le arătă calea şi porniră. 

Chris era foarte încordat acum, se străduia să 
recepționeze şi cel mai slab sunet. Zgomotul paşilor lor era 
atât de puternic încât acoperea orice altceva. Acum înțelegea 
de ce se oprise Marek atât de des. Numai aşa puteai fi sigur. 

Merseră înapoi vreo două sute de paşi de la potecă, apoi 
o luară în jos, spre râu, trecând peste terenurile cultivate. 
Chiar dacă bezna era aproape desăvârşită, Chris se simțea 


expus. Terenurile erau înconjurate de garduri scunde din 


piatră, aşa că aveau o oarecare acoperire. Cu toate acestea, 
era neliniştit şi oftă uşurat când ajunseră din nou în zona 
cu tufişuri, mai întunecoasă. 

Lumea aceasta neagră şi tăcută îi era pe de-a-ntregul 
străină şi totuşi reuşea să se adapteze. Pericolul putea veni 
de la cele mai mici mişcări, de la sunete care erau aproape 
imperceptibile. Chris mergea ghemuit, tensionat, ezitând la 
fiecare pas înainte de a se lăsa cu toată greutatea pe un 
picior. Întorcea întruna capul de la stânga la dreapta, de la 
dreapta la stânga. 

Se simțea ca un animal hăituit şi se gândea la Marek, 
care rânjise înaintea atacului din cameră ca o primată. 

Privi spre Kate şi văzu că şi ea era ghemuită şi încordată. 

N-ar fi putut spune de ce îi veni în minte sala de seminar 
de la etajul doi al clădirii Peabody, de la Yale, cu pereţii ei 
crem şi cu lambriurile de culoare închisă, din lemn şlefuit; 
se gândea la discuţiile dintre studenții din jurul mesei lungi: 
dacă arheologia procesuală era în primul rând istorică sau 
în primul rând arheologică, dacă criteriile formaliste erau 
sau nu mai importante decât criteriile obiectiviste, dacă 
doctrina derivaţionistă ascundea implicarea normativă. 

Nici nu era de mirare că se ciondăneau. Problemele 


dezbătute erau pure abstracțiuni, goale de conţinut. 


Dezbaterile lor pretențioase şi sterile nu puteau fi 
rezolvate niciodată; întrebările nu îşi puteau găsi nicicând 
răspuns. 

Totuşi era atâta intensitate, atâta pasiune în aceste 
discuții. 

De unde venea asta? Cui îi mai păsa? Acum nu îşi putea 
aminti deloc de ce erau aşa de importante la vremea aceea. 

Lumea academică părea că se pierde în depărtare pe 
când el cobora dealul întunecat pentru a ajunge la râu. 

Oricât era de înspăimântat în noaptea asta, oricât de 
tensionat, chiar dacă îşi risca viața, totul se petrecea într-un 
univers al realităţii care era oarecum liniştitor, chiar 
antrenant şi... 

Auzi o creangă rupându-se şi îngheță. 

Marek şi Kate încremeniră şi ei. 

Sesizară un foşnet slab în tufişul din stânga şi un fornăit 
uşor. Aşteptau nemişcați. Marek apucă spada. 

Apoi umbra mică şi întunecată a unui porc mistreț trecu 
iute pe lângă ei. 

— Ar fi trebuit să-l omor, zise Marek. Mi-e foame. 

Mai făcură câțiva paşi, după care Chris îşi dădu seama 
că nu ei erau cei care îl speriaseră pe animal. Pentru că 


acum auzeau sunetul de neconfundat al mai multor picioare 


în alergare. Grăbindu-se şi rupând ramuri. Venind spre ei. 

Marek se încruntă. 

Vedea suficient în întuneric pentru a observa când şi 
când sclipirea armurilor. Trebuie să fi fost şapte sau opt 
soldați care se grăbeau spre est, apoi se ghemuiau, 
ascunzându-se în tufiş fără să scoată o vorbă. 

Ce naiba se petrecea? 

Aceşti soldați îi aşteptaseră pe potecă. Acum porniseră 
spre est şi îi aşteptau din nou. 

Cum? 

Se uită la Kate, ghemuită lângă el, dar nu observă decât 
că era înspăimântată. 

Chris, şi el ghemuit, îl bătu pe umăr. Dădu din cap şi îi 
făcu semn lui Marek spre ureche. 

Marek dădu şi el din cap şi ascultă. La început nu auzi 
altceva decât vântul. Nedumerit, privi din nou spre Chris, 
care bătu clar într-o parte a capului, lângă ureche. 

Spunea: „Porneşte-ți aparatul!” 

După un pârâit scurt, nu mai auzi nimic. Dădu din 
umeri spre Chris, care ridică mâinile: „Aşteaptă!”. Marek 
aşteptă. Abia după câteva momente deveni conştient de 
sunetul uşor, regulat al respirației unei persoane. Se uită la 


Kate şi îşi duse un deget la gură. Ea dădu din cap. 


Privi spre Chris. Dădu şi el din cap. Înţeleseseră 
amândoi: „Nu faceţi niciun zgomot”. 

Din nou, Marek îşi încordă auzul. Mai auzea încă 
respirația tăcută în aparatul din ureche. 

Dar nu venea de la niciunul dintre ei. 

Era altcineva. 

Chris şopti: 

— Andre. E prea periculos. Hai să nu traversăm râul în 
noaptea asta. 

— Bine, şopti Marek. Ne întoarcem în Castelgard şi ne 
ascundem peste noapte în afara zidurilor. 

— Perfect, de acord! 

— Să mergem. 

În întuneric, dădură din cap unul spre altul, apoi se 
loviră toţi peste ureche pentru a opri aparatele. 

Şi aşteptară ghemuiţi. 

După câteva momente auziră că soldaţii încep să se 
mişte din nou, fugind prin tufişuri. De data asta urcau 
dealul — înapoi spre Castelgard. 

Aşteptară alte cinci-şase minute. Apoi porniră spre 
poalele dealului, îndepărtându-se de Castelgard. 

Chris fu cel care a înțeles totul. Urcând panta dealului în 


noapte, alungase un ţânțar de pe ureche şi mişcarea 


declanşase fără voia lui aparatul din ureche; nu mult după 
aceea auzise pe cineva strănutând. 

Şi niciunul dintre ei nu strănutase. 

Câteva momente mai târziu dăduseră peste porcul 
mistreț şi atunci auzi pe cineva gâfâind de oboseală. Asta în 
vreme ce Kate şi Marek, în întuneric, lângă el, nu se mişcau. 

Atunci şi-a dat seama că exista şi altcineva cu aparat în 
ureche - şi gândindu-se acum, îşi închipui de unde 
provenea. Gomez. Cineva îl luase din capul tăiat al lui 
Gomez. Singura problemă era... 

Marek îi dădu un ghiont. Arătă înainte. 

Kate ridică degetul mare în sus şi zâmbi. 

Larg şi întins, râul susura şi murmura în noapte. 

Dordogne era lat în acest punct; abia puteau vedea 
malul îndepărtat - o linie de copaci întunecațţi şi tufişuri 
dese. 

Nu se zărea nici urmă de mişcare. Uitându-se în susul 
apei, Chris abia putu distinge contururile întunecate ale 
podului morii. Ştia că moara este închisă peste noapte; 
morarii puteau lucra numai ziua, deoarece chiar şi numai o 
lumânare risca să provoace o explozie în aerul prăfos. 

Marek îi atinse brațul lui Chris, apoi arătă spre malul 


opus. Nevăzând nimic, Chris ridică din umeri. 


Marek insistă. 

Încordându-şi privirea, Chris desluşi cu greu patru 
fuioare de fum palid ridicându-se spre cer. Dar dacă 
proveneau de la focuri, de ce nu era lumină? 

Merseră pe mal în susul râului şi în cele din urmă 
ajunseră la o ambarcaţiune legată la țărm. Curentul o făcea 
să se lovească de pietrele de pe fund. Marek se uită spre 
malul opus. Acum erau la ceva distanță de focuri. 

Arătă spre barcă: „Erau dispuşi să rişte?” 

Alternativă era să traverseze râul înot. Noaptea era rece 
şi Chris nu ţinea să se ude. Arătă spre barcă şi dădu din 
cap. 

Kate aprobă şi ea din cap. 

Urcară la bord şi Marek vâsli repede spre malul opus. 

Şezând lângă Chris, Kate se gândi fără voie la discuţia cu 
el pe când traversau râul în urmă cu câteva zile. Câte zile 
trecuseră? De fapt, doar vreo două zile, dar parcă trecuseră 
săptămâni întregi. 

Se uită spre țărmul îndepărtat, încercând să surprindă 
orice mişcare. Barca lor era o umbră neagră pe o apă 
neagră, având ca fundal un deal întunecat, dar tot puteau fi 
văzuți dacă se uita cineva. 


Se părea însă că nimeni nu îi zărise. Acum pământul era 


mai aproape. Şi apoi, cu un fâşâit, barca intră în iarba de 
lângă mal şi se opri lin. Coborâră. O potecă îngustă însoțea 
cursul râului. Marek duse degetul la gură şi porni pe cărare. 
Se îndrepta spre fum. 

Îl urmară cu precauţie. 

Câteva minute mai târziu găsiră şi răspunsul. Erau 
patru focuri, plasate la anumite intervale de-a lungul râului. 

Înconjurate de movile de pământ pe care fuseseră puse 
bucăți de armură astfel încât să se vadă numai fumul. 

Dar niciun soldat. 

Marek şopti: 

— Şiretlic vechi. Focul indică o poziție falsă. 

Kate nu prea înţelegea scopul acestui „şiretlic vechi”. 

Poate pentru a indica o forță mai importantă, un număr 
mai mare de oameni decât cel real. Marek îi conduse, 
trecând de focurile nesupravegheate, spre alte câteva 
aprinse mai departe, de-a lungul malului. Erau aproape de 
apă, auzeau clipocitul râului. Când ajunseră la ultimul foc, 
Marek se întoarse brusc şi se trânti la pământ. Kate şi Chris 
făcură la fel, apoi auziră răsunând un cântec de petrecărețţi, 
repetând versuri de genul: „Berea te face să moțăi lângă foc, 
berea te face să te bălăceşti ca un porc”. 


Petrecăreţii o ţineau aşa întruna. Ascultând versurile, 


Kate îşi zise: „Asta-i ca «99 de sticle de bere pe perete». 

Şi, ca o confirmare, când ridică privirea, văzu vreo şase 
soldați în verde şi negru stând în jurul unui foc, bând şi 
cântând cât îi ţinea gura. Poate că primiseră ordin să facă 
suficient zgomot pentru a justifica prezența tuturor 
focurilor. 

Marek le făcu semn să plece de acolo şi după un timp, îi 
conduse spre stânga, îndepărtându-se de râu. Lăsară în 
urmă păduricea care se ținea de cursul râului, apoi din nou 
ieşiră în câmp deschis. Kate observă că erau aceleaşi 
terenuri cultivate prin care trecuse de dimineaţă. Şi iată că 
în partea stângă se vedeau luminile galbene şi palide ale 
mănăstirii, aprinse de călugării care munceau până târziu. 


Şi contururile întunecate ale colibelor de țărani, chiar în 


Chris arătă spre mănăstire: „De ce nu mergeau acolo?” 

Marek înclină capul şi-l lăsă pe palme: „Toată lumea 
doarme”. 

Chris ridică din umeri: „Și?” 

Marek mimă trezirea, surpriza, alarma. Voia să spună că 
dacă ar pătrunde acolo în puterea nopții ar provoca agitație. 

Chris ridică iarăşi din umeri: „ŞI?” 


Marek făcu cu degetul semn că nu: „Nu e o idee bună”. 


Mişcă buzele: „Dimineaţă”. 

Chris oftă. 

Marek trecu printre colibele fermierilor până când ajunse 
la o casă arsă - rămăseseră patru pereți şi rămăşiţele 
înnegrite ale căpriorilor care susținuseră acoperişul de stuf. 
Intrară printr-o uşă deschisă, marcată parcă cu o dungă 
roşie. Kate abia putea vedea în întuneric. 

În interiorul casei iarba crescuse înaltă şi se mai găseau 
câteva bucăți de ceramică spartă. Marek începu să caute 
prin iarbă până când găsi două oale cu marginile sparte. 
Kate avea impresia că sunt oale de noapte. Marek le aşeză 
grijuliu pe un pervaz înnegrit de fum. 

Ea şopti: 

— Unde dormim? 

Marek arătă spre pământ. 

— De ce nu putem intra în mănăstire? şopti ea, arătând 
spre cerul liber de deasupra capetelor lor. 

Noaptea era rece. Îi era foame. Voia confortul unui spaţiu 
închis. 

— Nu e prudent, zise Marek. Dormim aici. 

Se întinse pe pământ şi închise ochii. 

— De ce nu este prudent? întrebă ea. 


— Pentru că există cineva care are un marker şi ştie 


încotro vrem să mergem. 

Chris zise: 

— Voiam să vorbesc cu tine despre... 

— Nu acum, replică Marek fără să deschidă ochii. 

Culcă-te! 

Kate se întinse şi Chris îşi făcu loc lângă ea. Ea îşi lipi 
spatele de al lui. Era numai ca să se încălzească. Era al 
naibii de frig. 

Auzi în depărtare bubuitul unui tunet. 

La un moment dat, după miezul nopții, începu să plouă. 
Trezită de picăturile grele căzute pe obraji, Kate se ridică în 
picioare chiar când începea potopul. Căută cu privirea în jur 
şi zări un mic şopron de lemn, parţial ars, dar încă în 
picioare. Se strecură sub el stând de-a curmezişul, din nou 
încălzindu-se alături de Chris care o însoţise. Marek veni şi 
el, se întinse în apropiere şi adormi imediat. Kate văzu 


picăturile de ploaie care îi cădeau pe obraji, dar el sforăia. 

26: 12: 01 


O jumătate de duzină de baloane cu aer cald se ridicau 


deasupra teraselor stâncoase în soarele dimineţii. Era 
aproape ora unsprezece. Unul dintre baloane avea o pictură 
în zigzag care îi amintea lui Stern de picturile pe nisip 
Navajo. 

— Îmi pare rău, zicea Gordon. Dar răspunsul e nu. Nu 
poți să te duci acolo cu ajutorul prototipului, David. Pur şi 
simplu e prea periculos. 

— De ce? Credeam că totul este sigur. Mai sigur decât 
conducerea unei maşini. Ce-i periculos? 

— Ți-am spus că nu avem erori de transcripție — acelea 
care pot apărea în timpul reconstruirii, zise Gordon. Dar nu 
am fost chiar exact. 

— Da? 

— În linii mari, este adevărat că nu putem găsi nicio 
dovadă de eroare. Dar probabil că ele au loc în timpul 
călătoriei. Numai că sunt prea minore pentru a putea fi 
detectate. Dar, ca şi expunerea la radiaţii, erorile de 
transcripție sunt cumulative. Nu se pot observa după o 
călătorie, dar după douăzeci semnele încep să devină 
vizibile. Poate că apare o mică încreţitură pe piele, ca o 
cicatrice. O mică pată pe cornee. Sau poate încep să apară 
simptome observabile, cum ar fi diabetul, sau probleme 


circulatorii. Odată ce s-a întâmplat aşa ceva, nu te mai poți 


întoarce. Pentru că nu îți poți permite ca problemele să se 
înrăutățească. Asta înseamnă că ai atins limita pentru 
călătorii. 

— Şi s-a întâmplat aşa ceva? 

— Da. Câtorva animale de laborator. Şi câtorva oameni. 

Pionierii — cei care au folosit această maşină prototip. 

Stern ezită: 

— Unde sunt acum aceşti oameni? 

— Majoritatea sunt încă aici. Încă mai muncesc pentru 
noi. Dar nu mai călătoresc. Nu mai pot. 

— Bine, zise Stern, dar eu vorbesc numai despre o 
călătorie. 

— Iar noi n-am folosit sau calibrat acest aparat de foarte 
mult timp, insistă Gordon. S-ar putea să fie totul în regulă, 
dar s-ar putea şi să nu fie. Uite: să presupunem că te las să 
te întorci şi, atunci când ajungi în 1357, descoperi că ai 
erori aşa de grave încât nu îndrăzneşti să te întorci. Pentru 
că nu poți risca şi alte acumulări. 

— Vrei să spui că aş fi obligat să rămân acolo? 

— Da. 

Stern întrebă: 

— S-a întâmplat cuiva aşa ceva? 


Gordon făcu o pauză. 


— Posibil. 

— Vrei să spui că este cineva acolo acum. 

— Posibil, spuse Gordon. Nu suntem siguri. 

— Dar asta este foarte important de ştiut, zise Stern, 
deodată agitat. Spuneţi că s-ar putea să fie deja cineva acolo 
care îi poate ajuta. 

— Nu ştiu, zise Gordon, dacă această persoană e în 
măsură să-i ajute. 

— Dar n-ar fi cazul să le spunem? Să îi sfătuim? 

— Nu avem nicio posibilitate de a lua legătura cu ei. 


— De fapt, spuse Stern, eu cred că avem. 

16: 12: 23 

Tremurând şi înghețat, Chris se trezi, înainte de a se 
lumina de ziuă. Cerul era cenuşiu, iar pământul acoperit de 
ceață. Şedea sub şopron, cu genunchii la gură şi spatele 
sprijinit de zid. Kate şedea alături, încă adormită. Se întinse 
să privească afară şi fu străbătut de o durere bruscă. 

Toţi muşchii lui erau încordațţi şi îl dureau - braţele, 


picioarele, pieptul, tot. Gâtul îl durea când întorcea capul. 


Fu surprins să descopere că umărul hainei lui era 
îmbâcsit cu sânge uscat. Se părea că săgeata care îl 
nimerise cu o noapte înainte îl rănise suficient ca să 
provoace sângerare. Chris îşi mişcă brațul încet, ţinându-şi 
respirația de durere, dar constată că, în general, totul este 
în regulă. 

Tremura în umezeala dimineţii. Îşi dorea un foc cald şi 
ceva de mâncare. Stomacul îi chiorăia. Nu mâncase de peste 
douăzeci şi patru de ore. Şi îi era sete. Unde vor găsi oare 
apă? Se putea bea apă din Dordogne? Sau trebuia să 
găsească un izvor? Şi unde vor găsi mâncare? 

Se răsuci să-l întrebe pe Marek, dar el nu era acolo. 

Se întoarse să privească prin curtea fermei - durere 
ascuțită, multă durere —, dar Marek dispăruse. 

Dădu să se ridice când auzi un zgomot de paşi ce se 
apropiau. Marek? Nu, erau paşii mai multor persoane. Şi 
auzea şi zăngănit de zale. 

Paşii se apropiară, apoi se opriră. Îşi ținu respiraţia. 

În dreapta, la niciun metru de capul lui, o mănuşă din 
zale apăru prin fereastră şi se sprijini pe pervaz. Mâneca de 
deasupra mănuşii era verde cu dungi negre. 

Oamenii lui Arnaut. 


— Hic Nemo habitavit nuper, rosti o voce de bărbat. 


Dinspre uşă veni răspunsul: 

— Et intellego quare. Specta, porta habet signum 
rubrum. Estne pestilentiae? 

— Pestilențial Certo scisne? Abeamus! 

Mâna se retrase iute şi paşii se îndepărtară grăbiţi. 

Aparatul din ureche nu tradusese nimic fiindcă era oprit. 
Aşa că era nevoit să se bazeze pe latina cunoscută de el. Ce 
însemna „pestilentia?” Probabil „ciumă”. 

Soldaţii văzuseră semnul de pe uşă şi plecaseră degrabă. 

Doamne, se gândi, era o casă ciumată? De aceea fusese 
arsă? Puteau încă să contracteze boala? Pe când îşi punea 
aceste întrebări, spre groaza lui, văzu un şobolan mergând 
prin iarba deasă, apoi ieşind pe uşă. Pe Chris îl trecură 
fiorii. Kate se trezi şi căscă. 

— Cât este cea... 

El îi puse degetul pe gură şi dădu din cap. 

Se mai auzeau bărbaţii care se îndepărtau, vocile 
răsunau slab în dimineața cenuşie. Chris se strecură pe sub 
acoperiş, se târi spre fereastră şi privi afară precaut. 

Erau înconjurați de cel puţin o duzină de soldați, 
îmbrăcați în culorile lui Arnaut: verde şi negru. Soldaţii 
cercetau metodic toate colibele din apropierea zidurilor 


mănăstirii. La un moment dat îl zări pe Marek mergând spre 


soldați. Umbla cocoşat, târând un picior. Ducea nişte 
verdețuri în mâini. Soldaţii îl opriră. Marek făcu o 
plecăciune umilă. Tot corpul lui părea mic, fără putere. 

Le arătă soldaţilor ce are în mână. Soldaţii râseră şi îi 
făcură semn să treacă. Marek merse mai departe, tot 
cocoşat şi curtenitor. 

Kate îl urmări pe Marek trecând pe lângă casa lor arsă şi 
dispărând după zidul mănăstirii. Era evident că nu avea de 
gând să se apropie de ei atâta timp cât soldaţii erau încă 
acolo. 

Chris se târi înapoi sub şopron, tresărind de durere. 

Umărul lui părea rănit; pe țesătură se vedea sânge 
uscat. 

Ajutat de Kate, îşi descheie dubletul, schimonosindu-se 
şi muşcându-şi buzele. Cu blândețe, ea dădu la o parte 
cămaşa de in şi văzu că toată partea stângă a pieptului său 
era vineție cu marginile de culoare neagră-gălbuie. Probabil 
că acolo îl lovise lancea. 

Văzându-i privirea, el şopti: 

— E rău? 

— Cred că e doar o vânătaie. Poate câteva coaste rupte. 

— Doare al dracului. 


Îi trase uşor cămaşa de pe umeri, scoțând la vedere rana 


făcută de săgeată. Era o tăietură oblică de cinci centimetri 
pe pielea acoperită de sânge uscat. 

— Cum e? întrebă el privind-o. 

— Doar o tăietură. 

— Infectată? 

— Nu, pare curată. 

Trase dubletul şi mai jos şi văzu mai multe pete vineţii 
pe spate şi într-o parte, sub braț. Tot corpul lui Chris era o 
vânătaie. Trebuie că era îngrozitor de dureros. Se mira că nu 
se plângea mai mult. În fond, era vorba de aceeaşi persoană 
pe care o apucau istericalele dacă i se servea omleta de 
dimineață cu ciuperci uscate în loc de ciuperci proaspete. 
Care strâmba din nas dacă nu-i plăcea vinul. 

Kate începu să îi încheie dubletul, dar el protestă: 

— Pot să fac asta. 

— Te ajut eu... 

— Am spus, pot să o fac! 

Ea se dădu înapoi, ridică mâinile şi spuse: 

— Bine! Bine! 

— Oricum trebuie să pun mâinile astea în mişcare, zise 
el gemând la fiecare nasture. 

Îi încheie pe toţi, singur. Dar apoi se sprijini de zid cu 


ochii închişi, asudat de efort şi de durere. 


— Chris... 

El deschise ochii. 

— E bine. Pe cuvânt, nu te îngrijora. Nu am nimic. 

Şi vorbea serios. 

Lui Kate i se păru că se află lângă un străin. 

Când Chris îşi văzuse umărul şi pieptul - aveau o 
culoare vineție, culoarea cărnii de mortăciune - fusese 
surprins de propria reacție. Leziunile erau severe. Se aştepta 
să se simtă îngrozit sau măcar speriat. În schimb se simțea 
dintr-odată uşor, aproape fără griji. Durerea poate că-i tăia 
respirația, dar durerea nu conta. Se simțea pur şi simplu 
mulțumit că e în viaţă şi trăieşte încă o zi. 

Nemulțumirile lui obişnuite, nodurile în papură pe care 
le căuta, incertitudinile sale păreau acum irelevante. 

Descoperi însă că are o sursă de energie fără margini, o 
vitalitate aproape agresivă pe care nu îşi amintea să o fi 
simţit vreodată până atunci. O simțea cum i se scurge prin 
corp ca un fel de căldură. Lumea din jurul lui părea că-i 
produce mai multe senzații, că e mai vie decât înainte. 

Pentru Chris, răsăritul cenuşiu avea o frumusețe 
primitivă. Aerul rece şi jilav purta un miros de iarbă udă şi 
de pământ reavăn. Pietrele din spate îi susțineau greutatea. 


Chiar şi durerea îi era de folos pentru că ardea senzațiile 


inutile. Se simțea încordat, alert şi pregătit pentru orice. 
Asta era o lume diferită, cu reguli diferite. 

Şi pentru prima dată pătrunsese în ea. 

Cu totul. 

După ce plecară soldaţii, se întoarse şi Marek. 

— Aţi înțeles despre ce era vorba? întrebă el. 

— Ce? 

— Soldaţii căutau trei oameni din Castelgard: doi bărbați 
şi o femeie. 

— De ce? 

— Arnaut vrea să le vorbească. 

— Ce frumos e să fii popular! zise Chris cu o 
strâmbătură. Toată lumea ne vânează. 

Marek le dădu fiecăruia o mână de iarbă verde şi de 
frunze: 

— Verdeţuri de pe câmp. Ăsta vă e micul dejun. 

Mâncațţi! 

Chris mestecă plantele cu zgomot. 

— Delicios, zise el. 

Şi chiar credea ceea ce spune. 

— Planta cu frunzele crestate este iarbă-moale. Îți va mai 
atenua durerile. Tulpina albă este salcie. Bună pentru 


umflături. 


— Mulţumesc, zise Chris. E foarte bun. 

Marek se uită la el, nevenindu-i să creadă. O întrebă pe 
Kate: 

— Se simte bine? 

— De fapt, cred că nu are nimic. 

— Bine. Mâncaţi, apoi ne vom duce la mănăstire dac-om 
putea trece de gărzi. 

Kate îşi scoase peruca. 

— Asta n-o să fie o problemă, zise ea. Ei caută doi 
bărbați şi o femeie. Deci: care dintre voi are cuțitul cel mai 
ascuțit? 

Din fericire, părul ei era deja scurt; lui Marek îi trebuiră 
doar câteva minute să taie şuvițele mai lungi şi să termine 
treaba. În timp ce lucra, Chris zise: 

— M-am gândit la noaptea trecută. 

— Este sigur că o persoană are un aparat auditiv, zise 
Marek. 

— Exact, aprobă Chris. Şi cred că ştiu de unde l-a 
procurat. 

— Gomez, zise Marek. 

Chris dădu din cap. 

— Aşa mă gândeam şi eu. Tu nu i l-ai luat? 


— Nu, nu m-am gândit la asta. 


— Sunt convins că o altă persoană ar putea să-l împingă 
destul de departe în propria ureche ca să audă, chiar dacă 
nu i se potriveşte perfect. 

— Da, zise Marek. Dar întrebarea este: cine? Suntem în 
secolul al XIV-lea. O chestie roz care vorbeşte cu glasuri 
mititele este o vrăjitorie. Ar îngrozi pe oricine l-ar găsi. 
Oricine l-ar fi găsit l-ar fi aruncat ca pe un ou fierbinte şi 
apoi l-ar fi zdrobit imediat. Sau ar fi fugit ca un apucat. 

— Ştiu, admise Chris. De aceea, de fiecare dată când mă 
gândesc la asta nu găsesc decât un singur răspuns posibil. 

Marek dădu din cap: 

— Nenorociţii nu ne-au spus. 

— Ce să ne spună? întrebă Kate. 

— Că mai există cineva aici. Cineva din secolul al XX-lea. 

— E singura explicație posibilă, zise Chris. 

— Dar cine? întrebă Kate. 

Chris se gândise la acest subiect toată dimineața. 

— De Kere, zise el. De Kere trebuie să fie. 

Marek dădu din cap. 

— Gândeşte-te, zise Chris. Este aici numai de un an, 
corect? Nimeni nu ştie de unde a venit, corect? Şi-a croit 
drum spre grațiile lui Oliver şi ne urăşte pe toţi fiindcă ştie 


că am putea face şi noi la fel, corect? Pleacă împreună cu 


soldații lui de la tăbăcărie, merge până la capătul străzii, 
până când vorbim noi - apoi se întoarce chiar la noi. Vă 
spun eu, de Kere trebuie să fie. 

— Numai că există o mică problemă, obiectă Marek. 

De Kere vorbeşte occitana curată. 

— Ca şi tine. 

— Nu. Vorbesc ca un străin nepriceput. Voi doi ascultați 
traducerea din aparat. Eu ascult ce spun ei cu adevărat. 

De Kere vorbeşte ca un băştinaş. Este fluent, iar 
accentul lui se potriveşte exact cu al tuturor celorlalți. Iar 
occitana e o limbă moartă în secolul nostru. Acest om nu 
are cum să provină din secolul al XX-lea şi să vorbească 
aşa. 

Trebuie să fie un băştinaş. 

— Poate că este lingvist. 

Marek dădu din cap. 

— Nu este de Kere, zise el. Este Guy Malegant. 

— Sir Guy? 

— Fără îndoială, zise Marek. Am avut dubiile mele în 
legătură cu el încă din momentul în care ne-a prins în pasaj. 
Vă amintiți? Stăteam acolo într-o tăcere aproape perfectă, 
dar el a deschis uşa şi ne-a prins. Nici n-a încercat să pară 


surprins. Nu a tras sabia din teacă. Destul de sigur pe el, a 


dat alarma. Pentru că ştia deja unde suntem. 

— Dar nu aşa s-a întâmplat. Sir Daniel a intrat, zise 
Chris. 

— Chiar aşa? replică Marek. Nu-mi amintesc să-l fi văzut 
intrând. 

— De fapt, interveni Kate, eu cred că are dreptate Chris. 
S-ar putea să fie de Kere. Pentru că eram pe alee între 
capelă şi castel, cățărată destul de sus pe zidul capelei, şi de 
Kere le spunea soldaților lui să vă omoare şi-mi amintesc că 
eram prea departe ca să-i aud clar, şi totuşi i-am auzit. 

Marek se uită fix la ea. 

— Şi-apoi ce s-a întâmplat? 

— Pe urmă de Kere i-a şoptit ceva unui soldat... Dar nu 
am putut auzi ce spunea. 

— Exact. Pentru că nu avea aparat în ureche. Dacă ar fi 
avut unul, tu ai fi auzit totul, inclusiv şoaptele. Dar nu avea. 
Este Sir Guy. Cine i-a tăiat capul lui Gomez? Sir Guy şi 
oamenii lui. Cine era mai probabil să se întoarcă la cadavru 
şi să ia piesa din ureche? Sir Guy. Ceilalţi oameni erau 
îngroziți de aparatul care scotea fulgere luminoase. Sir Guy 
nu se temea. Pentru că ştia ce este. 

El provine din secolul nostru. 


— Nu cred că Sir Guy era acolo, spuse Chris, când 


aparatul scotea fulgere luminoase. 

— Dar argumentul imbatabil care m-a făcut să-mi dau 
seama că este vorba de Sir Guy, zise Marek, este faptul că 
occitana lui e oribilă. Parcă ar fi un newyorkez vorbind pe 
nas. 

— Păi, nu provine el oare din Middlesex? Şi nu prea cred 
că e de viță nobilă. Am impresia că a devenit cavaler datorită 
vitejiei sale, nu neamului din care se trage. 

— Nu a fost un sulițaş destul de îndemânatic ca să te 
omoare pe tine din prima lovitură, zise Marek. Nu a fost un 
spadasin destul de bun ca să mă omoare când luptam față 
în față. Eu aşa cred: este Guy de Malegant. 

— Păi, zise Chris, oricine ar fi, acum ştie că noi mergem 
la mănăstire. 

— Exact, recunoscu Marek, îndepărtându-se de Kate ca 
să-i admire părul. Aşa că, să mergem. 

Kate îşi atinse precaut capul. Zise: 

— Ar trebui să fiu mulțumită că nu am o oglindă? 
întrebă ea. 

Marek dădu din cap: 

— Probabil. 

— Arăt ca un băiat? 


Chris şi Marek se uitară unul la altul. Chris zise: 


— Un fel de... 

— Un fel de? 

— Da, arăţi. Arăți ca un băiat. 

— Pe-aproape, oricum, confirmă Marek. 


Se ridicară în picioare. 

15: 12: 09 

Uşa grea de lemn se deschise cu zgomot. Din întunericul 
dinăuntru, o față umbrită de o glugă albă privea spre ei. 

— Domnul să vă dea spor şi bunăstare, zise solemn 
călugărul. 

— Domnul să vă dea şi vouă sănătate şi înțelepciune, 
replică Marek în occitană. 

— Ce treburi aveți? 

— Venim să-l vedem pe fratele Marcel. 

Călugărul aprobă din cap, aproape ca şi cum i-ar fi 
aşteptat. 

— Desigur, puteţi intra, zise el. Ați nimerit bine, fiindcă 
este încă aici. 


Deschise mai larg uşa ca ei să poată intra, unul câte 


unul. 

Ajunseră într-o mică anticameră de piatră, foarte 
întunecoasă. Simțeau miros de trandafiri şi portocali. 

Dinspre mănăstire venea sunetul molcom al unor cântări 
liturgice. 

— Vă puteţi lăsa armele aici, zise călugărul arătând spre 
colțul camerei. 

— Bunule frate, mă tem că nu putem, răspunse Marek. 

— Nu aveţi de ce vă teme aici, spuse el. Dezarmaţi-vă 
sau plecați. 

Marek dădu să protesteze, apoi îşi desprinse sabia de la 
cingătoare. 

Călugărul porni înaintea lor, conducându-i printr-un 
coridor liniştit, cu pereți din piatră goală. Trecură de un colț 
şi intrară pe un alt coridor. Mănăstirea era foarte mare şi 
avea aspect de labirint. 

Era o mănăstire cisterciană; toți călugării purtau 
pelerine albe din pânză simplă. Austeritatea ordinului 
cistercian se voia un reproş deschis față de ordinele, mai 
corupte, ale  benedictinilor şi dominicanilor. Călugării 
cistercieni respectau o disciplină rigidă, într-o atmosferă de 
ascetism sever. Timp de secole, cistercienii n-au permis să 


se graveze nicio decorație în clădirile lor simple şi nici 


ilustrații decorative în manuscrisele lor. Regimul lor 
alimentar era alcătuit din legume, pâine şi apă; nu aveau 
voie să mănânce carne sau sosuri. Paturile erau tari, 
camerele goale şi reci. Fiecare aspect al vieţii lor monastice 
era fără doar şi poate spartan. Dar, de fapt, această calitate 
a disciplinei rigide a... 

Trosc! 

Marek se întoarse în direcția zgomotului. Intrau într-o 
curte interioară - o curte deschisă în interiorul mănăstirii, 
un patio destinat lecturii şi contemplației. 

Trosc! 

Acum se auziră râsete. Strigăte zgomotoase. 

Trosc! Trosc! 

Intrau în curtea interioară când Marek observă că 
fântâna şi grădinile din centru fuseseră îndepărtate. Pe jos 
era pământ gol, bătătorit. Patru bărbați, transpirând în 
halate de in jucau un fel de handbal. 

Trosc! 

Mingea se rostogoli pe pământ, iar bărbaţii începură să 
se împingă şi să se înghiontească unul pe altul, lăsând-o să 
se rostogolească. Când se opri, un bărbat o ridică strigând 
„Tenez!” şi servi mingea lovind-o cu palma deschisă. Mingea 


se lovi de zidul lateral al curţii. Bărbaţii ţipau şi se 


îmbrânceau pentru a ocupa o poziție mai bună. 

Pe sub arcade, călugării şi nobilii strigau încurajări, 
zăngănind în mână pungi cu bani. 

De perete era ataşată o scândură lungă din lemn şi de 
fiecare dată când mingea o lovea — cu un pocnet răsunător — 
se auzeau alte strigăte de încurajare din partea pariorilor de 
la galerie. 

Abia după o vreme înțelese Marek că ceea ce vedea era 
forma cea mai timpurie a jocului de tenis. 

Tenez — pe care îl striga persoana care servea — însemna: 
„Primeşte-o!” — era un joc nou, inventat numai cu douăzeci 
şi cinci de ani înainte, care devenise instantaneu foarte 
popular la vremea lui. Rachetele şi plasele vor apărea cu 
secole mai târziu; în acest moment jocul era o varietate de 
handbal, practicat în toate clasele sociale. 

Copiii îl jucau pe străzi. Printre nobili, jocul era atât de 
popular încât provocase moda de construire a unor 
mănăstiri care erau abandonate după ce se construia curtea 
interioară. Familiile regale se temeau că prinții îşi neglijează 
instruirea de cavaleri în favoarea orelor lungi petrecute pe 
terenul de tenis. Adesea se juca până târziu în noapte, la 
lumina torțelor. Se făceau multe pariuri. 


Regele Ioan al II-lea al Franței, acum captiv în Anglia, 


cheltuise de-a lungul timpului o mică avere pentru a-şi plăti 
datoriile contractate la tenis (Regele loan era cunoscut şi 
sub numele de loan cel Bun, dar se mai spunea că nu la 
tenis era bun loan.) 

Marek întrebă: 

— Jucati des aici? 

— Asemenea îndeletniciri revigorează corpul şi sporesc 
agerimea minții, replică imediat călugărul. Avem aici două 
curți în care jucăm. 

Trecând prin curtea interioară, Marek observă că unii 
dintre cei care pariau purtau haine verzi cu negru. Erau 
bărbaţi duri, cu părul cărunt, cu purtări grosolane, de 
bandiți. 

După ce lăsară în urmă terenul de tenis şi începură să 
urce scările, Marek îi spuse călugărului: 

— Se pare că ordinul îi primeşte cu bunăvoință pe 
oamenii lui Arnaut de Cervole. 

— Într-adevăr, recunoscu călugărul, pentru că ne vor 
face o favoare şi ne vor înapoia moara. 

— A fost cucerită? întrebă Marek. 

— Se poate spune şi aşa. 

Prelatul îi conduse spre o fereastră prin care se vedea 


Dordogne şi podul cu moara, la câteva sute de metri în 


susul apei. 

— Cu propriile lor mâini, călugării din Sainte-Mere au 
construit moara la poruncile respectabilului nostru arhitect, 
fratele Marcel. Marcel este foarte venerat în această 
mănăstire. Precum ştiţi, a fost arhitectul fostului abate, 
episcopul Laon. Aşa că moara pe care a proiectat-o el şi noi 
am construit-o este proprietatea mănăstirii, aşa cum sunt şi 
veniturile ei. Totuşi, Oliver pretinde o taxă de morărit pentru 
el însuşi, deşi nu are niciun drept, cu excepţia faptului că 
armata lui controlează acest teritoriu. 

De aceea, stăpânul meu, abatele, este foarte mulțumit că 
Arnaut a promis să redea moara mănăstirii şi să se 
sfârşească astfel cu acel bir. De aceea ne arătăm prietenoşi 
față de oamenii lui Arnaut. 

Chris ascultă toate astea gândindu-se: „Teza mea!” 

Exact aşa susținuse în cercetările lui. Deşi unii oameni 
încă se mai gândeau la Evul Mediu ca la o perioadă 
înapoiată, Chris ştia că fusese o epocă de intensă dezvoltare 
a tehnologiei şi, din acest punct de vedere, nu foarte diferită 
de lumea noastră. De fapt, mecanizarea industrială, care 
devenise o trăsătură caracteristică a Occidentului, începuse 
în epoca feudală. Cea mai puternică sursă de energie care se 


cunoştea în acea perioadă - puterea apei — a fost exploatată 


intens, şi folosită în tot mai multe feluri: nu numai la 
măcinarea grânelor, dar şi în domeniul textil, în fierărie, în 
industria berii, a lemnului, în amestecarea mortarului şi 
cimentului, fabricarea hârtiei, a sforii, la presele de ulei, la 
prepararea vopselelor textile, ca şi la acționarea foalelor care 
încălzeau furnalele pentru oțel. Peste tot în Europa, 
începând de la locurile de formare, râurile erau zăgăzuite, 
apoi din nou zăgăzuite la jumătate de milă mai jos; sub 
fiecare pod erau legate de stâlpi mici mori plutitoare. În 
unele locuri, cascade de mori, una după alta, foloseau 
succesiv energia apei curgătoare. 

Morile erau în general monopolul cuiva şi constituiau o 
sursă importantă de venit — şi de conflict. Fărădelegi, crime 
şi bătălii însoțeau constant activitatea morilor. Şi aici era un 
exemplu care arăta... 

— Şi totuşi, spunea Marek, văd că moara este încă în 
mâinile lordului Oliver, judecând după steagurile ce flutură 
în turn şi după hainele arcaşilor de pe creneluri. 

— Oliver deține podul morii, zise călugărul, pentru că 
podul este în apropierea drumului spre La Roque şi cel care 
controlează moara controlează şi drumul. Dar curând 
Arnaut va cuceri moara. 


— Şi v-o va înapoia. 


— Într-adevăr. 

— Şi ce îi va da în schimb mănăstirea lui Arnaut? 

— O să-l binecuvântăm, bineînţeles, zise prelatul. După 
un moment adăugă: Şi o să-i plătim şi o sumă frumoasă. 

Trecură printr-un scriptoriu, unde călugării şedeau în 
rânduri la şevaletele lor, copiind în tăcere manuscrise. 

Dar lui Marek totul i se părea în neregulă; în locul unei 
cântări meditative, munca lor era însoțită de strigătele şi 
loviturile jocului din curtea interioară. Şi, în pofida vechilor 
interdicții cisterciene în legătură cu anluminurile, mulți 
călugări pictau desene în colțurile şi pe marginile 
manuscriselor. Pictorii aveau mai multe pensule şi 
recipiente din piatră cu diverse culori. Unele ilustrații erau 
ornate în culori strălucitoare. 

— Pe aici, zise călugărul şi îi conduse în jos pe o scară, 
apoi într-o curticică luminată de soare. Într-o parte, Marek 
văzu opt soldați în culorile lui Arnaut. Observă că aveau 
săbiile la brâu. 

Călugărul îi conduse spre o căsuță de la marginea curții, 
apoi printr-o uşă. Auziră zgomot de apă curgătoare şi văzură 
o fântână cu un bazin mare. Auzeau cântec de rugăciune, în 
latină. În centrul camerei, prelaţii spălau un corp livid şi 


dezbrăcat întins pe o masă. 


— Frater Marcellus, şopti călugărul, făcând o uşoară 
plecăciune. 

Marek făcu ochii mari. Avu nevoie de câteva clipe ca să 
priceapă ce vedea. 


Fratele Marcel era mort. 

Reacţia lor îi dădu de gol. Prelatul observă că ei nu 
ştiuseră că Marcel este mort. Încruntându-se, îl luă pe 
Marek de braț şi-l întrebă: 

— De ce aţi venit? 

— Speram să vorbim cu fratele Marcel. 

— A murit noaptea trecută. 

— Cum a murit? întrebă Marek. 

— Nu ştim. Dar, după cum puteți vedea, era bătrân. 

— Aveam nevoie urgentă de dânsul, zise Marek. Poate că 
ați putea să ne arătați obiectele sale personale... 

— Nu avea obiecte personale. 

— Dar cu siguranţă trebuie să fi avut ceva ce-i aparținea. 


— Trăia foarte simplu. 


Marek insistă: 

— Pot să-i văd camera? 

— Îmi pare rău, asta nu-i cu putință. 

— Dar v-aş fi nespus de recunoscător dacă... 

— Fratele Marcel locuia în moară. De mulți ani, acolo era 
camera lui. 

— Ah. 

Moara era controlată de trupele lui Oliver. Nu puteau 
intra acolo, cel puțin deocamdată. 

— Dar poate că vă pot ajuta eu. Spuneţi-mi ce nevoie 
urgentă aveți? întrebă călugărul. 

Marek deveni imediat precaut. 

— Era o problemă personală, zise Marek. Nu pot vorbi 
despre ea. 

— Nimic nu e personal aici, ripostă călugărul. 

Se îndrepta spre uşă. Marek avu senzația distinctă că va 
da alarma. 

— Era o cerere de la magistrul Edwardus. 

—  Magistrul Edwardus? Atitudinea călugărului se 
schimbă imediat. De ce nu ați spus aşa? Ce legătură aveţi 
voi cu magistrul Edwardus? 

— Preacinstite, suntem asistenții lui. 


— Sigur? 


— Vă asigur. 

— De ce nu mi-aţi spus? Magistrul Edwardus este bine 
venit aici pentru că îi făcea abatelui un serviciu când a fost 
luat de Oliver. 

— Aha. 

— Veniți cu mine imediat, zise el. Abatele va dori să vă 
vadă. 

— Dar noi... 

— Abatele va dori cu siguranță să vă primească. Veniti! 

Revenind în curticica însorită, Marek observă că acum 
erau acolo mult mai mulți soldați în verde şi negru. Şi aceşti 
soldați nu veniseră la odihnă: erau cu privirile atente, gata 
de luptă. 

Casa abatelui era mică, făcută din lemn sculptat şi 
plasată într-un colț îndepărtat al mănăstirii. Fură conduşi 
într-o mică anticameră cu pereți de lemn în care un călugăr 
bătrân, cocoşat şi greoi ca o broască râioasă, şedea lângă o 
uşă închisă. 

— Este stăpânul meu abatele înăuntru? 

— Într-adevăr, dar acum dă sfaturi unei penitente. 

Din camera alăturată se auzeau scârțâituri ritmice. 

— Cât timp o va ţine la rugăciune? întrebă călugărul. 


— S-ar putea să dureze destul de mult timp, zise 


broscoiul. Recidivează. Şi păcatele ei se repetă adesea. 

— Vă rog să-i faceți cunoscut abatelui că i-am adus pe 
aceşti vrednici bărbaţi la el, zise călugărul. Pentru că aduc 
noutăți de la Edwardus de Johnes. 

— Fiți sigur că am să-i spun, zise broscoiul pe un ton 
plictisit. 

Dar Marek prinse o licărire de interes subit în ochii 
bătrânului. Ceva se petrecuse în mintea lui. 

— Este aproape nouă, zise broscoiul privind spre soare. 

Binevoiesc oaspeții dumitale să servească o masă cu 
bucatele noastre simple? 

— Mulţumim, dar nu, noi o să... 

Chris tuşi, Kate îl pocni pe Marek în spate. Marek zise: 

— Primim cu plăcere dacă nu vă deranjează prea mult. 

— Prin bunăvoința lui Dumnezeu, sunteți bine veniți. 

Porneau spre sala de mese când în cameră intră în fugă 
şi cu respiraţia întretăiată un tânăr călugăr. 

— Soseşte lordul Arnaut! Vrea să îl vadă numaidecât pe 
abate! 

Broscoiul sări în picioare şi le zise: 

— Duceţi-vă acum! Şi deschise o uşă laterală. 

Se treziră într-o încăpere mică, simplă de lângă camerele 


abatelui.  Scârţâitul patului  încetă; auziră murmurul 


bătrânului prelat care avea un schimb de replici intens cu 
abatele. 

Un moment mai târziu, o altă uşă se deschise şi intră în 
grabă o femeie desculță, roşie la față, care îşi aranja în 
grabă hainele. Era extrem de frumoasă. Când se întoarse, 
Chris o recunoscu uimit pe Lady Claire. 

Ea sesiză privirea şi zise: 

— De ce vă uitaţi aşa? 

— Ăă, My Lady... 

— Squire, expresia voastră mă nedreptățeşte. Cum 
îndrăzniți să mă judecaţi? Sunt o femeie nobilă, singură şi 
departe de casă, nu am pe nimeni care să lupte pentru 
mine, să mă protejeze sau să mă sfătuiască. Totuşi trebuie 
să îmi croiesc drum spre Bordeaux, la optzeci de leghe 
depărtare, şi de acolo spre Anglia, dacă vreau să iau în 
stăpânire pământurile soțului meu. Asta este datoria mea de 
văduvă şi, în vremurile astea agitate şi războinice, nu voi 
şovăi să fac tot ce este necesar pentru a mi-o împlini. 

Chris se gândea că şovăiala nu face parte din caracterul 
acestei femei. Era uimit de îndrăzneala ei. Pe de altă parte, 
Marek o privea cu admiraţie fățişă. Vorbi blând: 

— Rogu-vă, iertați-l, Lady, pentru că e tânăr şi adesea 


fără minte. 


— Împrejurările se schimbă. Aveam nevoie de o 
recomandare pe care numai abatele mi-o putea da. Mă 
folosesc de orice metodă de convingere îmi stă la îndemână. 

Lady Claire ţopăia într-un picior acum, încercând să-şi 
păstreze echilibrul în timp ce îşi trăgea pantalonii. Îşi ridică 
bine pantalonii, îşi netezi rochia şi îşi aranjă acoperământul 
pentru cap, legându-l cu îndemânare sub bărbie aşa încât 
să i se vadă numai fața. 

După doar câteva momente arăta ca o călugăriță. 

Purtarea ei deveni sfioasă, vocea mai joasă, mai blândă. 

— lată că s-a întâmplat să aflați ceea ce eu nu am vrut 
să ştie nimeni. Prin asta, sunt la mila voastră şi vă rog să 
tăceți. 

— Aşa va fi, spuse Marek. Pentru că treburile voastre nu 
ne privesc. 

— Veţi primi în schimb tăcerea mea, zise ea. Pentru că e 
evident că abatele nu vrea ca Cervole să afle de prezența 
voastră. O să păstrăm toți secretele. Am cuvântul vostru? 

— Într-adevăr, da, Lady, zise Marek. 

— Da, Lady, spuse Chris. 

— Da, Lady, zise şi Kate. 

Auzindu-i vocea, Claire se întoarse spre Kate şi se 


apropie de ea: 


— Spuneţi adevărul? 
— Da, Lady, repetă Kate. 


Claire puse mâna pe pieptul ei, simțindu-i sânii pe sub 


fâşia de pânză cu care şi-i strânsese. 


— V-aţi tăiat părul, domnişoară, zise ea. Ştiţi că puteţi fi 


pedepsită cu moartea dacă vă prefacețţi a fi bărbat? 


ati 


Se uită la Chris când spuse asta. 

— Ştim, zise Marek. 

— Probabil că îi sunteți foarte devotați magistrului dacă 
renunțat la sexul vostru. 

— My Lady, e adevărat. 

— Atunci o să mă rog călduros ca să supraviețuiți. 

Uşa se deschise şi broscoiul le făcu semn. 

— Preacinstiților, veniți. Lady, rogu-vă, rămâneți. 


Abatele o să vă asculte rugămințţile în curând. Dar voi, 


preacinstiților, veniți cu mine. 


În afara curţii, Chris se apropie de Marek şi şopti: 
— Andre, femeia aia e o viperă. 

Marek zâmbi: 

— Sunt de acord că are o anumită strălucire... 


— Andre, îți spun. Nu poți avea încredere în nimic din 


ceea ce spune. 


— Chiar aşa? Mie mi s-a părut remarcabil de directă, 


zise Marek. Vrea protecţie. Şi are dreptate. 

Chris se uită la el uimit. 

— Protecție? 

— Da. Vrea un protector, zise Marek gânditor. 

— Un protector? Despre ce vorbeşti? Ne-au mai rămas 
numai... câte ore? 

Marek se uită la brățara lui. 

— Unsprezece ore şi zece minute. 

— Deci: despre ce protector vorbeşti? 

— Oh, mă gândeam doar, replică Marek. Îl luă pe Chris 


după umeri. Nimic important. 

Şedeau la o masă lungă, cu mulți călugări într-o sală de 
mese spațioasă, cu câte un bol cu supă de carne dinainte. 

În centrul mesei se aflau platouri umplute la refuz cu 
legume, carne de vită şi claponi fripți. Şi nimeni nu mişca 
un muşchi, toate capetele erau plecate în rugăciune, în timp 
ce călugării psalmodiau: 


Pater noster qui es în coelis Sanctivicetur nomen tuum 


Adveniat regnum tuum Fiat voluntas tua. 

Kate se tot uita pe furiş la mâncare. leşeau aburi din 
claponii graşi, iar în farfurii plutea o zeamă galbenă. Apoi 
observă că monahii din apropierea ei păreau uimiți că tăcea. 

Se pare că ar fi trebuit să cunoască această rugăciune. 

Lângă ea, Marek cânta tare: 

Panem nostrum quotidianum Da nobie hodie Et 
dimmitte nobis debita nostra. 

Nu înțelegea latina şi nu se putea alătura celorlalți, aşa 
că tăcu până la „Amen”-ul final. 

Călugării ridicară privirile, arătând cu capul spre Kate. 

Încercă să se îmbărbăteze: se temuse de acest moment. 

Pentru că vor încerca să-i vorbească, iar ea nu o să le 
poată răspunde. Ce va face? 

Se uită la Marek, care părea perfect relaxat. 

Bineînțeles că era; el vorbea limba latină. 

Un călugăr îi întinse un platou cu carne de vită fără să 
spună nimic. De fapt, în toată sala era linişte. Mâncarea 
trecea de la unul la altul fără un cuvânt; nu se auzea niciun 
sunet, în afară de clinchetul cuțitelor şi al platourilor. 

Masa se servea în tăcere! 

Ea luă platoul, mulțumind din cap, şi se servi cu o porție 


mare de carne, apoi încă una, până când observă privirea 


dezaprobatoare a lui Marek. Îi întinse platoul. 

Dintr-un colț al sălii, un călugăr începu să citească un 
text în latină; cuvintele aveau un fel de cadență în urechile 
ei, în timp ce mânca lacom. Era moartă de foame! 

Nici nu mai ținea minte de când nu mai avusese parte de 
o masă ca lumea. Îi aruncă o ocheadă lui Marek, care 
mânca zâmbind relaxat. Întoarse privirea la supa ei, care era 
delicioasă, iar după un moment se uită din nou spre Marek. 

Nu mai zâmbea. 

Marek supraveghease intrările. Încăperea rectangulară 
avea trei uşi: una în stânga lui, una în dreapta şi alta chiar 
în partea opusă lor, în centrul peretelui. 

Cu câteva momente înainte văzuse un grup de soldați în 
negru şi verde adunându-se lângă uşa din dreapta. 

Aruncau priviri înăuntru ca şi cum îi interesa ce se 
serveşte la masă, dar nu intrau. 

Acum văzu un al doilea grup de soldați stând lângă uşa 
din față. Kate îl privea, iar el se aplecă foarte aproape de 
urechea ei şi şopti: 

— Uşa din stânga. 

Călugării din jurul lor le aruncară priviri dezaprobatoare. 
Kate se uită la el dând uşor din cap spre a-i arăta că a 


înțeles. 


Încotro ducea oare uşa din stânga? Nu erau soldaţi la 
uşă şi camera care se vedea era întunecoasă. Oriunde i-ar 
duce, erau obligați să rişte. Prinse privirea lui Chris şi ridică 
uşor degetul mare: era timpul să se ridice. 

Chris aprobă din cap, aproape imperceptibil. Marek 
împinse supa şi dădu să se ridice, când un călugăr în 
sutană albă veni spre el, se aplecă şi şopti: 

— Abatele vă poate primi acum. 

Abatele mănăstirii Sainte-Mere era un om energic, abia 
trecut de treizeci de ani, cu corp de atlet şi privirea ageră a 
unui negustor. Straiele sale negre aveau broderii elegante, 
purta un colier greu de aur şi, la mâna pe care o întinse 
spre a-i fi sărutată, avea patru inele cu pietre preţioase. Îi 
întâmpină într-o curte însorită, apoi începu să se plimbe 
alături de Marek, în vreme ce Chris şi Kate îi urmau 
mergând în spatele lor. Peste tot se vedeau soldați în negru 
şi verde. Abatele era vesel nevoie-mare, dar avea obiceiul de 
a schimba brusc subiectul, ca şi cum ar fi vrut să îl prindă 
pe interlocutor cu garda jos. 

— Îmi pare sincer rău pentru aceşti soldaţi, zise abatele, 
dar mă tem că pe pământurile mănăstirii au intrat intruşi — 
nişte oameni ai lui Oliver — şi până îi vom găsi trebuie să fim 


precauți. lar lordul Arnaut ne-a oferit cu bunăvoință 


Protecția sa. Ați mâncat bine? 

— Prin mila lui Dumnezeu şi a voastră, foarte bine, 
Luminăţia ta. 

Abatele replică zâmbind plăcut: 

— Nu îmi plac linguşelile. Iar ordinul nostru le interzice. 

— Voi ţine minte, zise Marek. 

Abatele se uită la ostaşi şi oftă: 

— Atât de mulți soldaţi ne strică partidele. 

— Despre ce partide vorbiţi? 

— Partidele de vânătoare, zise el nerăbdător. Ieri de 
dimineață am fost la vânătoare şi ne-am întors cu mâna 
goală, nici măcar un cerb n-am reuşit să aducem. lar 
oamenii lui Cervole încă nu sosiseră. Acum sunt aici două 
mii! Vânatul pe care nu-l iau, îl sperie. Or să treacă luni 
până când pădurea se va linişti din nou. Ce veşti aveți de la 
magistrul Edwardus? Spuneţi-mi, pentru că am mare nevoie 
să aflu. 

Marek tresări. Abatele părea într-adevăr încordat, arzând 
de nerăbdare să audă. Dar părea că aşteaptă informații 
precise. 

— Prealuminate, el este în La Roque. 

— Oh? Cu Sir Oliver? 


— Da, Înălţimea Ta. 


— Nefericită întâmplare. Mi-a trimis cumva un mesaj 
prin voi? Probabil că a sesizat deruta din privirea lui Marek. 
Nu? 

— Preasfinția ta, Edwardus nu mi-a încredințat niciun 
mesaj. 

— Poate vreunul codificat? Vreo frază greşită sau 
nelalocul ei? 

— Îmi pare rău, zise Marek. 

— Nu atât de rău cât îmi pare mie. Şi acum este în La 
Roque? 

— Acolo este, prealuminate. 

— Nu mi-aş fi dorit deloc aşa ceva, zise abatele. 

Fiindcă socotesc că La Roque nu poate fi cucerită. 

— Totuşi, dacă există un pasaj secret prin care se poate 
pătrunde înăuntru... zise Marek. 

— Oh, pasajul, pasajul, făcu abatele dând din mână. O 
să ne înnebunească. Numai despre asta auzim vorbindu-se. 

Toată lumea doreşte să afle pasajul — şi Arnaut mai mult 
ca oricine. Magistrul mă ajuta cercetând vechile documente 
ale lui Marcellus. Sunteţi sigur că nu v-a spus nimic? 

— A zis că trebuie să-l căutăm pe fratele Marcel. 

Abatele pufni: 


— Desigur, acest pasaj secret a fost opera asistentului şi 


scribului lui Laon, adică fratele Marcel. Dar în ultimii ani 
bătrânul Marcel nu mai era cu mintea întreagă. De aceea l- 
am lăsat să locuiască în moară. Tot timpul murmura şi 
mârâia pentru sine, pentru ca deodată să înceapă să strige 
că a văzut demoni şi spirite; ochii i se rostogoleau în cap, iar 
membrele îi zvâcneau nestăpânit până când treceau 
viziunile. 

Abatele dădu din cap. 

— Ceilalți călugări îl venerau, văzând în viziunile lui o 
dovadă de pietate, nu de tulburare a minții, ceea ce de fapt 
era. Dar de ce v-a spus magistrul să îl căutați? 

— Magistrul a spus că Marcel are o cheie. 

— O cheie? se miră abatele. O cheie? Părea foarte agasat. 
Bineînţeles că avea o cheie, avea multe chei şi se găsesc 
toate în moară, dar nu putem... 

Abatele se împletici, apoi se uită stupefiat la Marek. 

În curte, oamenii strigau, arătând în sus. 

Marek spuse: 

— Înălţimea Ta... 

Abatele scuipă sânge şi căzu în brațele lui. Andre îl lăsă 
uşor. Simți săgeata din spatele abatelui chiar înainte de a o 
vedea. Mai multe săgeți şuierară şi căzură în iarba de lângă 


ei. 


Marek privi în sus şi văzu câteva siluete cafenii în 
clopotnița bisericii, trăgând care de care mai repede. O 
săgeată îi zbură pălăria de pe cap, o alta îi găuri mâneca 
tunicii, iar o alta se înfipse adânc în umărul abatelui. 

Următoarea săgeată îl lovi pe Marek în coapsă. Simţi o 
durere în tot piciorul, de parcă ar fi fost atins cu un fier 
înroşit, şi îşi pierdu echilibrul, căzând la pământ. 

Încercă să se ridice, dar era ameţit şi nu mai reuşi să-şi 
recapete echilibrul. Căzu din nou pe spate, dar săgețile 
continuau să şuiere în jurul lui. 

Prin ploaia de săgeți, în partea opusă a curții, Chris şi 
Kate fugeau să se adăpostească. Kate ţipă şi se împiedică, 
căzu la pământ cu o săgeată înfiptă în spate. Apoi se ridică 
repede şi Chris observă că săgeata nu o lovise, ci doar îi 
sfâşiase tunica la subsuoară. O săgeată îi şterse piciorul, 
sfâşiindu-i cracul pantalonului. Apoi ajunseră în pasajul 
acoperit, unde se prăbuşiră în spatele unei arcade, 
respirând din greu. Săgețile se loveau neîncetat de zidurile 
din piatră şi izbeau arcadele din jur. Chris întrebă: 

— Eşti teafără? 

Ea încuviință din cap, gâfâind. 

— Unde-i Marek? 


Chris sări în picioare şi aruncă prudent o privire pe după 


stâlp. 

— Oh, nu! zise el. 

Şi o luă la fugă pe coridor. 

Marek se ridică cu greu şi văzu că abatele era încă în 
viață. 

— lertați-mă! zise el. 

Şi îl ridică pe prelat pe umeri, pornind cu el spre colțul 
curții. Soldaţii din jur răspunseră cu aceeaşi monedă 
atacului inamic. Tirul cu săgeți pierdu din intensitate. 

Marek îl duse pe abate sub arcadele pasajului şi îl aşeză 
pe o parte. Bărbatul îşi scoase săgeata din propriul umăr şi 
o aruncă cât colo. Efortul îl lăsă fără suflu. 

— Spatele meu... spatele meu... 

Marek îl întoarse uşor. Săgeata din spate pulsa cu 
fiecare bătaie de inimă. 

— My Lord, doriți să o scot eu? 

— Nu. 

Abatele îl apucă de gât pe Marek cu un gest disperat, 
trăgându-l mai aproape. 

— Nu încă... un preot... un preot. 

Ochii i se rostogoleau. Un preot venea spre ei. 

— Soseşte acum, Sfinţia ta. 


Abatele păru uşurat auzindu-l, dar continua să-l ţină 


strâns pe Marek. Vocea lui era mai joasă acum, aproape o 
şoaptă. 

— Cheia pentru La Roque... 

— Da, Înălţimea Ta. 

— ... cameră... 

Marek aşteptă. 

— Ce cameră, Preasfinte? Ce cameră? 

— Arnaut... zise abatele dând din cap ca şi cum ar fi 
încercat să şi-l limpezească. Arnaut o să fie furios... 
cameră... 

Şi slăbi strânsoarea. Marek îi scoase săgeata din spate şi 
îl ajută să se întindă pe podea. 

— De fiecare dată când... făcea... nu spunea... deci... 
Arnaut... 

Închise ochii. 

Călugărul îşi făcu loc între cei doi, vorbind repede în 
latină. Scoase pantofii abatelui şi, punând o sticlă de ulei pe 
pământ, începu să facă cele de trebuință. 

Sprijinit de un stâlp din curte, Marek îşi scoase săgeata 
din coapsă. Îl lovise uşor şi nu intrase atât de adânc cât 
Crezuse el; erau doar două degete de sânge pe vârful ei. 

Lăsă să cadă săgeata tocmai când apărură Chris şi Kate. 


Priviră spre piciorul lui, apoi spre săgeată. Sângera. 


Kate îşi ridică dubletul şi sfâşie cu pumnalul o fâşie din 
poalele cămăşii de in O legă în jurul coapsei lui Marek, 
improvizând un bandaj. 

Marek zise: 

— Nu e chiar aşa de rău. 

— Atunci nu strică să ţi-l fac, spuse ea. Poţi să mergi? 

— Bineînţeles că pot merge, zise Marek. 

— Eşti palid. 

— Sunt bine, declară el. 

Şi se îndepărtă de stâlp, privind în curte. 

Patru soldați erau pe jos şi toată curtea era plină de 
săgeți. Ceilalţi oameni ai lui Arnaut plecaseră; nimeni nu 
mai trăgea spre clopotniță: din geamurile înalte se ridica 
fum. În partea opusă a curţii văzură şi mai mult fum, gros şi 
întunecat, venind din zona refectoriului. Întreaga mănăstire 
începuse să ardă. 

— Trebuie să găsim cheia aceea, zise Marek. 

— Dar e în camera lui. 

— Nu sunt prea sigur de asta. 

Marek îşi amintise că unul dintre ultimele lucruri pe care 
i le spusese Elsie, grafoloaga de la complexul arheologic, era 
în legătură cu o cheie. Şi un cuvânt pe care ea nu îl 


înțelegea. Nu îşi putea aminti detaliile - pe atunci era 


îngrijorat de soarta Profesorului —, dar îşi amintea precis că 
Elsie se uita la una dintre bucăţile de pergament care 
fuseseră găsite în mănăstire. Din acelaşi teanc în care 
fusese şi scrisoarea Profesorului. 

Şi Marek ştiu unde să găsească acele pergamente. 

Porniră în grabă pe coridorul ce ducea spre biserică. 

Unele ferestre cu vitralii fuseseră sparte, lăsând să iasă 
fumul. Din interior se auzeau strigăte de bărbaţi şi o clipă 
mai târziu un grup de soldați năvăli pe uşă. Marek se 
întoarse, conducându-i pe unde veniseră. 

— Ce facem? întrebă Chris. 

— Căutăm uşa. 

— Ce uşă? 

Marek o luă la stânga de-a lungul unui coridor acoperit, 
apoi din nou la stânga printr-o deschidere foarte strâmtă 
care îi conduse spre un spaţiu strâmt - un fel de magazie. 

Era luminată de o torță. În podeaua camerei se afla o 
trapă de lemn. O deschise cu o mişcare rapidă şi văzură 
nişte trepte ce coborau în întuneric. El apucă o torță şi 
coborâră cu toții. Chris, care era ultimul, închise trapa în 
urma lor. 

Ajunseră într-o cameră rece şi întunecoasă. 


Torța sfârâia în aerul rece. În lumina ei mişcătoare, 


văzură butoaie imense, cu un diametru de aproape doi 
metri, înşirate de-a lungul peretelui. Erau într-o pivniță de 
vinuri. 

— Ştiţi că în curând soldaţii vor găsi acest loc, zise 
Marek. 

Îi conduse fără ezitare prin mai multe încăperi cu butii. 
În spatele lui, Kate întrebă: 

— Ştii unde mergem? 

— Tu nu? 

Dar ea nu îşi putea da seama. Ea şi Chris se ţineau cât 
mai aproape de Marek, vrând să rămână în cercul liniştitor 
de lumină al torței. Acum treceau pe lângă cavouri, mici 
intrânduri în pereți în care se odihneau cadavrele, cu 
giulgiurile intrate în putrefacție. Uneori vedeau calote 
craniene cu bucăți de păr care se mai țineau încă de oase; 
uneori vedeau picioare cu oasele parțial expuse. Auzeau 
chițăitul slab al şobolanilor care ronțăiau în întuneric. 

Kate se cutremură. 

Marek merse mai departe până când, în sfârşit, se opri 
brusc într-o cameră aproape goală. 

— De ce ne-am oprit? întrebă ea. 

— Tu nu ştii? 


Se uită în jur, apoi îşi dădu seama că este în aceeaşi 


cameră subterană în care intrase cu câteva zile în urmă. 

Acolo era acelaşi sarcofag al unui cavaler, de data asta 
cu coşciugul acoperit. Lângă alt zid, pe o masă de lemn 
grosolan cioplită, erau întinse bucăți de pânză impermeabilă 
şi teancuri de manuscrise legate cu sfoară de cânepă. Mai 
într-o parte, pe un zid jos de piatră se afla un singur teanc 
de manuscrise şi  străluceau lentilele ochelarilor 
Profesorului. 

— Probabil că i-a pierdut ieri, zise Kate. Soldaţii trebuie 
să-l fi prins chiar aici. 

— Posibil. 

Se apropiară de Marek, care începuse să cerceteze 
pergamentele, unul după altul. Găsi repede mesajul 
profesorului, apoi se întoarse la documentul precedent. 

Se încruntă, studiindu-l în lumina torței. 

— Ce este? întrebă ea. 

— Este o descriere, îi răspunse el. A unui râu subteran 
şi... am găsit. 

Arătă pe o margine a manuscrisului o adnotație în 
latină. 

— Zice „Marcellus are cheia”. Arătă cu degetul. Şi pe 
urmă scrie ceva despre... ăă... o uşă sau o intrare şi picioare 


mari. 


— Picioare mari? 

— Stai puţin, zise el. Nu, nu despre asta e vorba. 

Acum îşi amintea ce îi spusese Elsie. 

— Zice: „picioare de uriaş”. Picioarele unui uriaş. 

— Picioarele unui uriaş? zise ea cu o privire în care se 
citea îndoiala. Eşti sigur că ai înțeles corect? 

— Aşa scrie aici. 

— Şi aici ce e? 

Sub degetul lui erau două cuvinte unul sub altul: 

DESIDE 

VIVIX 

— Îmi amintesc, zise Marek. Elsie a spus ceva despre un 
cuvânt nou pentru ea, vivix. Dar nu a spus nimic despre 
deside. Şi mie nu prea îmi seamănă a latină. Şi nu e nici în 
occitană sau în franceza veche. 

Cu pumnalul, tăie un colț din pergament, apoi scrise cele 
două cuvinte pe material, îl împături şi îl strecură în 
buzunar. 

— Dar ce înseamnă? insistă Kate. 

Marek dădu din cap. 

— Nu am nici cea mai vagă idee. 

— A fost adăugat pe margine, zise ea. Poate că nu 


înseamnă nimic, poate e o mâzgăleală sau o notiță, ori ceva 


de genul ăsta. 

— Mă îndoiesc. 

— Dar e sigur că şi pe timpuri mâzgălea lumea. 

— Ştiu, dar asta nu seamănă a mâzeăleală, Kate. E o 
însemnare serioasă. 

Se întoarse spre manuscris, urmărind textul cu degetul. 

— Bine. Bine... aici scrie Tranzitus occultus incipit... — 
pasajul începe... propre ad capellam vindem, sive capellam 
mortis — la capela verde, cunoscută şi sub numele de capela 
Morții... şi... 

— Capela verde? se miră ea cu voce schimbată. 

Marek încuviință din cap. 

— Exact. Dar nu se precizează unde este capela. Oftă. 

Dacă pasajul face într-adevăr legătura cu peşterile din 
peretele calcaros, ar putea fi oriunde. 

— Nu, Andre, zise ea. Nu e chiar oriunde. 

— Ce vrei să spui? 

— Vreau să spun, zise Kate, că ştiu unde e capela verde. 

Kate le explică: 

— Apărea pe hărțile proiectului Dordogne -— este o mină 
chiar lângă complexul nostru arheologic. Îmi amintesc că 
mă întrebam de ce nu a fost şi ea inclusă în proiect, doar 


era aşa de aproape. Pe hartă scria „chapelle verte morte” şi 


mă gândeam că înseamnă „capela morţii verzi”. Îmi 
amintesc fiindcă părea un nume ieşit din romanele lui Edgar 
Allan Poe. 

— Îţi aminteşti exact unde este? 

— Nu exact, decât că este în pădure, la circa un 
kilometru nord de Bezenac. 

— Atunci e posibil, zise Marek. Un tunel de un kilometru 
lungime este posibil. 

Din spate începea să se audă zgomotul soldaților care 
coborau în pivniță. 

— E timpul să plecăm! 

Îi conduse spre stânga, într-un coridor unde se afla o 
scară. Atunci când o văzuse Kate, cândva de mult, dispărea 
sub o movilă de pământ. Acum mergea drept în sus, spre o 
trapă de lemn. 

Marek urcă treptele şi împinse lemnul cu umărul. Se 
deschise cu uşurinţă. Văzură cerul cenuşiu şi fum. 

Marek trecu prin trapă şi ei îl urmară. 

leşiseră într-o livadă, cu pomii bine rânduiți şi cu 
frunzele de un verde viu, de primăvară. O luară la fugă 
printre arbori, ajungând în cele din urmă la zidul mănăstirii. 
Avea trei metri şi jumătate înălțime - prea mult pentru a-l 


escalada. Dar se cățărară într-un copac şi de acolo îşi 


dădură drumul pe deasupra zidului, aterizând în afară. 
Chiar în fața lor era o porţiune de pădure deasă, încâlcită. 
Fugiră într-acolo, intrând încă o dată sub coroanele 


întunecoase ale copacilor. 

În laboratoarele ITC, David Stern se depărtă la câţiva 
paşi de maşina-prototip. Privea micul pachet electronic, pe 
care îl asamblase şi testase în ultimele cinci ore. 

— Asta e tot, zise el. Le putem trimite mesajul. 

Acum era noapte în laborator; ferestrele de sticlă erau 
întunecate. 

— Cât e ceasul acolo? întrebă el. 

Gordon calculă pe degete. 

— Au ajuns pe la ora opt dimineaţa. Au trecut douăzeci 
şi şapte de ore. Aşa că e unsprezece dimineața, a doua zi. 

— În regulă. Ar trebui să fie bine. 

Stern reuşise să construiască aparatul electronic de 
comunicare, neținând seama de cele două argumente 


puternice ale lui Gordon cum că acesta nu va funcționa. 


Pretindea că nu se poate trimite un mesaj în trecut 
pentru că nu aveau de unde să ştie unde va ateriza 
aparatul. 

Statistic, erau şanse destul de mari ca aparatul să nu 
aterizeze în locul unde se găsea echipa. Cea de-a doua 
problemă era că nu aveau cum să ştie dacă destinatarii au 
primit mesajul sau nu. 

Dar Stern rezolvase foarte simplu ambele obiecții. 

Aparatul conţinea o stație de emisie-recepție, identică cu 
cele pe care membrii echipei le aveau montate în ureche, şi 
două mici reportofoane. Primul reportofon transmitea 
mesajul, cel de-al doilea înregistra orice mesaj care ajungea 
la aparatul de emisie-recepţie. Întreaga alcătuire era, după 
cum o numise Gordon cu admiraţie, un robot telefonic în 
multivers. 

Stern înregistra un mesaj care suna aşa: „Sunt David. 
Sunteţi plecaţi de douăzeci şi şapte de ore. Nu încercați să 
vă întoarceți decât după ce se împlinesc treizeci şi două de 
ore. Abia atunci vom putea să vă primim la capătul ăsta. 
Între timp, spuneţi-mi dacă sunteţi bine. Vorbiţi şi se va 
înregistra. Deocamdată, la revedere. Pe curând”. 

Stern ascultă mesajul pentru ultima oară şi zise: 


— Bun, hai să-l trimitem. 


Gordon butonă pe consola de control. Maşina începu să 
facă zgomot şi se învălui în lumină albastră. 

Cu câteva ore mai înainte, când începuse să lucreze la 
aparatul lui de transmis mesaje, singura preocupare a lui 
Stern era că s-ar putea ca prietenii lui să nu ştie că nu se 
pot întoarce. În concluzie, şi-i imagina într-o situaţie dificilă, 
poate atacați din toate părțile şi chemând maşina în ultimul 
moment, convinşi că se pot întoarce imediat. 

Aşa că Stern considera că trebuie anunțați că 
deocamdată nu se pot întoarce. 

Inițial, acesta fusese motivul lui de îngrijorare. Dar acum 
exista şi un al doilea, încă şi mai important. Aerul din 
subsol fusese curățat de circa şaisprezece ore. Echipe de 
lucrători intraseră şi reconstruiseră pista de tranzit. De 
multe ore era monitorizată întruna. 

Şi nu apăruseră dereglări de câmp. 

Ceea ce însemna că nu făcuseră nicio încercare să se 
întoarcă. lar Stern avea sentimentul - bineînțeles, nimeni 
nu ar fi spus-o pe şleau, cu atât mai puţin Gordon - că 
personalul ITC considera că un interval mai mare de 
douăzeci de ore fără dereglări de câmp constituie un semn 
rău. Simțea că mulți dintre angajaţii ITC credeau că echipa 


pierise deja. 


Aşa că aparatul lui Stern îi interesa mai puțin pentru a 
afla dacă se poate trimite un mesaj în trecut, dar mai mult 
dacă se va primi vreun mesaj, ceea ce ar fi fost o dovadă că 
membrii echipei erau încă în viață. 

Stern înzestrase aparatul cu o antenă. Şi făcuse o mică 
roată cu clichet care mişca antena flexibilă la unghiuri 
diferite şi repeta mesajul de trei ori. Aşa că erau trei şanse 
ca echipa să răspundă. După aceea, maşina se întorcea 
automat în prezent, exact cum procedaseră atunci când 
folosiseră aparatele foto. 

— A pornit, zise Gordon. 

Cu flashuri de lumină laser, maşina începu să se 
micşoreze pe podea. 

Aşteptarea era neplăcută. Zece minute mai târziu, 
maşina se întoarse. Vapori reci fâsâiau pe podea, în timp ce 
Stern scoase obiectul electronic, rupse banda adezivă care 
ținea componentele laolaltă şi începu să deruleze. 

Se auzi mesajul. 

Niciun răspuns. 

Din nou se auzi mesajul. 

Încă o dată, niciun răspuns. Zgomot de paraziți, în rest 
NIMIC. 


Gordon se uita fix la Stern cu o figură inexpresivă. 


Stern zise: 

— Pot fi multe explicații. 

— Bineînţeles că pot fi, David. 

Mesajul fu reluat a treia oară. 

Stern îşi ținea respiraţia. 

Din nou zgomot de paraziți şi apoi, în tăcerea 
laboratorului, se auzi vocea lui Kate spunând: „Băieți, ați 
auzit ceva?” 

Marek: „Despre ce vorbeşti?” 

Chris: „Doamne, Kate, închide aparatul auditiv”. 

Kate: „Dar...” 

Marek: „Închide-/”. 

Zgomot de paraziți. Nu se mai auzeau voci. 

Însă scopul fusese atins. 

— Sunt în viață, zise Stern. 

— Fără doar şi poate că sunt, aprobă Gordon. Să 
mergem să vedem cum stau lucrările pe platforma de 
tranzit. 

Doniger se plimba prin birou, repetând discursul, 
repetând gesturile cu mâna, întoarcerile. Avea reputația 
unui vorbitor priceput, chiar carismatic, dar Kramer ştia că 
acest lucru nu venea de la sine. Mişcările, frazările, gesturile 


erau mai degrabă rezultatul unor pregătiri îndelungate. 


Doniger nu lăsa nimic la voia întâmplării. 

Cândva, comportamentul lui o lăsase perplexă pe 
Kramer: repetițiile fără sfârşit şi obsesive pentru orice 
apariție în public păreau ciudate pentru un bărbat care, în 
majoritatea situațiilor, nu dădea doi bani pe părerea altora. 

În cele din urmă înțelese că lui Doniger îi plăceau 
discursurile publice pentru că îi dădeau o mare posibilitate 
de a manipula. Era convins că este mai deştept decât toți şi 
un discurs convingător — „Nici n-or să-şi dea seama ce i-a 
lovit” — era încă o demonstrație în acest sens. 

Acum Doniger se plimba, folosind-o pe Kramer ca unic 
spectator: 

— Suntem cu toţii conduşi de trecut, deşi nimeni nu 
înțelege acest lucru. Nimeni nu recunoaşte puterea 
trecutului, spunea el cu un semn larg din mână. Dar, dacă 
vă gândiţi puțin, vă dați seama că trecutul a fost 
întotdeauna mai important decât prezentul. Prezentul e ca o 
insulă coraliferă ce se ridică deasupra apei, dar este 
construită peste milioane de corali morți care se află 
dedesubt şi pe care nu îi vede nimeni. În acelaşi fel, lumea 
noastră de fiecare zi este construită peste milioane şi 
milioane de evenimente şi decizii care s-au petrecut în 


trecut. lar ceea ce adăugăm în prezent este trivial. 


Un adolescent ia micul dejun, apoi se duce la magazin să 
îşi cumpere ultimul CD al unei noi formaţii. Puştiul crede că 
trăieşte într-un moment modern. Dar cine a definit noțiunea 
de formație? Cine a definit „magazinul”? 

Cine a definit noțiunea de „adolescent? Sau micul 
dejun? 

Ca să nu mai pomenim de restul, întregul edificiu social 
în care trăieşte puştiul - familie, şcoală, haine, transport şi 
guvern. 

Nimic din toate acestea nu a fost hotărât în prezent. 

Marea majoritate s-a hotărât cu sute de ani în urmă. 
Cinci sute de ani, o mie de ani. Acest copil stă în vârful 
muntelui, care este trecutul. Pe care el nu-l remarcă. Este 
condus de ceea ce nu vede niciodată, ceva la care nu se 
gândeşte niciodată, nu ştie. Este o formă de constrângere 
acceptată fără discuție. Acelaşi copil este sceptic față de alte 
forme de control — restricțiile părinților, mesajele comerciale, 
legile guvernamentale. Dar regulile invizibile ale trecutului, 
care decid aproape totul în viața lui, nu sunt puse la 
îndoială. Asta înseamnă putere. Puterea care poate fi luată 
şi folosită. Pentru că, aşa cum prezentul este guvernat de 
trecut, la fel este şi viitorul. De aceea afirm că viitorul 


aparține trecutului. Şi motivul... 


Doniger se opri, enervat. Celularul lui Kramer sună, ea 
răspunse. Umblă înainte şi înapoi, așteptând. Încercă un 
gest din mână, apoi altul. 

În cele din urmă, Kramer închise telefonul şi se uită la el. 
O întrebă: 

— Da? Ce este? 

— Era Gordon. Sunt în viață, Bob. 

— S-au întors cumva? 

— Nu, dar avem un mesaj înregistrat al vocilor lor. 

Trei dintre ei sunt cu siguranţă vii. 

— Un mesaj? Cui i-a venit ideea cum să-l înregistreze? 

— Lui Stern. 

— Serios? Poate că nu-i aşa de prost cum credeam. Ar 
trebui să-l angajăm. Făcu o pauză. Aşadar, vrei să spui că 
se vor întoarce totuşi? 

— Nu. Nu sunt sigură de asta. 

— Care e problema? 

— Îşi ţin aparatele auditive închise. 

— Da? Dar de ce? Bateriile au suficientă putere ca să 
funcționeze neîntrerupt treizeci şi şapte de ore. Nu au niciun 
motiv să le țină închise. Făcu ochii mari. Crezi? 

Crezi că e el? Crezi că e Deckard? 


— Poate că da. 


— Cum? A trecut mai mult de un an. Deckard trebuie să 
fie mort deja — îți aminteşti că mereu se lua la bătaie cu câte 
cineva? 

— Păi ceva i-a determinat să închidă aparatele... 

— Nu ştiu, zise Doniger. Rob avea prea multe erori de 
transcripție şi era incontrolabil. La dracu”, trebuia să ajungă 
în închisoare. 

— Da. Pentru că a bătut în bar un tip pe care nu îl mai 
văzuse niciodată, zise Kramer. În raportul poliției scria că 
Deckard l-a lovit de cincizeci şi două de ori cu un scaun 
metalic. Omul a fost în comă timp de un an. Şi cu siguranță 
Rob urma să intre la închisoare. De aceea s-a oferit voluntar 
să meargă încă o dată în trecut. 

— Dacă Deckard este încă în viață, zise Doniger, atunci 
şi ei au dat de belea. 


— Da, Bob. Sunt într-o mare belea. 

09: 57: 02 
În întunericul rece al pădurii, Marek desena pe pământ 


cu un băț o hartă rudimentară. 


— Acum suntem aici, în spatele mănăstirii. Moara e aici, 
la circa un sfert de milă de locul unde ne găsim. Există un 
punct de control de care trebuie să trecem. 

— Îhî, făcu Chris. 

— Apoi va trebui să pătrundem în moară. 

— Într-un fel sau altul, zise Chris. 

— Exact. După aceea vom obține cheia. Aşa că ne vom 
duce la capela verde. Care unde este, Kate? 

— Dacă asta e La Roque, în vârful colinei, atunci asta e 
pădurea, chiar la nord. Drumul e cam pe aici. Capela nu 
cred să fie prea departe — poate aici. 

— O milă? Două mile? 

— Să zicem două mile. 

Marek dădu din cap. 

— Păi, e destul de uşor, zise Chris ridicându-se şi 
începând să-şi scuture praful de pe mâini. Nu trebuie decât 
să trecem de soldații înarmaţi de la punctul de control, să 
intrăm în moara fortificată şi apoi să ajungem în capelă 
având grijă să nu fim ucişi între timp. Hai să mergem. 

Lăsând pădurea în urma lor, porniră printr-un peisaj de 
coşmar. Flăcări se ridicau deasupra mănăstirii Sainte-Mere 
şi nori de fum întunecau soarele. Cenuşa neagră acoperea 


pământul, le cădea pe feţe şi făcea aerul greu de respirat. În 


gură simțeau gust de nisip. Peste râu, abia puteau distinge 
contururile întunecoase ale Castelgard-ului, transformat 
între timp într-o ruină întunecată ce fumega pe coasta 
dealului. 

Mergând prin zona devastată, multă vreme nu zăriră 
picior de om. Trecură pe lângă o fermă, la vest de mănăstire, 
şi acolo, pe pământ, zăcea un bătrân cu două săgeți înfipte 
în piept. Înăuntru se auzea un copil plângând. 

Se uitară şi văzură o femeie moartă, sfârtecată, întinsă 
cu fața în jos lângă foc şi un băiat de şase ani care privea fix 
spre cer, cu burta spintecată. Nu vedeau bebeluşul, dar 
sunetele păreau să vină de la o pătură din colț. 

Kate porni într-acolo, dar Marek o opri. 

— Nu te duce. 

Porniră mai departe. 

Fumul plutea deasupra unui peisaj pustiu, alcătuit din 
colibe abandonate şi câmpuri părăsite. În afară de casa cu 
locatarii ei măcelăriți, nu mai întâlniră pe nimeni. 

— Unde-au dispărut toți? întrebă Chris. 

— Sunt în pădure, spuse Marek. Au case acolo şi 
adăposturi subterane. Ştiu ce să facă. 

— În pădure. Dar cum trăiesc? 


— Atacând orice soldat care trece pe acolo. De aceea 


cavalerii ucid orice persoană pe care o găsesc în pădure. 

Presupun că sunt haiduci - briganzi — şi ştiu că haiducii 
le vor răspunde cu aceeaşi monedă dacă vor putea. 

— Ceea ce ni s-a întâmplat şi nouă când am ajuns aici 
prima dată? 

— Da, confirmă Marek. Antagonismul dintre oamenii de 
rând şi nobili este acum mai puternic ca oricând. Oamenii 
de rând sunt mânioşi că sunt obligați să suporte clasa 
cavalerilor, cu birurile şi zeciuielile lor, dar atunci când e 
nevoie, cavalerii nu-şi respectă partea lor de obligații. Nu pot 
câştiga bătăliile pentru a proteja țara. Regele Franţei a fost 
făcut prizonier, iar acest lucru este foarte simbolic pentru 
populaţia de rând. Şi acum, că războiul dintre Franţa şi 
Anglia a încetat, ei îşi dau perfect seama că, de fapt, 
cavalerii vor provoca şi viitoarele distrugeri. Şi Arnaut şi 
Oliver au luptat pentru regii lor la Poitiers. Şi acum jefuiesc 
amândoi țara pentru a-şi plăti trupele. Oamenilor nu le 
place asta. Aşa că alcătuiesc bande de rebeli, trăiesc în 
pădure, răzbunându-se de câte ori au ocazia. 

— Şi ferma? întrebă Kate. Cum s-a întâmplat? 

Marek ridică din umeri: 

— Poate că fratele tău a fost ucis în pădure de țărani 


bandiți. Poate că fratele tău a băut prea mult într-o noapte, 


a pornit la plimbare şi a fost ucis şi dezbrăcat la piele de 
bandele de țărani. Poate că soţia şi copiii tăi călătoreau de la 
un castel la altul şi au dispărut fără urmă. În cele din urmă, 
vrei să-ți descarci furia şi frustrarea pe cineva. Şi în cele din 
urmă asta şi faci. 

— Dar... 

Marek tăcu, arătând spre înainte. Deasupra unui şir de 
arbori, un steag fluturând în culorile verde-negru se mişca 
rapid spre stânga, purtat de un călăreț în galop. 

Apoi arătă spre dreapta. Merseră rapid în susul râului şi 
ajunseră în sfârşit la podul morii şi la barajul de ostaşi. 

Pe malul râului, podul morii se sfârşea cu un zid înalt de 
piatră care avea o intrare sub formă de arcadă. Dincolo de 
arcadă era o gheretă din piatră pentru colectarea taxei. 

Singurul drum care ducea spre La Roque trecea pe sub 
arcadă, ceea ce însemna că soldații lui Oliver, care controlau 
podul, controlau totodată şi drumul. 

Deasupra drumului, dealurile calcaroase erau înalte şi 
abrupte. Nu exista alternativă la trecerea pe sub arcadă. 

Şi lângă arcadă, vorbind cu soldaţii în preajma gheretei, 
era Robert de Kere. 

Marek clătină din cap. 


Drumul era plin de țărani - majoritatea femei şi copii, 


unii ducând câteva lucruşoare - care căutau protecția 
castelului La Roque. De Kere vorbea cu un soldat de Pază şi 
arunca din când în când câte o privire spre ţărani. 

Nu părea să fie prea atent, dar nu puteau trece de el 
neobservați. 

În cele din urmă, de Kere intră în podul fortificat. 

Marek le făcu semn celorlalți şi porniră toţi trei pe drum, 
mişcându-se încet spre barajul de soldați. Marek însuşi 
simțea că transpiră. 

Gărzile verificau obiectele oamenilor şi confiscau orice 
lucru care părea de valoare, aruncându-l într-o grămadă la 
marginea şoselei. 

Marek ajunse la arcadă şi înaintă liniştit. Soldaţii îl 
priveau, dar el nu li se uită în ochi. Trecu de ei, apoi Chris, 
şi în sfârşit şi Kate. 

Urmară mulțimea de-a lungul râului, dar, când oamenii 
o luară spre cetatea La Roque, Marek porni în direcția 
opusă, spre malul apei. 

Nu era absolut nimeni în preajmă şi, privind prin 
frunzişul arborilor, studiară podul fortificat al morii, care 
acum era la circa patru sute de metri depărtare. 

Ceea ce se vedea nu era deloc încurajator. 


La fiecare capăt al podului erau turnuri de gardă masive, 


înalte de două caturi, cu pasaje de legătură situate la 
înălțime şi nişe pentru arcaşi pe toate laturile. În vârful celui 
mai înalt turn de pază văzură două duzini de soldați în 
cafeniu şi gri care scrutau pe deasupra crenelurilor, gata de 
luptă. Pe vârful turnului mai îndepărtat era un număr egal 
de soldați şi se vedeau flamurile lordului Oliver care se 
unduiau în vânt. 

Între cele două turnuri, podul era alcătuit din două 
construcții de mărimi diferite, conectate prin rampe. Patru 
roți de apă se roteau dedesubt, mişcate de curentul apei, 
accelerat cu ajutorul unui şir de ecluze şi canale. 

— Ce părere ai? îl întrebă Marek pe Chris. Chris studiase 
ani de zile această structură, aşa că o cunoştea cel mai bine. 
Putem pătrunde înăuntru? 

Chris dădu din cap. 

— Nicio şansă. Locul e împânzit de soldați. N-avem cum 
să intrăm. 

— Care este clădirea cea mai apropiată de noi? întrebă 
Marek, arătând spre o construcție din lemn cu două 
niveluri. 

— Aia trebuie să fie o moară de făină, având probabil 
roțile care macină la nivelul superior. Făina curge printr-un 


tobogan până la nivelul inferior, de unde este mai uşor de 


introdus în saci şi de cărat afară. 

— Câţi oameni lucrează aici? 

— Probabil doi sau trei. Dar acum - şi arătă spre soldați 
- poate că niciunul. 

— Bine. Şi cealaltă clădire? 

Marek arătă spre cea de-a doua clădire, legată de prima 
printr-o scurtă rampă. Construcţia era mai lungă şi mai 
joasă. 

— Nu sunt sigur, zise Chris. Ar putea fi pentru 
prelucrarea metalelor, o fabrică de celuloză pentru hârtie 
sau o zdrobitoare pentru pasta de bere ori chiar o moară 
pentru prelucrarea lemnului. 

— Vrei să spui cu ferăstraie? 

— Da. Aveau pe atunci ferăstraie acționate hidraulic. 

Dacă asta e acolo. 

— Dar nu poți fi sigur? 

— Nu, doar privind clădirea, nu. 

Kate zise: 

— Îmi pare rău, dar cred că nici n-are rost să mai 
vorbim. Uitaţi-vă: pur şi simplu nu avem cum intra. 

— Trebuie să intrăm, zise Marek. Ca să cercetăm chilia 
fratelui Marcel şi să luăm cheia de acolo. 


— Dar cum, Andre? Cum să intrăm? 


Marek se uită în tăcere îndelung la pod şi în cele din 
urmă zise: 

— Înotăm. 

Chris clătină din cap: 

— Nici vorbă. 

Pilonii din apă ai podului erau drepți, cu pietrele verzi şi 
alunecoase. 

— N-o să reuşim nicicând să ne cățărăm pe acolo! 


— Dar cine a pomenit de cățărat? se miră Marek. 

09: 27: 33 

Chris suspină când simți apa rece a râului. Marek se 
depărta deja de țărm, lăsându-se în voia curentului. Kate 
era chiar în spatele lui, mişcându-se spre dreapta pentru a 
se plasa în centrul curentului. Chris venea în urma lor, 
aruncând priviri neliniştite spre mal. Până acum, soldații nu 
îi văzuseră. Zgomotul apei îi vâjâia puternic în urechi, era 
singurul sunet pe care îl auzea. Întoarse capul ca să se uite 


înainte spre podul care se apropia. Işi simțea corpul 


încordat. Ştia că are o singură şansă. Dacă rata, curentul îl 


va împinge mai departe şi era puţin probabil că ar reuşi să 
se mai întoarcă fără a fi prins. 

Aşa stăteau lucrurile. 

O singură şansă. 

O serie de diguri mici de piatră fuseseră construite 
pornind dinspre malurile râului pentru a accelera apa, ceea 
ce îi îngăduia acum să se mişte mult mai rapid. Chiar 
înaintea lui era o deschizătură de ecluză, apoi imediat 
urmau roțile. Erau în umbra podului. Totul se petrecea 
rapid. Apele râului erau înspumate şi vuiau. Apropiindu-se, 
auzi zgomotul roților de lemn. 

Marek ajunse la prima roată; se apucă de spiţe, se răsuci 
într-o parte, păşi pe zbat şi se ridică purtat de roată, după 
care dispăru din vedere. 

Văzându-l pe el, totul părea uşor. 

Acum Kate ajunsese la cea de-a doua roată, de lângă 
mijlocul podului. Agilă, prinse uşor spița care se ridica, dar 
în secunda următoare fu cât pe-aci să o scape. În cele din 
urmă reuşi şi ea să sară pe un zbat, ghemuindu-se. 

Chris aluneca de-a lungul canalului oblic, gemând 
atunci când se lovea cu capul de pietre. Apa din jurul lui 
fierbea ca o cascadă, curentul purtându-l cu repeziciune 


spre roata morii. 


Acum era rândul lui. 

Roata era aproape. 

Zori spre cea mai apropiată spiță de deasupra apei şi o 
apucă -— rece şi alunecoasă —, mâna îi alunecă — țăndările îi 
tăiau degetele —, o scăpă din mână - se prinse cu cealaltă 
mână - disperat —, spița se ridică în aer — nu se putea ţine —, 
îi dădu drumul, căzu în apă - se întinse spre spița 
următoare - o rată — şi apoi fu măturat de curent, dus tot 
înainte, spre lumină, în josul râului. 

Ratase! 

Fir-ar să fie! 

Curentul îl împingea tot mereu. Departe de pod, departe 
de ceilalți. 


Acum rămăsese singur. 

09: 25: 12 

Kate se urcase într-un genunchi pe o paletă a roții şi se 
simți acum scoasă din apă. Aduse şi celălalt genunchi şi se 
ghemui, simțindu-şi corpul ridicat în aer. Se uită peste 


umăr şi îl văzu pe Chris dus în jos de curent, capul lui 


plutind în lumină. Apoi fu dusă în sus şi în jos şi în moară. 

Sări pe pământ şi se ghemui în întuneric. Podeţul de 
scânduri de sub picioarele ei scârțâi şi simțea miros de 
umezeală mucegăită. Se afla într-o mică încăpere, în spatele 
ei era roata, iar în dreapta un angrenaj de roți dințate din 
lemn care scârțâia zgomotos. Roţile dințate făceau să se 
rotească un ax vertical care dispărea în tavan. 

Stând nemişcată şi ascultând, simţea stropii de apă, dar 
nu auzea decât zgomotul apei şi scârțâitul lemnului. 

Chiar în faţa ei era o uşă. Apucă pumnalul şi deschise 
uşa, împingând-o uşor. 

Pe toboganul din lemn care ieşea din tavanul de 
deasupra coborau grăunţe şi se scurgeau într-o ladă pătrată 
aflată alături de ea, pe podea. În colț se afla o grămadă mare 
de saci cu grăunțe. Aerul era încețoşat din pricina prafului 
galben. Praful acoperea toți pereții, toate suprafețele şi scara 
din colțul încăperii care ducea la catul de sus. Îşi aminti de 
vorbele lui Chris, care zisese odată că acest praf este 
explozibil, că o flacără ar putea duce la incendierea clădirii. 
Şi, într-adevăr, nu vedea nicio lumânare în cameră, niciun 
suport de lumânări pe pereţi. Nicio sursă de foc. 

Cu grijă, se strecură spre scară. Abia când ajunse acolo 


observă doi bărbați culcați printre saci, sforăind tare, cu 


butelci de vin goale la picioarele lor. Dar niciunul nu dădea 
semne că s-ar trezi. 

Începu să urce scara. 

Trecu pe lângă o roată din granit care se învârtea cu 
zgomot, frecându-se de o alta, aşezată dedesubt. Grăunţele 
coborau pe un fel de pâlnie şi intrau în gaura din centrul 
pietrei superioare. Făina ieşea pe părțile laterale şi se 
scurgea printr-o altă gaură spre podeaua de dedesubt. 

În colțul camerei era Marek, aplecat asupra cadavrului 
unui soldat întins pe jos. Îşi duse degetul la gură şi arătă 
spre o uşă din dreapta. Kate auzi voci: soldaţii din ghereta 
portarului. În tăcere, Marek ridică scara şi o propti aşa încât 
să blocheze uşa. 

Împreună, îi luară soldatului paloşul, arcul şi tolba cu 
săgeți. Cadavrul era greu; fu surprinzător de dificil să-i 
desprindă armele. Se uită la fața bărbatului — nu se răsese 
de două zile şi avea o ulcerațţie la gură. Ochii lui larg 
deschişi erau căprui. 

Sări înapoi speriată când omul ridică brusc mâna spre 
ea. Apoi îşi dădu seama că îşi prinsese mâneca udă în 
brățara lui. Trase de mânecă şi mâna căzu la loc cu zgomot. 

Marek luă paloşul soldatului. Ei îi dădu arcul şi săgețile. 


Câteva veşminte albe de călugări atârnau pe un şir de 


cuie bătute în perete. Marek desprinse unul şi îi dădu şi ei 
un altul. 

Acum arătă spre stânga, către rampa ce ducea la cea de- 
a doua clădire. Doi soldaţi în cafeniu şi gri erau pe rampă, 
blocându-le drumul. 

Marek privi în jur, găsi un baston greu folosit pentru a 
urui grăunţele şi i-l dădu. Într-un colț găsi mai multe butelci 
de vin. Luă două din ele, deschise uşa şi spuse ceva în 
occitană, făcându-le soldaților semn cu butelcile. 

Ei veniră în grabă. Marek o împinse pe Kate într-o parte 
a uşii şoptindu-i: 

— Tare! 

Primul soldat sosi, urmat imediat de cel de-al doilea. 

Ea îl lovi în cap cu băţul, izbindu-l atât de tare încât era 
sigură că îi spărsese craniul. Nici vorbă. Bărbatul căzu, apoi 
dădu imediat să se ridice. Ea îl mai lovi de două ori, după 
care omul căzu pe burtă fără să mai mişte. Între timp, 
Marek spărsese butelca de vin în capul celui de-al doilea 
soldat şi acum îi căra picioare în burtă. Bărbatul se zbătea 
ridicând braţele să se apere, până când ea îl lovi cu bastonul 
în cap şi nu mai mişcă. 

Marek dădu din cap, îşi strecură sabia sub sutană şi o 


porni spre rampă, cu capul uşor aplecat, ca un călugăr. 


Kate venea în urma lui. 

Nu îndrăznea să privească soldații din turnurile de pază. 
Reuşise să strecoare tolba sub sutană, dar era nevoită să 
poarte arcul în exterior, la vedere. Nu ştia dacă o văzuse sau 
nu cineva. Ajunseră la următoarea clădire şi Marek se opri 
lângă uşă. Ascultară, dar nu se auzea decât un zdrăngănit 
repetat şi vuietul râului de dedesubt. 

Marek deschise uşa. 

Chris tuşea şi strănuta plutind pe râu în jos. Curentul 
era mai slab acum, dar ajunsese deja la o sută de metri de 
moară. Pe ambele părți ale râului erau adunați oamenii lui 
Arnaut, evident aşteptând ordinul de a ataca podul. În 
apropiere stăteau un mare număr de cai, ținuți de paji. 

Soarele se reflecta strălucitor de pe suprafața apei pe 
feţele ostaşilor lui Arnaut. Îi văzu clipind, apoi întorcându-se 
cu spatele la râu. Chris îşi dădu seama că din cauza 
strălucirii orbitoare nu îl observaseră. 

Fără să se agite sau să ridice braţele, îşi făcu drum spre 
malul de nord al râului şi se strecură printre tufişurile care 
atârnau deasupra apei. Aici nu-l putea vedea nimeni. 

Îşi permise un răgaz de câteva minute ca să-şi tragă 
sufletul. 


Trebuia să rămână pe această parte a râului, cea 


franceză, dacă voia să se reîntâlnească cu Andre şi Kate. 

Asta numai dacă ei reuşeau să iasă vii din moară. 

Chris nu ştia ce şanse aveau. Moara mişuna de soldați. 

Apoi îşi aminti că piesa de ceramică este încă la Marek. 

Dacă el murea sau dispărea, nu se mai puteau întoarce 
vreodată acasă. Se gândi însă că, probabil, oricum nu mai 
aveau cum să se întoarcă. 

Ceva îl lovi în ceafă. Se întoarse şi văzu un şobolan mort, 
umflat de gaze, care plutea pe apă. Momentul de repulsie îl 
grăbi să iasă din râu. Nici urmă de soldați în locul în care se 
afla el. Oamenii se adăpostiseră la umbra unui crâng de 
stejari, la vreo zece metri în josul apei. leşi din apă şi se piti 
printre tufişuri. Simţea cum se încălzeşte în bătaia soarelui. 
Auzea soldații care râdeau şi glumeau. 

Ştia că trebuie să plece, să caute un loc mai sigur. Acolo 
unde se afla acum, întins printre tufişurile joase de la țărm, 
putea fi observat de oricine mergea de-a lungul râului. Dar 
pe măsură ce se încălzea, se simțea învins de epuizare. 

Ochii îi erau grei, mădularele obosite şi, în ciuda 
pericolului iminent, îşi zise că va închide ochii numai câteva 
clipe. 

Doar câteva clipe. 


Înăuntrul morii, zgomotul era asurzitor. Kate tresări 


când păşi pe podeaua celui de-al doilea nivel şi privi în jos 
spre încăperea de dedesubt. Pe toată lungimea clădirii, două 
rânduri de ciocane grele cădeau ritmic pe nişte nicovale de 
fierărie, făcând un zgomot neîntrerupt care reverbera pe 
zidurile de piatră. 

Pe lângă fiecare nicovală se găsea câte o vană cu apă şi 
un vas cu jeratic încins. Fără îndoială era o forjă, unde se 
călea oţelul. Roţile asigurau forța necesară loviturilor. 

Dar acum ciocanele mecanice acționau nesupravegheate, 
iar şapte-opt soldați în uniforme cafenii şi gri cercetau 
metodic fiecare colțişor al încăperii, umblând pe după 
cilindrii care se roteau şi pe sub ciocanele care loveau, 
pipăind pereţii în căutarea compartimentelor secrete şi 
cotrobăind prin lăzile cu unelte. 

Kate nu avea nicio îndoială că soldaţii căutau cheia 
fratelui Marcel. 

Marek se întoarse spre ea şi îi făcu semn că trebuie să 
coboare pe scări şi spre o uşă laterală, acum întredeschisă. 
Era singura uşă din peretele lateral; nu avea încuietoare şi 
mai mult ca sigur era camera lui Marcel. 

Şi se vedea că fusese deja cercetată. 

Faptul nu părea să-l deranjeze pe Marek, care cobori 


hotărât. Ajunşi la baza scării, îşi croiră drum printre 


ciocanele zgomotoase şi se strecurară în odaia lui Marcel. 

Marek clătină din cap. 

Într-adevăr, asta era o chilie de călugăr, foarte mică şi 
izbitor de goală: numai un pat foarte îngust, un lighean 
Pentru apă şi o oală de noapte. Lângă pat - o măsuţă şi o 
lumânare. Asta era tot. Două sutane albe atârnau pe un cui, 
pe fața interioară a uşii. 

Nimic altceva. 

Nu încăpea îndoială că nu existau chei în această 
cameră. Şi chiar dacă existaseră, soldații le găsiseră deja. 

Totuşi, spre uimirea lui Kate, Marek se lăsă în patru labe 
şi începu să cerceteze metodic pe sub pat. 

Marek îşi aminti spusele abatelui chiar înainte de a 
muri. 

Abatele nu cunoştea amplasarea pasajului şi dorea din 
tot sufletul să o afle pentru a i-o putea comunica lui Arnaut. 
De aceea îl încurajase pe Profesor să caute prin vechile 
documente - ceea ce era de înțeles în condiţiile în care 
demența îl împiedica pe Marcel să-şi amintească ceea ce 
făcuse el însuşi. 

Profesorul găsise un document care pomenea de o cheie 
şi părea să considere asta o descoperire importantă. 


Dar abatele fusese nerăbdător: „Bineînţeles că există o 


cheie. Marcel are multe chei...” 

Aşadar, el ştia deja de existența cheii. Ştia unde este 
cheia, dar tot nu o putea folosi. 

De ce? 

Kate îl bătu pe Marek pe umăr. Se uită spre ea şi observă 
că dăduse la o parte sutanele albe. Pe uşă observă trei 
desene gravate într-un fel amintind de stilul roman. 

Desenele aveau o calitate  ceremonioasă, chiar 
decorativă, vădit ne-medievală. 

Şi atunci îşi dădu seama că, de fapt, acelea nu erau 
nicidecum desene, ci diagrame explicative. 

Erau chei. 

Diagrama care îi reținu atenția era cea de-a treia, din 
capătul din dreapta. Arăta aşa: 

Diagrama fusese gravată în lemnul uşii cu mulți ani în 
urmă. Fără îndoială, soldații o văzuseră deja. Dar dacă 
continuau să caute, însemna că nu  pricepuseră 
semnificația. 

Dar Marek înţelese. 

Kate se uită la el şi articulă: „Scară?” 

Marek arătă spre imagine. Îi răspunse tot articulând: 
„Hartă”. 


Pentru că, în sfârşit, acum totul devenise clar. 


VIVIX nu fusese găsit în dicționar pentru că nu era un 
cuvânt. Era o serie de numerale V, IV, IX. Şi acestor 
numerale le corespundeau anumite direcții cum indica şi 
textul pergamentului: DESIDE. Care nici el nu era un 
cuvânt, ci însemna DExtra Slnistra DExtra. Adică dreapta — 
stânga — dreapta, în latină. 

Prin urmare, asta era cheia: odată intrat în capela verde, 
mergeai cinci paşi la dreapta, patru la stânga şi nouă la 
dreapta. 

Şi aşa ajungeai în pasajul secret. 

Zâmbi larg către Kate. 

Ceea ce toată lumea căuta, ei găsiseră, în sfârşit. 


Găsiseră cheia cetății La Roque. 

Acum nu mai trebuia decât să iasă vii din moară, gândi 
Kate. Marek se duse la uşă şi privi precaut la soldații din 
camera principală. Ea i se alătură. 

Numără nouă soldați. Plus de Kere. Cu totul zece. 


Zece contra doi. 


Soldaţii păreau mai puțin preocupaţi acum decât înainte 
de căutările lor. Mulţi dintre ei se uitau unul spre altul, 
peste ciocanele mecanice, şi ridicau din umeri vrând Parcă 
să spună: „N-am terminat? Ce rost mai are?” 

Fără doar şi poate că lui Kate şi Marek le-ar fi fost 
imposibil să iasă fără a fi descoperiți. 

Marek arătă spre scările ce duceau la etajul superior. 

— O iei pe scări în sus şi ieşi de aici, zise el. Eu te 
acopăr. Mai târziu ne regrupăm în josul râului, pe malul 
nordic. Bine? 

Kate se uită la soldați: 

— Sunt zece contra unu. Rămân, zise ea. 

— Nu. Unul dintre noi trebuie să iasă de aici. Pot să mă 
descurc. Tu pleci. Duse mâna la buzunar. Şi ia asta cu tine! 
îi întinse piesa de ceramică. 

Ea simţi un fior rece. 

— De ce, Andre? 

— la-o! 

Se traseră înapoi în cameră. Kate o luă pe scări în sus, 
întorcându-se pe unde venise. Marek traversă camera spre 
fereastra îndepărtată care dădea spre râu. 

Kate ajunsese la jumătatea scărilor când auzi un strigăt. 


Din toate colțurile încăperii, soldații fugeau spre Andre, 


care îşi aruncase pe spate sutana de călugăr şi se lupta deja 
cu unul dintre ei. 

Kate nu stătu pe gânduri. Scoțând taşca de sub sutană, 
apucă prima săgeată şi încordă arcul. Îşi reaminti vorbele 
lui Marek: „Dacă vrei să omori un om...” Atunci gândise că e 
amuzant. 

Un soldat striga, arătând spre ea. Îl lovi; săgeata i se 
înfipse în gât, lângă umăr. Bărbatul se împletici şi căzu într- 
un vas cu cărbuni încinşi, urlând la atingerea cu jăraticul. 
Un alt soldat se retrăgea căutând adăpost când Kate îl lovi 
în plin în piept. Căzu la pământ, mort. 

Mai erau opt. 

Marek se lupta cu trei deodată, printre ei numărându-se 
şi de Kere. Săbiile zăngăneau în timp ce oamenii ocoleau 
ciocanele mecanice care izbeau întruna şi săreau peste 
camele rotitoare. Andre omorâse deja un soldat, care acum 
zăcea lângă el. 

Mai erau şapte. 

Dar Kate observă deodată că soldatul se ridică în 
picioare; făcuse pe mortul şi acum înainta precaut, 
pregătindu-se să-l atace pe Marek pe la spate. Kate luă încă 
o săgeată şi trase. Bărbatul căzu, apucându-se de coapsă, 


era doar rănit. Kate ţinti la cap câtă vreme el nu se 


dezmetici. 

Căută altă săgeată când observă că de Kere părăsise 
zona luptei cu Marek şi acum urca scările spre ea cu o 
viteză surprinzătoare. 

Kate luă o nouă săgeată, o potrivi în arc şi trase spre de 
Kere. Dar graba o făcu să rateze. Acum de Kere se apropia 
cu repeziciune. 

Kate lăsă să-i cadă arcul şi săgețile şi fugi afară. 

Alerga pe rampa morii, uitându-se în jos la apă. Vedea 
pietrele râului pe sub apa care vuia: era prea puțin adâncă 
şi nu putea sări. Trebuia să se întoarcă pe unde venise. În 
spatele ei, de Kere striga ceva. Pe turnul de pază din față, un 
grup de ostaşi încordau arcurile. 

Când trecu pe lângă ea prima săgeată, ajunsese la uşa 
morii de făină. De Kere fugea în partea opusă, strigând către 
arcaşi, scuturând pumnul în aer. O ploaie de săgeți se 
abătea asupra lui. 

În încăperea de la etaj a morii, trupele izbeau în uşa 
blocată cu scara. Ştia că asta n-o să-i oprească prea mult 
timp. Se duse la deschizătura din podea şi sări în camera de 
dedesubt. Datorită agitației, soldații beți începeau să se 
trezească, clătinându-se pe picioare, cu ochii încețoşați. 


Dar cu atâta praf galben în aer, era greu de văzut bine. 


Şi asta îi sugeră o idee: praful din aer. 

Căută în buzunar şi scoase unul dintre cuburile roşii Pe 
care scria „60”. Trase fitilul şi îl aruncă într-un colț al 
camerei. 

Începu să numere în gând. 

„Cincizeci şi nouă. Cincizeci şi opt”. 

De Kere era acum pe podea, chiar deasupra ei. Dar ezita 
să coboare, nefiind sigur dacă e înarmată sau nu. Se auzeau 
multe voci şi zgomot de paşi la etaj; soldaţii din punctul de 
gardă reuşiseră să pătrundă. Trebuie că erau cel puţin o 
duzină. Poate mai mulți. 

Cu coada ochiului observă că unul dintre soldații beți se 
întindea după ea, vrând să o apuce. Îl lovi tare între picioare 
şi el se ghemui la pământ, gemând. 

„Cincizeci şi doi. Cincizeci şi unu”. 

Se ghemui şi porni spre o mică încăpere laterală pe unde 
intrase prima dată. Roata de apă scârțâia stropind în jur. 
Închise uşa scundă, care nu avea însă lacăt sau încuietoare. 
Oricine putea intra. 

„Cincizeci. Patruzeci şi nouă”. 

Privi în jos. Deschiderea din podea prin care roata 
continua mişcarea în jos era suficient de largă ca să-i 


permită să treacă. Acum trebuia doar să apuce una dintre 


palete şi să se lase dusă de roată până ce ajungea suficient 
de jos ca să-şi poată da drumul în apă. 

Dar, stând în fața roții şi încercând să-şi coordoneze 
mişcarea, îşi dădu seama că e mai uşor de zis decât de 
făcut. Roata părea că se învârteşte cu viteză ameţitoare şi 
zbaturile treceau în zbor pe lângă ea. Simţea apa care îi 
stropea faţa, încețoşându-i vederea. Oare cât timp mai avea? 
Treizeci de secunde? Douăzeci? Uitându-se fix la roată, 
pierduse şirul. Dar ştia că nu mai poate aştepta. 

Dacă Chris avea dreptate, dintr-o secundă în alta 
întreaga moară va exploda. Kate întinse mâna, apucă o 
paletă ce trecea -— începu să cadă odată cu ea -— se sperie — îi 
dădu drumul - întinse iar mâna - se sperie — apoi se dădu 
înapoi, trase adânc aer în piept, se linişti, se pregăti din 
nou. 

Auzea zgomotul făcut de bărbaţii ce săreau de la etajul 
superior în camera de dedesubt. Nu mai avea timp. 

Trebuia să plece. 

Inspiră adânc, apucă următoarea paletă cu ambele 
mâini, lipindu-şi corpul de roată. Se strecură prin 
deschidere şi se cufundă în apa luminată de soare — reuşise! 
Dar deodată se simți smulsă de pe roată, şi zburând prin 


acr. 


Privi în sus. 

Robert de Kere îi ținea brațul într-o strânsoare de oţel. 
Întinzând mâna prin deschidere, o prinsese în ultimul 
moment. lar acum o ţinea atârnată în aer. La câţiva 
centimetri depărtare, roata continua să se învârtă. Se 
răsuci, încercând să se elibereze. De Kere se uita la ea cu o 
expresie neîndurătoare. 

Se zbătu. 

El o ţinu strâns. 

Apoi văzu o schimbare în privirea lui - o secundă de 
nesiguranță — şi podeaua udă începu să cedeze sub el. 

Greutatea lor combinată era prea mult pentru vechea 
podină de lemn care fusese scăldată în apa adusă de roată 
timp de ani şi ani. Acum scândurile se curbau lent. Una se 
rupse fără zgomot şi genunchiul lui de Kere trecu prin 
gaură, dar el continua să o țină strâns. 

Cât timp? gândi ea. Cu mâna liberă, lovea în încheietura 
lui de Kere, sperând să-l facă să o elibereze. 

Cât timp? 

De Kere era ca un buldog, o strângea, nu îi dădea 
drumul în ruptul capului. O altă scândură din podea se 
rupse, iar el alunecă într-o parte. Dacă se mai rupea una, ar 


cădea amândoi. 


Dar lui nu îi păsa. Era hotărât să nu-i dea drumul până 
la capăt. 

Cât timp? 

Cu mâna liberă se apucă de o paletă şi se folosi de forța 
roții pentru a-şi trage corpul în jos, împotriva strânsorii lui 
de Kere. Braţele îi ardeau de încordare, dar manevra îi reuşi 
— podeaua se rupse — de Kere se prăbuşi — îi dădu drumul -, 
iar ea căzu spre apa înspumată din jurul roții. 

Apoi urmă un fulger de lumină galbenă, iar clădirea din 
lemn de deasupra ei dispăru într-un vuiet fierbinte. Văzu 
scânduri zburând în toate direcțiile, şi atunci ea se îndreptă 
şi se aruncă cu capul înainte în apa rece ca gheaţa. Văzu 


stele, o clipă, apoi îşi pierdu cunoştinţa în apa care vuia. 

Chris se trezi în strigătele soldaților. Privi în sus şi văzu 
ostaşi care alergau în degringoladă pe podul morii. 

Văzu un călugăr într-o sutană albă ieşind pe o fereastră 
din clădirea mai mare, apoi îşi dădu seama că e Marek, 


lovind cu sabia pe cineva dinăuntru. Marek se lăsă să 


alunece pe plantele agățătoare până când ajunse suficient 
de jos pentru a risca să sară, apoi căzu în râu. Chris nu îl 
văzu ieşind la suprafaţă. 

Încă îl mai căuta din priviri când, într-o izbucnire de 
lumină şi scânduri aprinse, moara de făină explodă. 

Soldaţii, aruncaţi în aer de forța exploziei, cădeau de pe 
creneluri ca nişte păpuşi. După ce se mai împrăştie fumul şi 
praful, observă că moara dispăruse - mai rămăseseră doar 
câțiva căpriori care ardeau acum. Pe râul înțesat cu 
scânduri de la moara sfărâmată pluteau soldați morți. 

Încă nu îl vedea pe Marek nicăieri, şi nici pe Kate. O 
sutană albă de călugăr trecu pe lângă el, dusă de curent, şi 
brusc avu sentimentul dureros că ea murise. 

Dacă aşa stăteau lucrurile, atunci era singur. Riscând să 
folosească mijlocul de comunicație, se lovi peste ureche şi 
zise uşor: 

— Andre! Kate! 

Niciun răspuns. 

— Kate, eşti acolo? Andre? 

Nu se auzea nimic în aparat, nici măcar zgomotul de 
fond. 

Văzu un corp de bărbat plutind cu fața în jos pe râu. 


Parcă semăna cu Marek. El să fie? Da. Chris era sigur: 


păr negru, trup solid, puternic, cămaşă de in Chris gemu. 

Soldaţii aflați mai departe, în susul râului, strigau; se 
întoarse să vadă cât de aproape sunt. Când privi din nou 
către râu, corpul se îndepărtase. 

Chris se lăsă să cadă după tufişuri şi încercă să-şi 
adune gândurile, să hotărască ce ar avea de făcut. 

Kate ieşi la suprafață, întinsă pe spate. Plutea 
neajutorată în josul râului, dusă de curent. În jurul ei, 
bârne rupte se prăbuşeau în apă ca nişte torpile. Durerea 
din ceafă era atât de puternică încât o sufoca şi, cu fiecare 
respirație, şocuri electrice îi străbăteau brațele şi picioarele. 
Nu îşi mai putea mişca deloc corpul şi crezu că este 
paralizată până când, încetul cu încetul, constată că era în 
stare să-şi mişte vârfurile degetelor şi ale picioarelor. 
Durerea începu să scadă de la extremități în sus; acum era 
localizată în zona gâtului, extrem de puternică. Dar putea să 
respire ceva mai bine şi putea să-şi mişte membrele. Mai 
încercă o dată: da, putea să îşi mişte membrele. 

Deci nu era paralizată. Îşi rupsese oare gâtul? Încercă o 
mică mişcare, întorcându-l uşor-uşor spre stânga, apoi spre 
dreapta. Durerea era de neînchipuit, dar părea să fie în 
regulă. Plutea în derivă. Ceva lipicios îi intra în ochi, 


întunecându-i vederea. Duse mâna la ochi şi când o 


îndepărtă, pe degete avea sânge. Probabil că de undeva de la 
cap. Fruntea îi ardea. O atinse cu podul palmei. 

Mâna i se înroşi. 

Plutea în josul apei, întinsă pe spate. Durerea era la fel 
de puternică, nu îndrăznea să se întoarcă pe burtă şi să 
înceapă să înoate. Deocamdată plutea. Se întreba de ce nu o 
văzuseră soldații. 

Apoi auzi strigăte pe țărm şi îşi dădu seama că o 
văzuseră. 

Chris privi printre tufişuri şi chiar atunci o văzu pe Kate 
plutind pe spate, dusă de curent. Era rănită; toată partea 
stângă a capului ei era scăldată în sânge care îi ieşea din 
zona scalpului. Şi nu se mişca prea mult. Putea fi 
paralizată? 

Un moment, ochii lor se întâlniră. Ea zâmbi uşor. Ştia că 
va fi prins dacă ieşea acum din ascunzătoare, dar nu ezită. 
Acum, că Marek nu mai era, nu mai avea nimic de pierdut; 
cel puțin să rămână împreună până la sfârşit. Porni să 
înoate, îndreptându-se spre ea. Abia atunci îşi dădu seama 
de greşeala pe care o făcuse. 

Era în bătaia arcaşilor de pe turnul care mai rămăsese în 
picioare pe pod, iar ei începură să tragă în el. Săgețile 


şuierau în apă. 


Aproape imediat, un cavaler cu armură completă, de pe 
malul lui Arnaut, sări în râu împreună cu cal cu tot. 

Cavalerul avea coiful pe cap şi nu i se putea vedea fața, 
dar era evident că nu se teme de nimic, pentru că se postă 
în aşa fel încât să blocheze arcaşii. Calul lui se scufunda din 
ce în ce mai adânc pe măsură ce înainta şi în cele din urmă 
începu să înoate. Cavalerul era în apă până la brâu când o 
aruncă pe Kate în şa ca pe un sac ud, apoi îl apucă pe Chris 
de braț spunând: Allons! şi se întoarse cu spatele spre țărm. 

Kate alunecă de pe şa şi căzu la pământ. Cavalerul strigă 
un ordin scurt şi imediat apăru un bărbat care ducea un 
sac cu dungi diagonale albe şi roşii. Examină rana de la cap 
a tinerei, o curăță şi opri sângerarea, apoi o bandajă cu 
pânză de in. 

Între timp, cavalerul descălecă şi îşi scoase coiful. 

Era un bărbat înalt, puternic, extraordinar de frumos, cu 
păr negru, ondulat şi ochi negri, gură plină, senzuală. 

Avea o sclipire în ochi care sugera faptul că îl amuză 
căile prosteşti şi întortocheate ale acestei lumi. Avea tenul 
închis la culoare şi arăta ca un spaniol. 

După ce Kate fu bandajată, cavalerul zâmbi, arătându-şi 
dinţii albi, perfecţi: 


— Vă rog să îmi faceți deosebita onoare de a mă însoți. 


Îi conduse spre mănăstire şi biserica acesteia. La uşa 
laterală a bisericii stătea un grup de ostaşi, iar un altul, 
călare, ducea steagul negru-verde al lui Arnaut de Cervole. 

În timp ce păşeau prin biserică, fiecare soldat pe lângă 
care treceau îi făcea plecăciuni cavalerului spunând „My 
Lord... My Lord...” 

În urma lui, Chris o înghionti cu cotul pe Kate: 

— El este! 

— Cine? 

— Arnaut. 

— Cavalerul ăsta? Glumeşti. 

— Uită-te cum se poartă soldații. 

— Arnaut ne-a salvat viața, zise Kate. 

Chris era conştient de ironie. În relatările istorice din 
secolul al XX-lea care se refereau la această perioadă, Sir 
Oliver era caracterizat ca un fel de sfânt-soldat, în timp ce 
de Cervole era o figură întunecată, „unul dintre cei mai 
cunoscuți răufăcători ai epocii sale”, după cum se exprima 
un istoric. Adevărul părea însă exact contrar relatărilor. 
Oliver era un tâlhar de cea mai joasă speță, pe când de 
Cervole era un strălucit exemplu de cavalerism şi căruia ei îi 
datorau viețile. 


Kate zise: 


— Dar Andre? 

Chris dădu din cap. 

— Eşti sigur? 

— Aşa cred. L-am văzut pe râu. 

Kate nu zise nimic. 

Lângă biserica Sainte-Mere erau şiruri lungi de bărbaţi 
cu mâinile legate la spate, aşteptând să intre. Majoritatea 
erau soldați ai lui Oliver, în cafeniu şi gri, împreună cu 
câțiva ţărani în haine jerpelite. Chris aproximă vreo 
patruzeci-cincizeci de oameni cu totul. Când trecură pe 
lângă ei, oamenii îi priviră posaci. Unii erau răniți, toți 
păreau epuizați. 

Un bărbat, un soldat în cafeniu, îi zise sarcastic altuia: 

—  Uite-l pe nenorocitul lord de Narbonne. El face 
treburile prea murdare pentru Arnaut însuşi. 

Chris încă mai încerca să înțeleagă vorbele când 
frumosul cavaler se întoarse şi urlă. 

— Chiar aşa? 

Şi fără ezitare, îl înşfăcă de chică pe soldatul imprudent, 
trase de cap în sus, iar cu cealaltă mână îi tăie gâtul cu 
pumnalul. Sângele şiroi pe pieptul omului, care rămase în 
picioare preţ de o clipă, scoțând un fel de sunet scrâşnit. 


— Ai rostit ultima insultă, zise frumosul cavaler. Stătea 


în picioare, zâmbind spre celălalt, privind cum se scurge 
sângele, rânjind în timp ce ochii omului străluceau îngroziți. 
Totuşi rămăsese în picioare. Lui Chris i se părea că stă aşa 
de o veşnicie, dar probabil că trecuseră doar treizeci- 
patruzeci de secunde. Cavalerul privea pur şi simplu, fără o 
mişcare, cu zâmbetul pe față. 

În cele din urmă soldatul căzu în genunchi, cu capul 
plecat, ca şi cum se ruga. Cavalerul puse calm piciorul sub 
bărbia lui şi îl lovi, astfel încât omul căzu pe spate. 

Continuă să privească  zvârcolirile de moarte ale 
bărbatului, preţ de un minut. Apoi soldatul muri. 

Cavalerul se aplecă spre el, îşi curăță spada pe 
pantalonii lui şi îşi şterse cizma însângerată de vesta lui. 

Apoi dădu din cap spre Chris şi Kate. 

Şi intrară în biserica Sainte-Mere. 

Interiorul era plin de fum. Parterul era un spaţiu larg, 
deschis; nu vor exista banchete sau strane timp de încă 
două sute de ani. Stăteau în partea din spate, împreună cu 
frumosul cavaler care părea mulțumit să aştepte. Mai într-o 
parte, adunaţi într-un grup compact, câţiva soldați purtau 
în şoaptă o discuţie aprinsă. 

Un cavaler singur în armură se ruga în genunchi în 


mijlocul bisericii. 


Chris se întoarse să privească spre ceilalți cavaleri. 

Păreau să aibă o dispută aprinsă, şoaptele lor erau 
furioase, dar nu îşi putea da seama despre ce vorbeau. 

În timp ce aşteptau, Chris simţi că îi picură ceva pe 
umăr. Privind în sus, văzu un bărbat spânzurat deasupra 
lui, rotindu-se încet cu frânghia. Urina i se prelingea pe 
picior. Chris se dădu la o parte de lângă perete şi văzu o 
duzină de cadavre, cu mâinile legate la spate, atârnate de 
frânghii legate de balustrada de la etaj. Trei purtau 
surtucurile roşii ale lui Oliver. Alți doi aveau aspect de 
țărani, iar ultimul purta un veşmânt alb de călugăr. Încă doi 
bărbaţi şedeau pe podea, privind în tăcere cum deasupra se 
legau alte frânghii. Erau pasivi, păreau resemnați. 

În centrul încăperii, bărbatul în armură îşi făcu cruce şi 
se ridică în picioare. Frumosul cavaler zise: 

— Monseniore Arnaut, aceştia sunt asistenții. 

— Ei, ce spuneți? Asistenţii? 

Cavalerul se întoarse. Arnaut de Cervole avea circa 
treizeci şi cinci de ani, părul sârmos şi o față îngustă, 
neplăcută, de om viclean. Un tic nervos făcea ca nasul să se 
mişte necontrolat, dându-i aspectul unui şobolan care 
adulmecă. Armura lui era murdară de sânge. Le aruncă o 


Privire leneşă şi plictisită. 


— Spuneţi că sunt asistenți, Raimondo? 

— Da, monseniore. Asistenţi ai magistrului Edwardus. 

— Ah. Arnaut se plimba în jurul lor. De ce sunt uzi? 

— l-am scos din râu, stăpâne, zise Raimondo. Erau în 
moară şi au scăpat în ultimul moment. 

— Aşa deci? 

Arnaut nu mai era plictisit. În ochii săi apăru o sclipire 
de interes. 

— Rogu-vă, spuneți-mi cum ați distrus moara? 

Chris îşi drese glasul şi zise: 

— My Lord, nu am făcut aşa ceva. 

— Oh? 

Arnaut se încruntă. Se uită la celălalt cavaler: 

— Ce vorbire e asta? Nu se înțelege nimic. 

— Monseniore, sunt irlandezi sau poate din insulele 
Hebride. 

— Oh? Atunci înseamnă că nu sunt englezi. Asta e în 
favoarea lor. 

Se învârti în jurul lor, apoi se uită cu atenţie la feţele lor. 

— Mă înțelegeţi? 

— Yea, monseniore. 

Părea că fusese înțeles. 


— Sunteţi englezi? 


— Nu, My Lord. 

— Într-adevăr, nici nu păreţi. Sunteţi prea blânzi şi prea 
puţin războinici. Se uită la Kate. El este proaspăt ca o fată 
tânără. lar acesta... Strânse bicepşii lui Chris. Este 
paracliser sau scrib. Într-adevăr, nu-i englez. 

Arnaut clătină din cap, strâmbând din nas. 

— Pentru că englezii sunt sălbatici, zise tare, vocea lui 
stârnind ecouri în biserica plină de fum. Sunteţi de acord? 

— Da, monseniore, zise Chris. 

— Englezii nu cunosc un alt mod de viață în afară de o 
nesfârşită nemulțumire şi o gâlceavă interminabilă. 

Întotdeauna îşi ucid propriii regi; este obiceiul lor 
sălbatic. 

Frații noştri normanzi i-au cucerit şi au încercat să-i 
deprindă cu civilizația; dar bineînțeles că nu au reuşit. 

Sângele saxon este mult prea barbar. Plăcerea englezilor 
este distrugerea, moartea şi tortura. Nu s-au mulțumit să se 
lupte între ei pe insula lor mizerabilă şi friguroasă, şi-au 
mutat armatele aici, pe pământul ăsta paşnic şi prosper, şi 
au adus prăpăd asupra unor oameni simpli. Sunteţi de 
acord? 

Kate dădu din cap şi făcu o plecăciune. 


— Aşa şi trebuie, zise Arnaut. Cruzimea lor e fără 


margini. Îl ştiţi pe vechiul lor rege? Cel de-al doilea Edward? 
Ştiţi cum au ales să îl asasineze, cu fierul roşu? 

Şi i-au făcut asta unui rege! Nici nu e de mirare că se 
dedau la atâtea sălbăticii în țara noastră. 

Umblă o vreme de colo-colo apoi se întoarse către ei. 

— Şi omul care a urmat la putere, Hugh Despenser. 

Potrivit obiceiului englezesc, şi el trebuia ucis. Şi ştiţi 
cum? A fost legat de o scară în piața publică şi părțile 
ruşinoase i-au fost tăiate şi arse în fața lui. Şi asta înainte 
de a i se tăia capul. Eh? Charmant. 

Privi iar spre ei, parcă cerându-le aprobarea. Şi ei 
încuviințară din nou dând din cap. 

— lar acum, ultimul rege, Edward al III-lea, a învățat 
lecţia înaintaşilor lui - anume că trebuie să lupte întruna, 
altfel riscă să moară ucis de propriii supuşi. De aceea el şi 
mişelul său fiu, Prințul de Wales, şi-au adus obiceiurile 
barbare în Franța, o ţară care nu a cunoscut războaie 
sălbatice până când n-au venit ei pe pământul nostru cu 
cavalcadele lor, ne-au omorât oamenii de rând, ne-au violat 
femeile, ne-au ucis animalele, ne-au distrus recoltele şi 
oraşele şi au pus capăt comerțului. Pentru ce? Pentru ca 
englezii cei setoşi de sânge să-şi găsească ocupaţie peste 


graniță. Ca să poată jefui averi de pe un pământ mult mai 


onorabil. Ca orice lady să-şi poată servi oaspeţii din platouri 
franțuzeşti. Ca să pretindă că sunt cavaleri onorabili, când 
faptele lor de vitejie se reduc la măcelărirea copiilor. 

Arnaut se opri şi se uită suspicios când la unul, când la 
celălalt. 

— Şi de aceea, zise el, nu înțeleg de ce v-aţi alăturat 
porcului englez, Oliver. 

Chris zise repede: 

— Nu-i adevărat, monseniore. 

— Răbdarea mea e scurtă. Spuneţi drept: îl ajutați pe 
Oliver pentru că magistrul vostru este în slujba lui? 

— Nu, monseniore, magistrul a fost luat împotriva 
voinței sale. 

— Împotriva... sale... Arnaut aruncă braţele în sus, 
dezgustat. Cine îmi poate spune ce zice ticălosul ăsta 
înecat? 

Frumosul cavaler se apropie de ei. 

— Engleza mea e bună, spuse el. Apoi, către Chris: Spek 
again. Vorbeşte din nou. 

Chris făcu o pauză ca să se gândească, apoi zise: 

— Magistrul Edwardus... 

— Da... 


— ... e prizonier. 


— Priz-un-ner? Frumosul cavaler părea derutat. 

Priz-oner? 

Chris avea impresia că engleza cavalerului nu era aşa de 
bună precum credea el. Hotări să-şi încerce din nou 
cunoştinţele de latină, aşa sărace şi arhaice cum erau. 

— Est în carcere — căptuş - heri căptuş est de coenobio 
sanctae Mariae. 

Spera că asta înseamnă: „A fost capturat ieri-dimineaţă 
din Sainte-Mere”. 

Cavalerul ridică din sprâncene. 

— Împotriva voinţei lui? 

— Adevărat, monseniore. 

Cavalerul i se adresă lui Arnaut: 

— Spune că magistrul Edwardus a fost luat ieri din 
mănăstire fără voia lui şi că acum e prizonierul lui Oliver. 

Arnaut se întoarse repede, uitându-se de aproape la 
fețele lor. Cu o voce joasă, amenințătoare, zise: 

— Sed vos non canti estes. Nonne? Totuşi voi nu aţi fost 
capturați? 

Chris făcu o nouă pauză. 

— Ăă, noi... 

— Oui? 


— Nu, nu, monseniore, zise Chris în grabă. Ăă, non. 


Am evadat. Ăă, el — effugi - i - imus. Effugimus. 

Era oare cuvântul corect? Încordarea îl făcu să transpire. 

Pesemne că fusese destul de bun, deoarece frumosul 
cavaler dădu din cap. 

— Spun că au evadat. 

Arnaut tresări: 

— Evadat? De unde? 

Chris: 

— Ex Castelgard heri... 

— Aţi evadat din Castelgard ieri? 

— Etiam, mi domine. Da, stăpâne. 

Arnaut se uită stăruitor la el şi o vreme nu spuse nimic. 
Pe balconul de la etaj, oamenilor li se puneau frânghii de gât 
şi apoi erau împinşi. Căderea nu le rupea gâturile, aşa că 
atârnau acolo, gemând şi zvârcolindu-se până ce mureau 
încet. 

Arnaut privi în sus la ei, ca şi cum l-ar fi enervat că este 
întrerupt de gemetele lor. 

— Au mai rămas câteva frânghii, zise el. Voi afla 
adevărul de la voi, adăugă privind înapoi spre ei. 

Chris zise: 

— Vă spun adevărul, monseniore. 


Arnaut se întoarse brusc. 


— Aţi vorbit cu călugărul Marcel înainte să moară? 

— Marcel? Chris făcu tot posibilul să pară derutat. 

Marcel, monseniore? 

— Da, da. Marcel. Cognovistine fratrem Marcellum? 

Îl cunoaşteţi pe fratele Marcel? 

— Nu, monseniore. 

— Tranzitum ad Roccam cognitum habesne! Pentru asta, 
Chris nu avea nevoie de traducere: Cunoaşteţi pasajul spre 
La Roque? 

— Pasajul... tranzitum... 

Chris ridică din nou din umeri, prefăcându-se că nu ştie 
NIMIC. 

— Pasaj... Spre La Roque? Nu, monseniore. 

Pe chipul lui Arnaut se citea neîncrederea. 

— Se pare că nu ştiţi absolut nimic. Se uită îndeaproape 
la ei, cu nasul zvâcnind de parcă îi adulmeca. Mă îndoiesc 
de voi. De fapt, sunteți nişte mincinoşi. 

Se întoarse spre cavalerul cel chipeş. 

— Spânzură-l pe unul din ei ca să vorbească celălalt. 

— Pe care dintre ei, monseniore? 

— Pe el, zise Arnaut arătând spre Chris. Se uită la Kate, 
o ciupi de bărbie, apoi o mângâie. Pentru că acest băiat mă 


înduioşează. Am să petrec cu el la noapte în cortul meu. Nu 


voi să-i iau viața înainte. 

— Prea bine, monseniore. 

Frumosul cavaler dădu un ordin şi la al doilea etaj 
oamenii începură să întindă o altă frânghie. Alți oameni îl 
apucară pe Chris de încheieturile mâinilor şi le legară strâns 
la spate. 

Chris se gândi: „Doamne, ăştia chiar or s-o facă”. Se uită 
la Kate care făcuse ochii mari de spaimă. Oamenii 
începuseră să-l târască pe Chris. 

— Monseniore, se auzi o voce dintr-o latură a bisericii. 

Rogu-vă. Grupul de soldați care aşteptau îi făcu loc lui 
Lady Claire. 

Claire spuse cu voce dulce: 

— Monseniore, rogu-vă, o vorbă între patru ochi. 

— Eh? Bineînţeles, cum doriți. 

Arnaut se apropie, iar ea îi şopti ceva la ureche. Stătu 
puţin, apoi ridică din umeri. Ea şopti din nou şi mai hotărât. 

După un moment, el zise: 

— Eh? Şi la ce va servi asta? 

Alte şoapte. Chris nu putea auzi nimic. 

Arnaut zise: 

— Bună domniță, am hotărât deja. 


Alte şoapte. 


În cele din urmă, dând din cap, Arnaut se întoarse spre 
ei. 

— Lady mă roagă să o ajut să ajungă în siguranţă la 
Bordeaux. Spune că vă cunoaşte şi că sunteți oameni 
cinstiți. Făcu o pauză. Spune că ar trebui să vă eliberez. 

Claire adăugă: 

— Numai dacă vă face plăcere, monseniore. Pentru că se 
ştie prea bine că englezii omoară fără a alege, spre deosebire 
de francezi. Francezii dau dovadă de îndurare, şi asta ca 
urmare a faptului că sunt inteligenți şi de neam ales. 

— Aşa este, admise el. Este adevărat că francezii sunt 
oameni civilizați. lar dacă ăştia doi nu ştiu nimic de fratele 
Marcel şi de pasaj, atunci nu mai am nevoie de ei. Aşa că 
poruncesc: dați-le cai şi mâncare şi să-şi vadă de drum. 

Asta îi va face plăcere magistrului Edwardus, care mă va 
vedea cu ochi buni, şi fie ca Domnul să vă ocrotească în 
drumul vostru şi să vă alăturațţi lui. Acum plecați. 

Lady Claire făcu o plecăciune. 

Chris şi Kate se grăbiră să o imite. 

Frumosul cavaler tăie legăturile lui Chris şi îi conduse 
afară. Chris şi Kate erau atât de uimiți de răsturnarea 
situației că nu erau în stare să scoată o vorbă în timp ce 


mergeau spre râu. Chris se simțea amețit şi i se muiaseră 


picioarele. Kate îşi tot freca fața, de parcă încerca să se 
trezească. 

În cele din urmă, cavalerul zise: 

— Datorațţi viețile voastre unei doamne istețe. 

Chris spuse: 

— Cu siguranță... 

Frumosul cavaler zâmbi uşor. 

— Mila Domnului v-a ocrotit, mai adăugă el. 

Nu părea fericit de o asemenea rezolvare. 

Scena de la râu era în întregime răsturnată. Oamenii lui 
Arnaut cuceriseră podul morii, iar pe creneluri flutura acum 
o flamură verde cu negru. Ambele părţi ale râului erau 
ocupate de cavalerii călări ai lui Arnaut. lar acum, un puhoi 
de oameni şi materiale mărşăluiau în sus, pe drumul 
fortăreței La Roque, ridicând nori de praf. Erau bărbaţi cu 
căruțe pline de alimente, cotigi cu femei care trăncăneau şi 
cu copii zdrențăroşi, şi alte căruțe încărcate cu bârne de 
lemn imense - catapulte gigantice dezasamblate, pentru a 
face să zboare pietre şi smoală fierbinte peste zidul 
castelului. 

Cavalerul le găsise nişte cai — două mârțoage care aveau 
pe piele urme de la jugul pentru plug. Ducând animalele de 


frâu, îi trecu şi de punctul de control. 


O mişcare bruscă pe râu îl făcu pe Chris să privească 
înapoi. Văzu o duzină de oameni care intraseră până la 
genunchi în apă, chinuindu-se cu un tun cu încărcare pe 
chiulasă, din fier turnat, şi cu un bloc de lemn drept suport. 
Chris se holba fascinat. Niciun tun atât de timpuriu nu 
supraviețuise, nici măcar nu fusese descris. 

Toată lumea ştia că în această perioadă se folosise 
artilerie primitivă; arheologii descoperiseră ghiulele de tun 
pe situl bătăliei de la Poitiers. Dar istoricii credeau că 
tunurile erau rare şi se foloseau mai mult pentru spectacol — 
ținea de prestigiu. Dar, privind la oamenii din râu care se 
chinuiau să ridice cilindrul şi să-l urce din nou în căruță, 
Chris înțelese că nu s-ar fi irosit un asemenea efort pentru 
un dispozitiv simbolic. Tunul era greu, tărăgăna înaintarea 
întregii armate care cu siguranţă voia să ajungă la zidurile 
fortăreței La Roque până la miezul nopții; nu exista niciun 
motiv ca tunul să nu fie adus mai târziu. Efortul acesta nu 
putea să însemne decât că tunul era important în atac. 

Dar cum? se întrebă el. Zidurile fortăreței La Roque 
aveau trei metri grosime. O ghiulea nu avea cum să treacă 
prin ele. 

Frumosul cavaler îi salută scurt şi zise: 


— Fie ca Domnul să vă ocrotească şi să vă dea noroc. 


— Domnul să vă binecuvânteze şi să vă aducă 
bunăstare, răspunse Chris. 

Apoi cavalerul plesni caii peste crupe şi ei porniră spre 
La Roque. 

În timp ce călăreau, Kate îi povesti despre ceea ce 
găsiseră în camera lui Marcel şi despre capela verde. 

— Ştii unde e capela asta? zise Chris. 

— Da, am văzut-o pe una dintre hărțile de ansamblu. 

Este la circa o jumătate de milă de La Roque, spre est. 

Un drum prin pădure duce într-acolo. 

Chris oftă: 

— Acum ştim unde e pasajul, zise el, dar Andre avea 
piesa de ceramică, iar acum el e mort, ceea ce înseamnă că 
noi oricum nu mai putem pleca niciodată. 

— Nu, zise ea, markerul e la mine. 

— La tine? 

— Andre mi l-a dat pe pod. Cred că ştia că nu va reuşi să 
scape cu viaţă. Ar fi putut să fugă şi să se salveze, dar a 
rămas şi m-a salvat pe mine. 

Începu să plângă încetişor. 

Chris călărea în tăcere. Îşi amintea cum pasiunea lui 
Marek îi amuzase întotdeauna pe ceilalți studenți licenţiați — 


„Îţi poţi închipui? El crede cu adevărat în rahaturile astea 


cavalereşti!” — şi cum presupuneau că purtarea lui era un fel 
de poză nefirească. Un rol pe care îl juca, o afectare. 

Pentru că în secolul al XX-lea nu le puteai cere cu 
adevărat celorlalți oameni să gândească cum că tu crezi în 
onoare şi adevăr, în puritatea trupului, în apărarea femeilor, 
în sanctitatea dragostei adevărate şi tot restul. 

Dar se pare că Andre chiar crezuse. 

Mergeau printr-un peisaj de coşmar. Soarele se vedea 
slab şi palid din cauza prafului şi a fumului. Aici erau 
plantaţii de vie, dar toate vițele erau arse şi din cioturile 
noduroase se ridica fum. Şi livezile erau negre şi dezolante, 
cu copaci scheletici. Totul fusese ars. 

Pretutindeni în jurul lor se auzeau strigătele jalnice ale 
soldaților răniți. Mulţi soldați căzuți erau întinşi chiar lângă 
drum. Unii mai respirau încă, alții căpătaseră culoarea 
cenuşie a morții. 

Chris se oprise să ia arme de la unul dintre morți, când 
un soldat din apropiere ridică mâna şi ţipă jalnic „Secors, 
secors!”. Chris se duse la el şi văzu că are o săgeată 
împlântată adânc în abdomen şi o alta în piept. 

Soldatul abia dacă împlinise douăzeci de ani şi părea să 
ştie că e pe moarte. Întins pe spate, se uita rugător la Chris, 


spunând cuvinte pe care Chris nu le putea înțelege. 


În cele din urmă, soldatul arătă spre gură, zicând: 

— Aquam! Da mihi aquam! 

Era însetat. Voia apă. Chris ridică din umeri a 
neajutorare. Nu avea apă. Omul păru furios, se crispă. 

Închise ochii şi se întoarse. Chris porni mai departe. Mai 
apoi, când mai trecură pe lângă oameni care strigau după 
ajutor, continuară să înainteze fără să oprească. Nu aveau 
ce să le facă. 

Când Marek sărise pe fereastră, printr-un noroc orb, 
căzuse într-o bulboană atât de adâncă încât nu se rănise. 

Şi când ieşise din nou la suprafață, descoperise că este 
tot sub pod. Băltoaca producea un vârtej, aşa că nu îl 
dusese curentul în josul râului. 

Se dezbrăcase de haina de călugăr şi o aruncase pe râu 
când explodase moara. Bârne şi scânduri zburau peste tot 
în jurul lui, un soldat căzuse în apă lângă el şi corpul lui se 
rotea în vâltoare. Marek dădu să se urce pe mal, moment în 
care un cavaler frumos îi pusese o sabie la gât şi îl obligase 
să înainteze. Marek purta încă culorile maro şi gri ale lui 
Oliver şi începuse să se bâlbâie în occitană, pledând 
nevinovat, implorând îndurare. 

Cavalerul îi spuse simplu: 


— Tăcere! Te-am văzut! 


Îl văzuse pe Marek ieşind pe fereastră şi dezbrăcând 
haina de călugăr. Îl dusese pe Marek în biserică, unde erau 
Claire şi Arnaut. Protopopul avea o dispoziție posacă şi 
periculoasă, dar Claire părea în stare să îl liniştească 
oarecum. Claire fusese cea care îi ordonase lui Marek să 
stea tăcut în întuneric când apăruseră Chris şi Kate. 

— Dacă Arnaut te opune celorlalți doi, s-ar putea să vă 
cruțe viața, şi ţie, şi prietenilor tăi. Dacă apăreți trei oameni 
uniți în fața lui, se va enerva şi vă va omori pe toţi. 

Claire reuşise să conducă evenimentele ulterioare. Şi 
totul se rezolvase rezonabil. 

Până acum. 

În acest moment, Arnaut îl privea sceptic: 

— Aşadar, prietenii tăi ştiu unde este pasajul? 

— Da, zise Marek. Jur. 

— Bizuindu-mă pe cuvântul vostru, le-am cruțat vieţile, 
zise Arnaut. Al vostru şi al acestei doamne, care se pune 
chezaş pentru voi. 

Dădu uşor din cap spre Lady Claire, care îi zâmbi. 

— My Lord, sunteți înțelept, zise Claire, pentru că 
spânzurarea unui om ar putea să dezlege limba prietenului 
său care priveşte. Dar adesea îi poate întări hotărârea, astfel 


încât prietenul îşi duce secretul cu el în mormânt. 


lar acest secret e atât de important încât aş dori ca 
Luminăţia voastră să îl cunoască. 

— Atunci îi vom urmări pe cei doi şi vom vedea încotro 
ne conduc. Dădu din cap spre Marek. Raimondo, vezi de 
calul acestui biet om şi dă-i ca escortă doi dintre cei mai 
buni chevaliers ai noştri, iar tu urmează-i. 

Frumosul cavaler făcu o plecăciune. 

— Monseniore, rogu-vă, pot să îl însoțesc eu însumi. 

— Chiar aşa să faci, zise Arnaut, pentru că s-ar putea să 
fie totuşi ceva putred aici. 

Şi cavalerul îi aruncă o privire plină de înțeles. 

Între timp, Lady Claire se dusese la Marek şi îi strângea 
călduros mâna în mâinile sale. El simți ceva rece pe degete 
şi îşi dădu seama că e un mic pumnal, lung de vreo zece 
centimetri. Marek spuse: 

— My Lady, vă sunt profund îndatorat. 

— Atunci aveți grijă să vă plătiți datoria, cavalere, zise 
ea, privindu-l în ochi. 

— Aşa am să fac, martor îmi este Dumnezeu. Strecură 
pumnalul sub haine. 

— Şi o să mă rog Domnului pentru voi, cavalere, zise ea. 

Se aplecă, îl sărută cast pe obraz şi îi şopti: 


— Escorta voastră este Raimondo de Narbonne. Îi place 


să taie beregate. Când va afla secretul, aveţi grijă să nu v-o 
taie şi pe a voastră, ca şi pe cea a prietenilor voştri. 

Se îndepărtă de el zâmbind. 

— Lady, sunteți prea bună. Am să port urările voastre 
binevoitoare în inimă. 

— Bunule cavaler, Dumnezeu să vă apere şi să vă 
lumineze calea. 

— Lady, sunteți mereu în gândurile mele. 

— Bunule cavaler, mi-aş dori... 

— Destul, destul, zise Arnaut dezgustat. Se întoarse spre 
Raimondo: Porneşte acum, Raimondo, pentru că tot acest 
prisos de sentimente îmi întoarce stomacul pe dos. 

— Monseniore. 

Frumosul cavaler făcu o plecăciune. Îl conduse pe Marek 


spre uşă, apoi afară, în lumina soarelui. 

07: 34: 49 
— Am să vă spun eu care e blestemata aia de problemă, 
zise Robert Doniger uitându-se la oaspeți. Problema este să 


aducem trecutul la viață. Să îl facem real. 


Erau trei tineri şi o tânără, toți şezând pleoştiți pe 
canapeaua din biroul său. Erau îmbrăcaţi complet în negru, 
cu jachete din acelea strâmte la umeri care arătau de parcă 
ar fi intrat la spălat. Bărbaţii aveau părul lung, iar femeia 
era tunsă scurt, băiețeşte. Ei alcătuiau echipa de presă pe 
care o angajase Kramer. Dar Doniger observă că astăzi 
Kramer stătea în partea opusă, detaşându-se subtil față de 
ei. Se întreba dacă Diane văzuse deja materialul. 

Situaţia îl irita pe Doniger. Nu îi plăceau nicicum 
ziariştii. lar astăzi era cea de-a doua întâlnire cu membrii 
breslei. Dimineaţă avusese parte de tembelii de la PR, iar 
acum aceşti tembeli. 

— Problema, zise el, este că treizeci de directori executivi 
vin să-mi audă prezentarea de mâine. Titlul ei este 
„Promisiunea trecutului” şi nu am materiale vizuale 
convingătoare ca să le arăt. 

— Le avem, zise unul dintre bărbaţi cu voce crispată. 

Chiar ăsta a fost punctul nostru de pornire, domnule 
Doniger. Clientul vrea să aducă trecutul la viață. Exact asta 
ne-am şi propus să facem. Cu ajutorul doamnei Kramer, am 
cerut observatorilor dumneavoastră să genereze imagini 
eşantion pentru noi. Şi credem că acest material are 


calitatea de a fi convingător... 


— Să-l vedem, zise Doniger. 

— Da, sir. Poate dacă am micşora puţin lumina... 

— Lăsaţi luminile aşa cum sunt. 

— Da, domnule Doniger. 

Ecranul video de pe perete se albăstri când fu activat. 

În aşteptarea imaginii, tânărul zise: 

— Ne place acest prim videoclip fiindcă are ca subiect un 
eveniment istoric remarcabil şi durează doar două minute 
de la început până la sfârşit. Precum ştiţi, multe evenimente 
istorice s-au petrecut foarte lent, mai ales pentru 
sensibilitățile moderne. Acesta a fost rapid. Din păcate, a 
avut loc într-o zi cam ploioasă. 

Pe ecran apăru o imagine cenuşie, ceţoasă, un cer 
încărcat de nori. Camera se ridică pentru a filma un fel de 
adunare, o secvenţă în care apăreau capetele unui mare 
număr de oameni. Un bărbat înalt se urca pe o platformă 
din lemn, nevopsită. 

— Ce-i asta, o spânzurare? 

— Nu, zise tânărul jurnalist. Este Abraham Lincoln pe 
cale de a pronunța declaraţia de la Gettysburg. 

— Da? Oh, Doamne, arată ca dracu”! Ca un cadavru. 

Hainele îi sunt şifonate, mânecile scurte. 


— Da, domnule, dar... 


— Şi chiar asta e vocea lui? E pițigăiată! 

— Da, domnule Doniger, nimeni nu a auzit vocea lui 
Lincoln până acum, dar de fapt... 

— Măi băieți, ce mama dracului, v-aţi pierdut mințile? 

— Nu, domnule Doniger... 

— Oh, pentru numele lui Dumnezeu, nu pot folosi asta, 
zise Doniger. Nimeni nu vrea ca Abraham Lincoln să aibă 
voce de Betty Boop. Aveţi şi altceva? 

— Chiar aici, domnule Doniger. 

Imperturbabil, tânărul bărbat schimbă casetele şi zise: 

— Pentru cel de-al doilea videoclip am pornit de la o 
premisă diferită. Am vrut o secvență de acțiune, dar tot 
despre un eveniment faimos, pe care să-l cunoască toată 
lumea. Aşadar, aceasta este ziua de Crăciun 1778, pe râul 
Delaware, unde... 

— Nu văd nimic, protestă Doniger. 

— Da, mă tem că este puţin întunecos. E o traversare de 
noapte. Dar ne-am gândit că George Washington traversând 
Delaware ar fi un bun... 

— George Washington? Unde este George Washington? 

— E chiar acolo, zise tânărul arătând spre ecran. 

— Unde? 


— Acolo. 


— E tipu” ăla care stă ghemuit în spatele vasului? 

— Exact şi... 

— Nu, nu, nu, zise Doniger. Trebuie să stea la prora, ca 
un general. 

— Ştiu că aşa îl portretizează picturile, dar nu aşa s-au 
petrecut de fapt lucrurile. Aici îl vedem pe adevăratul George 
Washington aşa cum a traversat... 

— Pare că are rău de mare, zise Doniger. Vreţi ca eu să 
arăt un videoclip în care George Washington are rău de 
mare? 

— Dar asta e realitatea. 

— Puțin îmi pasă de realitate, zise Doniger azvârlind una 
dintre casete. Ce-aţi pățit, oameni buni? Nu-mi pasă de 
realitate. Vreau ceva incitant, ceva sexy. Voi îmi arătați un 
cadavru ambulant şi un şobolan înecat. 

— Păi, ne putem întoarce la planşeta de desen... 

— Discursul meu e mâine, zise Doniger. Trei acționari de 
bază vin aici şi le-am spus deja că o să vadă ceva foarte 
special. Aruncă braţele în sus: Iisuse Hristoase! 

Kramer îşi drese glasul. 

— Ce-ar fi dacă am folosi nişte stop-cadre? 

— Stop-cadre? 


— Da, Bob. Am putea lua imagini izolate din aceste 


videoclipuri şi ar fi de efect, explică ea. 

— IM, da, asta chiar că ar merge, încuviință jurnalista, 
dând din cap. 

Doniger zise: 

— Dar Lincoln tot o să pară şifonat. 

— O să-i scoatem cutele în Photoshop. 

Doniger se gândi la asta: 

— Mă rog, acceptă el în cele din urmă. 

— Oricum, interveni Kramer, nu trebuie să le arăţi prea 
multe. Cu cât mai puţin, cu atât mai bine. 

— Bine, zise Doniger. Faceţi-mi stop-cadrele şi arătaţi- 
mi-le într-o oră. 

Ziariştii se făcură nevăzuți. Doniger rămase singur cu 
Kramer. Se aşeză la birou şi începu să-şi răsfoiască 
prezentarea. Apoi zise: 

— Crezi că ar trebui să fie „Promisiunea trecutului” sau 
„Viitorul trecutului”? 

— „Promisiunea trecutului”, zise Kramer. Fără doar şi 


poate „Promisiunea”. 

07: 34: 49 

Însoţit de doi cavaleri, Marek călărea prin praful ridicat 
de căruțele cu bagaje, îndreptându-se spre capătul din față 
al coloanei. Nu îi putea vedea încă pe Chris sau Kate, dar 
micul lui grup se mişca repede. În curând îi va prinde din 
urmă. 

Se uită la cavalerii care îl încadrau. Raimondo, în stânga 
lui, drept, în armură completă, cu zâmbetul lui subţire. În 
dreapta, un luptător cărunt, îmbrăcat în armură, care era 
evident un bărbat puternic şi competent. Niciunul dintre ei 
nu îi dădea prea mare atenție, într-atât erau de siguri că 
dețineau controlul asupra lui. Mai ales că mâinile lui erau 
legate cu frânghii, cu o distanță de cincisprezece centimetri 
între încheieturi. 

Călărea mai departe, tuşind din cauza prafului. În cele 
din urmă reuşi să strecoare micul pumnal de sub haină şi 
să îl palmeze apucând oblâncul de lemn al şeii. 

Încercă să poziționeze cuțitul în aşa fel încât uşoara 
mişcare în sus şi în jos a calului să taie încetul cu încetul 
sfoara de la încheieturi. Dar era mai uşor de zis decât de 
făcut; cuțitul părea că se află mereu în poziție greşită, iar 
legăturile — nici vorbă să fie tăiate. Marek aruncă o privire la 


aparatul de la încheietură care măsura timpul şi care indica 


07: 21: 02. Mai aveau peste şapte ore până să se consume 
bateriile. 

În curând lăsară în urmă poteca de pe malul râului şi 
începură să urce drumul cu serpentine care ducea spre 
satul La Roque. Aşezarea fusese construită pe falezele care 
străjuiau râul. Casele, aproape în întregime din piatră, 
dădeau oraşului un aspect sumbru unitar, mai ales acum, 
Când toate geamurile şi toate uşile erau închise şi 
baricadate în aşteptarea războiului. 

Acum mergeau printre companiile fruntaşe ale lui 
Arnaut, cei mai mulți cavaleri în armură, fiecare urmat de 
propria suită. Bărbaţi şi cai urcau pe abruptele străzi 
pavate, caii fornăiau, căruțele cu bagaje alunecau. 

Cavalerii din avangardă păreau să fie o unitate de 
urgență: multe căruțe duceau piese dezasamblate ale unor 
maşinării de asediu. Evident, plănuiseră să înceapă asediul 
înainte de căderea nopții. 

Erau încă în oraş când Marek îi zări pe Chris şi pe Kate 
călărind unul lângă altul nişte mârțoage gârbovite. 

Erau probabil la o sută de paşi în față, ba vizibili, ba 
ascunşi vederii în funcție de meandrele drumului. 

Raimondo puse mâna pe brațul lui Marek. 


— Nu ne apropiem mai mult. 


În praful din faţă, un steag fâlfâi prea aproape de capul 
unui cal. Calul necheză, cabrându-se, şi o căruță se 
răsturnă, împrăştiind ghiulele de tun care se rostogoliră pe 
deal în jos. Acesta era momentul de confuzie pe care îl 
aşteptase Marek, şi încercă să acționeze. Dădu pinteni 
calului care refuză să pornească. Apoi observă că însoțitorul 
lui cel cărunt apucase iute frâiele. 

— Prietene, zise calm Raimondo, călărind lângă el. Nu 
mă face să te omor. Cel puţin nu încă. Arătă cu capul spre 
mâinile lui Marek. Şi ai grijă să nu te răneşti cu lama aia 
caraghioasă. 

Marek simți că-i iau foc obrajii. Dar făcu precum i se 
poruncise. Ascunse micul pumnal înapoi sub haine. 

Călăriră mai departe în linişte. 

Din spatele caselor de piatră auziră țipătul unei păsări 
repetat de două ori. Când îl auzi, Raimondo se uită repede 
în jur; la fel procedă şi însoţitorul lui din partea opusă. 

Evident, nu era o pasăre. 

Bărbaţii ascultară şi în curând se auzi un țipăt de 
răspuns, de sus, de pe deal. Raimondo puse mâna pe sabie, 
dar atât. 

— Ce este? zise Marek. 


— Nu te priveşte! 


Şi nu mai spuseră nimic. 

Soldaţii erau ocupați şi nimeni nu le dădu atenție, mai 
ales că şeile lor aveau culorile lui Arnaut. În cele din urmă 
ajunseră pe culmea falezei, într-un câmp deschis, cu 
castelul la dreapta lor. Pădurea era în apropiere, în stânga, 
iar câmpul larg, în pantă şi acoperit de iarbă, la nord. 

Fiind înconjurați din toate părțile de oamenii lui Arnaut, 
Marek nu dădu prea multă atenție faptului că treceau la 
vreo cincizeci de paşi de şanțul exterior de apărare şi de 
intrarea în castel. Chris şi Kate erau tot la o sută de paşi 
mai în față, în fruntea coloanei. 

Atacul se produse cu o iuțeală uimitoare. Cinci cavaleri 
călări apărură din pădurea din stânga, urlând strigăte de 
luptă şi învârtind săbiile deasupra capetelor. 

Fugeau direct spre Marek şi ceilalți. Era o ambuscadă. 

Cu un urlet, Raimondo şi celălalt cavaler scoaseră 
săbiile, gata de luptă. Caii nechezau, spadele zăngăneau. 

Arnaut însuşi galopă în frunte şi se alătură bătăliei, 
luptând cu furie. Marek era uitat. 

Privind în susul coloanei, observă că alt grup îi atacase 
pe Kate şi Chris. Marek zări panaşul negru al lui Sir Guy, 


pinteni calului şi porni la galop pe lângă coloană. 


În față văzu un cavaler care îl apucase pe Chris de haină 
şi încerca să-l răstoarne de pe cal; altul ținea frâiele 
animalului călărit de Kate, care necheza şi se învârtea pe 
loc. Alt cavaler luase calul lui Chris de frâu, dar acesta îi 
dădu pinteni animalului care se ridică în două picioare; 
cavalerul îi dădu drumul, dar Chris se pomeni deodată Plin 
de sânge şi scoase un țipăt. Pierdu controlul calului, Care 
necheză şi porni în galop spre pădure în timp ce Chris 
alunecase într-o parte în şa, abia ţinându-se. Într-o Clipă 
dispăruse printre copaci. 

Kate încă mai încerca să smulgă frâiele de la cavalerul 
care le apucase. Peste tot în jur era o adevărată nebunie: 
oamenii lui Arnaut strigau, se învârteau, fugeau după 
armele lor, loveau cu sulițele în cavalerii care îi atacaseră. 

Unul îl împunse pe cavalerul care-i ținea calul şi acesta 
scăpă frâiele. Deşi neînarmat, Marek intră în mijlocul 
bătăliei şi o detaşă pe Kate de agresorul ei. Ea strigă: 

— Andre! 

Dar el îi zise: 

— Fugi! Fugi! 

Apoi Marek strigă „Malegant!” şi Sir Guy se întoarse spre 
el. 


Marek se îndepărtă imediat de locul bătăliei, galopând 


direct spre La Roque. Ceilalți cavaleri se întoarseră şi se 
desprinseră de soldați, pornind în urmărirea lui Marek peste 
câmp. Mai în josul coloanei, Marek îi văzu pe Raimondo şi 
Arnaut luptând într-un nor mare de praf. 

Kate dădu pinteni calului, mânându-l spre pădurea de la 
nord. Privind înapoi din goana calului, îl văzu pe Marek 
trecând peste podul suspendat al cetății La Roque şi intrând 
în castel, după care îl pierdu din ochi. Călăreţii care îl 
urmăreau pătrunseră după el, apoi grilajul cu ţepi se lăsă 
cu zgomot, iar podul se ridică. 

Marek dispăruse. Chris dispăruse. Oricare dintre ei, sau 
chiar amândoi puteau fi morți. Un lucru era sigur: ea era 
singura care rămăsese liberă. 


Acum totul depindea de ea. 

07: 24: 33 

Înconjurată din toate părțile de soldați, îşi petrecu 
următoarea jumătate de oră croindu-şi drum printre caii în 
câmpie, maşinile de război erau asamblate în grabă de 


mecanici. Aruncătoarele de pietre nu aveau un aspect prea 


plăcut - nişte praştii supradimensionate, cu bare grele de 
lemn care susțineau armătura pentru paleta cu care se 
trăgea. 

Paleta era trasă în jos de frânghii groase din cânepă şi, 
când era eliberată, arunca încărcătura peste zidurile 
castelului. Întreaga alcătuire părea să cântărească mai mult 
de două sute de kilograme, dar oamenii o asamblară rapid, 
acționând iute şi coordonat, după care trecură la următorul 
aparat. Dar cel puțin acum înţelese cum era posibil, uneori, 
la o biserică sau un castel să fie construite în doar câțiva 
ani. Lucrătorii erau aşa de pricepuţi, atât de absorbiți de 
munca lor, încât aproape că nici nu aveau nevoie de 
îndrumări. 

Întoarse calul şi intră în pădurea deasă, situată la nord 
de castel. 

Drumul era o potecă îngustă prin pădurea care, pe 
măsură ce intra mai adânc, se întuneca rapid. Era 
înfricoşător să fie singură aici: auzea țipete de bufniță şi 
tipetele îndepărtate ale unor păsări ciudate. Trecu pe lângă 
un copac pe ramurile căruia se odihneau cel puțin zece 
corbi. Îi numără, întrebându-se dacă e vreo prevestire şi ce 
ar putea să însemne. 


Mânând calul la pas prin pădure, avea senzația că 


alunecă în timp, că ajunge să adopte moduri mai primitive 
de gândire. Coroanele copacilor se uneau ca o boltă 
deasupra ei, iar pământul era la fel de întunecat ca 
înserarea. Avea o senzație de încarcerare, de opresiune. 

După vreo douăzeci de minute ajunse într-o poiană cu 
iarbă înaltă, luminată de soare, şi se simți uşurată. 

Văzu o breşă între copacii din partea cea mai 
îndepărtată, acolo unde poteca continua. Călărea prin 
luminiş când văzu un castel în stânga ei. Nu îşi aminti să fi 
văzut pe hărțile ei vreo astfel de structură, cu toate acestea 
era acolo. Castelul mic - aproape un conac de ţară — şi 
zugrăvit în alb strălucea în soare. Cu patru turle mici şi un 
acoperiş albastru de ardezie. La prima vedere avea un 
aspect vesel, dar apoi observă că toate ferestrele erau 
baricadate; o parte din acoperiş se prăbuşise, lăsând o 
gaură neregulată; acareturile erau lăsate în paragină. 

Poiana fusese cândva o întindere de gazon în fața 
castelului, pe când acum, neglijată, se sălbăticise. Îi crea o 
senzație acută de stagnare şi decădere. 

O trecură fiorii şi dădu pinteni calului. Observă că iarba 
dinaintea ei fusese de curând călcată de copitele altui cal, 
care mergeau în aceeaşi direcție cu ea. Sub privirile ei, firele 


lungi de iarbă se ridicau lent, revenind la poziția inițială. 


Cineva trecuse pe aici de foarte puţină vreme. Poate 
numai cu câteva minute înainte. Precaută, continuă drumul 
spre capătul îndepărtat al luminişului. 

Întunericul o înconjură din nou pe măsură ce pătrunse 
înapoi în pădure. Poteca din fața ei devenea noroioasă, dar 
putea să distingă urme de copite care mergeau înainte. 

Din când în când, se oprea şi asculta cu atenţie. Dar nu 
auzea niciun sunet venind din față. Ori călărețul era foarte 
departe, ori era extrem de tăcut. O dată sau de două ori i se 
păru că aude zgomot de copite, dar nu era sigură. 

Probabil că era numai imaginaţia ei. 

Mână calul mai departe spre capela verde. Cea care pe 
hărțile ei era numită la chapelle verte morte. Capela morții 
verzi. 

În întunecimea pădurii se trezi față în faţă cu un 
personaj care se sprijinea obosit de un copac căzut. Era un 
bătrânel gârbovit, cu glugă pe cap, care ducea o secure de 
pădurar. Când trecu pe lângă bătrân, acesta îi zise: 

— Rogu-vă, bunule stăpân, rogu-vă! Vocea lui era 
subțire şi neplăcută. Daţi-mi ceva, cât de mic, să mănânc, 
căci sunt sărac şi n-am nimic de mâncare. 

Kate credea că nu are hrană la ea, dar apoi îşi aminti că, 


atunci când plecase, cavalerul îi dăduse o trăistuță, legată 


în spatele şeii. Întinse mâna în spate, găsi o coajă de pâine 
şi o bucată de carne uscată. Nu părea prea apetisant, mai 
ales că acum mirosea puternic a transpiraţie de cal. Îi 
întinse mâncarea bătrânului. 

Omul se apropie lacom şi întinse o mână osoasă ca să 
primească mâncarea - dar, de fapt, o apucă de încheietură, 
strângând cu o putere surprinzătoare, şi cu o mişcare 
scurtă încercă să o dea jos de pe cal. Chicoti încântat, 
scoțând un sunet nesuferit; în timp ce se luptau, îi căzu 
gluga şi ea observă că era mult mai tânăr decât crezuse. 
Acum, alți trei bărbaţi apărură din umbră din ambele părți 
ale potecii, iar ea îşi dădu seama că erau țăranii bandiți. 
Kate se mai ținea în şa, dar era limpede că nu pentru mult 
timp. Dădu pinteni calului, dar acesta era obosit şi nu 
reacționă. 

Bătrânul continua să o tragă de mână, bombănind în 
acelaşi timp: 

— Băiat nebun! Băiat prostuț ce eşti! 

Neştiind ce altceva ar putea face, ea strigă după ajutor, 
țipând din răsputeri, ceea ce păru să-i sperie pe bărbați, aşa 
că se opriră o clipă, după care reîncepură atacul. 

Deodată se auzi însă venind spre ei un cal în galop şi 


urletul de luptă al unui războinic. Bandiţii se priviră 


înspăimântați şi fugiră care încotro. Toţi, în afară de 
bărbatul gârbovit, care nu voia să-i dea drumul lui Kate şi 
acum o amenința cu toporul pe care îl ridicase cu cealaltă 
mână. 

Chiar în momentul acela însă apăru pe cărare un cavaler 
plin de sânge din cap până în picioare; calul lui fornăia, 
aruncând cu copitele bucăţi de noroi, iar cavalerul însuşi 
era atât de fioros şi sângeros că şi ultimul tâlhar fugi ca să- 
şi salveze viața, ascunzându-se în întunericul pădurii. 

Chris trase de frâu şi începu să se învârtă în jurul ei. 

Kate se simți cuprinsă de un val de uşurare; se speriase 
rău. Chris zâmbea, vădit încântat de sine însuşi. 

— Sunteţi teafără, mă'am? zise el. 

— Dar tu? întrebă Kate, uimită. 

Chris fusese literalmente scăldat în sânge, care se 
uscase între timp pe față şi pe corp. Când îi zâmbi, crusta 
de sânge crăpă pe la colțurile gurii, dezvelind pielea roz de 
dedesubt. Arăta de parcă ieşise dintr-un butoi cu vopsea 
roşie. 

— Sunt bine, zise Chris. Cineva a tăiat un cal în 
apropierea mea. I-a străpuns artera sau aşa ceva. Am fost 
muiat de sus până jos într-o secundă. Sângele e fierbinte, 


ştiai asta? 


Kate se uita încă fix la el, uimită că o persoană care 
arăta în halul ăsta putea glumi. Apoi el luă calul de frâu şi 
amândoi se îndepărtară rapid. 

— Cred, zise Chris, că n-o să-i aşteptăm să se regrupeze. 
Nu ţi-a spus niciodată mama ta să nu intri în vorbă cu 
străinii? Mai ales când îi întâlneşti în pădure? 

— De fapt, credeam că trebuie să le dau mâncare, iar ei 
mă vor ajuta. 

— Asta se întâmplă în poveşti, zise el. În lumea reală, 
dacă te opreşti să îl ajuţi pe un biet om din pădure, el şi 
prietenii lui îţi fură calul şi te ucid. De aceea nimeni nu face 
asta. 

Chris continuă să zâmbească părând încrezător şi 
amuzat. Şi Kate se gândi că nu observase niciodată, nu 
fusese niciodată conştientă de faptul că era un bărbat 
atrăgător, că exercita un soi de atracție pură. Dar 
bineînțeles, gândi ea, îi salvase viața. Era doar 
recunoscătoare. 

— Dar de fapt ce făceai? îl întrebă ea. 

El răspunse râzând: 

— Încercam să te prind din urmă. Credeam că eşti mult 
în fața mea. 


Drumul se bifurca. Poteca principală o lua la dreapta, 


începând să coboare uşor. O cărare mult mai strâmtă ducea 
spre stânga, pe teren orizontal. Dar părea mult mai puţin 
umblată. 

— Ce crezi? întrebă Kate. 

— Pe poteca principală, zise Chris. 

Porni înainte, iar Kate fu destul de mulțumită să-l 
urmeze. Pădurea devenea din ce în ce mai deasă, ferigile 
erau înalte de aproape doi metri, ca nişte urechi imense de 
elefanți, împiedicându-i să vadă înainte. Terenul deveni mai 
abrupt, iar ea nu vedea pe unde calcă din cauza ferigilor. 
Coborâră amândoi şi legară caii de un copac. 

Continuară pe jos. 

Terenul era foarte abrupt acum, iar drumul se 
transformă într-o potecă noroioasă. Chris alunecă şi se 
prinse de crengi şi de tufe ca să se oprească. Ea îl văzu 
alunecând şi, deodată, cu un țipăt, dispărând de sub ochii 
ei. 

Aşteptă. 

— Chris! 

Niciun răspuns. 

Se lovi peste ureche: 

— Chris? 


Nimic. 


Nu ştia ce să facă: să meargă înainte sau să se retragă. 

Hotări să se ia după el, dar cu precauţie, acum că ştia 
cât de alunecos e drumul şi ce i se întâmplase lui. Totuşi, 
după câțiva paşi, pământul îi fugi de sub picioare şi alunecă 
în noroi fără să se poată opri, lovindu-se de trunchiurile 
copacilor, rămânând fără suflu. 

Kate căzu pe spate în noroi şi continuă să alunece, 
folosindu-se de picioare pentru a evita trunchiurile de 
copaci care treceau în viteză pe lângă ea. Crengile îi zgâriau 
fața şi îi zdreleau mâinile când încerca să se agaţe de ele. 

Totuşi nu părea să se poată opri din alunecare. 

lar terenul devenea tot mai abrupt. Acum copacii 
dinaintea ei se răreau, vedea lumina printre trunchiuri şi 
auzea zgomot de apă curgătoare. Aluneca pe o cărare 
paralelă cu un pârâiaş. Copacii se răriră şi mai mult şi văzu 
că pădurea se sfârşeşte brusc la circa douăzeci de paşi în 
față. Zgomotul apei era din ce în ce mai puternic. 

Şi atunci îşi dădu seama de ce se sfârşea pădurea. 

Era marginea unei faleze. 

După care urma o cascadă. Direct în față. 

Îngrozită, Kate se rostogoli pe burtă şi înfipse degetele, ca 
nişte cleşti, în noroi, dar fără rezultat. Continua să alunece. 


Nu se putea opri. Se rostogoli pe spate, continuând să 


alunece pe panta de noroi, incapabilă să facă altceva decât 
să aştepte sfârşitul, şi atunci zbură prin aer, ieşind din 
pădure. Abia îndrăznea să privească în jos. 

Aproape imediat se izbi de coroana unui pom, se agăță 
de ea şi se ţinu. Se legăna în sus şi în jos. Nimerise în 
crengile unui copac viguros atârnat deasupra falezei. 

Cascada era chiar sub ea. Era mare, aşa cum 
presupunea: trei, poate chiar patru metri înălțime. La baza 
ei era o mică baltă. Nu putea aprecia cât este de adâncă. 

Încercă să se urce pe ramurile copacului, dar mâinile 
pline de noroi îi alunecau, ea însăşi alunecând, răsucindu- 
se pe creangă. În cele din urmă rămase atârnată sub 
creangă, agățată cu mâinile şi picioarele ca leneşul. 

Cobori încă un metru şi jumătate, după care înţelese că 
nu va reuşi. 

Căzu. 

Se lovi de altă creangă, la un metru mai jos. Rămase 
atârnată şi acolo o clipă, strângând-o cu mâinile alunecoase. 
Apoi căzu din nou, se lovi de altă creangă şi mai de jos. 

Acum era la doar un metru deasupra cascadei care 
cobora cu vuiet puternic peste buza falezei. Crengile 
copacului erau ude de ceață. Privi la mica baltă care 


clocotea la bază. Nu putea să-i vadă fundul. Nu putea fi 


sigură cât e de adâncă. 

Atârnând precar de creangă se gândi: „Unde Dumnezeu e 
Chris?”. Dar în clipa următoare creanga îi scăpă din 
strânsoare şi căzu de-a binelea. 

Apa era rece ca gheața, opacă, făcea bulbuci şi se agita 
furioasă în jurul ei. Se rostogoli dezorientată, încercă să iasă 
la suprafață, se izbi de pietrele de pe fund. În cele din urmă 
ajunse chiar sub cascada care cădea peste ea cu o mare 
forță. Nu putea să respire. Se scufundă din nou, înotă 
înainte şi ieşi la suprafață la câţiva paşi mai jos. 

Apa din micul bazin era mai liniştită, deşi la fel de rece. 

leşi şi se aşeză pe o piatră. Observă că apa îi spălase tot 
noroiul de pe haine şi de pe corp. Se simțea oarecum ca o 
făptură nouă şi foarte bucuroasă că e în viață. 

Trăgându-şi sufletul, privi în jur. 

Era într-o vale mică şi strâmtă, lumina după-amiezii 
ajungea la ea cețoasă din cauza cascadei. Valea era 
înfrunzită şi umedă, iarba udă, copacii şi pietrele acoperite 
de muşchi. Chiar în față, o potecă pietruită ducea spre o 
capelă micuță. 

Şi capela era udă, suprafața ei fiind acoperită cu un fel 
de mucegai alunecos care pătase pereţii şi se strecura pe 


sub marginea acoperişului. Mucegaiul era verde strălucitor. 


Capela verde. 

De asemenea, văzu bucăți rupte de armură aruncate în 
neorânduială lângă uşa capelei, vechi platoşe ruginind în 
soarele palid şi coifuri găurite alături; săbii şi topoare erau 
aruncate pretutindeni în jur. 

Kate îl căută cu privirea pe Chris, dar nu îl văzu. 

Evident, căzuse până jos, ca şi ea. Probabil că acum 
cobora pe o altă potecă. Se gândi să-l aştepte; fusese 
bucuroasă să-l vadă când se întâlniseră, iar acum îi simțea 
lipsa. Dar el nu se vedea nicăieri. Şi, în afară de vuietul 
cascadei, nu se auzea niciun alt sunet în micuța viroagă, 
nici măcar păsări. Era o tăcere amenințătoare. 

Şi totuşi nu se simțea singură. Avea puternica senzație 
că mai există ceva acolo — o prezenţă în vale. 

După care auzi un grohăit în interiorul capelei - un 
sunet gutural, animalic. 

Se opri, apoi se mişcă precaut de-a lungul cărării 
pietruite, spre arme. Ridică o sabie şi apucă mânerul cu 
ambele mâini, chiar dacă i se părea o prostie; sabia era grea 
şi ştia că nu are nici puterea, nici priceperea să o 
mânuiască. Ajunsese aproape de uşa capelei şi simți un 
miros puternic de descompunere venind dinăuntru. Auzi iar 


grohăitul. 


Şi, brusc, un cavaler în armură ieşi şi blocă intrarea. 

Era un bărbat uriaş, aproape de doi metri înălțime, iar 
armura lui era îmbâcsită cu mucegai verde. Purta un coif 
greu, aşa că nu îi putea vedea fața. Avea o secure grea cu 
două tăişuri, ca securea călăului. 

Securea se mişca înainte şi înapoi pe măsură ce 
cavalerul înainta. 

Instinctiv, Kate se dădu înapoi, cu ochii la secure. 

Primul ei gând fu să fugă, dar cavalerul sărise rapid spre 
ea. Bănuia că ar fi capabil să o prindă. Oricum, nu trebuia 
să se întoarcă cu spatele la el. Dar nici nu-l putea ataca — 
părea să fie de două ori mai mare decât ea. Nu scotea nicio 
vorbă, doar grohăieli şi mârâieli răzbăteau de sub coif — 
sunete animalice, sunete demente. Probabil că e nebun, 
gândi ea. 

Cavalerul se apropia vertiginos, obligând-o să acționeze. 
Lovi din toate puterile cu spada; el ridică securea să pareze 
şi metalul se lovi de metal; sabia ei vibră atât de puternic că 
era cât pe-aci s-o scape. Lovi din nou, jos, urmărind să-i 
reteze picioarele, dar el pară din nou cu uşurinţă şi cu o 
răsucire rapidă a toporului îi zbură sabia din mâini, 
aruncând-o în iarbă. 


Se întoarse şi fugi. Mârâind, cavalerul porni după ea şi o 


înşfăcă de păr. O târî, urlând, pe lângă peretele lateral al 
capelei. Pielea capului o ustura; în față, văzu o bucată de 
lemn arcuită, pe care se zăreau multe tăieturi adânci. 

Ştia ce era: un butuc de călău. 

Nu avea putere să se opună. Cavalerul o împinse în jos 
cu bruschețe, apăsându-i gâtul pe butuc. Puse piciorul pe 
mijlocul spatelui ei ca să nu-şi schimbe poziția. Kate agită 
braţele, neajutorată. 

Văzu o umbră mişcându-se prin iarbă când el ridică 


securea. 

Telefonul suna insistent şi tare. David Stern căscă, 
aprinse lampa de pe noptieră şi ridică receptorul. 

— Alo! zise el cu voce somnoroasă. 

— David, aici John Gordon. Ar fi bine să vii în camera de 
tranzit. 

Stern întinse mâna să-şi caute ochelarii, după care se 
uită la ceas. Era 06: 20 dimineața. Dormise trei ore. 


— Avem de luat o decizie, zise Gordon. Vin să te iau în 


cinci minute. 

— Bine, răspunse Stern şi închise. 

Se ridică din pat şi ridică storurile; lumina strălucitoare 
a soarelui era atât de puternică încât îl făcu să clipească. 

Se îndreptă spre baie să facă un duş. 

Locuia într-una dintre cele trei camere pe care ITC le 
rezervase pentru cercetătorii care erau nevoiți să lucreze 
noaptea. Stern se bărbieri şi se îmbrăcă, apoi ieşi pe coridor. 
Nu îl văzu pe Gordon nicăieri, dar auzea voci în capătul 
îndepărtat al coridorului. Merse de-a lungul culoarului, 
uitându-se prin uşile de sticlă ale diverselor laboratoare. 
Toate erau pustii la ora aceea. 

Dar la capătul coridorului găsi un laborator cu uşa 
deschisă. Un muncitor măsura cu ruleta înălțimea şi 
lățimea uşii. Înăuntru, patru tehnicieni şedeau în jurul unei 
mese mari, privind la o machetă la scară mare a fortăreței 
La Roque şi a zonei înconjurătoare, construită dintr-un 
lemn albicios. Bărbații murmurau, iar unul dintre ei încercă 
să ridice marginea mesei. Păreau că încearcă să găsească o 
soluție ca să o mute. 

— Doniger zice că vrea să o aibă ca exponat după 
prezentare, spuse tehnicianul. 


— Nu văd cum am putea să o scoatem din cameră, zise 


altul. Cum au adus-o înăuntru? 

— Au construit-o aici. 

— O să treacă la fix, zise bărbatul de la uşă, închizând 
ruleta. 

Stern intră în încăpere, curios să vadă mai de aproape 
macheta. Reprezenta castelul, uşor de recunoscut şi 
construit corespunzător, în centrul unui complex mult mai 
mare. Castelul era înconjurat de un inel de frunziş, iar în 
afara acestuia apăreau un complex de clădiri pătrățoase şi o 
reţea de drumuri. Totuşi, nimic din toate astea nu exista. În 
timpurile medievale, castelul se înălța singuratic în mijlocul 
unei câmpii. 

Stern întrebă: 

— Ce reprezintă macheta asta? 

— La Roque, zise un tehnician. 

— Dar nu corespunde realității. 

— Ba da, răspunse tehnicianul. Corespunde în întregime 
realității. Cel puţin conform ultimelor schițe arhitectonice pe 
care ni le-au dat. 

— Ce schițe arhitectonice? întrebă Stern. 

La aceste vorbe, tehnicienii amuțţiră brusc, chipurile lor 
exprimând îngrijorare. Acum Stern observă şi alte machete — 


ale Castelgard-ului şi ale mănăstirii Sainte-Mere. 


Văzu desene mari pe perete. „Parc-ar fi biroul unui 
arhitect”, gândi el. 

În momentul acela, Gordon îşi iți capul pe uşă: 

— David? Să mergem! 

Porni pe coridor împreună cu Gordon. Privind peste 
umăr, observă că tehnicienii întorseseră modelul într-o 
parte şi îl cărau afară pe uşă. 

— Despre ce e vorba? întrebă Stern. 

— Un studiu al dezvoltării sitului, zise Gordon. Facem 
asta pentru orice sit-proiect. Ideea este să definim mediul 
imediat înconjurător al monumentului istoric, în aşa fel 
încât situl propriu-zis să fie rezervat turiştilor şi 
cercetătorilor. Se studiază liniile de vizionare, ceva de genul 
ăsta. 

— Dar de ce vă priveşte asta pe voi? mai întrebă Stern. 

— Este treaba noastră, replică Gordon. O să cheltuim 
milioane înainte ca un astfel de sit să fie complet restaurat. 

Şi nu vrem să fie denaturat de cine ştie ce complex 
comercial şi hoteluri supra-înălțate. Aşa că încercăm să 
facem un plan mărit al sitului, vedem dacă putem să 
obținem ca autoritățile locale să stabilească liniile 
directoare. Se uită la Stern. Sincer, nu credeam că aceste 


lucruri sunt atât de interesante. 


— Dar ce e cu camera de tranzit? Ce se petrece acolo? 

— Îţi voi arăta. 

Pardoseala de cauciuc a platformei de tranzit fusese 
golită de toate sfărâmăturile şi curățată. În locurile în care 
acidul găurise cauciucul, podeaua era reparată de lucrători 
ce stăteau în patru labe. Două dintre scuturile de sticlă se şi 
aflau la locul lor, iar unul era inspectat îndeaproape de un 
bărbat cu nişte ochelari cu lentile groase şi o lanternă cu un 
abajur ciudat. Dar Stern privea în sus, unde următoarele 
panouri din sticlă erau aduse cu macaralele de la a doua 
platformă de tranzit, aflată încă în construcție. 

— A fost un noroc că tocmai construiam această nouă 
pistă de tranzit, zise Gordon. Altfel ne-ar fi luat o săptămână 
să coborâm aceste panouri. Dar ele erau deja aici. Nu a 
trebuit decât să le mutăm. Ăsta da noroc. 

Stern rămăsese cu privirea în sus. Nu îşi dăduse seama 
cât de mari erau scuturile de sticlă. Suspendate deasupra 
lui, panourile aveau cel puţin trei metri înălțime, patru 
metri şi jumătate lăţime şi o adâncime de aproape şaizeci de 
centimetri. Se transportau cu ajutorul unor benzi căptuşite 
spre nişte console de montaj speciale, fixate în podea. 

— Dar, zise Gordon, nu mai avem rezerve. Avem doar un 


set complet. 


— Şi? 

Gordon se apropie de un panou de sticlă gata fixat la 
locul lui. 

— În linii mari, putem considera chestiile astea ca pe 
nişte bidoane uriaşe, zise Gordon. Sunt containere curbate 
care se umplu printr-o deschizătură în partea de sus. Şi 
odată umplute cu apă, sunt foarte grele. Circa cinci tone 
fiecare. Curbura are rolul de a-i spori rezistența. Şi tocmai 
rezistența mă nelinişteşte. 

— De ce? întrebă Stern. 

— Vino mai aproape. 

Gordon îşi plimbă rapid degetele pe suprafața sticlei. 

— Vezi aceste adâncituri? Aceste mici pete cenuşii? 

Sunt mici, aşa că nu le observi decât dacă te uiţi cu 
atenție. 

Dar sunt fisuri, care nu erau înainte. Cred că explozia a 
dus picături minuscule de acid fluorhidric şi în cealaltă 
cameră. 

— Iar acum sticla a fost atacată. 

— Da. Puțin. Dar dacă aceste adâncituri au slăbit sticla, 
scuturile ar putea să crape atunci când vor fi umplute cu 
apă şi sticla va fi supusă presiunii. Sau, şi mai rău, ar putea 


fi distrus întregul scut de sticlă. 


— Şi dacă se întâmplă aşa ceva? 

— Atunci nu vom mai avea o ecranare completă în jurul 
pistei, zise Gordon, uitându-se direct la Stern. Iar în acest 
caz nu-ți vom putea aduce prietenii înapoi în siguranţă. Ar 
risca prea multe erori de transcripție. 

Stern tresări. 

— Aveţi o posibilitate de a testa rezistența panourilor? 

Să vedeți dacă vor rezista? 

— Nu, nu prea avem. Am putea să testăm reacţia unuia 
la presiune dacă am fi dispuşi să riscăm să-l spargem, dar 
din moment ce nu avem niciun panou de rezervă, nu am să 
fac asta. În schimb, le fac o inspecţie vizuală de polarizare 
microscopică. Arătă spre tehnicianul din colț care purta 
ochelari speciali şi verifica sticla. Acest test poate descoperi 
liniile de stres preexistente - care există întotdeauna în 
sticlă — prevenindu-ne în linii mari dacă vor crăpa sau nu. Şi 
are o cameră digitală care introduce datele direct în 
computer. 

— Veţi face o simulare computerizată? întrebă Stern. 

— O să fie destul de neconcludentă, zise Gordon. 

Probabil nici nu merită făcută, atât e de rudimentară. 
Dar oricum o voi face. 


— Şi atunci, despre ce decizie e vorba? 


— Când să umplem panourile. 

— Nu înțeleg. 

— Dacă le umplem acum, şi vor rezista, probabil că totul 
va fi în regulă. Dar nu putem fi siguri. Pentru că unul dintre 
bazine ar putea să aibă un punct slab care se va fisura după 
o perioadă de presiune. lar acesta este un argument care 
ne-ar determina să umplem scuturile în ultimul minut. 

— Cât de repede le puteți umple? 

— Destul de repede. Avem furtunuri de pompieri aici. 

Dar, pentru a reduce eforturile, probabil că e mai indicat 
să le umplem cu încetul. În această situaţie, umplerea 
tuturor celor nouă rezervoare ar dura aproape două ore. 

— Nu recepționați dereglări de câmp cu două ore 
înainte? 

— Da - în cazul în care camera de control funcționează 
corect. Dar echipamentul din această cameră n-a funcționat 
de zece ore. Aburii de acid au urcat şi acolo. 

S-ar putea să fi afectat aparatura electronică. Nu ştim 
dacă lucrează corect sau nu. 

— Înţeleg acum, zise Stern. Şi fiecare dintre aceste 
rezervoare este diferit. 

— Exact. Fiecare este diferit. 


Era, gândi Stern, o problemă ştiinţifică clasică din lumea 


reală. Evaluarea riscurilor, evaluarea incertitudinilor. Cei 
mai mulți oameni nu înțeleg niciodată faptul că majoritatea 
problemelor ştiinţifice îmbracă această formă. Ploile acide, 
încălzirea globală, purificarea ecologică, riscurile de cancer — 
aceste probleme complexe se reduceau întotdeauna la 
acțiuni de echilibrare, la determinări subiective. Cât de bune 
erau informaţiile obținute din cercetări? Câtă credibilitate li 
se putea atribui savanților care efectuaseră cercetările? Câtă 
bază se putea pune pe simularea computerizată? Cât de 
semnificative erau proiecţiile de viitor? întrebări care se 
puneau iar şi iar. Cu siguranţă, presa nu-şi bătea niciodată 
capul cu această complexitate, din moment ce nu genera 
reportaje de senzație. Drept rezultat, oamenii cred că în 
ştiinţă totul este clar, aşa cum nu a fost niciodată. Chiar şi 
conceptele cele mai bine împământenite - cum ar fi ideea că 
microbii provoacă boli — nu erau atât de riguros demonstrate 
cum credeau oamenii. 

Şi în această situație anume, un caz care implica 
siguranța prietenilor săi, Stern se confrunta cu numeroase 
incertitudini. Nu era sigur dacă rezervoarele vor rezista sau 
nu. Nu era sigur dacă aparatele de control îi vor preveni 
corect. Nu era sigur dacă trebuia să umple rezervoarele 


acum, cu încetul, sau mai târziu, rapid. 


Trebuia luată o decizie subiectivă. lar de această decizie 
depindeau vieți. 

Gordon se uita stăruitor la el. Aştepta. 

— Există rezervoare în perfectă stare? întrebă Stern. 

— Da. Patru. 

— Atunci să umplem aceste bazine acum, zise Stern. 

Şi să aşteptăm analiza de polarizare şi simularea pe 
computer înainte de a le umple pe celelalte. 

Gordon dădu din cap încet. 

— Exact aşa gândeam şi eu, zise el. 

Stern întrebă: 

— Ce părere ai? Celelalte rezervoare sunt în regulă sau 
nu? 

— Părerea mea, zise Gordon, este că sunt. Dar vom şti 


mai mult peste câteva ore. 

06: 40: 22 
— Bunule Sir Andre, rogu-vă, veniţi pe aici, zise Guy de 
Malegant cu o plecăciune grațioasă şi o fluturare de mână. 


Marek încerca să îşi ascundă uimirea. Când intrase în 


galop în cetatea La Roque se aşteptase ca Guy şi oamenii lui 
să-l omoare pe loc. În schimb, îl tratau cu deferență, 
aproape ca pe un oaspete onorat. Acum intrase în zona 
interioară a castelului, în curtea cea mai dinăuntru, unde 
văzu sala mare cu mesele deja pregătite. 

Malegant îl conduse prin sala mare, apoi într-o clădire 
neobişnuită din piatră, în partea dreaptă. Clădirea nu avea 
doar obloane din lemn, ci şi geamuri făcute din băşică de 
porc. La ferestre erau lumânări, puse însă în exteriorul 
băşicilor de porc, nu în interiorul camerei. 

Află răspunsul încă înainte de a intra în clădire, care era 
alcătuită dintr-o singură încăpere mare. Sprijiniți de perete 
pe platforme din lemn erau saci cenuşii din pânză de 
mărimea unui pumn. În alt colț erau ghiulele stivuite în 
piramide negre. În cameră plutea un miros distinctiv — un iz 
înțepător, uscat — şi Marek ştiu exact unde se afla. 

În arsenal. 

Malegant zise: 

— Ei bine, magistre, am găsit un asistent care să vă 
ajute. 

— Vă mulțumesc pentru asta. 

În centrul camerei, profesorul Edward Johnston şedea pe 


podea cu picioarele încrucişate. Două bazine de piatră ce 


conțineau amestec de pulberi erau aşezate într-o parte. 

Ținea un al treilea bazin între genunchi şi, cu un mojar 
din piatră, măcina o pulbere cenuşie cu mişcări constante, 
circulare. Johnston nu se opri la vederea lui Marek. Nici nu 
se arătă surprins. 

— Salut, Andre, zise el. 

— Vă salut, domnule Profesor. 

Profesorul continua să macine: 

— Eşti teafăr? 

— Da, sunt teafăr. M-am rănit puţin la picior. 

De fapt, piciorul lui Marek mai zvâcnea încă, dar rana 
era curată; râul o spălase foarte bine şi se aştepta să se 
vindece în câteva zile. 

Profesorul continua să macine, răbdător, fără încetare. 

— Asta e bine, Andre, zise el calm. Unde sunt ceilalți? 

— Nu ştiu nimic despre Chris, răspunse Marek, 
gândindu-se cum fusese Chris plin de sânge. Dar Kate este 
bine şi o să găsească... 

— Asta-i bine, zise Profesorul liniştit. 

Îi aruncă o uitătură lui Sir Guy. Schimbând subiectul, 
făcu semn cu capul spre recipient. 

— Ştii, bineînţeles, ce fac? 


— Încorporarea, zise Marek. Materialul e bun? 


— Nu e rău dacă luăm totul în considerare. Este cărbune 
de salcie, ceea ce e ideal. Sulful e destul de pur, iar nitratul 
e organic. 

— Îngrăşământ fosil, guano? 

— Exact. 

— Deci, este aproximativ ceea ce v-aţi fi aşteptat, zise 
Marek. 

Unul dintre primele lucruri pe care le studiase Marek 
fusese tehnologia prafului de puşcă, o substanță care 
începuse să fie folosită pe scară largă în Europa secolului al 
XIV-lea. Praful de puşcă era una dintre acele invenții, 
precum roata de moară sau automobilul, care nu puteau fi 
atribuite unei anumite persoane sau unui anumit loc. 

Reţeta originară - o parte cărbune, o parte sulf, şase 
părți salpetru - provenea din China. Dar detaliile cu privire 
la felul în care ajunsese în Europa erau încă controversate, 
ca şi perioada cea mai timpurie de folosire a prafului de 
puşcă, atunci când era utilizat mai puţin ca explozibil şi mai 
mult ca substanță incendiară. Praful de puşcă a fost folosit 
prima oară pentru arme; atunci arme de foc însemna „arme 
care folosesc focul”, şi nu, ca în timpurile moderne, „arme 
cu proiectile explozibile”, cum ar fi puştile sau tunurile. 


Asta deoarece primele formule de praf de puşcă nu erau 


prea explozive, structura chimică a pulberii nefiind 
înțeleasă, iar această artă nu se dezvoltase încă. Praful de 
puşcă exploda atunci când cărbunele şi sulful ardeau foarte 
rapid, combustia fiind favorizată de o sursă bogată de oxigen 
- anume nitrații, care mai târziu aveau să fie denumiți 
salpetru. Cea mai obişnuită sursă de nitrați o reprezentau 
excrementele liliecilor din peşteri. În primii ani, acest 
îngrăşământ fosil nu era deloc rafinat, ci adăugat pur şi 
simplu în mixtură. 

Dar marea descoperire a secolului al XIV-lea a fost aceea 
că praful de puşcă exploda mai bine atunci când era extrem 
de fin măcinat. Acest proces se numea „încorporare” şi, dacă 
se făcea aşa cum trebuie, praful de puşcă trebuia să ajungă 
la consistenţa pudrei de talc. În timpul orelor nesfârşite de 
măcinare, particulele mici de salpetru şi sulfura intrau în 
porii microscopici ai cărbunelui de lemn. De aceea erau 
preferate anumite esențe, precum salcia, al căror cărbune 
era mai poros. 

Marek zise: 

— Nu văd niciun ciur. Îl veţi granula? 

— Nu, zâmbi Johnston. Granularea încă nu a fost 
descoperită, ai uitat? 


Granularea era procesul prin care se adăuga apă în 


amestecul de praf de puşcă, obținându-se o pastă care mai 
apoi era uscată. Pudra granulată era mult mai puternică 
decât pudra produsă prin amestec uscat. Procesul chimic 
care avea loc consta în aceea că apa dizolva parțial 
salpetrul, permițându-i să se infiltreze în porii microscopici 
ai cărbunelui şi totodată să transporte în interior şi 
particulele insolubile de sulf. Pudra rezultată nu numai că 
era mai puternică, dar şi mai stabilă, putând fi păstrată mai 
mult timp. Dar Johnston avea dreptate, granularea fusese 
descoperită abia prin 1400 - cam cu vreo patruzeci de ani 
mai târziu. 

— Să vă iau locul? întrebă Marek. 

Încorporarea era un proces de durată; uneori măcinarea 
dura şase până la opt ore. 

— Nu, acum am terminat. 

Profesorul se ridică în picioare, apoi îi spuse lui Sir Guy: 

— Spuneţi-i lordului Oliver că suntem pregătiți pentru 
demonstrație. 

— Cu focul grecesc? 

— Nu tocmai, zise Johnston. 

În lumina amurgului, lordul Oliver umbla nerăbdător de- 
a lungul zidului masiv al perimetrului exterior. Crenelul era 


mai lat de patru metri în zona asta, făcând ca şirul de 


tunuri din apropiere să pară liliputan. Îl însoțea Sir Guy, ca 
şi Robert de Kere, cu o mină morocănoasă. Toţi ridicară 
privirea când apăru Profesorul. 

— Ei bine? Sunteţi în sfârşit pregătit, magistre? 

— My Lord, sunt, răspunse Profesorul. 

Ducea două dintre bolurile sale, câte unul la fiecare 
subsuoară. Marek ducea un al treilea bol cu pudră fină 
cenuşie, amestecată cu un ulei gros care mirosea puternic a 
catran. Johnston îi spusese să nu atingă acest amestec sub 
nicio formă, iar el nu avea nevoie să-i reamintească cineva. 
Era neplăcută, mirosea oribil. De asemenea, ducea un 
recipient cu nisip. 

— Focul grecesc? E focul grecesc? 

— Nu, My Lord. Ceva şi mai bun. Focul lui Athenaios din 
Naukratis, care se numeşte şi „focul automat”. 

— Chiar aşa? făcu lordul Oliver. Miji ochii. Arată-mi. 

Dincolo de tunuri se deschidea câmpia largă dinspre 
răsărit, unde se asambla o linie de aruncătoare de pietre. 

Johnston îşi aşeză recipientele pe pământ, între primele 
două tunuri. Primul tun îl încărcă cu un sac de la arsenal, 
apoi puse înăuntru o săgeată groasă de metal cu aripioare 
metalice. 


— Acesta este praful vostru de puşcă şi săgeata voastră. 


Întorcându-se spre cel de-al doilea tun, turnă cu grijă 
praful de puşcă fin măcinat într-un sac pe care îl potrivi în 
gura tunului. Apoi zise: 

— Andre, nisipul, te rog. 

Marek înaintă şi lăsă recipientul cu nisip la picioarele 
Profesorului. 

— La ce foloseşte nisipul? întrebă Oliver. 

— O precauţie, My Lord, împotriva erorilor. 

Johnston ridică o a doua săgeată de metal, mânuind-o 
cu grijă, ținând-o numai de cele două capete, şi o introduse 
cu mişcări uşoare în tun. Vârful săgeții avea şanţuri şi 
fiecare şanţ era umplut cu pastă groasă, cafenie, urât 
mirositoare. 

— Acesta este praful meu şi săgeata mea. 

Tunarul îi dădu Profesorului un băț gros, înroşit în foc la 
un capăt. Johnston atinse primul tun. 

Urmă o explozie modestă; o pufăială de fum negru, iar 
săgeata zbură, aterizând la o sută de paşi distanță de cea 
mai apropiată maşină de război. 

— Acum pudra mea şi săgeata mea. 

Profesorul atinse cel de-al doilea tun. 

Urmă o explozie puternică şi o răbufnire de fum dens. 


Săgeata ateriză lângă un aruncător de pietre, ratându-l 


cu trei metri. Ateriză în iarbă. 

Oliver pufni nemulțumit: 

— Asta e tot? Mă veţi ierta dacă am... 

Tocmai atunci, săgeata izbucni într-un cerc de foc, 
aruncând flăcări în toate direcțiile. Maşina de război luă foc 
imediat, iar bărbaţii de pe câmp se grăbiră să aducă desagi 
pentru adăpatul cailor ca să stingă focul. 

— Înţeleg... zise lordul Oliver. 

Dar apa părea să întețească focul în loc să îl stingă. 

Cu fiecare cantitate nouă de apă, flăcările se înălțau mai 
sus. Oamenii se dădură înapoi, derutaţi. În cele din urmă 
ajunseră să privească fără speranță maşinăria care ardea 
dinaintea ochilor lor. În câteva momente deveni o masă de 
bârne carbonizate, fumegânde. 

— Pe Dumnezeu, Edward şi Sfântul Gheorghe! zise 
Oliver. 

Johnston făcu o mică plecăciune, zâmbind. 

— Aţi obținut rază de acțiune dublă şi o săgeată care ia 
foc singură — cum? 

— Pudra e măcinată fin şi aşa explodează mai puternic. 
Săgeţile sunt umplute cu ulei, sulfură şi var nestins, 
amestecate cu catran. Atingerea oricărei picături de apă le 


face să ia foc — aici a fost vorba de umezeala ierbii. De aceea 


am adus un vas cu nisip, pentru cazul în care ar fi ajuns pe 
degetele mele. Chiar şi cea mai mică picătură de amestec ar 
fi putut lua foc din cauza umezelii produse de pielea 
mâinilor mele. Este o armă deosebit de delicată, My Lord, şi 
trebuie mânuită cu grijă. 

Se întoarse spre cel de-al treilea recipient, din apropierea 
lui Marek. 

— Acum, My Lord, zise el, luând un băț de lemn. 

Rogu-vă să priviți ceea ce urmează. 

Cufundă bățul în bolul de piatră, îmbibându-i vârful cu 
amestecul uleios, urât mirositor. Ridică bățul în aer. 

— Precum vedeți, nicio schimbare. Şi nici nu o să fie vreo 
schimbare timp de ore sau zile până când... 

Cu un gest teatral, de magician, udă băţțul cu o ceaşcă 
de apă. 

Bățul scoase un sâsâit, începu să fumege, apoi izbucni 
în flăcări de un portocaliu intens. 

— Ah, zise Oliver, oftând de plăcere. Trebuie să am o 
cantitate bună din aşa ceva. De câți oameni aveți nevoie ca 
să macine şi să amestece substanța? 

— My Lord, cu douăzeci mă voi descurca. Şi mai bine ar 
fi cincizeci. 


— Veţi avea cincizeci sau şi mai mulți, câți doriţi, zise 


Oliver, frecându-şi mâinile. Cât de repede puteţi să o faceți? 

— Prepararea nu este de foarte lungă durată, My Lord, 
spuse Johnston, dar nu poate fi făcută în grabă, pentru că 
este o muncă periculoasă. Şi odată preparată, este periculos 
să o ţineţi în castel, pentru că e probabil ca Arnaut să atace 
cu obiecte aprinse. 

Oliver replică nervos: 

— Nu îmi pasă de asta, magistre. Faceţi-o acum, iar eu o 
voi folosi chiar în această noapte. 

Revenind în arsenal, Marek îl privi pe Johnston aranjând 
soldaţii în rânduri de câte zece, fiecăruia punându-i în față 
câte un mojar pentru măcinat. Johnston mergea printre 
rânduri, oprindu-se din când în când să dea indicații. 

Soldaţii bombăneau la adresa a ceea ce ei numeau 
„muncă de bucătărie”, dar Johnston le spuse că acestea 
erau, după cum s-a exprimat el, ierburi de război. 

Abia câteva minute mai târziu, Profesorul veni să se 
aşeze în colț, lângă el. Privind soldaţii care munceau, Marek 
zise: 

— V-a ţinut şi dumneavoastră Doniger discursul acela 
despre cum nu putem schimba istoria? 

— Da, de ce? 


— Se pare că i-am dat lui Oliver mult ajutor pentru a-şi 


apăra castelul împotriva lui Arnaut. Aceste săgeți îl vor forța 
pe francez să-şi tragă maşinile de asediu mai înapoi - prea 
departe pentru a fi eficiente. Fără maşini de asediu nu poate 
avea loc asaltul asupra fortăreței. lar Arnaut nu va aştepta. 
Oamenii lui vor rezultate rapide - toate armatele de oameni 
liberi vor asta. Dacă nu pot lua castelul imediat, pleacă mai 
departe. 

— Da, ai dreptate... 

— Dar, potrivit istoriei, acest castel este cucerit de 
Arnaut. 

— Da, zise Johnston. Dar nu datorită unui asediu. Ci 
pentru că un trădător îi lasă pe oamenii lui Arnaut să 
pătrundă. 

— M-am gândit şi la asta, zise Marek. Nu prea are 
noimă. 

Sunt prea multe porți de deschis în acest castel. Cum ar 
fi posibil ca un trădător să o facă? Nu cred că se poate. 

Johnston zâmbi. 

— Tu crezi că am putea să-l ajutăm pe Oliver să-şi 
păstreze castelul, schimbând astfel istoria? 

— Ei, mă întrebam doar. 

Marek se gândea că, din perspectiva viitorului, cucerirea 


castelului era de fapt un eveniment foarte important. Istoria 


Războiului de 100 de ani poate fi văzută ca o serie de asedii 
şi cuceriri-cheie. De exemplu, câţiva ani mai târziu, briganzii 
vor captura oraşul Moins, la gurile Senei. În sine, o cucerire 
minoră - dar le-a dat control asupra Senei, permițându-le să 
cucerească castelele pe tot drumul până la Paris. Atunci se 
punea problema cine trăieşte şi cine moare. Pentru că, de 
obicei, atunci când un castel era cucerit, locuitorii lui erau 
masacrați. În interiorul cetăţii La Roque se aflau mai multe 
sute de oameni. Dacă toți supraviețuiau, miile de 
descendenți ai acestora ar fi putut cu uşurinţă să schimbe 
viitorul. 

— S-ar putea să nu ştim niciodată, zise Johnston. Câte 
ore ne-au mai rămas? 

Marek îşi privi brăţara: 05: 50: 29. Îşi muşcă buzele. 

Uitase că ceasul ticăie. Când se uitase ultima oară mai 
erau aproape nouă ore; i se păruse că au destul timp. 

Şase ore nu suna la fel de bine. 

— Mai puţin de şase ore, zise Marek. 

— Iar markerul e la Kate? 

— Da. 

— Şi ea unde e? 

— S-a dus să găsească pasajul. 


Marek se gândea că acum este după-amiază târziu; dacă 


găsea pasajul, putea ajunge uşor în interiorul castelului în 
două-trei ore. 

— Unde s-a dus să găsească pasajul? 

— La capela verde. 

Johnston oftă: 

— Acolo spunea cheia lui Marcel că se află? 

— Da. 

Johnston dădu din cap. 

— Nimeni nu se duce acolo. 

— De ce? 

— Se presupune că această capelă e păzită de un cavaler 
nebun. Se zice că iubita lui a murit acolo şi că el şi-a 
pierdut minţile de durere. A luat-o prizonieră pe sora soției 
lui şi o ţine într-un castel din apropiere, iar acum ucide pe 
oricine se apropie de castel sau de capelă. 

— Şi credeţi că-i adevărat? întrebă Marek. 

Johnston ridică din umeri. 

— Nimeni nu ştie, zise el. Pentru că nimeni, niciodată nu 


s-a întors viu de acolo. 

05: 19: 55 

Cu ochii strâns închişi, Kate aştepta să cadă securea. 

Cavalerul de deasupra ei fornăia şi mormăia, respira din 
ce în ce mai rapid, din ce în ce mai excitat înainte de a da 
lovitura finală... 

Apoi tăcu. 

Ea simți cum piciorul care îi țintuia spatele se suceşte. 

Cavalerul se uită în jur. 

Toporul căzu pe butuc la câțiva centimetri de fața ei. 

Dar îl lăsase acolo ca să se sprijine de el şi să se uite la 
ceva în spatele lui. Începu iar să mormăie, şi acum părea 
furios. 

Kate încercă să vadă la ce se uita el, dar lama lată a 
securii îi bloca vederea. 

Auzi paşi în spatele ei. 

Mai era cineva. 

Văzu toporul ridicându-se din nou, dar de data asta 
călăul” luă piciorul de pe spatele ei. Rapid, se rostogoli de 
pe butuc şi se întoarse ca să dea cu ochii de Chris, în 
picioare, la câţiva paşi, ţinând spada pe care o scăpase ea. 

— Chris! 

Tânărul zâmbi printre dinţii încleştați. Vedea bine că e 


îngrozit. Nu îşi lua privirea de la adversar. Cu un mârâit, 


cavalerul se învârti şi lovi cu securea, care şuieră prin aer. 
Chris ţinu spada ridicată ca să pareze. Din izbirea celor 
două arme săriră scântei. Bărbaţii se învârteau unul în jurul 
altuia. Cavalerul lovi din nou, iar Chris se lăsă în jos, se 
împiedică şi căzu în spate, dar se ridică rapid când securea 
lovi iarba. Kate căută în trăistuță şi găsi cilindrul cu gaz. 
Acest obiect străin, provenit din alt timp, părea absurd de 
mic şi de uşor, dar era tot ce aveau. 

— Chris! 

În picioare, în spatele cavalerului verde, ea ridică 
cilindrul în aşa fel încât el să-l vadă. Chris dădu uşor din 
cap, continuând să se eschiveze şi să se retragă. Kate 
observă că oboseşte rapid, pierzând teren. Cavalerul verde 
înainta spre el. 

Kate nu avea de ales; fugi înainte, sări şi ateriză în 
spatele cavalerului verde. El grohăi, surprins, simțind 
greutatea. Ea se agăță de el, duse rezervorul în fața lui şi 
pulveriză gaz prin deschizătura coifului. Cavalerul tuşi şi se 
cutremură. Ea apăsă din nou butonul şi omul începu să se 
clatine. Kate se lăsă să cadă pe pământ. 

Spuse: 

— Fă-o! 


Chris era într-un genunchi, gâfâind. Cavalerul verde era 


tot în picioare, dar îi slăbeau puterile. Chris înaintă încet şi 
înfipse sabia în şoldul lui, între platoşele armurii. 

Bărbatul scoase un urlet de furie şi căzu pe spate. 

Chris ajunse imediat deasupra lui şi tăie curelele 
coifului, îndepărtându-l prin lovituri de picior. Ea mai apucă 
să-i vadă părul încâlcit, barba încurcată şi ochii sălbatici 
când ridică sabia şi lovi spre a-şi decapita adversarul. 

Dar nu reuşi. 

Sabia căzu, se lovi de os şi rămase înțepenită acolo, 
tăind numai o parte din gât. Cavalerul era încă viu, uitându- 
se furios la Chris, mişcând din buze. 

Chris încercă să scoată spada, dar nu izbuti. Pe când se 
chinuia astfel, mâna stângă a cavalerului se ridică şi-l 
apucă de umăr. Bărbatul era foarte puternic - diabolic de 
puternic — şi îl trase în jos până când feţele li se apropiară la 
o distanță de câțiva centimetri. Ochii lui erau injectați, dinţii 
rupți şi cariați. Păduchii îi forfoteau prin barbă, printre 
resturi de alimente  descompuse. Mirosea oribil a 
putreziciune. 

Chris fu scârbit. Îi simţea respiraţia fierbinte, urât 
mirositoare. Zbătându-se, reuşi să pună un picior pe fața 
celuilalt şi se ridică, eliberându-se prin forță. În acelaşi 


moment se desprinse şi spada şi el o ridică să lovească. 


Dar cavalerul dădu ochii peste cap şi falca i se relaxă. 

Era mort. Mugştele se grăbiră să i se aşeze pe față. 

Chris căzu în şezut pe pământul ud străduindu-se să-şi 
tragă sufletul. Apoi, brusc, îl cuprinse o negrăită repulsie şi 
începu să tremure. Se cuprinse cu brațele, încercând să-şi 
stăpânească tremurul. Dinţii îi clănțăneau. 

Kate puse mâna pe umărul lui. Zise: 

— Eroul meu! 

Abia dacă o auzi. Nu spuse nimic. În cele din urmă 
încetă totuşi să tremure şi se ridică în picioare. 

— M-am bucurat să te văd, zise ea. 

El dădu din cap, zâmbind: 

— Am coborât pe drumul cel mai uşor. 

Chris reuşise să-şi oprească alunecarea prin noroi. 

Petrecuse multe minute dificile până reuşise să urce din 
nou, apoi coborâse pe cealaltă potecă ce ducea în jos. Se 
dovedise mai uşor de coborât pe-acolo, până la baza 
cascadei, unde o găsise pe Kate pe cale de a fi decapitată. 

— Restul îl cunoşti, zise el. 

Se ridică în picioare, sprijinit de spadă. Se uită spre cer. 
Începea să se întunece. 

— Cât timp crezi că mai avem? 


— Nu ştiu. Patru-cinci ore. 


— Atunci ar fi cazul să începem. 

Plafonul capelei verzi căzuse în mai multe locuri, iar 
interiorul era o ruină: un mic altar, cadre gotice în jurul 
unor ferestre sparte, băltoace cu apă stătută pe podea. 

Greu de imaginat că această capelă fusese cândva o 
bijuterie, cu uşi şi altare elaborat sculptate. Acum 
mucegaiul se prelingea din sculpturile erodate, imposibil de 
recunoscut. 

Un şarpe negru se îndepărtă când Chris cobori scara în 
spirală spre criptele de sub podea. Kate îl urma, mergând 
mai încet. Aici era şi mai întuneric, singura lumină venind 
din crăpăturile de deasupra. Se auzea zgomotul constant al 
apei care picura. În centrul încăperii văzură un singur 
sarcofag intact, sculptat din piatră neagră, şi fragmentele 
distruse ale altor câteva. Pe sarcofagul intact, pe capac, era 
sculptat un cavaler în armură. Kate se uită la fața lui, dar 
piatra fusese  erodată de mucegaiul omniprezent şi 
trăsăturile nu se mai distingeau. 

— Mai spune-mi o dată cheia, zise Chris. Ceva despre 
picioarele gigantului? 

— Exact. Atât de mulți paşi de la picioarele gigantului. 

Sau picioare gigantice. 


— De la picioarele gigantului, repetă Chris. Arătă spre 


sarcofag, unde picioarele cavalerului sculptat erau doi 
butuci rotunjiți. 

— Crezi că se referea la aceste picioare? 

Kate nu părea prea mulțumită. 

— Nu sunt tocmai gigantice. 

— Nu... 

— Hai totuşi să încercăm, zise ea. 

Se aşeză la picioarele sarcofagului, se întoarse spre 
dreapta şi făcu cinci paşi. Apoi se întoarse spre stânga şi 
făcu iar patru paşi. Se întoarse din nou spre dreapta şi făcu 
trei paşi chiar până la perete. 

— Se pare că nu, zise Chris. 

Amândoi începură să caute febril. Aproape imediat, Kate 
făcu o descoperire încurajatoare: o jumătate de duzină de 
torţe erau puse într-un colț ca să rămână uscate. 

Deşi grosolan lucrate, torțele se puteau folosi. 

— Pasajul trebuie să fie pe undeva pe aici, zise ea. 

Trebuie să fie! 

Chris nu-i răspunse. Căutară în tăcere următorul sfert 
de oră, curățând mucegaiul de pe pereţi şi de pe podea, 
uitându-se la sculpturile erodate, încercând să desluşească 
dacă una sau alta ar putea reprezenta picioarele unui 


gigant. 


În cele din urmă Chris zise: 

— Acel lucru zicea că picioarele sunt în capelă sau la 
capelă? 

— Nu ştiu, zise Kate. Andre mi-a citit. El a tradus textul. 

— Pentru că poate ar trebui să căutăm afară. 

— Torţele erau înăuntru. 

— Adevărat. 

Chris se întoarse frustrat, căutând cu privirea. 

— Dacă Marcel ar fi conceput o cheie care ar fi pornit de 
la un semn de teren, zise Kate, n-ar fi folosit un sicriu sau 
un sarcofag, pentru că acesta ar putea fi mişcat. Ar fi folosit 
ceva fix. Ceva de pe perete. 

— Sau de pe podea. 

— Da, sau de pe podea. 

Stătea lângă peretele depărtat în care se vedea o mică 
nişă tăiată în piatră. La început crezuse că sunt mici altare, 
dar erau prea mici, apoi observă bucăți de ceară; evident, 
fuseseră făcute pentru lumânări. Văzu câteva astfel de nişe 
pentru lumânări în pereții criptei. Observă că suprafeţele 
interioare ale acestor nişe erau frumos sculptate, cu 
imaginea simetrică a unor aripi de păsări de o parte şi de 
alta. Iar sculpturile nu fuseseră erodate, poate pentru că 


lumânările  opriseră, prin căldura emanată, creşterea 


mucegaiului. 

Se gândi: „Simetrică”. 

Înfrigurată, se duse iute la următoarea nişă. Sculptura 
reprezenta două vițe înfrunzite. Următoarea nişă: două 
mâini unite în rugăciune. Făcu înconjurul încăperii, 
verificând fiecare nişă. 

În niciuna nu erau sculptate picioare. 

Chris mătura cu vârful tălpii podeaua, cu arcuri mari, 
îndepărtând mucegaiul de pe piatra de dedesubt. Murmura: 

— Picioare mari, picioare mari. 

Kate se uită la el şi zise: 

— Mă simt cu adevărat proastă. 

— De ce? 

Arătă spre uşa din spatele lui —- uşa prin care trecuseră 
atunci când coborâseră scările prima oară. Fusese cândva 
minuţios sculptată, dar acum era erodată. 

Totuşi, chiar şi acum se putea vedea modelul originar. 

De ambele părți, în stânga şi în dreapta, erau sculptate o 
serie de protuberanţe. Cinci protuberanțe, cea mai mare în 
partea de sus a uşii, iar cea mai mică la bază. 

Protuberanța cea mare avea un fel de adâncitură cu 
suprafața aplatizată, nelăsând nicio îndoială asupra a ceea 


ce voia să reprezinte. 


Cinci degete de la picioare de fiecare parte a uşii. 

— Oh, Doamne! zise Chris. E toată uşa asta afurisită. 

Ea dădu din cap. 

— Picioare gigantice. 

— Dar de ce să facă aşa ceva? 

Kate ridică din umeri. 

— Uneori se puneau imagini hidoase şi demonice pe 
intrări şi ieşiri. Pentru a simboliza îndepărtarea spiritelor 
rele. 

Se duseră repede la uşă, iar Kate numără cinci paşi, apoi 
patru şi în cele din urmă nouă. Ajunsese acum în fața unui 
inel ruginit montat în perete. Erau amândoi emotționați de 
această descoperire. Dar când traseră de el, inelul se rupse 
în mâinile lor, fărâmițându-se în fragmente roşii. 

— Probabil că am făcut ceva greşit. 

— Mai repetă paşii. 

Ea se întoarse şi încercă făcând paşi mai mici. Dreapta, 
stânga, din nou dreapta. Era acum în fața unei alte porțiuni 
de zid. Dar era doar un zid, piatră goală. Oftă. 

— Nu ştiu, Chris, zise ea. Probabil că greşim undeva. 

Dar nu ştiu unde. 

Descurajată, întinse mâinile şi se sprijini de perete. 


— Poate că paşii sunt încă prea mari, zise Chris. 


— Sau prea mici. 

Chris se apropie de ea, lângă perete. 

— Hai, o descoperim noi. 

— Crezi? 

— Da, cred. 

Se îndepărtaseră de perete şi porniseră spre uşă când 
auziră un huruit puternic în spatele lor. O piatră mare din 
podea, chiar în locul unde stătuseră, alunecase într-o parte. 

Apărură câteva trepte de piatră care duceau în jos. Se 
auzea zgomotul îndepărtat al unui râu. Deschiderea se 
căsca neagră şi amenințătoare. 


— Bingo! exclamă el. 

În camera de control, fără ferestre, de deasupra 
platformei de tranzit, Gordon şi Stern se uitau lung la 
ecranul monitorului. Arăta imaginea a cinci panouri, 
reprezentând cele cinci containere de sticlă care fuseseră 
stropite cu acid. În timp ce priveau, pete mici, albe apărură 
pe panouri. 


— Asta este poziția punctelor de coroziune, zise Gordon. 


Fiecare punct era însoțit de un grup de numere, dar prea 
mici pentru a putea fi citite. 

— Iar asta indică mărimea şi adâncimea fiecărei erodări, 
zise Gordon. 

Stern nu spunea nimic. Simularea continua. Panourile 
începură să se umple cu apă, reprezentată printr-o linie 
orizontală albastră care se ridica. Deasupra fiecărui panou 
erau două numere mari: greutatea totală a apei şi presiunea 
pe centimetru pătrat al suprafeţei de sticlă, în partea de jos 
a fiecărui panou, unde presiunea era maximă. 

Chiar dacă simularea era mult stilizată, Stern se 
surprinse ținându-şi respiraţia. Linia apei urca, sus, şi mai 
sus. 

Un bazin începu să piardă apă: un punct roşu se 
aprindea şi se stingea succesiv. 

— Unul curge, anunță Gordon. 

Un al doilea rezervor începu să piardă apă şi, pe măsură 
ce nivelul apei continua să crească, o linie frântă ca un 
fulger de lumină traversă panoul, iar acesta dispăru de pe 
ecran. 

— Unul spart. 

Stern dădu din cap. 


— Cât de aproximativă crezi că este această simulare? 


— Destul de rapidă şi grosolană. 

Pe ecran, un alt bazin se sparse. Ultimele două se 
umplură până la vârf, fără incidente. 

— Prin urmare, computerul ne spune că trei din cele 
cinci scuturi nu pot fi umplute, conchise Gordon. 

— Dacă îl credem. Tu îl crezi? 

— Personal, nu, spuse Gordon. Datele furnizate nu sunt 
suficient de bune, iar computerul face tot felul de supoziții 
în legătură cu eforturile care sunt ipotetice. Dar cred că ar fi 
cazul să umplem aceste bazine în ultimul minut. 

Stern zise: 

— E păcat că nu avem cum să întărim rezistența 
rezervoarelor. 

Gordon se uită repede la el. 

— Ca de exemplu? întrebă el. Ai vreo idee? 

— Nu ştiu. Poate am putea umple zonele corodate cu 
plastic sau vreun fel de chit. Ori am putea... 

Gordon clătină din cap. 

— Orice am face, trebuie să fie uniform. Trebuie 
acoperită uniform întreaga suprafață a bazinului. Perfect 
uniform. 

— Nu-mi dau seama cum s-ar putea face asta, zise 


Stern. 


— Nu în trei ore, explică Gordon. Şi atât ne-a mai rămas. 

Stern şedea pe un scaun, nemulțumit. Fără să ştie de ce, 
se gândea la maşinile de curse. O succesiune de imagini îi 
apăru în minte ca o serie de flashuri. Ferrari. Steve 
McQueen. Formula 1. Omul Michelin cu trupul din tuburi 
de cauciuc. Semnul galben al lui Shell. Anvelope mari de 
camion fâşâind în ploaie. B.F. Goodrich. 

Se gândi: „Nici măcar nu-mi plac maşinile”. În New 
Haven deţinea o antică „broscuţă” Volkswagen. Fără doar şi 
poate, mintea lui încerca să evite o realitate neplăcută — ceva 
cu care nu voia să se confrunte. 

Riscul. 

— Vom umple pur şi simplu rezervoarele în ultimul 
minut şi ne vom ruga? 

— Exact, spuse Gordon. Exact asta o să facem. E puţin 
cam riscant, dar cred că o să țină. 

— Şi alternativa? se interesă Stern. 

Gordon dădu din cap. 

— Să le blocăm întoarcerea. Nu le permitem prietenilor 
tăi să se întoarcă. Să aducem aici panouri noi, panouri fără 
imperfecțiuni, şi să le asamblăm din nou. 

— Şi cât durează? 


— Două săptămâni. 


— Nu, zise Stern. Nu putem face asta. Suntem nevoiți să 
riscăm. 


— Exact, admise Gordon. Trebuie! 

02: 55: 14 

Marek şi Johnston urcară scara circulară. La capătul ei 
se întâlniră cu de Kere, care arăta peste măsură de 
mulțumit de sine. Încă o dată se aflau pe parapetul larg al 
cetății La Roque. Oliver era acolo, roşu la față, măsurând 
furios terenul cu paşi mari. 

— Simţiți mirosul? strigă el, arătând cu degetul spre 
câmpie, unde trupele lui Arnaut continuau să se adune. 

Începuse să se însereze, soarele coborâse, iar Marek 
aproxima că trebuie să fie în jur de ora şase. Dar în lumina 
tot mai slabă vedeau că forțele lui Arnaut aveau acum o 
întreagă duzină de aruncătoare de pietre asamblate şi 
aranjate în zigzag pe câmp. După exemplul cu prima 
săgeată incendiară le mutaseră mai departe, în aşa fel încât 
să nu mai fie în bătaia focului. 


În spatele maşinilor de război era o zonă în care trupele 


erau adunate în jurul focurilor, iar în capătul cel mai 
îndepărtat, sute de corturi ale soldaților lipite de liziera 
întunecată a pădurii. 

„Arată, gândi Marek, perfect obişnuit. Începutul unui 
asediu”. Nu îşi putea imagina ce îl înfuriase pe Oliver. 

Un miros puternic de ars urca spre ei de la focurile care 
fumegau. Îi amintea lui Marek de mirosul produs de 
lucrătorii care repară acoperişurile. Şi avea şi motiv: era 
aceeaşi substanță. 

— Îl simt, My Lord, zise Johnston. Este catran. 

Lipsa oricărei expresii pe fața lui Johnston dovedea că 
nici el nu cunoştea motivul enervării lui Oliver. În luptele de 
asediu era o procedură obişnuită să se arunce cu catran în 
zidurile castelului. 

— Da, da, zise Oliver, este catran. Bineînţeles că e 
catran. Dar asta nu e tot. Simţiți mirosul? Amestecă ceva cu 
catranul. 

Marek adulmecă aerul, gândindu-se că Oliver avea 
aproape sigur dreptate. Când ardea, catranul pur avea 
tendința să se consume. De aceea se combina de obicei cu 
alte substanțe - ulei, câlți sau sulf pentru a obţine un 
amestec inflamabil mai puternic. 


— Da, My Lord, zise Johnston. Simt mirosul. 


— Şi ce este? întrebă Oliver pe un ton acuzator. 

— Ceraunia, cred. 

— Numită cumva şi „piatra-trăsnet”? 

— Da, My Lord. 

— Folosim şi noi piatra-trăsnet? 

— Nu, My Lord... începu Johnston. 

— Ah! Aşa credeam şi eu. 

Oliver dădu din cap spre de Kere, ca şi cum suspiciunile 
lor fuseseră confirmate. Nu încăpea nicio îndoială că de Kere 
era în spatele acestei întâmplări. 

— My Lord, zise Johnston, nu avem nevoie de piatra- 
trăsnet fiindcă avem ceva mai bun. Noi folosim sulf pur. 

— Dar sulful nu e acelaşi lucru. 

O altă privire spre de Kere. 

— My Lord, este. Piatra-trăsnet este pirită kerdoniană. 

Când este fin măcinată, se transformă în sulfură. 

Oliver pufni. Umbla întruna. Aruncă o uitătură feroce. 

— Şi cum a ajuns Arnaut să aibă această piatră-trăsnet? 
întrebă el în cele din urmă. 

— Nu vă pot spune, zise Johnston, dar piatra-trăsnet 
este bine cunoscută soldaților. O menţionează chiar şi 
Pliniu. 


— Încercaţi să ocoliți răspunsul cu şiretlicuri. Eu nu 


vorbesc de Pliniu. Eu vorbesc de Arnaut. Omul ăsta este un 
porc analfabet. Nu ştie nimic despre ceraunia sau despre 
piatra-trăsnet. 

— My Lord... 

— Numai dacă e ajutat, zise Oliver sumbru. Unde sunt 
asistenții voştri acum? 

— Asistenţii mei? 

— Haide, haide, magistre, nu mai încercați să vă 
eschivați. 

— Unul este aici, zise Johnston, făcând un gest spre 
Marek. Sunt informat că al doilea e mort şi nu am nicio 
veste despre al treilea. 

— lar eu cred că ştiţi foarte bine unde se află. Lucrează 
amândoi în tabăra lui Arnaut chiar în acest moment. Şi aşa 
a ajuns el să posede această piatră tainică. 

Pe măsură ce asculta, Marek avea o senzaţie crescândă 
de nesiguranţă. Oliver nu păruse niciodată stabil din punct 
de vedere psihic. Acum, în fața unui atac iminent, devenise 
vădit paranoic - întărâtat de către de Kere. Omul părea 
imprevizibil şi periculos. 

— My Lord... începu Johnston. 

— Şi mai mult, cred acum ceea ce bănuisem de la 


început! Sunteţi omul lui Arnaut, pentru că ați petrecut trei 


zile în Sainte-Mere, iar abatele este omul lui Arnaut. 

— My Lord, dacă vreţi să ascultați... 

— Nu vreau! Voi o să ascultați! Cred că lucraţi împotriva 
mea, că voi sau asistenții voştri cunoaşteţi intrarea secretă a 
castelului, în pofida tuturor protestelor voastre, şi că 
plănuiți să plecați cât mai repede - poate chiar în noaptea 
asta, sub acoperirea atacului lui Arnaut. 

Marek avea grijă ca expresia feței lui să nu-l trădeze. 

Bineînţeles, era exact ceea ce intenționau. În cazul în 
care Kate găsea intrarea în pasaj. 

— Aha, spuse Oliver arătând spre Marek. Vedeţi? îi 
tremură bărbia. Ştie că ceea ce spun e adevărat. 

Marek dădu să vorbească, dar Johnston puse o mână pe 
brațul lui ca să-l oprească. Profesorul nu zicea nimic, 
clătinând doar din cap. 

— Ce este? Vreţi să-l opriți să mărturisească? 

— Nu, My Lord, pentru că presupunerile voastre nu sunt 
adevărate. 

Oliver privi ameninţător şi îşi continuă umbletul nervos. 

— Atunci aduceţți-mi armele pe care v-am poruncit mai 
devreme să le faceți. 

— My Lord, nu sunt gata. 


— Ha! 


Alt semn din cap spre de Kere. 

— My Lord, măcinarea pudrei durează multe ore. 

— În multe ore o să fie prea târziu. 

— My Lord, o să fie gata la timp. 

— Minţiţi! Minţiţi! Minţiţi! 

Oliver se învârti pe loc, bătu cu piciorul în podea şi se 
uită lung la maşinile de asediu. 

— Uitaţi-vă pe câmp. Vedeţi cum se pregătesc! Acum 
răspundeți-mi, magistre. Unde este el? 

Urmă o pauză. 

— Cine să fie, My Lord? 

— Arnaut! Unde este Arnaut? Trupele lui se pregătesc de 
atac. Întotdeauna el e în fruntea lor. Dar acum nu este 
acolo. Unde este? 

— My Lord, nu ştiu să vă spun. 

— Vrăjitoarea din Eham este acolo — o vedeți, în picioare, 
lângă maşini? Vedeţi? Se uită la noi. Nenorocita! 

Marek se întoarse repede să privească. Claire era într- 
adevăr jos, printre soldați, mergând cu Sir Daniel lângă ea. 
Simti că inima îi bate mai repede doar fiindcă o văzuse, deşi 
nu ştia de ce hotărâse ea să vină atât de aproape de liniile 
de asediu. Se uita în sus la ziduri. Şi deodată Claire se opri 


brusc. Iar el se gândi, cu un fel de certitudine, că îl văzuse. 


Avu un impuls aproape irezistibil să îi facă semn cu mâna, 
dar bineînțeles că nu o făcu. Nu cu Oliver care pufnea şi se 
agita pe lângă el. Dar se gândi: „O să-mi fie dor de ea când 
mă voi întoarce”. 

— Lady Claire, urlă Oliver, este un spion al lui Arnaut şi 
a fost aşa de la început. l-a adus pe oamenii lui în 
Castelgard. Totul a fost pus la cale, fără doar şi poate, cu 
vicleanul acela de abate. Dar unde este tâlharul? Unde este 
porcul de Arnaut? Nu se vede pe nicăieri. 

Urmă o tăcere stingheritoare. Oliver zâmbi sardonic. 

— My Lord, începu Johnston, vă înțeleg îngrijorarea... 

— Nu, nu o înțelegeți. 

Bătu din picior, uitându-se amenințător la ei. Apoi: 

— Amândoi. Veniți cu mine. 

Suprafața apei era neagră şi uleioasă, şi chiar dacă 
priveai de sus în jos, de la nouă metri, mirosea îngrozitor. 

Stăteau în picioare lângă un puț circular, situat adânc în 
măruntaiele castelului. Peste tot în jurul lor pereții erau 
întunecați şi umezi, abia luminaţi de torțele care pâlpâiau. 

La semnalul lui Oliver, un soldat de lângă puț începu să 
învârtească un vinci. Un lanț gros începu să se ridice 
zăngănind din adâncurile apei. 


— Asta se numeşte „Baia Doamnei”, zise Oliver. A fost 


construită de François le Gros, care avea plăcerea să facă 
astfel de lucruri. Se spune că Henri de Renaud a fost ținut 
aici timp de zece ani înainte să moară. Îi aruncau şobolani 
vii pe care el îi ucidea şi îi mânca cruzi. Timp de zece ani. 

Apa se învolbură şi o cuşcă metalică grea apăru la 
suprafață, după care începu să se ridice. Barele erau negre 
şi năclăite. Mirosul era insuportabil. 

Privind-o, Oliver zise: 

— În Castelgard v-am făgăduit, magistre, că vă voi ucide 
în cazul în care mă veți înşela. Vă veți scălda în Baia 
Doamnei. 

Se uită la ei insistent, cu ochi sălbatici. 

— Mărturisiți acum. 

— My Lord, nu e nimic de mărturisit. 

— Atunci nu aveți niciun motiv de teamă. Dar ascultați- 
mă, magistre. Dacă descopăr că voi sau oamenii voştri 
cunosc intrarea spre castel, vă voi închide în acest loc, din 
care nu veți scăpa niciodată, niciodată în viața voastră, şi vă 
voi lăsa aici, în întuneric, să muriți de foame şi să putreziți 
pentru totdeauna. 

Stând într-un colț, cu o torță în mână, Robert de Kere îşi 


permise un zâmbet. 

02: 22: 13 

Treptele coborau abrupt în întuneric. Kate intră prima, 
ținând torța. Chris o urmă. Trecură printr-un pasaj strâmt, 
aproape ca un tunel, care părea făcut de mâna omului, şi 
ieşiră într-o încăpere mult mai mare. Era o peşteră naturală. 
Undeva în sus şi spre stânga vedeau licărirea palidă a 
luminii naturale; acolo trebuia să fie intrarea într-o peşteră. 

Pământul dinaintea lor continua să coboare. În față, 
Kate văzu un lac cu apă neagră şi auzi zgomotul unui râu. 

Interiorul avea miros puternic, dulce-acrişor, ca de 
urină. 

Urcă peste bolovani până când ajunse la lac. La 
marginea apei era o mică zonă nisipoasă. 

Şi în nisip se vedea urma unui picior. 

Mai multe urme de picioare. 

— Nu sunt recente, zise Chris. 

— Unde-i poteca? întrebă ea. 

Vocea ei răsună stârnind ecoul. Apoi o văzu, mult în 
stânga, o porțiune de stâncă mai ridicată tăiată artificial, 


creând o adâncitură care permitea să ocoleşti lacul şi să 


treci mai departe. 

Porni înainte. 

Peşterile nu o speriau. Intrase în mai multe în Colorado 
şi New Mexico împreună cu grupul ei de cățărători. 

Kate merse pe potecă, văzând urme de paşi ici-colo şi 
palide dâre în rocă, care ar fi putut fi zgârieturi de armă. 

— Ştii, zise ea, peştera nu are cum să fie chiar aşa de 
lungă dacă oamenii se foloseau de ea ca să care apă la 
castel în timpul asediilor. 

— Dar nu făceau aşa ceva, protestă Chris. Castelul are 
altă rezervă de apă. Pe aici se aduceau hrană sau alte 
lucruri necesare. 

— Chiar şi aşa. Cât de departe puteau merge? 

— În secolul al XIV-lea, zise Chris, țăranilor li se părea o 
nimica toată să parcurgă pe jos treizeci de kilometri şi mai 
mult. Chiar şi pelerinii mergeau douăzeci-douăzeci şi cinci 
de kilometri pe zi, şi în aceste grupuri erau şi femei şi copii. 

— Oh! făcu ea. 

— Pasajul ar putea avea şi cincisprezece kilometri, zise 
el. 

— Dar sper că lucrurile nu stau aşa. 

După ce trecură de stânca mai ridicată, văzură o trecere 


săpată ce ducea dincolo de lacul cel negru. Trecerea avea 


circa un metru şi jumătate înălțime şi aproape un metru 
lățime. Dar la capătul lacului era legată o barcă ce se lovea 
uşor de pietre. 

Kate se întoarse spre Chris şi întrebă: 

— Ce crezi? Mergem pe jos sau luăm barca? 

— Luăm barca, hotărî Chris. 

Urcară şi găsiră şi vâsle. Ea ţinea torța şi el vâslea. Se 
mişcau surprinzător de repede, pentru că era un curent. 

Navigau pe râul subteran. 

Kate era îngrijorată de trecerea timpului. Bănuia că nu le 
mai rămăseseră decât vreo două ore. Asta însemna că 
trebuia să alerge la castel, să se întâlnească cu Profesorul şi 
cu Marek şi să ajungă într-un spaţiu deschis ca să poată 
chema aparatul - totul în două ore. 

Era mulțumită că exista curentul care îi purta repede în 
adâncurile peşterii. Torța din mâna ei trosnea şi sfârâia. 

Apoi auziră un foşnet ca de hârtii suflate de vânt. 
Sunetul devenea din ce în ce mai tare. Apoi auziră un chițăit 
ca de şoarece. 

Provenea de undeva, din adâncul peşterii. 

Se uită la Chris cu o privire întrebătoare. 

— E seară, zise Chris. 


Şi deodată apărură - doar câţiva la început, apoi un nor 


cețos, apoi un torent de lilieci ce zburau afară din peşteră, 
ca un râu cafeniu în aerul de deasupra bărcii lor. 

Simţea briza produsă de sutele de aripi care fâlfâiau. 

Trecerea liliecilor continuă câteva minute, apoi se făcu 
din nou linişte. Se mai auzeau doar trosnetele torței. 

Alunecau înainte pe apa râului negru. 

Torța pâlpâi şi dădu semne că se va stinge. Ea aprinse 
repede o alta din cele aduse de Chris din capelă. Fuseseră 
patru torţe. Acum mai aveau trei. Oare le vor ajunge cele trei 
torţe să iasă la suprafață? Ce vor face dacă atunci când 
ultima torță se va stinge, ei vor mai avea mult - poate 
kilometri - de mers? Se vor târi mai departe pe dibuite, 
poate zile întregi? Vor reuşi oare vreodată sau vor muri aici, 
în întuneric? 

— Opreşte-te, zise Chris. 

— Ce să opresc? 

— Să gândeşti. 

— Să gândesc la ce? 

Chris zâmbi. 

— Ne descurcăm foarte bine. O să reuşim. 

Nu îl întrebă de unde ştie. Dar se simțea mai bine că o 
spusese, chiar dacă erau doar vorbe în vânt. 


Trecuseră printr-un pasaj întortocheat, foarte jos, dar 


acum peştera se deschidea într-o încăpere imensă, o peşteră 
veritabilă, cu stalactite care ajungeau în unele locuri până la 
pământ şi chiar prin apă. Peste tot, lumina pâlpâitoare a 
torței pălea în întuneric. Totuşi, Kate reuşi să vadă o potecă 
îngustă de-a lungul unui țărm întunecat. 

Părea să existe o potecă de-a lungul întregii peşteri. 

Râul se strâmtă şi deveni mai rapid, croindu-şi cu greu 
drum printre stalactite. Îi amintea de mlaştina Louisiana, 
numai că aici totul era subteran. Oricum înaintau rapid. 
Kate începu să se simtă mai încrezătoare. La această viteză 
puteau străbate şi cincisprezece kilometri în doar câteva 
minute. S-ar putea să reuşească să se încadreze în cele din 
urmă în limita de timp de două ore. De fapt, s-ar putea să le 
fie chiar uşor. 

Accidentul avu loc atât de repede încât ea abia îşi dădu 
seama ce se întâmplase. Chris zise: 

— Kate! 

lar ea se întoarse la timp ca să vadă o stalactită chiar 
lângă ureche. Se lovi tare cu capul de stâncă şi în acelaşi 
timp se lovi şi torța — iar capătul de pânză aprinsă se 
desprinse de bățul de care era legat şi, ca într-o teribilă 
derulare cu încetinitorul, îl văzu căzând pe suprafața apei, 


unindu-se cu reflexia ei. Scoase câteva scântei, sfârâi şi se 


stinse. 

Erau în întuneric deplin. 

Kate tresări şocată. 

Niciodată nu se aflase într-un întuneric atât de profund. 

Nicio fărâmă de lumină. Auzea picurii de apă, simțea 
uşoara briză rece, imensitatea spațiului din jurul ei. 

Ambarcaţiunea continua să se mişte; se loveau de 
stalactite, aparent la întâmplare. Urmă o izbitură zdravănă, 
barca se legănă violent şi se auzi un plescăit puternic în 
partea din spate. 

— Chris? 

Se lupta cu panica. 


— Chris? repetă ea. Chris, ce ne facem acum? 

01: 33: 00 

Era acum pe la începutul nopții, cerul îşi schimba 
culoarea de la albastru la negru, iar stelele se înmulțeau pe 
boltă. Amenințările şi lăudăroşeniile lui Sir Oliver încetaseră 
când plecase împreună cu de Kere în sala mare pentru a 


cina. Din sală se auzeau strigăte şi urale; cavalerii lui Oliver 


beau înainte de bătălie. 

Marek se întoarse împreună cu Johnston în arsenal. 

Aruncă o privire la brățară. 01: 32: 14. Profesorul nu îl 
întrebă cât timp mai aveau, iar Marek nu îi spuse. Atunci 
auzi un şuierat prelung. Oamenii de pe metereze țipară la 
vederea unei mase uriaşe de foc care se arcui peste zid, se 
rostogoli prin aer şi căzu spre ei, în curtea interioară. 

— Începe, zise Profesorul calm. 

La douăzeci de paşi distanță de ei, focul se zdrobi de 
pământ. Marek observă că era un cal mort: picioarele i se 
ițeau țepene din flăcări. Mirosea a carne şi păr arse. 

Grăsimea pocnea şi sfârâia. 

— Doamne sfinte! zise Marek. 

— Mort de mult timp, îl linişti Johnston, arătând spre 
picioarele ţepene. Au obiceiul să arunce cadavre vechi peste 
ziduri. Vom vedea altele şi mai rele până la sfârşitul nopții. 

Soldaţii aduceau în grabă apă ca să stingă focul. 

Johnston intră înapoi în camera cu praf de puşcă. Cei 
cincizeci de bărbaţi erau încă acolo, măcinând pulberea. 

Unul dintre ei amesteca într-un recipient mare, lat, 
răşină şi var nestins, producând o cantitate de substanță 
vâscoasă cafenie. 


Marek îi privea cum lucrează şi auzi un alt fâşâit de 


afară. Ceva greu căzu pe acoperiş, toate lumânările din 
ferestre se clătinară. Auzi oameni țipând, fugind pe acoperiş. 

Profesorul oftă. 

— L-au nimerit din a doua încercare, zise el. De asta mă 
temeam. 

— De ce anume? 

— Arnaut ştie de existența arsenalului şi cam bănuie 
unde este — poţi vedea asta dacă te urci pe deal. Arnaut ştie 
şi că această cameră trebuie să fie plină cu pulbere. 

Dacă o poate lovi cu o bombă incendiară, ştie, de 
asemenea, că poate produce multe pagube. 

— O să explodeze, zise Marek, privind în jur la săculeții 
cu praf de puşcă aşezaţi în teancuri. Deşi cea mai mare 
parte a prafului de pudră medieval nu exploda, ei 
demonstraseră că praful pe care îl avea Oliver era capabil să 
detoneze un tun. 

— Da, o să explodeze, admise Johnston. Şi mulți oameni 
din castel vor muri, se va crea confuzie şi un foc uriaş lăsat 
să ardă în centrul curții interioare. Asta înseamnă că 
oamenii trebuie să coboare de pe ziduri pentru a lupta cu 
focul. Şi dacă se vor da jos de acolo în timpul asediului... 

— Arnaut va urca. 


— Fără întârziere, da. 


Marek zise: 

— Dar chiar poate Arnaut să trimită o incendiară în 
această cameră? Zidurile astea de piatră trebuie să aibă o 
grosime de şaizeci de centimetri. 

— N-o s-o trimită prin pereţi. Prin acoperiş. 

— Dar cum... 

— Are tunuri, zise Profesorul. Şi ghiulele de metal. O să 
încălzească aceste ghiulele la incandescenţă, apoi o să le 
arunce peste ziduri, sperând să lovească arsenalul. O 
ghiulea de douăzeci şi cinci de kilograme va trece uşor prin 
acoperiş şi va cădea înăuntru. Când se va întâmpla asta, noi 


nu trebuie să fim aici. Unde naiba e Kate? 

Era pierdută în întunericul infinit. E un coşmar, gândi 
ea, ghemuindu-se în barcă, simțind-o cum alunecă în 
curent şi se izbeşte din stalactită în stalactită. În ciuda 
aerului rece, începu să transpire. Inima îi bătea să-i spargă 
pieptul. Respira cu greu; avea senzația că nu-şi poate umple 


plămânii cu aer. 


Era îngrozită. Îşi schimbă centrul de greutate, iar barca 
se clătină alarmant. Întinse ambele mâini ca să o stabilizeze. 
Spuse: 

— Chris? 

Auzi o plescăială departe, în întuneric. Ca şi cum înota 
cineva. 

— Chris? 

De la mare distanță se auzi: 

— Da. 

— Unde eşti? 

— Am căzut. 

Sunetul părea să vină de tare departe. Oriunde ar fi fost 
Chris, ea se îndepărta de el cu fiecare clipă. Era singură. 
Trebuia să facă lumină. Trebuia să facă lumină cu orice 
preț. Începu să se târască spre pupa bărcii pipăind cu 
mâinile, sperând să nimerească un băț de lemn, una dintre 
torțele ce le mai rămăseseră. Barca se legănă din nou. 

Rahat! 

Se opri, aşteptând ca barca să se echilibreze. 

Unde erau nenorocitele alea de torţe? Credea că sunt în 
centrul bărcii. Dar nu le găsea pe nicăieri. Pipăi vâslele, 
pipăi scândurile. Dar torţe nicăieri. 


Căzuseră din barcă împreună cu Chris? 


Să facă lumină. Trebuia să facă lumină. 

Căută punguţa de la brâu şi reuşi să o deschidă pe 
pipăite, dar nu putu să-şi dea seama ce e acolo. Erau 
pilule... o cutiuță... degetele i se închiseră pe un cub, ca un 
cub de zahăr. Era unul dintre cuburile roşii! îl scoase şi îl 
prinse între dinți. 

Apoi tăie mâneca tunicii cu pumnalul, sfâşiind o bucată 
lungă de vreo treizeci de centimetri. Înveli cubul roşu cu 
cârpa şi trase de sfoară. 

Aşteptă. 

Nu se întâmplă nimic. 

Poate cubul se udase când intrase în râu, la moară. 

Cuburile ar fi trebuit să fie rezistente la apă, dar ea 
stătuse în râu mult timp. Sau poate că ăsta era pur şi 
simplu defect. Trebuia să mai încerce altul. Mai avea unul. 
Începuse să caute din nou în trăistuţă când cârpa din mâna 
ei luă foc. 

— Au! strigă ea. 

Se arse la mână. Nu-şi chibzuise prea bine mişcările. 

Dar refuza să-i dea drumul; scrâşnind din dinţi, o ţinu 
deasupra capului şi imediat observă torțele în partea 
dreaptă, lângă peretele lateral al bărcii. Apucă o torță şi o 


aprinse ținând-o lângă cârpa în flăcări. Aruncă bucata de 


pânză în râu şi cufundă mâna în apă. 

Mâna o durea tare. Privind-o mai îndeaproape, observă 
că pielea era roşie; dar altfel nu părea să fie prea grav. 

Ignoră durerea. Se va ocupa de ea mai târziu. 

Mătură aerul cu torța. O înconjurau stalactite de un alb 
palid. Era ca şi cum ar fi fost în gura pe jumătate deschisă a 
unui peşte uriaş, mişcându-se printre dinţii lui. 

Barca se lovea ba de una, ba de alta. 

— Chris? 

De departe: 

— Da. 

— Poţi să vezi lumina? 

— Da. 

Apucă o stalactită cu mâna, simțindu-i suprafața 
alunecoasă, calcaroasă. Reuşi să oprească barca. Dar nu 
putea să vâslească înapoi spre Chris, pentru că trebuia să 
țină torţa. 

— Poți să ajungi până la mine? 

— Da. 

Îl auzea înotând undeva în întuneric. 

După ce el se urcă în barcă, ud până la piele, dar cu 
zâmbetul pe față, Kate dădu drumul stalactitei şi înaintară 


din nou, purtați de curent. După alte câteva minute 


petrecute în pădurea de stalactite, ieşiră din nou într-un 
spațiu deschis. 

Curentul deveni şi mai repede. De undeva, din față, se 
auzea un vuiet. După sunet, părea a fi o cascadă. 

Dar apoi Kate văzu ceva ce făcu să-i sară inima din 
piept: un bloc mare de piatră într-o parte a râului. Blocul 
purta urme de frecare cu frânghii. Era evident că fusese 
folosit pentru legarea bărcilor. 

— Chris... 

— Văd. 

Lângă stâncă se zărea ceva ce părea să fie o potecă 
bătătorită, dar nu putea fi sigură. Chris vâsli într-o parte, 
apoi legară barca şi coborâră. Era cu siguranță o potecă 
care ducea spre un tunel cu ziduri drepte, artificiale. 

Porniră prin tunel. Ea ţinea torța în față. 

Îşi tinu respiraţia. 

— Chris? Uite o treaptă. 

— Poftim? 

— O treaptă. Tăiată în stâncă. La vreo cincisprezece 
metri în față. 

Înainta rapid. Amândoi înaintară rapid. 

— De fapt, zise ea ridicând torța mai sus, este mai mult 


decât o treaptă. Este o scară în toată regula. 


În lumina torței văzură mai mult de o duzină de trepte 
ridicându-se abrupt, fără balustradă, până când sfârşeau la 
un tavan de piatră — o trapă cu un mâner de metal. 

Îi dădu torța lui Chris şi ea urcă treptele. Când trase de 
inel, nu se întâmplă nimic. Împinse punând şi umărul la 
bătaie. 

Reuşi să ridice piatra de un deget. 

Văzu o lumină galbenă, atât de strălucitoare că o făcu să 
clipească. Auzi zgomotul produs de un foc în apropiere şi 
râsete de bărbați. După aceea, nemaiputând susține 
greutatea trapei, o lăsă să cadă. 

Chris urca deja scările. 

— Porneşte aparatul de emisie, zise el lovindu-se peste 
ureche. 

— Crezi? 

— Trebuie să riscăm. 

Kate se lovi peste ureche şi auzi un pârâit. Receptă 
respirația lui Chris amplificată pentru că stătea în apropiere 
— pe marginea strâmtă. 

Ea zise: 

— Eu intru prima. 

Căută în buzunar, scoase markerul şi i-l dădu. El se 


încruntă, dar ea îi spuse: 


— Pentru orice eventualitate. Nu ştim ce e dincolo. 

— Bine. 

Chris puse torța jos, apoi împinse trapa cu umărul. 

Piatra se ridică, făcând zgomot. Kate se strecură prin 
deschizătură, apoi îl ajută să ridice trapa până se deschise 
de tot şi o lăsară pe podea. 

Reuşiseră. 


Erau în interiorul cetăţii La Roque. 

Cu microfonul în mână, Robert Doniger se întoarse în loc 
şi spuse: 

— Întrebaţi-vă, se adresă el camerei goale, întunecoase, 
care este modul dominant de experimentare la sfârşitul 
secolului XX? Cum văd oamenii lucrurile şi cum se aşteaptă 
ei să vadă lucrurile? Răspunsul e simplu. În orice domeniu, 
de la afaceri la politică, marketing sau educație, modalitatea 
dominantă a devenit divertismentul. 

Vizavi de scena strâmtă fuseseră instalate trei loje 


izolate, toate într-un rând. Fiecare lojă conţinea un birou cu 


scaun, o mapă pentru notițe şi un pahar cu apă. Fiecare 
lojă era deschisă în față, în aşa fel încât persoana dinăuntru 
să îl vadă doar pe Doniger, nu şi pe cei din lojele alăturate. 

Aşa îşi organiza Doniger prezentările. Era un secret pe 
care îl învățase din vechi studii psihologice privind 
presiunea asupra semenilor. Fiecare persoană ştia că există 
oameni în celelalte loje, dar nu putea să îi vadă sau să îi 
audă, ceea ce exercita asupra spectatorilor o presiune 
enormă. Pentru că pe fiecare îl preocupa ce intenționau să 
facă ceilalți. Îl preocupa întrebarea dacă ceilalți vor investi 
sau nu. 

Doniger păşea înainte şi înapoi pe scenă. 

— Astăzi toți oamenii se aşteaptă să fie distrați, şi se 
aşteaptă să fie distrați tot timpul. Întâlnirile de afaceri 
trebuie să fie alerte, cu liste pe puncte şi grafice animate, 
astfel ca executivii să nu se plictisească. Magazinele 
universale — sau mai mici — trebuie să fie antrenante, astfel 
încât să ne amuze în timp ce ne vând marfa. Politicienii 
trebuie să aibă o personalitate care dă bine pe ecran şi să ne 
spună numai ceea ce vrem să auzim. Şcolile trebuie să aibă 
grijă să nu plictisească minţile tinere, care se aşteaptă la 
viteza şi complexitatea televiziunii. Studenţii trebuie să fie 


amuzaţi - toată lumea trebuie să fie distrată, altfel vor 


schimba: vor schimba marca, vor schimba canalul, vor 
schimba petrecerea, vor schimba obiectul loialității lor. Asta 
este realitatea intelectuală a societății occidentale de la 
sfârşitul secolului. 

În alte secole, fiinţele umane voiau să fie salvate, să fie 
ajutate să devină mai bune, să fie eliberate sau educate. Dar 
în secolul nostru vor să fie distrate. Marea teamă nu este 
aceea de boală sau de moarte, ci de plictiseală. O senzaţie a 
timpului pierdut, o senzație că nu avem nimic de făcut. O 
senzație că nu suntem amuzați. 

Dar unde se va sfârşi această obsesie pentru distracție? 

Ce vor face oamenii când or să se plictisească de 
televizor? 

Când se vor plictisi de filme? Cunoaştem deja răspunsul: 
vor intra în activități participative; sporturi, parcuri 
tematice, curse de amuzament şi câte altele. Distracţie 
structurată, emoţii planificate. Dar ce vor face atunci când 
se vor plictisi de parcurile tematice şi de emoţiile planificate? 
Mai devreme sau mai târziu, artificiul devine prea evident. 
Vor începe să-şi dea seama că parcul de distracţii este de 
fapt un fel de închisoare în care plăteşti ca să te numeri 
printre deținuți. 


Acest artificiu o să-i împingă să caute autenticitatea. 


Autenticitate, acesta va fi cuvântul en vogue al secolului 
XXI. Şi ce este autentic? Orice nu este creat şi structurat 
pentru a produce profit. Orice nu este controlat de o 
corporație. Orice există doar pentru propriul bine, care îşi 
asumă propria formă. Lumea modernă este echivalentul 
corporatist al unei grădini formale, în care totul este plantat 
şi aranjat de dragul efectului. Unde nu există nimic neatins, 
nimic autentic. 

Atunci unde se vor duce oamenii pentru experiența rară 
şi plăcută a autenticităţii? Se vor întoarce spre trecut. 

Trecutul este fără discuţie autentic. Trecutul este o lume 
care exista înaintea lui Disney, Murdoch, Nissan, Sony, IBM 
şi toți ceilalți modelatori ai prezentului. Trecutul exista 
înainte de a exista ei. Trecutul s-a ridicat şi a căzut fără 
intruziunea lor şi fără modelare şi fără vânzare. 

Trecutul este real. Este autentic. Şi acest lucru va face 
trecutul inimaginabil de atractiv. De aceea spun că viitorul e 
în trecut. Trecutul este singura alternativă viabilă la... 

Da? Diane, ce este? 

Se întoarse când ea intră în cameră. 

— A apărut o problemă în camera de tranzit. Se pare că 
explozia a deteriorat scuturile de apă rămase. Gordon a 


făcut o simulare computerizată care arată că scuturile 


noastre se vor sparge în caz că le vom umple cu apă. 

— Diane, aici nu e nevoie de un efort prea mare de 
gândire, zise Doniger, aranjându-şi cravata. Vrei să spui că 
ei s-ar putea întoarce neprotejaţi? 

— Da. 

— Păi nu putem risca aşa ceva. 

— Nu e chiar aşa de simplu. 

— Ba da, este, declară Doniger. Nu ne putem asuma 
riscul. Prefer să nu se întoarcă decât să se întoarcă grav 
vătămați. 

— Dar... 

— Dar ce? Dacă Gordon are proiecția computerizată, de 
ce continuă? 

— Nu crede în această proiecție. Spune că e făcută la 
repezeală şi consideră că tranzitul se va desfăşura în 
condiții bune. 

— Nu putem risca, zise Doniger dând din cap. Nu se pot 
întoarce fără scuturi. Punct. 

Ea se opri, îşi muşcă buzele. 

— Bob, cred că... 

— Hei, zise el. Ai o pierdere temporară de memorie? 

Tu eşti cea care nu l-ai lăsat pe Stern să se întoarcă în 


timp din cauza riscului unor erori de transcripție. Acum vrei 


să laşi tot grupul ăla nefericit să se întoarcă fără scuturi? 
Nu, Diane. 

— Bine, zise ea, evident nemulțumită. Mă duc să vorbesc 
cu... 

— Nu. Nu vorbeşti. Distrugi. Îi debranşezi de la curent 
dacă trebuie. Dar să nu-i laşi pe oamenii ăia să se întoarcă. 

Am dreptate pe tema asta şi ştii şi tu. 

În camera de control, Gordon zise: 

— Ce a spus? 

— Că nu se pot întoarce. Hotărât nu. Bob a fost ferm. 

— Dar trebuie să se întoarcă, interveni David Stern. 

Trebuie să-i lăsați. 

— Nu, nu trebuie, ripostă Kramer. 

— Dar... 

— John, zise Kramer întorcându-se spre Gordon. El l-a 
văzut pe Wellsey? I l-ai arătat pe Wellsey? 

— Cine e Wellsey? 

— Wellsey e un motan. 

— Wellsey este despicat, i se adresă Kramer lui Stern. El 
a fost unul dintre primele animale de laborator pe care le- 
am trimis în trecut. Înainte să ştim că în camera de tranzit 
trebuie folosite scuturi cu apă. Şi este despicat rău de tot. 


— Despicat? 


Kramer se întoarse spre Gordon. 

— Dar chiar nu i-ai spus nimic? 

— Ba bineînţeles că i-am spus, răspunse Gordon. 

Despicat înseamnă că are multe erori de transmisie, i se 
adresă lui Stern. Dar asta a fost cu mulți ani în urmă, 
Diane, atunci când aveam şi probleme cu computerele, zise 
întorcându-se din nou spre Kramer. 

— Arată-i, zise Kramer. Şi apoi să vedem dacă mai e la 
fel de nerăbdător să-şi aducă prietenii înapoi. Dar ideea este 
că Bob a hotărât, iar răspunsul e nu. Dacă nu avem scuturi 
bune, nimeni nu se întoarce. Sub nicio formă. 

La consolă, unul dintre tehnicieni zise: 

— Avem o dereglare de câmp. 

Se adunară în jurul monitorului, privind unda 
sinusoidală şi micile încrețituri de pe suprafață. 

— Cât mai e până se întorc? zise Stern. 

— Judecând după semnal, circa o oră. 

— Poți să spui cât de mulți? întrebă Gordon. 

— Nu încă, dar... mai mult decât unul. Poate patru sau 
cinci. 

— Ăştia sunt toţi, zise Gordon. Probabil că l-au găsit pe 
Profesor şi se întorc cu toții acasă. Au făcut ceea ce le-am 


cerut şi se întorc acasă. 


Se întoarse spre Kramer. 
— Îmi pare rău, zise ea. Dacă nu sunt scuturi, nimeni 


nu se întoarce. E decizia finală. 

Ghemuită lângă trapă, Kate se ridică încet în picioare. 

Stătea într-un spațiu strâmt, nu mai lat de un metru şi 
ceva, cu pereți înalți de piatră de fiecare parte. Printr-o 
deschizătură din stânga intra lumină provenită de la un foc. 
Prin această lumină galbenă zări o uşă direct în fața ei. În 
spate, nişte scări urcau abrupt, spre plafonul încăperii, la 
vreo nouă metri deasupra. 

Dar unde se afla? 

Chris aruncă o privire peste marginea trapei şi arătă 
spre lumina focului. Şopti: 

— Cred că ştiu de ce n-au găsit niciodată uşa pasajului. 

— De ce? 

— E în spatele şemineului. 

— În spatele şemineului? şopti ea. 


Şi deodată îşi dădu seama că are dreptate. Acest spațiu 


strâmt era unul dintre pasajele secrete din La Roque, în 
spatele şemineului sălii mari. 

Kate înaintă cu grijă pe lângă peretele din stânga ei şi se 
pomeni privind către sala cea mare. Şemineul era înalt de 
aproape trei metri. Printre flăcări văzu masa lui Sir Oliver, 
unde cavalerii şedeau şi mâncau, cu spatele la ea. 

Se afla la nici cinci metri distanță față de ei. 

Şopti: 

— Ai dreptate. E în spatele şemineului. 

Privi spre Chris şi îi făcu semn să se apropie. Era pe cale 
să pornească spre uşa ce se găsea drept în față când Sir 
Guy privi spre foc, aruncând o aripă de pui în flăcări. 

Se întoarse apoi la masă şi continuă să mănânce. 

Se gândi: „Trebuie să plec de aici”. 

Dar era prea târziu. Umerii lui Guy tresăriră; se şi 
întorsese. O văzu clar, ochii lui îi întâlniră pe ai ei şi strigă: 

— My Lord! 

Se ridică de la masă şi trase sabia din teacă. 

Kate fugi spre uşă, trase de ea, dar era încuiată sau 
înțepenită. Nu o putea deschide. Atunci se întoarse spre 
scările strâmte din spatele ei. Îl văzu pe Sir Guy în picioare, 
de partea cealaltă a focului, ezitând. O privi din nou, apoi 


sări prin flăcări spre ea. Ea îl zări pe Chris ieşind din trapă 


şi şuieră: 

— Jos! 

Chris se strecură înapoi, iar ea urcă în grabă scările. 

Sir Guy lovi cu spada spre picioarele ei, ratând doar cu 
puţin ţinta, şi sabia se izbi cu zgomot de piatră. El înjură, 
apoi privi în jos spre deschiderea pasajului de dedesubt. Se 
părea că nu îl văzuse pe Chris, pentru că imediat după 
aceea Kate îl auzi urcând scările după ea. 

Nu avea nicio armă, nimic. 

Fugi. 

În vârful scării, la vreo nouă metri deasupra pământului, 
era o platformă îngustă, iar când ajunse la ea, simți pânze 
de păianjen agățându-i-se de obraji. Pe platformă abia dacă 
putea sta un om în picioare. Era precară, dar ea era o 
cățărătoare şi nu se temea de aşa ceva. 

Însă pe Sir Guy îl deranja. Se mişca foarte încet pe scări 
în sus, în urma ci, lipindu-şi umărul de perete cât de 
departe putea de marginea scării, agățându-se de micile 
mânere din mortarul peretelui. Avea o expresie disperată şi 
respira greu. Prin urmare, cavalerul neînfricat se temea de 
înălțime. Dar nu se temea destul ca să se oprească, observă 
ea. Starea de disconfort părea să-l înfurie mai degrabă. O 


privea cu o înverşunare criminală. 


Platforma era în fața unei uşi dreptunghiulare din lemn, 
în care exista o gaură rotundă pentru observare de mărimea 
unei monede. Era evident că scările fuseseră construite 
pentru a se putea ajunge la această gaură, permițând unui 
observator să privească în jos la sala mare şi să vadă tot ce 
se petrece acolo. 

Kate împinse în uşă, lăsându-se cu toată greutatea, dar, 
în loc să se deschidă, întregul dreptunghi căzu, oprindu-se 
pe podeaua sălii mari, iar ea fu cât pe ce să cadă după el. 

Era în sala mare. 

Sus, printre bârnele de lemn masive ale tavanului. 

Privea la mesele aşezate la nouă metri dedesubt. Chiar 
deasupra vedea căpriorul central, care înainta pe toată 
lungimea sălii. Această bârnă era traversată la distanțe de 
câte un metru şi jumătate de căpriori orizontali care se 
întindeau până la zidurile laterale. Toate bârnele erau 
cioplite cu meşteşug şi îmbinate la intervale. 

Fără ezitare, Kate păşi pe căpriorul central. Toată lumea 
de dedesubt privea în sus; rămaseră cu gura căscată când o 
văzură, arătând cu degetul în sus. Îl auzi pe Oliver strigând: 

— Sfântul Gheorghe şi infernul! Asistentul! Suntem 
trădați! Magistrul! 


Bătu în masă şi se ridică în picioare, privind spre ea. 


Kate zise: 

— Chris. Găseşte-l pe Profesor! 

Auzi un cârâit. 

— ... inel 

— M-ai auzit? Chris! 

Numai nişte pârâituri. 

Kate se mişca rapid de-a lungul căpriorului central. 

În ciuda distanţei față de pământ, se simţea foarte bine. 

Bârna era lată de treizeci de centimetri. Floare la ureche. 

Auzind alte exclamaţii venind de jos, privi în spate şi îl 
văzu pe Sir Guy păşind pe bârna centrală. Părea înfricoşat, 
dar prezența audienței îl îmbărbăta. Fie asta, fie nu voia să 
îşi arate frica într-un asemenea moment, în public. 

Guy făcu un pas, ezită, îşi regăsi echilibrul şi porni direct 
spre ea, mişcându-se rapid. Legăna spada în mână. Ajunse 
la prima scoabă verticală, respiră adânc şi, ținându-se de 
stâlpul vertical, se strecură în jurul lui, după care continuă 
să înainteze de-a lungul bârnei centrale. 

Kate se dădu înapoi, sesizând că acest căprior central 
era prea lat, prea uşor pentru el. Porni lateral, de-a lungul 
unuia din căpriorii orizontali, îndreptându-se spre peretele 
lateral. Bârna asta avea doar cincisprezece centimetri 


lăţime. Era de presupus că Sir Guy va avea dificultăți cu ea. 


Trecu peste o secțiune dificilă, cu bârne încrucişate, apoi 
continuă drumul. 

Abia atunci îşi dădu seama ce greşeală făcuse. 

În general, plafoanele medievale deschise aveau un 
detaliu structural în locul unde întâlneau peretele - o 
scoabă suplimentară, o bârnă decorativă, un fel de căprior 
pe care ar fi putut să meargă. Dar acest tavan reflecta stilul 
francez: bârna mergea direct în peretele lateral, unde se fixa 
într-o scobitură la vreun metru şi ceva sub linia 
acoperişului. Nu exista niciun detaliu. Îşi amintea acum că 
observase aceste scobituri când stătea printre ruinele cetății 
La Roque. La ce i-o fi fost mintea? 

Era prizonieră pe bârnă. 

Nu putea să înainteze, pentru că bârna se sfârşea în zid. 
Nu putea să se întoarcă în centru, pentru că acolo o aştepta 
Guy. Şi nu se putea duce pe următorul căprior paralel, 
pentru că era la un metru şi jumătate distanţă, foarte 
departe pentru o săritură. 

Nu imposibil, dar departe. Mai ales fără centură de 
siguranţă. 

Privind înapoi, îl văzu pe Sir Guy venind spre ea, 
clătinându-se precaut în căutarea echilibrului, balansând 


uşor spada în mână. Zâmbea sardonic pe măsură ce se 


apropia. Ştia că o prinsese. 

Kate nu mai avea de ales acum. Se uită la bara 
următoare, la un metru şi jumătate distanță. Trebuia să o 
facă. Problema era să îşi ia destul avânt. Trebuia să sară în 
sus dacă spera să traverseze. 

Guy se străduia acum să treacă de încrucişarea de 
bârne. În câteva secunde avea să fie lângă ea. Se ghemui pe 
grindă, inspiră, îşi încordă muşchii — şi sări cât putu de sus, 
aruncându-şi corpul în zbor în spațiul deschis. 

Chris ieşi prin trapa de piatră, se uită prin şemineu şi 
observă că toți cei din sală se uitau fix la tavan. Ştia că 
acolo sus e Kate, dar nu avea cum s-o ajute. Se duse direct 
la uşa de piatră şi încercă s-o deschidă. Văzând că nici nu 
se clinteşte, se izbi cu toată greutatea de ea şi simți că 
cedează. Împinse din nou, uşa se crăpă, apoi se deschise de- 
a binelea. 

leşi în curtea interioară a cetății La Roque. Soldaţii 
alergau în toate direcţiile. Izbucnise un foc într-una din 
incintele îngrădite — galeriile de lemn din partea de sus a 
zidurilor. Ceva ardea ca un foc de tabără în centrul curții. În 
plin haos, nimeni nu-i dădu nicio atenție. 

Zise: 


— Andre. Eşti acolo? 


Un pârâit. Nimic. 

Apoi: 

— Da! 

Era vocea lui Andre. 

— Andre? Unde eşti? 
— Cu Profesorul. 

— Unde? întrebă Chris. 
— În arsenal. 


— Unde-i asta? 

00: 59: 20 

Erau două duzini de animale în cuştile din depozitele 
laboratorului, majoritatea pisici, dar şi cobai şi şoareci. 

Camera mirosea a blană şi a fecale. Gordon îl conduse pe 
culoar, zicând: 

— Pe cei despicațţi îi ținem izolați de ceilalți. Suntem 
nevoiți. 

Stern observă trei cuşti de-a lungul peretelui negru. 

Barele acestor cuşti erau groase. Gordon îl conduse spre 


una dintre ele, în care se vedea un mic ghemuleț de blană 


făcut covrig. Era o pisică ce dormea, o persană cenuşie. 

— Acesta este Wellsey, explică Gordon, dând din cap. 

Pisica părea perfect normală. Respira uşor, încet, de 
parcă dormea. Putea să-i vadă jumătate din față deasupra 
blănii. Labele erau întunecate. Stern se aplecă, vrând să se 
apropie, dar Gordon îi puse mâna pe piept. 

— Nu aşa aproape, zise el. 

Gordon căută un băț şi îl mişcă peste barele cuşțtii. 

Pisica deschise ochii. Nu încet şi leneş, ci larg, deodată 
vioi. Pisica nu se mişca, nu se întindea. Numai ochii i se 
mişcau. 

Gordon plimbă bățul a două oară de-a lungul barelor. 

Cu un sâsâit furios, pisica se aruncă asupra barelor, cu 
gura deschisă, cu dinţii dezveliți. Se lovea de metal, se 
dădea înapoi şi ataca din nou - şi din nou, întruna, fără 
pauze, scuipând şi mârâind. 

Stern se holba la ea îngrozit. 

Fața animalului era deformată hidos. O parte părea 
normală, dar cealaltă era mult mai lăsată. Ochiul, nara, 
totul era mai jos, avea o linie în centrul feței care despărțea 
jumătățţile. De asta le numesc ei „despicate”, se gândi. 

Dar şi mai urâtă era partea îndepărtată a feței, pe care 


nu o văzuse de la început din cauză că pisica sărea mereu şi 


se lovea de bare, dar acum putea observa că în spate, într-o 
parte a capului, după urechea deformată, era un al treilea 
ochi, mai mic şi numai parțial format. Şi sub acel ochi era o 
bucată de carne asemenea unui nas, apoi o porțiune 
proeminentă de falcă ieşea ca o tumoare din partea laterală 
a feței. Curba unui dinte alb ieşea din blană, deşi nu exista 
gură. 

Erori de transcripție. Acum înțelegea ce însemna asta. 

Pisica se lovea iar şi iar; fața ei începuse să sângereze ca 
urmare a impacturilor repetate. Gordon îi explică: 

— O să se poarte aşa până când vom pleca. 

— Atunci ar fi mai bine să plecăm, zise Stern. 

Au mers o vreme în tăcere. Apoi Gordon zise: 

— Nu este vorba numai de ceea ce poți vedea. Apar şi 
schimbări mentale. Asta a fost prima schimbare observabilă 
la o persoană care a fost despicată. 

— Este vorba de persoana de care îmi povesteai? Cea 
care a rămas în trecut? 

— Da, răspunse Gordon. Deckard. Rob Deckard. Era 
unul dintre marinarii noştri. Mult înainte de a observa o 
schimbare fizică în corpul lui, au apărut schimbările 
mentale. Dar am înțeles abia mai târziu că erorile de 


transcripție erau cauza. 


— Ce fel de schimbări mentale? 

— De felul lui, Rob era un tip vesel, foarte bun atlet, 
extrem de talentat pentru limbile străine. Era în stare să 
stea la o bere cu un străin şi până termina berea să înceapă 
să prindă limba. Ştii, o frază ici, o propoziţie colo. Pur şi 
simplu începea să vorbească. Întotdeauna cu un accent 
perfect. După câteva săptămâni, vorbea ca un nativ. Marina 
a descoperit mai întâi acest lucru şi l-a trimis la una dintre 
şcolile lor de limbi străine. Dar, pe măsură ce timpul trecea 
şi Rob acumula din ce în ce mai multe erori de transcripție, 
nu mai era aşa de vesel. Devenise rău. Cu adevărat rău. 

— Da? 

— L-a bătut îngrozitor pe unul dintre paznicii noştri de la 
poartă pentru că i-a verificat prea mult timp actele de 
identitate. Şi a omorât practic un tip dintr-un bar în 
Albuquerque. Abia atunci am început noi să ne dăm seama 
că Deckard avea creierul definitiv deteriorat şi că starea lui 
nu avea să se amelioreze, ci mai degrabă să se 
înrăutățească. 

Revenind în camera de control, o găsiră pe Kramer 
aplecată asupra monitorului, urmărind atent fluctuațiile de 
câmp de pe ecran. Acum veneau şi mai puternice. Iar 


tehnicienii spuneau că se întorc cel puțin trei persoane, 


poate chiar patru sau cinci. Expresia de pe chipul ei trăda 
limpede frământarea interioară. Ar fi vrut să-i vadă pe toți 
întorcându-se. 

— Eu tot cred că computerul greşeşte şi panourile vor 
rezista, zise Gordon. Putem umple bazinele acum, să vedem 
dacă rezistă. 

Kramer încuviință dând din cap. 

— Da, am putea face asta. Dar chiar dacă se umplu fără 
să se spargă, nu putem fi siguri că nu vor exploda mai 
târziu, chiar în timpul tranzitului. Şi atunci ar fi un 
dezastru. 

Stern începu să se foiască pe scaun. Se simțea deodată 
nelalocul lui. Îl sâcâia ceva venit de undeva, din 
subconştient. Atunci când Kramer zise „exploda”, el 
revăzuse aceeaşi succesiune de imagini. Curse de maşini. 

Anvelope uriaşe de camioane. Omul Michelin. Un cui 
mare în asfalt şi un cauciuc care trece peste el. 

Explozie. 

Rezervoarele cu apă vor exploda. Anvelopele vor exploda. 
Ce era cu exploziile astea? 

— Ca să ne reuşească treaba asta, zise Kramer, ar fi 
nevoie ca, într-un fel sau altul, să consolidăm rezervoarele. 


— Da, dar am studiat deja acest aspect, replică Gordon. 


Pur şi simplu nu avem cum s-o facem. 
Stern oftă: 
— Cât timp mai avem? 
Tehnicianul răspunse: 


— Cincizeci şi unu de minute, şi numărătoarea continuă. 

00: 54: 00 

Spre uimirea ei, Kate auzi aplauze din încăperea de 
dedesubt. Reuşise săritura; se balansa înainte şi înapoi, 
atârnând sub bârnă. Şi cei de jos aplaudau de parcă 
urmăriseră un număr de circ. 

Kate îşi aruncă rapid picioarele în sus şi urcă pe grindă. 

Pe căpriorul din spate, Guy de Malegant se grăbea să se 
întoarcă pe grinda centrală. Era evident că intenţiona să îi 
blocheze întoarcerea de pe căpriorul pe care se găsea. 

Fugi înapoi spre centrul tavanului. Era mai agilă decât 
Guy şi ajunse pe căpriorul central, cel lat, înaintea lui. Se 
opri un moment să-şi tragă sufletul şi să hotărască ce va 
face în continuare. 


Ce va face? 


Stătea în mijlocul tavanului deschis, ţinându-se de un 
montant vertical cu un diametru de două ori mai mare decât 
al unui stâlp telegrafic. De la mijlocul montantului se 
ridicau în diagonală două ancore care făceau legătura cu 
acoperişul. Bârnele erau atât de groase încât, dacă Sir Guy 
intenționa să ajungă la ea, trebuia să se ghemuiască pentru 
a ocoli montantul. 

Kate se lăsă în jos acum, dându-şi seama cum este să 
treci pe sub ancoră. Era o trecere incomodă şi lentă. Se 
ridică din nou în picioare şi, făcând asta, mâna ei atinse 
pumnalul. Uitase că îl are la ea. Îl scoase acum, ţinându-l în 
față. 

Guy o văzu şi izbucni în râs. Râsul lui fu preluat de 
mulțimea de spectatori din sală. Guy le strigă ceva care-i 
făcu să râdă şi mai tare. 

Ea îl văzu apropiindu-se şi se retrase. Îi lăsa loc să se 
mişte în jurul montantului vertical. Încerca să pară îngrozită 
- nu era greu — şi se chirci, cu cuțitul tremurându-i în 
mână. 

„Totul va depinde de sincronizare”, gândi ea. 

Sir Guy se opri dincolo de montant, privind-o un 
moment. Apoi se ghemui pentru a ocoli stâlpul. Mâna lui 


strângea lemnul, spada din dreapta era temporar lipită de 


stâlp. 

Ea fugi în față şi îi străpunse mâna cu pumnalul, 
țintuind-o de stâlp. Apoi ocoli montantul şi îl lovi cu piciorul 
ca să-l dea jos de pe grinda centrală. Guy căzu şi rămase 
atârnat de mâna ţintuită. Strângea din dinți, dar nu scoase 
niciun sunet. Dumnezeule, oamenii ăştia chiar erau duri! 

Fără să dea drumul spadei, el încercă să se urce înapoi 
pe bară. Dar între timp ea sărise pe locul pe care îl ocupa 
înainte, în partea cealaltă a montantului. Ochii li se 
întâlniră. 

Guy înțelese ce are de gând să facă. 

— Să putrezeşti în iad! urlă el. 

— După tine. 

Kate îşi smulse pumnalul din lemn. Guy căzu fără 
zgomot spre podeaua de dedesubt. La jumătatea drumului 
se lovi de un stâlp de care atârna un stindard, se agăță de 
vârful din fier forjat şi, un moment, rămase atârnat acolo, 
apoi ţăruşul cedă şi el căzu pe o masă, făcând să zboare 
vasele care încotro. Mesenii se dădură înapoi. Guy zăcea 
printre vasele sparte. Nu mişca. 

Oliver arătă în sus spre Kate şi urlă: 

— Omorâţi-l! Omorâţi-l! 


Strigătul făcu înconjurul încăperii. Arcaşii fugiră după 


arme. 

Oliver nu mai aşteptă; într-un acces de furie ieşi din sală 
luând mai mulți soldați cu el. 

Kate auzea acum slujnicele, copiii, pe toată lumea care 
urla: 

— Omorâţi-l! 

O luă la fugă de-a lungul căpriorului central, 
îndreptându-se spre peretele îndepărtat al marii săli. 

Săgețile şuierau pe lângă ea, înfigându-se în lemn. Dar 
era prea târziu să o nimerească; observase deja că există o a 
doua uşă în celălalt perete, asemenea primei. O lovi cu 
putere şi o deschise. Se strecură afară din sală, în întuneric. 

Era un spațiu foarte strâmt. Se lovi cu capul de tavan şi 
înțelese că acesta era capătul nordic al sălii, ceea ce 
însemna că nu avea legătură cu zidul castelului. Prin 
urmare... 

Împinse în acoperiş. O porţiune cedă. leşi afară pe 
acoperiş şi de acolo urcă până la meterezele zidului interior. 

De aici putea observa că asediul era în plină desfăşurare. 
Săgeți cu flăcări şuierau pe deasupra capetelor, formând 
arcuri de foc, apoi cădeau în curtea de dedesubt. Arcașii de 
pe bastioane răspundeau cu aceeaşi monedă. Tunurile de pe 


ziduri erau încărcate cu săgeți metalice, iar de Kere era 


acolo, mişcându-se încolo şi încoace, dând ordine. Nu o 
observase. 

Ea se îndepărtă, apăsă pe ureche şi zise: 

— Chris? 

De Kere tresări şi duse mâna la ureche. Se întoarse 
brusc, căutând peste tot cu privirea, pe toată întinderea 
bastioanelor şi jos, în curte. 

Era de Kere! 

Apoi o zări. O recunoscu imediat. 

Kate fugi. 

Chris răspunse: 

— Kate? Sunt aici, jos. 

Săgeţi aprinse zburau prin toată curtea interioară. Îi făcu 
semn cu mâna, dar nu era sigur că îl putea vedea pe 
întuneric. 

Ea zicea: 

— E... 

Restul se pierdu în zgomotul de fond. Între timp, el se 
întorsese ca să-l urmărească pe Oliver, care străbătu curtea 
interioară însoțit de patru soldați şi intră într-o clădire 
pătrată. Bănui că este arsenalul. 

Chris porni imediat pe urmele lor, dar o minge de foc 


ateriză la picioarele lui, se izbi şi se rostogoli puţin, după 


care se opri. Printre flăcări, observă că era vorba de un cap 
de om, cu ochii deschişi, cu buzele retrase. Carnea ardea, 
grăsimea sfârâia. Un soldat în trecere îndepărtă obiectul 
lovindu-l cu piciorul ca pe o minge. 

Una dintre săgețile care cădeau neîncetat asupra curții 
trecu pe lângă umărul lui, lăsându-i o dâră de flăcări pe 
mânecă. Simți mirosul catranului şi căldura ce îi ardea fața 
şi brațul. Chris se aruncă la pământ, dar focul nu se 
stingea. Părea că se întețeşte, căldura devenind şi mai 
puternică. Se ridică în genunchi şi tăie dubletul cu 
pumnalul pentru a-l descheia. Îşi scoase haina cuprinsă de 
flăcări şi o aruncă alături. Dosul mâinii continua să ardă, 
atins de câteva picături mici de catran. Îşi frecă mâna în 
praful curții. 

Focul se stinse în cele din urmă. 

Rămase ghemuit şi spuse: 

— Andre? Sosesc. 

Dar nu primi niciun răspuns. Alarmat, sări în picioare 
chiar la timp pentru a-l vedea pe Oliver ieşind din arsenal, 
conducându-i pe Profesor şi pe Marek spre o uşă 
îndepărtată din zidul castelului. Soldații îi împingeau 
înainte cu vârful spadelor. Nu îi plăcea deloc ce vedea. 


Avea sentimentul neliniştitor că Oliver are de gând să-i 


ucidă. 

— Kate! 

— Da, Chris. 

— Îi văd. 

— Unde? 

— Intră pe uşa aceea din colț. 

Porni să se ia după ei când îşi dădu seama că are nevoie 
de o armă. La câțiva paşi distanţă de el, o săgeată aprinsă 
lovi un ostaş în spate, trântindu-l cu fața în jos. 

Chris se aplecă, luă sabia omului, apoi se ridică să plece. 

— Chris. 

O voce de bărbat în aparatul din ureche. O voce 
nefamiliară pe care nu o recunoscu. Chris căută cu privirea, 
dar vedea numai soldați fugind, săgeți aprinse şuierând prin 
aer, o curte cuprinsă de flăcări. 

— Chris. Vocea era blândă. Aici! 

Printre flăcări, văzu o siluetă întunecată care stătea 
nemişcată ca o statuie şi se uita fix la el din partea cealaltă 
a curții. Silueta neagră ignora lupta din jur. Îl urmărea 
numai pe Chris. Era Robert de Kere. 

— Chris. Ştii ce vreau? întrebă de Kere. 

Chris nu răspunse. Neliniştit, cântărea spada în mână, 


simțindu-i greutatea. De Kere îl urmărea cu privirea. Şopti 


uşor. 

— Ai de gând să te lupţi cu mine, Chris? 

Şi porni spre el. 

Chris respiră adânc, neştiind dacă să rămână pe loc sau 
să fugă. Şi deodată, o uşă din spatele sălii mari se deschise 
cu o izbitură şi pe acolo ieşi un cavaler cu armură completă, 
dar fără coif pe cap, şi strigă: 

— Pentru Dumnezeu şi Protopopul Arnaut! 

Îl recunoscu pe tânărul cavaler Raimondo. Zeci de 
soldați îmbrăcaţi în verde şi negru năvăliră în curte, 
provocând trupele lui Oliver la o bătălie aprigă. 

De Kere îl pândea încă, dar acum se oprise, neştiind cum 
să reacționeze în noua situație. Brusc, Arnaut îl apucă pe 
Chris de gât, ţinând spada ridicată. Îl trase aproape, 
strigând: 

— Oliver! Unde e Oliver? 

Chris îi arătă uşa îndepărtată. 

— Arată-mi! 

Traversă curtea împreună cu Arnaut şi îl conduse la uşă. 
Coborând scările spiralate, ajunseră la un şir de încăperi 
subterane. Erau mari şi întunecoase, cu tavane înalte şi 
arcuite. 


Arnaut gonea înainte, roşu de furie. Chris mări pasul ca 


să se țină după el. Trecură printr-o a doua cameră, goală ca 
şi prima. Dar acum Chris auzea voci venind din față. Una 


dintre ele părea să fie a Profesorului. 

00: 36: 02 

Pe monitoarele din camera de control, câmpul 
ondulatoriu generat de computer începuse să prezinte 
maxime pronunțate. Muşcându-şi buzele, Kramer privea 
aceste dungi cum devin mai înalte şi mai late. Bătea cu 
degetele în masă. În cele din urmă zise: 

— Bine. Să umplem măcar rezervoarele. Să vedem cum 
se comportă. 

— Bun, zise Gordon uşurat. 

Ridică stația radio şi începu să dea ordine tehnicienilor 
din camera de tranzit. 

Pe monitoarele video, Stern vedea cum se trăgeau 
furtunurile grele lângă primul dintre rezervoarele goale. 

Oamenii se urcau pe scări şi potriveau ştuțurile. 

— Cred că aşa e cel mai bine, spuse Gordon. Cel puţin, 


vom... 


Stern sări în picioare. 

— Nu! zise el. N-o faceţi! 

— Ce anume? 

— Nu umplețţi rezervoarele. 

Kramer se holbă la el. 

— De ce? Ce putem... 

— Nu le umpleți! repetă Stern, strigând. 

Pe ecran se vedeau tehnicienii ținând ştuțurile de apă 
deasupra deschizăturii pentru umplere. 

— Spuneţi-le să se oprească. Să nu ajungă apă în bazin! 

Nici măcar un strop! 

Gordon dădu un ordin prin radio. Tehnicienii ridicară 
privirile surprinşi, dar se opriră şi lăsară furtunurile, 
punându-le înapoi pe podea. 

— David, zise Gordon blând. Cred că trebuie să... 

— Nu, zise Stern. Nu umplem bazinele. 

— De ce? 

— Pentru că o să distrugă lipiciul. 

— Lipiciul? 

— Da, zise el. Ştiu cum să consolidăm rezervoarele. 

Kramer întrebă: 

— Ştii? Cum? 


Gordon se întoarse spre tehnicieni. 


— Cât timp mai avem? 

— Treizeci şi cinci de minute. 

Se întoarse din nou spre Stern. 

— Au mai rămas doar treizeci şi cinci de minute, David. 
Nu avem timp să mai facem nimic acum. 

— Ba da, este, zise Stern. Mai este încă destul timp. 


Dacă ne mişcăm ca nişte diavoli. 

00: 33: 09 

Kate pătrunse în curtea centrală a cetăţii La Roque, locul 
unde îl văzuse ultima oară pe Chris. Dar Chris dispăruse. 

— Chris? 

Nu auzi niciun răspuns în aparatul din ureche. 

„lar markerul e la el”, gândi ea. 

Peste tot în curte zăceau cadavre incendiate. Fugea de la 
unul la altul, uitându-se să vadă dacă nu cumva Chris e 
printre ei. 

Îl văzu pe Raimondo, care dădu uşor din cap şi îi făcu 
semn cu mâna - apoi se cutremură. O clipă crezu că i se 


pare, din cauza undelor de căldură provocate de flăcări, dar 


apoi îl văzu pe Raimondo întorcându-se, sângerând într-o 
parte. În spatele lui era un bărbat, care îl cresta repetat cu 
sabia, tăindu-l la braț, la umăr, la piept, la picior. Fiecare 
tăietură era suficient de adâncă pentru a răni, dar nu era 
mortală. Raimondo se împleticea, sângerând abundent. 
Bărbatul avansa, continuând să taie. Raimondo căzu în 
genunchi. Bărbatul era deasupra lui, lovind din nou şi din 
nou. Raimondo căzu pe spate, iar acum bărbatul îi crestă 
fața, tăind diagonale peste buze şi nas, făcând să sară 
bucăţi de carne. Faţa agresorului era ascunsă de flăcări, dar 
ea îl auzi spunând:  „Nenorocitule!  Nenorocitule! 
Nenorocitule!” la fiecare lovitură. 

Îşi dădu seama că vorbea englezeşte. Şi atunci ştiu cine e 
bărbatul. 

Agresorul era de Kere. 

Chris îl urmă pe Arnaut, pătrunzând din ce în ce mai 
adânc în beciuri. Undeva, în fața lor, se auzeau voci 
răsunând. Arnaut se mişca mai precaut acum, lipit de 
perete. În sfârşit, reuşiră să vadă în următoarea cameră, 
dominată de un puț larg în pământ. Deasupra puţului 
atârna de un lanţ o cuşcă grea de metal. Profesorul stătea în 
cuşcă, iar fața lui era lipsită de orice expresie când doi 


soldați, învârtind la vinci, lăsau cuşca în puț. Marek fusese 


împins la perete cu mâinile legate. Doi soldați îl păzeau. 

Lord Oliver era în picioare, la marginea puţului, zâmbind 
în timp ce cuşca era coborâtă. Bea dintr-o cupă de aur, 
frecându-şi bărbia. 

— V-am făcut o făgăduială, magistre, zise el, şi mi-o voi 
ține. Mai încet, mai încet! adăugă adresându-se soldaților de 
la vinci. 

Uitându-se fix la Oliver, Arnaut mârâi ca un câine şi 
scoase spada. Se întoarse spre Chris şi îi şopti: 

— Eu îl iau pe Oliver, tu poţi să-i iei pe ceilalți. 

Chris se gândi: „Ceilalți?”. Erau patru soldați în cameră. 

Dar nu avu timp să protesteze pentru că, cu un urlet de 
furie, Arnaut porni să alerge strigând: 

— Oliverrrrrrrrr! 

Lordul Oliver se întoarse, ţinând încă în mână pocalul. 

Zise cu o voce disprețuitoare: 

— Aşadar, porcul se apropie. 

Azvârli cupa într-o parte, apucă spada şi lupta începu. 

Chris fugea acum spre soldații de la vinci, neştiind prea 
bine ce să facă; soldaţii din apropierea lui Marek ridicaseră 
spadele. Oliver şi Arnaut luptau amarnic, săbiile zăngăneau 
şi ei doi îşi aruncau blesteme între lovituri. 


Totul se petrecea foarte repede acum. Marek îi puse 


piedică unui soldat de lângă el şi îl înjunghie cu un pumnal 
foarte mic pe care Chris nici nu îl văzu. Celălalt soldat se 
întoarse cu fața către Marek, iar el îl lovi atât de puternic cu 
piciorul încât şi omul acesta căzu pe spate, peste vinci, 
lovindu-i şi pe ceilalți doi soldați. 

Scăpat de sub control, vinciul începu să se învârtă mai 
rapid. Era un mecanism cu clichet, iar acum, mişcându-se 
mai repede decât înainte deveni zgomotos. Chris văzu cuşca 
cu Profesorul coborând sub nivelul pământului şi dispărând 
în groapă. 

Până să dispară Profesorul, Chris ajunsese la primul 
soldat care era cu spatele la el. Bărbatul dădu să se 
întoarcă, dar Chris îl lovi, rănindu-l grav. Lovi din nou cu 
sabia şi bărbatul căzu. 

Acum rămăseseră numai doi soldați. Marek, cu 
încheieturile încă legate, se ferea de unul, dându-se în spate 
şi evitând loviturile. Cel de-al doilea soldat era lângă vinci. 
Scosese sabia şi era gata de luptă. Chris lovi, bărbatul pară 
cu uşurinţă. Apoi Marek, care se retrăgea în cerc, se lovi de 
soldat, care se întoarse o clipă. Marek strigă: 

— Acum! 

Iar Chris îl înjunghie cu spada. Bărbatul căzu. 


Vinciul continua să se învârtească. Chris îl prinse, apoi 


sări într-o parte când sabia celui de-al doilea soldat cobori 
cu zgomot. Cuşca se scufundă şi mai adânc. Chris se 
retrase. Marek întinse spre Chris mâinile legate, dar Chris 
nu era sigur că poate controla spada. Marek strigă: 

— Fă-o! 

Atunci Chris lovi şi sfoara se desprinse. Cel de-al 
patrulea soldat îl atacă. Soldatul lupta cu furia unui om la 
ananghie. Chris se alese cu o tăietură la antebraț, aşa că 
bătu în retragere. Îşi dădu seama că este în încurcătură, 
apoi brusc agresorul privi în jos, îngrozit, vârful însângerat 
al unei spade care îi ieşise prin abdomen. Soldatul căzu, iar 
Chris îl văzu pe Marek ținând sabia. 

Chris alergă la roată. Apucă de manivelă şi reuşi să 
stopeze căderea. Acum putea vedea cuşca scufundată adânc 
în apa uleioasă. Capul Profesorului abia se mai ițea la 
suprafață. Încă o rotire şi ar fi fost cufundat sub apă. 

Marek veni lângă el şi împreună începură să ridice 
cuşca. Chris îl întrebă: 

— Cât timp mai avem? 

Marek îşi privi brățara: 

— Douăzeci şi şase de minute. 

Între timp, Arnaut şi Oliver continuau să lupte. Acum 


erau în colțul cel mai întunecos al închisorii, iar Chris putea 


să vadă sărind scânteile din spadele ce se loveau. 

Cuşca se ridică şiroind de apă. Profesorul îi zâmbi lui 
Chris: 

— Mă aşteptam să mă scoţi la timp, zise el. 

Barele negre ale cugştii erau alunecoase în mâinile lui 
Chris care o împinse pe deasupra capului, îndepărtând-o de 
groapă. Apa neagră şi nămolul picurau pe podeaua murdară 
a închisorii, făcând mici băltoace. Chris se întoarse la vinci. 
El şi cu Marek lăsară cuşca pe sol. Profesorul era ud, dar 
părea uşurat că se află din nou pe pământ solid. Când Chris 
vru să deschidă cuşca, observă că este încuiată cu un lacăt 
greu de metal, cât un pumn de om. 

— Unde e cheia? întrebă Chris, întorcându-se spre 
Marek. 

— Nu ştiu, răspunse Marek. Eram la pământ când l-au 
pus înăuntru, n-am văzut ce s-a întâmplat. 

— Profesore? 

Johnston dădu din cap. 

— Nu prea ştiu. Mă uitam acolo. 

Arătă cu capul spre groapă. 

Marek lovi încuietoarea cu spada. Zburară scântei, dar 
lacătul era solid; sabia nu reuşi decât să îl zgârie. 


— Aşa n-o să meargă niciodată, zise Chris. Avem nevoie 


de nenorocita aia de cheie, Andre. 

Marek porni să cerceteze cu privirea împrejur. Chris îl 
întrebă: 

— Cât timp mai avem? 

— Douăzeci şi cinci de minute. 

Clătinând din cap, Chris se duse la cel mai apropiat 


soldat mort şi începu să-l percheziționeze. 

În camera de control, Stern urmărea tehnicienii care 
înmuiau membrana albicioasă de cauciuc într-un recipient 
cu adezivi, după care o puneau, încă picurând, în gura 
scutului de sticlă, apoi ataşau un furtun cu aer comprimat 
şi cauciucul începea să se umfle. Pentru moment se putea 
observa că este un balon meteorologic, dar apoi îl umflau şi 
mai mult, iar cauciucul se mărea şi se subția, devenind 
translucid, luând forma curbată a scutului de sticlă, până 
când ajungea în fiecare colț al containerului. Apoi tehnicienii 
puneau un capac etanş, dădeau drumul unui cronometru şi 


aşteptau până adezivul se întărea. 


Stern zise: 

— Cât timp mai avem? 

— Douăzeci şi unu de minute, spuse Gordon arătând 
spre baloane. Arată ca o cârpeală făcută în casă, dar 
funcționează. 

Stern dădu din cap: 

— Era chiar în fața mea de-acum o oră. 

— Ce era? 

— Explozia, zise el. Mă tot gândeam, ce încercăm să 
evităm aici? lar răspunsul era explozia. Ca la o maşină, 
când cauciucul explodează. Mă tot gândeam la explozii de 
pneuri. Şi părea ciudat, pentru că exploziile sunt foarte rare 
acum. La maşinile de ultimă generație aproape că nu se mai 
întâmplă aşa ceva. Pentru că anvelopele lor au o membrană 
interioară care se autoetanşeizează. Oftă. Mă tot întrebam 
de ce îmi vine în minte acest lucru, şi apoi mi-am dat seama 
că asta era ideea: există posibilitatea să facem şi aici o 
membrană. 

— Dar asta nu-i autoetanşeizantă, observă Kramer. 

— Nu, zise Gordon, dar adaugă grosime sticlei şi preia 
din presiune. 

— Exact, aprobă Stern. 


Tehnicienii puseseră baloane în toate rezervoarele şi le 


acoperiseră. Acum aşteptau ca lipiciul să se întărească. 

Gordon privi spre ceas: 

— Încă trei minute. 

— Şi apoi de cât timp e nevoie pentru fiecare rezervor? 

— Şase minute. Dar putem umple două bazine în acelaşi 
timp. 

Kramer oftă. 

— Optsprezece minute. Suntem la limită. 

— O să ne descurcăm, zise Gordon. Putem să pompăm 
apa şi mai repede. 

— Dar aşa nu mărim presiunea în rezervoare? 

— Ba da. Dar putem să o facem dacă suntem nevoiți. 

Kramer privi spre monitor, unde câmpul se ondula. 

Dar ridicăturile erau mai clare acum. Zise: 

— De ce se schimbă dereglările de câmp? 

— Nu se schimbă, răspunse Gordon fără să privească în 
spate. 

— Ba da, zise ea. Se schimbă, ridicăturile se micşorează. 

— Se micşorează? 

Gordon veni să privească. Se încruntă când se uită la 
ecran. Erau patru vârfuri, apoi trei, apoi două. Apoi din nou 
patru, pentru scurt timp. 


— Aminteşte-ţi că ceea ce vezi este de fapt o funcție de 


probabilități, zise el. Amplitudinea câmpului reflectă 
probabilitatea ca evenimentul să aibă loc. 

— Ai putea să-mi traduci? 

Gordon se uită fix la ecran. 

— Se pare că ceva le-a mers prost acolo. Şi, orice ar fi, 


asta a schimbat probabilitatea ca ei să se întoarcă. 

Chris transpira. Gemu când răsturnă pe spate trupul 
inert al soldatului şi reluă percheziția. Petrecu minute 
frenetice căutând cheia prin uniformele cafenii şi gri ale 
celor doi soldați morți. Surtucurile erau lungi şi, sub ele, 
soldații purtau cămăşi căptuşite. Una peste alta, o groază de 
haine. Totuşi, cheia nu era uşor de ascuns. Chris ştia că 
lacătul cuştii avea nevoie de o cheie lungă de cel puţin zece 
centimetri, făcută din metal. 

Dar Chris nu o găsi. Nici la primul soldat, nici la al 
doilea. Înjurând, se ridică în picioare. 

În partea cealaltă a închisorii, Arnaut încă se mai lupta 
cu Oliver; zăngănitul săbiilor continua fără încetare, un ritm 
metalic constant. Marek mergea de-a lungul pereţilor, 


ținând o torță, căutând în colțurile întunecate ale închisorii. 


Dar nici el nu părea să aibă succes. 

Chris aproape că auzea ceasul ticăindu-i în cap. Privi în 
jur, întrebându-se unde ar putea fi ascunsă cheia. Din 
nefericire, îşi dădu el seama, ar putea fi aproape oriunde: 
atârnată pe un perete sau vârâtă în interiorul unui suport 
de torță. Se duse la vinci ca să privească mecanismul. Şi 
acolo o găsi — o cheie imensă din fier, la piciorul vinciului: 

— Am găsit-o! 

Marek aruncă privirea spre brățară în timp ce Chris se 
grăbi spre cuşcă. Cheia intră cu uşurinţă, dar refuză să se 
rotească. La început crezu că mecanismul este înțepenit, dar 
după treizeci de secunde de efort chinuitor fu nevoit să 
admită că, de fapt, nu aceea era cheia. Simţindu-se 
neajutorat şi furios, o izbi de pământ. Se întoarse spre 
Profesor, încuiat după gratii: 

— Îmi pare rău! zise Chris. Îmi pare atât de rău! 

Ca întotdeauna, Profesorul era imperturbabil. 

— Mă gândeam, zise el, la desfăşurarea celor petrecute. 

— Înâ... 

— Şi cred că e la Oliver, zise Profesorul. M-a închis el 
însuşi. Cred că a păstrat cheia. 

— Oliver? 


În partea opusă a încăperii, Oliver continua să lupte, 


deşi acum era evident că pierde teren. Arnaut era un 
spadasin mai bun, iar Oliver băuse şi respira greu. Zâmbind 
răutăcios, Arnaut îl încolțea pe Oliver spre marginea gropii 
cu lovituri măsurate. Acolo, Oliver, gâfâind şi transpirând, 
se sprijini de grilaj, prea obosit ca să continue. 

Arnaut propti uşor vârful spadei pe gâtul lui Oliver. 

— Milă! zise Oliver gâfâind. Implor milă. 

Dar era evident că nu se aştepta să fie iertat. Arnaut 
mărea presiunea spadei încetul cu încetul. Oliver tuşi. 

— Stăpâne Arnaut, zise Marek păşind înainte. Avem 
nevoie de cheia cuştii. 

— Eh? Cheia? Cuştii? 

Abia mai respirând, Oliver zâmbi: 

— Ştiu unde se află. 

Arnaut îl împunse cu spada: 

— Spune-ne! 

Oliver dădu din cap. 

— Niciodată! 

— Dacă ne spui, zise Arnaut, îți voi cruța viața. 

Auzindu-l, Oliver privi brusc în sus: 

— Sigur? 

— Eu nu sunt un parşiv, englezule cu două fețe, zise 


Arnaut. Dă-ne cheia, şi jur, ca un adevărat gentilom francez, 


că nu te voi ucide. 

Gâfâind, Oliver se uită fix la Arnaut timp de câteva 
secunde. În cele din urmă se îndreptă de spate şi zise: 

— Prea bine! 

Aruncă spada şi începu să caute pe sub haine, de unde 
scoase la iveală o cheie grea din fier pe care Marek se grăbi 
să o ia. 

Oliver se întoarse din nou spre Arnaut. 

— Eu mi-am împlinit partea mea de învoială. Eşti un om 
de onoare, cum ai spus? 

— Într-adevăr, zise Arnaut. Nu te voi ucide... Se apropie 
iute de el şi-l apucă de genunchi. Te voi îmbăia. 

Şi îl aruncă pe Oliver peste balustradă, în puț. Oliver 
ateriză cu zgomot în apa neagră de dedesubt; scoase capul 
afară scuipând. Blestemând, înotă până la marginea puțului 
şi întinse mâna printre pietre ca să găsească un sprijin. Dar 
bucăţile de stâncă ce mărgineau balta erau acoperite cu o 
mâzgă neagră. Mâinile lui Oliver alunecau. 

Nu reuşea să găsească niciun punct de sprijin. Călca 
apa, plescăind suprafaţa fără spor. Privi în sus spre Arnaut 
şi înjură. 

Arnaut întrebă: 


— Înoţi bine? 


— Foarte bine, pui de porc francez! 

— Perfect, zise Arnaut. Atunci baia ta o să dureze o 
vreme. 

Şi, întorcându-se spre Chris şi Marek, zise: 

— Vă rămân îndatorat. Fie ca Domnul să vă ajute câte 
zile veți mai avea. 

Apoi fugi repede ca să ia parte la bătălie. Zgomotul 
paşilor lui scăzu în intensitate. 

Marek  descuie lacătul, iar uşa cugştii se deschise 
scârțâind. Profesorul ieşi şi întrebă: 

— Timpul? 

— Unsprezece minute, zise Marek. 
să se mişte destul de repede. În spatele lor se auzea 
plescăiala lui Oliver în apă. 

— Arnaut! strigă Oliver. 

Vocea lui răsuna între pereții negri de piatră. 


— Arnaut! 

Pe ecranele mari din capătul îndepărtat al camerei de 
control se puteau vedea tehnicienii care umpleau bazinele 
cu apă. Scuturile rezistau bine. Dar nimeni din camera de 
control nu se uita într-acolo. Toţi priveau fix, în tăcere, la 
monitorul consolei, urmărind ondulațţiile tremurătoare ale 
câmpului generat de computer. În timpul ultimelor zece 
minute vârfurile scăzuseră constant până când, acum, erau 
aproape nule; în rarele momente în care apăreau erau 
numai mici încreţituri ale suprafeței. 

Totuşi, ei priveau. 

Un moment, încreţiturile păruseră că devin mai 
puternice, mai bine definite: 

— Se întâmplă ceva? întrebă Kramer plină de speranţă. 

Gordon dădu din cap. 

— Nu prea cred. Cred că sunt doar fluctuații aleatorii. 

— Mi s-a părut că devin mai puternice, zise Kramer. 

Dar Stern îşi dădea seama că nu e adevărat. Gordon 
avea dreptate; schimbarea era doar o fluctuațţie aleatorie. 

Încreţiturile de pe ecran rămăseseră în continuare 
intermitente şi instabile. 

— Oricare ar fi problema lor acolo, zise Gordon, încă nu 


e rezolvată. 

Printre flăcările care se ridicau în curtea centrală a 
cetății La Roque, Kate îi văzu pe Profesor şi pe ceilalți ieşind 
printr-o uşă mai îndepărtată. Le ieşi în întâmpinare. 

Toţi păreau că se simt bine. Profesorul îi făcu semn cu 
capul. Toţi se mişcau rapid. 

Kate îl întrebă pe Chris: 

— Ai piesa de ceramică? 

— Da, o am. 

O scoase din buzunar şi o răsuci pentru a apăsa pe 
buton. 

— Nu avem destul spațiu. 

— Ba da, avem, protestă Chris. 

— Nu. Avem nevoie de doi metri de jur-împrejur, ai uitat? 

Erau înconjurați de foc. 

— Nu se găseşte atâta spațiu nicăieri în curtea asta, zise 
Marek. 

— Exact, aprobă Profesorul. Trebuie să ne ducem în 
cealaltă curte. 


Kate privi în față. Poarta ce ducea la prima curte 


interioară era la patruzeci de paşi depărtare. Dar grilajul cu 
ţepi era ridicat; de fapt, poarta părea să nu fie păzită deloc; 
toți soldații o părăsiseră pentru a lupta cu agresorii. 

— Cât timp mai avem? 

— Cinci minute. 

— Bine, zise Profesorul. Să mergem! 

O luară la fugă prin curtea incendiată, ocolind flăcările şi 
pe soldaţii care se luptau. Profesorul şi Kate erau în frunte. 
Marek, şchiopătând din cauza rănii de la picior, îi urma, iar 
Chris, îngrijorat pentru Marek, venea ultimul. 

Kate ajunse la prima poartă. Nu era niciun paznic. 

Trecură în fugă pe sub ţepii grilajului ridicat. Ajunseră în 
curtea mijlocie. 

— Oh, nu! zise Kate. 

Toţi soldații lui Oliver erau încartiruiți în curtea mijlocie. 
Păreau să fie sute de cavaleri şi paji care fugeau încolo şi 
încoace, strigând la oamenii de pe creneluri şi cărând arme 
Şi provizii. 

— Nu-i loc aici, zise Profesorul. Va trebui să trecem şi de 
următoarea poartă. În afara castelului. 

— În afară? zise Kate. N-o să reuşim niciodată să 
traversăm curtea asta. 


Sosi şi Marek şchiopătând şi gâfâind. Aruncă o privire 


spre curtea interioară şi zise: 

— Pe la împrejmuire? 

— Da, încuviință Profesorul. Arătă în susul zidului. Pe la 
împrejmuire. 

Împrejmuirea era o pasarelă din lemn, construită pe 
marginea exterioară a zidului. Folosea ca platformă pentru 
lupte, de unde soldații trăgeau asupra trupelor care atacau. 

Puteau merge pe-acolo şi să ajungă în partea opusă a 
curții, la poarta din celălalt capăt. 

Marek zise: 

— Unde e Chris? 

Căutară cu privirea în curtea centrală. 

Chris parcă intrase în pământ. 

Chris venea în urma lui Marek, gândindu-se că poate va 
fi nevoie să îl care în spinare şi întrebându-se dacă va 
putea, când, pe neaşteptate, fu aruncat într-o parte şi lipit 
cu corpul de zid. Auzi o voce în spatele lui rostind într-o 
engleză perfectă: 

— Tu nu, amice. Tu rămâi aici. 

Şi simţi vârful unei spade înfipt în spate. 

Se întoarse şi îl văzu pe Robert de Kere în fața lui, cu 
spada în mână. De Kere îl apucă brutal de guler şi îl lipi de 


un alt zid. Chris observă alarmat că erau chiar lângă 


arsenal. Cu o curte în flăcări, nu era tocmai locul în care să 
te afli. 

Lui de Kere nu părea să-i pese. Zâmbi: 

— De fapt, zise, niciunul dintre voi, nenorociţilor, nu va 
pleca nicăieri. 

— Şi de ce? întrebă Chris cu ochii pe sabie. 

— Pentru că tu ai markerul, prietene. 

— Ba nu-l am. 

— Pot să vă ascult transmisiile, ai uitat? Hai, dă-mi-l! 
zise de Kere întinzând mâna. 

Îl apucă din nou pe Chris şi îl aruncă prin uşă. Chris 
intră împleticindu-se în arsenal. Era pustiu acum, pentru că 
soldaţii plecaseră. Peste tot în jur erau stivuiți săculeți cu 
praf de puşcă. Recipientele în care soldații măcinaseră 
pulberea zăceau încă pe podea. 

— Nenorocitul ăsta de Profesor! zise de Kere, văzând 
recipientele. Crede că le ştie pe toate. Dă-mi-l. 

Chris începu să cotrobăie sub dublet, căutând trăistuța. 

De Kere pocnea din degete, nerăbdător. 

— Haide! Haide! Grăbeşte-te. 

— O clipă, zise Chris. 

— Voi, ăştia, sunteți toți la fel, zise de Kere. Exact ca 


Doniger. Ştii ce zicea Doniger? Nu-ţi face probleme, Rob, 


vom crea o nouă tehnologie cu care te vom repara. 

Întotdeauna există tehnici noi care rezolvă problemele. 

Dar nu a găsit nicio tehnologie. Nici n-a avut de gând. 

Pur şi simplu mințea, cum face el de obicei. Uită-te la 
fața mea nenorocită. Atinse cicatricea care îi cresta mijlocul 
feței. Doare tot timpul. Este ceva în legătură cu oasele. 

Înțeapă. Şi măruntaiele mele sunt distruse. Doare! 

De Kere întinse mâna, iritat: 

— Haide! Dacă o mai ţii aşa, te omor imediat. 

Chris simți cum degetele i se închid în jurul 
recipientului. Cât de departe va funcţiona gazul? Nu la 
distanță de o spadă. Dar nu avea altă soluție. 

Trase adânc aer în piept şi pulveriză gazul. De Kere tuşi, 
mai mult iritat decât surprins, şi făcu un pas spre el. 

— Nenorocitule! zise el. Crezi că e o idee grozavă? 

Foarte inteligent, şmechere! 

Îl împunse pe Chris cu spada, împingându-l. Chris se 
dădu înapoi. 

— Pentru asta am să-ți spintec burta şi am să te las să 
vezi cum ţi se împrăştie mațţele! 

Şi şfichiui în sus cu spada, dar Chris fentă uşor. Se 
gândi: „A avut ceva efect!”. Pulveriză din nou, mai aproape 


de fața lui de Kere, apoi se feri, iar spada lovi podeaua, 


răsturnând un recipient. 

De Kere mergea cu paşi nesiguri, dar încă se mai ținea 
pe picioare. Chris pulveriză pentru a treia oară, iar de Kere 
rămase cumva în picioare. Lovi din nou şi sabia şuieră; 
Chris evită lovitura, dar lama îl tăie pe braț deasupra 
cotului drept. Din rană picura sânge. Cilindrul metalic îi 
căzu din mână. 

De Kere rânji: 

— Şmecheriile nu merg aici, zise el. Asta e lumea reală. 
O sabie reală. Priveşte ce se întâmplă, amice. 

Se pregătea să lovească din nou. Încă era nesigur, dar îşi 
revenea rapid. Chris se aplecă la timp şi lama îi trecu pe 
deasupra capului, lovind în stiva de saci cu praf de puşcă. 
Aerul era plin de particule cenuşii. Chris se întoarse iar 
înapoi şi de data asta simți că piciorul se propteşte într-un 
recipient de pe podea. Dădu să-l împingă cu piciorul şi 
sesiză că e greu. Nu era unul dintre vasele de pudră; era o 
pastă grea. Şi avea un miros iute. Îl recunoscu imediat, era 
miros de var nestins. 

Ceea ce înseamnă că recipientul de la picioarele lui era 
plin cu foc automat. 

Rapid, Chris se aplecă şi îl ridică în braţe. 


De Kere se opri. 


Ştia ce este. 

Profitând de momentul de ezitare, Chris aruncă vasul 
direct în obrazul lui de Kere. Îl lovi în piept, pasta cafenie se 
împrăştie pe fața, pe braţele şi pe corpul lui. 

De Kere mârâi nervos. 

Chris avea nevoie de apă. Unde era apă aici? Privi în jur, 
disperat, dar cunoştea deja răspunsul: nu exista apă în 
camera asta. Acum era blocat într-un colț. De Kere zâmbea: 

— Nu e apă? rânji el. Ce păcat, şmecheraşule! 

Ținea spada orizontal în fața lui şi înainta. Chris simți 
piatra lipită de spate şi îşi zise că e terminat. Cel puţin 
ceilalți să scape. 

Îl privi pe de Kere apropiindu-se, încet, încrezător. 

Era atât de aproape că putea să-i simtă mirosul 
respirației, putea să scuipe pe el. 

Să scuipe pe el! 

În momentul în care îi veni ideea, Chris scuipă pe de 
Kere - nu în față, ci pe piept. De Kere mârâi dezgustat: 
puştiul ăsta nu era în stare nici să scuipe. Dar în locul în 
care picăturile de salivă atingeau pasta, aceasta începea să 
fumege şi să sfârâie. 

De Kere privi în jos, îngrozit. 


Chris scuipă din nou. Şi din nou. 


Sfârâitul deveni mai puternic. Apărură primele scântei. 

Într-un moment, de Kere avea să devină o torţă. Cuprins 
de frenezie, de Kere şterse pasta cu degetele, dar nu făcu 
decât s-o împrăştie; acum, în contact cu umezeala pielii, 
pasta pârâia şi sfârâia şi pe degete. 

— Priveşte ce se întâmplă, amice! zise Chris. 

Fugi spre uşă. În spatele lui auzi un vuiet în clipa în care 
de Kere izbucnea în flăcări. Chris aruncă o privire în urmă şi 
îl văzu pe de Kere holbându-se la el printre flăcări. 

Chris fugi. Fugi din toate puterile, cât mai departe de 
arsenal. 

La poarta mijlocie, ceilalți îl văzură alergând spre ei. 

Le făcea semn cu mâna. Ei nu înțelegeau de ce. Stăteau 
în centrul porții, aşteptându-l. 

Striga: 

— Plecaţi! Plecați! 

Şi le făcea semn cu mâna să dea colțul. Când se uită în 
spatele lui Chris, Marek văzu flăcări ivindu-se prin ferestrele 
arsenalului. 

— Mişcaţi-vă! ţipă el. 

Îi împinse pe ceilalți prin poartă, apoi în a doua curte 
interioară. 


Când Chris ajunse la poartă, Marek îl apucă de mână şi 


îl trase spre zona ferită. Era şi timpul, pentru că arsenalul 
explodă. O sferă mare de foc se ridică deasupra zidului. 

Întreaga curte era scăldată în lumină. Soldaţii, corturile 
şi caii erau trântiți la pământ de unda de şoc. Peste tot era 
fum şi confuzie. 

— N-o mai luăm prin împrejmuire, zise Profesorul. Să 
mergem! 

Şi porniră să traverseze curtea în fugă. Ultima poartă se 


vedea drept în fața lor. 

00: 02: 22 

În camera de control se auzeau țipete şi urale. Kramer 
sărea în sus. Gordon îl lovea pe Stern peste spate. 

Monitorul arăta din nou fluctuații de câmp. Intense şi 
puternice. 

— Se întorc acasă! ţipă Kramer. 

Stern se uita la ecranele video prin care se vedeau 
bazinele din camera de jos. Tehnicienii umpluseră deja 
câteva scuturi şi acestea rezistau. În bazinele rămase se 


introducea apă, deşi nivelul acesteia ajunsese aproape sus. 


— În cât timp se întorc? întrebă el. 

— Două minute şi douăzeci de secunde. 

— În cât timp se umplu bazinele? 

— Două minute şi zece secunde. 

Stern îşi muşcă buzele. 

— O să reuşim? 

— Pot să pariez că da, zise Gordon. 

Stern se întoarse pentru a privi fluctuațiile de câmp. 

Deveneau mai puternice şi mai clare, ridicăturile 
străluceau în culori artificiale. Protuberanța cu aspect de 
munte era acum stabilă, căpătând formă. 

— Câţi se întorc? întrebă el. 

Dar ştia deja răspunsul, deoarece muntele se diviza în 
trei culmi separate. 


— Trei, răspunse tehnicianul. Se pare că se întorc trei. 

00: 01: 44 
Ultima poartă a cetăţii era închisă; grilajul greu cu ţepi 
era lăsat şi podul suspendat fusese ridicat. Cinci gărzi 


zăceau la pământ şi Marek ridică grilajul doar atât cât să 


poată trece ceilalți. Dar podul suspendat rămânea închis. 

— Cum îl deschidem? întrebă Chris. 

Marek privea spre lanţuri, care urcau intrând în clădirea 
porții. 

— Sus acolo! zise el, arătând deasupra. 

Era un mecanism cu vinci la etajul al doilea. 

— Rămânețţi aici, zise Marek. Mă duc eu! 

— Vino repede, zise Kate. 

— Fii fără grijă! Mă întorc! 

Urcă şchiopătând scara spiralată şi ajunse într-o mică 
încăpere de piatră, strâmtă şi goală, dominată de vinciul de 
fier care ridica podul. Acolo văzu un bătrânel cu părul alb 
care tremura de frică, ținând o bară de metal în verigile 
lanțului. Marek îl împinse pe bătrân la o parte şi trase de 
bară. Lanţul începu să zornăie şi podul se lăsă în jos. 

Marek se uită la brățara-cronometru şi fu uimit să vadă 
că arăta 00: 01: 19. 

— Andre! îl auzi pe Chris în aparatul din ureche. Haide! 

— Sosesc! 

Marek se întoarse să plece. Apoi auzi zgomot de paşi 
alergând şi-şi dădu seama că pe acoperişul casei gărzilor 
erau soldați care veneau să vadă de ce coboară podul. 


Dacă ar pleca acum din încăpere ei ar opri imediat 


deschiderea podului. 

Marek ştia ce ar fi însemnat asta. Trebuia să mai 
întârzie. 

Jos, Chris urmărea podul coborând. Prin deschiderea 
creată putea să vadă cerul cu stele. Chris zise: 

— Andre, haide! 

— Sunt soldați! 

— Şi? 

— Trebuie să păzesc lanţul. 

— Ce vrei să spui? întrebă Chris. 

Marek nu răspunse. Chris auzi un geamăt şi un strigăt 
de durere. Marek se lupta acolo, sus. Chris se uită la podul 
care continua să coboare. Se uită la Profesor. Dar chipul lui 
era lipsit de expresie. 

Lângă scările care coborau de pe acoperiş, Marek ţinea 
spada la înălțime. Omorâse primul soldat de cum apăruse. 

Îl omori şi pe al doilea, împingând corpurile în cădere 
pentru a menține podeaua curată. Ceilalți soldați se opriră 
derutați. Auzea murmure de consternare. 

Lanţul podului continua să zuruie. Podul se lăsa. 

— Andre! Vino! 

Marek aruncă o privire la cronometru: 00: 01: 04. 


Puțin peste un minut. Privind pe fereastră, observă că 


prietenii lui nu aşteptaseră să coboare podul complet, ci 
fugiseră spre capăt, sărind apoi în câmpul din fața 
castelului. Acum abia îi zărea în întuneric. 

— Andre! strigă din nou Chris. Andre! 

Încă un soldat cobori scările, iar Andre mânui sabia care 
se lovi cu un zăngănit de vinci, scoțând scântei. 

Bărbatul se dădu repede înapoi, strigând şi împingându- 
i pe ceilalți. 

— Andre, fugi! ţipă Chris. Ai destul timp. 

Marek ştia că are dreptate. Putea să reuşească. Dacă 
pleca acum, soldații nu aveau cum să ridice podul înainte ca 
el să-l traverseze în fugă şi să ajungă pe câmp lângă ceilalți. 
Ştia că sunt acolo, îl aşteptau. Prietenii lui. Care voiau să 
plece. 

Se întoarse să coboare scările şi privirea îi căzu asupra 
bătrânului ghemuit de frică într-un colț. Marek se întrebă 
cum o fi să-ți trăieşti toată viața în această lume. Să trăieşti 
şi să iubeşti, mereu în primejdie, pândit la fiecare pas de 
boală, foamete şi moarte. Să fii viu în această lume. 

— Andre! Vii? 

— Nu mai e timp, zise Marek. 

— Andre! 


Privi spre câmpie şi văzu flashuri succesive de lumină. 


Chemau aparatele. Se pregăteau de plecare. 

Aparatele sosiră. Stătea fiecare pe platforma lui. Vapori 
reci se ridicau de la bază, şerpuind prin iarba întunecoasă. 

Kate zise: 

— Andre! Hai! 

Urmă o scurtă tăcere. Apoi: 

— Nu mai plec, zise Marek. Rămân aici. 

— Andre. Nu eşti întreg la minte! 

— Ba da. 

Kate întrebă, şovăind: 

— Vorbeşti serios? 

Kate privi spre Profesor. El dădu doar din cap uşor. 

— Toată viața lui şi-a dorit asta. 

Chris puse markerul ceramic în fanta de la picioarele 
sale. 

Marek privea de la fereastra casei portarului. 

— Hei, Andre! 

Era Chris. 

— La revedere, Chris. 

— Să ai grijă de tine! 

— Andre! Era Kate. Nu ştiu ce să spun. 

— Adio, Kate. 


Apoi îl auzi pe Profesor zicând: 


— Adio, Andre! 

— Adio, răspunse Marek. 

Prin aparatul auditiv auzi o voce înregistrată care 
spunea: 

— Nu mişca - ochii deschişi — inspiră adânc - ține în 
piept... Acum! 

Pe câmp, văzu un flash albastru. Apoi altul, şi altul, 


scăzând în intensitate până când nu mai rămase nimic. 

Doniger umbla de colo-colo pe podiumul întunecat. 

În auditoriu, cei trei directori executivi de corporaţii îl 
priveau în tăcere. 

— Mai devreme sau mai târziu, zise el, caracterul 
artificial al distracției — distracţia constantă şi permanentă — 
îi va împinge pe oameni să caute autenticitatea. 

Autenticitatea - acesta va fi cuvântul en vogue al 
secolului XXI. Şi ce este autentic? Orice nu este controlat de 
corporaţii. Orice nu este creat şi structurat pentru a aduce 
profit. Orice există pentru sine, care îşi are propria formă. 


Şi ce este cel mai autentic dintre toate? Trecutul. 


Trecutul este o lume care exista înaintea lui Disney, 
Murdoch, British Telecom, Nissan, Sony, IBM şi toți ceilalți 
modelatori ai prezentului. Trecutul exista înainte de a exista 
ei. Trecutul s-a ridicat şi a căzut fără intruziunea lor, şi fără 
modelare, şi fără vânzare. Trecutul este real. 

Este autentic. Şi acest lucru va face trecutul 
inimaginabil de atractiv. Fiindcă trecutul este singura 
alternativă la prezentul corporatist. 

Ce vor face oamenii? Ceea ce fac deja. Segmentul 
turismului care se dezvoltă cel mai mult în ziua de astăzi 
este turismul cultural. Oamenii nu mai vor să viziteze alte 
locuri, ci alte timpuri. Oamenii vor să se cufunde între 
zidurile cetăților medievale, în vastele temple budiste, în 
oraşele-piramidă mayaşe, în necropolele egiptene. Oamenii 
vor să meargă şi să fie în lumea trecutului. O lume 
dispărută. 

Şi nu vor ca ea să fie un fals. Nu vor ca ea să fie 
înfrumusețată sau curățată. Vor să fie autentică. Cine le va 
garanta autenticitatea? Cine va deveni marca trecutului? 
ITC. 

O schemă apăru în spatele lui. 

— Am estimat că fiecare complex va genera un profit de 


două miliarde de dolari pe an, incluzând comerțul. 


Estimăm că venitul total al companiei va depăşi o sută 
de miliarde de dolari anual începând din al doilea deceniu al 
secolului următor. lată unul dintre motivele pentru a investi 
în firma noastră. 

Celălalt motiv este mult mai important. Sub acoperirea 
turismului, noi construim de fapt un nume de marcă 
intelectuală. Astfel de mărci există acum pentru software, de 
exemplu. Dar niciunul pentru istorie. Şi totuşi istoria este 
cel mai puternic instrument intelectual pe care îl posedă 
societatea. Să fim lămuriţi. Istoria nu este o înregistrare 
lipsită de pasiune a unor evenimente trecute. 

Nu este un loc de joacă, unde erudiții se lasă în voia 
disputelor lor banale. 

Scopul istoriei este acela de a da o explicație prezentului 
- de a spune de ce lumea este aşa cum este. 

Istoria ne spune ce este important în lumea noastră şi 
cum a ajuns să fie aşa. Ne spune de ce lucrurile pe care le 
prețuim sunt cele pe care trebuie să le prețuim. Şi ne spune 
ce trebuie să fie ignorat sau eliminat. Aceasta este puterea 
adevărată — puterea profundă. Puterea de a defini o întreagă 
societate. 

Viitorul se află în trecut - în mâinile celui care 


controlează trecutul. Un astfel de control nu a fost niciodată 


posibil până acum. În acest moment este. Noi, la ITC, vrem 
să ne ajutăm clienții să modeleze lumea în care trăim cu 
toții, muncim şi consumăm. Şi procedând astfel, cred că voi 
avea sprijinul dumneavoastră deplin şi entuziast. 

Nu au răsunat aplauze. A urmat doar o tăcere uimită. 

Aşa se întâmpla întotdeauna. Trebuia să treacă un timp 
pentru ca ei să asimileze ceea ce le spusese. 

— Mulţumesc pentru atenţie! zise Doniger şi cobori de pe 
podium. 

— Ar fi cazul să fie ceva important, spuse Doniger. Nu 
îmi place să scurtez o astfel de şedinţă. 

— Este important, zise Gordon. 

Erau pe coridor, îndreptându-se spre camera de tranzit. 

— S-au întors? 

— Da. Am reuşit să rezolvăm problema scuturilor şi trei 
dintre ei s-au întors. 

— Când? 

— Acum vreun sfert de oră. 

— Şi? 

— Au trecut prin multe. Unul dintre ei e rănit destul de 
grav şi va avea nevoie de spitalizare. Ceilalți doi sunt bine. 

— Atunci? Care e problema? 


Gordon nu răspunse. Se uită peste umărul lui Doniger, 


care se întoarse şi el încet. 

Johnston era acolo, şi fata, care îşi tăiase părul foarte 
scurt, şi unul dintre bărbați. Erau murdari, zdrențăroşi şi 
plini de sânge. Stăteau lângă un monitor video pe al cărui 
ecran se vedea sala de conferințe. Executivii părăseau acum 
sala, podiumul era gol. Dar aproape sigur auziseră 
discursul, cel puţin o parte din el. 

— Ei bine, zise Doniger, zâmbind brusc. Mă bucur că v- 
ați întors. 

— Şi noi ne bucurăm, încuviință Johnston. 

Dar nu zâmbea. 

Nimeni nu scoase o vorbă. 

Se uitau la el pur şi simplu. 

— Oh, lua-v-ar dracu”, zise el şi se întoarse spre Gordon. 
De ce m-ai adus aici? Pentru că istoricii sunt supăraţi? Ăsta 
e viitorul, fie că le place, fie că nu. N-am timp de prostiile 
astea. Am o companie de condus. 

Dar Gordon ţinea un mic cilindru cu gaz în mână. 

— Au avut loc câteva discuții, Bob, zise el. Considerăm 
că această companie ar trebui să fie condusă acum de o 
persoană mai moderată. 

Urmă un fâsâit. Doniger simți un miros înțepător, ca de 


eter. 

Când se trezi, auzi un huruit puternic şi ceva ce suna a 
zgomot de metal rupt. Era în interiorul aparatului. Văzu că 
toți se uitau fix la el din spatele scuturilor. Ştia că nu are 
voie să iasă din momentul în care procesul pornise. 

Spuse cu voce tare: 

— N-o să vă meargă! 

Apoi flashul violet de lumină laser îl orbi. Flashurile se 
succedau mai rapid acum. Văzu camera de tranzit 
ridicându-se în jurul lui în timp ce el se micşora - apoi 
spuma sfârâitoare prin care cobora - apoi țipătul strident 
din urechea lui când închise ochii, aşteptând impactul final. 

Întuneric. 

Auzea ciripit de păsări şi deschise ochii. Primul lucru pe 
care îl văzu fu cerul. Era senin. Deci nu era Vezuviul. 

Era într-o pădure primordială, cu copaci uriaşi. Deci nu 
era nici TOky5. Trilul păsărilor era plăcut, aerul cald. Nu era 
nici Tunguska. 

Unde dracu” se afla? 


Maşina stătea puţin aplecată; în partea stângă, pădurea 


cobora în pantă. Văzu lumina printre trunchiurile copacilor, 
la o oarecare distanţă. leşi din aparat şi porni pe pantă în 
jos. Undeva, în depărtare, se auzea bătaia înceată a unei 
tobe solitare. 

Ajunse într-o mică poiană înconjurată de copaci şi privi 
în jos - un oraş fortificat. Era parțial întunecat de fumul 
multor focuri, dar îl recunoscu pe loc. Era doar Castelgard. 
Mare scofală, de ce l-au silit să vină aici? 

Bineînţeles că Gordon fusese în spatele complotului. 

Replica aia de rahat despre oamenii de ştiinţă care sunt 
dezamăgiți. Gordon.  Nemernicul, condusese partea 
tehnologică şi acum i se năzărise că poate conduce întreaga 
companie. Gordon Îl trimisese în trecut crezând că n-o să se 
mai poată întoarce. 

Dar Doniger se putea întoarce, şi o va face. Nu era 
îngrijorat, pentru că purta tot timpul un marker de ceramică 
asupra lui. Îl ţinea într-o fantă din tocul pantofului. Scoase 
pantoful să se uite. Da, ceramica era acolo. Dar intrase 
adânc în despărțitură şi părea înţepenită. 

Când scutură pantoful, nu căzu. Încercă să împingă cu o 
crenguţă în despicătură, dar lemnul se îndoi. 

Apoi încercă să scoată tocul pantofului, dar nu reuşi să 


facă o pârghie destul de bună; tocul rămase pe loc. 


Avea nevoie de un instrument metalic, o pană, o daltă, 
ceva. Era sigur că va găsi aşa ceva în oraş. 

Încălță pantoful. Îşi îndreptă haina şi cravata şi porni pe 
pantă în jos. Privind spre oraş, observă unele detalii ciudate. 
Era chiar deasupra porții de est, dar poarta era larg 
deschisă. Şi nu se afla niciun soldat pe ziduri. Asta era 
ciudat. În orice an ar fi ajuns aici, era limpede că e pace — 
au fost şi astfel de perioade între invaziile englezeşti. Cu 
toate acestea, el credea că poarta este întotdeauna păzită. 
Se uită pe câmpuri şi nu văzu pe nimeni care să se ocupe de 
ele. Păreau neglijate, cu mari suprafețe pline de bălării. 

Ce dracu’? se întrebă el. 

Trecu pe sub poartă şi intră în oraş. Văzu că poarta e 
nepăzită pentru că soldatul de gardă zăcea mort, întins pe 
spate. Doniger se aplecă să-l privească. Văzu dâre de sânge 
în jurul ochilor. „Probabil că a fost lovit în cap”, gândi el. 

Apoi privi spre oraş. Fumul, observă abia acum, ieşea 
din mici oale ce fuseseră aşezate peste tot - pe pământ, pe 
ziduri sau pe stâlpii gardurilor. Şi oraşul părea pustiu, gol 
în ziua strălucitoare şi însorită. Merse spre piață, dar nici 
acolo nu era nimeni. Auzea cântec de călugări; veneau spre 
el. Şi auzi toba. 


Simti că îl ia cu frig. 


O duzină de călugări, înveşmântaţi în negru din cap 
până-n picioare, dădură colțul într-un soi de procesiune, 
psalmodiind. Jumătate din ei erau dezbrăcaţi până la brâu, 
biciuindu-se cu cnuturi din piele ţintuite din loc în loc cu 
bucăți de metal. Umerii şi spinările lor sângerau abundent. 

Flagelațţii. 

Asta erau, flagelații. Doniger gemu uşor şi se îndepărtă 
de călugări, care îşi continuară drumul, trecând de el în 
acelaşi ritm şi ignorându-l. Se depărtă mai mult, şi mai 
mult, până ce spatele lui atinse un obiect din lemn. 

Se întoarse şi văzu o căruţă, dar fără cal. Văzu legături 
de haine stivuite în teleagă. Apoi piciorul unui copil ieşind 
dintr-o legătură. Un braț de femeie din alta. Muştele bâzâiau 
îngrozitor. Un nor de muşte zburau deasupra trupurilor. 

Doniger începu să tremure. 

Brațul avea pe el nişte umflături ciudate, negre. 

Moartea Neagră. 

Acum ştia în ce an ajunsese. Era 1348. Anul în care 
ciuma lovise Castelgard-ul pentru prima oară şi a ucis o 
treime din populație. Şi ştia cum se transmitea - prin 
mușcături de țânțari sau muşte, prin contact direct şi prin 
aer. Doar faptul că respirai aerul te putea ucide. Ştia că 


moartea putea fi rapidă. Oamenii cădeau pur şi simplu pe 


stradă. Acum un minut erai sănătos tun. Apoi începea 
tusea, urma durerea de cap. O oră mai târziu erai mort. 

Stătuse foarte aproape de soldatul de la poartă. Şi foarte 
aproape de fața lui. 

Foarte aproape. 

Doniger se lăsă în jos, sprijinit de un zid şi se simți 
cuprins de spaimă. 


Cum şedea acolo, începu să tuşească. 


Epilog 


Ploaia cădea în rafale peste peisajul cenuşiu englezesc. 

Ştergătoarele de parbriz se mişcau ritmic, înainte şi 
înapoi. 

La volanul maşinii, Edward Johnston se aplecă, vrând să 
vadă mai bine prin ploaie. Afară erau dealuri joase de un 
verde întunecat, demarcate prin garduri vii. Totul se vedea 
tulbure din pricina ploii. Parcursese câțiva kilometri de când 
văzuse ultima fermă. 

— Elsie, eşti sigură că ăsta e drumul? întrebă Johnston. 

— Absolut sigură, zise Elsie Kastner, urmărind traseul 
cu degetul pe harta deschisă în poală. Patru mile după 
Cheatham Cross spre Bishop's Vale, şi mai târziu încă o 
milă; ar trebui să fie aici sus, spre dreapta. 

Arătă către un deal abrupt, cu câțiva stejari răzleți. 

— Nu văd nimic, zise Chris de pe bancheta din spate. 

Kate întrebă: 

— Aerul condiționat e pornit? Mi-e cald. 

Era gravidă în şapte luni şi îi era tot timpul cald. 

— Da, e pornit, zise Johnston. 


— La maximum? 


Chris o bătu pe genunchi, liniştitor. 

Johnston conducea încet, căutând o piatră de kilometraj 
pe marginea drumului. Ploaia scăzuse în intensitate. Acum 
puteau vedea mai bine. Şi apoi Elsie zise: 

— Acolo! 

Pe vârful dealului era un dreptunghi cu ziduri ruinate. 

— Ce-i acolo? 

— Castelul Eltham, zise ea. Ce a mai rămas din el. 

Johnston trase maşina la marginea drumului şi opri. 

Elsie citi din ghid: 

— „Construit prima dată în acest loc de John d'Elthaim 
în secolul al XI-lea, cu câteva adăugiri ulterioare. 
Remarcabile sunt turnul central ruinat, din secolul al XII- 
lea, şi o capelă în stilul gotic englezesc, din secolul al XIV- 
lea. Nu are nicio legătură cu castelul Eltham din Londra, 
care este dintr-o perioadă ulterioară”. 

Ploaia se rări, acum cădeau doar picături împrăştiate de 
vânt. Johnston deschise portiera şi cobori, strângându-şi 
impermeabilul pe el. Elsie cobori şi ea cu mapa din plastic 
cu documentele. Chris ocoli în grabă maşina ca să-i 
deschidă portiera lui Kate, apoi o ajută să coboare. Trecură 
peste un zid scund de piatră şi începură să urce spre castel. 


Castelul era mai puțin ruinat decât părea de pe şosea; 


ziduri înalte de piatră, înnegrite de ploaie. Nu existau 
plafoane; camerele erau deschise spre cer. Nimeni nu scoase 
o vorbă cât timp umblară printre ruine. Nu văzură niciun 
semn, niciun marcaj indicând antichități, nimic din care să 
reiasă ce fusese acest loc sau măcar numele lui. 

În cele din urmă, Kate zise: 

— Unde este? 

— Capela? Acolo. 

Ocolind un zid înalt, văzură capela, surprinzător de 
întreagă, cu acoperişul refăcut cândva. Ferestrele erau doar 
nişte arcade deschise în piatră, fără geamuri. Nu exista uşă. 

Înăuntrul capelei, vântul bătea prin crăpături şi ferestre. 

Din tavan picura apă. Johnston scoase o lanternă mare 
şi lumină zidurile. 

Chris întrebă: 

— Cum ai aflat despre acest loc, Elsie? 

— Din documente, bineînţeles. În arhivele de la Troyes 
exista o referire la un bogat brigand englez, pe nume Andrew 
d'Eltham, care a făcut o vizită la mănăstirea Sainte-Mere în 
ultimii săi ani de viață. Şi-a adus întreaga familie din Anglia, 
inclusiv soția şi fiii adulți. Asta m-a făcut să încep căutările. 

— Aici, zise Johnston, luminând podeaua. 


Se duseră să vadă. 


Crengi de copaci rupte şi un aşternut de frunze ude 
acopereau podeaua. Sprijinit în coate şi în genunchi, 
Johnston dădea la o parte frunzele cu mâna, scoțând la 
iveală pietrele funerare erodate de intemperii. Chris simți că 
i se taie respirația când o văzu pe prima. Era o femeie în 
straie lungi, culcată pe spate. Sculptura o înfățişa fără 
îndoială pe Lady Claire. Spre deosebire de majoritatea 
sculpturilor, Claire era reprezentată cu ochii deschişi, 
uitându-se drept la cel ce privea. 

— Tot frumoasă, zise Kate stând cu spatele arcuit şi cu 
mâna apăsată pe şold. 

— Da, zise Johnston, tot frumoasă. 

Curățase şi a doua piatră. Întins lângă Lady Claire îl 
văzură pe Andre Marek. Şi el avea ochii deschişi. Marek 
părea mai bătrân şi avea o cută pe un obraz, ceva ce ar fi 
putut să fie o marcă de bătrânețe sau o cicatrice. 

Elsie zise: 

— Potrivit documentelor, Andrew a condus-o pe Lady 
Claire din Franța înapoi în Anglia şi după aceea s-a căsătorit 
cu ea. Nu i-a păsat de zvonurile după care Claire îşi 
omorâse primul soț. Din toate informațiile reiese că era 
profund îndrăgostit de soţia lui. Au avut cinci fii şi au fost 


nedespărțiți toată viața. La bătrânețe, bătrânul routier s-a 


aşezat la casa lui pentru a duce o viață liniştită şi a-şi creşte 
nepoţii. Pe patul de moarte Andrew a spus: „Mi-am ales o 
viață frumoasă”. A fost îngropat în capela familiei din 
Eltham în iunie 1382. 

— 1382, repetă Chris. Avea cincizeci şi patru de ani. 

Johnston curăță şi restul pietrei. Văzură scutul lui 
Marek: un leu englez țanțoş, ridicat în două labe, pe un 
câmp de crini francezi. Deasupra scutului apăreau câteva 
cuvinte în franceză. 

Elsie spuse: 

— Motoul familiei lui, imitându-l pe Richard Inimă de 
Leu, apărea deasupra  însemnelor heraldice: „Mes 
compaingnons cui amoie et cui cum... Me di, chanson”. Se 
opri: „Prietenilor pe care i-am iubit şi pe care îi iubesc... 
Spuneţi-le cântecul meu”. 

S-au uitat la Andre multă vreme. 

Johnston atinse cu vârful degetelor contururile de piatră 
ale chipului lui Marek. 

— Ei bine, zise el în cele din urmă. Cel puţin ştim ce s-a 
întâmplat. 

— Crezi că a fost fericit? întrebă Chris. 

— Da, răspunse Johnston. 


Dar se gândea că, oricât de mult ar fi iubit-o Marek, 


aceea nu putea fi niciodată lumea lui. Nu cu adevărat. 

Probabil că s-a simțit mereu ca un străin aici, o 
persoană diferită de lumea înconjurătoare, pentru că venise 
de altundeva. 

Vântul se tângui. Câteva frunze căzură, împrăştiindu-se 
pe podea. Aerul era umed şi rece. Tăceau. 

— Mă întreb dacă s-a gândit vreodată la noi, zise Chris, 
privind chipul de piatră. Mă întreb dacă i-a fost vreodată dor 
de noi. 

— Bineînţeles că i-a fost, spuse Profesorul. Ţie nu ţi-e 
dor de el? 

Chris dădu din cap. Kate îşi trase nasul, apoi şi-l suflă. 

— Mie îmi e, zise Johnston. 

leşiră din capelă şi coborâră dealul la maşină. Ploaia se 
oprise între timp, dar norii rămăseseră întunecaţi şi grei, 


atârnând deasupra dealurilor din depărtare. 


Mulţumiri 


Înțelegerea noastră asupra perioadei medievale s-a 
schimbat dramatic în ultimii cincizeci de ani. Deşi uneori 
mai auzi câte un om de ştiinţă vorbind suficient despre Evul 
Mediu întunecat, perspectiva modernă a renunțat de mult la 
asemenea simplificări. O epocă ce a fost cândva considerată 
statică, brutală şi dominată de ignoranță este acum 
înțeleasă ca fiind una dinamică şi caracterizată de schimbări 
rapide. O epocă în care cunoaşterea umană a fost căutată şi 
prețuită; în care s-au născut marile universități, iar 
învățământul a prosperat; în care tehnologia a progresat 
entuziasmant; în care relaţiile sociale au fost într-o continuă 
schimbare; în care comerțul era internațional; în care 
nivelul general de violență era adesea mai puţin ucigător 
decât este acum. Cât despre vechea reputaţie a perioadei 
medievale ca perioadă întunecată a provincialismului, a 
prejudecăţilor religioase şi a masacrelor, orice observator 
atent poate să constate că secolul XX nu îi este cu nimic 
superior. 

De fapt, conceptul de perioadă medievală brutală a fost o 


invenție a Renaşterii, ai cărei susținători ţineau cu tot 


dinadinsul să scoată în evidență un spirit nou, chiar cu 
prețul denaturării adevărului. Dacă ideea conform căreia 
lumea medievală a fost o lume a ignoranței s-a dovedit o 
prejudecată durabilă, un motiv l-ar putea constitui faptul că 
ea confirmă o convingere contemporană care ne este foarte 
dragă, anume că specia noastră a evoluat mereu spre o 
viață tot mai bună şi mai elevată. Această credință este o 
pură fantezie, dar e greu de înlăturat. Pentru oamenii din 
zilele noastre este cu deosebire greu de conceput că epoca 
noastră modernă ştiinţifică ar putea să nu reprezinte un 
progres față de perioada preştiințifică. 

Câteva cuvinte despre călătoria în timp. Deşi este 
adevărat că teleportarea cuantică a fost demonstrată în 
laboratoarele din întreaga lume, aplicaţiile practice ale 
acestui fenomen stau în mâinile viitorului. Ideile prezentate 
în această carte au fost stimulate de speculațiile lui David 
Deutsch, Kip Thorne, Paul Nahin, Charles Bennett, printre 
alții. Ceea ce apare în acest text s-ar putea să-i amuze; dar 
nu trebuie luat în serios. Acesta este un roman. 

Călătoria în timp rămâne ferm pe tărâmurile fanteziei. 

În schimb, reprezentarea lumii medievale are o bază 
mult mai bine fundamentată, şi pentru asta rămân 


îndatorat activității multor cercetători. 


Sunt, de asemenea, recunoscător lui Catherine Karmer 
pentru ilustraţii şi lui Brant Gordon pentru reprezentările 
arhitecturale generate pe calculator. 

În sfârşit, ţin să mulțumesc în mod special istoricului 
Bart Vranken pentru neprețuitele sale sugestii şi pentru că 
mi-a ţinut companie în plimbările printre ruinele puţin 


cunoscute şi neglijate din Perigord. 


